
De-a lungul celor şapte ani pe care i-am petrecut cu scrierea acestei cărți, 
mi-am dat seama că există câteva probleme neobişnuite, specifice unui astfel 
de proiect. În cadrul ştiinţelor sociale, nu există un tipar unanim acceptat in 
ceea ce priveşte abordarea unor teme atât de vaste, cum este sensul vieții. 
Trecerile în revistă ale studiilor interdisciplinare nu urmează linia specifică 
altor tipuri de analize (intradisciplinare). 

Când am început să scriu acest volum, aveam deja o oarecare experiență 
în studiile interdisciplinare. De fapt, în timp ce lucram la volumul intitulat 
Identitate, mi-am dat seama că următorul pas logic ar fi să încep să abordez 
sensurile vieții. M-am apucat să adun materiale pentru noul proiect, în timp 
ce mă concentram încă pe tema identității. În acest fel, în momentul în care 
am ajuns să fac ultimele retuşuri (indexarea şi alte aspecte finale ale redactării 
acelui volum), lucram deja serios la sensurile vieţii. 

Totuşi, acest proiect s-a dovedit mai complex şi mai dificil decât mă 
aşteptam. Dovada este apariţia altor două volume înainte să apară cel despre 
sensurile vieții, ambele fiind într-un fel produsele secundare ale acestuia 
din urmă. Speram că fenomene cum ar fi masochismul şi suicidul vor oferi 
informații importante asupra modului în care oamenii identifică sensul vieții. 
Însă, treptat, mi-am dat seama că soluțiile la aceste probleme mă duceau 
într-o direcție total diferită. 

Permiteti-mi să ofer câteva observații generale şi tehnice pentru acei 
cititori care profesează în cadrul ştiinţelor sociale. Ceea ce vă prezint in 
acest volum este o încercare de a susține că ştiinţele sociale se pot ocupa 
de o problemă foarte vastă, care este de fapt o temă filozofică. Acest volum 
are două componente: prima se referă la o serie de analize ale literaturii 
interdisciplinare privind datele adunate. A doua se referă la o structură 

conceptuală care doreşte să facă ordine într-o grămadă de rezultate şi la 
încercarea de a răspunde la întrebările fundamentale propuse de acest volum. 
Fiecare componentă are provocări specifice şi trebuie explicată. 

Analiza literaturii interdisciplinare nu este o artă practicată la scară 
largă. Presupun că, în mod ideal, cel care face o astfel de analiză are o serie de 
titluri academice, de preferat câteva doctorate în fiecare domeniu abordat. În 
prezent, aproape nimeni nuare calificări atâtde complexe. De fapt, am impresia 
că o astfel de expertiză este imposibil de dobândit în realitate, deoarece, când 
cineva ar termina cel de al patrulea sau al cincilea doctorat, expertiza obținută 
în primul domeniu ar fi deja învechită. Ca urmare, cercetarea interdisciplinară 
are nevoie de persoane care trec dincolo de propriul domeniu de expertiză. 
Cel putin vor trebui să se bazeze pe concluziile cercetătorilor din domeniile 
respective, fără să critice la un nivel prea sofisticat metodele de cercetare 
folosite. Din acest motiv, în loc să fac cercetare originală, m-am bazat pe 
studiile şi pe concluziile cercetătorilor din domeniile respective. Altfel spus, 
acest volum reflectă o încredere fundamentală în competența şi validitatea 
cercetărilor efectuate de colegii mei din alte domenii ale ştiinţelor sociale. 
Dacă am greşit acordându-le această încredere înseamnă că întregul volum 
este conceput pe o bază eronată. 

Unii ar puteaajungela concluzia că cercetarea interdisciplinară ar trebui 
făcută doar de către cei care au expertiză în toate disciplinele abordate. Cei 
care simpatizează cu acest punct de vedere probabil că nu vor avea o atitudine 
prea amiabilă fata de acest volum. Argumentul meu pentru a continua ceea 
ce am început este că alternativa de a renunța la cercetarea interdisciplinară 
este la fel de inacceptabilă. Mi se pare că varianta de a face tot ce ne stă în 
putință ca să adunăm, comparăm şi integrăm rezultatele cercetărilor din mai 
multe domenii este mai bună decât cea de a le permite diverselor domenii 
sociale să adune cantități mari de informații despre umanitate, fără să țină 
seama de ce se întâmplă în domeniile conexe. 

Mai precis vorbind, trebuie să ținem seama de faptul că aproape toate 
cercetările publicate în ştiinţele sociale sunt în mod inevitabil sub-interpretate. 
Un singur experiment sau studiu nu poate ajunge la concluzii ferme privind 
teme sau probleme complexe. În cazul în care autorul totuşi încearcă, 
editorul revistei va insista probabil să le elimine din discuție, susținând 
că ar fi speculații sau enunturi iresponsabile — ceea ce este adevărat, dacă 
concluziile se bazează pe un singur studiu. Totuşi, o analiză vastă a literaturii 
de specialitate este absolut altceva. Doar cel ce face analiza mai multor studii 
poate trage concluzii legate de tipare ample, generale sau teme integratoare. 
Analogia cu jocul de puzzle este potrivită acestui caz. Crearea pieselor 
individuale este sarcina primară a cercetătorului, dar nicio piesă individuală 
nu poate revela întreaga imagine prezentată de acest joc. Din acest motiv 
este esențial ca, din când în când, să vină cineva să pună piesele individuale 

laolaltă. Altminteri, vom dispune doar de un morman de piese create cu 
măiestrie. 

Expertiza mea este în psihologie — la urma urmei şi acest volum este 
o lucrare în domeniul psihologiei. Din acest motiv este interdisciplinar doar 
într-omăsurălimitată. Nu am de gând să aduc contribuţii pozitive în domeniul 
istoriei, sociologiei, antropologiei şi aşa mai departe. Mai degrabă mă voi 
baza pe cunoştinţele produse în aceste domenii, ca să pot contribui astfel 
la dezvoltarea psihologiei. Cu alte cuvinte, nu am nicio intenţie să practic 
istoria sau sociologia fără să am licenţă în domeniile respective. Intenția mea 
este să mă folosesc doar de rezultatele obținute din istorie şi sociologie ca 
date de intrare care pot crea o bază empirică pentru practicarea psihologiei. 

Din acest motiv, nimeni nu ar trebui să se aştepte ca istoricii, sociologii 
sau alți cercetători din socio-umane să fie foarte mulțumiți de modul în 
care voi aborda temele care le sunt familiare. Ştiu din experiență că fiecare 
disciplină are propriile sale reguli, pe baza cărora se trag concluziile din 
anumite tipuri şi cantități de date culese. În mod inevitabil, voi tinde să încalc 
regulile altor domenii, deoarece voi trage concluzii psihologice. Deci voi 
trage concluzii din cercetările din istorie pe care istoricii probabil că nu le-ar 
trage, ceea ce ar putea fi o surpriză neplăcută pentru istoricul care citeşte 
volumul de fata. In acelaşi timp, istoricul ar putea fi de părere că am omis 
cele mai importante şi mai interesante concluzii — desigur, fiindcă încerc să 
trag din nou concluzii psihologice şi nu istorice. Am impresia că asemenea 
reacții sunt parte inevitabilă a cercetării interdisciplinare, ceea ce ar putea 
avea un efect descurajator pentru cei care doresc să facă asemenea studii. La 
urma urmei, fiecare dintre noi practică disciplina în care are expertiză, chiar 
dacă o practicăm cu materiale care uneori sunt considerate proprietatea altei 
discipline. 

Chiar dacă cercetarea interdisciplinară întâmpină o serie de dificultăți, 
ea are şi o serie de avantaje. Trebuie să recunoaştem cel puțin unul dintre 
beneficiile epistemologice cele mai importante ale cercetării interdisciplinare. 
Să presupunem că fiecare domeniu are metodologia proprie şi că niciometodă 
de cercetare din ştiinţele sociale nu este perfectă. Dacă două metodologii 
foarte diferite susțin aceleaşi concluzii, atunci putem avea încredere mai 
mare în aceste rezultate decât în concluziile a două studii care s-au folosit de 
aceeaşi metodologie. Fiecare metodologie poate avea neajunsurile sale, dar 
probabil că aceste neajunsuri sunt diferite; adică neajunsurile unei metode 
nu sunt şi ale celeilalte. Din acest motiv, coroborarea dovezilor din surse 
multidisciplinare este net superioară simplelor replicări care, în principiu, se 
folosesc de aceeaşi metodologie. 

Când se face analiza literaturii într-un anumit domeniu, de obicei 
se evaluează concluziile prin prisma cantității dovezilor. Însă, în analiza 
interdisciplinară, diversitatea dovezilor poate deveni mai importantă decât 

cantitatea lor. Probabil că acest aspect capătă relevanță mai ales în cazul 
capitolului care se ocupă de schimbările în viață. Nu există prea multe dovezi 
pe care ne-am putea baza - mult mai puține decât, de exemplu, în cazul 
fericirii, al suferinței sau al statutului de părinte — pe deasupra, rezultatele 
sunt şi răsfirate în mai multe discipline. Coroborarea surselor discrepante 
sugerează că ceea ce deducem nu sunt simple artificii ale unei metodologii 
specifice. 

Dar să trecem la structura conceptuală mai generală. Cum ar trebui 
concepute ideile şi ipotezele într-o lucrare despre sensul vieții? Înţelepciunea 
populară este de părere că cercetătorii ar trebui întotdeauna să îşi stabilească 
prima dată ipotezele, după care să treacă la cercetarea empirică pentru 
testarea ipotezei. Pe baza propriei experiențe, pot spune că doar foarte puțini 
oameni de ştiinţă procedează astfel. Pe deasupra, chiar şi această cale îngustă 
şi limitată are câteva capcane care pot afecta rigoarea ştiinţifică — ca, de 
exemplu, hotărârea de a considera propria teorie corectă în ciuda datelor. Este 
dificil să ne imaginăm cum ar putea cineva genera o teorie completă despre 
sensul vieții din nimic. Chiar dacă ar reuşi această performanță, probabil 
că nu ar fi foarte înțelept să se bazeze pe ideile sale înainte să investigheze 
dovezile pe care le deține. 

Cel care analizează literatura de specialitate este mai puțin obligat să îşi 
stabilească ipotezele în prealabil decât cel care face experimente (deoarece, în 
principiu, poate distorsiona mai greu concluziile) — la urma urmei, integrează 
pur şi simplu materialul deja publicat de alții. Poate că ar trebui să fim mai 
toleranti față de teoretizările post hoc în proiecte similare celui despre sensul 
vieţii, decât în cazul studiilor experimentale. 

De bine de rău, în modul în care am abordat această temă, am încercat 
să reduc la minimum influența propriilor mele percepții. În loc să încep cu 
un set de idei prestabilite, am încercat să evoluez, să îmi construiesc şi rafinez 
ideile pe măsură ce adunam material. Desigur, am avut câteva idei când am 
început să lucrez la această temă, dar am încercat să le consider posibile schițe 
brute şi nu ipoteze ferme pe care urma să le testez. Pe măsură ce adunam 
informaţiile, continuam să îmi revizuiesc ideile în funcție de nevoi şi să adaug 
constructe noi când era cazul. De unele idei, ipoteze şi categorii trebuia pur 
şi simplu să mă debarasez. Deşi la un moment dat am ajuns la punctul în 
care structura conceptuală părea să stea în picioare, nu dispuneam de criterii 
ferme care să îmi arate exact când am ajuns în această fază. Pur şi simplu am 
observat că anumite idei nu mai aveau nevoie de revizuire şi elaborare de 
mult timp, în ciuda unor cantității semnificative de informaţii noi. 

De exemplu, să luăm în considerare cele patru nevoi de sens care 
formează una dintre bazele acestui volum. Fiind anevoios şi destul de 
plictisitor, procesul dezvoltării conceptuale nu este descris în această carte. 
Am pornit de la noțiunea că oamenii vor fi motivaţi să găsească sens prin 

diverse metode, cum ar fi încercarea de a răspunde la anumite întrebări sau de 
a rezolva probleme particulare. Dar cum s-ar putea stabiii o listă de asemenea 
întrebări, probleme şi nevoi? Lista mea inițială, concepută pe speculații, s-a 
dovedit nepotrivită pentru a putea explica majoritatea informațiilor privind 
modul în care ființa umană caută sens. Astfel, lista a început să crească. 
Pe de altă parte, am ținut cont de criteriul că nevoia de sens trebuie să fie 
universală. Ca urmare, unele teme posibile (de exemplu, viața de după 
moarte sau existența lui Dumnezeu) nu erau potrivite cu această agendă. 
Lista nevoilor de sens la care am subscris în cele din urmă a făcut față unor 
atacuri considerabile din partea noilor dovezi, fără să fie nevoie să le mai 
revizuiesc — aceasta este varianta care vă este prezentată în continuare. 

Dar să trecem la câteva aspecte specifice ale problemei sensului vieții. 
La prima vedere, par să nu fie prea multe aspecte relevante, deoarece puțini 
cercetători din ştiinţele socio-umane au fost preocupați tocmai de sensul 
vieții. Totuşi, dacă încercăm să vedem putin mai departe, vom observa că, de 
fapt, cantitatea de material potential în acest domeniu este imensă. Singura 
problemă majoră pe care am întâmpinat-o era să nu mă abat de la ce mi-am 
propus şi să decid ce merită inclus în volum şi ce nu. Inevitabil, în acest demers 
judecata subiectivă are o influență puternică. Evident, orice alt cercetător care 
ar încerca să scrie un volum similar ar ajunge să includă în manuscris un set 
destul de diferit de informații. Totuşi, m-am liniştit când am dat de cartea lui 
Eric Klinger apărută în 1977, intitulată Sens şi vid' (probabil singura lucrare 
similară în domeniul psihologiei). Am observat că şi el inclusese în volumul 
său aceleaşi teme care apar şi în volumul de fata şi s-a folosit de altele (cum 
ar fi suicidul) pe care le-am abordat şi eu, dar pe care nu le-am inclus, fiindcă 
nu aveam suficient material relevant de oferit. Deci, cu excepția câtorva 
diferențe între bănuielile şi preferințele diverşilor cercetători, putem spune 
cu încredere că există într-adevăr un nucleu empiric aferent sensului vieții. 
La urma urmei, ar fi dificil să ne imaginăm cum ar putea o lucrare despre 
sensul vieții să neglijeze complet abordarea temei fericirii, iubirii, muncii sau 
religiei. 

O altă problemă se referă la cantitatea de informație acumulată pentru 
tratarea fiecărei teme. În cazul unei lucrări cum este aceasta, am putea 
continua la nesfârşit să căutăm dovezi despre fiecare afirmație şi fiecare 
concluzie în parte. În analiza literaturii de specialitate, tind să înclin spre 
munca migăloasă, deşi ar putea exista cercetători şi mai minutiosi. Această 
tendință a mea spre minutiozitate mi-a devenit clară, într-un mod destul de 
jenant, în cadrul unui seminar pe care l-am ținut pe această temă, în perioada 
când lucram la volum. Un student mi-a spus la sfârşitul semestrului că durata 
fiecărui curs de două ore ar fi trebuit redus la cincisprezece minute! Mi-a 


1 În original, Meaning and Void (n. tr.). 

explicat că noțiunile cheie ar putea fi abordate mai concis, dacă nu aş tine să 
ofer atât de multe confirmări empirice pentru fiecare caz în parte. 

Desigur, cititorul care nueste de acord cu o anumită concluzie, probabil 
că va considera că nu m-am folosit de suficiente dovezi ca să evit eroarea 
respectivă. La urma urmei, nu există nicio linie călăuzitoare absolută. Am 
putea continua la nesfârşit şi ne-am putea petrece toată viața adunând dovezi 
— iar cartea nu ar fi terminată niciodată. Cred că e imposibil, cel putin aşa vad 
eu, să scrii o carte pe tema sensului vieții şi să reuşeşti să multumesti pe toată 
lumea: cititor, expert şi recenzent. Din acest motiv, în abordarea mea, metoda 
„Ce cantitate de dovezi este suficientă?” pare destul de interpretabilă. Am 
continuat atâta timp cât am crezut necesar, după care am mai adunat nişte 
materiale, apoi m-am oprit. Indiciul de care m-am folosit pentru a-mi dovedi 
că eram aproape de a termina ceea ce mi-am propus a fost metoda duplicării 
fără contribuţii suplimentare. Cu alte cuvinte, situaţia in care o cantitate 
destul de mare de informaţie confirmă concluziile anterioare, fără să aducă 
informații suplimentare substanțiale sau diferite la nivel conceptual. Aşa 
cum spuneam si mai înainte, de obicei citesc putin mai mult ca să mă asigur, 
dar aceasta este etapa finală, cu excepția cazurilor în care apare ceva nou sau 
important. 

Pe lângă problema adunării materialului, apare şi problema moduiui în 
care acesta va fi prezentat, dilema centrală fiind echilibrul dintre informațiile 
profunde privind câteva aspecte şi rezultate centrale şi cele mai generale, 
dar superficiale. O carte pe tema sensului trebuie să dezvolte contextele şi 
implicațiile notiunilor-cheie la care face referire — tratarea lor incompletă i-ar 
scădea din valoarea ştiinţifică. Pe de altă parte, am putea cădea şi în cealaltă 
extremă, şi anume să exagerăm cu minutiozitatea şi să transformăm întregul 
volum într-o lucrare plictisitoare, trenantă. Schița inițială a multor capitole 
conținea discuții laborioase pe marginea diverselor cercetări, care multor 
recenzenti li se păreau divagatii inutile. O carte bine scrisă ar trebui să aloce 
spațiu discutării fiecărei teme, în funcție de importanța ei, în comparaţie cu 
obiectivul volumului. Dar cum putem reconcilia această dorință cu presiunea 
ocazională reprezentată de zecile de studii şi complexitatea controversată a 
temelor care aparent merită prezentate într-o pagină, două? Una dintre soluții 
este discutarea lor mai amănunţită în anexe. În acest fel, experții şi cei care 
sunt interesați de temele respective pot aprofunda dovezile prezentate aici, 
în timp ce alții nu trebuie să se târască pagină după pagină printr-un material 
care nu îi interesează. 

Acest volum a fost proiectul cel mai dificil, dar în acelaşi timp şi cel 
mai incitant al carierei mele. Sunt recunoscător mai multor persoane pentru 
ajutorul oferit. În special, doresc să îi mulțumesc lui Todd Heatherton, Dan 
Wegner, Peter Salovey, Nancy Cantor şi Minda Tessler, pentru că m-au 
încurajat şi pentru sugestiile pe care le-au făcut. Ajutorul editorial al lui 

Seymour Weingarten a fost binevenit şi valoros. Le sunt recunoscător acelor 
studenți de la seminar care m-au ajutat să rafinez anumite idei. Sprijinul 
oferit de Universitatea Case Western Reserve a fost de mare ajutor şi mai 
ales noul preşedinte al departamentului, Cleve Gilmore, a înlesnit eforturile 
mele în redactarea acestui volum. De asemenea, am putut profita şi de un an 
de cercetare la Universitatea din Texas, mai ales de pe urma discuțiilor cu 
Bill Swann şi Dan Gilbert. Mai presus de toate, îi sunt profund recunoscător 
contribuției extrem de complexe a lui Dianne Tice, care m-a ajutat şi m-a 
sprijinit în fiecare aspect al redactării acestei cărți. 


PARTEA I 


TIPARELE DE BAZĂ ALE 
VIEŢII SI ALE SENSULUI 


Cine spune că viata nu are sens? 





Omul disperat nu meditează asupra sensului vieții. Când cel mai 
important lucru este să supravietuiesti, când evenimentele fiecărei zile sau 
ale fiecărei clipe comportă necesitatea reacțiilor imediate, sensul vieții ca atare 
nu mai are nicio relevanță. Sensul vieții este preocuparea persoanelor care nu 
sunt disperate, a celor care au certitudinea că vor supravieţui, care se pot 
baza pe confort, siguranță şi momente ocazionale de plăcere. Cei disperaţi 
sunt absorbiți de zbuciumul clipei. Însă viața nu durează doar câteva minute 
tragice — ea se întinde pe mai multe decenii. Meditatia asupra sensului vieții 
necesită detaşarea de sensuri curente şi plasarea evenimentului într-un 
context mai larg. | > 

Toată lumea cunoaşte deja celebra afirmaţie a existentialistilor, potrivit 
căreia viata este absurdă. Astfel, s-ar putea concluziona că aceşti existentialisti 
infumurati au dovedit, spre marea lor satisfacție, că viata este total lipsită 
de sens. De fapt, potrivit opiniei generale şi total denaturate a modului în 
care este înțeles existentialismul în cele mai multe cazuri, singura soluție 
ar fi sinuciderea. La urma urmei, nu asta spunea şi Camus sau vreun alt 
existențialist? 

Desigur, nu se poate spune că omul de rând are neapărat o viziune 
identică doctrinelor existentialiste. Majoritatea persoanelor nu cunosc, de 
fapt, contraargumentele aduse acestor enunturi, cu excepția celor invocate de 
liderii spirituali care sunt oricum previzibile. Totuşi, oamenii sunt convinşi 
că asemenea contraargumente există. Oamenii de ştiinţă, medicii şi alții 
asemenea lor nu sunt existentialisti, nu-i aşa? (Sau sunt?) Ei ar trebui să 

cunoască motivul pentru care viața merită să fie trăită. Persoanele de rând 
sunt convinse că viața trebuie să aibă un sens; ele nu ştiu exact care este 
sensul vieții, însă sunt sigure că viața are un sens sau măcar speră să aibă un 
sens. Desigur, viata nu pare deloc absurdă — cel puțin în cea mai mare parte 
a timpului. 

Adevărul este că existentialistii nu au spus că viata oamenilor nu ar 
avea sens. În realitate, viata multora abundă de sens. Ne folosim de sens de 
fiecare dată când vorbim sau gândim, când facem planuri sau luăm decizii. 
Abordarea existentialista susține doar că nu se poate conferi în mod automat 
un sens anume vieții, în ansamblul ei. Fiecare persoană construieşte activ 
sensul propriei vieți. Puteţi să vă dedicați viața copiilor, profesiei, credinței 
sau îngrijirii grădinii din spatele casei. Asemenea decizii vor determina sensul 
pe care îl vom atribui vieții noastre. Ceea ce au susținut existentialistii este că 
nu există un sens ultim, suprem al vieţii, care să fie determinat din exterior, 
un sens care să fie decis de dumnezeu, horoscop, ereditate sau patrie. 

De fapt, aşa-zisa absurditate a vieții se referă mai degrabă la o teorie 
abstractă despre viață şi nu la actualitatea vieții autentice. În principiu, 
prin prisma sensului matematic al alternării fragmentate dintre ordine şi 
dezordine, viața este haotică. Sensul nu este un element constituent al vieții; 
vieţii trebuie să i se atribuie un sens. În realitate, viețile oamenilor sunt 
pătrunse de o multitudine de sensuri. Însă aceste sensuri s-ar putea să nu se 
potrivească şi să nu se grupeze într-o unitate coerentă. Viața unei persoane 
obişnuite capătă un anumit sens chiar înainte de naştere. Până ajunge să 
învețe să vorbească (şi deci să se folosească de sens, să comunice mesaje cu 
o anumită semnificație), de obicei persoanei i se atribuie o multitudine de 
sensuri — un nume, o familie, un cămin, o poziţie în ierarhia socială, poate 
şi un cont în bancă, bani puşi de-o parte, precum şi planuri pe termen lung. 
Majoritatea acestor sensuri sunt stabilite de către părinți, deoarece sugarul 
nici măcar nu cunoaşte cuvintele care corespund acestor concepte. Totuşi, 
asemenea sensuri vor determina probabil cursul vieții sale. 

Existentialismul nu este singura perspectivă modernă asupra sensului 
vieții. Unii consideră că sensul vieții este deja o problemă răsuflată, de-a 
dreptul flogistică. Investigarea sensului vieții pare un exercițiu steril şi inutil, 
cum ar fi, de exemplu, studierea limbii greceşti vechi. Alții se tem că discuțiile 
legate de sensul vieții ar putea implica vreo glumă de prost gust, a cărei 
țintă ar fi chiar ei. Asemenea persoane reacționează la discuțiile pe această 
temă printr-un râs stânjenit, încercând să schimbe subiectul. Ei se pot simți 
vulnerabili tocmai din cauza faptului că nu ştiu care este sensul vieții lor şi 
nici măcar dacă ar trebui să-l cunoască. (Poate că știința a dovedit deja că 
viata nu are sens, la fel cum ştiinţa susține că ar fi infirmat veridicitatea mai 
multor idei religioase învechite). 

Pentru unii, problema sensului vieții are o semnificație amenințătoare, 
aproape obscenă. Nu întâmplător, cel putin pentru americani, cea mai bună 
abordare a sensului vieții din ultimii ani este de fapt o comedie britanică 
(Sensul vieţii de Monty Python’), o colecţie de scheciuri comice. Pentru cele mai 
multe persoane, problematica sensului vieții este atât de dezarmantă, încât nu 
mai au curajul să spună nimic sincer şi serios — singurul răspuns sigur constă 
într-un zâmbet stânjenit. Când cercetătorul american J. Freeman şi-a trimis 
asistentul să intervieveze diverse persoane în vederea identificării factorilor 
care contribuie la trăirea unei vieți fericite şi pline de sens, majoritatea 
celor investigati au fost reticenti față de întrebările puse. În cazurile în care 
investigarea se făcea în grupuri mai mari, persoanele întrebate se eschivau 
făcând glume. Când au fost întrebaţi individual, au fost foarte repede cuprinşi 
de emoție şi s-au retras în carapacea lor. Oamenii sunt mai dispuşi să discute 
despre probleme sexuale personale decât despre fericire sau despre sensul 
vieții (Freedman, 1978, pp. 4-5). 

Uneori, problematica sensului vieții este considerată ca fiind una 
filozofică. În concepția americană actuală, a spune despre o problemă că 
este filozofică înseamnă implicit că este ciudată, dificilă, pompoasă sau chiar 
irelevantă. Americanii îi privesc de mult timp pe filozofi cu neîncredere, 
cu un amestec de condescendenta şi neînțelegere, iar în momentul în care 
filozofii ar începe să dezbată sensul vieții, doar puțini americani moderni ar fi 
dispuşi să îi asculte. Adevărul este că sensul vieții nu mai este de mult timp o 
temă fierbinte în filozofie şi că puţini filozofi mai abordează această problemă 
(deşi, vezi Klemke, 1981). 

Din fericire (sau din nefericire), sensul vieţii a fost lăsat în seama 
ştiinţelor sociale. Acest volum îşi propune să sintetizeze informațiile 
referitoare la sensul vieții din domeniul ştiinţelor sociale. Nu vă aşteptaţi ca 
în paginile care urmează să găsiți nişte răspunsuri magice sau mistice legate 
de sensul vieții sau ca ele să vă dezvăluie secrete metafizice ori teologice. 
De asemenea, nu mi-am propus nici să vă prezint o colecție de idei şi teorii 
pretentioase despre sensul vieții. Însă acest volum se bazează masiv pe date 
relevante şi riguroase din domeniul ştiinţelor sociale, privind fericirea si 
suferința, dragostea şi munca, religia, moartea şi aşa mai departe. 

Examinând minuţios sensul vieţii, acest volum va încerca să ofere 
o explicație privind cum şi de unde primesc viețile noastre sens, cum 
funcționează şi ce forme poate lua sensul vieții. De asemenea, vom explora 
motivele pentru care ființele umane au nevoie de sens în viața lor, de ce 
preferăm unele sensuri altora şi ce se întâmplă în cazurile în care viața îşi 
pierde sensul. 

Contrar ideilor preconcepute bazate pe interpretările eronate ale 
teoriilor existentialiste, viata omului contemporan este pătrunsă de sens. 


1 În original, Monty Python’s Meaning of Life (n-tr.). 

Într-un fel, problema majoră a timpurilor noastre este că dispunem de 
prea multe sensuri şi nu că acestea ar fi insuficiente. Sensurile — limbajul, 
informaţia, comunicarea, mass-media, simbolurile, instituţiile, normele — 
există peste tot şi ne invadează vieţile. Astfel, angoasa modernă constă de 
fapt în anxietatea resimțită la posibilitatea ca aceste sensuri fragmentate să nu 
se integreze într-un întreg semnificativ. Viaţa are multe sensuri, însă are şi un 
sens suprem? Unii chiar se întreabă dacă sensul vieții este cumva diferit de 
sensul unei fraze, al unei povestiri sau al unei experiențe momentane. 

Există posibilitatea ca majoritatea vieților să nu se încadreze într-o 
singură unitate de sens sau într-o singură poveste de viață. O cercetătoare pe 
nume Kaufman a rugat mai multe persoane în vârstă să îşi spună povestea 
vieții (1986). Rezultatele acestei evaluări au evidențiat faptul că doar foarte 
puține persoane şi-au putut integra întreaga viață într-o singură poveste, 
cu un sens atotcuprinzător. În cele mai multe cazuri, poveştile de viata ale 
participanţilor s-au grupat în jurul a patru până la şase teme majore. 

O altă angoasă se referă la cazurile în care cineva şi-ar putea distruge 
întreaga viață, prin faptul că identifică greşit „adevăratul” sens al vieţii sale 
(indiferent care ar fi acesta). În cazul în care sensul global al vieții depinde 
exclusiv de noi, există posibilitatea să o dăm serios în bară. Dacă nu suntem 
suficient de precauti, s-ar putea ca sensul vieții noastre să se transforme 
într-un amestec nedefinit şi nesolutionat de probleme cotidiene, idei de-a 
gata, mici nemulțumiri, opinii necoapte şi clişee. Deci ati face bine să ştiţi exact 
cum vreţi să construiți sensul vieții dumneavoastră. Însă marea întrebare este 
„Cine ştie cum se construieşte o viata cu sens”? 

Incertitudinea modernă legat de sensul vieții transformă moartea într-o 
problemă extrem de spinoasă. Moartea ca atare nu a fost niciodată simpatizată, 
dar se poate observa că omul modern evită cu mai multă vehementa ideea 
morții decât generațiile anterioare (Aries, 1981). Unul dintre motivele acestei 
schimbări este tendinţa noastră de a tot amâna identificarea sensului vieții, 
camuflând-o sub diverse etichete, cum ar fi „potențial“, „promițător“, „de 
viitor” şi aşa mai departe. Însă morții şi-au epuizat deja aceste potenţiale. 
Ei nu au alte şanse de viitor (pozitive sau negative), în afară de aceea de a 
se transforma într-o amintire care se risipeşte încet-încet în negura timpului. 
În cazul lor, problema sensului vieții nu mai poate fi amânată, astfel încât 
sensul vieții trebuie să fie înglobat în ideea unei vieți deja trăite. Este destul 
de tulburător şi de stânjenitor să te uiţi la un corp neînsuflețit şi să te gândeşti 
„Asta este tot?”. A fost oare viața acestei persoane importantă, a avut oare 
sens, a meritat să fie trăită? Putem spera că aşa stau lucrurile, dar nu putem 
demonstra că într-adevăr aşa stau lucrurile. În unele cazuri, nu prea avem 
ce să spunem: cutare a fost un sot şi un tată bun, şi-a plătit conştiincios 
impozitele, tundea regulat gazonul, cariera sa s-a rezumat la mutatul hârtiilor 
din dreapta în stânga şi, de obicei, răspundea civilizat când cineva îi adresa o 

întrebare. Totuşi, sperăm că viata este ceva mai mult decât atât, este ceva mai 
grandios; însă este dificil să spunem exact ce. 

În paginile care urmează, voi susține că amenințarea pe care o reprezintă 
moartea — mai ales pentru omul modern — depăşeşte limitele unei simple 
provocări. Viața modernă le oferă ființelor umane o multitudine de sensuri, 
fără să le ofere în schimb şi un ghid exact despre valorile fundamentale. 
Ceea ce voi numi în continuare „criza de valori” reprezintă, de fapt, singura 
problemă majoră a occidentalilor în ceea ce priveşte investirea vieții cu sens. 
De cele mai multe ori, omul modern răspunde la această criză de valori prin 
atribuirea unei importante deosebite sinelui şi prin cultivarea exagerată a 
identității personale, transformând-o astfel într-o valoare fundamentală. Însă, 
dacă ne bazăm doar pe găsirea identității personale şi pe autocunoaştere ca 
să îi putem atribui un sens vieții noastre, devenim mai vulnerabili în fața 
morții decât am fost vreodată. Odată cu moartea, sinele se reduce la nimic, 
pierzându-și astfel şi capacitatea de a mai conferi valoare. În consecință, 
prin moarte, ne pierdem nu numai viata, ci şi acele aspecte care i-au conferit 
valoare. Spre deosebire de noi, strămoşii noştri se consolau cu ideea existenței 
valorilor perene, care le-au supraviețuit. 

Astfel, putem spune că importanța deosebită cu care oamenii investesc 
ideea de sine şi de identitate este cu două tăişuri. Pe de o parte, îi ajută să 
compenseze cât de cât criza de valori, permițându-le să facă judecăți de 
valoare, să deosebească binele de rău, în ciuda incapacității societății moderne 
de a le oferi un sistem universal de valori morale. Însă, în fata morţii, îi lasă 
dezarmati, devenind o valoare care îi părăseşte tocmai în momentul în care 
oamenii au cea mai mare nevoie de sens. 


Dă sens vieţii tale 


În abordarea existentialistilor, fiecare persoană construieşte în mod 
activ sensul vieții sale; mai bine spus, asta ar trebui să facă fiecare dintre 
noi. (Desi criticau valorile morale convenţionale, existentialistii erau extrem 
de morali în propria lor evaluare). Existentialistii erau conştienţi de faptul 
că majoritatea persoanelor doar bâjbâie prin viata, făcând ceea ce li se cere, 
resemnându-se să facă ceea ce fac şi ceilalți. 

A da sens propriei vieți pare un ideal foarte frumos, dar, în realitate, ar 
putea fi imposibil de realizat. Sensul vieții nu izvorăşte dintr-o fântână vrăjită 
ascunsă în străfundurile individului. Sensul se dobândeşte pe cale socială, 
prin interacțiunea cu ceilalți, pe baza normelor culturale. Natura înzestrează 
omul cu nevoi, dar nu îi dă şi sens. Sensurile identificate în oricare dintre noi 
nu se nasc brusc din nimic, ci trebuie construite. În cel mai bun caz, persoana 

are libertatea de a alege dintre sensurile oferite de normele culturale şi de 
societate. 

Existentialistii au recunoscut că ideea de a conferi sens vieţii este 
un ideal imposibil de realizat. De obicei, s-au mulțumit doar să îndemne 
oamenii să conştientizeze că ceea ce pot face este să aleagă dintre sensurile 
oferite de cultura în care trăiesc. În această abordare, autenticitatea înseamnă 
conştientizarea faptului că sensul se alege pe baza unor decizii, spre deosebire 
de acceptarea pasivă şi automată a sensurilor oferite de mediul social (vezi 
Heidegger, ! 1927; Sartre, 1943). Dacă oricum trebuie să alegem, măcar să 
alegem conştient. 

Această abordare reprezintă un început promițător pentru discutarea 
sensului vieții. Cultura şi societatea îi oferă individului fragmente de sens, 
dintre care acesta va reuşi să aleagă şi să creeze un set mai mult sau mai putin 
unic. Dacă alege conştient, individul ar putea crea un set de sensuri destul de 
consistent şi coerent. Însă, în cazul în care se lasă pradă presiunilor culturii 
sau circumstanțelor imediate, persoana s-ar putea alege cu un amalgam 
de fragmente de sens. (Desigur, nu există certitudini pentru niciuna dintre 
variante). 


Cine spune că viața are sens? 


Până acum am prezentat argumente care susțin că viața are sens. În 
unele cazuri, sensul unei vieți poate fi reprezentat doar de o acumulare 
haotică de obligaţii, proiecte şi sentimente, care totuşi par să aibă ceva sens. 
De altfel, este absurd să credem că ființele umane conferă ca prin farmec sens 
vieții lor. Mai degrabă, putem spune că obțin sensul vieții din ceea ce le oferă 
cultura în care trăiesc. 

Dar nu ne ajută prea mult să spunem că oamenii obțin sens din ofertele 
„Culturii”, deoarece „cultura” este un concept complex, slab definit si cu 
multe fațete. O întrebare mai pertinentă ar fi: de unde dobândesc oamenii 
elementele constitutive ale sensului vieții? 

Societăţile şi culturile pot fi împărţite în funcție de măsura în care 
impun un anumit set de credințe şi convingeri membrilor lor. Unele culturi 
au o abordare foarte rigidă, impunând un stil de viață specific fiecărui individ 
în parte. Cei care se abat de la aceste sensuri generale ale vieții ar putea fi 
închişi, ucişi sau exilați. Alte culturi, în schimb, oferă abordări multiple (de 
exemplu, societățile occidentale moderne), ceea ce le îngreunează situația 
celor care doresc să găsească un sens potrivit vieții lor (vezi Triandis, 1989, 
despre culturile restrictive şi permisive. De exemplu, un studiu recent derulat 
în Canada a evidenţiat că doar foarte puțini dintre canadienii evaluati au 
un set de convingeri coerent şi structurat despre viață şi lume. În schimb, 

majoritatea au fragmente aparținând mai multor sisteme de idei. Cu alte 
cuvinte, majoritatea celor evaluati şi-au construit un mozaic de convingeri 
individuale, care nu pot fi grupate în toate cazurile într-un tot unitar şi 
coerent (Bibby, 1983). 

Lipsa unei abordări unitare despre viață nu este neapărat o problemă 
catastrofală. De fapt, este evident că se poate trăi destul de bine şi fără o 
filozofie de viață atotcuprinzătoare. Este posibil ca ființele umane să simtă 
că viata lor are sens doar la anumite niveluri de bază, fără să aibă nevoie 
de răspunsuri clare şi categorice la vechile întrebări despre viața de după 
moarte, existența unei (unor) ființe supreme, finalitatea progresului uman 
etc. În viata de zi cu zi, nu avem nevoie de răspunsuri la asemenea întrebări 
vaste - concentrându-ne pe cotidian, putem scăpa şi de nevoia de a pune 
aceste întrebări. De obicei, sarcinile cotidiene zilnice sunt clare şi concrete. 
În timpurile străvechi, viața era caracterizată în mai mare măsură de un 
asemenea stil de viață, gravitând în jurul vânatului şi al agriculturii. Deci 
viața poate fi trăită şi în absența unui sens complex = mai ales în absența unui 
sens grandios, măreț şi abstract. 

Însă culturile îi oferă fiecărui individ seturi de sensuri. Unele îi oferă 
un singur set de credințe şi valori, pe care majoritatea reprezentanţilor acelei 
culturi le acceptă. Alte culturi, în schimb, oferă mai multe seturi de sensuri, 
care, uneori, pot fi chiar concurente. În orice caz, aceste seturi de sensuri, pe 
care le putem denumi şi ideologii, sunt de fapt sursa sensului vieții. În mod 
obişnuit, ideologiile explică structura relațiilor sociale, evenimente istorice 
şi prescriu norme de comportament interuman. De asemenea, le prescriu 
aderentilor lor şi modul în care trebuie să perceapă semnificația fiecărui 
lucru, specificând şi ce este o ființă umană şi ce scop are ea. 


Indivizi si societate 


Unii dintre cititorii acestui volum ar putea fi deja alarmati de faptul că 
am spus că normele culturale le „oferă” indivizilor sens sau că încearcă să îi 
convingă să aleagă anumite sensuri particulare. De-a lungul acestui volum, 
voi fi nevoit să vorbesc de mai multe ori despre cultură şi societate ca şi cum 
acestea ar fi entități înzestrate cu nevoi şi dorințe, care ar avea capacitatea 
de a negocia cu fiecare individ în parte. Desigur, în aceste cazuri, vorbesc 
metaforic. 

În definiţia la care subscriu, societatea este reprezentată de un grup 
extins de ființe umane, iar cultura este un set de idei, practici şi instituții 
împărtăşite de aceşti indivizi. De fapt, indivizii trăiesc în grupuri mici, 
care sunt legate de grupuri mai mari. Astfel, cultura este de fapt un cadru 


24 TIPARELE DE BAZĂ ALE VIEȚII ŞI ALE SENSULUI 


a o 


care le permite indivizilor să trăiască împreună, iar societății îi permite să 
funcționeze şi să supraviețuiască. 

Atunci când personific societatea şi cultura şi vorbesc despre ele de 
parcă ar avea nevoi şi dorințe, mă refer, de fapt, la ceea ce trebuie să facă 
un sistem social ca să funcționeze eficient şi să supraviețuiască. Cultura şi 
societatea formează un sistem care are un scop. Dacă acest sistem nu reuşeşte 
să îi ofere unei mase largi de oameni hrană şi adăpost, dacă dă naştere la 
un număr prea ridicat de conflicte interne grave, dacă eşuează în procrearea 
unor membri noi pentru înlocuirea celor decedați sau dacă este incapabil 
că rezolve probleme majore sau situațiile de criză, atunci acest sistem se va 
destrăma şi va înceta să mai existe. În acest sens, putem spune că sistemul 
„vrea” ca membrii săi să aibă mâncare, să se reproducă si aşa mai departe. 
Cele mai multe persoane doresc supraviețuirea culturii lor, deoarece nu 
s-ar descurca prea bine într-o cultură care se destramă. Din acest motiv, una 
dintre dorințele comune ale reprezentanților unei culturi este supraviețuirea 
şi prosperitatea culturii respective. Dorintele personale au desigur prioritate, 
dar ele facilitează de fapt cooperarea între membrii culturii. 

Astfel, putem spune că societatea şi cultura formează un sistem menit 
să se perpetueze şi să mențină un anumit nivel de eficiență, armonie internă şi 
flexibilitate. Poate exista vreo cultură sau vreo societate fără să aibă asemenea 
scopuri? Este posibil, dar probabil că nu ar rezista mult timp. Toate societățile 
contemporane continuă să existe tocmai datorită faptului că au reuşit să 
găsească modalități prin care să atingă aceste scopuri. 

Aceste scopuri s-ar putea să nu se suprapună peste scopurile personale 
ale fiecărui membru al societății în parte. Fiecare persoană doreşte să fie 
fericită, însă societățile pot supraviețui şi dacă membrii lor ating un nivel 
minim de mulțumire, fără să transforme îmbunătățirea continuă a stării de 
fericire individuală într-o problemă stringentă. Indivizii şi-ar putea dori să 
aibă parte de experiențe emoționale intense, de noutate, aventură etc. În 
schimb, societatea este preocupată să le ofere suficientă hrană şi adăpost, 
pentru ca aceştia să producă noi membri care să îşi joace în mod corespunzător 
rolul social. Societatea are de îndeplinit mai multe roluri, chiar dacă indivizii 
nu doresc să îndeplinească aceste roluri. În unele cazuri, societatea are nevoie 
ca anumiţi indivizi să îşi sacrifice chiar şi viața, ceea ce unii s-ar putea să fie 
reticenti să facă. Repet, acest lucru nu înseamnă că societatea este o ființă 
vie care are sentimente şi dorinţe. Ea este un sistem cu anumite cerințe care 
trebuie satisfăcute, pentru ca să poată funcționa eficient. 

Dar ce legătură au toate acestea cu sensurile vieții? Dorinţa de a-i conferi 
sens vieții este una personală. Societatea poate funcționa eficient, indiferent 
dacă membrii săi îşi găsesc sensul vieții sau nu. Însă societatea poate beneficia 
de pe urma nevoii fiecăruia de a conferi sens vieții. Instruind oamenii cum să 
îşi interpreteze viata, societatea îi poate conduce spre asumarea unor roluri 

şi poate preveni instalarea unor nemulțumiri personale, care ar putea cauza 
ulterior probleme sociale. 

Deşi, în principiu, sensul vieții este esențialmente personal şi individual, 
acest sens este fundamental social. În lipsa culturii — limbaj, valori şi relații 
interpersonale — sensul nu ar avea un efect prea mare asupra vieții. Oamenii 
dobândesc sensul vieţii din cultură; chiar dacă avem posibilitatea de a alege, 
suntem dependenţi de cultură şi de societate, care determină paleta de oferte. 

Din acest motiv, nu are niciun rost să încercăm să menţinem o separare 
foarte strictă între sensurile personale şi sensurile sociale ale vieţii. Fiecare 
persoană construieşte un sens al vieții din ingredientele şi cu mijloacele 
oferite de societate şi de cultură. Sensul vieții poate fi considerat rezultatul 
negocierii dintre individ şi sistemul social. Cu alte cuvinte, sensul vieții poate 
fi creat de indivizi, însă indivizii sunt produse ale societății. 

Deşi acest volum îşi propune, în principal, să investigheze semnificația 
sensului vieții din punctul de vedere al individului, trebuie să ținem cont 
şi de faptul că societatea ar putea avea o interpretare proprie a acesteia. De 
exemplu, semnificația sensului vieții lui Hitler, pentru noi, este cu siguranță 
diferită de ceea ce a însemnat ea pentru Adolf. El s-a văzut un erou şi un 
salvator şi nu un nemernic şi un ucigaş. În cele mai multe cazuri, există o 
concordanță destul de mare între modul în care îşi percep indivizii viața şi 
modul în care o percepe societatea. Cu toate acestea, pot exista şi diferențe 
între cele două percepții, ceea ce trebuie să avem tot timpul în vedere. 


Structura cărții 


Cum trebuie abordată problema sensului vieții? În funcţie de domenii, 
şi abordările sunt diferite. Un teolog ar putea încerca să găsească răspunsul 
bazându-se pe principii deja stabilite. Un filozof ar putea analiza diverse 
concepte. Un artist ar putea încerca, de exemplu, să comunice sensuri 
complete, personale şi individuale ale vieții. Toate aceste abordări au valoare 
proprie incontestabilă. Acest volum va aborda, însă, problema prin prisma 
ştiinţelor sociale, încercând să găsească modele şi procese care pot fi aplicate 
unor mase mari de oameni şi să sintetizeze dovezi prin care aceste idei 
generale vor putea fi evaluate şi testate. 

În ceea ce priveşte ştiinţele sociale, există însă anumite probleme: Cum 
pot fi obținute dovezi şi date despre sensul vieții? La prima vedere, se pare 
că sunt prea puține lucruri de care ne-am putea folosi. Există foarte puţine 
studii experimentale şi evaluative care să abordeze problema sensului vieții. 
Dacă privim însă problema din perspectiva modului în care ființele umane 
găsesc, creează şi folosesc teme generale de sens în viață, ne trezim brusc cu o 
cantitate imensă de informație. Cercetările despre dragoste, profesie, religie, 

suicid, stiluri parentale, pot oferi informații relevante. Dificultatea majoră o 
reprezintă nu adunarea unei cantități suficiente de material, ci, mai degrabă, 
selectarea informațiilor relevante şi obținerea unei baze de date potrivite 
pentru gestionarea eficientă a investigației în cauză. 

Cea mai mare parte a acestui volum se va axa pe trecerea în revistă 
a factorilor implicați în construcția sensului vieții. Vom examina factorii 
identificați ca fiind relevanti în identificarea şi construcţia sensului vieții, 
din punctul de vedere al ştiinţelor sociale. De fiecare dată când va apărea o 
problemă, vom căuta să identificăm tipul de informație care ne va putea oferi 
un răspuns. Din acest motiv, unii cititori ar putea fi surprinşi de faptul că 
teoreticienii lor preferați sunt tratați sumar în acest volum. Subliniez din nou 
că scopul lucrării de față este să adune informațiile relevante din domeniu, 
prezentând fapte şi nu teorii. William James, Sigmund Freud sau alti gânditori 
din acest domeniu s-ar putea să fi avut într-adevăr reflecții asupra sensului şi 
a scopului vieţii, dar aceste cugetări vor fi tratate doar în măsura în care sunt 
legate de fapte şi de date reale. 

Următorul capitol va explica premisele şi conceptele de bază legate de 
natura sensului. Capitolele trei şi patru vor explica ideile centrale vehiculate 
în acest volum, prezentând şi definițiile nevoii umane de sens. 

După ce am stabilit aceste coordonate, vom putea trece la discutarea 
domeniilor din care ființele umane dobândesc efectiv sensul vieții. Capitolul 
cinci va examina formele pe care le poate lua căutarea sensului vieții 
pentru omul modern occidental şi vom discuta amănunțit problema crizei 
de valori şi încercarea de a transforma sinele într-o valoare fundamentală, 
atotcuprinzătoare. În acest capitol, vom discuta sensul vieții prin prisma 
vieții profesionale, a iubirii şi a familiei, precum si a religiei. În continuare, 
vom aborda probleme mai generale de adaptare la viață, cum ar fi: suferința, 
bucuria şi problematica morţii. Ultima parte este dedicată modificărilor 
survenite în sensul vieții. În capitolul doisprezece, vom examina o serie de 
modificări individuale în sensul vieții, cum ar fi divorțul sau convertirea 
religioasă. Capitolul treisprezece va discuta modificări colective în sensul 
vieţii, pe baza modului în care femeia a reuşit să îşi construiască sensul vieții 
în diverse circumstanțe, de-a lungul istoriei. 

Deoarece acest volum se bazează pe informațiile specifice mai multor 
domenii, este foarte important să fim cât se poate de precişi în prezentarea 
fiecărui concept. Experții sau un cititor sofisticat ar putea considera din 
când în când că unele concepte au fost prezentate prea amănunțit sau într-o 
manieră exagerat de simplistă. Acest lucru ar putea fi evitat doar dacă 
am considera că fiecare cititor al acestui volum este deja expert în fiecare 
domeniu abordat. Abordările interdisciplinare sunt caracterizate de o nevoie 
imperioasă de claritate şi exactitate. Pentru a facilita prezentarea cât mai 
inechivocă a informațiilor şi pentru a înlesni lectura, am recurs destul de 

frecvent la rezumarea atât a unor secțiuni, cât şi a capitolelor în sine. Astfel, 
dtitorii au posibilitatea să treacă mai repede de la un capitol la altul. 


Rezumat și concluzii 


În mod normal, viața ființelor umane este plină de sens. Limbajul, de 
exemplu, este format din sens, iar oamenii folosesc limbajul aproape în orice 
situație. Pe de altă parte, nu există niciun motiv pentru care toate detaliile 
unei vieți ar trebui să se potrivească cu un singur sens. Foarte puține persoane 
şi-ar putea relata povestea vieții amintind fiecare faptă sau experiență pe care 
au avut-o. 

Sensurile care invadează viața omului modern sunt de fapt fragmente 
de sens. Fiecare viață poate avea mai multe teme sau fire ale narațiunii, 
precum şi numeroase evenimente care nu pot fi asociate cu niciuna dintre 
aceste teme majore. În mod ideal, un sens al unei vieți ar trebui să poată 
fi în aşa fel interpretat, încât să încorporeze toate cele de mai sus - însă nu 
avem niciun motiv să credem că acest ideal este îndeplinit foarte des. De fapt, 
dovezile arată că acest lucru nu se prea întâmplă. 

Cultura îi oferă individului un context larg, de unde acesta poate 
obține sens pentru viata sa. Multe culturi oferă ideologii multiple, astfel încât 
persoana va ajunge să fie nevoită să aleagă dintr-o gamă largă de convingeri, 
credințe şi valori. O cultură anume poate oferi una sau mai multe ideologii, 
care pot fi considerate nişte sisteme de referință cu ajutorul cărora individul 
poate interpreta evenimente particulare, raportându-le la atitudini generale, 
la cauze stabile, la trăsături şi aşa mai departe. 

Absența unei filozofii de viata generale şi integrate sau a unei naratiuni 
compacte a vieții nu reprezintă un obstacol major în trăirea unei vieți fericite. 
Se pare că ființele umane nu au nevoie de rezolvarea absolută a tuturor 
problemelor filozofice sau religioase sau de convingerea că tot ceea ce li se 
întâmplă se potriveşte perfect într-un întreg unitar. Cu toate acestea, se pare 
că avem nevoie să ştim că, într-un fel sau altul, viata noastră are sens. Unul 
dintre scopurile acestui volum este să investigheze aceste nevoi de a găsi sens — 
adică modul în care oamenii au nevoie ca viata lor să aibă sens. Următoarele 
două capitole vor aborda mai îndeaproape natura sensului şi nevoia omului 
de a găsi sensuri specifice pentru viața sa. 


Notă 


1. Desigur, după ce Sartre şi-a asumat eticheta de existențialist, Heidegger şi 
majoritatea celorlalți au respins-o imediat. 

Înainte de a trece la discutarea modului în care oamenii atribuie sens 
vieţii lor, trebuie să clarificăm câteva concepte esențiale şi să explicăm sensul 
în care vor fi ele folosite de-a lungul acestui volum. Capitolul de față este 
dedicat prezentării conceptelor de bază necesare abordării sensului vieții. 
Se vor discuta detaliat conceptele de realitate, viață şi sens, precum şi alte 
concepte asociate acestora. 

Desigur, ne-am putea pierde cu uşurinţă în discuții metafizice absconse 
despre natura realității sau despre alte probleme similare. Deşi asemenea 
discuții sunt fără îndoială fascinante, ele nu reprezintă scopul acestui volum. 
Nu ţin să dovedesc că abordarea mea ar fi mai corectă decât oricare alta. Însă 
este absolut necesar ca atât autorul, cât şi cititorul să aibă aceeaşi interpretare 
a conceptelor utilizate în text. În consecință, capitolul de față vă va oferi un 
cadru de referință prin care puteți înțelege sensul cu care vor fi utilizate aceste 
concepte şi idei în volum. 


Ce este realitatea? 


În funcţie de natură şi de cultură (sau de orientarea ştiinţelor naturale 
şi a celor sociale), realitatea poate fi grupată în două categorii mari. Primei 
categorii îi corespunde materia fizică: copacii, pietrele, mesele, apa, geamurile, 
câinii, electricitatea şi alte obiecte şi fenomene fizice reale. Majoritatea 
oamenilor sunt convinşi că lumea fizică este formată din atomi şi molecule 
care se supun unor legi naturale. Pentru ceea ce dorim noi să investigăm, nu 
are niciun sens să începem să dezbatem aceste asumptii. 

Celei de a doua categorii îi corespunde sensul. O parte a acestui capitol 
examinează detaliat natura sensului. Deocamdată, este suficient să explicăm 
motivul pentru care sensul ar trebui considerat o categorie a realității. Pentru 
a atinge acest scop, este necesar să clarificăm două probleme: pro primo, sensul 
este real, pro secundo, sensul nu este identic cu materia fizică. 

Ar fi dificil să ne îndoim de faptul că sensul ar fi real. În mod evident, 
sensul îşi exercită efectul asupra materiei fizice. Asa cum spunea W.l. 
Thomas, „Dacă oamenii definesc situațiile ca fiind reale, ele devin reale prin 
consecințele lor” (Thomas, 1928, p. 572, acest enunț a fostatribuitunui număr 
destul de mare de gânditori, cum ar fi şi C.S. Peirce). Reactionam pe baza 
sensurilor, iar aceste reacții au consecinţe fizice — dacă ceva are consecințe 
fizice înseamnă că este real. 

Clădirile, de exemplu, nu se construiesc de la sine, doar pe baza acțiunii 
pure, chiar şi concertate, a forțelor naturii. Clădirile există sub formă de sens 
(sub formă de idei în mintea arhitectului), înainte să devină obiecte fizice. 
Proiectele, contractele, restricţiile zonale, cadastrul şi alte sensuri au un rol 
crucial în construirea unei clădiri. 

Cam atât în ceea ce priveşte prima problemă, aceea că sensul este real. A 
doua problemă se referă la faptul că sensul nu poate fi echivalat cu realitatea 
fizică. Şi răspunsul la această problemă ar trebui să fie destul de simplu şi 
evident. Limbajul, de exemplu, nu este format din atomi şi molecule. Putem 
descrie o carte pe baza proprietăților sale fizice, cum ar fi, de exemplu, 
compoziția chimică a hârtiei sau numărul petelor de cerneală care alcătuiesc 
fiecare literă de pe fiecare pagină. Dar o asemenea descriere ar pierde cu 
desăvârşire din vedere rostul cărții. 

Psihologia a sperat (chiar dacă pentru o perioadă scurtă de timp) că va 
reuşi să explice comportamentul uman exclusiv în termeni de acțiuni fizice 
— ca pe o chestiune de stimul şi răspuns, de interacțiune dintre mediul fizic 
şi mişcări musculare. Deşi această abordare a fost de folos la început, astăzi, 
aproape toți psihologii sunt de acord cu ideea că, atunci când încercăm să 
explicăm comportamentul uman, trebuie să luăm în considerare şi atribuțiile, 
atitudinile şi alte fenomene care nu sunt de natură fizică. De exemplu, 
încercați să vă imaginati istoria Statelor Unite descrisă exclusiv în termeni 
de contractii musculare sau să explicati Budhismul în termeni de atomi şi 
molecule (vezi Collingwood, 1946; Gergen şi Gergen, 1988). 

Fenomenul echivalentei oferă încă o ilustrare simplă a naturii non-fizice 
a sensului. Potrivit semnificatiilor care definesc actualul sistem monetar 
american, patru monede de 25 de cenți fac un dolar. Această echivalență 
nu ar putea fi înțeleasă, dacă problema ar fi privită din punctul de vedere 
al atomilor şi moleculelor care formează monedele respective sau din orice 
altă perspectivă care le-ar descrie caracteristicile fizice. Descrierea banilor în 
termeni de bancnote colorate sau monede plate şi rotunde omite semnificarea 

funcţiei reale a banilor. Realitatea banilor depinde de sensurile împărtăşite 
ale acestora, ceea ce atribuie o valoare definită fiecărei bancnote sau monede. 
Chiar mai mult, acest lucru face posibil ca banii să poată fi folosiți şi în absența 
lor fizică, de exemplu prin intermediul cărților de credit. 

Ideea centrală este că sensul şi materia fizică sunt două tipuri de entități 
total diferite. Ambele sunt reale şi se pot influența reciproc. Experiența 
umană este un şir continuu de evenimente, în care sensurile şi materia fizică 
se influențează reciproc. Sensul poate modifica materia fizică, de exemplu, în 
cazul în care granițele unei tari devin frontiere internationale, imprejmuite de 
fortificații militare. Însă şi materia fizică poate modifica sensul, de exemplu 
în situația în care ramura unui copac cade pe maşina dumneavoastră şi o 
distruge, scăzându-i totodată şi valoarea de piață. 


Viaţa 


Viaţa, fiind formată din atomi şi molecule care urmează legile naturii, 
este o realitate fizică, rezultatul unor procese biologice naturale. Sunt rare 
situațiile în care sensul precedă viata — cum ar fi cazurile in care un cuplu 
decide să aibă un copil. Totuşi, viața poate să apară şi fără ajutorul sensului. 
Sensul poate fi suprapus vieții, însă viata poate exista şi fără sens. 

Unele dintre caracteristicile vieţii merită să fie menţionate. În primul 
rând, viata reclamă unitate. Fiecare ființă vie stabileşte o graniță între sine si 
mediu. Un factor care afectează o parte a ființei vii tinde să afecteze întreaga 
ființă. În cazul in care călcați pe piciorul unei persoane, de exemplu, veți 
observa că întregul său corp se va deplasa. Dacă udati rădăcinile unei plante, 
planta va începe să crească. 

În al doilea rând, viața este un proces care implică schimbare. 
Fiecare organism creşte, se adaptează, se reînnoieşte şi se modifică. Această 
schimbare neîncetată a ființelor vii este într-un contrast puternic cu stabilitatea 
caracteristică sensului. Ca urmare, încercarea de a impune sens vieții poate 
duce adesea la o contradicție între stabilitate şi schimbare. Impunerea 
sensului asupra vieții (ca şi în cazurile în care gândim, vorbim sau încercăm 
să înțelegem ceva) este echivalentă cu încercarea aplicării unor concepte 
stabile asupra unor fenomene schimbătoare. 

Al treilea aspect se referă la limita temporală a vieții. Fiecare viata 
începe într-un anumit moment şi se termină într-un alt moment specific. De 
vreme ce viața implică atât unitate, cât şi schimbare, nu putem să ne îndoim 
de faptul că aceasta are un început şi un sfârşit. Fâşia gri dintre naştere şi 
moarte este extrem de îngustă; oamenii pot fi doar vii sau morți — nu există o 
variantă intermediară. 

În al patrulea rând, ființele vii au o serie de nevoi şi dorințe intrinsece, 
care poartă denumirea de nevoi naturale. Printre aceste nevoi pot fi incluse 
nevoia de oxigen, de apă, de hrană, de somn, dorința pentru plăcere şi sex, 
precum şi aversiunea față de durere şi vătămare. De asemenea, aceste nevoi 
pot cuprinde şi curiozitatea, nevoia de contacte sociale interpersonale şi 
dorința de a trăi într-un mediu stabil şi sigur. Se pare că avem o înclinație 
naturală pentru anumite stări de activare fiziologică şi tendința de a evita 
alte stări. În cazul ființelor umane, această înclinație ia forma unei căutări a 
emoțiilor pozitive şi a încercării de a evita trăirea emoțiilor neplăcute. 

În absența sensului, nevoile naturale sunt singurii factori care 
influențează comportamentul. O viata lipsită de sens este trăită de pe o zi 
pe alta sau chiar de la un moment la altul, în încercarea de a supravieţui, 
căutând hrană, surse de plăcere şi de satisfacție, evitând simultan stările de 
disconfort. Vieţile care au sens au acelaşi tipar şi motivații. Sensulnu înseamnă 
că oamenii vor refuza căutarea fericirii sau că se vor expune riscului de a 
se vătăma (deşi în unele cazuri, tocmai acesta este rezultatul). Sensul poate 
îmbunătăți, elabora, rafina sau chiar depăşi aceste nevoi naturale bazale — 
însă procesul de semnificare trebuie să pornească de la ele. 

Una dintre nevoile cele mai importante care se situează la limita dintre 
nevoi naturale şi culturale se referă la nevoia de a aparține unui grup social. 
Este evident că ființele umane au o nevoie bazală de a stabili şi menține legături 
interpersonale. Încarcerarea solitară, exilul, izolarea şi singurătatea sunt 
considerate situații şi stări extrem de nocive. Este plauzibil să considerăm că 
aceste tipuri de nevoi au o bază biologică, deoarece dorința de a fi împreună 
cu alte persoane îi conferă individului avantaje foarte mari din punctul de 
vedere al adaptării, crescând astfel şi probabilitatea supraviețuirii şi cea a 
reproducerii (vezi Bowlby, 1969, 1973; precum şi Baumeister şi Tice, 1990; 
Buss, 1990). 

Această nevoie de a aparține unui grup a jucat probabil un rol foarte 
important în crearea sensului. Culturile oferă sensuri şi grile de interpretare 
care ajută ființele umane să conviețuiască. În schimb, limbajul facilitează 
comunicarea, extinzând serios posibilitatea relaţiilor şi a interacțiunilor 
interpersonale. Printre altele, sensul este o unealtă care înlesneşte cultivarea 
relațiilor interumane. 

Una dintre preocupările majore ale organismelor vii este gestionarea 
mediului înconjurător. Fiintele vii se descurcă mult mai bine dacă pot 
preconiza sau schimba evenimentele cu care se confruntă sau dacă reuşesc 
să se conformeze cerințelor mediului. Unul dintre principiile de bază ale 
adaptării la cerințele mediului a primit denumirea de nivel de adaptare 
(Helson, 1964). Probabil că orice interpretare a sensului vieții trebuie să ia în 
considerare fenomenul nivelului de adaptare (vezi Klinger, 1977). 

Conform acestei teorii, organismele vii se obişnuiesc cu condițiile de 
viață stabile. În consecinţă, ele răspund mai degrabă la schimbările survenite 
în această stare, individul observând cu mai mare uşurinţă modificările stării 
stabile decât constanta. În momentul în care apare o schimbare, şi aici vorbim 
despre una semnificativă (adică, evidentă, importantă, imposibil de neglijat), 
ea va fi resimțită acut. Pe măsură ce efectele schimbării se reduc în timp, 
individul se obişnuieşte cu noile condiții şi, treptat, ajunge să nu mai resimtă 
atât de acut schimbarea inițială. Cu alte cuvinte, ne obişnuim cu noul nivel de 
stimulare, iar efectul psihic al impactului inițial se reduce în timp. 

Teoria nivelului de adaptare a fost dezvoltată de cercetătorii care 
investigau specii inferioare şi descrie tendințele fiziologice ale organismelor 
vii de a răspunde la stimulare. De exemplu, o modificare de temperatură este 
mult mai evidentă şi are efecte mai observabile decât efectele temperaturilor 
constante. Persoanele care locuiesc în zone arctice apreciază mult mai mult 
căldura din Florida şi California decât cei care locuiesc tot timpul în această 
zonă cu o temperatură plăcută, constantă. 

Implicatiile nivelului de adaptare depăşesc cu mult efectele schimbării 
fizice. Una dintre exemplificările cele mai potrivite ale efectelor nivelului 
de adaptare se referă la satisfacția persoanei față de salariul primit. Dacă, 
de exemplu, venitul dumneavoastră anual este de 20 de mii de dolari, v-aţi 
bucura foarte mult să primiţi o majorare de 5 mii de dolari. Un salariu de 30 de 
mii de dolari v-ar face deja să jubilati. În cazul în care salariul dumneavoastră 
creşte la 30 de mii de dolari, euforia inițială va tine o vreme, după care veți 
începe, încet, să vă obişnuiţi cu noul salariu (mărit). Cu timpul, veți începe 
să sperati la o nouă mărire de salariu, de până la 35 de mii de dolari, crezând 
că suma de 40 de mii de dolari v-ar produce din nou o bucurie imensă. Între 
timp, majorarea inițială de 5 mii de dolari (de la 20 de mii la 25 de mii), la care 
ati visat initial, vi se pare derizorie, chiar jignitoare şi incepeti să vă mirati 
cum reuseati să vă descurcati cu suma de 20 de mii de dolari. 


Sensul 


Ținând cont de importanța pe care i-am acordat-o sensului în acest 
volum, consider că este necesar să discutăm detaliat natura acestuia. Vom 
folosi aici termenul de sens în înțelesul său convențional, identic cu cel al 
sensului unui cuvânt, al unei propoziţii, povestiri sau eveniment. Sensul nu 
poate fi definit cu uşurinţă, probabil şi datorită faptului că, pentru a defini 
sensul, trebuie să ne folosim de el. Dar este limpede că sensul este legat 
de limbaj şi de conexiuni mentale. Conform unei definiții mai largi, sensul 
este reprezentarea mentală împărtăşită a posibilelor legături dintre obiecte, 

evenimente şi relații. Astfel, putem spune că sensul este un liant, leagă diverse 
lucruri între ele. 

Unii consideră că sensul unei vieţi trebuie să fie foarte diferit de sensul 
unei propozitii’. Există, cu siguranţă, o serie de diferente între cele două, cea 
mai evidentă fiind faptul că scopul şi funcţia unică a unei propoziții este să 
comunice sens. O propoziție nu poate exista fără sens, însă o viață poate fi 
trăită fără să aibă un sens anume. În schimb, a susține existența unor sensuri 
absolut diferite pentru propoziții şi pentru viață poate fi periculos de înşelător. 
Din foarte multe puncte de vedere, sensul unei vieți are un înțeles similar 
cu sensul unei propoziţii: elementele componente trebuie să se potrivească 
într-un tipar coerent, trebuie să fie înțelese de ceilalți, să se potrivească 
într-un context mai larg şi să invoce supozitii implicite, împărtăşite şi de 
către ceilalți membri ai culturii respective. În aceeaşi ordine de idei, o viata 
lipsită de sens şi o propoziţie lipsită de sens pot semăna prin faptul că reflectă 
haos, contradicții interne şi inabilitatea de a se încadra în context. Din acest 
motiv, este util să ne continuăm investigațiile, considerând că sensurile vieții 
implică înțelesuri autentice şi nu au o natură exotică, existențială; nu sunt 
tipuri specifice de sens, ci aplicații speciale ale sensului. 

Aşa cum am menționat mai devreme, sensul nu este format din atomi 
şi molecule. De exemplu, limba engleză nu este un obiect fizic. Nu are masă, 
loc în spațiu sau compoziție chimică. Mai degrabă, am putea spune că sensul 
se referă la concepte şi simboluri, la asocieri şi diferențe şi la conținuturi care 
pot fi împărtăşite. Împărtăşirea sensului este un aspect esențial, deoarece 
limbajul este, prin excelență, un fenomen social. Adică limbajul are nevoie de 
cel putin două persoane care să se poată folosi de cuvinte în acelaşi fel, care 
deţin sensuri comune. 

Elementele constitutive cele mai simple ale sensului sunt asocierea 
şi diferențierea. Sensul asociază un obiect cu alte obiecte, în acelaşi timp 
diferentiindu-l de toate celelalte. De exemplu, conceptul de „copac“ 
stabileşte o asociere între multe elemente lemnoase vii şi înalte, făcând în 
acelaşi timp distincţie între acestea şi celelalte obiecte din lume. Această 
utilizare limitată a sensului poate fi folosită şi de o singură persoană - sau 
de un singur organism -, cu condiţia să fie suficient de inteligentă, încât să 
recunoască tiparul subiacent şi să îi răspundă corespunzător. Cu alte cuvinte, 
aceste elemente ale sensului nu trebuie să fie exprimate în limbaj sau să fie 
împărtăşite altor persoane. 

În cazul în care considerăm că sensul funcţionează ca un liant, 
atunci trebuie să ținem cont şi de faptul că şi legăturile pot fi, la rândul 
lor, interconectate. Contextele largi sau sensurile superioare sunt definite 
printr-un număr mare de legături, incluzând aici şi legăturile cu unități 
complexe de informație. De exemplu, industria alimentară implică mai multe 
tipuri de plante şi animale transate şi împachetate standard, dar fiecare diferit 

şi transportate în locaţii specifice, unde diverse persoane le pot cumpăra pe 
baza unor liste întocmite sau a unor conversații desfăşurate în prealabil. 
Fiecare listă de cumpărături este de fapt o colecție de sensuri legate între ele, 
iar industria alimentară le înglobează pe toate. 

Poate că metafora cea mai potrivită pentru a ilustra ce este şi cum 
funcționează sensul este internetul. Această rețea începe cu o legătură între 
două puncte, legată la rândul ei de alte legături care leagă alte două puncte 
şi aşa mai departe. Stabilirea legăturilor multiple duce la formarea unor 
diversitati mari de tipare cu complexitate foarte ridicată. În cele din urmă, 
rețeaua de internet ar putea face legătura între orice, deşi unele legături vor fi 
mai strânse şi mai puternice decât altele. 

Datorită simplităţii sale, abilitatea de a stabili asocieri şi deosebiri este 
caracteristica cea mai evidentă a sensului. Fără îndoială 'şi celelalte specii 
(chiar şi cele cu niveluri destul de reduse de inteligență) pot învăța să facă 
asocieri şi deosebiri. Speciile animale inferioare pot învăța rapid să asocieze 
anumiți stimuli cu hrana sau durerea şi pot avea răspunsuri diferite la 
stimuli diferiți. Aceste aspecte simple ale sensului nu sunt atribute exclusive 
ale speciei noastre. Fiintele umane nu dețin monopolul asupra sensului, cel 
putin nu din punctul de vedere al asocierilor şi al deosebirilor. 

Aparent, speciile inferioare nu au niveluri de inteligență suficient de 
ridicate, încât să se poată folosi de toate posibilitățile oferite de sens. Câinii pot 
învăța un set de etichete verbale corespunzătoare unor obiecte sau comenzi, 
dar întâmpină dificultăți în combinarea a două sau mai multe etichete într-un 
gând mai complex. În consecință, nu cred că vom întâlni prea curând câini 
care să scrie romane sau să rezolve probleme de algebră. Modul în care câinii 
folosesc sensul poate fi comparat cu utilizarea unei rețele simple, compusă 
din una sau două legături, şi nu cu folosirea unor rețele complexe. 

Asocierea şi diferențierea facilitează conceperea şi folosirea simbolurilor. 
Prin simbolizare, un lucru va fi folosit pentru desemnarea unui alt lucru. 
Sinele poate fi simbolizat prin numele individului, prin marca maşinii pe care 
o conduce, prin stiloul cu care se semnează, prin stilul de lucru etc. De obicei, 
prin simbolizare, se stabilesc legături între un obiect simplu şi sărac în sens — 
un sunet, o bucată de pânză colorată, un semn - şi ceva complex şi important 
(vezi Polanyi şi Prosch, 1975). 

Deşi simbolismul a reuşit să determine câțiva sociologi să supraestimeze 
simbolurile, fără să aibă o atitudine critică față de ele, simbolurile în sine 
nu sunt deosebit de puternice sau de remarcabile. La urma urmei, câinii pot 
învăţa simboluri, cum ar fi, de exemplu, etichete verbale sau comenzi formate 
dintr-un singur cuvânt. Posibilităţile complexe oferite de sens constau mai 
degrabă în combinarea simbolurilor. Ca să puteți aprecia diferența dintre 
aceste aspecte, comparati puterea de exprimare a sensului unei propoziții 
constituite dintr-un cuvânt cu cea a limbajului complex (scris sau vorbit). 

Chiar şi în cazul în care o persoană ar avea un vocabular foarte bogat, ea nu 
ar putea comunica prea mult, dacă nu s-ar folosi de combinarea cuvintelor. 
Aşadar, conexiunile realizate între conexiuni - cum ar fi, propoziţiile, 
paragrafele, discursurile, cărțile şi nu cuvintele izolate — sunt acelea care îi 
oferă sensului posibilitatea de a explica şi transforma lumea. 


Funcţiile sensului 


Ca să putem înțelege mai bine natura sensului, ar fi util să încercăm 
să înțelegem motivul pentru care există şi de ce ne putem folosi noi de el. 
Funcţiile sensului pot fi grupate în două categorii mari. Prima categorie se 
referă la abilitatea sensului de a ne ajuta să discernem tipare în mediu. A doua 
se referă la abilitatea individului de a-şi controla comportamentul manifest, 
precum şi stările interne prin intermediul sensului. 

Aşa cum am menționat anterior, viața este un şir de acțiuni, prin care 
încercăm să ne adaptăm la cerințele mediului. Ca să putem supraviețui şi 
prospera, organismul trebuie să găsească o modalitate prin care poate stabili 
un echilibru, o armonie cu mediul înconjurător. De obicei, acest lucru implică 
combinații între modul în care mediul se poate astfel schimba, încât să îi 
permită ființei să se adapteze şi modul în care ființa se poate schimba, ca să 
se adapteze la cerințele mediului (vezi Rothbaum, Weisz şi Snyder, 1982). 

Din punctul de vedere al evolutionismului, marele avantaj al inteligenței 
este reprezentat de faptul că sporeşte capacitatea ființei de a se adapta la 
cerințele mediului. Prin desluşirea tiparelor din mediul în care trăim, putem 
să ne pregătim pentru confruntarea cu evenimentele pe care nu le putem 
evita, astfel încât fie să ne protejăm, fie să profităm de ele. Pentru a putea 
discerne asemenea tipare, de exemplu semnele care prezic iminenta unei 
furtuni sau venirea iernii, trebuie să reuşim să stabilim asocieri şi diferențieri 
- elementele de bază ale sensului. 

Probabil că sensul a luat naştere prin recunoaşterea semnelor şi a 
tiparelor din mediu. În cazul inteligenței umane, funcţiile sensului depăşesc 
simpla sa utilizare pentru adaptarea la mediu. Putem stoca cantități foarte 
mari de informație despre un număr imens de tipare complicate din mediu, 
ceea ce ne ajută să le putem controla. În agricultură, de exemplu, am trecut cu 
mult de simpla identificare a modului în care putem procura hrană: am învățat 
cum să producem hrană. Cunostintele despre aceste tipare pot fi exprimate 
prin limbaj, împărtăşindu-le sau transmitandu-le celorlalți. De asemenea, 
aceste cunoştinţe pot fi îmbunătățite şi rafinate. Acumularea cunoştinţelor 
importante creează condiţiile necesare elaborării unor tehnologii complexe. 
În curând, toată lumea va avea un cuptor cu microunde sau un videorecorder. 

Fără acumularea cunoştinţelor, fiecare generație ar trebui să înceapă să 
inventeze roata sau să înveţe să aprindă focul. 

Prin reprezentarea, categorizarea şi stocarea informațiilor, sensul le 
permite organismelor inteligente să stăpânească mult mai bine mediul fizic 
decât în lipsa acestuia. În orice caz, utilizarea sensului depăşeşte limitele 
mediului fizic. Aceieaşi posibilități pot fi aplicate şi mediului social. O ființă 
inteligentă poate formula, organiza, encoda şi reactualiza informații cu 
sens atât despre ceilalți membri ai grupului de care aparține, cât şi despre 
reprezentanţii altor specii. De fapt, ființele umane dedică o mare parte a 
activității lor mentale observării altor ființe. Prin recunoaşterea tiparelor 
(cum ar fi, de exemplu, trăsăturile de personalitate) în comportamentul 
celorlalți, persoana îşi poate eficientiza semnificativ relațiile interpersonale. 
Desigur, comunicarea este o utilizare a sensului care diversifică foarte mult 
posibilitățile individului de a interactiona cu mediul social. 

A doua dimensiune a adaptării este reprezentată de autocontrol. Acest 
lucru se referă la abilitatea individului de a-şi gestiona comportamentul, 
în aşa fel încât să reuşească să răspundă eficient la cerințele mediului. În 
lipsa sensului, comportamentul este determinat de impulsuri şi de instinct. 
Sensul ne permite să luăm decizii pe baza opțiunilor, a sistemelor de valori 
care ne ghidează, să reflectăm la implicațiile comportamentelor noastre din 
perspectiva unor planuri pe termen lung şi a ierarhiei obiectivelor. Deciziile, 
obligațiile, ambițiile, promisiunile şi alti asemenea factori pot determina 
modul în care vom acționa. Astfel, putem spune că sensul eliberează ființa 
umană de datele situației prezente, oferindu-i comportamentului posibilitatea 
de a fi dirijat şi de alți factori, pe lângă cei ai mediului proxim. 

Latura comportamentală nu estesingurulaspect implicat în autoreglare. 
Unul dintre aspectele vitale se referă la gestionarea afectelor (voi folosi termenul 
de afecte din terminologia psihologiei, pentru a desemna aspectele plăcute 
sau neplăcute ale emoțiilor. Există foarte multe emoții, însă ele pot fi grupate 
foarte simplu în afecte pozitive şi afecte negative). Sensul imbogateste în 
mare măsură viața emoțională a persoanei. Potrivit teoriei foarte influente 
a lui Schachter (de exemplu, Schachter şi Singer, 1962), emoțiile umane sunt 
o stare de activare fiziologică, căreia i se atribuie o etichetă verbală. Fără 
sens, adică fără etichetă, emoțiile ar putea fi reduse la senzații de activare 
fiziologică plăcute sau neplăcute. Aşa cum a menționat şi Schachter, activarea 
fiziologică este resimțită diferit în cazul în care i se atribuie sau nu un sens. 
Chiar mai mult, diferențele subtile dintre emoții se bazează pe diferențele de 
sens atribuite lor. 

De altfel, sensul in sine poate induce emoții; un exemplu elocvent in 
acest sens se referă la situațiile în care cititorii au reacții emoționale puternice 
la lecturarea unei cărți sau a unei scrisori. Emotiile pot rezona, în funcţie de 
regulile şi scopul lor propriu, la sensuri complexe şi la implicaţiile acestora 

(de exemplu, Hochschild, 1983). Sensurile sunt factori foarte importanti in 
declanşarea reacțiilor emoționale, extinzând semnificativ paleta reacțiilor 
afective ale persoanei. 

Astfel, imediat ce specia umană a dobândit abilitatea de a folosi sensul, 
lumea internă a fiecăruia a devenit mult mai complicată, iar gestionarea vieții 
afective o problemă serioasă. Cu toate acestea, nucleul nevoilor naturale 
continuă să îşi manifeste prezența foarte frapant: ființele umane doresc să 
se simtă bine şi să evite stările neplăcute. Însă sensul extinde foarte mult 
posibilitățile de a ne simţi bine sau rău. Mulțumită sensului, existența umană 
nu mai este ghidată chiar atât de rigid de senzațiile de durere sau de plăcere, ci, 
mai degrabă, de emotii plăcute şi neplăcute. Dacă urmărim comportamentul 
cotidian al ființelor umane, vom observa că ele tind să evite situațiile jenante, 
senzația de vinovăţie şi anxietatea, încercând în schimb să fie aprobate, iubite 
şi satisfăcute. În cele mai multe cazuri, emoțiile transcend senzațiile. Deşi 
obosiţi, oamenii se scoală din aşternutul călduț, renunţă la alimente apetisante 
şi fac o serie de activități care au beneficii emoționale, dar şi costuri în ceea ce 
priveşte plăcerile fizice. Sensul deschide posibilitatea accesării unui număr 
foarte mare de posibilități, prin care individul îşi poate induce stări pozitive 
şi îşi poate reduce stările negative. 

Cele două funcţii ale sensului colaborează. De multe ori sunt 
compatibile, dar au implicaţii diferite, în funcție de modul în care ie va folosi 
fiecare individ în parte. Una dintre aceste diferențe se referă la acuratețe. Ca 
să reuşim să cunoaştem mediul înconjurător, trebuie să fim foarte atenți: este 
mai bine să vedem lucrurile aşa cum sunt ele, să identificăm tiparele în mod 
corect, să extrapolăm şi să facem predicții corecte. Însă, adesea, acurateţea nu 
este cea mai bună metodă dacă vrem să ne simțim bine. Unele persoane au 
tendința de a-şi supraestima abilitățile şi calitățile, de a exagera popularitatea 
şi succesul pe care le au, doar ca să poată menține o părere generală bună 
despre ele însele (de exemplu, Greenwald, 1980; Taylor, 1989; Taylor şi 
Brown, 1988). Aceste iluzii dezvoltă încrederea necesară pentru atingerea 
unor performanțe superioare, inducând astfel şi stări afective pozitive. 

Pe scurt, învățarea se bazează masiv pe acuratețe, iar gestionarea 
emoțiilor este adesea influențată de tendințe care încurajează apariția 
iluziilor şi a distorsiunilor. Tensiunea dintre acuratețe şi iluzii poate fi adesea 
observată şi în funcționarea vieții mentale a unei persoane. 


Reţele şi contexte 
Lumea fizică poate fi trăită prin intermediul unor unități limitate de 


sens, însă sensul are tendința de a se manifesta în unităţi şi structuri mai 
complexe. De obicei, sensul apare încorporat într-o rețea de idei sau de 

relații. Analogia cu rețeaua este una potrivită, deoarece esența unei rețele nu 
constă în legăturile individuale, ci, mai degrabă, în faptul că acestea formează 
legături şi tipare între ele. 

Ca să putem aprecia aspectul structurat al sensului, ar fi util să luăm 
ca exemplu sistemul numeric. Numerele nu există independent şi individual, 
ci în relație cu un context mai larg, alcătuit din toate numerele şi relațiile 
posibile dintre ele. Încercați să vă imaginati că oamenii ar fi descoperit un 
singur număr, să zicem 36, iar toate calculele, măsurătorile şi cuantificările 
ar fi implicat doar acest număr, 36. Evident, un astfel de sistem este absurd. 
Numărul 36 poate avea sens doar dacă face parte dintr-o rețea mai mare de 
numere între care există diverse relații (de exemplu, 9x4=36). În aproximativ 
acelaşi fel apar şi alte sensuri, conectate în rețele de sensuri coordonate şi 
contrastive. 

De multe ori, sensul depinde de context (de exemplu, Osgood şi Tzeng, 
1990). Un context este un set organizat de sensuri şi de interpretări — adică 
un set de tipare şi de legături. O idee, un enunț sau un comportament pot 
fi întâlnite într-un anumit context, iar contextul facilitează interpretarea 
sensurilor specifice. Adică, acelaşi cuvânt (de exemplu, strălucit) sau acelaşi 
comportament (de exemplu, a dezbrăca) pot avea sensuri diferite şi pot induce 
reacții diferite, în funcţie de context. Plasarea (a ceva sau a cuiva) într-un 
context diferit presupune desprinderea sa dintr-un set de legături şi stabilirea 
unor noi legături între acesta şi noua rețea. 

Importanţa rețelelor şi a contextelor din punctul de vedere al sensului 
poate fi dedusă uşor, prin urmărirea unei partide de şah (orig., Polanyi şi 
Prosch, 1975). Expresia „pionul atacă regina” are sens doar în contextul 
partidei respective, pe baza regulilor specifice şahului. Adică pionul atacă 
regina poate fi o mutare eficientă într-un context, o mutare nefericită într-un 
al doilea context şi una neregulamentară sau chiar imposibilă într-o a treia 
situație. 


Niveluri ale sensului 


Unul dintre aspectele importante, menționate de critici literari, 
psihologi şi diplomaţi, se referă la faptul că sensul poate avea mai multe 
niveluri. În principiu, nivelurile se referă la numărul şi la complexitatea 
legăturilor stabilite cu alte unități de sens. Perspectiva temporală pare să fie 
un aspect puternic asociat cu nivelurile sensului, adică nivelurile inferioare 
de sens implică efecte de durată scurtă, în timp ce nivelurile superioare de 
sens exercită efecte de durată lungă (Vallacher şi Wegner, 1985). 

Aşa cum am văzut, utilizărilesensului la niveluri inferioare (de exemplu, 
nume) tind să fie concrete şi limitate în timp. În schimb, utilizările sensului la 

niveluri superioare se pot referi la relatiicomplexe, cu implicații multiple, care 
transcend limitele situațiilor imediate, putând atinge perspective atemporale, 
chiar eterne. Sensurile complexe se construiesc prin combinarea sensurilor 
simple, aceste sensuri integrative fiind denumite constructe. 

Analiza comportamentală oferă un exemplu concret. Un anumit 
comportament poate fi descris în termeni concreti, imediati, cum ar fi 
descrierea mişcărilor brațelor. Acelaşi comportament poate fi descris la un 
nivel intermediar (de exemplu, descrierea unei activități) sau la un nivel 
superior (de exemplu, aceeaşi activitate ca făcând parte din istoria umanității) 
(Vallacher şi Wegner, 1985; 1987). Nivelurile inferioare de sens tind să aibă 
cadre temporale înguste si sunt de obicei deconstruite, adică sunt private de 
interpretări elaborate. 

Înunele cazuri, nivelurile superioare de sens pot fi contextele sensurilor 
inferioare. Plasarea unui concept într-un context înseamnă interpretarea sa la 
un nivel superior. Însă extragerea unui concept dintr-un context se referă la 
abordarea sa limitată şi la privarea acestuia de a fi interpretat prin prisma 
unor sensuri mai largi. 

Nivelurile sensului sunt deosebit de importante pentru a putea înțelege 
ce este sensul vieţii. O ființă umană ar supraviețui cu greu, chiar şi câteva 
zile, fără să se folosească deloc de sens sau fără să încerce să interpreteze 
evenimentele sau propriile sale activități. Chiar şi comportamentele zilnice, 
de durată scurtă, abundă de sens. Cu toate acestea, o viață întreagă cuprinde 
un cadru temporal mult mai larg şi este posibil să trăim fără să găsim un sens 
care ar cuprinde absolut toate aspectele acestei vieți. Vorbind din experiență, 
putem spune că în viața unui om pot fi identificate un număr destul de 
mare de proiecte şi de scopuri de durată scurtă (de exemplu, Emmons, 1986; 
Little, 1988; Palys şi Little, 1983), ceea ce îi organizează activitățile imediate 
în unităţi cu sens, dar care s-ar putea să nu poată fi asamblate într-o rețea de 
sensuri superioare, prin care să se poată interpreta întreaga viață a persoanei 
respective. 

Astfel, în viață, sensul poate apărea şi la niveluri inferioare. În primul 
capitol, am subliniat faptul că viețile noastre abundă de sens, doar că aceste 
sensuri s-ar putea să aibă o existență destul de scurtă. Nu avem nicio garanţie 
că sensul vieții noastre se va închega într-un tot unitar. Este posibil ca o 
viață să aibă sens la un nivel inferior, fără să aibă sens la un nivel superior. 
Pentru multe persoane, acest lucru reprezintă tocmai dilema sensului vieții. 
Asemenea persoane ar putea avea planuri cum să îşi trăiască fiecare zi din 
viață, fără să aibă însă un plan pentru întreaga lor viață. Fiecare zi a vieții 
lor are sens şi urmează un plan organizat, însă viața în ansamblu pare să se 
scurgă fără să aibă un scenariu coerent. 

Deşi fragmente ale sensurilor inferioare nu se pot potrivi întotdeauna 
într-un tipar complex, procesul invers este mult mai frecvent. Adică, în 


Capitolul 2 - Ce este sensul? 4i 


ee 


cazul in care viata dumneavoastră are un sens larg, integrat, atunci actele 
şi evenimentele individuale pot să capete înţeles din acest sens cuprinzător. 
Sensul urmează procesul descendent mult mai uşor decât cel ascendent. Este 
mult mai simplu să îi atribuim vieții un sens coerent pe baza unui sistem de 
sensuri superioare decât să-l construim începând de la sensurile inferioare. 
Din acest motiv, de cele mai multe ori, sensul vieții pare să reflecte o poziţie 
intermediară în care se află persoana în momentul în care îşi povesteşte viata. 
Succesul unei dinastii, o doctrină religioasă puternică, un eveniment istoric 
(de exemplu, o revoluție), un curent artistic, cultural sau ştiinţific — sunt 
sensuri care, de obicei, exced cele şapte, opt decenii ale unei singure vieți. 
În acest fel, ele denotă niveluri mai complexe decât cel conferit unei singure 
vieți; asemenea sensuri sunt potrivite pentru a-i oferi vieții posibilitatea unui 
sens integrat. 

Trecerea de la un nivel de sens la celălalt este deosebit de importantă din 
punct de vedere psihologic. Deseori, construirea sensurilor complexe reflectă 
încercarea persoanei de a răspunde la întrebarea „De ce?”. Prin procesul de 
deconstruire a sensului se doreşte investigarea modului în care s-a produs 
evenimentul, încercând să se răspundă la întrebarea „Cum?”. Acest proces 
este de obicei caracteristic situaţiilor în care ceva nu mai funcționează 
corespunzător, iar individul încearcă să găsească sursa sau motivul problemei 
(de exemplu, Carver şi Scheier, 1981; 1982). Trecerea la niveluri superioare de 
sens conduce la structuri mai complexe, la sensuri, contexte şi interpretări 
integrative. Trecerea la niveluri inferioare descompune aceste structuri 
complexe, adică de-construieşte sensurile complexe. 

De-constructia sensului se poate face şi pentru a evita interpretarea 
unui eveniment prin prisma sensurilor complexe. În cazul în care o persoană 
comite un fapt condamnabil, aceasta ar putea decide să considere evenimentul 
ca fiind unul izolat, lipsit de sens, fără să încerce interpretarea sa într-un 
sens mai larg, cu toate implicaţiile aferente. Infractorii, de exemplu, tind să 
favorizeze de-constructia sensului acțiunilor lor. Ar fi foarte neplăcut pentru 
ei să îşi perceapă acțiunile ca fiind unele care le pot cauza durere sau anxietate 
celorlalți sau ca acțiuni care violează valorile şi normele fundamentale ce 
asigură funcționarea normală a societății. Astfel, preferă să-şi conştientizeze 
acțiunile la un nivel inferior, ca evenimente izolate, fără implicații complexe. 
Din acest motiv, de obicei, tind să se concentreze asupra aspectelor tehnice şi 
pragmatice. 

Un hot, de exemplu, ar putea prefera să nu se gândească la fapta sa 
ca la o acțiune prin care îşi privează concetatenii de valorile lor personale 
sau ca la o acțiune prin care subminează sistemul economic al națiunii. În 
schimb, el se va concentra asupra altor aspecte, cum ar fi descrierea modului 
în care a deschis geamul, cum a încercat să nu lase amprente, cum a verificat 
dacă sistemul de alarmă funcționează sau nu, şi aşa mai departe (Wegner 

şi Wallacher, 1986). Există o serie de dovezi care atestă că, în lagărele de 
concentrare, naziştii obişnuiau să se concentreze pe aspecte pragmatice 
şi pe detalii tehnice, ceea ce le-a fost de ajutor în evitarea conştientizării 
implicatiilor grave ale faptelor lor (de exemplu, Lifton, 1986). 

Trecerea la niveluri inferioare sau de-constructia sensului unui 
eveniment este o metodă prin care se poate împiedica interpretarea acestuia 
prin contexte şi structuri care i-ar putea conferi sens. Astfel, se poate împiedica 
şi dezvoltarea implicatiilor emoționale ale evenimentului. La urma urmei, 
emoțiile implică interpretări prin contexte care au sens — instalarea emoțiilor 
poate fi evitată prin blocarea gândirii şi a interpretării acțiunilor persoanei 
(de exemplu, Baumeister, 1990a; Pennebaker, 1989). Ca urmare, trecerea de 
la un nivel al sensului la altul devine una dintre cele mai importante strategii 
de reglare emoțională. 

Şi o ultimă problemă. Nivelurile inferioare sunt cele mai sărace în 
sens, adică evenimentele percepute la acest nivel au cele mai puține legături 
cu alte idei sau contexte. Simpla percepție a durerii sau a plăcerii, mişcarea 
membrelor nu necesită interpretări complexe din punctul de vedere al 
sensului — iar în cazul în care încetăm să gândim prin prisma sistemelor 
complexe, viața ajunge să fie trăită la acest nivel. Într-adevăr, durerea este 
atât de ostilă sensului, încât poate obstructiona gândirea complexă şi poate 
eluda posibilitatea de a fi exprimată prin limbaj (Scarry, 1985; Baumeister, 
1989). Când mintea este golită de tot în afară de senzațiile fizice şi motrice, 
sensul dispare aproape în întregime. Însă, prin mecanismul gândirii, mintea 
respinge un asemenea „vid de sens” şi încearcă să umple acest gol cu gânduri 
şi idei. Cei care doresc să îşi golească mintea de gânduri complexe şi să se 
concentreze asupra unor lucruri sau senzații relativ lipsite de sens, observă 
că acest lucru este foarte dificil de realizat. Un exemplu excelent în acest sens 
este cel al începătorului în arta meditatiei. În cele mai multe cazuri, acestor 
persoane li se spune să îşi concentreze atenția doar asupra respirației sau 
asupra repetării în gând a unor silabe lipsite de sens. Problema pe care o 
întâmpină majoritatea începătorilor este tocmai inabilitatea de a se conforma 
acestor instrucțiuni simple — ei observă că mintea lor începe să o ia razna, în 
toate direcțiile, că încep să aibă gânduri care le distrag atenția. Un alt exemplu 
se referă la cei care se invinovatesc pentru o catastrofă întâmplată recent şi 
doresc să nu mai aibă gânduri cu sens, deoarece o astfel de gândire le-ar 
aduce aminte de toate implicaţiile dureroase ale evenimentului. Dificultatea 
de a estompa acuitatea mentală poate împinge o persoană la abuz de alcool 
sau de droguri sau chiar la încercarea de a-şi lua viata (vezi Baumeister, 
1990a, b, 1991). 

Standarde 


Unul dintre cele mai importante tipuri de sens este standardul. 
Standardele sunt concepte abstracte, folosite pentru măsurarea sau evaluarea 
obiectelor, a persoanelor sau a evenimentelor. Cu alte cuvine, standardele 
sunt idei despre cum ar putea fi lucrurile, iar lucrurile (evenimentele) reale 
sunt comparate cu aceste idei. Printre standarde se numără sisteme de 
măsurare, norme, aşteptări, criterii, legi şi aşa mai departe. 

Cultura pune la dispoziția persoanei un număr destul de mare de 
standarde şi îi impune norme comportamentale, specificând totodată şi 
nivelurile acceptate de performanță (şi de excelență) etc. O parte esenţială a 
socializării se referă la însuşirea standardelor grupului social de apartenență, 
împreună cu modul în care individul li se poate conforma. 

Prin stabilirea şi impunerea standardelor, cultura completează setul 
de nevoi naturale ale organismului uman. Astfel, nevoile culturale sporesc 
nevoile naturale. Cultura ne spune cum să ne comportăm, ce haine să purtăm, 
pentru ce să luptăm, ce să evităm, cum să ne evaluăm şi la ce să raportăm 
comportamentele noastre. 

Într-o oarecare măsură, grupul social poate accentua, prin presiune 
explicită şi prin sancțiuni, importanța acestor standarde. Cei care violează 
anumite norme pot fi ostracizati şi chiar executați. În volumul său celebru 
despre adaptarea la viata civilizată, Freud (1930) susține că aceste presiuni 
şi sancțiuni nu sunt suficiente pentru a menține comportamentele corecte. 
Oamenii nu se supun legilor doar de frica poliției. Mai degrabă, cultura 
reuşeşte să dezvolte în fiecare individ un mecanism care poate determina 
persoana să dorească să trăiască conform standardelor culturii respective. 

Nu are nicio importanță ce etichetă îi aplicăm acestui mecanism: 
conştiinţă, superego etc. Important este că, de fapt, cultura îl ajută pe 
individ să înveţe cum să asocieze anumite sensuri (standarde) cu anumite 
stări emoționale. Cu alte cuvinte, cultura stabileşte legături semnificative 
între emoții şi standarde. Ne învață să ne bucurăm, dacă luăm o notă mare 
la un examen, să ne simțim vinovaţi, dacă furăm dintr-un magazin, să fim 
mândri, dacă apărem la televizor şi furioşi, dacă cineva nu ne mulţumeşte 
pentru favoarea pe care i-am făcut-o. Niciuna dintre aceste reacții nu face 
parte dintre nevoile naturale înnăscute. Din contră, asemenea reacții indică 
modul în care afectele sunt determinate de standardele culturale. Indivizii 
sunt conştienţi de propria lor persoană prin prisma poziţiei pe care o ocupă 
în funcţie de aceste standarde, iar comparatiile induc stări de fericire, tristețe, 
anxietate etc. (de exemplu, Duval şi Wicklund, 1972; Higgins, 1987). 

Indivizii se deosebesc foarte mult în ceea ce priveşte standardele la care 
subscriu şi cărora li se supun. Unii se mulțumesc cu standardele elementare, 
care induc performanțe mediocre. Alții, în schimb, pot adera la standarde 

ambitioase care conduc la un perfectionism ce poate părea uneori irațional. 
Celebra tenismană Steffi Graf este un exemplu perfect în acest sens. În 1990, 
Steffi a fost desemnată numărul 1 din lume, fiind cea mai bună jucătoare de 
tenis în fiecare săptămână timp de trei ani (performanţă care nu a fost egalată 
de atunci de niciun jucător sau de nicio jucătoare). În cursul acestor trei ani, 
ea a câştigat un procent covârşitor de 97% dintre meciuri, inclusiv meciuri 
repetate cu cei mai buni jucători ai lumii. Pe baza unor standarde raționale, 
Steffi Graf s-ar fi putut considera o persoană cu un succes extraordinar. Cu 
toate acestea, jucătoarea era mai mereu nemulțumită de performanțele sale. 
Într-un interviu recent, antrenorul ei a relatat că multe antrenamente trebuiau 
întrerupte din cauza acceselor ei de furie sau a crizelor de plâns datorate 
nemulțumirii ei față de greşelile comise. După părerea antrenorului, Steffi 
Graf fusese mulțumită de performanțele sale probabil în unul din treizeci de 
meciuri. 

Astfel, sarcina de a ne regla emoțiile devine o problemă de gestionare 
a standardelor culturale şi personale. Persoana trebuie să învețe să îşi 
gestioneze comportamentul în funcție de aceste standarde. În cazul în care ne 
dăm seama că nu am reuşit să ne ridicăm la nivelul cerințelor unor standarde 
importante, am putea fi coplesiti de stări afective negative. Există două 
modalități prin care individul poate atinge stări afective pozitive sau le poate 
evita pe cele negative. Fie ne controlăm comportamentul, în aşa măsură încât 
să ne asigurăm că am îndeplinit standardele potrivite, fie alegem să percepem 
greşit sau să distorsionăm evenimentele, în aşa fel încât să ne convingem 
(şi poate şi pe ceilalți) că am atins standardele pe care ni le-am impus. În 
continuare, veți vedea că ne folosim foarte frecvent de ambele tehnici. 


Interpretare 


Folosirea sensului implică interpretare. Interpretarea este procesul 
prin care li se atribuie sens lucrurilor şi evenimentelor. 

Cuvântul interpretare este folosit cu două înțelesuri uşor diferite, dar 
această clarificare merită făcută. În primul rând, interpretarea este procesul 
de recunoaştere sau decodificare a sensului unui lucru. O variantă simplă 
a acestui proces ar putea fi reprezentată de activitatea unui „interpret“, a 
unei persoane care traduce mesaje dintr-o limbă în alta. În al doilea rând, 
interpretarea este un proces mult mai activ, în care se conferă sens lucrurilor, 
De exemplu, o interpretare nouă a tragediei lui Hamlet îi poate acorda dramei 
sau personajelor un înțeles nou, care până acum nu îi fusese conferit. Pe scurt, 
sensul poate fi creat prin interpretare. 

Stabilirea graniței dintre două state este un act de interpretare, în 
sensul de atribuire activă de semnificații. Un râu, care a străbătut timp de 

mii de ani un anumit teritoriu, poate căpăta noul înțeles de graniță de stat, 
în urma unor acțiuni militare sau politice. Din acest motiv, traversarea unui 
astfel de râu va implica mai mult decât simpla încercare de a nu ne uda; va 
însemna trecerea de la o instituție politico-administrativă la alta, obținerea de 
documente oficiale care vor trebui verificate şi ştampilate, plătirea unor taxe 
vamale şi aşa mai departe. Este vorba despre acelaşi râu, dar care are o altă 
semnificație, cu consecințe practice foarte importante. 

Cunoaşterea sensului vieții depinde de modul în care interpretăm 
viaţa. În acest proces pot fi implicate ambele tipuri de interpretare. Suntem 
tentaţi să credem că viata are un sens anume şi că singurul lucru pe care 
trebuie să îl facem este să recunoaştem acest sens şi să acționăm în consecință. 
Unele persoane s-ar putea aştepta să găsească un răspuns simplu şi clar 
la întrebarea „Care este sensul vieții?” Dacă un astfel de răspuns ar fi la 
îndemâna tuturor, tot ce ar trebui să facem ar fi să-l cunoaştem. Desigur, 
omul trebuie iertat pentru naivitatea de a-şi imagina că sensul vieții poate fi 
recunoscut cu uşurinţă prin învățare sau pură recunoaştere. Această naivitate 
i-a fost indusă de o sumedenie de personalități politice şi religioase, care au 
încercat să ne convingă că aşa stau lucrurile. De fapt, lucrurile stau exact 
invers. Sensul vieții unei persoane trebuie creat printr-o interpretare activă, 
în care persoana alege şi cultivă anumite înțelesuri, efectuând modificări 
specifice pentru a atinge potrivirea maximă dintre comportamentele sale şi 
sensurile alese sau impuse. 

Unul dintre aspectele cele mai importante ale interpretării este 
evaluarea. Deseori, evaluarea se poate referi la faptul că persoana îşi formează 
o imagine despre modul în care crede că stau lucrurile, după care le compară 
cu standardele impuse. Ca să putem interpreta ceva, trebuie să comparăm 
lucrul respectiv cu alte lucruri pe care deja le cunoaştem şi care ştim cum 
funcționează. Interpretarea unei note de plată, de exemplu, poate scoate la 
iveală faptul că am fost traşi pe sfoară şi cineva ne-a taxat cu mai mult decât 
ar fi trebuit — această interpretare ne duce la concluzia că aşa ceva este de 
neconceput. La fel şi desluşirea sensului vieții poate include folosirea unor 
standarde prin care putem aprecia dacă viața noastră este bună sau rea. Mai 
precis, construirea activă a sensului vieții este ghidată de valori, de ceea ce 
merită şi de ceea ce nu merită facut în viata. 

Natura constructivă a interpretării ridică problema ambiguitatii şi a 
interpretărilor multiple. Aşa cum menționa şi Heidegger (1954), orice context 
poate avea mai multe interpretări. Sau, ca să formulăm mai direct, prin 
definiție, realitatea este în mod inerent ambiguă. Interpretarea, înțelegerea 
unui lucru înseamnă acceptarea unei anumite interpretări dintre mai multe 
interpretări posibile. Heidegger considera că gândirea umană este procesul 
prin care persoana evaluează mai multe posibilități. Aceasta este, desigur, o 
abordare limitată a gândirii, dar subliniază un aspect deosebit de important 

al procesului cognitiv: faptul că avem de-a face cu sensuri multiple. Găsirea 
unei interpretări nu este întotdeauna un proces simplu şi direct; am putea 
fi nevoiţi să alegem între mai multe înțelesuri posibile, la fel de corecte şi 
valabile. 

Acest lucru nu înseamnă că orice circumstanta poate fi interpretată 
arbitrar. Există totuşi şi limite. O plantă de culoare roşie ar putea fi o buruiană, 
o floare, un semn al dragostei sau expresia recunostintei, dar sub nicio 
formă nu este un automobil sau scorul final al unui meci de bowling. Prin 
analogie, în cazul sensului vieții, putem spune că fiecare viață poate avea 
câteva sensuri posibile, dar alte sensuri sunt excluse cu desăvârşire. Viaţa lui 
Richard Nixon poate fi interpretată ca fiind povestea unei ambiţii lipsite de 
scrupule, a încrederii înşelate, a unui joc politic iscusit, a şarlataniei lipsite de 
principii, a unor reacții paranoice şi aşa mai departe. Dar nu putem spune, sub 
nicio formă, că ar fi o poveste despre misticism religios sau despre sfințenie, 
descoperiri ştiinţifice, activitate intelectuală intensă, dependență de droguri 
sau despre o bună dispoziție perpetuă. Problema este mult mai complexă în 
cazul unei persoane tinere sau de vârstă mijlocie, deoarece o mare parte a 
vieții sale este încă prea putin conturată, existând un număr foarte mare de 
interpretări posibile. Chiar şi aşa, încă de la vârste foarte fragede, o serie de 
interpretări posibile pot fi excluse din start. De exemplu, la vârsta de 10 ani, 
este deja evident dacă un copil va putea deveni un baschetbalist celebru sau 
o balerină. 


Sens și sisteme sociale 


Desigur, individul nu trebuie să îşi construiască sensul vieții de unul 
singur. Persoana învață să vorbească, dobândeşte cunoştinţe, atitudini, reguli 
de gestionare a emoțiilor, de gândire rațională, judecăţi de valoare pe baza 
contactului cu societatea. Cu alte cuvinte, cultura şi societatea dețin sensul si 
îl oferă fiecărui nou membru. 

Ideologiile sunt un set important de sensuri culturale. Prin ideologie 
înțeleg un set larg de idei, care îi indică individului cum să interpreteze 
evenimentele vieții sale şi cum să facă judecăți de valoare. Adică ideologiile 
sunt sisteme psihologice, deşi adesea sunt considerate doar simple sisteme 
logice. Ideologiile supraviețuiesc datorită faptului că îi ajută pe oameni să îşi 
trăiască viata şi nu fiindcă ar fi elegante din punct de vedere logic (de exemplu, 
fiindcă ar fi lipsite de contradicții interne). Creştinismul, marxismul şi alte 
ideologii pot fi sisteme logice mai putin elegante, dar sunt sisteme psihologice 
superbe. Ele oferă un set de atitudini fundamentale care îi ajută pe oameni 
să judece ce este bine şi ce este rău. De asemenea, ne ajută cum să stabilim 
atribuiri prin care putem înțelege cauzele evenimentelor şi procesele care ne 

conturează viata. De ce a trebuit să iti moară copilul? Fiindcă Dumnezeu a 
vrut să-l aibă lângă El sau pentru că a vrut să-ți pună credinţa la încercare. De 
ce ţi-ai pierdut locul de muncă? Fiindcă te exploatează capitalistii. De ce există 
suferință în lume? Satana-i de vină, oamenii care sunt păcătoşi; sau fiindcă 
proprietățile private şi goana după bani au dus la exploatarea celuilalt. Pe 
scurt, ideologiile ne ajută să interpretăm şi să evaluăm evenimentele majore 
ale vieții noastre. 

Ideologiile sunt puntea de legătură dintre general şi specific, facilitând 
traversarea dificilă, ambiguă şi nesigură de la ceva specific şi particular la 
ceva general şi de durată. Astfel, ideologiile funcționează ca nişte hărți cu 
ajutorul cărora ne putem orienta printre diversele niveluri ale sensului. 

Pentru a înțelege efectul şi atractivitatea unor ideologii, problema 
consistentei logice devine un aspect irelevant. De fapt, spre deosebire de 
un sistem logic, un sistem psihologic poate chiar beneficia de pe urma unor 
contradicții interne minore. Ambiguitatile şi contradicţiile interne pot facilita 
instalarea flexibilitatii, Nu am putea spune despre Creştinism că a rămas 
aceeaşi doctrină de-a lungul celor două mii de ani. Ca să se potrivească 
nevoilor diferitelor ere, elementele şi ideile sale esenţiale s-au schimbat în 
decursul timpului (vezi, Clebsch, 1979; McLoughlin, 1978). De exemplu, aşa 
cum vom arăta în următoarele capitole, Biserica catolică şi-a schimbat în mod 
radical poziția față de muncă (mai ales față de anumite tipuri de munci), fata 
de justificarea căsătoriei şi fata de femeie în general. Deşi asemenea schimbări 
de poziție ar putea reprezenta dificultăți pentru un teolog care încercă să 
găsească consistenţa internă a sistemului ideologic, ele au de fapt rolul de a 
consolida religia, permițându-i să se adapteze astfel la nevoile în permanentă 
schimbare ale populației. 


Unde găsim sensuri? 


Ultima problemă abordată în acest capitol se ocupă cu originea 
sensului. Dacă sensul nu este un fenomen fizic înseamnă că nu există un 
loc anume unde ar putea fi găsit? Putem spune, în consecință, că sensul nu 
există? Din nou, sistemul numeric ne poate oferi exemple potrivite pentru a 
ilustra această contradicție aparentă. Ca să putem folosi orice număr, trebuie 
să ne folosim de întregul sistem numeric, cu toate numerele existente, chiar 
şi cu cele care nu sunt menționate explicit. Desigur, există o serie de numere 
care sunt utilizate foarte rar, poate chiar niciodată şi este posibil ca nimeni 
să nu se fi gândit vreodată la ele. Fără să aibă vreo legătură cu orice entitate 
din lumea fizică, numerele au existat sub forma unor gânduri posibile chiar 
înainte să apară specia umană. 

Sensul pătrunde în lumea fizică în momentul în care fiinţe inteligente 
încep să se folosească de el. Astfel, gândurile posibile pot deveni gânduri reale 
care pot influența decizii, acționând asupra poziției unor atomi şi molecule. 
Ca să poată avea vreun impact asupra lumii şi vieții, sensurile depind de 
mintea umană. 

Această problemă ar putea devia într-o dezbatere sterilă şi abstractă, 
dar ea este indispensabilă pentru discuţia sensului vieții. În mod cert, unul 
dintre lăcaşurile sensului vieții unei persoane este tocmai mintea ei. Fiintele 
umane vor acționa în viață pe baza modului în care îşi interpretează viața, 
circumstanţele ei şi propriile activități. 

Totuşi, ne putem pune întrebarea dacă viața unei persoane poate avea 
sens, fără ca ea să cunoască sensul propriei vieți. Ajungem astfel la problema 
dacă viața plantelor şi a animalelor poate avea sens în condițiile în care ele nu 
au inteligența necesară pentru a înțelege acest lucru. 

Evident, putem identifica sens în viața unei persoane, fără ca ea să îşi 
dea seama de sensul propriei vieţi. În mod similar, plantele şi animalele pot 
avea o viata care să aibă sens pentru oameni, fără ca ele însele să fie conştiente 
de sensul vieții lor. De exemplu, cerealele cultivate pentru profit pot avea un 
sens pentru cultivator şi pentru cumpărător. Însă este putin probabil ca planta 
în sine să cunoască sensul specific pentru care a fost plantată şi cultivată. 

O teorie mult mai radicală ar sugera ideea că viețile ființelor umane 
au sensuri specifice, fără ca acestea să le cunoască. De obicei, o asemenea 
teorie postulează existența unei ființe sau forțe supranaturale. De exemplu, 
unii ar putea crede că Dumnezeu ne-a trimis pe pământ cu un scop anume, 
deşi niciunul dintre noi nu ştie care ar fi acest scop. O asemenea credință este 
foarte dificil de evaluat sub forma unei ipoteze ştiinţifice. Din acest motiv, 
ea devine relevantă în discuția noastră dintr-un singur punct de vedere: 
convingerea ființelor umane că viata ar putea avea un sens, pe care însă nimeni 
nu îl cunoaşte —-această idee este relevantă şi foarte importantă. Dar, din nou, 
ne-am întors la problema conținutului minții fiecăruia dintre noi. 

Prin urmare, obiectivul principal al acestui volum va fi investigarea 
modului în care oamenii găsesc şi conferă sens vieţii lor, precum şi vieții 
celorlalți. Ca temă de cercetare în ştiinţele sociale, sensurile vieţii există sub 
formă de gânduri în mintea umană, în structurile sociale şi în instituțiile 
create de ființele umane. 


Rezumat si concluzii 
Sensul vieții este un produs care combină două lucruri diferite: creează 


sens şi îl conferă vieţii. Viaţa este o formă a realităţii fizice, formată din atomi 
şi molecule, care urmează legile naturii şi ale proceselor biologice şi aşa mai 

departe. În schimb, sensul nu este o parte a lumii fizice (cel putin în ideea în 
care nu este alcătuit din atomi şi molecule). 

Sensul se referă la idei care stabilesc legături între lucruri şi ia naştere 
în urma unor simple asocieri şi diferențieri. Fiintele inteligente (cum ar fi 
specia noastră) au posibilități incredibile pentru utilizări complexe ale 
sensului. Există rețele de relaţii, contexte largi şi complexe şi diverse niveluri 
de sens. Orice eveniment poate avea diverse înțelesuri în funcție de context, 
de nivel şi de legăturile stabilite. De asemenea, cultura îi învață pe oameni să 
gândească în funcție de standarde, care sunt concepții despre cum ar trebui 
să fie lucrurile. Gândirea umană înseamnă mai mult decât simpla receptare a 
ceea ce se întâmplă; ea implică şi evaluarea a ceea ce se întâmplă în comparație 
cu alte posibilități. 

Sensul s-a dezvoltat probabil ca să servească două scopuri majore. 
Primul se referă la procesul învăţării: sensul ne ajută să identificăm tipare în 
lumea din jurul nostru, pe baza cărora vom putea preconiza evenimentele 
viitoare. Al doilea scop major se referă la autocontrol: oamenii se folosesc de 
sens ca să ia decizii, ca să îşi poată orienta acțiunile şi comportamentul şi ca 
să îşi poată gestiona stările afective. 

Sensul se impune vieţii în cantități şi entități mici, deşi aceste fragmente 
se pot grupa şi pot forma sisteme complexe. Culturile oferă sisteme complexe 
de convingeri şi de valori care ne îndrumă cum să gândim. Aceste sisteme 
(ideologii) ne pun la dispoziție cadre şi sisteme vaste, care ne ajută să 
interpretăm evenimentele, oferindu-ne în acelaşi timp şi contextele în care îi 
putem găsi sens vieții noastre. 


Notă 


1. Am întâlnit această distincţie mai frecvent în conversaţiiinformale decât în publicaţii 
propriu-zise. Am inclus-o aici, nu fiindcă ar fiun punct de vedere important, ci mai 
degrabă fiindcă ar putea fi cu uşurinţă o concepție eronată. 

Cele patru nevoi de sens 
Lista de cumpărături existenţială 





Doi domni educați din epoca victoriană se plimbă pe Regent Street. 
Unul dintre ei îi explică celuilalt concluziile la care a ajuns în privința originii 
şi a viitorului vieții pe pământ. Cel de al doilea şi-a format deja opinii contrare, 
însă nu doreşte să îşi expună concret părerile. În sfârşit, primul, întorcându-se 
spre celălalt îi spune cu o oarecare indignare: „Totuşi, ar trebui să ai o teorie 
despre univers!” (Houghton, 1957, p. 104). Se pare că în epoca victoriană era 
la fel de neconceput pentru un om cult şi educat să nu aibă opinii metafizice, 
ca şi ideea de a ieşi pe stradă fără pantaloni. 

Domnul din povestire a pornit de la presupunerea că toată lumea 
(sau măcar persoanele educate) trebuie să aibă o filozofie concretă despre 
viață, care să răspundă la întrebările cele mai importante. Cel putin în acea 
perioadă, te puteai aştepta ca aproape toată lumea să aibă opinii filozofice 
despre viață. Desigur, astăzi, ar fi absurd să ne aşteptăm al acest lucru. Omul 
modern de rând nu este pregătit pentru aşa ceva şi devine reticent când vine 
vorba despre discuţii legate de începuturile şi sfârşitul existenței umane, 
despre adevărurile supreme sau despre relația sa cu acestea. 

Este limpede că nu este nevoie să avem noțiuni foarte clare, închegate 
şi consistente logic despre sensul vieții. Oamenii sunt capabili să trăiască 
fericiți într-o societate modernă, fără să aibă o filozofie de viață coerentă si 
explicită. Acest lucru nu înseamnă, însă, că viețile lor sunt lipsite de sens sau 
că sunt întâmplătoare ori haotice. S-ar putea ca oamenii să fie mulțumiți cu 
răspunsuri fragmentate şi specifice, care să satisfacă nevoi specifice şi să nu 

dorească să cuprindă totul într-un sistem complet elaborat. Viața lor poate 
să abunde de sens, chiar dacă nu reuşesc să-l descrie în cadrul unui sistem 
filozofic concret. 

Una dintre premisele de bază ale acestui volum se referă la faptul 
că ființele umane au o nevoie specifică să ştie că viața are sens. Capitolul 
de față va descrie aceste nevoi, care vor fi etichetate cu expresia nevoia de 
sens. În concepția noastră, există patru nevoi fundamentale de sens: scopul, 
valoarea, eficacitatea şi valoarea propriei persoane. Persoana care este în stare 
să satisfacă aceste patru nevoi va ajunge, probabil, la concluzia că viața sa are 
suficient sens. O persoană care nu reuşeşte să satisfacă cele patru nevoi va 
ajunge, probabil, să creadă că viața sa nu are destul sens. 

Astfel, cele patru nevoi pot fi considerate o listă de cumpărături a 
sensurilor vieții. Sensul vieții unei persoane este suma modalitatilor pe care 
le are la dispoziție ca să satisfacă aceste nevoi în vederea dobândirii sensului. 
În plus, lista poate fi folosită pentru a analiza şi a evalua diversele sensuri ale 
vieții oamenilor. 


Ce este nevoia? 


Înainte de a începe discuţiile privind cele patru nevoi, cred că este 
necesar să clarificăm sensul conceptului de nevoie. Acest termen desemnează 
motivația persoanei de a obține anumite lucruri — in acest caz, aceea de a 
găsi un anumit tip de răspunsuri sau de explicații. Câţiva cercetători din 
domeniul psihologiei dezvoltării au ajuns la concluzia că majoritatea copiilor 
au o nevoie înnăscută de a dobândi şi folosi procese de gândire care implică 
sensul. Această nevoie este reflectată, de exemplu, şi de viteza extraordinară 
cu care copiii îşi însuşesc limbajul (vezi, Kagan, 1981). În discuţia de fata, 
vom depăşi limitele nevoii de a însuşi şi de a utiliza limbajul — vom susține că 
oamenii simt nevoia să îi atribuie vieții anumite tipuri de sens. 

Conceptul nevoii poate avea atât o definiție restrânsă, cât şi una mai 
generală. Definiția restrânsă se poate referi la aspectele absolut necesare 
supraviețuirii. Probabil că sensul vieții nu se încadrează în această categorie, 
deşi suferința acută a unei persoane care nu poate atribui sens vieții sale 
poate duce la stres, ulcer şi chiar la suicid. Cu toate acestea, de cele mai multe 
ori, aceste nevoi ar trebui înțelese prin prisma unor abordări mai generale. 

Astfel, nevoia de a-i găsi un sens vieții poate semăna cu alte nevoi 
percepute ca fiind stringente, dar care nu sunt indispensabile supraviețuirii. 
Problema sexualității ar fi o analogie excelentă în acest sens. Fără doar şi poate, 
sexualitatea este o sursă de motivaţie extrem de puternică, dar ne putem trăi 
foarte bine viața şi fără să facem sex. În mod similar, oamenii sunt extrem 
de motivaţi să dea un sens vieții lor, dar lipsa sensului vieții nu amenință 

supraviețuirea. În lipsa sensului vieții, oamenii pot deveni nefericiti, agitati, 
se pot îmbolnăvi, dar nu înseamnă neapărat că vor muri. Ideea centrală este 
că lipsa sensului vieții ne poate motiva să pornim în căutarea sensului vieții. 

O altă implicatie importantă a termenului de nevoie se referă la faptul 
că sursele de a o satisface sunt într-o oarecare măsură interşanjabile. Nevoile 
sexuale pot fi trăite sub forma actului sexual cu o anumită persoană, dar, pe 
termen lung, ar putea intra în calcul multe alte persoane. Urmărirea filmelor 
erotice, de exemplu, poate intensifica dorința de a avea un act sexual cu un 
anumit actor sau actriță, dar, în viaţa de zi cu zi, amatorii de filme erotice îşi 
satisfac nevoile astfel trezite cu partenerul de viață, după vizionarea filmului 
(Mann şi colab., 1974). În mod similar, foamea poate fi resimțită sub forma 
unei pofte accentuate pentru un anumit aliment, dar, în realitate, această 
poftă poate fi satisfăcută de un sortiment bogat de alte alimente. 

Este posibil ca, într-un anumit moment, persoana să nu îşi dea seama 
de posibilitatea acestei interşanjabilități. Atunci când suntem îndrăgostiți 
de o persoană care nu ne împărtăşeşte sentimentele, suntem sfatuiti să ne 
găsim un alt partener. Însă, de obicei, avem retineri sau suntem incapabili să 
acționăm în acest sens. În general, se spune: „Iubesc această persoană- nimeni 
altcineva nu este mai potrivit pentru mine”. Desigur, în cele din urmă, vom 
găsi o altă persoană pe care o vom putea iubi. La fel sunt şi copiii care sunt 
în stare să facă uneori crize de isterie ca să primească un anumit aliment (de 
obicei nesănătos). Este foarte greu să convingi un asemenea copil să mănânce 
un aliment mai sănătos, în locul celui dorit. Posibilitatea de a înlocui obiectul 
de care avem nevoie cu un alt obiect similar pare să nu fie deloc evidentă. 

În ceea ce priveşte nevoia de sens, ideea de bază este că orice sens care 
satisface aceste dorințe este potrivit — dar trebuie să subliniem din nou că 
individul s-ar putea să nu îşi dea seama de acest lucru. De exemplu, din 
anumite puncte de vedere, o religie este la fel de bună ca oricare alta, în sensul 
că reuşeşte să ofere sens la fel de bine ca şi celelalte. Acest lucru i-ar cam putea 
surprinde pe habotnici. Foarte puține religii le consideră pe celelalte ca fiind 
alternative la fel de viabile. Însă, din punct de vedere psihologic, trebuie să 
pornim de la premisa că religiile sunt ideologii interşanjabile (excepție făcând 
cazurile in care s-ar putea dovedi că unele religii ar fi mai putin eficiente 
decât altele în satisfacerea acestor nevoi). 

Exemplul religiei aduce în discuție o nouă problemă. Este evident 
că religia este o sursă importantă de sens pentru viața multor persoane şi 
aproape toate societățile cunoscute dețin un sistem de credințe religioase. 
În acelaşi timp, însă, este la fel de evident că multe persoane supraviețuiesc 
şi au vieți care abundă de sens şi în absența religiei şi a religiozitatii. Astfel, 
putem spune că nu toată lumea are nevoie de sensuri religioase. Nevoia de 
sens trebuie să fie una universală sau la fel de aproape de universalitate cum 
sunt ştiinţele sociale. Religia este o sursă eficientă de sens, dar unii reuşesc 

să obțină aceleaşi tipuri de sens din alte surse. O nevoie imperioasă de un 
anumit tip de sens înseamnă faptul că oamenii nu pot trăi fără ea. Din acest 
motiv, este important să subliniem faptul că, deşi credințele religioase pot 
satisface nevoile unora pentru sens, nu putem postula că nevoia de religie ar 
fi o nevoie fundamentală de sens. 

Exemplul de mai sus dovedeşte clar caracterul substituibil sau 
interşanjabil al sensului vieții. De exemplu, o femeie care îşi abandonează 
cariera în momentul în care naşte un copil s-ar putea să îşi dorească, inițial, 
să se întoarcă la serviciu, dar s-ar putea să considere că are la fel de mult sens 
să îşi crească copilul. Astfel, dorința de a-şi continua cariera s-ar putea risipi 
încetul cu încetul (Hock, Gnezda şi McBride, 1984). Femeile care nu reuşesc 
să găsească suficient sens personal în creşterea copiilor, probabil că nu vor 
dori să aibă mai multi copii şi se vor întoarce mai repede la serviciu (Callan, 
1985a). În cazurile în care pierderea sensului prin întreruperea carierei nu 
este compensată prin maternitate, persoana va resimti niveluri ridicate de 
distres (Pistrang, 1984). După deziluziile de la mijlocul carierei, bărbații 
devin adesea mai implicați în viața de familie, aparent substituind cariera 
cu viața de familie, ca sursă principală de sens personal (Levinson, 1978). La 
fel, pensionarii se implică din ce în ce mai mult în viața copiilor şi a nepoților 
lor. Pe de altă parte, însă, nu toate persoanele în vârstă care nu au copii suferă 
de singurătate sau sunt nefericite. Adesea, asemenea persoane compensează 
lipsa unor asemenea sensuri prin faptul că se implică în alte tipuri de relații 
sau de activități sociale (Rempel, 1985). 

Majoritatea persoanelor doresc să aibă copii proprii, care să le umple 
viata cu sens. Cuplurile care se confruntă cu infertilitatea compensează prin 
diverse metode. De exemplu, s-ar putea să adopte un copil sau s-ar putea 
axa pe alte surse de sens ale vieții, cum ar fi, de exemplu, locul de muncă şi 
cariera (Matthews şi Matthews, 1986). De asemenea, aceste cupluri par să fie 
mai multumite de viata lor maritală decât celelalte cupluri (Callan, 1987). 
Într-un sens mai general, familiile care nu au copii se implică mai serios în 
viața profesională decât cele care au copii (Veroff, Douvan şi Kulka, 1981). 
A fi părinte este mai puțin important pentru găsirea sensului vieții în cazul 
persoanelor cu niveluri ridicate de educație decât în cazul celor cu niveluri 
mai scăzute de educație (Veroff şi colab., 1981). Această diferență se bazează 
probabil pe faptul că persoanele cu un nivel ridicat de educaţie au acces la un 
număr mai mare de sensuri pe care le pot conferi vieţii. Pe scurt, a fi părinte 
este o modalitate importantă şi eficientă, prin care o persoană poate atribui 
sens vieții sale, însă cariera şi educația o pot înlocui. La fel ca în cazul religiei, 
a fi părinte este o sursă importantă de sens al vieţii, dar ea poate fi înlocuită 
cu alte surse. 

Patru nevoi de sens 


Dar haideţi să ne întoarcem la problema celor patru nevoi fundamentale 
de sens: scop, valoare, eficacitate şi valoare personală. Întâi, le voi clarifica pe 
fiecare dintre acestea, după care voi descrie ce li se întâmplă celor care sunt 
privați de satisfacerea acestor nevoi. 

Totuşi, ar fi corect să discutăm încă de la început de ce există exact 
patru tipuri de nevoi fundamentale de sens. Răspunsul este că acest număr 
este ales arbitrar şi este, de fapt, irelevant. Ceea ce este important, însă, este 
aria conceptuală acoperită de ele. 

Este adevărat că aceste patru nevoi se suprapun într-o oarecare 
măsură, iar mai multe surse de sens care satisfac una dintre aceste nevoi o 
vor satisface şi pe cealaltă. Există posibilitatea de a reconcepe lista de nevoi 
prin combinarea lor într-o manieră din care să rezulte două sau trei nevoi ori 
putem rafina şi mai mult criteriile de distincție, în aşa fel încât să obținem şase 
sau şapte nevoi. Ceea ce este important, de fapt, este întregul şi nu numărul 
diferenţelor dintre ele. 

Abordarea cea mai potrivită a acestor patru nevoi este următoarea: 
în cazul în care o persoană reuşeşte să satisfacă toate cele patru nevoi, ea 
îşi va percepe viața ca având sens, iar conferirea unui sens vieții nu va mai 
reprezenta o problemă. Însă, dacă o persoană nu reuşeşte să satisfacă una sau 
mai multe dintre aceste nevoi de sens, ea va considera situaţia ca fiind una 
problematică, o stare de dezechilibru. Persoana va încerca să regândească 
situația şi să îşi restructureze viața, modificându-şi comportamentul, de 
exemplu, până când cele patru nevoi vor fi satisfăcute. 


Scopul 


Prima nevoie este cea de scop. Oameniidoresccaviațalorsă aibăun scop. 
În cadrul unuia dintre puţinele studii de psihologie care au investigat sensul 
vieţii, Eric Klinger (1977) a situat nevoia de scop pe primul loc, abordând-o 
din perspectiva motivatiei. Această accentuare este bine întemeiată, deoarece 
scopul este, fără îndoială, o nevoie majoră. 

Probabil că termenul de intentionalitate ar descrie mai bine aceasta 
nevoie de bază decât cel de „scop“, desemnând nevoia omului de a-şi vedea 
activitățile orientate spre un tel precis. Aspectul esenţial al acestui proces 
este interpretarea activităților prezente prin raportarea lor la posibile stări 
viitoare. De fapt, scopurile nu trebuie neapărat îndeplinite sau atinse. O 
persoană poate trăi o viață care să aibă foarte mult sens şi prin încercarea 
continuă de a îndeplini scopuri care nu vor fi atinse niciodată în viață. Nimeni 
nu ar putea spune, de exemplu, că un soldat care a murit apărându-şi țara nu 

a avut o viata plină de sens doar datorită faptului că războiul a fost câştigat 
după moartea sa. 

Există posibilitatea ca nevoia de scop să îşi aibă originile în motivațiile 
naturale. O mare parte a comportamentului animal poate fi descris ca fiind 
orientat spre scop. Însă ar fi destul de dificil să descriem etologia în orice 
alti termeni. Aşa cum a arătat B.F. Skinner, comportamentul animal este o 
funcție rezultată din consecințele propriilor acțiuni, iar animalele cresc sau 
scad frecvența anumitor acțiuni în funcție de caracterul plăcut sau neplăcut 
al consecințelor pe care acestea le-au avut în trecut. 

Majoritatea teoreticienilor refuză, însă, ideea că animalele ar fi 
conştiente de scopurile lor. Însuşi Skinner a contestat explicaţia teleologică a 
comportamentului animal. Şoarecele din celebra cutie a lui Skinner nu apasă 
pe buton ca să primească mâncare, deoarece nu reuşeşte să conceptualizeze 
ideea că apăsarea butonului îi va procura alimente. Se presupune că şoarecii 
nu reuşesc să gândească atât de complex. Însă oamenii pot. Fiintele umane 
pot conceptualiza rezultatele posibile ale comportamentelor lor. Astfel, 
devine evident că, de fapt, comportamentul uman este ghidat de scopuri şi 
de rezultate. De exemplu, oamenii se înscriu la facultate având o idee clară 
despre implicațiile pozitive ale educaţiei pe care le vor putea capitaliza în 
viitor. 

Pe scurt, s-ar putea să existe o înclinație spre comportamente orientate 
spre scop şi în cazul multor specii inferioare. Însă, în cazul ființelor umane, 
utilizarea sensului sporeşte utilitatea orientării spre scop, deoarece sensul este 
un factor care influențează în mod semnificativ autocontrolul comportamental. 
Sensul îi permite persoanei să îşi organizeze comportamentul, în aşa fel încât 
să faciliteze atingerea scopului propus. 

Din perspectiva nevoii de sens, scopul implică cel putin trei aspecte 
colaterale. În primul rând, se imaginează şi se conceptualizează scopul sau 
starea. În al doilea rând, comportamentele prezente sunt analizate şi evaluate 
din punctul de vedere al eficienţei lor în realizarea acestor scopuri. În al 
treilea rând, persoana trebuie să ia decizii pentru a atinge scopul stabilit. 

Evenimentele şi activitățile prezente capătă sens prin faptul că 
sunt legate de evenimente viitoare posibile. Sensul îi permite persoanei 
să vadă dincolo de situaţiile imediate şi să interpreteze situațiile prezente 
raportându-le la o altă idee (la un eveniment sau la o stare viitoare). Adică 
sensul prezentului provine din ceva ce nu există încă. 

De exemplu, pentru multi tineri, obținerea unui loc de muncă potrivit 
este un scop important. Pentru ca acest scop să poată conferi vieţii lor o 
structură cu sens, trebuie parcurse cele trei etape despre care am discutat mai 
înainte. În primul rând, persoana trebuie să aibă o idee destul de clară despre 
locul de muncă pe care şi-l doreşte. În al doilea rând, persoana va trebui să 
evalueze activitățile şi opțiunile, astfelîncâtsă reuşească să identifice aspectele 

care o vor ajuta în obținerea respectivului loc de muncă - de exemplu, 
opțiunile educaționale, dezvoltarea unor abilități sau stabilirea unor legături 
profesionale cu persoane din domeniu. În al treilea rând, persoana va trebui 
să aleagă formele de pregătire care ar putea-o ajuta în atingerea scopului. 

Intentiile pot fi împărțite în două categorii mari: scopuri şi împliniri. 
Deosebirea dintre aceste două categorii este similară cu aceea dintre motivația 
extrinsecă şi cea intrinsecă (vezi, de exemplu, Deci şi Ryan, 1985; Lepper şi 
Greene, 1978). Unele activități, cum ar fi, de exemplu, tăierea ierbii de pe 
peluză, sunt efectuate pentru atingerea unui scop care nu face parte din 
activitate. Alte activități, cum ar fi, de exemplu, ascultarea muzicii, sunt în 
sine foarte plăcute şi nu duc la stabilirea unor scopuri supraordonate. Există 
multe suprapuneri între cele două categorii, însă şi deosebiri importante, 
cum ar fi efectele lor diferențiate asupra stărilor afective şi asupra sistemului 
motivational. 

Obiectivele, ca intentii extrinsece, sunt concepte care desemneaza 
viitoare circumstante dorite si posibile, de obicei externe individului. 
Activităţile prezente sunt organizate in aşa fel încât să ducă la realizarea 
acestor scopuri. Activităţile în sine nu sunt neapărat plăcute, fiind uneori 
chiar neplăcute (precum manevrarea maşinii de tăiat iarbă), dar persoana le 
va efectua ca să-şi atingă scopul propus. 

Intentiile intrinsece pot fi descrise ca nişte împliniri. Aceste scopuri 
sunt posibile stări subiective viitoare dorite care, în mod tipic, însoțesc unele 
activități sau evenimente. Pentru simplitate, voi considera împlinirea ca fiind 
o subcategorie a intenției, dar este important să observăm că se formează o 
legătură între intenţie şi cea de a doua nevoie, valoarea. O stare de împlinire 
este, de obicei, percepută ca fiind o stare inerent pozitivă. 

Abordarea naturii împlinirii a fost una dintre problemele cele mai 
dificile cu care m-am confruntat în scrierea acestei cărți. La un moment dat, 
am investigat un număr destul de mare de studenți pe care i-am rugat să 
scrie câte o lucrare despre ce înseamnă împlinirea pentru ei, după care am 
identificat temele şi caracteristicile majore ale împlinirii. 

Unul dintre aspectele comune era starea afectivă pozitivă. A-ţi atinge un 
scop înseamnă a te simți bine. Acest aspect a apărut în majoritatea lucrărilor 
fie exprimat clar, fie într-o formă implicită. Din păcate, stările afective 
pozitive nu pot fi considerate definiția corectă a împlinirii, deoarece nu 
toate stările afective pozitive ar corespunde cu această noțiune. De fapt, mai 
mulți studenți au descris foarte clar faptul că atingerea unei stări emoționale 
pozitive încă nu înseamnă împlinire. O partidă de cărți, urmărirea unei 
emisiuni la televizor, savurarea unei bomboane sau masturbarea pot duce la 
instalarea unor stări afective pozitive, dar foarte puține persoane ar considera 
asemenea comportamente ca fiind descrierea unei vieți împlinite. 

O a doua componentă s-ar putea referi la atingerea unor scopuri. Să 
atingi un scop şi să te şi simți bine, mai ales să fii mândru şi mulțumit că 
ai reuşit să iti atingi scopul, sunt cele mai frecvente componente întâlnite 
în definirea împlinirii. Cu toate acestea, atingerea scopului nu poate fi 
considerată un criteriu potrivit pentru definirea împlinirii. Unii dintre 
studenţii evaluati au menționat trăirea sentimentului de iubire ca fiind un 
element important al împlinirii (desigur, iubirea nu este un scop în sensul 
tradițional al acestuia). Din nou trebuie să subliniem că atingerea scopurilor 
nu echivalează întotdeauna cu împlinirea. Prin urmare, putem trage concluzia 
că şi această definiție este prea generală. 

Cheia înțelegerii ideii de împlinire ar putea fi tocmai conştientizarea 
naturii ei ireale. Împlinirea este o idee. Este conceptul unei stări subiective 
care ar putea fi mai bună decât cea prezentă. Este o noțiune idealizată a unei 
stări de perfecțiune, pe care persoana ar putea-o atinge în viitor. Probabil că 
incapacitatea de a-şi găsi împlinirea durabilă în prezent tine de însăşi natura 
umană. 

Astfel, putem spune că împlinirea este un mit, în sensul unei iluzii sau 
al unei minciuni călăuzitoare. Oamenii îşi construiesc viața în jurul ideii că ar 
putea îmbunătăți ceea ce simt în momentul prezent. Dar, în realitate, aceste 
realizări posibile ar putea fi destul de derutante. Un student, de exemplu, 
şi-ar putea închipui să s-ar simți împlinit, dacă şi-ar găsi un loc de muncă 
decent şi dacă ar avea o soție şi copii. Cei care în realitate au un loc de muncă 
decent, familie şi copii s-ar putea să nu se simtă impliniti cu desăvârşire, 
să nu simtă o fericire nemărginită sau să se îndoiască că şi-ar fi atins toate 
scopurile. Pentru ei, împlinirea ar putea însemna să avanseze în carieră, să îşi 
vadă copiii căsătoriți şi cu meserii de succes. 

Un alt cercetător a ajuns la aceeaşi concluzie încercând să afle de ce 
depinde fericirea noastră (Freedman, 1978). În primul rând, acest cercetător 
i-a rugat pe participanţii la studiu să descrie ce anume i-ar face într-adevăr 
fericiți, după care a categorizat răspunsurile. De exemplu, majoritatea 
participanților din mediul urban au menționat că, dacă ar locui la țară, s-ar 
simți foarte fericiți. În continuare, cercetătorul a investigat persoanele care 
duceau exact viața descrisă de subiecții săi şi a aflat că aceştia nu erau extrem 
de fericiți. Cei de la țară nu sunt nemaipomenit de fericiți, indiferent de 
modul în care orăşenii îşi imaginează şi idealizează viața de la țară. 

Miturile legate de împlinire au multe fațete şi implicații, la discutarea 
cărora ne vom întoarce de mai multe ori pe parcursul capitolelor care 
urmează. Deocamdată, ideea cea mai importantă este că împlinirea este o 
sursă de scopuri care poate da sens vieții multor persoane. Ea este o idee legată 
de posibile stări viitoare, care sunt adesea asociate cu o realizare idealizată 
şi îi ajută pe oameni să interpreteze şi să-şi structureze activitățile prezente. 


Capitolul 3 - Cele patru nevoi de sens 





Adesea, scopurile apar sub forma ierarhiilor agregate. În condiţii ideale, 
oamenii trăiesc în funcție de o serie de scopuri proximale care pot duce la 
scopuri distale alese cu mare grijă, în funcție de planul de viata al persoanei. 
În realitate, însă, lucrurile decurg destul de rar într-o manieră impecabilă şi 
rațională. Oamenii ar putea urmări atingerea unor scopuri proximale care să 
nu ducă la atingerea unor scopuri distale, iar unele persoane s-ar putea să nu 
aibă deloc scopuri distale. 

Un scop distal major poate oferi direcție şi structură vieții unei persoane, 
dar de obicei, în atingerea unui scop distal este nevoie şi de stabilirea unui 
set de scopuri proximale imediate. De exemplu, un student care îşi doreşte să 
devină preşedintele unei companii nu va abandona pur şi simplu facultatea 
ca să urmărească anunţurile din ziar prin care se oferă posturi de preşedinţi 
de companii. Din contră, studentul va începe să se apropie pas cu pas de 
scopul distal, prin realizarea mai multor scopuri proximale. Aceste etape ar 
putea include acumularea mai multor diplome de studiu, experiența în mai 
multe stagii practice, obținerea unor promovări etc. Cei care au un singur 
scop distal major, fără scopuri intermediare, sunt mai expuşi descurajării şi 
eşecului (Bandura şi Schunk, 1981). 

Dintr-un scop distal pot fi obținute scopuri proximale. Însă procesul 
invers nu este neapărat valabil. Dacă cineva are un set de scopuri simple, 
proximale nu înseamnă că acestea se vor grupa într-un scop distal care să 
aibă sens. Este absolut posibil ca cineva să îşi trăiască viata de pe o zi pe alta, 
să câştige doar banii necesari supraviețuirii (pe care să îi cheltuiască pe haine, 
benzină sau droguri), încercând să îşi găseascătovarăşi cu care să convietuiasca; 
sau să încerce să facă față obligațiilor şi cerințelor, să câştige suficient încât să 
poată face față nevoilor copiilor, cheltuielilor legate de întreținerea locuinței, 
plăţii facturilor şi aşa mai departe. Cei care duc o astfel de viață, s-ar putea 
trezi într-o zi că ceva lipseşte din viața lor, deoarece scopurile proximale nu 
se încheagă într-un scop de viață unitar şi atotcuprinzator. 

Putem spune, deci, că scopurile proximale şi împlinirile sunt, de fapt, 
două tipuri de scopuri. Nu este absolut necesar ca cineva să îşi croiască 
viata pe baza ambelor tipuri de scopuri, deşi multe persoane o fac. Viața 
poate avea la fel de mult sens, dacă este ghidată de scopuri extrinsece sau 
de împliniri intrinsece. Trebuie să subliniem din nou că viața unei persoane 
poate avea sens, chiar dacă aceste scopuri şi realizări nu sunt atinse în 
totalitate. O persoană poate să îşi trăiască viața pentru împlinirea spirituală 
care, conform unei doctrine religioase, se va înfăptui numai după moartea 
persoanei respective. O astfel de viață nu duce lipsă de sens, chiar dacă este 
orientată spre atingerea unui scop care nu va fi realizat în timpul vieții. Ceea 
ce contează (din punctul de vedere al sensului vieții) este ca acțiunile prezente 
ale persoanei să-şi extragă sensul din ideile privitoare la evenimente, stări 
sau rezultate viitoare. 

Valoarea (Justificarea) 


A doua categorie a sensului este valoarea. În celebrele eseuri despre 
importanța sensului vieții în psihoterapie, Viktor Frankl (1959) subliniază în 
primul rând rolul valorilor. La fel ca în cazul scopului, nu există nicio îndoială 
că ființele umane sunt foarte motivate să găsească surse de valoare şi să îşi 
justifice acțiunile. 

Din păcate, termenul de „valoare” este unul foarte vag, cu multe conotații 
şi s-ar putea să existe persoane care să propună înlocuirea acestui termen 
cu cel de justificare sau legitimare. Cu toate acestea, termenul de „valoare“ 
beneficiază de privilegiul de a fi cunoscut de un public mai larg. Ca şi în cazul 
nevoii de sens, nevoia de valoare se referă la motivaţia omului de a simți că 
acțiunile sale sunt corecte, bune şi justificabile. Oamenii trebuie să simtă că 
acțiunile lor prezente şi trecute nu sunt condamnabile şi ofensive şi vor să îşi 
vadă viața ca având o valoare pozitivă. 

Convingerea persoanei că o anumită acțiune este corectă şi bună este 
motivul pentru care o va face, la fel cum convingerea că o acțiune ar avea 
repercusiuni negative ne poate împiedica să efectuăm activitatea respectivă. 
Astfel, putem spune că valoarea este o formă de motivare. Cu toate acestea, 
influența valorii depăşeşte cu mult determinarea alegerii comportamentelor 
întreprinse. Oamenii vor să îşi justifice acțiunile chiar şi în cazurile în care 
moralitatea nu este un factor decisiv în determinarea comportamentului. 

În cele mai multe cazuri, oamenii sunt motivaţi de interese proprii şi 
financiare, dar trebuie, totuşi, să îşi justifice acțiunile. Mai multe abordări 
psihologice (pentru o abordare critică, vezi Wallach şi Wallach, 1983) şi 
antropologice (pentru abordarea materialismului cultural, vezi Harris, 
1978) au observat că scopurile practice şi cele legate de interese proprii 
adesea premerg valorile ideologice şi morale, constituindu-se în cauze ale 
comportamentelor. Aceste observații sunt corecte în majoritatea cazurilor; 
de exemplu, interesele financiare sunt adesea mai puternice decât cele 
morale. Cu toate acestea, oamenii trebuie să găsească anumite justificări 
pentru acțiunile lor. Modul în care îşi percep propriile acțiuni va accentua 
importanţa justificărilor şi a valorilor atribuite ulterior, chiar dacă nu acestea 
au fost motivele reale. 

Istoria sclavagismului din sudul Statelor Unite oferă un exemplu clar 
pentru ilustrarea modului în care interacționează valorile financiare şi cele 
morale. Sclavagismul a fost practicat din motive financiare, dar proprietarii 
de sclavi considerau necesară justificarea acestei practici. Adesea, explicațiile 
lor se bazau pe aşa-zisele beneficii spirituale de care ar fi profitat sclavii (de 
exemplu, Genovese, 1976; McPherson, 1988; Rabouteau, 1978; Wyatt-Brow, 
1982). Astfel, au început să considere sclavagismul ca o modalitate de a 
aduce lumina creştină în viața unor păgâni sălbatici, când, de fapt, practicau 

sclavagismul pentru a face avere. Discriminarea femeilor oferă un alt exemplu 
în acest sens. Savantii vremii apărau vehement ideea că femeile au început să 
fie discriminate din motive economice, dar au simțit nevoia să justifice aceasta 
discriminare şi pe baza unor raționalizări religioase, morale şi a intereselor 
tuturor părților implicate (de exemplu, Margolis, 1984). 

Există atât valori pozitive, cât şi valori negative, iar sensul vieții le 
implică pe ambele. Valorile negative sunt cele care interzic anumite fapte. 
De fapt, majoritatea regulilor morale sunt negative. Toate societățile au 
valori morale care descriu comportamentele acceptate. Dar dacă le studiem 
cu atenție, vom observa că aceste reguli ne impun ce să nu facem. Această 
înclinație spre formularea negativă a regulilor poate fi observată şi în cea 
mai celebră listă de reguli morale a culturii occidentale, adică în Decalog. 
Opt dintre cele zece porunci sunt instrucțiuni explicite care ne interzic să 
facem anumite lucruri, cum ar fi: Să nu ucizi! Să nu furi! Dintre celelalte 
două, una ne impune să nu uităm de ziua de odihnă (Sabbath) şi să o cinstim 
(adică, să nu lucrăm duminica, deci putem să o considerăm şi pe aceasta ca 
fiind negativă, deşi are şi aspecte pozitive legate de partea referitoare la „a o 
cinsti”). Cealaltă poruncă spune să iti cinsteşti tatăl şi mama. În termenii unor 
comportamente reale, aceasta este porunca cea mai neclară. Ar putea include 
atât reguli negative (de exemplu, să nu iti insulti părinţii), cât şi pozitive (să 
le urmezi sfaturile). Astfel, dintre cele zece porunci, opt ne spun ce să nu 
facem, iar celelalte două sunt destul de ambigue. Probabil că şi, în alte seturi 
de valori morale, regulile negative au o pondere similară. 

În lumina acestor valori negative, comportamentele acceptate sunt cele 
care evită faptele interzise. În cazul în care cineva ar fi, de exemplu, acuzat de 
omucidere sau de comiterea vreunui păcat, ar putea susține că, de fapt, nu a 
comis niciun act condamnabil. 

În termeni mai generali însă, bunătatea nu înseamnă simpla absență a 
rautatii. Există şi valori pozitive care fac ca anumite acțiuni să fie dezirabile, 
dincolo şi mai presus de diverse restricții şi interdicții. De exemplu, să iti 
imparti bunurile cu ceilalți, să îi ajuţi pe ceilalți, să te rogi, să te comporti eroic 
etc. reprezintă în mod evident valori pozitive. În satisfacerea nevoii pentru 
valoare, oamenii preferă de obicei să evite încălcarea regulilor negative, dar 
adesea îşi doresc să înfăptuiască şi ceva pozitiv. 


Originea sistemelor morale şi a valorilor. Invatatii încearcă de 
mai multe secole să înțeleagă de unde provin bazele reale ale moralității 
şi ale valorilor. În Europa medievală, oamenii şi-au atribuit cunoştinţele 
legate de diferențierea dintre bine şi rău unor revelații divine, de exemplu 
Decalogului. Încet-încet, pe măsură ce se observa că şi oamenii din afara 
religiei ludeo-creştine aveau reguli morale similare, această concepție a fost 
discreditată. Pe măsură ce în Iluminism intelectualitatea s-a îndepărtat de 

tradiţia creştină, ea continua să creadă în diferența dintre bine şi rău, dar 
trebuia să îi găsească o altă fundamentare. 

Multe generaţii de învățați au încercat să conceapă moralitatea ca pe un 
set de principii absolute, împreună cu implicațiile lor. Probabil că abordarea 
cea mai faimoasă în acest sens este reprezentată de principiul imperativului 
categoric al lui Kant (1797). Pe măsură ce cercetătorii au început să observe că 
nu toate culturile au exact aceleaşi reguli morale, analiza filozofică a început 
să se îndoiască de validitatea moralității absolute, iar această abordare a 
început să piardă teren. 

După descoperirea relativității culturale a principiilor moralei, o 
perioadă de timp acestea au fost considerate simple artificii ale culturilor 
locale, de parcă ar fi apărut accidental (similar cu moda vestimentară). 
S-au căutat diverse explicaţii, printre care se numără şi cele psihologice (de 
exemplu, Freud, 1931; Cassirer, 1921). Această abordare a dominat în ştiinţele 
sociale până după al Doilea Război Mondial. Însă repulsia universală față 
de proiectele naziste de genocid a îndemnat din nou anumiţi cercetători 
să considere că unele principii morale au o oarecare generalitate. Puţini 
cercetători erau dispuşi să considere crimele lui Hitler acceptabile chiar şi în 
unele sisteme morale posibile. 

În ceea ce priveşte moralitatea, teoriile au pendulat între sublinierea 
similaritatilor şi a diferențelor dintre moralitatea în diferite culturi. Este 
evident că toate culturile au un anumit sistem de reguli şi valori morale, 
iar aceste sisteme sunt similare, însă există şi mici diferențe între ele. Ideea 
centrală ar putea fi, de exemplu, că toate culturile se confruntă cu aceleaşi 
probleme când încearcă să stabilească un sistem în care oamenii pot trăi 
în armonie şi în vreme ce aceste probleme (şi soluţiile lor) pot varia într-o 
oarecare măsură, s-ar putea să existe suprapuneri majore între ele. 

Într-adevăr, funcţia comună a sistemelor morale pare să fie aceea de a 
facilita convietuirea într-un mediu relativ paşnic. Crima, vătămarea celorlalți, 
furtul, minciuna, trădarea, diversele forme de deviere sexuală pot periclita 
armonia grupului. Din acest motiv societățile verifică şi interzic asemenea 
fapte. Pe de altă parte însă, împărțirea bunurilor, ajutorarea celorlalți, apărarea 
propriului grup, îndeplinirea scopurilor grupului vor creşte şansele grupului 
de a supraviețui şi de a prospera. Astfel, valorile colective recomandă şi 
încurajează aceste comportamente. Pentru a rezista, o societate trebuie să-şi 
însuşească aproximativ aceleaşi valori. 

Aceste teme sunt tipice şi pot fi regăsite în majoritatea sistemelor 
morale, deşi din punctul de vedere al formei ele nu trebuie să fie identice. 
De exemplu, comportamentul sexual ar putea fi un domeniu în care regulile 
morale diferă cel mai mult de la o cultură la alta, chiar şi de la o perioadă 
istorică la alta. Există mai multe sisteme posibile de comportamente sexuale 
viabile, fără să existe vreun set de reguli care să le fie superior celorlalte. 

Elementul cel mai important pentru armonia grupului este ca toată lumea 
să urmeze exact aceleaşi reguli şi tipare generale. Pudicii se pot înțelege la 
fel de bine între ei ca şi libertinii sexuali între ei. Problemele sociale apar în 
momentul în care societatea încearcă să combine pudicii cu libertinii. 

Este foarte dificil de stabilit modul în care au apărut regulile morale 
(vezi faimoasa dar controversata teorie a lui Freud, 1913). Este mult mai 
simplu de stabilit modul în care oamenii au învățat regulile morale. În toate 
limbile există cuvinte şi expresii pentru bine şi rău şi acestea se numără 
printre primele cuvinte pe care le învață un copil (Cassirer, 1921). (De fapt, 
le învaţă şi animalele de companie). La început, aceste cuvinte sunt asociate 
cu comportamente specifice care sunt fie recompensate, fie pedepsite. Mai 
târziu, accentul cade pe intenții şi principii mai generale (cum ar fi regula 
de aur). În adolescenţă, individul poate începe să se gândească la principiile 
ultime, universale sau eterne, ale binelui şi răului, din care se pot deduce 
regulile particulare. 

Probabil că regulile particulare nu sunt derivate din aceste principii 
ultime, însă este foarte posibil ca principiile universale să fie derivate din 
reguli particulare. Binele şi răul sunt învățate sub forma prototipurilor, prin 
exemple şi specificitati sau prin reguli, recompense şi pedepse. Încercarea 
filozofică de a identifica principiile etice universale este, de fapt, o încercare 
de a impune ordine într-o mulțime de reguli morale. Însă aceste încercări 
nu descriu cu exactitate modul în care ele sunt însuşite şi nici nu corespund 
exact naturii reale a acestora. Multe dintre sistemele morale sunt, de fapt, un 
amestec de reguli individuale. Aceste sisteme morale au evoluat pentru a-i 
ajuta pe oameni să conviețuiască. Grupurile care nu au reuşit să conceapă 
asemenea sisteme morale de colaborare probabil că s-au destrămat. Copiii 
învață la început regulile individuale, iar mai târziu le sunt explicate treptat 
principiile generale şi cele abstracte; această succesiune reflectă probabil 
modul în care au apărut de fapt sistemele morale. 

Expresiile de bine şi rău nu se referă doar la judecăți morale, ci 
şi la sentimente de plăcere şi de neplăcere, iar acest lucru nu este o pură 
coincidență. Fiintele umane se nasc cu capacitatea de a se simţi bine şi rău. 
Prin socializare, aceste percepții primesc etichete, după care se stabilesc 
asocieri între ele şi regulile care le guvernează (ca şi cum societatea ar vrea 
să îi inducă pe copii în eroare, folosind aceeaşi expresie pentru respectarea 
regulilor şi pentru percepția senzatiilor de bine). 

La nivel de grup, funcţiile moralității sunt clare, deoarece ele sunt 
necesare în cazul în care oamenii doresc să trăiască şi să lucreze împreună. 
La nivelul individului, moralitatea deserveşte cele două funcţii ale sensului 
descrise în capitolul anterior. Moralitatea îi ajută pe oameni să prezică şi 
să controleze mediul în care trăiesc (cel mai adesea mediul social) şi să îşi 
gestioneze stările afective. Un cod moral le permite membrilor unei societăți 

să prezică comportamentele celorlalți: se poate conta pe o promisiune, 
bunurile unei persoane sunt cât de cât în siguranță şi aşa mai departe. Dacă 
urmezi regulile, poți reduce riscul de a te simți vinovat sau de a ti se face frică 
şi poți evita pericolul de a fi ostracizat. 

Astfel, moralitatea poate forma un set de motivații culturale, care in 
multe situații pot reprezenta opusul motivatiilor naturale. Organismele vii 
se nasc egoiste, iar toate ființele au tendința naturală de a căuta plăcerea şi 
beneficiul propriu. Dacă nu sunt gestionate şi menținute în limite normale, 
aceste tipare de interese proprii ar putea fi nocive pentru viața grupului. 
Moralitatea este o modalitate esențială de a păstra acest echilibru. Adesea, 
regulile morale sunt concepute explicit pentru a reglementa tendința de 
a satisface interesele proprii, mai ales în cazurile în care beneficiile unei 
persoane ar putea periclita viața celorlalți. De exemplu, în cazul Decalogului, 
interzicerea furtului sau a adulterului limitează dorința persoanei de a-şi 
satisface interese proprii pe seama altora. 


Justificarea şi fundamentele valorii. Într-un subcapitol anterior, am 
descris ierarhiile de scopuri: cele proxime pot fi etapele constituente ale unor 
scopuri distale. Ierarhii similare pot fi stabilite şi în cazul valorilor. O anumită 
acțiune poate fi corectă sau greşită prin raportarea ei la o regulă mai generală, 
care, la rândul ei, poate fi justificată pe baza unor principii mai generale şi aşa 
mai departe. 

Cele mai evidente probleme legate de ierarhiile de valori se referă la: 
originea lor şi la justificarea valorii lor morale. 

De exemplu, să ne imaginăm o persoană care este tentată să ia 
paltonul alteia. Dacă ne bazăm pe principiul general că este condamnabil 
să iei bunurile celorlalți, de obicei acest comportament este considerat a fi 
o faptă reprobabilă. Acest principiu mai general poate fi justificat pe baza 
principiului şi mai general că nu este bine să îi faci rău celuilalt, care se poate 
baza pe Decalog sau pe regula generală de a te purta cu ceilalți aşa cum 
ti-ar să se poarte şi ei cu tine. La fiecare nivel de explicație putem pune sub 
semnul întrebării bazele obligaţiei, iar această problematizare poate continua 
până la nivelurile cele mai înalte. La urma urmei, de ce ar trebui să te supui 
poruncilor lui Dumnezeu sau să îi tratezi pe ceilalți aşa cum ti-ar plăcea tie 
să fii tratat de ei? 

Există, deci, o nevoie de o bază solidă de valori morale. Trebuie să 
existe ceva care să poată justifica orice acțiune fără să aibă nevoie de propria-i 
justificare. Acest „ceva” poate fi denumit fundament al valorii. Un fundament 
al valorii reprezintă o sursă de valoare care nu trebuie să îşi dobândească 
valoarea proprie dintr-o altă sursă, externă. Un fundament al valorii este 
acceptat fără justificări suplimentare. 

Un fundament al valorii este un scop în sine, în sensul în care facem 
ceva „de dragul acelui ceva”. lerarhiile de justificări pot fi exprimate in 
termeni de motive, care sunt justificate de acțiuni efectuate de dragul altor 
lucruri. Un fundament al valorii este el însuşi un motiv. Putem să spunem 
că facem anumite lucruri de dragul copiilor noştri, pentru dragoste, pentru 
onoare sau pentru Dumnezeu. Aceste „motive” sunt acceptate ca fundamente 
de valoare, deoarece nu trebuie să îşi obțină propria valoare de altundeva. 
În cele mai multe religii, de exemplu, voinţa lui Dumnezeu este considerată 
un fundament de valoare. Credinciosul poate să facă o serie de lucruri 
pentru Dumnezeu şi nu se va întreba de ce trebuie să se supună voinței lui 
Dumnezeu. Voia Domnului poate astfel justifica şi legitima multe alte acțiuni 
(sau prohibitii), dar ea nu trebuie justificată sau legitimată pe baza altor valori. 

Astfel, un fundament de valoare devine o resursă culturală foarte 
importantă. El poate justifica un set de reguli şi de interdicții şi poate conferi 
valoare pozitivă altor acțiuni. Fără fundamente de valoare, oamenii nu ar 
mai vedea niciun motiv pentru care să se comporte într-un mod dezirabil 
din punct de vedere social. Acest lucru ar putea crea probleme, de exemplu 
în cazul diverselor guverne care doresc să gestioneze comportamentul 
cetățenilor, dar nu au baze de valoare care să justifice aceste impuneri 
(Habermas, 1973). Mai precis, guverne corupte care au ajuns la putere prin 
forță şi încearcă să schimbe ordinea socială pot întâmpina în mod constant 
probleme în încercarea de a le oferi cetățenilor diverse justificări. Ca urmare, 
multe asemenea guverne s-ar putea să recurgă la opresiune, la forța armată 
sau la teroare institutionalizata pentru a-i constrânge pe cetățeni să le accepte 
politica. Cetăţenii vor ajunge să susțină politica guvernului nu pentru că ar 
considera-o bună sau dreaptă, ci fiindcă le este frică să nu fie arestați, torturați 
sau răpiți. Pe termen lung, guvernele ai căror cetățeni se supun regulilor, 
deoarece cred că valorile promovate sunt bune şi drepte, sunt mai stabile şi 
au succes mai mare decât cele care funcționează prin intimidare. Pentru acest 
lucru, însă, guvernele au nevoie de fundamente eficiente de valoare prin care 
să dobândească siguranță şi succes. 

Într-o lucrare foarte importantă despre valori, Jiirgen Habermas 
(1973) susține că modernizarea tinde să distrugă multe dintre fundamentele 
tradiționale de valoare, lăsând astfel societatea moderna într-o situație în 
care nu mai poate oferi suficiente justificări necesare supraviețuirii. Astfel, 
guvernele pot întâmpina probleme similare celor din exemplul anterior, care 
pot duce la instalarea unui conflict cu cetățenii care nu vor să coopereze. 
Indivizii pot resimti o prăbuşire a sistemului de valori şi o confuzie în ceea 
ce priveşte comportamentele adecvate. După cum susținea Habermas, 
fundamentele de valori sunt rare şi foarte greu de creat, iar pierderea lor 
poate duce la instalarea crizei într-un stat. Este foarte important să înțelegem 
această problemă a societății moderne pentru a înțelege şi modul în care 

oamenii de astăzi se străduiesc să identifice ce este valoros în viața lor (ceea 
ce vom discuta mai pe larg în capitolele care urmează). 

Un fundament de valoare creează un principiu călăuzitor pentru 
judecăţile de valoare. În capitolul anterior, am discutat modul în care 
ideologiile le arată oamenilor cum să gândească şi cum să evalueze 
evenimentele. Aşadar, ideologiile au nevoie de fundamente ale valorilor. Fără 
un fundament solid de valori, ideologiile îşi pierd mare parte din putere şi 
eficacitate, iar oamenii nu le vor urma sau folosi. 


Eficacitate 


A treia nevoie este aceea de sentiment al eficacității. Oamenii trebuie 
să simtă că, într-o anumită măsură, pot controla evenimentele. În viaţa de 
zi cu zi, nevoia de eficacitate poate adesea lua forma nevoii de a simți că ai 
o anumită importanță. Pe scurt, eficacitatea înseamnă să te simți capabil şi 
puternic. Să ai o viață care să aibă sens înseamnă mai mult decât să ai scopuri 
şi valori; trebuie să şi simţi că ai capacitatea de a atinge aceste scopuri şi să 
înfăptuieşti aceste valori. 

Percepția eficacitatii este maximizată de rezolvarea eficientă a unor 
provocări dificile şi a unor scopuri greu de atins. Dacă sarcinile de rezolvat 
sunt prea simple şi satisfacția este redusă — dacă sunt prea dificile, şi riscul 
unui eşec sau al sentimentului de frustrare este mai mare. O partidă de tenis 
sau de şah dintre un adult şi un copil nu îi oferă adultului percepția unui nivel 
prea ridicat de eficacitate, deoarece, în asemenea cazuri, victoria se obține 
foarte uşor. Pe de altă parte însă, nici o partidă jucată cu un jucător profesionist 
sau cu un expert nu oferă prea multe oportunități pentru experimentarea 
eficacitatii. Conform estimărilor făcute de către O.G. Brim (1988), oamenii se 
adaptează cel mai bine în cazurile în care atingerea scopurilor necesită în mod 
constant o implicare de 80% din partea lor. Cercetările lui Csikszentmihalyi 
(1982, 1990) privind experiențele paroxistice evidențiază rezultate similare: 
este esențial să găsim sarcini de dificultate moderată, ca să menţinem o stare 
de echilibru între plictiseală (indusă de sarcinile prea simple) şi anxietate 
(indusă de sarcinile prea dificile). 

Eficacitatea este strâns legată de conceptul de control. Într-adevăr, 
controlarea mediului înconjurător este o modalitate foarte importantă prin 
care ne putem testa sentimentul eficacitatii. Psihologii au acordat destul de 
multă atenție avantajelor, dinamicii şi efectului pe care îl exercită controlul. 
Percepția eficacității poate fi considerată latura subiectivă a controlului. 
Motivul pentru care am optat pentru percepția eficacitatii şi nu a controlului 
în discutarea nevoilor de sens se datorează faptului că, din punctul de 
vedere al dobândirii sensului vieții, percepția subiectivă este aspectul cel mai 

important. În cazul în care o persoană ar percepe că este eficientă fără să 
controleze mediul înconjurător, probabil că ar simți că această nevoie îi este 
satisfăcută. 

Eficacitatea este convingerea persoanei că deține controlul, Astfel, 
Fără doar şi poate, oamenii sunt atraşi de iluzia controlului. Mai multe sudi 
efectuate de Ellen Langer (1975) au identificat multitudinea de forme pe care 
le poate lua iluzia aceasta a detinerii controlului. În studiile ei, participanții 
aveau preferințe iraționale pentru biletele de loterie alese de ei, în comparație 
cu cele alese aleator. Pe măsură ce se apropia momentul tragerii la sorți, 
convingerea participanților că vor câştiga la loterie creştea într-un mod 
irațional. Încrederea participanților în câştigarea unui joc creştea şi pe măsură 
ce se antrenau în jocul respectiv, chiar dacă jocul sau sarcina depindeau în 
totalitate de noroc sau de întâmplare. 

Alte cercetări au prezentat alte forme ale iluziei controlului. De 
exemplu, oamenii supraestimează în mod sistematic controlul pe care îl 
au asupra reuşitei, supraestimând şi şansele atingerii scopurilor dezirabile 
(Alloy şi Abramson, 1979; Taylor şi Brown, 1988). Aceste distorsiuni nu sunt 
foarte mari, dar sunt foarte răspândite (Baumeister, 1989b; Taylor, 1989). 

Lăsând la o parte iluzia controlului, există dovezi solide care arată că 
atât oamenii, cât şi animalele au nevoia de control. Lipsa controlului duce la 
instalarea diverselor boli şi chiar la moarte. Studiile experimentale efectuate 
pe maimuțe şi pe sobolani au demonstrat că situațiile de stres care nu sunt 
controlabile cauzează ulcer care poate provoca moartea animalelor (vezi 
Brady, 1958; Weiss, 1971a, b, c). Expunerea la situații care nu pot fi controlate 
de individ poate avea un efect devastator din punct de vedere psihologic, 
care poate duce la starea denumită neajutorare învățată (Seligman, 1975). 

Efectele negative ale lipsei controlului pot lua foarte multe forme 
subtile. Copiii care îşi împart dormitorul cu frații (nemaiavând astfel 
întregul control asupra mediului înconjurător) vor abandona mai repede 
terminarea unei sarcini dificile (Rodin, 1976). De asemenea, s-a observat, de 
exemplu, că în aziluri, cei care aveau responsabilitatea îngrijirii unei plante — 
responsabilitate care implică efectuarea unor sarcini, dar care, în acelaşi timp, 
oferă şi o anumită percepție asupra controlului şi a eficacitatii — s-au simțit 
mai bine şi au trăit mai mult decât vârstnicii care nu aveau o plantă în grija 
lor (Rodin şi Langer, 1977). 

Unul dintre studiile cele mai importante care analizează controlul 
a împărțit motivațiile în două categorii, şi anume controlul primar si cel 
secundar (Rothbaum, Weisz şi Snyder, 1982). Controlul primar se referă la 
modificarea mediului în aşa fel încât să se potrivească nevoilor persoanei. 
Controlul secundar este exact opusul: adică se referă la modificarea persoanei 
pentru a se potrivi cerințelor mediului. Cei care trăiesc în sălbăticie se pot 

încălzi pe vreme răcoroasă făcând un foc (control primar). În cazul în care 
nu reuşeşte să controleze astfel mediul, persoana se poate adapta frigului 
fie dacă renunţă la unele comportamente prin care ar putea pierde căldură 
(cum ar fi înotul sau spălatul), fie pur şi simplu dacă nu se mai aşteaptă să se 
încălzească. 

O altă categorie importantă de control secundar se numeşte „control 
interpretativ” (Rothbaum şi colab., 1982). Controlul interpretativ se referă la 
faptul că simpla înțelegere a unui fenomen îi poate oferi persoanei senzația 
de control chiar şi în cazul în care ea însăşi nu poate influența în niciun fel 
fenomenul în sine. Prin încercarea de a interpreta un fenomen, persoana 
ajunge cu timpu! să îl desluşească, ceea ce va înlesni acceptarea fenomenului. 
Astfel, persoana se adaptează condițiilor lumii exterioare. 

Am putea avea nevoiînnăscute, care să ne determine să dorim deținerea 
controlului. Curiozitatea, de exemplu, ar putea fi una dintre manifestările 
înnăscute ale nevoii de control. Desigur, asemenea tendințe ar fi adaptative şi 
ar avea efecte benefice. Dacă, de exemplu, animalele ar avea propensiunea de 
a controla mediul înconjurător, ar putea trăi mai mult, s-ar putea reproduce 
mai bine. Prezența motivatiei de control şi efectul acesteia la şobolani pot 
fi o dovadă destul de convingătoare în evidenţierea originilor sale naturale, 
deoarece ar fi destul de dificil de dovedit că şobolanii ar fi serios afectaţi de 
cultură sau de societate. Nevoia de eficacitate, ca şi nevoia de scop, ar putea 
proveni din motivațiile naturale. 

Bazele dorinței de a deține controlul, chiar şi iluzoriu, ar putea fi mai 
dificil de explicat, deoarece, prin definiție, iluzia de control nu are prea 
multe beneficii practice. Într-adevăr, în ceea ce priveşte partea pragmatică, 
iluzia controlului poate avea dezavantaje serioase (Baumeister, 1989b). Poate 
fi periculos să crezi că eşti în siguranță, când de fapt nu eşti, sau, datorită 
supraestimării abilităților proprii, să te implici în anumite activități care, de 
fapt, te depăşesc. 

Există două explicaţii plauzibile ale dorinței de a deține controlul chiar 
şi iluzoriu. Prima explicație se referă la posibilitatea ca, în cazul ființelor 
umane, mecanismul care susține motivația pentru control să fie dorința de a 
deține controlul. Astfel, iluzia controlului este un simplu produs secundar al 
acestui mecanism. Această explicație seamănă cu cea în care am susține că, în 
multe cazuri, bebeluşii sunt simple produse secundare ale dorinței sexuale. 
Majoritatea mecanismelor naturale sunt într-o oarecare măsură ineficiente, 
iar dorința de a deține controlul ar putea fi unul similar. La urma urmei, 
dorința de a ne simți eficienți poate motiva în mare măsură încercarea de a 
controla mediul, chiar dacă este transformată ocazional în iluzia controlului. 

A doua explicaţie se referă la faptul că iluzia controlului poate avea o 
importantă influență pozitivă asupra reglării emoțiilor, cea de-a doua funcție 
a sensului. Convingerea că detinem controlul ne face să ne simțim bine. Cei 

care nu au iluzia controlului au tendinta de a deveni deprimati (Alloy si 
Abramson, 1979; Taylor, 1989; subliniem, însă, că dovezile sunt corelationale, 
deci nu putem deduce că ar exista o relație de cauzalitate). Câțiva cercetători 
au ajuns la concluzia că iluziile cu tentă optimistă sunt o parte indispensabilă 
a sănătății mentale şi a adaptării optime (Taylor şi Brown, 1988). 

Unul dintre exemplele cele mai interesante privind beneficiile subiective 
alecontroluluiiluzoriu a fost oferit de unexperiment binecunoscutin domeniul 
stresului (Glass, Singer şi Friedman, 1969, experimentul 2). Participanţii la 
acest experiment au încercat să rezolve probleme în timp ce au fost expuşi la 
nişte zgomote puternice, neplăcute şi neaşteptate. Rezolvarea problemelor 
în aceste condiţii este foarte stresantă, iar majoritatea participanților au 
resimțit efecte secundare negative timp de o oră după întreruperea expunerii 
la zgomot. Printre aceste efecte negative se numără scăderea tolerantei la 
frustrare, diminuarea capacității de concentrare şi emoții neplăcute. 

Cercetătorul care conducea acest experiment le-a spus câtorva dintre 
participanţi (aleşi aleator), înaintea începerii experimentului, că pe masa de 
lucru se află un buton prin care pot reduce intensitatea zgomotului. Le-a 
mai spus că, deşi există această posibilitate, ar prefera să nu se folosească 
de ea — dar dacă zgomotul devine insuportabil, au posibilitatea de a reduce 
intensitatea acestuia. Aceşti participanți au fost semnificativ mai puțin 
deranjati de zgomot, fără să prezinte niciun fel de efecte negative. În mod 
paradoxal, niciunul dintre ei nu a apăsat butonul respectiv. De fapt, butonul 
nici nu fusese activat — deci chiar dacă ar fi apăsat butonul, nu s-ar fi întâmplat 
nimic. 

Astfel, acestor participanţi li s-a creat condiţia care îi făcea să creadă că 
dețin controlul. În mod fals, acestor participanți li s-a spus că au posibilitatea 
de a controla sursa stresului, dacă simt că este nevoie. Această convingere 
falsă în abilitatea de a controla situația a îmbunătățit semnificativ capacitatea 
de a face fata stresului, în aşa fel încât acesta să aibă efecte negative minime. 
Implicatiile acestui lucru reflectă faptul că iluzia controlului are efecte 
pozitive asupra confortului emotional al persoanei. 


Valoarea propriei persoane 


A patra şi ultima nevoie este cea de a simți că propria persoană este 
valoroasă. Fiintele umane trebuie să găsească sens vieții lor, în aşa fel încât 
ei să apară într-o lumină favorabilă. În realitate, această nevoie se manifestă 
de obicei prin identificarea unui aspect prin care persoana se poate simți 
superioară celorlalți. Încercarea de a deveni superior celorlalți poate fi partea 
constitutivă a multor acţiuni, de la încercarea de a stabili un statut social 

la fandoseală, de la competiţii sportive la barfa, de la prejudecăţi rasiale la 
negocierea salariului. 

Mai precis, nevoia noastrăreprezintă încercarea de a găsi o bază pentru 
valoarea pozitivă a propriei persoane. Fiintele umane caută criterii potrivit 
cărora se pot considera bune şi îi pot convinge pe ceilalți că au valoare 
pozitivă. Este o nevoie umană să fim respectaţi — atât de noi înşine, cât şi de 
ceilalți. 

Nevoia de a ne considera persoane valoroase se suprapune într-o 
oarecare măsură peste nevoia de valoare. Percepția valorii pozitive a propriei 
persoane este, de obicei, asociată cu sentimente de virtute şi cu faptul că 
persoana merită să fie recompensată. Dar nevoia de a ne percepe propria 
persoană ca fiind valoroasă este diferită de nevoia de valoare. Anumite surse 
importante de valoare a propriei persoane, cum ar fi de exemplu percepția 
superiorității rasiale sau realizările în carieră, nu au prea mare legătură cu 
valorile morale. Ba chiar mai mult, valoarea propriei persoane şi valorile 
morale pot uneori deveni valori conflictuale. De exemplu, în cazul cuplurilor 
care intenționează să divorțeze, posibilitatea de a fi abandonat sau respins 
este o lovitură mult mai mare dată percepției valorii propriei persoane decât 
abandonarea celuilalt — dar cel care îşi părăseşte consortul/consoarta va 
trebui să înfrunte un sentiment mai puternic de vinovăţie (Vaughan, 1986). 
Pe măsură ce cuplurile încearcă să rezolve problema responsabilizarii pentru 
despărțire, ambele părți trebuie să îşi asume fie prestigiosul rol al celui care 
părăseşte dar suferă din cauza vinovatiei, fie rolul mai inocent dar umilitor de 
a fi cel părăsit. Este vorba de fapt de o alegere între virtute şi valoarea propriei 
persoane. Cercetările recente au demonstrat că oamenii preferă să îşi păstreze 
valoarea propriei persoane, chiar dacă trebuie să-şi asume vinovăția: după 
despărțire, numărul persoanelor care susțin că au fost inițiatorii despărțirii 
este mai mare decât al acelora care susțin că au fost părăsiţi (Hill, Rubin şi 
Peplau, 1979; Vaughan, 1986, p. 186). (Desigur, nevoia de a ne justifica nu se 
poate nega pur şi simplu; de obicei, încercăm să reducem sentimentele de 
vinovăţie prin diverse metode, cum ar fi explicaţiile care justifică abandonarea 
relației; pentru mai multe detalii, vezi Vaughan, 1986). 

Un număr impresionant de studii arată că oamenii folosesc foarte multe 
strategii ca să-şi menţină intactă valoarea propriei persoane (Baumeister, 
1972; Darley şi Goethals, 1980; Jones în curs de publicare; Swann, 1987; 
Zuckerman, 1979). Totuşi, avem motive să credem că această problemă atinge 
apogeul în Statele Unite ale Americii. Poate că valoarea propriei persoane 
nu reprezenta o problemă specifică în trecut, aşa cum se întâmplă şi acum 
în alte culturi. Acest lucru nu înseamnă că nevoia de valoare a propriei 
persoane ar fi fost absentă din viața omului; probabil, ea a fost întotdeauna 
la fel de importantă. Dar în acele vremuri valoarea propriei persoane nu 
era afectată de incertitudinile şi de instabilitatea vieții omului occidental 

modern. În unele societăți din trecut, valoarea propriei persoane reprezenta 
o cantitate determinată. Majoritatea acestor societăți aveau ierarhii foarte 
bine definite şi delimitate, iar propria valoare a unei persoane depindea în 
mod direct de rangul ei în această ierarhie. Aristocratii nu aveau nevoie să 
îşi dovedească superioritatea, iar țăranii nu ar fi putut devansa aristocrații, 
oricât s-ar fi străduit. În lipsa unei astfel de ierarhii sociale ferme, valoarea 
propriei persoane a individului modern este mereu în cumpănă şi într-o stare 
de renegociere necontenită. Din acest motiv, în prezent, valoarea personală a 
omului este într-o stare de „nesiguranță perpetuă” (Derber, 1979, p. 90). 
Varietatea şi specificitatea unor strategii modeme de creştere a 
valorii propriei persoane pot fi atribuite acestei nesigurante şi incertitudini 
permanente. De exemplu, una dintre cele mai celebre poveşti ale anilor '80 
este legată de scandalurile din jurul emisiunilor religioase televizate, în 
care predicatori care apăreau în media au fost expuşi şi umiliti public. Jim 
Bakker a fost implicat în relații sexuale extraconjugale cu femei şi bărbaţi, iar 
tranzacţiile financiare ilegale au dus la condamnarea predicatorului la 45 de 
ani de închisoare. Aceste scandaluri au fost foarte umilitoare pentru Tammy 
Faye, soția predicatorului, care trebuia să îndure în primul rând dezvăluirile 
publice ale escapadelor sexuale ale reverendului, pe urmă informațiile legate 
de delapidări. Tammy Faye a devenit ținta glumelor din mass-media, care 
se preocupa exagerat de mult de aspectul ei. Colac peste pupăză, Jessica 
Hahn, cea care a inițiat avalanşa de dezvăluiri despre viața indecentă a 
predicatorului, a fost intervievată şi prezentată pe larg în revista Playboy — 
demn de menționat este faptul că, în interviu, ea a rostit memorabilul enunț 
legat de stima de sine „Nu sunt o târfă” (efectul enuntului a fost oarecum 
diminuat de nudul Jessicăi ataşat interviului). Puteţi să vă imaginati cum 
s-a simțit soția predicatorului, când amanta acestuia a fost prezentată de 
mass-media ca un sex simbol autentic. Cu toate acestea, Tammy Faye a 
reuşit să îşi refacă valoarea propriei persoane în momentul în care a evaluat 
nudurile amantei soțului. Considerând-o „prea slabă” şi „vulgară”, Tammy 
Faye a început să se privească într-o lumină mai favorabilă (Jahr, 1990). 
Trebuie să subliniem din nou, că, pe vremuri, ierarhiile sociale 
ferme ofereau un etalon stabil pentru evaluarea valorii propriei persoane, 
satisfăcând astfel această nevoie de sens (cu excepția celor de la nivelul 
inferior al ierarhiei). La fiecare nivel din ierarhie, oamenii se puteau simți 
superiori celor din nivelurile inferioare. Aceste surse solide de valoare a 
propriei persoane aveau o semnificație imensă pentru oameni. Prin raportarea 
la aceste stratificări sociale clar stabilite, oamenii puteau face față mişcărilor 
sociale (mai ales cei din clasele superioare) care le-ar fi putut amenința 
valoarea propriei persoane. Chiar şi după ce şi-a pierdut aproape toată 
influența socială, politică şi privilegiile economice, nobilimea a continuat 

să lupte pentru menținerea recunoaşterii superiorității sale înnăscute (de 
exemplu, Sennett, 1974). 

La fel, ascensiunea clasei de mijloc a însemnat mai mult decât câştig 
financiar, deoarece a modificat criteriile de stabilire a valorii propriei persoane. 
Pentru a fi acceptaţi şi considerați persoane „de elită”, mulți au început să 
îşi însuşească stilul comportamental şi moda înaltei societăți (Sennett, 1974). 
Şcolile speciale le-au învățat pe fete cum să se comporte ca doamnele din 
înalta societate. Clientela acestor şcoli provenea în mare parte din clasa de 
mijloc, care dorea să pătrundă în societatea de elită, măritându-şi fiicele cu 
reprezentanţi ai acestei clase. 

La celălalt capăt al ierarhiei, cei săraci se agățau de superioritatea 
lor față de sclavi, iar cei care deveneau oameni liberi accentuau diferențele 
dintre valoarea propriei lor persoane şi cea a foştilor tovarăşi, rămaşi sclavi 
(Patterson, 1982). La începutul Războiului Civil, sudiştii s-au confruntat cu 
o problemă specifică: cum să mobilizeze țăranii albi ca să lupte de partea 
sclavagiştilor în condiţiile în care aceştia nu aveau nimic de câştigat de pe 
urma luptei. Strategia aleasă a fost următoarea: au avertizat populaţia albă 
că abolirea sclavagismului ar duce la egalizarea drepturilor negrilor cu cele 
ale albilor, ceea ce, automat, ar fi însemnat o pierdere gravă a stimei de sine a 
albilor (McPherson, 1988). 

Şi în era noastră putem regăsi exemple similare, grăitoare pentru 
dorința ţăranului liber de a sublinia diferența dintre el şi iobag (sclav). Un 
studiu recent a evaluat pierderea valorii propriei persoane la directorii 
executivi care au fost concediati. Unii dintre ei s-au alăturat unor grupuri 
de sprijin, s-au înscris în cluburi ca să se ajute reciproc şi să se consoleze. 
După ce un membru găseşte un loc de muncă, de obicei adoptă o atitudine 
dispretuitoare față de restul grupului, care încă nu şi-a găsit loc de muncă 
(Newman, 1988). Astfel, după ce o persoană „scapă” dintr-o poziție asociată 
cu o valoare redusă a propriei lor persoane, ea va dori să sublinieze distanța 
dintre ea şi cei care au rămas în urmă. 

Valoarea propriei persoane poate avea baze atât individuale, cât şi 
colective. Identitatea persoanelor depinde în mare măsură de afilierea la un 
anumit grup sau la o anumită categorie. Un fundament colectiv al valorii 
propriei lor persoane se referă la apartenența la o categorie superioară 
(superioritate stabilită prin comparatia cu alte categorii de oameni). Acest 
lucru este ilustrat de exemplul anterior, în care am discutat despre apartenența 
la o clasă socială ca sursă de valoare personală. În schimb, bazele individuale 
ale valorii propriei persoane se referă la compararea persoanei cu alți membri 
din acelaşi grup. Oamenii se pot compara cu alte persoane cu care seamănă 
din anumite puncte de vedere, de exemplu, dacă au aceeaşi meserie, vârstă 
sau origine. Pentru a face asemenea comparații, este nevoie de măsurători mai 

riguroase care depăşesc simpla apartenenţă la grup. Evaluarea performanţei 
oate fi o metodă eficientă de comparare a persoanelor în cadrul unui grup. 

Diferențele dintre bazele individuale şi colective ale valorii propriei 
persoane pot fi evidenţiate excelent prin exemplul unui jucător obişnuit 
de baseball din liga profesionistă. Societatea actuală apreciază foarte mult 
sportivii profesionişti, iar prin apartenenţa la liga profesionistă, acest sportiv 
ar trebui să aibă unnivel ridicat al valorii propriei persoane, atâta timp cât iain 
considerare bazele colective ale acestei valori. Jucătorii din liga profesionistă 
sunt mai apreciați decât vânzătorii, şoferii de camion, muncitorii de uzină, 
jucătorii din ligi inferioare şi aşa mai departe. Pe de altă parte, dacă o astfel 
de persoană ar iniția o comparaţie la nivel individual, nivelul valorii propriei 
persoane ar putea scădea. În comparație cu alti membri din aceeaşi categorie 
- adică cu ceilalți jucători din liga profesionistă de baseball — s-ar putea să 
nu fi avut performanţe la fel de bune, iar greşelile şi neajunsurile din timpul 
campionatului vor fi documentate minuțios în analele baseballului. Probabil, 
ambele surse de valoare a propriei persoane sunt importante pentru acest 
individ, dar putem bănui că va prefera valoarea propriei persoane bazată pe 
comparații colective! 

În general, oamenii se simt în siguranță dacă viețile lor oferă mai multe 
modalități prin care se poate satisface nevoia de sens. Dacă ne-am baza 
pe o singură sursă, ne-am expune unor riscuri ridicate în fața pierderilor 
şi a amenințărilor (vezi Linville, 1985, 1987). Astfel, putem presupune că 
persoanele care dobândesc valoarea propriei persoane din surse multiple vor 
reuşi să gestioneze mai bine eşecurile şi piedicile. O serie de studii par să 
susțină această ipoteză. De exemplu, atât bărbaţii, cât şi femeile au o stimă de 
sine mai scăzută în momentul în care sunt inselati de partenerul de viata (de 
exemplu, Lawson, 1988; Pines şi Aronson, 1983). Dacă luăm în considerare 
ego-ul masculin şi stigmatul ataşat soțului înşelat, ne-am putea aştepta ca 
bărbaţii să sufere. mai mult în urma infidelității decât femeile. Dar se pare 
că exact inversul situaţiei este adevărat: femeile de astăzi sunt mult mai 
posesive din punct de vedere sexual decât bărbații (Blumstein şi Schwartz, 
1983). Explicaţia ar putea să rezide în faptul că valoarea personală a bărbaților 
provine mai cu seamă din succesul profesional, în timp ce dragostea şi familia 
sunt sursa primară a valorii propriei persoane în cazul femeilor. 

Chiar mai mult, femeile care nu au un loc de muncă în afara căminului 
sunt cele mai posesive (din punct de vedere sexual) şi cele mai geloase 
(Blumstein şi Schwatrz, 1983). În cazul în care o femeie are o carieră, ea este 
mai putin amenințată de infidelitatea soțului, deoarece are şi o altă sursă de 
valoare a propriei persoane. Nestatornicia soțului nu invalidează valoarea ei 
ca persoană.l. 

Despre nevoi nesatisfacute 


În subcapitolul anterior, am vorbit despre cele patru nevoi de sens. 
În cazul în care există într-adevăr nevoi, atunci cei care nu reuşesc să le 
îndeplinească ar trebui să prezinte nişte semne ale neîmplinirii — frustrare, 
disconfort fizic/emotional, nemulțumire sau instabilitate. In acest subcapitol, 
vom discuta pe scurt cazul persoanelor care nu reuşesc să satisfacă cele patru 
nevoi pentru sens. 

Evident, ipoteza centrală este că cei care pierd o modalitate de bază de 
a satisface nevoia de sens vor încerca să remedieze cumva acest deficit. Când 
am început să scriu acest volum, am presupus că cei care pierd o modalitate 
prin care pot conferi sens vieții lor vor încerca imediat să găsească o nouă 
sursă prin care pot compensa această pierdere. Însă literatura de specialitate 
a infirmat presupunerea mea. Se pare că, în momentul în care o persoană 
este privată de posibilitatea de a construi sens, ea va încerca să găsească sens 
prin activarea celorlalte surse de sens de care dispune. Persoana va încerca 
să rafineze aceste surse ca să reuşească să facă față pierderii. Doar în cazul în 
care sursele deja existente sunt total nepotrivite pentru obținerea sensului, 
oamenii vor ajunge să caute surse noi. Desigur, în perioadele în care nu reuşim 
să găsim sens şi nu reuşim să satisfacem nevoile de sens, putem deveni foarte 
deschişi la identificarea unor surse noi de sens, deşi la început se pare că nu 
pornim în mod conştient în căutarea lor. 


Pierderea scopului 


Oricât de surprinzător ar părea, este extrem de dificil să găsim oameni 
care pur şi simplu nu au niciun scop în viata. De obicei, privările de scop sunt 
însoțite şi de alte pierderi. 

Un exemplu excelent pentru a ilustra natura multidimensională a 
pierderii este destinul prizonierilor din lagărele de concentrare naziste din 
cel de-al Doilea Război Mondial. De fapt, Viktor Frankl (1959) şi-a dezvoltat 
teoria inovativă asupra găsirii sensului în viață pornind de la observaţiile sale 
din aceste lagăre. Frankl a ajuns să fie absolut convins de faptul că, pentru a 
supraviețui, omul are nevoie de un scop, iar privarea completă de scop poate 
duce la moartea persoanei. 

Concentrarea prizonierilor în lagărele naziste i-a deposedat pe 
majoritatea acestora de scopurile care le conturau viața de până atunci: şi-au 
pierdut locul de muncă, locuințele, au fost rupti de familie, prieteni şi vecini şi 
aşa mai departe. Totuşi, unii dintre prizonieri au reuşit să identifice anumite 
scopuri: de exemplu, cel de a supraviețui şi de a creşte cât mai mult şansele 
supraviețuirii prin procurarea de hrană, încercarea de a obține informații 

utile, încercarea de a găsi un loc de muncă în cadrul lagărului care putea 
spori şansa supraviețuirii, adunarea unor bunuri care puteau fi schimbate pe 
alimente şi aşa mai departe. Alţii au reuşit să identifice scopuri superioare. Au 
existat persoane care şi-au propus să observe tot ceea ce se petrecea în lagăr 
cu scopul de a povesti lumii ororile faptelor comise. Astfel, supraviețuirii i s-a 
conferit un sens mai larg, superior. 

Alți prizonieri, în schimb, nu au reuşit să îşi directioneze viata în aşa 
fel încât să reuşească să facă față acestor scopuri opresive. Frankl a observat 
că cei care şi-au pierdut scopurile în viață au început să se deterioreze atât 
din punct de vedere fizic, cât şi mental, ceea ce le cauza de multe ori moartea. 
În opinia lui, această stare de pasivitate, de resemnare lipsită de vreun 
scop putea fi destul de repede recunoscută de către ceilalți prizonieri şi era 
considerată o stare extrem de alarmantă. z 

Dacă aceste dovezi ar fi puțin mai clare, ar putea oferi un suport 
extrem de elegant teoriei conform căreia scopul este o nevoie în viața 
omului, iar privarea de scop poate duce la moarte. Din păcate, dovezile 
nu sunt concludente în acest sens. În primul rând, dacă scopul omului este 
supraviețuirea, atunci este destul de simplist să spunem că, pe măsură ce ne 
abandonăm scopurile în viață, scad şi şansele noastre de supraviețuire. Acest 
lucru nu implică faptul că abandonarea tuturor celorlalte scopuri (altele 
decât supraviețuirea) ar amenința supraviețuirea în egală măsură. Dovezile 
ar fi mult mai concludente dacă s-ar referi la persoane în cazul cărora scopul 
ar viza altceva, nu supraviețuirea. 

O a doua problemă majoră se referă la faptul că lagărele de concentrare 
privau oamenii de mai mult decât de un singur scop. Valoarea personală a 
prizonierilor a fost amenințată sistematic în diverse moduri şi probabil că 
aveau puține oportunități de a menține un nivel optim de autoeficacitate. 
De asemenea, majoritatea prizonierilor sufereau de malnutriție şi de 
suprasolicitare. Nu putem fi siguri că privarea de scop ar fi fost cauza morții 
acestor prizonieri, aşa cum susținea Frankl. 

Dovezi mai concludente privind efectele privării de scop sunt oferite 
de cercetările lui Daniel Levinson (1978) privind dezvoltarea adulților (de 
gen masculin). Rezultatele cercetărilor lui Levinson arată că majoritatea 
bărbaţilor îşi organizează prima parte a vieții adulte în jurul unor scopuri 
precise legate de carieră. În jurul vârstei de 30 de ani, aceştia se dedică atingerii 
acestor scopuri, proces pe care adesea l-au descris în termenii succesului şi 
ai promovării. Aceste scopuri nu sunt exclusiv extrinsece, deoarece mulți 
bărbaţi cred că dacă le ating, se vor simți Impliniti şi vor trăi fericiți până la 
adânci batraneti. 

În jurul vârstei de 40 de ani, majoritatea bărbaților incluşi în studiul 
lui Levinson au trăit criza deziluziei. Cei mai multi dintre ei au ajuns să 
înțeleagă că nu vor atinge niciodată scopurile care le ghidaseră viața de până 

atunci. O parte dintre ei şi-au atins scopurile propuse, doar ca să ajungă la 
concluzia că succesul obținut nu semăna deloc cu aşteptările lor. De fapt, nu 
au ajuns să trăiască fericiți până la adânci batraneti. In ambele situații, s-a 
instalat criza vârstei de mijloc. Tema centrală a acestei tranzitii se referea la 
faptul că aceşti bărbați trebuiau să îşi restructureze şi să-şi regândească viata, 
deoarece scopurile care dăduseră sens vieții lor până în acel moment şi-au 
pierdut viabilitatea. 

Dovezile legate de această tranziție de la o etapă de viata la alta se 
potrivesc foarte bine cu ipoteza potrivit căreia oamenii au nevoie de scop 
în viață. Pierderea scopului poate avea efecte profund negative, inducând 
niveluri considerabile de frustrare, incertitudine şi nefericire. Mai mult decât 
atât, Levinson a observat că aceşti bărbați au început să-şi restructureze viata 
în jurul unor scopuri noi. Un tipar specific este accentuarea importanței 
vieții personale şi de familie. Alți bărbaţi au început să îşi caute activități de 
relaxare, noi relații romantice, în timp ce doar câțiva au început reorientarea 
în carieră. 

Un lucru demn de menționat este faptul că cel mai des aceşti bărbați 
au început să acorde mai multă importanţă vieții de familie. În majoritatea 
cazurilor, aceştia aveau familie deja la vârsta de 30 de ani, dar nu obțineau sens 
exclusiv din familie. Doar în cazurile în care scopurile legate de carieră şi-au 
pierdut viabilitatea, familia a început să devină sursa primară de împlinire. 
Astfel, primul răspuns la pierderea scopului nu a fost încercarea de a găsi un 
nou scop, ci încercarea de a extrage sensul dintr-o sursă deja prezentă în viața 
persoanei — urmată de încercarea de a extrage din ce în ce mai mult sens din 
aceasta. În mod similar, noile activități de relaxare implicau adesea interese 
sau înzestrări de mult prezente, dar care nu erau neapărat activate şi care au 
fost transformate ulterior în surse centrale de sens în viaţa individului. 

Cercetările lui Eric Klinger (1975, 1977) au oferit noi dovezi privind 
modul în care oamenii renunţă la realizarea anumitor scopuri. Aceste dovezi 
confirmă ipoteza potrivit căreia oamenii au nevoie de scopuri în viață. La 
început, când atingerea unui scop este amenințată, oamenii depun un efort 
suplimentar semnificativ pentru atingerea scopului respectiv. Blocarea 
atingerii unui scop poate duce la obsesia de a atinge scopul respectiv (1977, 
p. 144). Această perioadă este urmată de una în care persoana devine furioasă 
şi frustrată, stare însoțită uneori de neîncredere. Abandonarea atingerii 
scopului este adesea asociată cu stări depresive, pesimism şi apatie. 

În sfârşit, putem spune că dovezile arată că ființele umane au nevoie 
să ştie că viata lor are un scop. Când suntem privaţi de scop sau scopul şi-a 
pierdut funcţia de a-i conferi sens vieții, trecem prin stări foarte neplăcute, 
după care încercăm să găsim noi scopuri care să ne contureze viața şi 
activităţile zilnice. 

Lipsa valorii și a justificării 


Prin lipsa valorii înțelegem incapacitatea persoanei de a-şi justifica 
actiunile (un alt tip de lipsă de valori este lipsa surselor de valori pozitive sau 
criza fundamentelor valorilor — acestea fiind caracteristici ale vieții moderne, 
vor fi tratate mai amănunțit într-un capitol ulterior). Aşa cum am sugerat mai 
devreme, una dintre modalitățile cele mai eficiente de a gestiona emoțiile 
este să ne comportăm acceptabil sau justificabil din punct de vedere moral. 
Dacă această prezumție este adevărată, atunci cei care consideră că au comis 
păcate sau acte care nu pot fi justificate ar trebui să se simtă vinovați sau să 
aibă stări afective negative. 

Desigur, specia umană este de cele mai multe ori foarte iscusită în 
rationalizarea comportamentelor morale contestabile. În consecință, va fi 
destul de greu să găsim un grup de oameni care să-şi considere fără rezerve 
faptele ca fiind abominabile. Nu am putea, de exemplu, examina un grup 
de criminali, deoarece majoritatea vor pleda în favoarea nevinovatiei lor sau 
vor aduce măcar câteva argumente prin care să încerce să-şi justifice actul 
criminal. Totuşi, capacitatea de a găsi explicații plauzibile este o abilitate 
umană foarte relevantă, deoarece sugerează că nevoia de a ne justifica faptele 
este extrem puternică. Fiintele umane sunt înclinate să distorsioneze, să uite 
sau să interpreteze eronat propriile fapte, doar ca să le transforme în acte 
justificabile (de exemplu, Greenwald, 1980; Baumeister, Stillwell şi Wotman, 
1990). 

Două dintre valorile cele mai puternice ale societății noastre se referă la 
interzicerea categorică a omuciderii şi la grija pe care mama o poartă copilului 
ei. Actul cel mai înfiorător posibil ar fi ca o mamă să îşi ucidă copilul, iar 
o rationalizare obişnuită nu ar putea ajunge la o explicație acceptabilă a 
unui asemenea act. Astfel, femeile care şi-au omorât copilul reprezintă un 
grup potrivit pentru investigarea modului în care reacționează oamenii în 
situaţiile în care nu reuşesc să găsească justificări acceptabile faptelor lor. Un 
studiu fascinant pe asemenea femei a fost cel condus de Jill Korbin (1986, 
1987, 1989). 

Nu există niciun fel de dubii că aceste femei nu puteau să justifice faptul 
că şi-au omorât propriul copil. Toate femeile incluse în studiul lui Korbin erau 
conştiente de faptul că au comis unul dintre cele mai grave acte criminale 
imaginabile în societatea noastră. Aceste femei s-au simțit condamnate de 
către toată lumea, în acelaşi timp condamnându-se ele însele. De fapt, în 
închisoare, aceste „ucigaşe de copii” erau considerate speța cea mai joasă, 
fiind expuse abuzului şi ostilitatii celorlalți deținuți. 

Toate femeile incluse în studiu prezentau tipare de agresivitate față 
de copil şi înainte de evenimentul care a dus la moartea acestuia. Nevoia 
de justificare a reieşit în modul în care aceste femei au gestionat faptul că 

îşi agresaseră copilul şi înainte de a-l omori. Într-un fel sau altul, au reuşit 
să reducă sau chiar să elimine sentimentul de vinovăție pentru faptul că 
şi-au abuzat propriul copil. Multe dintre deținute s-au adresat mamei sau 
partenerului de viață, exprimând regretul pentru faptul că şi-au bătut sau 
maltratat propriul copil. În repetate rânduri, bunica sau partenerul de viață 
au răspuns prin recunoaşterea faptului că, uneori, este foarte dificil să creşti 
un copil, deşi, în majoritatea cazurilor, au insistat ca mama să nu mai recurgă 
la asemenea metode de disciplinare a copilului. Astfel, femeile au obținut o 
justificare parțială (este greu să creşti un copil; deci ceea ce ai făcut poate fi 
înțeles şi poate fi iertat, dacă nu se va repeta). 

Aceste răspunsuri au simultan şi funcţia de a deconstrui evenimentul, 
definindu-l ca un incident unic, izolat, atipic şi nu ca un element dintr-un 
tipar repetat frecvent, reducând astfel drastic implicațiile tulburătoare ale 
evenimentului. Abuzul este scos din context, pierzând astfel o parte din 
semnificația pe care o comportă, mai ales ideea că femeia este un agresor de 
copii. În acest fel, evenimentul devine mult mai tolerabil. 

Fiind curioase de modul în care va reacționa medicul, o parte 
dintre femeile investigate chiar şi-au dus copilul la tratament medical. În 
multe cazuri, medicul s-a concentrat asupra tratării rănii copilului, fără să 
investigheze cauza acesteia. O astfel de abordare a copilului agresat reuşea 
să convingă femeia că ceea ce făcuse nu era o faptă condamnabilă. La urma 
urmei, îşi dusese copilul la medic, fără să ascundă rănile, iar medicul nu 
i-a reproşat că ar fi o mamă rea. Multe persoane privesc medicii ca pe nişte 
atotştiutori, nişte semizei, iar acceptarea implicită a rănilor copilului calma în 
cele mai multe cazuri neliniştile mamei. 

Lipsa unei reacții din partea medicului avea un efect foarte puternic 
asupra mamei, având într-un fel rolul de a o absolvi implicit de orice vină. 
De fapt, în mai multe cazuri, mama îşi dusese copilul la medic când acesta 
avea nevoie de tratament pentru abuzurile provocate, dar de fiecare dată la 
medici diferiți. Niciunul dintre aceştia nu a condamnat-o sau nu i-a reproşat 
fapta, iar acest consens în comportamentul diverşilor medici a convins-o de 
faptul că nu comisese niciun act reprobabil şi că nu era o mamă rea. Desigur, 
ideea din spatele acestei strategii era tocmai evitarea observării de către 
medic a frecvenței cu care mama îşi vătămase copilul, deoarece fiecare dintre 
pediatri consultase copilul doar o singură dată. Prin această strategie, mama 
îşi asigura imaginea imaculată. 

În timpul agresiunii, aceste mame reuşeau să nege implicațiile 
faptei lor şi să se convingă că ceea ce făcuseră era justificabil şi poate chiar 
acceptabil. Astfel, ele reuşeau să reducă treptat importanța sau să uite 
abuzurile anterioare, negând în acelaşi timp şi faptul că ar putea exista un 
tipar de comportamente care se agravau. Rezistenţa fizică a copiilor probabil 
că facilita menținerea acestor explicaţii, deoarece, la aceste vârste fragede, 

rănile şi oasele rupte se vindecă destul de repede. În consecință, aceste femei 
uteau să se considere în continuare mame bune. 

Un copil mort, însă, nu poate fi vindecat; moartea lui nu poate fi nici 
bagatelizată, nici uitată. Practic, trecerea de la abuzul de minori la omucidere 
poate însemna depăşirea unei limite, mai ales dacă abuzul continuă de mai 
mult timp şi se agravează treptat. În realitate, însă, această diferență de nuanță 
nu poate fi neglijată, dacă ne gândim la ceea ce aceste femei puteau nega sau 
distorsiona. Toate strategiile femeii de a se minți au devenit brusc ineficiente 
în momentul în care copilul a murit din cauza abuzului provocat tocmai de 
ea, iar structura strategiilor prin care îşi justifica faptele s-a prăbuşit. Nevoia 
de a se justifica şi a-şi legitima faptele i-a fost retezată dintr-o dată. 

Nu este deloc surprinzător că aceste femei se aflau într-o stare 
deplorabilă, suferind de agonia vinovatiei şi de un amalgam de emoții 
negative intense. Nefericirea copleşitoare a acestor femei dovedeşte nevoia 
umană pentru justificare — justificarea fiind unul dintre mecanismele centrale 
prin care ne putem gestiona stările afective. 

Pe de altă parte, însă, este foarte interesant şi modul în care aceste femei 
încercau să facă față propriilor acte, care nu puteau fi nicicum justificate. 
Aproape toate femeile incluse în studiul lui Korbin au menționat că îşi doreau 
să mai aibă copii după ce vor fi eliberate, crezând că de această dată vor reuşi 
să fie într-adevăr mame bune. Aceste femei încercau să îşi răscumpere vina 
printr-o o faptă bună, justificabilă, apreciată cultural - prin naşterea unui nou 
copil. 

Desigur, citind interviurile, cu greu am putea privi cu optimism 
încercările acestor femei de a fi pe viitor părinți buni. Nici viitorul acestor 
copii încă nenăscuţi nu este de invidiat. Totuşi, ideea este că aceste femei 
vroiau din răsputeri să îşi răscumpere actele abominabile, nejustificabile. 
Credeau că o pot lua de la început cu un nou copil, pe care îl vor putea creşte 
(sperau ele), fără să îi provoace vreun rău. 

Cu un nou copil pe care să îl crească aşa cum ar trebui să facă o mamă 
bună, ar putea nega implicaţiile cele mai crunte ale uciderii primului copil. 
Femeia şi-ar putea dovedi că, în realitate, nu este un ucigaş de copii, deoarece 
ar putea şi va creşte un copil în condiţii normale, oferindu-i dragostea si 
îngrijirea maternă corespunzătoare. Astfel, sensul morții copilului ar putea 
fi măcar partial deconstruit, iar femeia ar putea considera evenimentul ca 
fiind unul izolat, un fapt unic, care nu ar face parte dintr-un tipar general, 
absolvind-o de vină. Această reacție confirmă ipoteza potrivit căreia oamenii 
simt nevoia să se justifice şi să găsească valoare în şi pentru viata lor. 

Dorinţa acestor ucigaşe de copii de a face față faptei lor prin naşterea 
unui alt copil ilustrează modul în care oamenii reacționează la pierderea 
sensului. Aceste femei nu încercau să găsească sensuri total noi, cum ar fi 
implicarea în activități de voluntariat, de exemplu. Dimpotrivă, pierzând 

modalitatea de a se justifica şi a dovedi că de fapt au fost mame bune, ele 
doreau să restabilească sensul pierdut, încercând să îşi dovedească, de fapt, 
că ar putea fi mame bune. 


Pierderea eficacitatii 


Pierderea sentimentului de eficacitate este adesea problematică şi, 
uneori, de-a dreptul traumatică. Puţini cercetători se îndoiesc de faptul că 
o asemenea pierdere ar putea avea consecințe devastatoare. Aşa cum am 
menționat mai înainte, chiar şi animalele aparținând unor specii inferioare 
suferă de sindromul neajutorării învățate în momentul în care nu îşi mai pot 
controla mediul înconjurător (de exemplu, Seligman, 1975). Primele încercări 
de a investiga învățarea neajutorată în cazul oamenilor au eşuat (de exemplu 
Roth şi Bootzin, 1974), probabil datorită faptului că ființele umane se aşteaptă 
să fie mereu în control şi, în cazul în care pierd controlul, încearcă imediat 
să şi-l recâştige. Dacă automatul vă înghite banii, încercați din răsputeri să 
convingeti maşinăria să colaboreze cu dumneavoastră. Însă alte date arată că 
perioade îndelungate sau intense de ineficacitate pot induce sentimentul de 
neajutorare învățată şi în cazul ființelor umane (de exemplu, Roth şi Kubal, 
1975; vezi Abramson, Seligman şi Teasdale, 1979 sau, pentru o trecere amplă 
în revistă, vezi Seligman, 1975; pentru controverse sau interpretări alternative, 
vezi, de exemplu, Frankel şi Snyder, 1978). 

Conceptul libertăţii personale este strâns legat de cel al eficacitatii, 
deoarece ambele implică într-o oarecare măsură percepția controlului asupra 
mediului înconjurător (vezi Wortman şi Brehm, 1975). În momentul în care 
oamenii percep o restrictionare a opțiunilor comportamentale, de obicei 
reacționează prin încercarea de a redobândi şi a reîntregi această libertate (de 
exemplu, Brehm, 1966). Trebuie să subliniem din nou că se pare că percepția 
eficacitatii este o nevoie, deoarece, în momentul în care omul este privat de 
sentimentul eficacitatii, încearcă imediat să restabilească un nivel minim de 
control. 

Psihologii clinicieni au interpretat diverse tipare de comportament 
anormal ca fiind cauzate de pierderea percepției eficacitatii şi de încercarea 
de a o redobândi. Un exemplu interesant în acest sens este analiza recentă 
a lui Susie Orbach (1986) cu privire la anorexia nervoasă, tulburare care 
implică un tipar comportamental în care persoana se înfometează. În 
opinia lui Orbach, din cauza unor motive socio-culturale sau a unor factori 
de personalitate, multe femei se simt în general neajutorate şi ineficiente. 
În consecință, răspund la aceste percepții prin încercarea de a controla 
cantitatea alimentelor consumate, dobândind sentimentul că îşi pot controla 
organismul şi îşi pot manipula conştient apetitul natural. Orbach subliniază 

că acest tip de răspuns se potriveşte cu temele generale de socializare la 
femei, specifice culturii occidentale (în culturile vestice, femeile sunt învățate 
de la vârste fragede să îşi reprime dorințele şi să îşi determine organismul să 
se conformeze standardelor impuse din exterior). 

Din acest motiv, anorexia nu este pierderea poftei de mâncare (traducerea 
literală a termenului latin ar fi pierderea poftei de mâncare), ci, mai degrabă, 
stăpânirea poftei de a mânca (Orbach, 1986, p. 100). Femeia anorectică este 
obişnuită să se simtă o ratată, incapabilă să atingă un scop care să aibă sens 
în viață. Capacitatea ei de a-şi reprima pofta de mâncare, în schimb, i se 
pare o realizare extraordinară, ceea ce reprezintă ideea centrală din spatele 
anorexiei. Multe femei anorectice menționează o frică constantă de „pierdere 
a controlului”, ceea ce depăşeşte teama de a mânca compulsiv. Controlul 
dorinţei de a mânca devine un simbol al eficacitatii femeii de a se controla si 
de a-şi controla şi mediul extern. Înfometarea propriei persoane devine astfel 
un substitut simbolic al puterii, al realizării şi al controlului eficient al lumii 
exterioare (Orbach, 1986, p. 110, 149). Femeia anorectică îşi dovedeşte că este 
puternică (ceea ce înseamnă, de fapt, percepția eficacitatii). 

Aceste opinii privind anorexia au fost coroborate cu un studiu relativ 
recentefectuat de Rudolph Bell (1985) asupra călugărițelor medievale. Biserica 
medievală le permitea femeilor doar un număr foarte redus de modalități de 
exprimare. Unele călugărițe foarte ferme au ales o modalitate specifică de 
înfometare a propriului organism, ceea ce Bell denumea „anorexia ascetică”. 
Şi în acest caz, motivul central al înfometării era încercarea dobândirii 
controlului şi a percepției autoeficacitatii. Aceste femei s-au opus impunerilor 
clerului masculin de a urma anumite căi de conduită prescrise (printre care 
se numărau şi insistențele reprezentanților masculini care le impuneau să 
mănânce). Adesea, aceste conflicte de terminau prin „confruntări ale voinței” 
(Bell, 1985, p. 8), în care călugărițele se luptau pentru dreptul de a-l servi pe 
Dumnezeu aşa cum credeau ele de cuviință, diferit de dogmele stricte impuse 
de clerul masculin. Multe dintre aceste măicuţe au reuşit să se înfometeze în 
aşa măsură, încât decedau în urma malnutritiei. Succesul lor poate fi evaluat 
şi în termenii spiritualității, de vreme ce multe dintre ele au fost sanctificate. 

Sentimentul de autoeficacitate nu este singurul factor şi nici nu este 
singura nevoie de sens implicată în anorexie. Valoarea propriei persoane este 
un alt concept central al acestei tulburări. Cercetările lui Orbach au evidențiat 
faptul că multe femei cu anorexie suferă cronic de niveluri scăzute de stimă de 
sine sau de lipsă de respect din partea persoanelor semnificative din anturaj. 
Orbach a menționat că în multe cazuri anorexia începe cu o cură obişnuită 
de slăbire, ceea ce societatea modernă încurajează şi chiar recompensează. 
Cercetările lui Bell au demonstrat clar că anorecticele ascetice au avut 
un prestigiu mult mai mare decât cel pe care l-ar fi atins prin oricare altă 
modalitate disponibilă femeilor din mediul monastic. Sfânta Ecaterina de 

Siena, de exemplu, le-a ținut predici multor papi şi prinți, spunându-le ceea 
ce ar trebui să facă. Este foarte posibil ca anorexia ascetică să îşi fi derivat o 
parte din propria-i justificare din strânsa legătură cu bazele de valori majore 
ale culturii din acea vreme, şi anume religia creştină. Majoritatea anorecticelor 
ascetice credeau că Dumnezeu le-a cerut să îşi stăpânească dorințele trupesti. 
Totuşi, nevoia percepției autoeficacitatii pare să fie elementul central al 
anorexiei. 

Răspunsul tipic la pierderea sensului ar trebui să ne fie deja familiar: 
persoana mai degrabă capitalizează sursele de sens de care dispune deja, 
decât să înceapă să caute noi surse de sens. Femeile învață din copilărie 
importanța controlului poftei de mâncare şi, până ating vârsta adultă, 
majoritatea au încercat deja de câteva ori cel putin o formă de cură de slăbire. 
Pe scurt, majoritatea femeilor au învățat să îşi controleze într-o anumită 
măsură apetitul pentru mâncare. Această lecţie este, de obicei, o mică parte 
componentă a sensului vieții acestor femei, poate şi datorită faptului că este 
legată de valoarea propriei persoane, care însoţeşte satisfacția de a avea un 
aspect fizic atractiv. Persoana care suferă de anorexie extrage această lecție 
de la periferia sensurilor vieţii şi îi atribuie un rol central. Astfel, înfometarea 
devine sursa primară a eficacitatii - nu este de mirare că multe femei ajung 
să ducă înfometarea la extrem. În consecință, ca şi scopul şi valoarea, şi 
eficacitatea devine o nevoie fundamentală. 


Lipsa valorii propriei persoane 


Când am descris la începutul acestui capitol nevoia de valoare a 
propriei persoane, am menționat că multe societăţi tradiționale obişnuiau să 
ofere baze solide pentru valoarea propriei persoane prin faptul că stabileau 
o legătură între valoarea personală şi locul persoanei într-o ierarhie socială 
destul de rigidă. La fiecare nivel al ierarhiei, oamenii se puteau simți liniștiți 
în ceea ce priveşte valoarea propriei lor persoane, având posibilitatea de a 
se simți superiori celor din ierarhiile inferioare. Acest tipar de „comparații 
devalorizante” este un principiu general foarte important în psihologia 
socială: în momentul în care avem nevoie de stimularea ego-ului sau pur 
şi simplu de confort emoțional, încercăm să identificăm o persoană care, 
dintr-un anumit punct de vedere, o duce mai greu decât noi, ne comparăm 
cu ea şi imediat ne simțim superiorii acestei persoane bătute de soartă (Wills, 
1981). 

Asocierea valorii propriei persoane cu o anumită poziție pe scara 
ierarhică este o metodă destul de practică de a rezolva însăşi problema valorii 
propriei persoane. Aproape oricine se poate simți superiorul cuiva. Soluția 
îşi pierde validitatea în cazul persoanelor de la bazele ierarhiei. La urma 

urmei, când se stabilesc ierarhiile, cineva trebuie să iasă pe ultimul loc. În 
cazul acestor persoane, ceea ce le oferă sistemul social celorlalți în materie de 
valoare a propriei persoane nu mai are nicio eficiență. 

În multe societăți tradiționale, sclavii reprezentau stratul social cel 
mai de jos. În consecință, în cazul în care există o nevoie umană de valoare a 
propriei persoane, putem postula că aceşti sclavi erau în majoritatea timpului 
frustrati şi nefericiti şi căutau asiduu surse alternative de valoare a propriei 
persoane. 

Adevărul este că aceşti sclavi au suferit puternic din cauza pierderii 
valorii propriei lor persoane. Deşi sclavii din majoritatea societăților 
sclavagiste nu au lăsat în urmă prea multe documente scrise, există suficiente 
dovezi care să ateste că sufereau, fiindcă „erau coplesiti de faptul că erau 
considerați persoane lipsite de onoare” (Patterson, 1982, p. 12). Căutarea 
valorii personale, deseori deghizată sub forma căutării onoarei, a fost o 
trăsătură caracteristică în viața multor comunități, de la care, însă, sclavii au 
fost categoric excluşi. 

Cum au făcut sclavii față realității sociale de a fi privați de valoarea 
propriei lor persoane? Este putin probabil ca fiecare să fi acceptat individual 
lipsa valorii propriei persoane. „Nu există nicio dovadă din istoria 
sclavagismului care să ateste faptul că vreun grup de sclavi ar fi internalizat 
conceptul degradării susținut de stăpânii lor” (Patterson, 1982, p. 97). Din 
contră, dovezile arată că de fapt, sclavii se luptau din răsputeri să obțină orice 
fărâmă de demnitate, onoare şi respect. 

Societăţile sclavagiste le ofereau de obicei sclavilor un număr extrem 
de redus sau minim de surse de valoare a propriei persoane, dar sclavii 
s-au folosit la maximum de aceste resurse. Deşi toți sclavii au fost umiliti si 
degradati sub nivelul persoanelor libere de cea mai joasă speță, nu toți sclavii 
au fost umiliti în aceeaşi măsură, ajungându-se la adevărate competiţii între 
sclavi pentru a obține şi cele mai firave simboluri ale onoarei. Astfel, deşi 
sclavii aparțineau unei categorii care prin definiție nu putea avea valoarea 
personală, ei au constituit noi subcategorii cu diverse niveluri de valoare 
a propriei persoane. De asemenea, recurgeau la comparații individuale cu 
alți membri ai aceleiaşi categorii. Aşadar, cei mai mulți dintre ei au găsit o 
persoană față de care se puteau simți superiori. 

O modalitate prin care cineva putea obține valoare personală era să 
aibă sclavi; cele mai multe societăți sclavagiste le permiteau sclavilor să aibă 
şi ei sclavi la rândul lor. Într-adevăr, de-a lungul istoriei, motivul principal 
pentru care cineva dorea să aibă sclavi era să îşi îmbunătățească prestigiul 
— de care puteau beneficia atât stăpânii de sclavi, cât şi sclavii, dacă aveau, 
la rândul lor, sclavi (Patterson, 1982). Însă poziția cea mai ingrată era să fii 
sclavul unui sclav (Patterson, 1982, p. 184). Pe de altă parte, să fie deținut de 
o persoană importantă îl punea pe sclav într-o lumină favorabilă. Din acest 

motiv, în timpul Războiului Civil, mulți sclavi exagerau retrospectiv averea 
şi prestigiul stăpânilor de sclavi care îi deținuseră anterior. Mult mai mulţi 
sclavi susțineau că ar fi fost proprietatea unor proprietari de plantații imense 
decât este statistic posibil (Genovese, 1976, p. 114). 

Printre celelalte surse de valoare a propriei persoane la care apelau 
sclavii, se număra căutarea unei poziții de putere sau de responsabilitate 
(de exemplu, şef asupra celorlalți sclavi sau supraveghetor), acumularea de 
bunuri personale sau apartenenţa la o categorie rasială sau etnică specifică 
care îşi putea impune superioritatea asupra celorlalți sclavi. În unele cazuri, 
aceste categorii au fost exploatate din ambele direcții. De multe ori, sclavii care 
fuseseră înainte liberi se considerau superiori celor care s-au născut sclavi. În 
alte cazuri, sclavii din jurul casei se simțeau superiori celor care lucrau pe 
plantație, dar existau şi situaţii în care se întâmpla exact invers (Patterson, 
1982). În primele etape ale creştinării sclavilor americani, sclavii crestinati se 
simțeau superiori confratilor lor „păgâni” şi viceversa (Raboteau, 1978). 

O strategie mai ambițioasă de dobândire a valorii propriei persoane 
implica încercarea sclavilor de a deveni superiori unor categorii de persoane 
libere, deşi acest lucru în principiu era imposibil de realizat. Negrii din 
Statele Unite reuşeau, în unele cazuri, să se simtă superiori albilor săraci. 
Unul dintre cântecele lor favorite începe cu următoarele versuri „Mai bine un 
negrotei, decât un alb sărac”, iar cercetătorii sunt convinşi că negrii sunt cei 
care au inventat termenul de „sărăntoci albi!”). 

În unele sensuri, sclavii se puteau simți superiori şi proprietarilor lor. 
În rândurile sclavilor americani, atracţia creştinismului s-ar fi putut datora 
tocmai efectului pozitiv al acestuia asupra valorii personale a sclavilor. La 
prima vedere, această atracție pare să fie ceva paradoxal, deoarece religia 
justifica şi legitima sclavagismul. Dar, în acelaşi timp, le oferea sclavilor 
demnitate şi valoare spirituală. Mai precis, multe doctrine creştine subliniau 
faptul că Dumnezeu îi iubeşte pe cei slabi, neajutorati, osanditi, promitandu-le 
în acelaşi timp că ierarhia de pe lumea aceasta se va inversa în viața de 
dincolo. Multi dintre sclavi au crezut că această promisiune însemna că, în 
viața de după moarte, ei vor deveni proprietarii stăpânilor lor, iar stăpânii 
actuali vor deveni sclavii lor (Raboteau, 1978). 

Aşteptările sclavilor ca după moarte să fie pozitionati pe o scară 
ierarhică superioară stăpânilor lor au fost dublate de o serie de practici de 
uz comun. Conform unui obicei frecvent, stăpânul îşi aduna sclavii în jurul 
patului de moarte să le ceară iertare, ceea ce a avut un impact deosebit de 
puternic asupra sclavilor. La modul general, sclavii aveau tendința să îşi 


! sărăntoci albi - „poor white trash” este un termen peiorativ, care se referă la albii săraci 
din sudul Statelor Unite, sugerând apartenenţa la clase sociale inferioare care trăiesc în 
condiții umile (n. tr.). 

erceapă stăpânii ca fiind nişte făpturi imorale, crude şi ipocrite. Aceste 
percepții le permiteau sclavilor creştini să cultive discret o atitudine de 
moralitate superioară fata stăpânii lor, sporindu-şi, astfel, valoarea propriei 
persoane (Raboteau, 1978). l 
Pe scurt, dovezile atestă faptul că valoarea propriei persoane este o 
nevoie generală de bază. În cazul în care lipsesc sursele majore de valoare a 
propriei persoane, omul încearcă să compenseze exploatând sursele majore 
care îi mai stau la dispoziție. În ierarhia socială a prestigiului, sclavii se situau 
la polul inferior, neputând astfel apela la strategia comparatiilor devalorizante 
ca să se poată simți superiori cuiva. Însă au reuşit să făurească alte surse 
de valoare a propriei persoane. Au conceput noi subcategorii de sclavie, 
oferindu-le multor sclavi posibilitatea de a se simți superiori celorlalți. In 
unele cazuri, puteau să existe două sau mai multe grupuri de sclavi, fiecare 
considerându-se superior celorlalți. Sclavii au fost, de asemenea, atraşi de 
ideologii religioase care le ofereau o justificare pentru a se simți superiori 
celorlalți sclavi şi superiori chiar şi stăpânilor lor. 


Rezumat și concluzii 


În acest capitol, am discutat despre faptul că ființa umană are nevoie de 
cel puțin patru modalități prin care viața sa poate căpăta sens. Aceste patru 
nevoi de sens nu sunt absolut necesare supraviețuirii, dar în momentul în care 
ele nu sunt satisfăcute, oamenii devin stresaţi şi frustrati şi încearcă cât mai 
repede să găsească modalități prin care să le satisfacă. Aparent, în momentul 
în care este privat de una dintre sursele din care poate extrage sensul vieții 
sale, omul începe să cerceteze restul surselor rămase, ca să compenseze sursa 
pierdută. Doar în cazul în care această tentativă eşuează, va încerca să caute 
surse total diferite din care să poată extrage un sens al vieții sale. 

Prima nevoie este cea de a avea un scop, care îi permite omului să 
interpreteze evenimentele actuale prin prisma unor evenimente viitoare. 
Scopul şi împlinirea sunt cele două tipuri ale scopului (extrinsec şi intrinsec). 
Cercetările efectuate în cadrul tranzitiilor de la o perioadă de viata la alta 
sugerează că, în momentul in care bărbații pierd scopul profesional care le-a 
ghidat viata timp de mai multe decenii, devin confuzi şi stresaţi. Una dintre 
modalitățile cel mai frecvent utilizate pentru a remedia această stare este 
atribuirea unei importante deosebite unui aspect periferic al vieţii (un hobby 
sau familia), conferindu-i un rol central în conturarea sensului vieții. 

A doua nevoie este cea pentru valoare, adică pentru justificare şi 
legitimare. Fiintele umane au nevoia să simtă că faptele lor sunt corecte şi 
bune; de asemenea, au nevoie să îşi justifice atât faptele din trecut, cât şi 
cele din prezent. Cercetările efectuate despre abuzul asupra copiilor soldat 
cu moartea acestora au dovedit nevoia umană pentru valoare şi justificare. 

Femeile care şi-au ucis copilul resimt niveluri extreme de stres, vinovăție şi o 
serie de alte emoții negative. Pentru a justifica faptul că sunt mame bune, cele 
mai multe dintre aceste femei îşi doresc să aibă cât mai repede un alt copil. 

A treia nevoie este cea pentru eficacitate, adică percepția că persoana 
este puternică şi capabilă să aibă un impact în viață. În cazul în care sunt 
privați de percepția eficacitatii, oamenii manifestă semne ale distresului şi ale 
disconfortului, printre care se numără reacțiile acute de stres şi neajutorare 
învățată. Dovezile arată că unele femei chiar se înfometează (de exemplu, 
în anorexia nervoasă), aceasta fiind o modalitate de a se simți puternice. În 
multe cazuri, ele se simt neajutorate şi au un număr limitat de posibilități 
în viață, însă, prin faptul că reuşesc să îşi controleze pofta de mâncare, pot 
dobândi o percepție puternică a sentimentului că dețin controlul. 

În sfârşit, oamenii au nevoie de o bază pentru valoarea propriei 
persoane, ceea ce include respectul față de propria persoană şi nevoia de 
a fi respectați de alții. Valoarea propriei persoane se bazează, de regulă, pe 
un sentiment de superioritate în comparaţie cu ceilalți. În multe societăți 
tradiționale, oamenii îşi obțineau valoarea propriei persoane din poziția pe 
care o ocupau pe scara ierarhică, ceea ce le permitea să se simtă superiori 
tuturor persoanelor care se aflau pe niveluri inferioare lor. La baza societății 
se aflau sclavii, ei suferind cel mai mult din cauza lipsei de valoare a propriei 
lor persoane. Chiar şi aceşti sclavi reuşeau să găsească surse de valoare a 
propriei persoane, în unele cazuri tocmai prin faptul că au instaurat noi 
subcategorii de sclavie sau prin identificarea unor noi categorii prin care să 
se simtă superiori celorlalți. 

Cele patru nevoi de sens oferă un cadru prin care putem înțelege modul 
în care oamenii îşi construiesc sensul vieții, iar sensul vieții unei persoane 
poate fi studiat prin prisma acestor patru nevoi. Următorul capitol va începe 
cu examinarea modului în care funcționează sensurile vieții, incluzând si 
problema esențială a motivului pentru care oamenii se aşteaptă ca viața lor 
să aibă un sens unic, atotcuprinzător. 


Notă 


1 Acest tipar ar putea fi interpretat în termeni pur financiari, aşa cum au sugerat 
Blumstein şi Schwartz (1983), adică femeile care depind financiar cel mai mult de 
căsnicie sunt cele care reacționează cel mai vehement în fata unor posibile rivale 
care le-ar putea submina sursa de sprijin. Însă nu pare deloc plauzibilă ideea 
potrivit căreia reacțiile emoţionale ale femeilor înşelate de sot ar fi în primul rând 
determinate de calculele financiare ale femeii. Pare mult mai plauzibilă ideea că 
răspunsul posesiv al femeii este mai degrabă determinat de teama de a nu se mai 
simți atrăgătoare, demnă de a fi iubită, dorită sau o soție bună, deoarece acestea 
sunt elementele centrale ale stimei de sine (vezi Pines şi Aronson, 1983). 

Într-o vacanță petrecută cu familia, pe o vreme mohorâtă, adolescentul 
începea să îi calce pe ceilalți pe nervi. Ca să îl liniştească şi să îi dea o 
preocupare, familia i-a oferit un puzzle. Nu fusese niciodată atras de acest 
joc, dar a decis că va încerca să potrivească bucățelele şi s-a apucat de treabă. 
Potrivirea pieselor mergea destul de greu. Pe de o parte, multe dintre piesele 
jocului aveau aceeaşi culoare, pe de altă parte, erau foarte multe şi îi lua 
destul de mult timp să le potrivească. În sfârşit, a decis să înceapă să le pună 
cap la cap începând cu partea cerului în care piesele aveau aceeaşi culoare. 
Această strategie i-a permis să aleagă din mormanul de piese cele care păreau 
să se potrivească. Strategia sa era să aşeze piesele pe baza formei, începând 
din exterior şi avansând spre interior. Dar nici această tactică nu a dat roade. 
A găsit câteva piese care se potriveau, dar niciuna dintre ele nu se potrivea cu 
spațiul rămas neacoperit. In loc să abandoneze jocul, s-a indarjit să găsească 
piesa lipsă. Potrivea cu mare răbdare o piesă după alta în spațiul rămas (ceea 
ce, de altfel, era o activitate destul de plictisitoare), mânat de speranța că, la 
un moment dat, va găsi elementul lipsă, ceea ce îl va ajuta să definitiveze 
mai întâi imaginea globală a jocului. A sortat toate piesele în căutarea bucății 
de cer care îi lipsea, dar totul a fost în zadar — nu găsise nicio piesă care 
să se potrivească. Le-a triat din nou, de data aceasta bazându-se pe criteriul 
formei şi nu al culorii. În acest moment, mătuşa l-a întrebat cum înainta cu 
potrivirea pieselor. Cu o voce morocănoasă, acesta îi descrise problemele cu 
care se confrunta, iar mătuşa i-a explicat că, de vreme ce jocul era destul de 
vechi, era foarte probabil ca unele piese să se fi pierdut! Chiar mai mult, nu 
excludea nici varianta în care piesele acestui joc să se fi amestecat cu piesele 
altor jocuri puzzle. 

Şi astăzi îmi aduc aminte de furia şi de trădarea pe care le-am resimțit la 
vorbele mătuşii mele. Chiar şi un puzzle cu toate piesele existente era destul 

de dificil de terminat pentru un băiat cum eram eu, darămite unul din care 
lipsesc piese — o adevărată încălcare a drepturilor omului. Într-o asemenea 
situaţie, efortul de a rezolva jocul era extrem de mare. În cazul meu, era 
absolut inutil să mai caut vreo piesă. Convingerea mea că această căutare 
asiduă de piese potrivite era absolut necesară îndeplinirii misiunii mele a 
devenit ridicolă. Nici nu mă mai puteam gândi la satisfacția pe care o resimt 
cei care termină un astfel de joc. Desigur, am încetat pe loc această muncă 
demnă de un adevărat Sisif şi, dacă nu mă înşală memoria, am impresia că 
m-am plâns indignat sau cel putin am bombănit cât timp impachetam şi 
puneam jocul la loc. 

În cazul jocului puzzle, presupunem şi ne aşteptăm ca toate piesele 
jocului să existe şi să se potrivească. Nu ar fi nimic interesant dacă totul s-ar 
reduce la nişte adolescenți plictisiti şi la nişte jocuri moştenite de la generații 
anterioare. Însă şi viata de zi cu zi abundă în asemenea aşteptări. În general, 
de-a lungul vieții, oamenii se aşteaptă ca lucrurile să aibă sens. Ne aşteptăm 
să existe undeva explicații valide, chiar dacă nu ştim care ar fi ele. Ne 
aşteptăm ca faptele şi regulile să aibă coerență. Pe scurt, avem aşteptări ferme 
în privința sensului vieţii şi a evenimentelor din viața noastră. 

Din păcate, în realitate, nu avem nicio garanţie că aceste aşteptări se 
vor adeveri vreodată. Există posibilitatea ca lucrurile să nu se închege într-un 
tot semnificativ, că vor exista în viață contradicții şi paradoxuri inexplicabile, 
iar viața noastră nu va avea un sens acceptabil. Aşa cum ne aşteptăm ca jocul 
puzzle să aibă toate piesele necesare aşa ne aşteptăm ca şi viața noastră să 
aibă un sens. Dar ce ar fi să presupunem că nu are sens? 

În acest capitol, vom finaliza descrierea ideilor de bază necesare 
discuţiei despre sensurile vieții. Ideea centrală este că majoritatea oamenilor 
au aşteptări şi presupuneri nerealiste legate de măsura în care viața ar 
trebui să aibă sens. Lumea nu se construieşte în limitele rigorii, legalului şi 
rezonabilului, aşa cum am fi tentaţi să credem. Fiintele umane nu vor izbuti 
niciodată să găsească sens potrivit experiențelor lor, deoarece ceea ce li se 
întâmplă nu se prea potriveşte cu ceea ce îşi doresc — iar această discrepanta 
are o serie de explicații. 


Așteptarea legată de semnificație 


Oamenii trăiesc într-o lume saturată de sensuri. Majoritatea lucrurilor 
cu care ne confruntăm se datorează parțial sensurilor — aceste lucruri au fost 
create de oameni pe baza unor planuri şi schițe concepute cu scopuri specifice, 
au fost cumpărate şi vândute. Chiar şi darurile naturii au fost transformate 
de sensuri: au primit denumiri, au fost catalogate, analizate, folosite şi ne-am 
bazat pe ele. Le-am revendicat, ne-am luptat pentru ele, le-am prelucrat, 

împărțit şi aşa mai departe. Păienjenişul sensului leagă totul din jurul nostru, 
stabilind astfel o rețea sofisticată de relații. 

Însă reţeaua imensă de sensuri ale societății este clădită de jos în sus. 
Copiii încep această aventură prin învățarea denumirilor obiectelor simple 
şi ale evenimentelor specifice. Animalele învață prin comenzi şi contingente. 
Oamenii de ştiinţă descoperă treptat legități şi principii din ce in ce mai 
generale. Astfel, construirea unei lumi care să comporte sens şi semnificații 
este un proces în care se sintetizează sensuri specifice, pornind de la mai 
multe niveluri inferioare. Sensul se dezvoltă dinspre specific şi particular şi se 
trece treptat spre sensuri mai largi, integrative, atotcuprinzătoare şi abstracte. 

Cu alte cuvinte, mintea umană a descoperit întâi tiparele care ordonează 
lumea. Individul a început să stabilească legături între lucruri şi evenimente 
individuale, iar mintea să conecteze legăturile între ele şi aşa mai departe. 
În cele din urmă, mintea speră să înțeleagă modul în care toate lucrurile, 
evenimentele, legăturile se potrivesc într-un tot unitar care să aibă sens 
într-un tipar suprem sau potrivit unui set de principii. Dar ce se întâmplă 
dacă lucrurile nu se potrivesc într-un tot unitar şi nu au sens? 

Ar fi util să analizăm lumea prin prisma teoriei haosului, introdusă 
recent în ştiinţele naturii. Conform acestei teorii, natura nu se manifestă 
aleator, ci conform anumitor tipare care apar şi dispar relativ aleator. Desigur, 
termenul de „tipar” sugerează relații de asociere şi interacțiune, deci sens, 
în care pot fi identificate atât tipare localizate, cât şi influenţe aleatorii. Una 
dintre implicaţiile acestei abordări ar fi faptul că mintea poate spera că, în cea 
mai fericită situație, va reuşi să înțeleagă anumite lucruri fără să înțeleagă 
altele: va putea percepe existența unor tipare (acolo unde ele există), dar nu 
va reuşi să înțeleagă pe deplin lumea. Chiar şi în cazul în care am dispune de 
toate informațiile despre lume în momentul prezent, nu am reuşi să prezicem 
cu exactitate viitorul. 

Fiintele umane sunt însă foarte reticente în acceptarea unor asemenea 
limite în capacitatea lor de a înțelege lumea şi de a prezice viitorul. De vreme 
ce mintea umană s-a dezvoltat şi a prosperat tocmai datorită faptului că reuşea 
să discearnă tipare în mediu şi să se folosească de ele, ar fi dificil să acceptăm 
că unele evenimente nu pot fi încorporate printre elementele niciunui tipar. 
Ca să putem accepta acest lucru, va trebui să acceptăm şi faptul că mintea 
umană are o capacitate limitată de a se dezvolta, de a învăţa şi de a controla 
mediul, ceea ce ar infirma convingerea noastră că, în principiu, totul poate fi 
înțeles. 

Această analiza poate fi aplicată şi sensurilor vieţii. Aşa cum am sugerat 
deja şi în capitole anterioare, sensurile vieții sunt de fapt clădite treptat din 
elemente mici. Fiintele umane îşi conturează sensul vieții odată cu trecerea 
timpului. Fiecare acțiune, fiecare zi poate avea sens, iar în timp, omul începe 
să gândească în unități de sens din ce în ce mai complexe (de exemplu, 

Ellenberger, 1958). La vârsta de 13 ani, fiecare lună pare interminabilă, dar, 
la vârsta adultă, omul poate dedica mai mulți ani din viață realizării unui 
proiect profesional sau poate investi mai multe decenii într-o căsnicie, de 
exemplu. 

Tentaţia cea mare este să credem că întreaga viață se potriveşte într-un 
tipar unic, coerent — că viata noastră va putea fi încorporată într-o singură 
poveste de viata. Şi într-adevăr, oamenii sunt înclinați să creadă că există un 
sens superior, în care viata lor trebuie să se potrivească. În consecință, putem 
crede că viața noastră provine dintr-un plan central, indiferent dacă acesta 
are la bază schimbări politice, progresul ştiinţei sau creația lui Dumnezeu. 
Dar poate că această abordare este una greşită. O mulțime de sensuri simple, 
locale nu trebuie neapărat să se grupeze în formarea unui sens suprem. 

Viața poate exista şi în lipsa sensului. Flora şi fauna au existat pe Terra 
cu mult înainte ca omul să fi introdus limbajul şi sensul. Nici măcar viata 
umană nu apare cu sensuri predeterminate şi existente în mod garantat. Ca 
să putem dobândi şi atribui un sens vieţii, trebuie neapărat să interpretăm o 
serie de evenimente disparate, care alcătuiesc viața prin prisma unor sensuri 
mai complexe. 

Încercareadeainterpreta oseriedeevenimentehaotice, suprapunandu-le 
o poveste unică, este departe de a fi soluţia perfectă. Am putea lăsa multe 
aspecte importante pe dinafară. Aşa cum am menționat într-un capitol 
anterior, o cercetătoare (Kaufman, 1986) a rugat mai multe persoane să îşi 
povestească viața. Ea a observat că majoritatea vieților povestite în acest 
studiu erau clădite în jurul a patru sau şase teme centrale diferite, care nu 
aveau prea multe legături între ele. Astfel, chiar şi efortul de a concentra totul 
într-o singură poveste ar putea eşua; fiecare viata este alcătuită din mai multe 
povestiri. Povestea carierei dumneavoastră ar putea avea o legătură minoră şi 
nesemnificativă cu povestea căsniciei dumneavoastră, de exemplu. 

Chiar şi aceste povestiri principale ar putea da greş în momentul în 
care încercăm să cuprindem în ele tot ceea ce ni s-a întâmplat. Fiecare zi poate 
avea momente care să nu aibă nicio legătură cu povestea principală a vieții 
noastre. Mitul sensului suprem ne promite că tot ceea că ni se întâmplă se 
potriveşte cumva într-un tot unitar, dar este foarte probabil ca unele aspecte 
să nu se potrivească perfect. Multe momente de viață sunt irelevante şi poate 
că, uneori, chiar contrazic temele majore ale vieții noastre. 

Un exemplu potrivit pentru ilustrarea acestei selectivitati este 
momentul în care trebuie să decidem ce să trecem în biografia cuiva. 
Evenimentele minore, irelevante vor fi lăsate pe dinafară, iar cele importante 
vor fi incluse. Însă criteriul pe baza căruia decidem care sunt evenimentele 
importante şi care sunt cele irelevante implică şi faptul că avem deja o idee 
foarte clară despre sensul vieții persoanei respective şi suntem conştienţi că 
anumite aspecte nu vor fi incluse în biografie. De exemplu, Charles E. Osgood 

a fost un psiholog care şi-a dedicat mare parte din viață evaluării sensurilor 
subiective şi dezvoltării unor teorii psihologice despre limbaj şi sens. Astfel, 
biografia sa include şi faptul că, la vârsta de zece ani, a primit cadou de ziua 
de naştere Dicţionarul Roget (Tzeng, 1990). Foarte mulți copii, însă, primesc 
cadou volume de referință, fără ca acestea să aibă vreo relevanță pentru 
biografia lor ulterioară. 

Evenimentele care nu au nicio legătură cu sensurile superioare, 
profunde, atotcuprinzătoare sau integrative ale vieții sunt considerate a fi 
banale. Astfel, putem spune că banalitatea se referă la cazurile în care nu 
reuşim să găsim sensul suprem în care să integrăm tot ceea ce ni se întâmplă. 
Viața unei insecte, a unei pisici vagaboande este banală în sensul în care 
aceste ființe sunt preocupate exclusiv de supraviețuire, confort şi plăceri 
zilnice (chiar momentane). Pisica sau insecta nu sunt interesate de istoria 
umanității, de religie, politică sau alte sensuri supreme - îşi petrec timpul 
căutând hrană şi mâncând-o. 

În mod cert, oamenii au retineri în acceptarea faptului că viata lor 
este complet banală. Ne displace profund să credem că viața noastră nu ar 
avea mai mult sens decât cea a unei insecte. Nevoia de sens reflectă dorința 
umană de a construi nişte interpretări ale vieţii care să depăşească tracasările 
cotidiene. Omul doreşte ca viața sa să devină o poveste interesantă, care să îi 
inspire pe ceilalți, să reflecte existența unei teme sau lecții supreme sau măcar 
să fie elementul important al unui progres semnificativ. Interesul nostru 
pentru misterele mai profunde ale vieții poate să respecte pur şi simplu 
dorința ca toate acestea să aibă o semnificație mai profundă şi de durată — 
speranța că viața poate fi înțeleasă şi, chiar mai mult, că merită să ne străduim 
să înțelegem care este sensul vieții. 

Să iti dai seama că viata ta nu corespunde unui sens suprem poate 
fi o descoperire destul de neplăcută. Cuvintele acestei gospodine exprimă 
extraordinar de bine dezgustul față de banalitatea vieții, pe care multi dintre 
noi l-au resimţit: „Te trezeşti într-o zi şi îţi zici, Dumnezeule, asta-i tot? Este oare 
posibil ca viata mea să fie doar atât?” (Rubin, 1976, p. 115). Nu este nicio poveste 
care să-i inspire pe ceilalți, nu există un sens suprem, un plan măreț sau un 
final senzațional. Viaţa este mediocră şi continuă să rămână aşa, iar la un 
moment dat se va termina. 

Chiar şi persoanele care reuşesc să găsească o temă stabilă, cuprinzătoare 
pentru viața lor trebuie să recunoască faptul că multe activități sunt irelevante. 
Există multă banalitate chiar şi în vieţile care au cel mai mult sens. Să stai la 
rând, să respiri, să urinezi sunt toate exemple de activități care nu se pretează 
unor interpretări care transcend banalul şi care, să recunoaştem, rareori sunt 
incluse în biografia cuiva. Hrana poate avea uneori semnificații superioare 
(de exemplu, de Ziua Recunostintei! sau în cadrul ritualului de comuniune), 

dar de cele mai multe ori, consumul alimentelor este simpla satisfacere a unor 
nevoi bazale în scopul supraviețuirii. O răceală poate fi un eveniment lipsit 
de sens şi, în acelaşi timp, şi contraproductiv. La urma urmei, cât spațiu se 
alocă în biografia cuiva descrierii unor boli minore? Dacă povestea de viata a 
unei persoane se rezumă la descrierea carierei sale, de exemplu, iar activitatea 
profesională este întreruptă pe perioada bolii, acest răstimp devine un spațiu 
gol, un timp mort în biografia sa. 

Deceniul trecut a fost martorul dezvoltării teoriei deconstructiviste din 
cadrul ştiinţelor umaniste (vezi Culler, 1982). Deconstructivismul susține că 
nu există o singură interpretare care să poată cuprinde totul într-un roman; 
din contră, multe părți ale romanului sunt irelevante din punctul de vedere 
al temei principale şi ar putea fi chiar în contradicție cu ea. Dacă această 
abordare este adevărată în cazul unui roman, ea ar putea fi la fel de validă 
şi în cazul vieții. Probabil că deconstructiviştii au dreptate: este imposibil 
să integrezi toate evenimentele din viața unui om într-o temă unitară sau 
un sens integrator. Viața se deconstruieşte în mod firesc. Orice încercare 
de a o construi — adică de a încerca să conectezi toate elementele între ele 
folosindu-te de un singur set de sensuri — este sortită eşecului. 

Ideea centrală din spatele mitului sensului suprem se referă la situația 
paradoxală în care, în timp ce oamenii îşi doresc şi se aşteaptă să reuşească să 
potrivească elementele vieţii lor într-un sistem unitar de sens, aceste dorințe 
şi aşteptări nu sunt garantate. Istoria, ştiinţa, arta şi religia oferă cadre de 
referință care par să promită vieții omului sensuri care depăşesc individul. 
Dar desigur, aceste sisteme grandioase reuşesc în cele mai bune cazuri să 
confere sens doar unor părți ale vieții şi doar anumitor activități. Oamenii de 
ştiinţă, artiştii şi conducătorii politicii mondiale vor fi în continuare nevoiți să 
viziteze din când în când toaleta, indiferent de contribuţiile lor în domeniul 
ştiinţei, al artei sau al istoriei universale, iar aceste contribuții extraordinare 
nu conferă vreun sens nevoilor fiziologice de bază. 

În consecință, un anumit grad de banalitate şi fragmentare sunt, 
probabil, inevitabile în viață, iar sensurile vieţii, indiferent cât de importante 
şi puternice ar fi ele, probabil că vor fi incomplete. Aceasta nu înseamnă 
nicidecum că ar fi lipsite de valoare, doar că sunt o versiune a vieții editată 
foarte selectiv. 

Fiintele umane pot accepta faptul că viata lor este într-o anumită 
măsură banală şi fragmentată. Dar să iti dai seama că întreaga ta viata este 
banală, ar putea fi destul de amenintator şi ar putea avea efecte negative. 
Aşa cum am menționat şi mai înainte, oamenii sunt reticenti în acceptarea 
faptului că viața lor nu are mai mult sens decât viața unei insecte. Cei care nu 
reuşesc să găsească un sens al vieții sunt nefericiti (Argyle, 1987; Frankl, 1959; 
Klinger, 1977). Oamenii se aşteaptă ca viața lor să aibă sens. Ne dorim foarte 
mult să învingem banalitatea, măcar parțial. 

În termeni generali, mitul sensului suprem poate fi conceput ca 
aşteptare a omului ca totul sau toate evenimentele din viața sa să poată fi 
inteles/intelese în contextul unui sistem larg, integrativ de sensuri şi tipare 
supreme. Ipoteza mea este că aceasta este tendința generală a minţii umane. 
S-ar putea ca oamenii să nu caute mereu aceste sensuri supreme, dar tind să 
presupună că ele există. Ar fi destul de neliniştitor dacă această prezumție ar 
fi pusă sub semnul întrebării. 

Există maimulte consecințe şi implicații importante ale mitului suprem. 
În continuarea acestui capitol vom examina aceste aspecte. 


Completitudinea: Trebuie să existe un răspuns 


Completitudinea se referă la prezumția că totul are sens: se presupune 
că planul suprem este suficient pentru a explica totul. Astfel, ea devine unul 
dintre aspectele centrale ale mitului despre sensul suprem, iar termenul de 
concluzie ar putea fi inadecvat. Indiferent dacă planul suprem este o lege 
naturală sau providenta divină, prezumția este că toate evenimentele trebuie 
să se potrivească într-un întreg atotcuprinzător. 

Mitul completitudinii comportă promisiunea că există o soluție pentru 
orice problemă, un răspuns pentru orice întrebare, o variantă ideală (sau cel 
putin acceptabilă) pentru orice decizie şi o rezolvare pentru orice dilemă. 
Oamenii îşi dau seama că s-ar putea să nu fie în stare să găsească imediat 
aceste soluții şi răspunsuri, dar sunt convinşi că ele există şi că, în principiu, 
pot fi găsite. In cele din urmă, toată lumea, în afară de ignorantii fără speranţă 
şi de perversii indarjiti, ar trebui să ajungă la aceeaşi concluzie. Aşa cum i-a 
spus odinioară John Stuart Mill lui John Sterling. „Dacă opiniile dumitale sau 
ale mele sunt corecte, ele vor fi adoptate în timp de clasele instruite [adică 
educate]” (Houghton, 1957, p. 14). 

În încercarea de a înțelege lumea naturală, oamenii de ştiinţă se îndoiesc 
că ar exista probleme care nu pot fi rezolvate sau care nu trebuie rezolvate. 
Celebrul principiu al incertitudinii al lui Heisenberg spune că unele lucruri 
sunt imanent incognoscibile (adică este imposibil să cunoşti cu foarte mare 
precizie şi poziția şi viteza unei particule aflate în mişcare). Dezvoltarea 
ştiinţei din secolul douăzeci (de la fizică la psihologie) a impus, în repetate 
rânduri, trecerea de la predicții absolute la predicții probabilistice: realitatea 
este prezisă în termeni de probabilitate şi nu în termeni de certitudine. 
Prezicerea viitorului, chiar şi cu ajutorul celor mai complexe informații, 
echivalează cu o opinie informată şi nicidecum cu o cunoaştere absolută. 
În mod interesant însă, multi cercetători rămân acaparati de ideea că există 
determinism absolut şi că se pot face predicții corecte. În opinia acestora, cu 

cât vom avea mai multe informații (cunoştinţe), cu atât predicțiile noastre vor 
fi mai exacte. 

Controversa „variabilelor ascunse” din fizică reflectă convingerea 
umană privind ideea completitudinii. Fizicienii au fost intrigati când şi-au 
dat seama că nu reușesc să prezică traiectoria unei particule cu o exactitate 
de 100%, cu toate că dispuneau de toate datele necesare. Una dintre școli a 
subscris ideii că, în natură, unele lucruri nu pot fi stabilite cu precizie, însă 
această abordare nu a fost agreată deloc. Alți cercetători au ajuns la concluzia 
că trebuie să existe alte variabile, pe care încă nu le putem imagina şi care 
dețin cheia predictiilor absolut corecte. Lista variabilelor din fizică (masă, 
viteză, accelerație şi aşa mai departe) nu s-a schimbat semnificativ în timp şi 
nici nu dă semne că se va schimba în curând - cu toate acestea, multi fizicieni 
susțin că mai există o serie de variabile care încă nu sunt cunoscute. Credința 
lor în existența unor astfel de variabile reflectă convingerea umană că undeva 
trebuie să existe răspunsuri şi soluţii definitive. 

Dacă ne îndreptăm interesul spre societatea contemporană, un 
exemplu grăitor al mitului completitudinii este dezbaterea legată de avort. 
Oamenii cred cu îndârjire că undeva trebuie să existe un răspuns corect la 
această dilemă. Recent, Curtea Supremă a Statelor Unite a ascultat depozitiile 
unor experți legate de identificarea momentului exact în care fătul devine 
ființă vie. Premisa majoră în acest caz este convingerea că trebuie să existe 
un moment în care se întâmplă acest lucru, iar în clipa în care vom reuşi să 
identificăm corect acest moment, vom putea rezolva şi problema avortului. 
Este un păcat să curmi o viata, însă este acceptabil ca o femeie gravidă să fie 
supusă unei operații chirurgicale. 

Din păcate, judecătorii Curţii Supreme s-au confruntat cu opinii 
contradictorii privind momentul în care fătul devine ființă vie. Controversa 
continuă de mult timp, de parcă o parte dintre oamenii de ştiinţă ar greşi şi ar 
interpreta eronat datele (poate datorită unor influențe de ordin ideologic?!). 

Ceea ce nimeni nu vrea să accepte este posibilitatea ca această decizie 
să fie una arbitrară, că, de fapt, nu există o rezolvare corectă pentru această 
problemă. În cazul în care completitudinea este într-adevăr un mit, atunci 
există şi probleme care nu pot fi rezolvate. Poate că există o fâşie gri între viață 
şi neființă, iar societatea poate decide unde să stabilească linia de departajare 
dintre ele. În acest caz, legiuitorii ar trebui să accepte faptul că nu există un 
răspuns obiectiv la problema identificării momentului în care fătul devine 
ființă vie şi să impună societății propriul lor răspuns. Acest punct de vedere 
nu este însă agreat — omul vrea să primească răspunsuri şi rezolvări clare şi 
fără echivoc. 

Dilemele morale sunt un mediu potrivit pentru investigarea mitului 
completitudinii. Fiintelor umane le place să creadă că acolo unde moralitatea 
are un cuvânt de spus, acolo există răspunsuri corecte şi răspunsuri greşite. 

De-a lungul secolelor, marii gânditori au identificat multe dileme morale, 
cum ar fi, de exemplu, conflictele provocate de loialitate. Ar fi corect de 
exemplu, să torturezi un terorist care ar putea şti unde este ascunsă bomba 
care ar putea ucide cinzeci de oameni? Cu toate acestea, persistă convingerea 
că trebuie să existe răspunsuri corecte chiar şi la asemenea dileme. Oamenii 
nu pot accepta faptul că ar putea exista două principii morale care să impună 
legitati opuse şi că, de fapt, nu se poate stabili superioritatea uneia fata de 
cealaltă. 


Credinţa în coerență 


În studiul logicii pure, coerenţa şi completitudinea pot fi deosebite una 
de cealaltă, dar în cadrul psihologiei ele se suprapun. Mitul sensului suprem 
presupune atât existența coerentei, cât şi cea a completitudinii. Mitul sensului 
suprem spune că întotdeauna există un răspuns şi că aceste răspunsuri nu se 
contrazic. 

Pe măsură ce oamenii îşi interpretează viața şi iau decizii semnificative, 
ei tind spre coerență. La urma urmei, ar fi stupid să trăieşti conform unor 
principii total incompatibile sau care se contrazic reciproc. În momentul 
în care se adună prea multe situaţii în care lucrurile se contrazic, oamenii 
încearcă să le rezolve sau să le reducă importanța. 

Dorința de coerenţă a fost foarte riguros studiată în cadrul psihologiei 
sociale. Oamenii se luptă cu alternative şi obligaţii incompatibile, cu emoții 
conflictuale, cu atitudini şi valori total diferite de acțiunile pe care le întreprind 
(Festinger şi Carlsmith, 1959). Se simt prost când află lucruri despre ei înşişi 
care contrazic imaginea pe care au avut-o, chiar şi în cazul în care informațiile 
primite sunt pozitive şi îi descriu într-o lumină mult mai favorabilă decât 
credeau înainte (Shrauger, 1975; Swann, 1987). Există foarte multe dovezi 
care demonstrează că suntem o specie avidă de găsirea tiparelor consistente, 
aşa că nu mai are rost să le disecăm în continuare. 

În timp ce coerenţa logică se referă la orice posibilitate de contradicție, 
coerenţa psihologică tinde spre accentuarea contradictiilor reale; adică 
problemele apar doar dacă în situația prezentă există elemente care 
se contrazic. O persoană, de exemplu, poate avea mult timp un set de 
convingeri fără nicio problemă, dar la un moment dat poate apărea o situație 
în care cele două convingeri ar determina-o să acţioneze în direcții opuse. 
Doar în asemenea momente îşi dă seama persoana respectivă de incoerenta 
convingerilor. 

De exemplu, majoritatea politicienilor americani (la fel ca mulți 
concetateni de-ai lor) susțin: reducerea cheltuielilor guvernamentale (pentru a 
controla inflația), reducerea şomajului, ajutorul dat celor cu statut social precar, 

oferirea unei educatii de calitate şi protecția mediului. Un politician novice 
ar putea sprijini sincer toate aceste valori de-a lungul campaniei electorale, 
mai ales că toate aceste valori se potrivesc cu ideea americană despre o viață 
bună. Totuşi, odată ales, politicianul ar putea începe să considere că aceste 
valori nu sunt coerente. Sprijinirea angajărilor, lupta împotriva poluării, 
înființarea unor noi şcoli şi facultăți, ajutorul dat săracilor costă mulți bani, iar 
asemenea cheltuieli ar putea creşte semnificativ cheltuielile guvernamentale. 
Ca urmare, politicienii la putere tind să considere că asemenea decizii sunt 
mult mai dificile decât cei care nu sunt la putere (care, după ce vor fi aleşi, vor 
începe să gândească la fel) (de exemplu, Tetlock, 1986). Pe scurt, conflictele şi 
incoerentele devin evidente doar în anumite situații, cum ar fi, de exemplu, 
situația în care o persoană este forțată să ia decizii politice care implică 
negocieri. 

Studiile care investighează crizele de identitate au ajuns la concluzii 
similare, adică inconsistenta devine problematică în momentul in care 
circumstanțele aduc la suprafață un conflict latent (Baumeister, 1986; 
Baumeister, Shapiro şi Tice, 1985). Unul dintre tipurile majore de criză de 
identitate este legat de conflictul de identitate, în care două definiţii ale sinelui 
devin conflictuale. Foarte rar se întâmplă ca o persoană să se definească în 
două moduri incompatibile. De cele mai multe ori, însă, diversele definiții 
ale sinelui încep treptat să se închege într-un tot unitar. Problema apare în 
momentul în care se iveşte o situație în care definițiile diferite au implicaţii 
contradictorii, legate de modul în care persoana ar trebui să reacționeze. 

De exemplu, o studentă îşi poate dori să devină atât mamă, cât şi 
medic, deoarece, în principiu, aceste două roluri nu se contrazic. În realitate 
însă, multe femei consideră că aceste două scopuri nu sunt întotdeauna 
compatibile: de exemplu, în momentele în care cerințele rolurilor de mamă şi 
de femeie de carieră nu se suprapun. Pur şi simplu, nu ar avea suficient timp 
să îndeplinească atribuţiile ambelor roluri: aceea de a îngriji cum trebuie un 
copil mic şi de a avansa rapid în carieră (de exemplu, Roeske şi Lake, 1977). 
Aşadar, incoerenta apare doar în anumite contexte. 

Dar ce are coerenţa de a face cu sensurile vieții? Fiintele umane se 
aşteaptă ca povestea vieții lor să nu aibă prea multe contradicții. Schimbările 
radicale în sensurile vieţii lor sunt dificile şi necesită explicaţii (un capitol din 
acest volum este dedicat problemei schimbărilor majore în sensurile vieții). 
În cele mai multe cazuri, însă, oamenii se străduiesc să fie coerenti. 

Nevoia de a reda o narațiune coerentă despre viata unei persoane 
necesită selecție. Această selecție poate să fie practicată permanent, dar apare 
cel mai evident în cazurile în care persoanele îşi revizuiesc trecutul ca să se 
potrivească cu noile sensuri care le guvernează viața. De exemplu, studiile au 
demonstrat că, în momentul în care oamenii îşi schimbă opiniile, reuşesc să 
uite (foarte convenabil, nu?) opiniile inițiale, ceea ce le va permite să creadă 

că opinia finală este cea pe care au avut-o tot timpul (Bem şi McConnell, 1970; 
de asemenea, Aderman şi Brehm, 1976; Baumeister şi Covington, 1985). 

Este destul de dificil să surprinzi o persoană chiar în momentul în 
care îşi modifică autobiografia, dar probabil că, la nivel informal, acest lucru 
se întâmplă destul de des. Un exemplu recent ilustrează excelent această 
propensiune umană. La începutul anilor 1970, predicatorul Pat Robertson 
şi-a publicat autobiografia, care conținea o referință la episodul în care 
Dumnezeu l-a sfătuit să evite orice fel de implicatie în viata politică. Desigur, 
orice fel de instrucțiune directă de la Dumnezeu este un eveniment important 
în viața unui pastor. Cu toate acestea, câțiva ani mai târziu, Robertson a decis 
să intre în campania electorală pentru preşedinţie, din partea republicanilor. 
În consecinţă, a fost nevoie de publicarea unei ediţii revizuite a autobiografiei 
predicatorului, care însă a omis să menţioneze sfatul divin legat de evitarea 
implicării în viata politică. Ba chiar mai mult, în această nouă ediție, Dumnezeu 
i-a dat lui Robertson o nouă misiune, aceea de a candida la preşedinţie (Guth 
şi Green, 1988). 


Falsa permanenţă: Mitul eternității 


Până acum am discutat despre legătura dintre mitul sensului suprem 
şi completitudine, respectiv consistență. Fiintele umane se aşteaptă să 
existe răspunsuri şi se aşteaptă ca explicaţiile despre sine şi despre lume 
să fie consistente. O a treia fațetă a mitului sensului suprem este legată de 
stabilitate. Oamenii se aşteaptă ca regulile, principiile şi tiparele pe care le 
întâlnesc în viață să fie stabile şi constante. 

Folosirea semnificatiilor reprezintă construcția de idei prin care 
oamenii reuşesc să dea un sens lumii, dar există şi posibilitatea ca aceste idei 
să nu se suprapună exact pe lumea reală. Este necesar să generalizăm, să 
facem inferente, să tragem concluzii şi aşa mai departe. Tiparul general al 
modului în care ne folosim de sens în acest caz este falsa permanență: orice 
idee tinde să supraestimeze stabilitatea fenomenului la care se referă. Ideea 
subiacentă este stabilă, însă realitatea se schimbă. 

Ca să înțelegem fenomenul falsei permanente, va trebui să ne 
întoarcem la natura vieții şi a sensului, aşa cum le-am explicat mai înainte. 
Viața este un proces, ceea ce implică schimbare continuă. Există foarte puține 
aspecte permanente, stabile sau neschimbătoare în viață. Aspectele biologice 
de bază care alcătuiesc viaţa se află într-o continuă modificare: mâncatul, 
băutul, eliminarea secretiilor organismului; creşterea şi îmbătrânirea; boala 
şi însănătoşirea; dorința şi satisfacerea dorinței şi aşa mai departe. La fel de 
schimbătoare sunt şi aspectele sociale ale vieții. Asemenea modificări pot fi 
observate în modul în care se formează, evoluează şi se destramă prieteniile, 

în alegerea partenerului de viață şi în procreare, precum şi în cazul relațiilor 
de putere. 

Organismul supravieţuieşte prin adaptare şi ajustare continuă la 
cerințele mediului, iar aceste adaptări necesită modificări continue în 
constituția fizică şi chimică a persoanei. Continuitatea vieții este asigurată 
mai degrabă de continuitatea unui proces şi nu de menținerea unei stări 
neschimbate de-a lungul timpului. 

Măsura în care viața implică schimbare poate fi observată şi în cazul 
în care comparăm „acelaşi” organism în două momente diferite în timp. Să 
luăm ca exemplu o fetiță la 9 ani şi aceeaşi persoană peste 25 de ani. Atomii 
şi moleculele care îi alcătuiau corpul s-au schimbat (probabil în totalitate). 
Mărimea şi forma persoanei sunt total diferite. Majoritatea abilităților şi a 
nevoilor fizice (fiziologice) sunt diferite. Multe dintre persoanele pe care le-a 
avut în preajmă la vârsta de 9 ani nu mai trăiesc acum, când ea are 34 de ani, 
iar cei care-i sunt acum alături nu erau prezenți când ea avea 9 ani (sot, copii, 
colegi). Chiar şi persoanele care au fost prezente în viața ei la 9 şi la 34 de 
ani au acum o relație total diferită cu ea. De exemplu, probabil că părinții o 
tratează la 34 de ani diferit de modul în care o tratau la vârsta de 9 ani. 

Pe scurt, viața implică schimbare. Pe de altă parte, însă, sensul se 
bazează pe stabilitate şi permanenţă. Principiul de bază al limbajului depinde 
de stabilitatea sensului. Ar fi imposibil să ne folosim de limbaj, atât în gândire, 
cât şi în comunicare, în cazul în care cuvintele şi-ar schimba zilnic sensul. În 
momentul în care sensurile se schimbă, acest fenomen ar putea fi o convenţie 
necesară pentru a desemna schimbările din lumea fizică şi socială (de 
exemplu, cazurile în care se creează cuvinte noi care să desemneze invenții 
noi). Cu toate acestea, schimbarea este o problemă majoră din punctul de 
vedere al sensului şi îi periclitează stabilitatea. 

Stabilitatea sensului poate fi ilustrată prin exemplul matematicii, un 
sistem construit exclusiv pe sensuri. Adevărul 3+4=7 a rămas neschimbat de 
milenii. Acest adevăr de 3+4=7 nu se mai poate dezvolta, creşte sau modifica. 
Adevărul este că nu ne-am putea folosi de o matematică în care într-o zi 3+4 
ar face 7, iar în ziua următoare 9, peste o săptămână 31, după care 11 şi aşa 
mai departe. 

Sensul, în schimb, trebuie să facă față faptului că viata fizică şi socială 
este în permanentă schimbare. Desigur, există mai multe forme ale schimbării. 
Dar chiar şi în momentul în care se referă la schimbare în sine, sensul tinde 
spre găsirea unor forme stabile. Schimbarea ar putea fi reprezentată mai 
degrabă ca o trecere de la o stare stabilă la o altă stare stabilă şi nu ca un flux 
continuu în care nimic nu este stabil. 

De asemenea, se pare că, pe măsură ce sensurile devin mai instabile, 
ele devin şi mai abstracte, mai complexe şi se transformă treptat în concepte 
superioare. Sensurile concrete, specifice şi clare sunt şi cele mai stabile. 

Conceptul copacului, al pietrei, al copilului, al ajutorului şi al cifrei 12 probabil 
că şi-au păstrat sensul fără modificări majore de-a lungul secolelor. Concepte 
superioare cum ar fi: „dreptate“, , Dumnezeu”, „patrie” probabil că au fost 
revizuite periodic. Însă chiar şi aceste schimbări pot fi deseori exprimate în 
termeni de sensuri stabile. În America de acum două sute de ani, conceptul 
justiţiei s-a referit la drepturi egale pentru toți bărbaţii albi liberi care dețineau 
un anumit capital. Cu timpul, sensul acestui concept a fost extins şi la alte 
categorii de persoane, referindu-se la toți adulții americani, incluzând în 
această categorie şi negresele fără adăpost. 

Astfel, putem spune că viața este un proces în continuă schimbare, 
în timp ce sensul se bazează pe stabilitate şi permanență. În momentul în 
care sensul se aplică vieții, se suprapun, de fapt, concepte şi idei stabile unor 
fenomene care se află într-un flux continuu de schimbare. În acest sens, viața 
şi sensul au un caracter total diferit. 

Rezultatul acestei contradicții este acela al falsei permanente: în general, 
ideile şi conceptele vor fi mai stabile şi mai constante decât fenomenele pe 
care le reprezintă. De fiecare dată când sensul se aplică vieții, sensurile vor 
încerca să exagereze stabilitatea conceptelor pe care le reprezintă. Chiar 
mai mult, deoarece sensurile constituie elementele unui lant cauzal care 
determină evenimentele, folosirea sensului în cazul vieții va încerca să 
forțeze evenimentele, încadrându-le în tipare fixe, de o stabilitate artificială. 
Sensul nu numai că va potenta stabilitatea, dar va ajuta şi la crearea acesteia. 
Atât în gândire, cât şi în faptă, sensul promovează stabilitate, constanta şi 
permanenţă. 

Tensiunea dintre sensurile stabile şi fenomenele schimbătoare 
poate fi observată în contrastul dintre procesul biologic de împerechere şi 
conceptul social al căsătoriei. Conceptul căsătoriei, ca act acceptat, idealizat 
şi institutionalizat de cultura noastră, reprezintă stabilitate şi permanență. 
Căsătoria este o stare fixă, stabilă, care începe la un moment clar definit 
in timp şi care (se presupune) va continua până la sfârşitul vieții. Există o 
diferență clară între starea de a fi căsătorit şi cea de a nu fi căsătorit, iar măsura 
în care cineva este căsătorit nu fluctuează de la o zi la alta sau de la un an la 
altul. Este imposibil să fii în unele zile mai căsătorit decât în altele. Nimeni 
nu poate fi căsătorit, de exemplu, în zilele de miercuri şi vineri şi necăsătorit 
joia. Tranzitia marcată prin ceremonia căsătoriei este percepută ca trecerea de 
la o stare stabilă (adică starea de a nu fi căsătorit) la o altă stare stabilă (cea de 
căsătorit), iar divorțul sau pierderea sotului/sotiei sunt percepute în acelaşi 
fel. Aceste tranzitii, care traversează condiția de a fi căsătorit, se întâmplă la 
date precise, care sunt consemnate oficial. 

În schimb, împerecherea manifestă schimbări semnificative. Atracția 
dintre iubiți poate trece de la dorința sexuală pasională la experiențe intime, 
împărtăşite cu celălalt. Intensitatea legăturii emoționale poate să crească sau 

să scadă — ar fi o raritate ca cele două persoane din cuplu să resimtă aceleaşi 
sentimente față de celălalt zi de zi, an de an. Atitudinile, sentimentele, 
comportamentele partenerilor se pot schimba treptat, în unele cazuri pot să 
apară chiar şi schimbări bruşte. 

Astfel, căsătoria este, de fapt, suprapunerea unei idei de stabilitate 
asupra unei relații schimbătoare. Sensul căsătoriei se bazează pe ideea 
stabilității şi a permanentei, dar o relaţie reală implică schimbare, evoluție şi 
dezvoltare. Căsătoria este, deci, un exemplu al falsei permanente, în sensul 
în care ideea în sine şi instituția căsătoriei implică mai multă stabilitate decât 
fenomenul în sine. Conceptul determină aşteptări de stabilitate şi permanență 
care, în unele cazuri, nu sunt împlinite. 

Căsătoria reprezintă mai mult decât o simplă idee — ea este o adevărată 
instituție, care impune o structură stabilă peste un tipar de comportamente şi 
emoții care se află într-o continuă schimbare. Efectele unei astfel de structuri 
pline de sens pot spori stabilitatea reală. Divorțul este un proces foarte dificil; 
faptul că partenerii şi-au jurat iubire veşnică, că îşi asumă angajamente față 
de partener sau familie şi unele aspecte legale ar putea convinge cuplul să 
rămână împreună. Astfel, sensurile nu numai că supraestimează nivelul 
stabilității naturale ale acestui concept, dar acționează şi compensator prin 
potentarea stabilității reale. 

Problema destrămării unei căsnicii exagerează falsa permanenţă a 
căsătoriei. Statisticile actuale arată că 40%-50% dintre căsătoriile din prezent 
se vor termina cu un divorț (de exemplu, Price şi McKenry, 1988). Cu toate 
acestea, cele mai frecvente jurăminte de căsătorie includ promisiunea de 
a rămâne împreună „până când moartea ne va despărți”. Când oamenii 
decid să se căsătorească, nu se gândesc nicidecum la divorț. Astfel, ideile şi 
aşteptările lor supraestimează permanenta relației. 

Pe scurt, căsătoria îi dă vieţii o structură bazată pe categorii stabile, 
durabile, care în realitate nu corespund modului în care decurge de fapt viata. 
Căsătoria este o modalitate prin care i se atribuie sens vieții. În acest proces, 
căsătoria constrânge viata în limitele unui tipar de constanta şi stabilitate, 
care ar putea contrazice cursul firesc al vieţii (indiferent dacă acest lucru este 
dorit sau nu de parteneri). 

Şi alte utilizări ale sensului prezintă aceleaşi caracteristici ale falsei 
permanente. Sinele şi identitatea personală sunt percepute prin prisma 
stabilității în timp a caracteristicilor personale, în ciuda faptului că persoana 
trece de-a lungul timpului prin schimbări de ordin biologic şi social (vezi 
Baumeister, 1986). În momentul în care urmărim comportamentele unei 
persoane, îi interpretăm faptele prin prisma unor tipare comportamentale 
fixe, stabile, în care de obicei supraestimăm consistenţa şi consecventa 
acțiunilor umane (Jones şi Nisbett, 1971; Ross, 1977). 

Nepotrivirea dintre viața reală şi sens nu este întâmplătoare. Adică ar 
fi o greşeală să ne imaginăm că falsa permanenţă ar fi un produs secundar 
accidental al naturii contradictorii a vieții şi a sensului. Este foarte probabil 
ca falsa permanenţă să reflecte o legătură mai profundă dintre cele două 
concepte. Trebuie să luăm în considerare încă un aspect caracteristic ființelor 
vii: deşi viața este un proces în continuă schimbare, ființele vii exprimă de 
obicei o nevoie puternică de stabilitate, iar sensul ar putea fi unul dintre 
puţinele mijloace prin care se poate atinge această stabilitate. În consecință, 
nu este de mirare că sensul tinde să impună stabilitate şi permanenţă asupra 
evenimentelor. 

Căutarea stabilității pare să fie una dintre preocupările primordiale ale 
organismelor vii. Fiintele vii se străduiesc din răsputeri să atingă o stare de 
stabilitate atâtinternă, cât şi externă. Proceseleinterne ale tuturor organismelor 
vii reflectă tipare de homeostazie. Aceste procese răspund la schimbare, la 
perturbări în funcționare şi la nevoi, prin încercarea de a restabili o stare de 
calm, de echilibru. Corpul încearcă să îşi mențină greutatea, temperatura, 
pulsul şi aşa mai departe. În ceea ce priveşte lumea exterioară, organismele 
încearcă să găsească medii de viață stabile şi predictibile. Exemple în acest 
sens ar fi încercarea ființelor vii de a-şi marca teritoriul de viata, stabilirea 
unor grupuri sociale, nevoia accentuată de a avea surse sigure de hrană. Din 
punct de vedere social, oamenii încearcă să susțină o reputație pozitivă şi 
relații sociale stabile. 

Desigur, există şi tendințe contrare. Adeseori, ființele vii pornesc 
în explorarea unor noi teritorii sau în căutarea unor noi parteneri pentru 
interacțiuni sociale (sau sexuale). Însă, de multe ori, nevoia de noutate este 
de fapt dorința de a spori astfel stabilitatea şi predictibilitatea. Animalelor le 
place să exploreze teritorii noi, dar nu le place să împartă cu nimeni teritoriile 
pe care le-au cucerit deja. Astfel, interesul privind schimbarea este unilateral: 
este bine să adaugi, dar nu este bine să scazi (să imparti). Adăugarea unor 
aspecte sau lucruri noi este o problemă de schimbare plus stabilitate. 

Pe scurt, putem spune că viața este caracterizată de schimbare 
necontenită, dar tânjeşte după stabilitate. Comportamentul uman urmează 
aceleaşi tipare. Fiintele umane îşi doresc o viata de familie stabilă, surse de 
hrană, un adăpost stabil, un loc de muncă sigur şi aşa mai departe. 

Fiintele vii se folosesc de toate resursele de care dispun pentru a 
dobândi stabilitate. Utilizarea inteligentă a sensului este una dintre resursele 
umane cele mai puternice. Într-adevăr, pare foarte plauzibil să credem că 
sensul a fost conceput pentru a ajuta omul primitiv să dobândească o oarecare 
stabilitate. Prin descoperirea, generalizarea şi comunicarea tiparelor care le 
înconjoară, ființele umane îşi pot spori semnificativ capacitatea de a prevedea 
şi de a controla mediul înconjurător. Tehnologia modernă este produsul final 
al acestui proces — este ca şi cum ființele umane s-ar fi folosit de sens ca să îşi 

dea seama cum ar putea împiedica viata să se schimbe în permanență, cum 
să o facă mai stabilă şi mai predictibilă prin identificarea acelor tipare care nu 
se schimbă. 

Din acest motiv, nu ar trebui să ne surprindă că sensul este puternic 
orientat spre stabilitate, iar prin utilizarea sa, putem impune stabilitate 
cursului naturii. Falsa permanență ar putea fi o distorsionare sistematică, dar 
justificată. 

În capitolele următoare, vă voi oferi multe exemple de falsă permanență. 
Desigur, în momentul în care se conferă sens vieții, ar putea exista şi o tendință 
spre falsa permanență. Merită însă menționat faptul că falsa permanenţă ar 
putea face parte tocmai din convingerea că viața are sens. 

În teorie, sensul vieții este rezultatul unei interpretări bazate pe toate 
faptele şi consecințele faptelor unei persoane. În realitate însă, viata este, de 
multe ori, un melanj de incoerente, începuturi ratate, planuri modificate, 
demersuri nefinalizate şi proiecte de viata irelevante. Ar fi nerealist să ne 
aşteptăm ca viața să aibă un singur sens, în care să se concentreze toate 
strădaniile, împreună cu evenimentele zilnice ale vieții noastre. Cu toate 
acestea, noțiunea de sens al vieții implică exact această idee. Noţiunea de 
sens atribuit unei vieți reflectă falsa permanenţă, în aceeaşi măsură in care 
aceste noțiuni sunt nerealiste şi nepotrivite. 


Mitul împlinirii 


Un aspect final al mitului suprem implică împlinirea. În capitolul 
anterior, împlinirea a fost descrisă în termeni pozitivi, de stări dezirabile, 
bazate pe o îmbunătățire substanţială a circumstanțelor prezente. Împlinirea 
implică resimtirea periodică frecventă a unor sentimente de plăcere. 

Conceptele de împlinire au o predispozitie notorie spre falsa 
permanenţă. În realitate însă, oamenii se simt uneori mai bine, alteori mai rău. 
Dar în momentul în care îşi formează concepte legat de împlinire, oamenii 
tind să se concentreze asupra sentimentului de plăcere resimțit permanent 
şi deloc asupra stărilor neplăcute. Împlinirea pare să echivaleze cu stările 
pozitive permanente. 

Este evident, deci, că falsa permanenţă este unul dintre idealurile 
principale ale culturii noastre legate de împlinire. Iubirea, de exemplu, este 
idealizată fiind considerată o stare permanentă, care nu se schimbă niciodată, 
aşa cum este prezentată în filmele şi melodiile comerciale specifice culturii 
pop. Promisiunea unei iubiri eterne, nemuritoare este un clişeu frecvent al 
muzicii pop şi al filmelor de dragoste. Oamenii sunt convinşi că îşi vor găsi 
perechea potrivită şi vor trăi fericiți până la adânci batraneti. În realitate, 
însă, faza de atracție pasională în iubirea romantică are o durată limitată şi, 

de fapt, nimeni nu trăieşte fericit până la adânci batraneti. Cu toate acestea, 
în cea mai mare parte a timpului, majoritatea oamenilor se consideră destul 
de mulțumiți şi satisfacuti (vezi Sternberg, 1986). Dragostea pasională este o 
stare naturală de euforie, o stare de conştiinţă modificată, care, similar stărilor 
modificate, este şi foarte instabilă. 

La fel, oamenii îşi imaginează că succesul profesional le va asigura 
o stare constantă de fericire. Un studiu renumit în acest domeniu a ajuns 
la concluzia că ideile bărbaților despre succes seamănă frapant cu un basm 
(Levinson, 1978). Cei incluşi în acest studiu erau convinşi că, în momentul 
în care vor atinge un anumit nivel de succes, toate problemele, îngrijorările 
şi tracasările lor se vor evapora. În multe cazuri, tranziţia sau „criza vârstei 
de mijloc” a fost declanşată tocmai prin înțelegerea faptului că atingerea 
scopurilor profesionale nu duce la disiparea celorlalte aspecte de viață 
negative. 

O altă concepție populară a împlinirii implică îmbogățirea. Jocurile de 
noroc şi pariurile sunt exemple de promisiuni ale îmbogățirii instantanee, 
ceea va duce la dispariția tuturor problemelor, permițându-i persoanei 
să savureze plăcerile bunăstării financiare până la adânci batraneti. În 
realitate însă, puținele persoane care au câştigat la loterie sau au ajuns să se 
îmbogăţească peste noapte nu trăiesc în al nouălea cer. De multe ori, trebuie 
să se confrunte cu o serie de probleme noi tocmai din cauza banilor câştigaţi 
(vezi Brickman, Coates şi Janoff-Bulman, 1978). Chiar dacă ai câştigat marele 
premiu la loterie, nimeni nu iti poate garanta că vei trăi fericit tot restul vieții 
tale. Constatând acest lucru, cei care câştigă la loterie pot avea o surpriză 
neplăcută. 

Falsa permanență din mitul împlinirii nu este un aspect specific 
exclusiv culturii moderne. Omenirea este preocupată de mai multe secole 
de această problemă. Fiintele umane au nevoie să creadă în ideea împlinirii 
supreme şi permanente, în timp ce împlinirile reale au o durată limitată. 
De exemplu, la nivel teoretic, conceptul budist al Nirvanei, este o stare 
permanentă (cum sunt, în general, toate formele de iluminare mistică), în 
realitate însă, relatările de beatitudine şi extaz au o durată destul de scurtă. 
La un nivel şi mai general, toate marile mitologii ale lumii au fost puse fata 
în față cu problematica împlinirii. Haideţi să trecem pe scurt în revistă trei 
dintre cele mai importante mituri ale împlinirii concepute şi împărtăşite de 
strămoşii noştri. 

Primul sereferă la mâncătorii de lotus din Odiseea lui Homer. În această 
epopee, corabia lui Ulise debarcă pe țărmurile unei insule ai cărei locuitori 
stau toată ziua şi mănâncă florile de lotus de pe insulă. Imediat după ce încep 
să consume aceste flori, resimt o stare de beatitudine perpetuă, pierzând orice 
dorință de a face altceva. După ce a rontait câteva petale de lotus, o parte din 

echipajul lui Ulise a decis să rămână pe insulă. Marele erou a fost nevoit să îi 
târască cu forța pe corabie şi să plece rapid cu ei. 

Mitul lotofagilor exprimă dorința umană de a descoperi o substanță 
prin care să se poată induce starea de fericire eternă. Acest proces ne este 
mereu prezentat sub forma unei seductii periculoase, deşi pericolul pare să 
constea în pierderea interesului față de orice altceva. Acest mit rezonează şi 
astăzi prin atitudinea culturii moderne fata de narcotice. Drogurile comportă 
promisiunea unei stări de plăcere perpetue, iar cei care le consumă îşi pierd 
uneori interesul pentru alte activități. Multe dintre obiecțiile la consumul de 
droguri se bazează pe considerentul că omul îşi poate pierde astfel interesul 
pentru alte lucruri (cum ar fi munca), ceea ce, în timp, ar putea avea un efect 
negativ. Însă, dacă folosirea drogurilor ne-ar oferi într-adevăr o modalitate 
prin care să ne simțim bine tot timpul, fără efectele secundare negative, 
provocarea pe care ar reprezenta-o pentru viața noastră bazată pe realizări 
ar fi serioasă şi viabilă. 

Al doilea mit important al împlinirii este cel al Sfântului Graal din 
legendele regelui Arthur. Potrivit acestui mit, mai mulți cavaleri au pornit 
în căutarea potirului (pocal folosit de lisus la Cina cea de Taină), însă doar 
puţini au reuşit să dobândească împlinirea prin acesta. Totuşi şi ceilalți au 
avut parte de o serie de aventuri extraordinare, eroice sau de experiențe 
profunde. Cei care au reuşit să vadă Sfântul Graal fie au murit pe loc, fie au 
devenit pustnici, murind la scurt timp după aceea. 

Din perspectiva prezentului, mitul Sfântului Graal pare să aibă un 
caracter de autoironie. Experiența umană supremă ar fi să dai ochii cu un 
banal obiect de uz casnic, pentru care au murit sau au trecut prin suferințe 
cumplite mai multi cavaleri? Ideea centrală a mitului ar fi mesajul alegoric 
potrivit căruia cel mai măreț lucru la care poate aspira o ființă umană este 
experiența conştientă, idee foarte asemănătoare conceptelor de iluminare şi 
Nirvanei din religiile orientale. 

Intuitia (şi poate şi caracterul autoironic) acestui mit se apropie de 
recunoaşterea falsei permanente în concepțiile umane ale împlinirii. Toți cei 
care ajung, să vadă pocalul mor la scurt timp după asta. Nu numai că viata nu 
mai are nimic de oferit după o asemenea experiență, dar menţinerea unei stări 
de împlinire supremă ar fi absolut imposibilă. Într-adevăr, Galahad s-a rugat 
să moară pe loc, ca să nu mai cunoască nicio stare inferioară momentului în 
care a văzut potirul. 

Al treilea mit, povestea lui Faust, se foloseşte, de asemenea, de ideea 
morții ca să poată evidenția ideea falsei permanente. Potrivit celei mai 
cunoscute variante (adică cea al lui Goethe), Faust cade la învoială cu diavolul: 
acesta îi va oferi plăceri pământene până în momentul în care Faust va găsi 
ceva atât de satisfăcător, încât va dori ca momentul respectiv să dureze o 
veşnicie — moment în care diavolul va revendica sufletul lui Faust. Faust este 

deja un om cult şi matur care a ajuns la concluzia că toate formele de plăcere 
sunt temporare. Prin urmare, nu crede în ideea împlinirii eterne. Este dispus 
să încheie pactul, convins că nici măcar diavolul nu îi poate oferi o stare de 
plăcere şi fericire completă şi permanentă. 

Astfel, povestea lui Faust ajunge să îi atribuie falsei permanente un rol 
principal în conceptul împlinirii. Pe scurt, Faust pariază că poate trăi stări 
de bucurie, plăcere şi satisfacție fără să îşi dorească ca acestea să tina pentru 
totdeauna. Dar pierde pariul. Deci ființa umană este incapabilă să nu îşi 
dorească plăceri durabile, trainice. Falsa permanenţă ocupă un loc principal 
în concepțiile noastre legate de împlinire: omul nu poate înceta să râvnească 
la permanență, nici măcar în cazurile în care acest lucru ar fi extrem de 
dăunător. 

Acest mit conține şi o critică foarte aspră referitoare la dorința umană 
a împlinirii permanente. El ne transmite că omul este pierdut (adică, vândut 
diavolului) imediat ce începe să tânjească după permanență. Este acceptabil 
să cauţi plăcere, putere şi cunoaştere; dar nu este lipsit de risc să doreşti 
ca, prin aceste lucruri, să-ți asiguri satisfacţii permanente. Chiar mai mult, 
împlinirea prin prelungirea stărilor de plăcere este inutilă şi damnabilă. 
Mitul lui Faust ne spune că experiența umană este o transformare perpetuă. 
Încercarea de a împiedica schimbarea cu scopul de a ne prelungi stările de 
împlinire înseamnă să ne lepădăm de natura umană. 

Mai multe perspective ale împlinirii au recunoscut problema falsei 
permanente şi au încercat să elucideze misterul. Răspunsul ar putea fi că ideile 
dominante ale împlinirii au pur şi simplu o latură mitică şi distorsionată. Ideile 
legate de împlinire ar putea proveni din trăirea reală a unor stări emoționale 
pozitive, care adaugă intensitatea şi stabilitatea necesară unui concept ideal. 
În imaginaţia colectivă, împlinirea echivalează cu stări de bine perpetue, ceea 
ce, probabil, este ceva nerealist. Emotiile, prin natura lor, au o durată limitată 
şi reflectă răspunsuri ale organismului la evenimente imediate sau recente. 
Efectele nivelului de adaptare nu pot fi înlăturate, astfel încât persoana ajunge 
să se obişnuiască cu lucrurile bune şi să îşi dorească lucruri noi şi mai bune. 
Ideea că ar putea exista ceva care să inducă emoții pozitive nesfârşite este la 
fel de neverosimilă ca şi aceea că o persoană ar putea consuma la o masă o 
cantitate de alimente suficientă pentru toată viața. 


Rezumat și concluzii 


Fiintele umane se folosesc de inteligenţa lor pentru a se dumiri treptat 
de ceea ce se întâmplă în jurul lor. Treptat, încep să observe tipare mai 
complexe, integrative, iar sensurile pe care le construiesc încep să se lege 
între ele. Mitul sensului suprem este convingerea generală că totul are sens 

şi poate fi înțeles. Tradus în termenii sensului vieţii, acest lucru se referă la 
speranța, convingerea sau dorința omului ca viața sa să aibă într-adevăr sens. 
Chiar şi o persoană care nu poate să-şi dea seama ce sens are viața sa ar putea 
crede că totuşi are un sens suficient de important. 

Completitudinea şi consistenţa sunt aspecte importante ale sensului 
suprem. Completitudinea este convingerea că totul are o explicație, toate 
problemele au o soluţie, toate dilemele pot fi rezolvate şi că există răspunsuri 
la toate întrebările importante. Credinţa în existența consistentei se referă 
la convingerea că lumea nu se contrazice, ceea ce din nou implică ideea 
că lucrurile şi oamenii pot fi, în general, intelesi şi comportamentele lor 
pot fi prezise. Fiintele umane sunt motivate să-şi menţină convingerea în 
existența completitudinii şi a consistentei. Pe de altă parte, suntem reticenti 
în acceptarea faptului că unele dileme s-ar putea să nu aibă răspuns sau că 
am putea întâlni în viața dileme care nu pot fi rezolvate. 

Falsa permanenţă se referă la tendința de a supraestima stabilitatea 
evenimentelor. În natură, lucrurile se schimbă, dar ideile şi sensurile rămân 
neschimbate. În principiu, viața este un proces în continuă schimbare, însă 
fiinţele vii au nevoie de stabilitate, iar ființele umane se folosesc de sens 
pentru atingerea acestei stabilitati. Ca urmare, ori de câte ori atribuim sens 
vieții, încercăm simultan să îi sporim şi stabilitatea. 

Conceptele împlinirii reflectă atât mitul sensului suprem, cât şi pe cel al 
falsei permanente. În viata de zi cu zi, oamenii au stări afective atât pozitive, 
cât şi negative, ambele având un caracter temporar. Cu toate acestea, oamenii 
sunt convinşi că viața poate fi trăită în stări afective pozitive stabile, durabile, 
precum şi în lipsa totală a stărilor negative. Omul trăieşte din când în când 
stări de plăcere şi satisfacție, dar îşi imaginează şi îşi doreşte satisfacţii 
permanente. Indiferent dacă promisiunea este salvarea eternă în paradis, 
dragoste veşnică sau doar succesul propriu, promisiunile de împlinire din 
cultura noastră includ ideea de permanență. Acestor promisiuni, însă, nu ar 
trebui să le dăm crezare. 


Notă 


1. Vezi Capitolul 2. 

În anii '80, cântăreaţa Whitney Houston a devenit celebră (s-a şi 
îmbogăţit în acelaşi timp) cu șlagărul „Cea mai mare dintre iubiri”!. Sincer 
vorbind, niciodată nu m-am dat în vânt după cântecele lente şi sentimentale, 
aşa că, de fiecare dată când era difuzată la radio, schimbam rapid postul la 
care se difuza. Ca urmare, multă vreme nu am apucat să aud versurile acestei 
melodii. Văzând titlul grandios, mi-am pus totuşi întrebarea: Oare care ar putea 
fi cea mai mare dintre iubiri? Mă gândeam că, probabil, se referă la obişnuita şi 
banala atracție heterosexuală, ca multe alte melodii, iar superlativul „cea mai” 
să fie doar o altă expresie a exaltării sentimentale. Sau poate că era un cântec 
despre lisus — din când în când mai apar şi cântece rock cu tentă creştină. 
Ei bine, să vedeți ce am aflat câțiva ani mai târziu - în accepțiunea doamnei 
Houston dragostea ultimă şi supremă este de fapt dragostea de sine! Să înveți 
să-ți iubeşti propria persoană ~ cântă ea - este cea mai mare dintre iubiri. 

În trecut, expresia publică a unui astfel de sentiment ar fi fost de 
neimaginat. Cum se poate totuşi ca era modernă să ajungă să accepte iubirea 
fata de propria persoană? Ce stă în spatele fascinatiei moderne pentru sine 
sau, cum o numim mai des, pentru identitate? Acum câțiva ani am rămas 
profund surprins să văd că această temă a devenit laitmotivul culturii 
moderne occidentale şi tema centrală de interes pentru mulți cercetători din 
domeniul ştiinţelor sociale. Astfel, am pornit pe drumul care speram să mă 
lumineze în legătură cu obsesia societății noastre privind dilemele sinelui. 
Am dedicat câțiva ani buni încercării de a înțelege cum s-a conturat sinele 
de-a lungul istoriei şi de ce a devenit o problemă atât de serioasă tocmai acum. 





‘in original, The Greatest Løve of All (n. tr.). 

Treptat, am ajuns să înțeleg modul în care cultura occidentală a 
recalibrat regulile constituente ale sinelui, în aşa fel încât sinele modern a 
devenit mult mai problematic şi mai dificil decât în erele trecute. Această 
investigație m-a ajutat să înțeleg mai bine sinele (vezi Baumeister, 1986, 
1987). Cu toate acestea, nu am reuşit să dau un răspuns definitiv la problema 
inițială, şi anume să identific originile dilemei moderne a sinelui. În final, 
am înțeles că, in multe cazuri, această dilemă este, de fapt, dilema sensului 
vieții şi nu o problemă de definire a propriei identități. De multe ori, când 
oamenii spun că simt nevoia să se cunoască (să se găsească), vor să spună de 
fapt că îşi doresc să trăiască o viață care să aibă sens. Vor să aibă o viață cu 
un sens pe care să îl poată accepta. Dar să spui treaba asta în gura mare este 
destul de jenant. Aşa că oamenii îşi reformulează această nevoie în termeni 
de autocunoaştere, ceea ce, într-adevăr, este destul de vag, dar în acelaşi timp 
este acceptabil social. 

Acest capitol descrie încercările mele de a înțelege dilema modernă a 
identității. Această dilemă nu se datorează faptului că sinele şi-ar fi depăşit 
limitele, ar fi devenit mai labil sau mai complicat decât înainte. Mai degrabă, 
putem spune că societatea modemă se foloseşte de sens ca să reuşească să 
confere suficient sens vieţii, într-o formă în care sinele nu a mai fost folosit în 
trecut. Aceste noi cerințe pe care sinele trebuie să le îndeplinească reprezintă 
motivul principal al fascinatiei societății moderne pentru ideea sinelui şi a 
identității. 

Primul obiectiv al acestui capitol este să examineze modul în care se 
poziţionează societatea modernă față de cele patru nevoi de sens. În mod 
evident, singura problemă cu adevărat importantă este cea legată de valoare. 
Cu alte cuvinte, societății noastre îi lipsesc valori de bază stabile care să poată 
oferi criterii solide pentru delimitarea binelui de rău şi pentru justificarea 
acțiunilor pe care le întreprindem. În continuare, vom investiga cauzele 
acestei moderne „crize de valori”, adică lipsa fundamentelor valorilor. Acest 
lucru ne va duce la examinarea modului în care omul modern răspunde la 
această criză de valori solide. Lipsa fundamentelor valorilor îi sensibilizează 
şi îi stimulează pe oameni să găsească sau să elaboreze noi fundamente ale 
valorilor. 

Şi aici intervine sinele. Cultura modernă occidentală s-a luptat din 
răsputeri ca să transforme sinele într-un fundament de valoare. Fiintele umane 
au avut dintotdeauna un sine, dar acesta nu a trebuit să îndeplinească funcția 
suplimentară de a conferi sens vieţii în măsura în care trebuie să o facă astăzi. 
Astfel, motivul fascinatiei moderne pentru sine provine din faptul că sinele a 
devenit o sursă fundamentală şi importantă de sens în viața modernă. Povara 
identității nu este tocmai uşoară, iar crizele şi alte probleme de identitate 
provin parţial din noile cerințe pe care sinele trebuie să le îndeplinească în 
prezent. 

Prin urmare, publicul modern nu este mirat să audă un cântăreț 
Jăudându-se că a descoperit dragostea supremă nu în iubirea nutrită fata 
de o altă persoană, față de Dumnezeu sau față de umanitate, ci pur şi 
simplu în iubirea față de sine. Pentru a fi acceptabilă, dezirabilă şi poate 
chiar obligatorie, dragostea de sine s-a lepădat în mare parte de conotatia 
dezgustătoare a ingamfarii şi a ereziei (vezi Zweig, 1980). Refrenul melodiei 
lui Whitney Houston reverberează în lung şi-n lat prin cultura modernă, de la 
filmeşi lucrări academice până la Comisia Stimei de Sine a Statului California. 
Comicul Rodney Dangerfield a parodiat acest sentiment în scheciul în care 
face amor cu o femeie care, în extazul fericirii, îşi rosteşte propriul nume. 
Chiar şi astăzi, o astfel de reacție ar fi exagerată. Dar este incontestabil faptul 
că a apărut o viziune nouă, pozitivă despre sine, căreia i s-a distribuit un rol 
central în construirea sau găsirea sensului vieții moderne. 


Perspectiva modernă asupra sensurilor vieții 


Viața omului modern poate fi plină de sens, dar acest lucru nu 
înseamnă că toate nevoile de sens sunt îndeplinite în totalitate sau că nu ar 
exista domenii problematice în ceea ce priveşte sensul vieții. Ca să putem 
înțelege modul în care oamenii de astăzi găsesc sens în vieţile lor, trebuie 
să luăm în considerare cele patru nevoi de sens şi să investigăm ce ne oferă 
societatea modernă pentru a le satisface. Evident, există diferențe mari, astfel 
încât generalizările sunt foarte grosolane. Totuşi, este foarte important să 
vedem care dintre nevoi pot fi îndeplinite cu uşurinţă sau care sunt dificile şi 
greu de satisfăcut. 

În ceea ce priveşte nevoia pentru un scop în viață, societatea modernă 
ne pune la dispoziție o multitudine de scopuri şi ierarhii de scopuri 
gata pregătite. Carierele din sfera birocraţiei sunt construite pe o serie de 
oportunități de promovare şi de împlinire; averile pot fi adunate la infinit, iar 
sistemul educaţional oferă mai multe niveluri de realizare. În general, putem 
spune că sistemul financiar şi economic ne oferă suficiente scopuri pe care să 
ne dorim să le realizăm. 

Împlinirea, pe de altă parte, continuă să fie o problemă. Creştinismul 
ne-a învățat să ne dorim cu ardoare împlinirea. Noţiunea creştină a împlinirii 
(adică, mântuirea în Ceruri) constă într-o stare de beatitudine continuă, 
mai presus de orice imaginație. După ce societatea noastră a încetat să mai 
funcționeze preponderent pe baza acestor principii creştine, oamenii au 
început să caute alte modele ale împlinirii. Însă noțiunile laice ale împlinirii 
nu au reuşit niciodată să se ridice la nivelul împlinirii spirituale, care oferea 
sens vieții strămoşilor noştri. Poate că acest lucru este o consecință firească a 
mitului împlinirii, deoarece modelele spirituale nu au fost supuse niciodată 

vreunui test, în timp ce realizările si implinirile laice sunt testate permanent. 
Nu s-a întors încă nimeni care să povestească dacă viața în Ceruri este la fel 
de bună precum ni s-a promis. 

Ca să rezumăm recenta istorie a împlinirii (pentru o prezentare mai 
amplă, vezi Baumeister, 1986, 1987): problemele au apărut în momentul 
în care societatea a încetat să se mulțumească cu promisiunea creştină a 
împlinirii de după moarte. Perioada romantică a fost prima care a început să 
pună sub semnul întrebării aceste forme de împlinire. Dragostea pasională şi 
creativitatea artistică (mai ales în poezie şi literatură) reprezintă încercările 
cele mai specifice epocii romantice de a stabili forme noi de împlinire laică. 
Cultivarea propriei personalități şi identități sunt de asemenea asociate cu 
năzuința romantică spre împlinire. Noţiunile împlinirii specifice secolului 
al XX-lea s-au concentrat asupra adaptării psihologice şi a autorealizării. 
Conceptul autorealizării, precum şi explicația modului în care acest lucru 
poate fi atins sunt încă destul de învăluite în ceață, iar această neclaritate 
reflectă, de fapt, lipsa unor concepte satisfăcătoare pentru împlinire. 

Societatea modernă duce lipsă nu doar de un set de concepte ale 
împlinirii care să fie acceptateunanim, ci şi de un set de valori stabile şi aprobate 
unanim. Într-adevăr, unii susţin că valorile moderne se află într-un haos total. 
Discutia despre valori nu mai vizează obligațiile, ci drepturile, iar aspectele 
relevante ale luării deciziilor s-au deplasat din sfera obligațiilor morale în cea 
a legalității (de exemplu, Jackall, 1988). Lipsa unei credinţe colective puternice 
în adevăruri morale poate fi regăsită în mai multe tipare, printre care pot fi 
incluse tendința spre cinism, pretenţiile exagerate, acceptarea unui relativism 
moral şi admirația pentru şmecherii care încalcă regulile (aspecte adesea 
prezentate într-o formă idealizată în filme şi alte forme ale mass media). Se 
pare că există o anumită reacție împotriva sensibilităţii morale excesive a 
predecesorilor noştri din epoca victoriană, deseori percepuți ca fiind afectați 
şi ipocriti. În general, dacă ar fi să identificăm în societatea modernă vreo 
nevoie de sens neîmplinită, aceea ar fi nevoia de valoare — adică nevoia de 
criterii stabile acceptate unanim aplicate binelui şi răului (Următoarea parte 
a acestui capitol se va ocupa de investigarea detaliată a crizei de valori). 

A treia nevoie de sens este eficacitatea, iar aceasta poate fi atinsă cu 
uşurinţă în societatea modernă. Există din abundență metode prin care 
individulse poate testa, afirma, prin care îşi poate dezvolta abilitățile, îşi poate 
exercita influența şi controlul şi aşa mai departe. De la creşterea copiilor la 
exercitarea dreptului de vot, de la un loc de muncă într-o firmă la practicarea 
schiului, oamenii au la dispoziție un număr infinit de oportunități prin care 
pot dobândi sentimentul de eficacitate. Oamenii pot trăi senzația de măiestrie 
şi de îndemânare, pot exercita un control extraordinar asupra mediului social 
şi pot avea convingerea că ceea ce fac are sens. 

În sfârşit, societatea modernă oferă o serie de criterii pentru atingerea 
autorealizării. Societăţile tradiționale au legat stima de sine de poziția 
individului pe scara ierarhiei sociale. În ciuda (sau poate tocmai datorită) 
respingerii normelor sistemului tradițional, societatea modernă a creat o 
serie de modalități prin care individul îşi poate dovedi superioritatea față de 
ceilalți. Structura birocratică instituțională şi cea a sistemelor de salarizare 
oferă numeroase exemple de diferențieri extrem de fine, prin care se poate 
stabili o ierarhie între angajați. La fel, sistemul educațional oferă note pe baza 
unei grile foarte fine de evaluare. Tinerii care nu apreciază viața academică 
îşi pot dezvolta stima de sine prin sport şi se pot compara cu ceilalți pe baza 
rezultatelor obținute la diverse competiții şi pe baza punctelor acumulate; 
sau prin diverse forme de manifestare romantică, în care numărul şi farmecul 
partenerilor este o măsură evidentă a nivelului de autorealizare a persoanei. 
Sistemul de premii şi diverse forme de recunoaştere a valorii reprezintă şi la 
vârste înaintate surse importante de autorealizare. 

Societatea modernă le oferă un număr la fel de impresionant de resurse 
şi celor care preferă sursele colective de autorealizare celor individuale. 
Oamenii se pot identifica cu organizațiile la care lucrează, cu cluburile 
sportive locale, cu realizările diverşilor membri ai familiei şi aşa mai departe. 
Probabil că spiritul colectiv era mai accentuat în trecut, dar şi astăzi putem 
găsi suficiente surse colective prin care să ne autorealizăm. 

Astfel, putem rezuma destul de uşor ce reprezintă sensul vieții în 
viziunea modernă. Cultura modernă occidentală oferă foarte multe modalități 
prin care oamenii îşi pot stabili scopuri în vederea sporirii sentimentului de 
eficacitate şi prin care pot evalua şi spori stima de sine. Modelele realizării 
sunt însă problematice, deşi majoritatea persoanelor se consideră destul de 
fericite, iar lipsa unor modele solide de împlinire au devenit o problemă 
perpetuă. Lipsa unor modele viabile de împlinire probabil că nu ar trebui 
considerată ca fiind o problemă specială sau acută a vieții moderne. Valorile, 
în schimb, sunt o problemă specială şi acută. Societatea modernă nu transmite 
un mesaj clar şi categoric despre ce este bine şi ce este rău în viață, aşa cum o 
făceau societăţile tradiționale. 

Astfel, problema cea mai delicată a sensului vieții în societatea modernă 
occidentală pare să fie identificarea unui fundament solid a sistemului de 
valori. Din acest motiv devine absolut necesar să investigăm ce s-a întâmplat 
cu sistemul de valori în lumea modernă. 

Criza de valori 


Vom începe incursiunea noastră prin examinarea câtorva dintre cele 
mai importante fundamente de valori pe care le-a avut cultura noastră. 
După cum vom vedea, unele dintre acestea şi-au pierdut o parte din putere, 
influență şi eficacitate în ultimele decenii. 


Declinul religiei 


Valorile principale ale societății occidentale au fost conturate de religia 
iudeo-creştină. În această acceptiune, Dumnezeu este valoare supremă. Orice 
sacrificiu, efort, aspirație sau atrocitate era justificabilă, cu condiția să poată 
fi desprinsă din dorința lui Dumnezeu. Oamenii credeau că Dumnezeu şi-a 
exprimat clar regulile, prima dată prin Cele zece porunci, iar mai târziu 
prin învățăturile profeților. Fără îndoială, creştinii au accentuat mai ales 
învățămintele lui Hristos. Regulile şi valorile divine au fost, desigur, clarificate 
şi prin munca multor generații de predicatori, învățători şi teologi. 

Legătura dinte moralitatea socială şi bazele iudeo-creştine este evidentă 
şi astăzi. O evaluare recentă a unor liceeni americani a evidențiat faptul că cea 
mai mare parte a acestora a fost de acord că Decalogul oferă un set eficient 
de reguli de viata, deşi doar foarte puţini dintre aceşti liceeni cunoşteau 
mai mult de una dintre porunci. Se pare că omul contemporan crede încă în 
puterea şi în importanța acestor valori, deşi ele joacă doar un rol marginal în 
viața sa şi în deciziile pe care le ia. Este greu de crezut că oamenii trăiesc pe 
baza acestor valori, pe care de fapt nici nu le cunosc. 

Este evident că religia nu mai are influența pe care a avut-o asupra 
societăților trecute. Cu toate acestea, religia este încă foarte vie. Majoritatea 
americanilor moderni continuă să creadă în existența lui Dumnezeu, mulți 
dintre ei relatând că se roagă, merg la biserică şi au convingeri religioase (Stark 
şi Bainbridge, 1985). Pe de altă parte, religia a fost interzisă în numeroase 
instituţii oficiale. S-a şi stabilit o politică oficială de separare a bisericii de stat. 
Sistemul educației publice este o instituţie laică, evitând cu scrupulozitate 
problemele bisericii, deşi există mai multe biserici (culte) care au propriile 
lor şcoli. Problemele cotidiene din domeniul afacerilor, ale guvernării şi 
divertismentului nu îi alocă religiei un rol prea important. Aceste schimbări 
sunt destul de frapante, dacă le comparăm cu rolul jucat de biserică în viața 
politică, jocurile de putere, arta, literatura şi teatrul Evului Mediu. 

Nu este deloc simplu să rezumăm efectele declinului creştinismului 
asupra societății moderne. Cu toate acestea, este evident că schimbările cele 
mai dramatice (şi cele mai evidente) au avut loc în secolele al XVII-lea şi 
al XVIII-lea, perioadă cunoscută sub denumirea de Iluminism. La sfârşitul 

acestei mişcări ideologice, intelectualii de frunte şi-au manifestat deschis 
atitudinea critică față de doctrinele şi învățămintele creştine. Schimbările 
sociale de la sfârşitul acestei perioade reflectă deja o abordare nouă, laică. 
Războiul american de Independenţă, de exemplu, a legiferat toleranța 
universală a religiilor şi separarea oficială a instituțiilor bisericeşti de cele 
statale. Revoluţia franceză a avut o poziție şi mai agresivă în ceea ce priveşte 
campania de „decreştinare”, care includea abolirea calendarului creştin, 
interzicerea predării în şcoli de către cler, capriciul de a schimba denumirile 
„creştine” cu alte denumiri clasice (de exemplu, redenumirea catedralei 
Notre Dame in „Templul Raţiunii”), reducerea sau suspendarea totală a 
salariului pentru cler, chiar şi demolarea efectivă a multor biserici (Palmer, 
1969). Deşi biserica franceză şi-a revenit după aceste măsuri, existența lor a 
indicat o nouă vulnerabilitate a Bisericii, care a prefigurat ateismul oficial al 
multor națiuni din secolul al XX-lea. 

Putem menţiona cel putin trei factori majori care au contribuit la 
declinul Bisericii creştine. În primul rând, conflictele din sânul Bisericii au 
slăbit sistemul şi credința oamenilor în adevărul incontestabil al doctrinelor 
creştine. La sfârşitul Evului Mediu, oamenii au ajuns să creadă că Biserica era 
coruptă. Schisma papală din secolul al XIV-lea a dus la două administrații 
bisericeşti separate, fiecare cu un papă al său, care excomunica toți enoriaşii 
celeilalte papalitati. Acest lucru însemna că fiecare locuitor al Europei 
medievale fusese excomunicat de unul dintre cei doi papi. O zicală a vremii 
susține că, după schisma papală, nimeni nu a mai ajuns în Rai (Tuchman, 
1978). Mesajul acestei remarci este că omul Evului Mediu a început să creadă 
că Biserica nu îi mai satisfăcea nevoile spirituale. 

Desigur, separarea instituțională a fost urmată de una ideologică. 
Reforma protestantă a pus la încercare nu numai personalul şi sistemul 
bisericesc, ci şi multe dintre doctrinele creştine. Până la apariţia Iluminismului 
au apărut mai multe forme rivale de doctrine creştine şi structuri de putere. 
Monopolul medieval asupra religiei tinea deja de domeniul trecutului. 

Un al doilea factor care a contribuit la declinul influenţei creştinismului 
este reprezentat de conflictul dintre religie şi alte forme de cunoaştere, cele 
mai importante fiind rațiunea şi ştiinţa. Biserica a investit foarte mult în 
conceperea unor explicații proprii pentru multe dintre evenimentele naturale 
şi istorice. Aceste explicații au dus la iscarea mai multor conflicte între 
doctrinele religioase şi ştiinţă. Perceperea acestui conflict probabil că a avut 
un efect negativ asupra cauzei Bisericii, mai ales în cadrul claselor educate 
ale societății. Biserica nu mai părea să poată oferi calea sigură către adevăr. 

Al treilea factor se referă la faptul că noile forme sociale şi financiare 
de viață au devenit tot mai greu de coordonat pe baza doctrinei creştine. În 
satele tradiționale, învățăturile creştine se puteau infiltra în toate aspectele 
vieţii. Dar viata din uzine, bănci şi alte instituţii, care, ulterior, au modelat 


146 ÎN CĂUTAREA RASPUNSURILOR 





viata modernă, nu se potrivea chiar atât de bine cu scriptura. Noul sistem 
economic se bazează pe satisfacerea intereselor proprii, ceea ce contravine 
concepțiilor creştine despre egoism. (Într-adevăr, a trebuit să treacă destul 
de mult timp pentru ca Biserica să accepte ideea că banii sunt un motiv 
acceptabil pentru muncă). Onestitatea şi alte virtuți creştine au reprezentat 
deseori impedimente serioase în câştigarea rapidă a unor sume mari de bani. 
Competiţia capitalistă pentru un loc de muncă, pentru bani, piață şi aşa mai 
departe a îngreunat încercările creştine de a păstra iubirea pentru aproapele 
în centrul existenţei cotidiene. 

Există mai multe aspecte legate de societatea modernă care ridică 
probleme serioase pentru Biserică, cum ar fitoleranta religioasă şi pluralismul. 
Aşa cum a menționat Peter Berger (1967), adevărul creştin nu se adaptează 
prea bine la competiția dintre mai multe adevăruri posibile. Pretentia 
religiei de a oferi adevărul metafizic ultim, exclusiv este incompatibilă cu 
convingerea că sunt acceptabile şi alte puncte de vedere. Lui Dumnezeu i-ar 
fi destul de dificil să îşi revendice dreptul de unicul Dumnezeu adevărat, 
atâta vreme cât permite venerarea altor zei. Din acest motiv, religiile tind 
spre o oarecare intoleranta (vezi Liebman, 1983). Toleranta religioasă este o 
idee promovată de guvernele umaniste, fără vreo tentă religioasă, care doresc 
să reducă conflictele şi ura dintre cetățeni — ceea ce nu este o idee pe care 
religiile, in general, (şi mai ales cele din Occident) să o accepte cu uşurinţă. 

Pentru a ilustra acest lucru, să luăm ca exemplu Inchiziția spaniolă. 
Din perspectiva modernă, Inchiziția spaniolă este un abuz şocant asupra 
drepturilor şi a libertăților umane. Cum au putut tortura şi ucide oameni 
pentru aspecte de detaliu ale religiei creştine? Însă Inchiziția trebuie abordată 
ținând cont de faptul că aceşti creştini spanioli credeau că ei sunt singurii 
deținători ai adevărului creştin, iar cei care nu credeau în aceste adevăruri, 
erau pierduţi. În cele mai multe cazuri, inchizitorii erau convinşi că le făceau o 
favoare celor pe care îi torturau. Indiferent de cum îşi torturau fizic victimele, 
le ofereau singura modalitate prin care îşi puteau salva sufletele, iar salvarea 
sufletului era aspectul cel mai important. Pe scurt, din perspectiva modernă 
a tolerantei religioase, Inchiziția este percepută ca un rău absolut degradant, 
dar toleranța religioasă violează convingerile şi atitudinile esențiale pe care a 
fost fondată Inchiziția (de exemplu, Roth, 1964). 

Religia se bazează, de asemenea, pe ceea ce Berger numeşte „structura 
plauzibilitatii” - adică un set de instituții şi practici care încorporează idei 
religioase, întărind astfel aparența adevărului. Aceste structuri pot include 
instituții şi alte aspecte sociale care încorporează doctrina religioasă în 
structura şi în convingerile lor de bază. Asemenea tipare — de exemplu, 
necesitatea cununiei bisericeşti — încorporează religia în pânza vieții sociale şi 
a lumii înconjurătoare. Pe scurt, religia este văzută ca o parte esenţială a vieții 
obişnuite în care oamenii trăiesc şi îşi desfăşoară activitățile, iar puterea de 

stat ajută la întărirea conformităţii religioase prin simplul fapt că îi menține 
legile şi practicile. 

Modernitatea, în schimb, a dărâmat o parte însemnată a acestei structuri 
de plauzibilitate. Separarea Bisericii de Stat a fost o lovitură puternică 
pentru Biserică. În urma acestei separări, religia poate avea doar o existență 
marginală, fiind ruptă de posibilitatea de a influenţa direct realitatea politică 
şi practicile zilnice ale vieţii sociale. La fel, omul modern de afaceri poate să 
aibă sau nu în viata privată convingeri religioase, dar probabil că îşi conduce 
afacerea după alte principii, indiferent de convingerile sale religioase. 
Afacerile sunt de obicei conduse fără amestecul convingerilor şi valorilor 
religioase (Berger, 1967, p. 134). Aceleaşi lucruri pot fi spuse şi despre viața 
politicienilor, a oamenilor de ştiinţă, a profesorilor etc. 

Trebuie să subliniem din nou că ar fi greşit să considerăm credința 
dispărută sau ca pe un construct învechit - foarte multe persoane au în 
continuare convingeri creştine ferme. Dar creştinismul nu mai are puterea 
centrală în viata modernă, puterea pe care o avea în trecut - el supravieţuieşte 
sub forma convingerilor private, în cadrul practicilor individuale. Doctrinele 
creştine nu mai pot capta întreaga societate, nu mai au girul oficial, iar 
Creştinismul a fost deposedat de întreaga influență formală pe care o avea 
asupra vieţii politice, sociale, economice şi, in general, asupra vieții cotidiene. 
Religia nu mai reuşeşte să definească multe dintre convingerile de bază 
care formează sensurile împărtăşite despre lumea şi viața în care trăim. Ca 
fundament de valori, mai are încă un efect puternic asupra individului, dar la 
nivel social nu mai beneficiază de acelaşi prestigiu pe care îl avea în trecut (cu 
excepția sloganurilor care o vehiculează, de exemplu „In God We Trust*”). 

Ca urmare a acestor schimbări, religia şi-a pierdut mare parte din 
utilitatea deținută ca fundament de valoare în structurarea activităților 
individuale şi în procesul de atribuire de sens vieții. Indiferent dacă au 
credinţe religioase sau nu, majoritatea celor care trăiesc astăzi au preponderent 
preocupări cotidiene laice. Religia nu este prezentă în activitățile profesionale 
(unde nici nu şi-ar avea locul şi ar putea avea chiar un efect contraproductiv), 
nu mai este nici principiul de bază în creşterea copiilor sau în relația maritală. 
Ea poate oferi anumite justificări şi explicaţii, dar nu mai este potrivită pentru 
îndeplinirea tuturor nevoilor pentru valoare necesare omului de astăzi. 
Indiferent cum estimăm puterea pe care o are, religia a pierdut foarte mult 
teren ca fundament de valoare; adică instituţiile sociale şi culturale nu se mai 
bazează pe religie, din ce în ce mai puține persoane aderă la vreo religie sau 
au convingeri religioase, iar efectul ei asupra vieții cotidiene scade pe zi ce 
trece. 

Pe scurt, religia a pierdut mare parte din puterea şi influența pe care a 
avut-o ca fundament de valoare dominant al culturii noastre. Când oamenii 

vor să creadă că acțiunile lor sunt corecte, bune şi dorite, religia nu mai este o 
sursă inepuizabilă şi mereu disponibilă de valoare şi de justificare. 


Slăbirea moralității 


Moralitatea oferă şi exprimă reguli clare despre bine şi rău. În viața 
modernă, însă moralitatea nu mai deține puterea pe care a avut-o odinioară. 

Desigur, soarta moralității tradiționale depinde în mare măsură 
de soarta religiei tradiționale. Timp de mai multe secole, moralitatea era 
justificată pe baza convingerilor religioase majore. Învățăturile religioase 
oficiale (de exemplu, Decalogul) exprimau regulile şi principiile religioase. 
Mai important era însă faptul că moralitatea avea o funcție bazată în totalitate 
pe religie. 

În această abordare, moralitatea era o cale prin care se puteau atinge 
scopuri religioase. În abordarea creştină, omul se naşte într-o stare brută, 
necizelată, cu foarte multe defecte şi slăbiciuni. Însă, dacă trăieşte după 
reguli morale, omul îşi poate depăşi condiția şi se poate înălța — poate trece 
într-o stare mai bună, aproape de perfecțiune, participând la drama cosmică 
dintre bine şi rău, intrând astfel în rândul celor care au şansa mântuirii. 
Astfel, moralitatea era o cale prin care se putea atinge nivelul cel mai înalt de 
împlinire umană (Macintyre, 1981). 

După ce Creştinismul şi-a pierdut rolul central în cultură, moralitatea 
s-a desprins total de ancorele religioase şi a intrat în derivă. Mai precis, 
moralitatea nu a mai reuşit să îndeplinească funcția pe care o avusese, adică 
să fie o modalitate prin care să se poată atinge scopurile râvnite (de exemplu, 
mântuirea spirituală). În schimb, religia a devenit un set de reguli alese la 
întâmplare, fără să ofere un motiv specific pentru care oamenii ar trebui să 
le urmeze. Înainte, făceai ce trebuia, ca să ajungi în Rai. În lipsa regulilor 
religioase însă, astăzi, trebuie să faci lucrurile aşa cum trebuie, doar fiindcă 
aşa este bine. De la Iluminism încoace, etica filozofică a încercat, fără prea 
multe rezultate, să găsească o bază fermă de principii şi de obligații morale 
(de exemplu, MacIntyre, 1981). 

Îngrijorarea legată de supraviețuirea moralității în lipsa fundamentelor 
de valori religioase era poate chiar mai mare în afara atmosferei rarefiate a 
filozofiei profesioniste. Victorienii, de exemplu, erau profund îngrijorați ca 
nu cumva darvinismul sau alte descoperiri ştiinţifice să ducă direct la un haos 
social. Se temeau că, în momentul în care oamenii îşi vor da seama că nu mai 
există nicio bază religioasă pentru a-şi îndeplini îndatoririle morale, vor face 
exact ceea ce îşi doresc, iar structura socială se va nărui complet. Într-adevăr, 
o parte dintre victorieni ascundeau faptul că şi ei îşi pierduseră deja credința, 
pretinzând în continuare că erau creştini credincioşi, care trăiesc după reguli 

religioase; făceau acest lucru pe motiv că, odată mărturisite public, ateismul 
sau agnosticismul ar fi putut încuraja şi pe alții, subminând în continuare 
bazele morale ale societății (Houghton, 1957). Între timp, intelectualii 
dezbăteau problema dacă moralitatea poate supraviețui fără religie sau nu 
(Meyer, 1976). 

Schimbările în stilul de viață au îngreunat menţinerea regulilor morale 
vechi şi stricte. În viața tradițională a unui sat agricol, de exemplu, era de 
aşteptat ca oamenii să-şi trăiască întreaga viață doar în preajma câtorva 
persoane. Dacă cineva dobândea o reputație proastă de om necinstit, neserios 
sau imoral, se alegea cu un handicap care îl marca o bună bucată de vreme 
(Shorter, 1975). Cartierele rezidențiale moderne, în schimb, sunt mult mai 
îngăduitoare în acest sens. Stigmatul imoralitatii de exemplu, îşi pierde 
semnificativ din importanță — te poți muta pur şi simplu într-un alt cartier şi 
poți lua totul de la început. 

Chiar mai mult, viața economică modernă se bazează pe competiţie, 
ceea ce îngreunează împărtăşirea unor principii de bază, cum ar fi: să-ți 
iubeşti aproapele, să fii om de onoare şi de încredere. În satele agricole, viata, 
chiar şi supraviețuirea depindeau de multe ori de eforturile grupului şi de 
colaborarea dintre indivizi, incluzând aici şi împărțirea resurselor şi ajutarea 
celuilalt. Competiția economică directă era un aspect fără importanță al 
vieții de zi cu zi. Astfel, valorile creştine de a ne împărți bunurile, de a trăi în 
armonie şi solidaritate cu ceilalți, de a ne iubi aproapele, de a evita invidia, 
erau mult mai potrivite vieții rurale de odinioară decât tiparelor economice 
ale vieții moderne. 

Standardele morale ale clasei de mijloc din era victoriană au fost treptat 
respinse şi chiar ridiculizate de generaţiile mai tinere, care au început să 
considere moralitatea o formă de ipocrizie. Mai ales moralitatea sexuală a 
trecut printr-o serie de schimbări radicale de-a lungul secolului al XX-lea, 
iar aceste modificări au accentuat percepția generală de relativism moral, 
punându-se chiar problema irelevantei moralității. 

Importanța moralității s-a diminuat semnificativ şi în viața profesională 
şi în cea de afaceri. Desigur, şi astăzi este important ca o companie să îşi 
păstreze reputația de societate corectă şi cinstită. Cu toate acestea, moralitatea 
joacă un rol mult mai putin semnificativ decât pe vremuri. În Europa 
tradițională, breslele, de exemplu, erau preocupate mai ales de probleme 
legate de caracter şi de reputație morală (Shorter, 1975). Într-adevăr, oraşele 
puteau interzice persoanelor cu o reputație îndoielnică să se stabilească în 
urbe (Shorter, 1975). Aceste reguli depăşeau cadrul integrității economice, 
tratarea corectă a clienților — chiar şi moralitatea era considerată o condiţie 
absolut necesară unei afaceri serioase. Breslele nu acceptau în rândul lor 
persoane născute în afara căsătoriei sau cu părinți ilegitimi (Shorter, 1975, 
pp.51-52). Afacerile din societatea modernă sunt preocupate în continuare de 

decenta şi de aparente, dar moralitatea şi virtutea sunt strict legate de situații, 
loialitati şi obligaţii specifice. Problema majoră a omului de afaceri modern nu 
o reprezintă nicidecum aplicarea principiilor universale în anumite probleme 
financiare. Ca să îl cităm pe vice-preşedintele unei mari corporații americane 
„Ceea ce este bine pentru şi în corporație nu trebuie să fie neapărat bine şi în 
casa sau biserica angajatului. Ce este corect în corporație este ceea ce iti cere 
superiorul” (Jackall, 1988, p. 6). 

Cercetătorul căruia acest vice-preşedinte i-a făcut această confesiune 
era preocupat de studiul eticii manageriale. Auzise deja multe relatări ale 
managerilor legate de absurditatea încercării de a impune în domeniul 
afacerilor principiile eticii tradiționale, universale dar în acelaşi timp învechite. 
Într-una dintre relatările tipice, un trezorier pe nume Brady a descoperit că 
mai mulți dintre directorii firmei se folosesc de fondul de pensii ca să îşi 
cosmetizeze rapoartele de profit, adică mutau banii de colo-colo, ca să le iasă 
vânzările preconizate şi să îşi crească astfel bonusul de la final de an (Jackall, 
1988, pp. 105-110). Brady a ajuns la concluzia că acest lucru reprezenta un 
abuz de încredere financiară, mai ales datorită faptului că ascundea informații 
relevante acţionarilor, cu scopul dobândirii unor câştiguri personale. Neștiind 
în cine să aibă încredere, Brady a ales până la urmă o persoană cu o funcție 
înaltă şi cu standarde morale ridicate. Când i-a povestit ceea ce a constatat, 
omul s-a crucit şi a dus raportul anonim (pregătit în prealabil de Brady) la o 
şedinţă cu directorul executiv şi cu ceilalți membri ai consiliului corporației. 

Brady nu a aflat niciodată cu exactitate ce s-a discutat la acea şedinţă, 
dar se pare că lucrurile nu au avut un final fericit — cel căruia i-a destăinuit 
ceea ce constatase a fost demis pe loc şi scos din clădire de paznici înarmați. 
Brady a încercat din nou să rezolve problema, de data aceasta destăinuindu-se 
unuia dintre vice-presedintii corporației — însă a fost sfătuit să uite rapid ceea 
ce observase şi să ignore total întreaga problemă. La scurt timp însă, Brady 
s-a trezit că a fost şi el dat afară. Ceea ce este şi mai interesant este faptul că, 
după ce Jackall (cercetătorul) a continuat investigarea problemei şi a început 
să discute cu ceilalți manageri, aceştia l-au acuzat pe Brady de violarea 
normelor corporației, cum ar fi: să te adresezi întotdeauna şefului tău direct, 
să le spui superiorilor întotdeauna doar ceea ce doresc aceştia să audă şi să 
renunti la rezolvarea unei probleme pe care aceştia doresc să o evite. Evident 
că nu au perceput dilema lui Brady ca pe o problemă legată de obligaţiile 
morale tradiționale sau de principii etice. 

Totuşi, nu trebuie să exagerăm problema declinului moralității. 
Constiinta moralității nu este nici pe departe o problemă moartă sau 
demodată. Probabil că majoritatea persoanelor din societatea noastră mai au 
păreri despre ce este bine şi ce este rău. Deşi foarte putin influențată de religie, 
viata publică este profund afectată de moralitate - de exemplu, politicienii 
pot să piardă susținerea publicului în momentul în care se dovedeşte că 

trăiesc o viață imorală. Într-una dintre alegerile recente (în Statele Unite ale 
Americii), candidatul prezidențial cu cele mai mari şanse de câştig şi-a distrus 
candidatura din cauza unei simple suspiciuni de adulter. În deceniul trecut, 
am fost martorii demiterii forțate a unui preşedinte din cauza suspiciunii de 
conduită imorală. 

Însă moralitatea, la fel ca şi religia, depinde de plauzibilitate, care s-a 
erodat între timp. Acceptarea consimtita este un aspect important atât pentru 
structura plauzibilitatii moralei, cât şi a religiei. În zilele noastre, toată lumea 
ştie că valorile personale şi sistemul etic al celorlalți trebuie respectate. Dar, 
admițând caracterul „personal” al valorilor şi al eticii, vorbim, de fapt, despre 
o lipsă de validitate. Înaintea epocii victoriene, valorile nu erau „personale“, 
ci obiective şi universale. Existau mici disensiuni, dar convingerea generală 

Biblie, aceste principii sunt descrise foarte clar, în aşa fel încât să fie înțelese 
şi acceptate de către toată lumea, chiar şi în cazurile în care oamenii ar putea 
să aibă, din când în când, opinii diferite despre modul în care acestea trebuie 
aplicate în anumite cazuri specifice. 

Încercările filozofilor din epoca Iluminismului de a găsi principii 
morale absolute pot fi înțelese uşor, dacă presupunem că principiile morale 
sunt obiective. Sau, ca să formulăm altfel, aceste încercări reflectă importanța 
mitului sensului suprem, deoarece teoreticienii presupun că sistemele etice 
trebuie să fie complete şi consistente. Kant a observat că religia nu mai 
reprezintă o bază conceptuală potrivită pentru menţinerea fundamentelor 
morale, dar a recunoscut şi faptul că el ştia dintotdeauna ce este bine şi ce 
este rău şi presupunea că toată lumea va consimti să se supună aceloraşi 
judecăți morale. Din această perspectivă, singura concluzie posibilă era că 
judecatile morale sunt cumva încorporate în mintea umană - adică aceste 
cunoştinţe sunt înnăscute. Cum altfel ar putea produce întotdeauna judecăți 
morale corecte şi certe? Kant nu cunoştea noțiunea valorilor personale; el era 
convins că toată lumea împărtăşeşte aceleaşi imperative categorice. 

Acceptarea modernă a naturii „personale” a valorilor reflectă erodarea 
structurii de plauzibilitate a moralității. În secolele trecute, valorile nu erau 
considerate ca fiind alegeri personale, ci mai degrabă ca fiind adevăruri 
obiective. Persoana putea preconiza că aproape toată lumea adera la 
aproximativ aceleaşi valori. Acceptarea faptului că valorile pot fi personale 
indică declinul puterii exercitate de valori. 

În lipsa unei legături ferme cu bazele religioase de valori, moralitatea 
nu are un sprijin solid. Oamenii continuă să creadă în existența binelui şi a 
răului şi nu doresc să abandoneze moralitatea în totalitate, dar situaţia s-a 
schimbat radical. Prin definiție, valorile personale nu sunt reguli obiective 
solide care să fie identice pentru toată lumea. Această discrepanță exprimă 
modul în care a slăbit puterea moralității. 

Declinul moralității a fost documentat în mai multe feluri. Una 
dintre abordări este compararea statisticilor naționale din ultimele decenii. 
Rezultatele acestor statistici arată că legile morale au o influență din ce în 
ce mai redusă asupra modului în care oamenii se evaluează pe ei înşişi. De 
asemenea, rezultatele dovedesc că moralitatea are un rol mult mai redus în 
relațiile sociale şi personale decât avea acum câteva decenii (de exemplu, 
Veroff, Douvan şi Kulka, 1981). 

Într-adevăr, modul în care a fost abordată moralitatea în mass-media în 
ultimele decenii arată o înclinare puternică spre fondarea valorilor pe emoții 
şi decizii personale. Un cercetător a investigat cu mare atenție modul în care 
revistele pentru femei şi-au schimbat atitudinea față de problemele moralității 
(Zube, 1972). În anii '40, în aceste reviste, moralitatea era considerată un set de 
„standarde tradiționale statornice” (Zube, 1972, p. 388). Orice comportament 
care devia de la aceste coduri şi standarde morale era considerat amenintator. 
Într-adevăr, însăşi noţiunea de standard moral putea fi considerată ceva 
relativ, arbitrar, instabil, având un caracter amenintator. Exista o delimitare 
precisă între bine şi rău. Nevoia unui autocontrol foarte puternic, necesar 
menţinerii conduitei morale, era foarte clar formulată, fără să se facă vreo 
aluzie la întâietatea exprimării sau a împlinirii personale. 

Însă, prin anii '60, aceleaşi reviste au început să sublinieze din ce în ce 
mai des importanța împlinirii personale şi a nevoilor psihologice, în timp ce 
moralitatea a fost detronată, ajungând pe cea de a doua poziție (de exemplu, 
moralitatea este utilă atâta vreme cât ajută individul în atingerea scopurilor 
personale). Diferenţa dintre bine şi rău a început să fie din ce în ce mai neclară, 
lucru ilustrat excelent de comentariile pozitive ale relațiilor extraconjugale. 
Conceptele de moral şi moralitate au fost din ce în ce mai rar menționate în 
articolele acestor reviste, indicând astfel declinul importanţei lor în conştiinţa 
cotidiană (Zube, 1972). 

Atacul asupra moralității din mass-media a continuat în anii '60 şi 
'70. În anii '80 au fost prezentate o serie de filme de succes care aclamau 
persoanele care încălcau legea. De exemplu, eroul triumfător din Beverly 
Hills Cop (ambele serii) mintea in mod constant, încălca ordinele, se dădea 
drept altcineva şi îşi bătea joc de autorități în momentul în care încerca să 
prindă vreun ticălos cu care avea ceva de împărțit. Este destul de dificil să ne 
imaginăm ce fel de model ar reprezenta un asemenea erou. Un alt exemplu 
ar fi personajul principal din filmul Working Girl? - actrița principală se deda 
la o serie de acte frauduloase şi imorale, fără să se sinchisească să găsească 
o explicație mai acceptabilă decât aceea că şi ea patise la fel. Un film mai 
recent, intitulat Nobody’s Perfect prezintă un student care s-a deghizat in 


3 Working Girl — film cunoscut de publicul românesc sub titlul: O femeie face carieră (1988), cu 


Melanie Griffith, Harrison Ford, Sigourney Weaver în rolurile principale (n. tr). 

femeie şi a devenit vedeta lotului feminin de tenis. Scena finală (cu muzica 
potrivită, specifică finalului fericit) arată cum echipa androgină elimină din 
finala campionatului o echipă compusă exclusiv din femei — toate acestea 
spre deliciul tuturor, şi mai ales al prietenului protagonistului, care deja 
pariase sume fabuloase pe întreaga escrocherie. Poate ca să se evidentieze 
şi mai mult faptul că moralitatea tradițională este respinsă de timpurile 
moderne, televiziunea cu cea mai mare audiență a decis să difuzeze acest film 
tocmai în ajun de Crăciun. Chiar şi industria reclamei pare să se folosească de 
atitudinea anti-morală. De exemplu, una dintre cele mai recente reclame la 
hamburgeri sună astfel: „Uneori, trebuie să încalci regulile”. 

Un alt aspect destul de influent al declinului moralității se referă la 
faptul că importante mişcări intelectuale au început să adopte o poziţie 
anti-morală. Noile abordări ale psihologiei şi sexualității care au început să 
domine scena secolului al XX-lea au ajuns să considere moralitatea ca fiind 
opresivă, autoritară şi uneori chiar legată de conflicte nevrotice interne 
(pentru o critică în acest sens, vezi, de exemplu, Wallach şi Wallach, 1974). 

Desigur, ati putea spune că nu putem înțelege cultura în care trăim din 
exemplele vedetelor de cinema sau din ceea ce spun anumiţi intelectuali, 
ci din modul în care îşi trăiesc oamenii reali viața adevărată. Jackall (1988) 
a observat, de exemplu, că managerii sunt din mai multe puncte de vedere 
coloana vertebrală şi reprezentanții moralității culturii noastre. Aşa cum am 
menționat mai înainte, aceşti manageri deseori adoptă şi perspective care 
sunt destul de îndepărtate de principiile moralității tradiționale, începând cu 
impunerea principiului de a spune şi de a face tot ceea ce le cere şeful. 

Reacţia împotriva moralității a fost dublată de o nouă abordare a 
funcționării şi a relațiilor interumane, care îşi are originile în terapie (de 
exemplu, Rieff, 1968). În această concepție, scopul este să îi facem fericiţi, 
sănătoşi şi bine adaptati pe toți. Problema binelui şi răului îşi pierde din 
semnificație, iar când moralitatea interferează în vreun fel cu exprimarea 
sinelui, atunci moralitatea este cea care va trebui să cedeze. Într-adevăr, 
abordarea terapeutică tinde să considere moralitatea ca fiind o forță 
periculoasă care îi împinge pe oameni spre un conformism necugetat, 
organizat în jurul unor reguli arbitrare şi stupide, care împiedică libertatea 
şi exprimarea liberă (vezi Bellah şi colab., 1985, p. 140). „Etica” terapeutică 
predă, mai presus de toate, acceptarea propriei persoane, iar moralitatea 
devine subordonată acestui scop. Oamenii sunt încurajați să accepte şi să 
exprime chiar şi sentimentele ostile, în ideea că suprimarea lor ar putea 
periclita sănătatea mentală (pentru o critică în acest sens, vezi, de exemplu, 
Tavris, 1982). 

Astfel, putem spune că există o mişcare intelectuală masivă foarte 
evidentă (poate într-o formă putin alterată) în conştiinţa populară, care 
critică în mod deschis moralitatea. Îi îndeamnă pe oameni să „fie” şi să se 

„accepte” aşa cum sunt, să îşi exprime emoţiile fără să tind cont de standardele 
moralității. 

Pe scurt, în paralel cu formarea societății moderne, moralitatea a început 
să piardă din influenţa pe care a deținut-o. Structura socială şi economică a 
societății a redus importanța şi viabilitatea moralității ca modalitate vitală 
de supraviețuire. Baza religioasă a moralității fiind erodată, moralitatea a 
început să fie discreditată şi considerată a fi arbitrară, personală şi opresivă. 
Deşi moralitatea şi virtutea şi-au păstrat o oarecare importanță socială, ele nu 
mai au influența pe care au avut-o în trecut. 


Tradiţia 


Tradiţia era şi ea un fundament de valoare extrem de important în 
trecut. Tradiţia este un fundament de valoare, deoarece justifică un anumit 
tip de comportament şi de abordare. Adică, oamenii pot justifica o serie de 
comportamente prin fraza „fiindcă aşa am procedat întotdeauna”. Tradiţia 
se bazează pe un anumit „prestigiu moral al trecutului” (Shils, 1981, p. 2), 
reflectând transformarea unui simplu obicei şi a repetării acestuia într-o 
valoare pozitivă. Astfel, stilurile de gândire sau comportamentele familiare 
par să fie potrivite, acceptabile, corecte şi chiar fireşti (Shils, 1981, p. 200). 

Astfel, tradiția formează o legătură vitală între comunitatea actuală şi 
trecutul ei, unde pot fi incluşi strămoşii şi moştenirea culturală a comunității 
respective. Tradiţia promovează stabilitatea prin transformarea repetitiei 
într-o sursă de ordine, reguli şi valoare. Astfel, tradiția îndeplineşte una dintre 
funcţiile cele mai importante ale sensului, şi anume că impune stabilitate în 
viață. Le prescrie oamenilor cum ar trebui să gândească şi să se comporte, 
oferind astfel criterii pentru bine şi rău — ceea ce este esența fundamentului 
de valoare. Astfel, şi tradiția ne ajută să considerăm că viața are sens şi merită 
trăită (Shils, 1981). 

Tradiţia a avut foarte mult de suferit în urma modernizării societății 
(Shils, 1981). Una dintre caracteristicile centrale ale tranziţiei la o societate 
modernă este rationalizarea — adică încercarea de a planifica şi decide totul 
pe baze pur raționale. Acest nou stil rațional de gândire a înlocuit abordarea 
tradițională. Alte aspecte ale modernizării au produs scindări în formele 
vieții sociale care depindeau de tradiție (de exemplu, comunitățile locale şi 
sărbătorile). În unele cazuri, guvernele şi birocratiile moderne încearcă în 
mod voit să înlocuiască aspecte ale vieţii tradiționale cu noi aspecte pe care 
le consideră mai viabile. În alte cazuri, destrămarea tiparelor tradiționale a 
fost un simplu produs secundar accidental al altor schimbări (de exemplu, 
Habermas, 1973). 

De exemplu, viata tradițională rurală in Europa agrară avea o serie de 
caracteristici de bază. Acestea includeau: solidaritatea în cadrul comunităţii; 
preferința pentru o autoritate fermă, care era mai presus de alegerile şi de 
libertatea personală, şi întâietatea obiceiului în raport cu spontaneitatea 
(Shorter, 1975, p. 20). În mod evident, societatea modernă a respins şi a înlocuit 
într-o oarecare măsură aceste forme de viață, de vreme ce spontaneitatea 
şi libertatea au devenit valori mai importante şi prioritare față de obicei, 
autoritate şi solidaritate. 

Pe măsură ce o societate se modernizează, tradiția începe să-şi piardă 
din eficiență ca fundament de valoare — nemaireusind să confere o valoare 
pozitivă anumitor stiluri comportamentale sau de gândire. Chiar mai mult, 
dacă o tradiție este întreruptă sau considerată învechită, reinstaurarea ei 
poate fi foarte dificilă. Câţiva indivizi s-ar putea să practice tradiția din când 
în când, dar aceasta nu mai are forța pe care a avut-o în trecut. De exemplu, 
cucerirea insulelor din Pacific de către albi şi de către societatea occidentală 
a dus la distrugerea masivă a multor culturi băştinaşe (de exemplu, Fagan, 
1984). Uneori, se mai practică anumite ritualuri tradiționale, mai ales pentru 
a amuza turiştii, ceea ce nu poate fi considerată supraviețuire a tradiției. 
Este foarte dificil să ne imaginăm că aceste prezentări mai au încărcătura 
emoțională şi semnificația pe care au avut-o, chiar şi pentru cei care le practică 
(ca să nu mai vorbim de spectatorii bronzati, îmbrăcaţi în bluze cu motiv 
floral şi care mestecă gumă în timp ce urmăresc spectacolul). 

După ce modul tradițional de viață a fost suspendat, abandonat 
sau chiar profanat, acesta este foarte greu de reinstaurat. Acest lucru este 
observabil în cazurile în care societatea încearcă să reînvie tradiţiile odată 
înlăturate. În ultimii ani, mai multe țări au încercat acest lucru. Cambogia 
şi Iranul şi-au răsturnat guvernele de orientare modernă, cosmopolită, au 
expulzat străinii din tara, au închis multe dintre instituțiile moderne şi au 
încercat să reinstaureze forme tradiționale mai vechi de comportament. A 
fost nevoie de instalarea unui regim brutal de teroare pe plan intern pentru 
a impune aceste structuri regresive, iar nevoia unei politii care apelează la 
teroare este un semn clar că puterea valorilor tradiționale este deja slăbită. 
O parte dintre aceste încercări a eşuat repede, iar şansele reuşitei în cazul 
celorlalte sunt destul de reduse. 

Într-adevăr, dacă împăratul Iulian nu a reuşit să reinstaleze în Imperiul 
Roman prestigioasa religie păgână în fata creştinismului în ascensiune, nu 
avem prea multe motive să credem că încercările similare de a relua tradiții 
deja înlăturate vor avea mai mult succes în societatea modernă. De regulă, 
odată abandonată, o tradiție nu mai poate fi readusă la viață (Shils, 1981). 

Tradiţia se bazează pe prestigiul trecutului, invocând principiul că 
modul în care se făceau lucrurile pe vremuri era mai sigur, de încredere şi, 
prin urmare, mai bun decât noile modalități care nici nu sunt testate (Shils, 

1981). Desigur, şi în acest argument este un sâmbure de adevăr — dacă ar fi 
fost greşite, tiparele de gândire sau de comportament nu ar fi supraviețuit. 

Acceptia potrivit căreia abordările vechi sunt mai bune şi mai de 
încredere a fost subminată de viata modernă. Stiinta, tehnologia şi industria 
reclamei au influențat serios modul în care au fost revizuite judecatile 
favorabile despre trecut. Este foarte interesant de comparat modul în care 
abordările vechi şi noi pot influența o societate bazată pe principii religioase 
şi una bazată pe principii ştiinţifice. În cazurile în care anumite aspecte ale 
vieţii se bazau pe religie, tiparele vieţii, în general, erau considerate ca fiind 
străvechi (cu cât sunt mai vechi, cu atât e mai bine). Foarte rar se întâmplă ca 
o doctrină religioasă să-şi facă reclamă cu un slogan de tipul: „religie nouă 
şi îmbunătăţită”. In schimb, chiar şi doctrinele religioase noi tind să dea 
impresia că s-ar întoarce la ideile şi doctrinele religioase vechi, originale, ca 
reacție la practicile religioase contemporane, acuzate de a fi pierdut legătura 
cu credința originală. 

Pe de altă parte, însă, ştiinţa şi tehnologia echivalează „vechiul” cu 
ideea de „învechit şi controversat”. În timp ce ideile religioase mai vechi erau 
considerate mai bune, ideile ştiinţifice mai noi sunt considerate superioare, iar 
tehnologia şi produsele acesteia net superioare celor din trecut. Inferioritatea 
tiparelor şi a tehnicilor vechi este ca o poezie repetată fără întrerupere în 
societățile industrializate şi probabil că această tendință a contribuit la 
diminuarea forței emoționale şi a influenței exercitate de tradiție. În general, 
credința modernă în progres a transformat tradiția într-un duşman — un 
obstacol reactionar în calea progresului (vezi Shils, 1981). 

Ceea ce am spus mai înainte nu înseamnă că ar trebui să ne întoarcem 
la tradiție (sau să ținem cu dinţii de tradiţiile care ne guvernează viața). 
Într-adevăr, tradiţia poate fi criticată din mai multe puncte de vedere, printre 
care se numără şi capacitatea sa de a susține practici opresive şi discriminatorii 
(cum ar fi, de exemplu, limitarea drepturilor şi a rolurilor femeii). Ceea ce 
vreau să spun este că trecerea la o societate modernă a distrus sau a schimbat 
multe tradiţii (în bine sau în rău). Multe dintre tradiții aveau funcţia de a 
conferi sens vieții, funcție pe care au pierdut-o. 

Cazul tradiției ilustrează în mod clar dificultatea cu care se poate 
reinstala un fundament de valoare, după ce ea şi-a pierdut funcția (vezi 
Habermas, 1973). Nu se pot concepe tradiții noi peste noapte. Prin definiție, 
tradiţiile necesită acumularea valorii de-a lungul unor perioade lungi de 
timp, în care ele sunt repetate şi respectate. În tradiție, practicile vechi aveau 
valoare pur şi simplu fiindcă erau vechi (sau fiindcă ofereau un sens de 
continuitate). Societatea modernă a pierdut această modalitate de a-şi justifica 
practicile; acestea trebuie justificate pe baze practice, raționale, cum ar fi 
demonstrarea faptului că sunt eficiente, viabile şi aşa mai departe. Practic şi 
eficient nu înseamnă că ar fi bune sau rele. Astfel, societatea modernă trebuie 


Capitolul 5 - Identitatea personală şi criza de valori 
ÎI at 


să se descurce cu mai puține modalități prin care să îşi poată justifica faptele 
ca bune sau rele. 


Concluzie: Criza de valori 


Apariţia societății moderne este strâns legată de scindarea, erodarea 
şi distrugerea ocazională a mai multor fundamente de valori de importanță 
majoră. Religia, moralitatea şi tradiția i-au ajutat pe oameni să atribuie sens 
vieţii lor, dându-le în acelaşi timp şi repere pentru a recunoaşte ce este bine şi 
oportun. Însă religia, moralitatea şi tradiția nu mai au puterea socială şi forța 
emoțională de care se bucurau în trecut. Mai multe fundamente de valori 
au avut aceeaşi soartă — de exemplu, concepția aristocratică a onoarei, etica 
muncii, precum şi unele forme de naționalism şi de imperialism. 

Ca urmare, individul modern trebuie să facă fata provocărilor vieții, cu 
mai puţine criterii ferme pentru a stabili legitimitatea acțiunilor sale şi cu mai 
puține modalități de a deosebi binele de rău. În comparaţie cu predecesorii 
lui, omul modern are la dispoziție mult mai puţine surse de justificare, care şi 
ele sunt mai vagi, pline de ambiguitati. 

Din acest motiv, societățile moderne se confruntă cu problema deja 
cronică a lipsei fundamentelor de valoare. Valoarea economică, şi mai putin 
valoarea morală, este cea care domină viata modernă. Însă să-ţi trăieşti viata 
exclusiv pentru valori financiare este considerat inadecvat şi nesatisfăcător 
chiar şi de către cei infatuati din cauza succesului financiar (vezi Huber, 
1987). Nu există o bază acceptată, fermă, de justificare a propriilor acțiuni şi 
norme care să ne ajute să estimăm dacă ceea ce facem este bine sau rău. 

Din când în când, această lipsă a valorilor atinge proporţiile unei 
adevărate crize. Asemenea crize pot apărea, de exemplu, în cazurile în care 
un guvern nu poate să-şi justifice cerințele față de cetățenii săi, nu îi poate 
convinge că ceea ce le cere este corect. În acest mod, capacitatea de a funcționa 
eficient a guvernului respectiv este sever periclitată, iar întregul sistem social 
ar putea suferi modificări radicale (de exemplu, un guvern abuziv şi corupt 
ar putea pierde sprijinul poporului, fiind nevoit să abdice). Habermas (1973) 
a numit asemenea cazuri extreme „crize de legitimitate”. 

Însă, în discuția despre sensul vieții, factorul important este lipsa 
cronică de valori şi nu cea acută, dar ocazională. Segmente mari din populația 
modernă trebuie să se adapteze vieții, fără să aibă la dispoziţie criterii solide, 
acceptate unanim despre ce este bine şi ce este rău. Cultura nu ne oferă 
suficiente fundamente de valoare care să satisfacă nevoia umană de a justifica 
şi legitima acţiunile proprii. În anumite cazuri, oamenii ar putea şti care sunt 
criteriile moralității tradiționale, dar nu sunt siguri dacă ar trebui să respecte 
aceste prescrieri (cu riscul de a fi naivi) sau să-şi urmărească interesele proprii. 
Astfel, una dintre cele patru nevoi de sens rămâne neîmplinită. 

Aşa cum am indicat şi în capitolele anterioare, există diverse moduri 
standard prin care se poate suplini lipsa de sens. De exemplu, extinderea 
surselor de sens încă existente. Acest proces poate avea loc atât la nivel 
colectiv, cât şi la nivel individual. Cu alte cuvinte, societăți întregi ar trebui 
să se comporte în acelaşi fel în care se comportă indivizii. Confruntată cu 
pierderea mai multor fundamente de valoare, ne putem aştepta ca societatea 
modernă să apeleze la sursele de sens de care mai dispune şi să încerce să le 
transforme în fundamente de valoare. 

Una dintre sursele de sens puternice şi frecvente din societatea modernă 
este sinele. Noţiunea sinelui şi a identității, definiţii ale sinelui, modalitățile de 
autocunoaştere şi dezvoltare personală sunt la dispoziția tuturor. Încercarea 
de a transforma identitatea propriei persoane într-un fundament de valoare 
(şi, nu întâmplător, într-un model de împlinire) este una dintre temele majore 
ale erei moderne. Ca să putem înțelege acest proces, este important să luăm 
în considerare două aspecte fundamentale: în primul rând, natura sinelui şi 
modul în care acesta s-a schimbat în societatea modernă şi, în al doilea rând, 
modul în care procesul modernizării a erodat vechile fundamente de valori, 
pregătind astfel terenul pentru înlocuirea cu sinele. În continuare, vă voi oferi 
o scurtă trecere în revistă a acestor aspecte. 

Sinele nu este nicidecum singurul cu care s-a încercat substituirea 
fundamentelor de valori pierdute. Criza de valori este o problemă foarte gravă 
a societății moderne, având o influență asupra modului în care societatea 
foloseşte anumite sensuri. În capitolul următor, se va discuta despre încercarea 
umană de a transforma munca, activitatea profesională într-un fundament de 
valoare (adică etica muncii), iar în capitolul care îi urmează, se va trata natura 
sacră a familiei în societatea modernă. În orice caz, sinele este una dintre 
încercările cele mai eficiente de a construi noi fundamente de valoare şi, prin 
urmare, merită atenție specială. 


Construirea identității moderne 
Definirea sinelui 


Sinele este produs atât de natură, cât şi de cultură, fiind constituit 
dintr-un corp fizic şi un set de definiții. Termenul de identitate poate fi folosit 
pentru a se referi la aceste definiții. Cu alte cuvinte, corpul este format din 
materie fizică, identitatea este constituită din sens, iar sinele este combinaţia 
celor două. Pentru scopul nostru, distincția dintre sine şi identitate nu are o 
importanță foarte mare. 

Identitatea unei persoane poate fi definită ca totalitatea răspunsurilor 
date la întrebarea „Cine eşti?”. Identitatea include un aspect interpersonal 
(incluzând aici rolurile sociale şi reputația), un concept legat de potenţialul 

persoanei, precum şi un set de priorități şi valori. Identitatea ne ajută să trăim 
în societate şi să luăm decizii (Baumeister, 1986). 

Identitatea înseamnă a rămâne aceeaşi persoană de-a lungul timpului. 
Această continuitate a identității poate fi considerată o formă a falsei 
permanente. De fapt, corpul, motivațiile şi procesele sale, precum şi sinele 
social, suferă tot timpul schimbări şi ajustări. Identitatea îi impune stabilitate 
şi continuitate sinelui. De exemplu, identitatea înseamnă să-ți respecţi 
promisiunea pe care ai făcut-o săptămâna trecută sau anul trecut, chiar dacă 
nu iti mai vine să faci ceea ce ai promis. Aşa cum am menționat anterior, 
una dintre funcţiile sensului este să contribuie la impunerea stabilității în 
viata, iar identitatea este un aspect important al acestei probleme. Identitatea 
îi ajută pe oameni să rămână angajaţi în relații stabile, să se îndrepte spre 
aceleaşi scopuri, să facă alegeri şi să ia decizii într-un mod consecvent. Cei 
care nu au o identitate fermă, cei care suferă de crize de identitate nu au 
la dispoziție aceste forme de stabilitate. Interacțiunile lor cu ceilalți sunt 
instabile, comportamentul lor este un amestec confuz de scopuri care se 
schimbă permanent, iar deciziile lor se bazează pe capricii, sunt arbitrare şi 
inconsecvente (vezi de exemplu, Baumeister, Shapiro şi Tice, 1985; Baumeister, 
1986). 


Sinele, legăturile emotionale și valoarea 


Sinele are câteva calități speciale care îi permit să fie o posibilă sursă 
de valoare. Baza naturală pentru a putea deveni valoare este reprezentată 
de ataşamentele afective (vezi Klinger, 1977), pe care sinele le formează pe 
loc. Recunoaşterea proprietății prin expresia „al meu/a mea” poate fi cauza 
instalării unor stări care să reflecte posesie, familiaritate şi preferință pentru 
obiectul posedat. Cea mai simplă manifestare a acestui fenomen este simplul 
efect al expunerii (Zajonc, 1968), care susține că oamenii vor avea emoții 
pozitive fata de lucrurile care le sunt prezentate. Familiaritatea naşte atracție, 
cel putin la început. 

Conceptul sinelui are o putere foarte mare în formarea şi menținerea 
legăturilor cu încărcătură afectivă. În câteva experimente binecunoscute (de 
exemplu, Rogers, Kuiper şi Kirker, 1977), participanților li s-au prezentat 
câteva cuvinte, după care au fost rugaţi să îşi exprime părerea despre fiecare 
dintre ele. Uneori părerile erau impersonale (de exemplu, dacă cuvântul 
respectiv rimează cu un alt cuvânt sau dacă persoana ştia sensul cuvântului 
respectiv). În cazul participanților cărora li s-a cerut să decidă dacă cuvântul 
respectiv îl reprezintă sau nu, lista a fost memorată mult mai bine decât setul 
anterior. Acest lucru a fost valabil şi în cazul în care participantul relata că 
setul de cuvinte nu îl reprezintă, nu i se potriveşte. Simpla asociere mentală a 

unor cuvinte cu ideea sinelui i-a conferit cuvântului respectiv o semnificație 
specială, fiind encodată mult mai profund în sistemul mnezic. 

Aceste efecte pot fi considerate simple manifestări ale sinelui ca sursă 
de valoare. Lucrurile asociate cu sinele capătă o putere emoțională specială. 
Locurile dintr-o sala de clasă pot fi identice, dar oamenii devin atasati de locul 
lor, iar când cineva le ocupă locul devin iritati. Cu proxima ocazie, probabil] 
că vor veni mai devreme ca să nu le ocupe nimeni locul în banca respectivă. 
În aceeaşi ordine de idei, locuința, familia, copiii, autoturismul unei persoane 
nu trebuie neapărat să difere calitativ de avutul celorlalți, dar persoana le va 
considera speciale, exclusive şi va fi foarte ataşată de ele. Aceste procese sunt 
departe de a reprezenta acceptarea sinelui în cultură ca sursă centrală de 
valoare în viață, dar arată că sinele are capacitatea de a crea şi de a exporta 
valoare. 

De acest lucru mi-am dat seama acum câţiva ani, cu ocazia unei 
drumeții. Mi-am pierdut cea mai mare parte a primei zile încercând să îmi 
găsesc un toiag. Niciunul nu mi s-a părut tocmai potrivit, dar până la urmă 
m-am mulțumit cu cel mai putin noduros şi, în restul excursiei, am cutreierat 
munții cu acest toiag. In ultima zi, la doar câteva mile de destinație am 
observat un toiag perfect. Am aruncat imediat vechiul toiag, şi l-am ridicat pe 
cel nou. Însă, pur şi simplu, nu puteam abandona primul toiag. Chiar dacă cel 
găsit în ultima zi părea incomparabil mai bun şi mi-ar fi putut fi de ajutor cu 
ocazia altor drumeții, resimteam o loialitate stranie față de vechiul meu toiag 
noduros. În consecință, am ridicat vechiul toiag, pe care l-am folosit până 
la destinaţie. Ştiu că a fost o decizie iraţională, însă situația demonstrează 
puterea emoțională şi valoarea care poate lua naştere din asocierea unor 
obiecte cu ideea sinelui. 


Complicarea sinelui 


Există o serie de dovezi care atestă faptul că sinele a devenit din ce 
în ce mai complex şi mai problematic în viața modernă. Deoarece am tratat 
detaliat această problemă în alte lucrări (Baumeister, 1986, 1987), în cele ce 
urmează vă voi prezenta doar o sinteză a acestor aspecte. 

Societatea medievală avea o viziune foarte simplistă asupra sinelui, 
acesta fiind definit pe baza unor norme stabile. Identitatea unei persoane 
depindea în foarte mare măsură de circumstanțele în care s-a născut (de 
exemplu: legăturile de familie, rangul social). Crizele de identitate, îndoielile 
legate de propria persoană, conştiinţa propriei persoane, procesele interne 
nu aveau prea mult sens. Este foarte important să subliniem şi faptul că 
utilizarea în acea vreme a termenului de sine avea o conotație negativă, prin 
care persoanele josnice, lacome şi limitate erau opuse valorilor superioare ale 

lui Dumnezeu şi celor ale comunității (Baumeister, 1986; Rosenthal, 1984). 
Moralitatea şi virtutea constituiau principalele forte opuse sinelui. „Sinele” se 
referea la natura umană păcătoasă, slabă, primitivă şi incultă, spre deosebire 
de principiile impersonale, supraumane şi divine ale moralității creştine. 

Pe măsură ce societatea occidentală a evoluat de la Evul Mediu la 
civilizația modernă şi conceptul individualitatii s-a extins şi a devenit din ce 
în ce mai complex. Definiţiile fixe, standardizate şi stabile ale sinelui începeau 
să îşi piardă eficiența şi să devină din ce în ce mai nepotrivite. Intensificarea 
mobilității sociale, multitudinea (şi caracterul efemer) rolurilor şi a relațiilor 
interpersonale, declinul abordărilor religioase ferme ale potenţialului uman, 
apariția pluralismului valorilor au contribuit semnificativ la complicarea şi 
ambiguizarea sinelui. Pe scurt, societatea a încetat să definească identitatea 
persoanei, lăsând-o să-şi construiască singură sinele. Aceste schimbări au 
sporit în mare măsură sentimentul de libertate al persoanei, dar, în acelaşi 
timp, au sporit şi dificultățile. Apariția unei forme noi de adolescență, o 
perioadă de viață ciudată, dificilă, nesigură şi problematică a fost rezultatul 
parțial al acestui proces, deoarece definirea identității adultului a devenit 
sarcina extrem de dificilă şi ambiguă a adolescenților (Baumeister, 1986; 
Demos şi Demos, 1969; Kett, 1977). 

Conceptul identității interioare a continuat să evolueze constant. Initial, 
ideea că sinele adevărat este ascuns înăuntrul persoanei a fost stimulată şi de 
trăirea deceptiei şi a ipocriziei, prin observarea faptului că oamenii nu sunt 
întotdeauna ceea ce pretind că ar fi (Trilling, 1971). La începutul secolului al 
XX-lea, civilizația occidentală a început să considere sinele o arie extinsă de 
gânduri ascunse, sentimente, emoții, intenții intime, trăsături de personalitate 
sau capacități latente, surse de creativitate, ingrediente necesare dezvoltării 
personale, soluții la multe probleme personale şi dileme legate de propria 
identitate şi fundamentul pentru alegerea şi respingerea valorilor „personale” 
(Baumeister, 1986). 

Dezvoltarea conceptului de sine a continuat şi în ultimele decenii. 
Cercetările au evidenţiat faptul că ființele umane sunt mai dispuse să discute 
despre calitățile lor individuale şi se preocupă mai mult de propria persoană 
decât generațiile anterioare (Veroff şi colab., 1981, pp. 115, 103). Omul de 
astăzi se percepe într-o lumină mult mai pozitivă decât se percepea generația 
părinților săi şi nu se mai evaluează prin prisma categoriilor morale, ci mai 
degrabă prin trăsături individuale de personalitate. Cu alte cuvinte, sinele 
modern este descris ca o configurație unică de trăsături personale şi mai putin 
prin prisma unui model standardizat, bazat pe norme sociale şi categorii 
morale (Veroff şi colab., 1981, pp. 118, 121). 

Deci, încomparațiecu convingerile şi prezumtiile generatiiloranterioare, 
sinele s-a dezvoltat dramatic atât în dimensiuni, cât şi în importanță. Acest sine 
elaborat şi supradimensionat este capabil să îndeplinească o serie de funcții 

noi. Mai precis, sinele poate fi extrem de util ca sursă de sens, remediind toate 
neajunsurile pricinuite de lipsa de sens cu care se confruntă viața modernă. 
Este putin probabil ca motivul pentru care sinele îndeplineşte în prezent atât 
de multe funcţii să rezide în simplul fapt că el ne stă la dispoziție pentru a 
prelua aceste funcții. Mai degrabă, am putea presupune că tendințele care 
au determinat expansiunea sinelui şi cele care au creat criza de valori au 
determinat şi posibila utilizare a sinelui ca o soluție. În cele ce urmează, vom 
examina aceste tendințe. 


Ascensiunea sinelui 


O parte dintre factorii care au slăbit influența vechilor surse de valori au 
participat simultan la consolidarea sinelui. În unele cazuri, sinele pare să fie 
una dintre armele modernizării utilizate în demolarea forțelor conservatoare 
ale valorilor tradiționale. Următorul subcapitol va explica modul în care se 
leagă erodarea valorilor tradiționale de importanța din ce în ce mai mare a 
sinelui. 


Individul raţional, economic 


Aşa cum am prezentat mai înainte, stilul de viață clădit pe principii 
creştine nu s-a adaptat deloc uşor la noile forme de viață modernă bazate pe 
considerente financiare. Religia juca un rol minor în industrie sau în afaceri, 
iar succesul comercial era de obicei considerat ceva amoral (şi uneori chiar 
imoral!). Dar, pe măsură ce noua economie industrială lăsa în urmă principiile 
creştine, ea consolida şi cristaliza din ce in ce mai mult sinele modern. Viața 
financiară modernă se bazează pe individ, pe urmărirea rațională a intereselor 
personale, care, treptat, au înlocuit vechile tipare bazate pe principii de 
cooperare, moralitate şi bunăstare colectivă. 

Pe măsură ce se contura lumea modernă, persoana devenea un agent 
economic autonom din ce în ce mai independent. Tinerii nu mai erau 
constrânşi să-şi petreacă întreaga viață în societatea în care s-au născut. A 
apărut posibilitatea de a se muta la oraş, unde puteau găsi un loc de muncă, 
puteau să-şi întemeieze o familie, un cămin. În cazul în care rezultatul nu era 
cel aşteptat, persoana putea să-şi schimbe locul de muncă sau să se mute în 
altă localitate. În Statele Unite, de exemplu, vestul le oferea pământ tuturor 
celor care erau dispuşi să accepte riscul şi dificultățile. Astfel, începea să scadă 
dependența individului de comunitate, iar marile ocazii deschise succesului 
şi eşecului (adică pierderilor şi câştigurilor) depindeau parțial de abilitățile 
financiare şi de deciziile personale ale individului. 

Economia modernă se bazează pe schimb. Câştigul unuia înseamnă 
pierderi pentru celălalt. Dacă prețul este prea mare, cumpărătorul pierde, 
iar vânzătorul se poate bucura. Interesul economic al fiecărei persoane este 
într-un fel în contradicţie cu interesele celeilalte persoane. În schimb, viața 
în satele agrare tradiționale nu învrăjbea oamenii unul împotriva celuilalt 
într-o măsură atât de mare. Rareori se întâmpla ca vecinul cuiva să îi fie şi 
rival. Supravietuirea şi prosperitatea depindeau de cooperare şi bunăvoință 
reciprocă, mai ales dacă ținem cont şi de lipsa unei forțe de ordine centrală sau 
a unei autorități militare. Fiindcă nu existau programe federale de asistență 
socială, prima sursă de ajutor în caz de dezastru era vecinul. Ca urmare, era 
mai înțelept să te înţelegi bine cu vecinul si să te bucuri că îi merge bine şi 
viceversa. 

Economia industrială modernă a accentuat importanţa avutului. Banul 
se mişca mai repede, iar şansa de a pierde sau de a câştiga sume mari era şi ea 
mai mare. Această accentuare a mobilității socio-economice a subliniat rolul 
individului ca agent economic independent, autonom şi stăpân pe abilitățile 
sale. 

Cei care prosperau în noul sistem economic erau cei care au acceptat, 
au înțeles şi au aplicat regulile şi oportunitățile acestui sistem. Urmărirea 
rațională a intereselor proprii a invadat noua economie, astfel această 
încercare a devenit o modalitate importantă de adaptare şi de progres. 
Acest lucru a rupt însă echilibrul tradițional dintre moralitatea promovată 
social şi interesul privat. Spre deosebire de trecutul feudal, noua societate îi 
recompensează pe cei care îşi urmăresc interesele proprii. 

Cetăţenii acestei lumi noi nu s-au simțit în largul lor destul de mult 
timp din cauza acestor noi orientări. De-a lungul secolului al XIX-lea, 
oamenii simțeau nevoia să apeleze la valori mai înalte (cum ar fi filantropia, 
de exemplu) ca să justifice goana după avere (Huber, 1987). Totuşi, ideea 
centrală este că, treptat, urmărirea intereselor proprii a devenit un principiu 
aproape unanim acceptat. Goana după avere, faimă, putere şi alte beneficii 
personale a devenit tema centrală a vieții economice, iar încercarea moralității 
de odinioară de a condamna asemenea tendințe s-a demodat. 

Însă nu ar trebui să exagerăm influența economiei asupra moralității. 
Ar fi exagerat să susţinem că economia modernă a discreditat moralitatea 
tradițională sau că a inversat vechile concepții despre virtute. Dar, în 
momentul în care practicile economice au devenit incompatibile cu valorile 
tradiționale, acestea din urmă au fost înlăturate şi ignorate, cu excepția 
discursurilor emfatice de la slujba de duminică sau din articolele unor reviste. 

Cu alte cuvinte, noua viață economică a redus semnificativ relevanta 
formelor mai vechi ale virtuții. La început, s-a încercat reconcilierea celor 
două poziții, justificând succesul financiar cu serviciile aduse societății, 
cu „succesul adevărat” al dezvoltării caracterului şi pe baza imperativelor 

religioase. Treptat, aceste justificări şi-au pierdut necesitatea. La începutul 
secolului XX, scriitori şi oratori cum ar fi Bruce Barton declarau: „Cu toții 
vrem să facem bani, nimic ruşinos în acest lucru” (Huber, 1987, p. 198). 

Este interesant (şi surprinzător în acelaşi timp) că, la începutul secolului 
XX, existau încercări de a justifica moralitatea pe baza succesului în afaceri şi 
mai putin în direcția inversă. Corectitudinea, de exemplu, era considerată un 
aspect important în lumea afacerilor: afaceristul necinstit era sortit eşecului, 
fiind la un moment dat părăsit de clienți (Bruce Barton a ajuns să îl descrie 
pe Isus ca fiind prototipul unui afacerist eficient!). La mijlocul secolului XX, 
această formă de argumentare a devenit foarte populară şi extrem de des 
folosită. Moralitatea şi religia deveneau mai atrăgătoare tocmai datorită 
faptului că ajutau individul să-şi atingă scopurile financiare. Un cercetător 
a comparat anii ’50 cu secolul al XIX-lea, prin următorul enunţ: „În timpul 
şi înaintea secolului al XIX-lea, etica privitoare la caracter invoca religia 
pentru a justifica acumularea de avere. Noua Gândire a exploatat religia ca o 
modalitate de a face bani” (Huber, 1987, p. 332). Noua abordare a fost rezumată 
de pastorul Norman Vincent Peale, care, prin „puterea gândirii pozitive”, 
promitea succes financiar combinat cu beneficiile credinței creştine. 

Pe scurt, lumea modernă a luat naştere împreună cu un nou sistem 
economic, în care pot fi incluse producția industrială, intensificarea 
comerțului şi o mai mare afluenta de bunuri. Aceste schimbări au pus valorile 
tradiționale într-o poziție problematică, făcându-le să pară irelevante şi 
învechite, subliniind în acelaşi timp importanţa sinelui. 


Individualismul politic 


La fel ca în cazul noilor tendințe economice, şi noile orientări politice au 
sprijinit ideea individualismului. Mai precis, sinele individual a fost întărit în 
urma conflictului de putere care a dominat Renaşterea şi societatea modernă 
timpurie. Trecerea de la feudalism la statul modern nu a fost una lină — în 
cele mai multe cazuri, statul şi guvernul (în unele cazuri şi puterea regală) au 
smuls puterea din mâna baronilor, conților, ducilor şi aşa mai departe. 

Europa feudală a Evului Mediu avea guverne naționale centralizate, 
însă acestea nu au avut prea multă autoritate sau jurisdicție. Viaţa a fost 
condusă la nivel local de nobilime. Regii se ridicau uneori doar cu putin 
deasupra celor mai importanți şi mai puternici nobili locali. Rețeaua de 
obligații şi de servicii care defineau rolul guvernului în viața de zi cu zi 
orbita în jurul nobilimii locale şi a țăranilor care le lucrau pământurile. În 
multe cazuri, oraşele erau unități autonome, care se gospodăreau la nivel 
local, fără să aibă vreo legătură strânsă cu structurile de putere naționale şi 
internaționale. În lipsa mass-mediei, nu existau nici ştiri, nici comunicare 

Ja nivel national. De obicei, guvernele nationale nu aveau armate pregătite 

entru un atac imediat. Serviciul militar era o problemă de obligaţii locale 
ale țăranilor față de baroni, de vasal față de suveran şi aşa mai departe. 
Impozitele, munca şi alte obligaţii erau, de asemenea, stabilite la nivel local. 
Justiţia, protecţia şi securitatea, bunăstarea erau toate stabilite şi organizate 
la nivel local. 

Nobilimea deținea puterea pe baze locale şi funcționa pe principiul 
Jegăturilor extinse de familie. Aristocratia îşi câştiga puterea şi autoritatea 
personală pe baza arborelui genealogic şi a apartenenţei la familie. Jocurile de 
putere erau conduse de familii. Răzbunările (vendetele) se desfăşurau şi ele 
între neamuri, iar căsătoriile dintre marile familii erau o modalitate esențială 
de a stabili alianțe, iar loialitatea era şi ea moştenită (adică fiul trebuia să le fie 
loial aceloraşi stăpâni cărora le-a fost loial tatăl) etc. 

Într-o lume condusă la nivel local, marile familii erau agenţii sociali 
principali, mai ales în cazurile în care societatea respectivă avea o structură 
destul de rigidă. Un duce sau un baron local ştia care sunt familiile pe care 
poate conta şi care sunt familiile problematice; în cazul în care loialitatea 
era stabilă, aceste informaţii puteau avea o valoare foarte ridicată pentru 
o guvernare eficientă. În schimb, nivelurile mai înalte de guvernare nu se 
puteau descurca la fel de bine cu familiile individuale. Un primar de orăşel, de 
exemplu, poate cunoaşte cele mai multe dintre familiile importante din oraş, 
dar este absolut imposibil ca preşedintele Statelor Unite să facă cunoştinţă cu 
toate familiile importante din țară. Cu alte cuvinte, loialitatea familiilor față 
de suveranul local nu putea fi subminată prea uşor nici măcar de rege (regele 
nu are suficiente legături cu diversele familii ca să poată înlocui suveranul 
local în sistemul local specific). 

Puterea guvernelor locale se baza pe un sistem extins de familii. 
În momentul în care puterea centrală dorea să smulgă puterea din mâna 
conducerii locale, trebuia să scindeze puternica tradiție de loialitate la nivel 
de familie care deținea puterea locală. 

Din acest motiv, puterea centrală se adresa însuşi individului. 
La începuturile perioadei moderne, lupta pentru putere s-a dat între 
vechea alianță feudală dintre puterea locală şi clanuri şi axa modernă 
stabilită între guvernarea națională centralizată şi individ (sau familii). Ca 
urmare, dezvoltarea unui nou stat național modern însemna dezvoltarea 
individualismului politic, subliniind drepturile şi obligaţiile individului. 

Se pare că acest proces de întărire a poziției individului pe seama 
legăturilor sociale şi de familie continuă şi în zilele noastre. O cercetătoare 
a investigat consecințele adoptării noilor legi cu privire la divorț, ajungând 
la concluzia că aceste schimbări au contribuit la slăbirea puterii sociale care 
tinea familia unită (Weitzman, 1985). Această cercetătoare susține că efectul 
subtil al acestor schimbări este de a încuraja oamenii să pună în prim plan 

interesele proprii în timpul căsniciei, deoarece oamenii (şi mai ales femeile) 
care îşi sacrifică viața pentru bunăstarea familiei au de multe ori de suferit în 
urma divorțului. Pe scurt, „aceste legi noi conferă avantaje economice soților 
care investesc în propria lor persoană pe seama parteneriatului matrimonial” 
(Weitzman, 1985, p. 374). 

Astfel, formarea societății moderne a însemnat şi o serie de schimbări 
politice. Acestea au participat la formarea individului prin ruperea învoielilor 
tradiționale vechi şi a structurilor de putere. 


Dezvoltări sociale 


Transformările sociale legate de schimbările economice şi politice au 
întărit şi ele, la rândul lor, ideea de individ. Cei mai importanți factori care 
definesc identitatea adultă a unei persoane sunt profesia şi căsătoria. Timp 
de secole, aceste alegeri erau făcute de familie, iar cei implicați direct aveau 
putere decizională foarte redusă. Familia aranja şi ucenicia şi moştenirea 
pământului, cumpăra rangul militar sau orice trebuia pentru însuşirea unei 
profesii. În Europa tradițională, un tânăr nu prea putea să înceapă o viață 
de unul singur şi să se aştepte să aibă şi succes. Situația unei tinere din acea 
vreme era şi mai dificilă. În Europa tradițională, pământul era deja împărțit 
şi aveai nevoie de sprijinul familiei ca să primeşti şi tu o parte. 

La fel, căsătoria era în primul rând o învoială negociată de şi pentru 
familie. Aspecte cum ar fi sprijinul, zestrea etc., determinau eligibilitatea 
petitorilor, individul depinzând în mare măsură de familie. Doar cei foarte 
săraci reuşeau să evite aceste presiuni; însă, chiar şi aceştia aveau puține 
opțiuni (Stone, 1977). Cele mai multe persoane nici nu se căsătoreau, nu 
pentru că nu şi-ar fi dorit-o, ci fiindcă familiile lor nu le puteau oferi această 
oportunitate (vezi, de exemplu, Bernard, 1982). O parte din atracția pe care 
o reprezenta oraşul, în ciuda tuturor riscurilor, a primejdiilor şi a altor 
neajunsuri, rezida tocmai în faptul că mediul urban, viața industrială le 
oferea oamenilor o şansă în plus de a se căsători. Era o şansă pe care la țară 
nu o aveau. 

Modernizarea a redus dependenţa individului de familie, contribuind 
la exercitarea profesiei acestuia. Revoluţia industrială a creat o serie de 
locuri noi de muncă, iar legăturile şi aranjamentele de familie şi-au pierdut 
rolul vital în găsirea unei slujbe potrivite. La sfârşitul secolului al XIX-lea, 
educația generală era considerată potrivită pentru majoritatea profesiilor, 
spre deosebire de ucenicie, care oferea instruire specializată într-un singur 
domeniu. Şcolile publice au pus la dispoziția tuturor educația generală, 
oferind astfel oamenilor libertatea de a alege o slujbă fără să fie nevoiți să 
apeleze la legăturile de familie. 

La fel, căsătoria a început să depindă din ce în ce mai mult de alegerile 
individuale. Cu câteva secole în urmă, părinții erau cei care stabileau căsătoriile 
„copiilor, aceştia putându-şi exprima doar preferințele fata de potenţialii 
pretendenți. Când luau decizia finală, printre ceilalți factori decisivi, părinții 
puteau lua sau nu în considerare şi aceste preferințe. Insă evoluţia societății 
moderne îi permite individului să-şi aleagă singur partenerul de viață. 
Limitările şi restricţiile tradiționale au fost înlăturate în favoarea alegerii 
libere a partenerului (Stone, 1977; Smith, 1973). 

Motivul principal din spatele acestei schimbări revoluționare în 
cutumele căsătoriei este înființarea unor sisteme economice, politice şi legale 
noi, care le permit oamenilor să se căsătorească cu cine doresc, fără să aibă 
nevoie de ajutorul financiar al părinților. Chiar mai mult, nu mai este nevoie 
nici de ajutorul părinților pentru a face cunoştinţă cu potenţialii parteneri. 
Tinerii întâlnesc zeci de parteneri posibili în timpul şcolii, al facultăţii sau la 
locul de muncă. 

Dezvoltarea societăţii a dat posibilitatea individului să aleagă singur, 
reducând astfel dependența sa de familie. Definirea identității adultului 
prin alegerea profesiei şi a partenerului a devenit o realitate tangibilă pentru 
individ, cu implicarea minimă a restului societății. În trecut, familia era un 
factor esenţial în stabilirea legăturii dintre individ şi restul societăţii, dar în 
viata modernă familia şi-a pierdut această funcție (vezi, de exemplu, Fass 
1977). De fapt, familia a devenit astfel o modalitate prin care putem evita 
restul lumii (de exemplu, Bellah şi colab., 1985, p. 112). 


Sinteză 


Slăbirea unor forte sociale a subminat fundamentele centrale de valori 
care au ghidat cultura şi viața timp de mai multe secole. Aceleaşi forțe au 
întărit în paralel şi ideea sinelui individual. Noul şi puternicul individualism 
s-a conturat din tiparele economice, politice şi sociale ale lumii moderne. 

Efectul cumulat al acestor schimbări a determinat extinderea sinelui 
dincolo de limitele acceptate în Evul Mediu. Sinele a început să fie privit ca 
o entitate vastă, complexă şi complicată, impregnată de sens şi abundând de 
un potenţial. Sinele a devenit una dintre sursele sensului vieții. Acest lucru 
poate fi observat în îndemnurile moderne, potrivit cărora, prin introspectie, 
persoana poate găsi răspunsurile la întrebări legate de sensurile vieții, 
indicații despre cum să luăm decizii bune, unde putem găsi sursa creativității 
şi aşa mai departe. 

Cu alte cuvinte, noua concepție a sinelui dădea de înțeles că acesta 
tăinuieşte multe aspecte încă necunoscute. Acest lucru însemna că, de fapt, 
nimeni nu ştie cu exactitate ce se ascunde în sinele său. Prin această abordare a 

devenit posibilă acceptarea ideii că o altă formă de sens — mai precis, valoarea 
-ar putea proveni din străfundurile sinelui. 

Noile orientări economice, politice şi sociale continuau să încurajeze 
oamenii să gândească şi să se comporte ca identități individuale. Economia 
modernă a început să considere familia restrânsă, chiar şi individul, ca pe o 
unitate economică fundamentală, implicată permanent în tranzacții de sumă 
zero!. Noile state nationale subliniază drepturile şi obligaţiile individului, 
dizolvând treptat identificarea cu familiile extinse şi cu autoritățile locale. 
Diversificarea locurilor de muncă şi noua ofertă modernă de parteneri au 
lăsat deciziile finale în seama individului, subliniind din nou independența 
individului față de grup, comunitate sau familie. Aceste aspecte ne duc direct 
la ideea principală a acestui capitol. 


Individualitatea ca fundament al valorii 


Până în acest moment, capitolul de față a trecut în revistă orientările 
majore care au pregătit terenul propice apariției societății moderne. Sursele 
majore de valoare şi-au pierdut din vigoare, erau discreditate şi scindate, 
ducând la apariţia crizei de valoare. În plus, noţiunea de identitate personală 
fusese extinsă, dobândind o importanță mai mare în viață, fiind treptat 
transformată într-o sursă eficientă de sens. 

Potrivittiparelor generale prezentate încapitolultrei, această combinație 
a circumstanțelor a crescut foarte mult probabilitatea unui rezultat specific. 
În momentul în care pierd una dintre sursele majore de sens, ființele umane 
încearcă să compenseze acest deficit bazându-se pe ceea ce le-a mai rămas. În 
procesul de tranziție spre lumea modernă, s-au pierdut mai multe surse de 
valoare, în acelaşi timp, sinele a devenit o sursă puternică de sens. Din acest 
moment, societatea a început să considere sinele ca pe o sursă de valoare? La 
nivelul persoanei, identitatea individuală urma să fie concepută exact pentru 
a deveni un fundament de valoare. Cu alte cuvinte, introspectia a devenit o 
modalitate promițătoare pentru compensarea crizei de valori. 

Identitatea pare să fie potrivită pentru îndeplinirea rolului de 
fundament de valoare. Aşa cum am menționat mai înainte, sinele are abilități 
elementare de a deveni o sursă de valoare, deoarece asocierea cu sinele duce 
la formarea unor legături emoționale pozitive. De asemenea, şi alte două 
nevoi de sens, şi anume stima de sine şi eficacitatea, sunt îndeplinite prin 
definiții bazate pe sine. Astfel, sinele devine deja o sursă pentru sensul vieții, 
având şi capacitatea vizibilă de a conferi valoare. 

Dar ce înseamnă, de fapt, transformarea individualitatii în fundament 
de valoare? Un fundament de valoare este ceva ce poate exporta valoare fără 
să o importe — cu alte cuvinte, poate oferi justificare şi legitimitate diverselor 

acțiuni, aranjamente, încercări sau sacrificii fără să fie nevoie de justificarea ei 
proprie. Sinele devine astfel un motiv valid pentru a face anumite lucruri şi 
entru a le evita pe altele, devenind astfel un scop în sine. 

Într-adevăr, sinele modern a devenit o valoare centrală subiacentă 
multor activități. Se presupune că fiecare dintre noi ar trebui să se cunoască 

sine. Secolul XX a produs numeroase fraze şi clişee care reflectă valoarea 
imensă atribuită sinelui: să te găseşti pe tine însuți, să trăieşti în armonie cu 
emoțiile tale, să faci ceea ce este bine pentru tine, să fii tu însuți, să încerci să 
te pui pe primul loc, criza de identitate, generația „eu” şi aşa mai departe. 
Popularitatea şi familiaritatea pe care o au aceste fraze în Statele Unite indică 
măsura în care sinele a devenit o preocupare cotidiană. Pe de altă parte, 
natura moralizatoare a multora dintre aceste fraze — implicatia ar fi că ar 
trebui să te regăseşti pe tine însuți — indică faptul că această preocupare a 
devenit o formă de valoare. 

Fascinatia modernă fata de sine a fost dezbătută şi documentată 
amănunțit. Pentru scopul nostru este suficient să prezentăm succint aceste 
tendințe moderne, subliniind modul în care sinele a fost acceptat ca sursă 
majoră de valoare. 

Societatea modernă abundă de dovezi care atestă imensulinteres pentru 
individualitate şi importanța extraordinară care se acordă orientării generale 
spre descoperirea sinelui. Un număr imens de cărți şi filme comerciale fac 
trimitere la importanța autocunoaşterii, a explorării şi cultivării vieții şi 
stărilor interioare şi a acțiunilor concertate cu propriile preferințe. Cele din 
urmă nu sunt percepute ca fiind înclinații hedoniste, ci mai degrabă ca nişte 
obligații semi-sacre; adică acțiunile întreprinse împotriva propriilor înclinații 
interioare sunt considerate greşite şi dezadaptative. Chiar mai mult, unicitatea 
sinelui este considerată a fi un lucru cert, iar ființele umane cred că au dreptul 
să fie tratate ca nişte indivizi speciali, unici (de exemplu, Baumeister, 1986). 
Aceste obligaţii şi drepturi sunt tipice fundamentelor de valoare, iar faptul 
că sinele a devenit brusc centrul atenției în ceea ce priveşte drepturile şi 
obligațiile este un semn că s-a transformat într-un fundament de valoare. 

Robert Bellah şi colaboratorii săi (1985) au oferit o prezentare sugestivă 
a modului în care declinul consensului moralității a produs o criză de 
valori, pe care fiecare individ în parte trebuie să îl rezolve pe baza propriilor 
înclinații. Sinele ar trebui să conțină fundamentul pe baza căruia persoana 
poate alege dintre valorile disponibile — în acest fel, individul va putea contura 
un set unic, special de valori şi presupozitii. Aşa cum au observat Bellah şi 
colaboratorii săi (1985, p. 65), „faptul că nu doar putem, dar şi trebuie să ne 
construim propriile credințe şi convingeri în izolarea propriului sine este o 
ficțiune culturală importantă”. 

Aceşti cercetători au intervievat o secțiune reprezentativă de cetățeni 
americani în ceea ce priveşte valorile, scopurile, preocupările lor, precum şi 

modul în care îşi percep viața. Rezultatele au evidențiat faptul că majoritatea 
persoanelor investigate reuşeau să îşi justifice acțiunile doar în termeni de 
beneficii maxime sau de satisfacție personală majoră. În cazul în care nu există 
o autoritate morală superioară propriului sine, preferințele acestuia trebuie 
să îndeplinească rolul de justificare ultimă, deoarece nu există alte coduri 
morale cărora sinele ar trebui să li se supună. ,,Preferintele idiosincratice ale 
persoanei sunt propriile justificări, deoarece ele definesc adevăratul sine” 
(Bellah şi colab., 1985, p.75), asta fiindcă sinele nu are surse externe pe baza 
cărora ar putea stabili validitatea posibilelor valori. Cu alte cuvinte: „în 
absența unor criterii obiective despre ce este corect şi ce este incorect, bine 
şi rău, sinele şi emoțiile pe care le trăieşte devin călăuzele noastre morale” 
(p. 76). 

De fapt, ființele umane nu sunt atât de lacome şi egoiste, încât să refuze 
moralitatea doar ca să se poată rasfata în egoismul lor nelimitat. Mai degrabă 
am putea vorbi despre un fenomen în care moralitatea a ajuns să deservească 
sinele, iar sinele a devenit astfel arbitrul suprem al binelui şi răului. Calea 
cea mai sigură prin care persoana poate afla ce este binele, este procesul 
autocunoaşterii suficient de profunde, încât să-şi poată da seama ce pare să 
fie bine. Aceasta este principiul în care crede omul de astăzi. 

Cercetarea efectuată de Bellah a scos la iveală faptul că americanii 
intervievaţi vorbeau necontenit despre valori; însă aceste valori nu însemnau 
nimic în momentul în care sinele trebuia conturat pe baza lor. Mai degrabă, 
sinele era cel care era necesar pentru formarea unui set de valori. Astfel, valorile 
au devenit mediatorii şi nu fundamentele pe baza cărora se puteau lua aceste 
decizii. Până la urmă, a reieşit că valorile sunt lucruri „incomprehensibile, 
care nu pot fi justificate pe baze raționale, pe care individul le alege în 
momentul în care s-a lepădat de influențele exterioare...” [1985, pp. 79-80]. 
Cu alte cuvinte, am putea spune că valorile sunt expresia sinelui celui mai 
profund, iar sinele are funcția de bază ultimă aceea de valoare. 

O concluzie similară a reieşit în urma unui studiu care a efectuat o 
analiză de conținut a câtorva articole din diverse reviste pentru femei. În urma 
acestor analize, a reieşit că în deceniile după cel de al Doilea Război Mondial, 
moralitatea a fost tratată ca un cod de reguli din ce în ce mai putin obiectiv, 
inflexibil şi universal. În acelaşi timp, a început să fie tratată ca o chestiune 
de decizie şi o problemă personală (Zube, 1972). Astfel, sinele lăuntric devine 
sursa sau fundamentul de valori al persoanei, în timp ce valorile sunt un 
rezultat parțial care leagă în mod consecvent sinele de deciziile şi de alegerile 
pe care le face persoana, care, ulterior, vor facilita producerea rezultatelor în 
urma cărora persoana se va simţi bine. 

Toate aceste aspecte, însă, nu sunt chiar atât de bizare şi specifice precum 
par. Reglarea emoțiilor este una dintre funcţiile originale şi fundamentale ale 
sensului. Valorile au avut întotdeauna rolul de amortizor împotriva anxietatii, 

vinovatiei, îngrijorării sau a altor emoții neplăcute, deoarece, trăind o viata 
pazată pe principii morale stabile, persoana poate evita consecințele negative 
emoționale (şi practice) asociate diverselor nelegiuiri. Potrivit analizei lui 
Bellah, noutatea este reprezentată de folosirea ostentativă a valorilor, cu scopul 
de reglare emoțională — alegerea şi respingerea regulilor pe considerentele 
consecințelor emoționale. În societățile din trecut, valorile aveau rolul de 
amortizori împotriva anxietatii, protejând persoana de posibilele pedepse 
din partea comunității. Persoana făcea ceea ce era corect din punctul de 
vedere al comunității; astfel se şi proteja de respingerea, de ostracizarea şi 
de pedepsele societății. Cu toate acestea, în prezent, comunitatea nu mai 
are o opinie comună despre moralitate. În schimb, individul este lăsat să se 
orienteze pe baza propriilor emoții. 

Analiza de conținut a articolelor din revistele pentru femei a conturat 
acest proces (Zube, 1972). În decursul ultimelor decenii, revistele cu cea mai 
mare popularitate au schimbat radical maniera în care prezentau materiale 
„psihologice” (adică nevoile şi dorințele sinelui) raportate la moralitate. La 
început, un cod moral ferm era criteriul suprem la care se raporta ce era bine 
şi ce era rău. În cazul în care se foloseau explicaţii psihologice, ele erau folosite 
cu scopul de a înțelege motivațiile şi nu pentru a justifica comportamentul 
uman. Dar începând cu anii '50, aceste argumente psihologice au început să 
fie prezentate ca modalități prin care se puteau justifica codurile morale. De 
exemplu, mesajul unui astfel de articol ar putea fi că este mai bine să faci ceea 
ce este corect din punct de vedere moral, deoarece astfel vei fi mai fericit şi mai 
sănătos. 

Prin anii '60, motivele psihologice au fost prezentate ca justificări 
ale comportamentelor umane, chiar şi rolul intermediar al moralității 
convenționale a fost în mare măsură subevaluat. Activitățile care sporeau 
satisfacția personală şi autoîmplinirea erau considerate legitime. Astfel, 
mesajul s-a mutat de la subordonarea sinelui la un cod moral, la justificarea 
codului moral pe baza beneficiilor pe care le oferea sinelui, după care - la 
folosirea sinelui ca sursă de justificare cu referințe minime la moralitatea 
tradițională. Sinele preluase pur şi simplu funcția de sursă de justificări 
pentru modul în care persoana ar fi trebuit să acționeze. 

Aşa cum vom vedea în următoarele capitole, funcția sinelui ca 
fundament de valoare trece de obligația de a explora natura lăuntrică a 
sinelui la justificarea modului în care persoana a ales dintre diversele principii 
morale. Sinele ca bază de valoare fundamentează atitudinea modernă fata de 
iubire şi muncă. Iubirea şi munca sunt privite de către americanul modern 
ca o modalitate prin care se poate cultiva, explora şi glorifica sinele, iar dacă 
iubirea şi munca nu se dovedesc a fi potrivite şi eşuează în îndeplinirea 
acestor funcții, ele îşi pierd legitimitatea (vezi Bellah şi colab., 1985). Relația 
intimă care suprimă sinele ar trebui întreruptă, un loc de muncă care nu 

reuşeşte să stimuleze exprimarea sinelui sau împiedică dezvoltarea acestuia 
trebuie schimbat şi aşa mai departe. Cu alte cuvinte, sinele conferă valoare 
acestor domenii majore de viață (vezi Zube, 1972, pentru ilustrarea modului 
în care revistele pentru femei au început să justifice din ce în ce mai des ideea 
sacrificiului pentru familie pe baza ideii de sine). 

Una dintre lucrările cele mai influente ale lui Christopher Lasch (1978) 
descrie societatea modernă în termenii „culturii narcisiste”. Intenţia lui Lasch 
a fost demonstrarea faptului că foarte multe personalități ale epocii moderne 
au tulburări patologice tipice narcisismului, fără să spună că omul modern, 
în general, ar fi egoist. Mai precis, în percepția lui Lasch, americanul modern 
tipic este foarte nesigur pe sine, depinde de aprobarea celorlalți, caută disperat 
experiențe emoționale intense ca să poată împlini golul interior, care este pe 
cale să explodeze din cauza unei furii reprimate, fiind în acelaşi timp rupt 
de valori şi de contexte mai extinse care i-ar putea oferi sens vieții, înlesnind 
astfel înaintarea în vârstă şi acceptarea ideii morții. 

Teama de îmbătrânire (şi ideea că suntem muritori) a fost un aspect 
extrem de important în cercetarea lui Lasch. În accepțiunea sa, „teroarea 
îmbătrânirii provine nu dintr-un «cult al tinereții», ci dintr-un cult al sinelui” 
(Lasch, 1978, p. 217). Cu alte cuvinte, narcisistul modern depinde de ceilalți 
pentru validarea valorii sale personale — însă îmbătrânirea reduce valoarea 
propriei persoane. Prin îmbătrânire, cunoştinţele şi abilitățile persoanei devin 
demodate, scade valoarea sa de „promisiune“ şi ,,potential” pentru viitor, 
scade nivelul de atracție fizică şi aşa mai departe (p. 210). Acest individ modern, 
narcisist, nu apreciază prea mult viitorul, trecutul, continuitatea istorică sau 
alte contexte mai largi care ar putea conferi valoare prezentului. Accentul din 
ce în ce mai mare pe ideea sinelui ca singura sursă de valoare predispune 
individul la dezvoltarea depresiei sau a atacului de panică, datorită faptului 
că sinele pierde o parte dintre calitățile pe care ceilalți le admirau. Abordarea 
lui Lasch este total compatibilă cu ideea că, în prezent, sinele este o sursă 
majoră de valoare. Potrivit acestui autor, „preocuparea pentru ideea de sine 
defineşte climatul moral al societății contemporane” (1978, p. 25). Lasch a 
preferat să interpreteze rezultatele sale prin prisma abordării neo-freudiene, 
dar indiferent dacă acceptăm sau nu această interpretare cauzală, concluziile 
sale indică legătura recent stabilită dintre principiile morale şi sine. 

Concluzii similare au reieşit şi în urma examinării atente şi nu tocmai 
binevoitoare a psihologiei moderne. Wallach şi Wallach şi-au început 
cercetările realizând că „societatea noastră pare să considere asertivitatea sau 
expresia sinelui ca fiind binele suprem” (1983, p. 13), subliniind că psihologia 
nu numai că a încurajat această orientare, ci şi că a făcut-o într-un fel în care 
acestea au avut un efect dăunător asupra societății şi a unor sisteme de valori. 
Citatul de mai sus este o formulare clară a ipotezei potrivit căreia sinele este 
un fundament de valoare, deoarece ideea binelui suprem este tocmai definiția 

unui fundament de valoare. Wallach şi Wallach continuă să susțină că ființele 
umane au devenit suspicioase față de „imersiunea sinelui în împlinirea 
loialității şi a responsabilitatii”, idee similară cu cea enunțată de Bellah şi 
colaboratorii săi. Wallach şi Wallach au ajuns la aceeaşi concluzie: „Deoarece 
invocarea unor valori şi priorități mai vaste este suspectă, posibilitatea care 
ne-a rămas este menținerea unei distanțe bazate pe toleranță reciprocă, 
pentru a legitima astfel interesele proprii ale fiecărei persoane” (1983, p. 15). 

Esenţa argumentului lui Wallach şi Wallach este că: în cazul în care 
nu sunt acceptate alte valori în afara sinelui, atunci ceea ce poate face 
societatea este să sporească capacitatea de toleranță a capriciilor, înclinațiilor 
şi preferințelor fiecărei persoane, considerându-le la fel de valide şi viabile 
(atâta timp cât nu interferează cu preferințele la fel de valide şi viabile ale 
altor persoane). Astfel, sinele funcționează ca o sursă supremă de valoare, iar 
orice se potriveşte cu ea trebuie acceptat ca fiind corect (cu excepția cazurilor 
în care unei alte persoane i se pare greşită această abordare, caz în care vorbim 
despre o distantare care nu poate fi solutionata). Wallach şi Wallach au ajuns 
să considere că această acceptare a ,,legitimitatii expresiei şi afirmării sinelui” 
(p. 16) este o acceptare şi o încurajare implicită a terorismului, poziție similară 
cu cea a lui Lasch. 

Ideea centrală a criticii lui Walalch şi Wallach se concentrează asupra 
rolului psihologiei în încurajarea şi perpetuarea proceselor menționate 
mai sus. În accepțiunea acestor cercetători, psihologia „pop” (populară) 
promovează încontinuu cărți care încurajează egoismul şi interesul propriu 
- iată câteva exemple în acest sens: Looking Out for Number One (În căutarea 
primului loc), The Art of Being Selfish (Arta egoismului), How to Be Your Best 
Friend (Cum să fii cel mai bun prieten al tău). După părerea lui Wallach şi 
Wallach, psihologii subliniază legitimitatea egoismului prin considerarea 
asertivitatii ca semn al sănătății mentale, iar considerarea recompensei 
personale ca fiind scopul şi dovada adaptării potrivite şi aşa mai departe. 
Suprimarea dorințelor, a emoţiilor sau a gândurilor reale este sursa distresului 
psihic şi a tulburărilor mentale (p. 127). Această distorsiune este împărtăşită 
şi de curentele principale din psihologie, de exemplu prin atribuirea cinică a 
acțiunilor altruiste motivelor egoiste. 

Cercetările privind sănătatea mentală au ajuns la concluzii similare. 
În societatea contemporană, rata depresiei este de zece ori mai mare decât 
cu două generaţii în urmă. Pe baza acestor dovezi, Martin Seligman (1988) a 
ajuns la concluzia că factorul care cauzează această creştere alarmantă a ratei 
tulburărilor mentale (în acest caz al depresiei) este accentuarea importanței 
sinelui. În accepțiunea sa, americanii s-au îndepărtat de sursele tradiționale de 
sens şi valoare în viață, cum ar fi, de exemplu, participarea activă în societate 
sau religie. Această înstrăinare a fost compensată prin accentuarea cerințelor 
impuse sinelui. Referindu-se la cerințele crescute impuse sinelui, Seligman 

spune: „ca şi cum un cretin ar fi ridicat ştacheta pe baza căreia se defineşte 
ființa umană normală” (p. 52). În perspectiva sa, sinele nu este elementul 
potrivit pentru a deveni o sursă de sens şi valoare în viata omului -rezultatul 
este creşterea alarmantă a ratei depresiei. 

Astfel, toate aceste perspective sunt de acord cu ideea că sinele joacă 
un rol important şi central în viața modernă. În ciuda diferențelor dintre ele, 
aceste perspective au ajuns la concluzia că sinele a devenit o valoare centrală, 
care în mod obişnuit nu acceptă alte surse (superioare) de cunoaştere despre 
bine şi rău. Legătura dintre acțiunile corecte şi emoțiile corecte este doar 
cauzală: Facem ce este corect ca să ne simțim bine. Funcţia moralității a fost 
redusă la deservirea sinelui. Fiintele umane consideră că au îndatorirea 
şi obligația de a-şi cultiva sinele, de a se cunoaşte şi de a face ce este mai 
potrivit pentru propria persoană. Să te minţi pe tine însuți sau să iti trădezi 
adevăratele porniri interioare este perceput ca fiind unul dintre cele mai mari 
păcate sau cel putin un act masiv de laşitate. Fundamentele de valori creează 
obligaţii care justifică străduințele şi sacrificiile persoanei — pe baza unei 
asemenea definiții, sinele modern funcționează ca un fundament de valoare. 

Fundamentele de valori conferă şi drepturi, iar sinele modern vine gata 
echipat cu drepturi. Pretinde dreptul de a fi respectat şi considerat ca fiind 
unic, fără să trebuiască să dovedească ceva. În cazul în care realizează ceva, 
se simte îndreptățit la recunoaştere publică, iar recunoaşterea publică este de 
obicei mai importantă decât realizarea în sine — cel putin în accepțiunea lui 
Lasch. 

În cele din urmă, fundamentul de valoare a fost definit ca având 
capacitatea de a funcționa ca o sursă independentă de justificare şi de 
legitimare - adică poate exporta valoare, fără să o importe de altundeva. 
Într-adevăr, aşa cum au subliniat Bellah şi colaboratorii, sinele modern nu 
pare să depindă de justificări exterioare, deoarece nu recunoaşte nicio lege 
sau valoare superioară. Între timp, sinele exportă o cantitate considerabilă 
de valoare, de vreme ce relaţiile interpersonale, activitățile profesionale etc. 
depind de sine pentru a se putea justifica. Astfel, sinele legitimează şi justifică 
alte concepte, fără să aibă nevoie de surse superioare de valoare. lar aceasta 
este esența unui fundament de valoare. 


Sinele ca împlinire 


Am început acest capitol prin evaluarea oportunităţilor moderne în 
satisfacerea nevoilor umane pentru găsirea sensului vieții. Concluzia la care 
am ajuns este că cele două arii problematice majore sunt valoarea şi împlinirea. 
Discutia a subliniat noul rol pe care îl îndeplineşte sinele ca fundament de 

valoare. Pe baza acestui nou rol, s-a incercat dezvoltarea sinelui, In asa fel 
încât să poată oferi şi împlinire. 

Transformarea sinelui în sursă de împlinire este secundară transformării 
sale ca sursă de valoare, din două motive. În primul rând, modelul împlinirii 
provine parțial din fundamentul de valoare, la fel cum noțiunea creştină a 
mântuirii şi-a dobândit puterea de atracție partial din valorile creştine de 
bază. În al doilea rând, în viata modernă nevoia de valoare este mult mai 
stringentă decât nevoia pentru idei de împlinire. Atâta timp cât ființele 
umane au scopuri care să le ghideze viața, nu par să aibă o nevoie chiar atât 
de imperioasă de idei de împlinire, deoarece scopurile pot suplini țelul vieții 
la fel de bine ca împlinirile - iar viata modernă ne oferă o multitudine de 
scopuri. 

Există cel putin două modalități prin care sinele a fost utilizat pentru a 
remedia criza de împlinire. La nivel teoretic, descoperirea şi cultivarea sinelui 
lăuntric a fost considerată una dintre căile către împlinire. Au existat mai 
multe denumiri pentru această împlinire, dar „autorealizarea” este cea mai 
frecvent folosită. În realitate însă, superioritatea față de ceilalți a ajuns să fie 
trăită sub forma împlinirii. Astfel, încercarea dezvoltării stimei de sine poate 
fi considerată ca o a doua cale importantă spre împlinire. Ambele căi merită 
o prezentare mai detaliată. 


Autorealizarea 


Treptat, societatea modernă a dezvoltat o concepţie a sinelui lăuntric 
care tăinuieşte bogății substanțiale, de multe ori încă nedescoperite. Acestea 
sunt privite ca posibilități care trebuie descoperite, prelucrate şi exprimate. 
Procesul prin care sunt cultivate aceste posibilități interioare este conceput 
ca o formă esențială de dezvoltare personală. Aşa cum spunea şi Abraham 
Maslow (1966), ființele umane trebuie să-şi descopere natura intimă, să o 
accepte şi să îi permită să se dezvolte, în aşa fel încât să se poată împlini. În caz 
contrar, ființele umane riscă să fie nefericite, să se îmbolnăvească, să devină 
nevrotice, frustrate şi să dezvolte o serie de tulburări patologice. Pentru a 
ilustra conceptul împlinirii, s-au folosit termeni cum ar fi: autoîmplinirea, 
autoexprimarea şi autorealizarea. 

Poate că primul imbold major în vederea realizării noului rol jucat de 
sine în procesul împlinirii este conceptul romantic al creativităţii. Secolele 
anterioare considerau creativitatea ca fiind produsul unei inspiratii exterioare, 
primite de individ de la Dumnezeu sau de la vreo muză. Romanticii au 
început însă să creadă că arta şi poezia izvorăsc din străfundurile individului. 
Un savant a ajuns la concluzia că Rousseau este primul care a publicat această 

teorie a „artei ca formă de autoexprimare” (Zweig, 1980, p. 114; Shils, 1981, 
pp. 152-153). 

Crearea adevărului şi a frumuseții, pe care romanticii le considerau 
valori indiscutabile şi fără egal, a ajuns să fie percepută ca produs al unei 
vieți interioare bogate. În general, o viață împlinită solicita cunoaşterea şi 
colaborarea cu conținuturile sinelui lăuntric. Pentru a atinge împlinirea, 
individul trebuia să identifice ce era înăuntrul său, după care urmau 
dezvoltarea şi exprimarea acestor conținuturi interioare. 

Mai mulți teoreticieni au observat modul în care concepțiile moderne 
ale împlinirii se bazează pe ideea sinelui. Probabil că psihologul Carl Jung a 
fost primul care a oferit un sistem formal (dar cam întortocheat), prin care 
încerca să explice modul în care autocunoaşterea poate duce la împlinire 
personală. În accepțiunea sa despre procesul de individuare, împlinirea este 
una dintre sarcinile centrale ale vieţii, în care persoana ar trebui să învețe să 
fie într-adevăr ceea ce este, în loc să urmărească împlinirea dorințelor false 
ale celorlalți, provenită din mentalitatea colectivă. Primul pas în procesul 
de individuare este recunoaşterea diferenței dintre acțiunile întreprinse de 
dragul celorlalți şi adevărata identitate a persoanei. Al doilea pas îl reprezintă 
acceptarea laturii întunecate a acestei identități reale, în care sunt incluse 
defectele şi neajunsurile sinelui. În sfârşit, persoana trebuie să depăşească 
propria categorisire într-un stereotip de gen prin identificarea componentelor 
masculine şi feminine ale propriei personalități. 

În prezent, foarte puțini psihologi recunosc sau acordă importanță 
abordării jungiene a individuării, însă la vremea sa, Jung a reuşit să ofere 
o primă teorie importantă despre modul în care ființa umană poate să se 
cunoască. Jung a formulat un punct de vedere pe care, treptat, întreaga 
cultură l-a acceptat: trebuie să te detaşezi de ceilalți ca să reuşeşti să fii tu 
însuți. Robert Bellah şi colaboratorii săi au observat că această convingere 
este prezentă şi în cazul americanilor moderni intervievaţi. Participanţii la 
acest studiu au fost de părere că pentru a te cunoaşte pe tine însuți, trebuie să 
te îndepărtezi de familie, de casă şi de comunitate, precum şi de toate părerile 
şi directivele societății mai extinse (de exemplu, 1985, pp. 82-83). 

Majoritatea relatărilor despre procesul de împlinire prin autorealizare 
sunt şi mai neclare decât teoria lui Jung. Procesul pare să fieunul de cultivare 
şi de rafinare a propriilor talente în congruenta cu adevărata natură a sinelui. 
Deseori, noțiunea autoactualizării este învăluită în metaforele vagi ale 
explorării propriei identități. Rezumatul părerilor participanţilor la studiul 
lui Bellah şi colab. este că: ,,... sensul vieţii celor mai multi americani este 
să devii tu însuţi, aproape să te naşti pe tine însuți” (1985, p. 82). Lasch a 
descris modul în care personalitatea narcisistă modernă a ajuns să „considere 
conceperea propriei identități ca fiind forma supremă de creativitate” (1978, 
p. 92). Această neclaritate nu se datorează neapărat teoreticienilor, ci mai 

degrabă reflectă concepția incoerentă a modului în care societatea modernă 
percepe această problemă. Toată lumea vrea să ajungă într-o stare de împlinire 
personală, dar nimeni nu ştie exact ce înseamnă şi cum ar trebui făcut acest 
lucru. 

Pentru scopul nostru nu are nicio importanță dacă psihologia (aşa cum 
sugerează Wallach şi Wallach), industria reclamei (aşa cum sugerează Lasch) 
sau răspunsul acestor domenii la tendințele fundamentale ale societății sunt 
de vină pentru această dorință vagă de autorealizare. În cazul de față, ne 
interesează faptul că omul modern a ajuns să aibă nişte concepte legate de 
împlinire şi de realizare bazate pe noțiuni vagi legate de descoperirea şi de 
dezvoltarea conținutului sinelui lăuntric. Insă nu avem nicio certitudine că 
această cultivare asiduă a sinelui lăuntric ar fi o modalitate validă prin care 
se pot atinge stările de fericire, de creativitate şi de satisfacție sau dacă nu 
cumva este o formă deja brevetată de egoism sistematic; poate că este vorba 
despre o combinaţie între aceste două modalități. În esență, ideea este că 
sinele a fost forțat să-şi asume rolul de furnizor de răspunsuri pentru eterna 
dilemă a naturii împlinirii. 


Stima de sine 


Mentinerea unei păreri pozitive despre propria persoană este şi ea 
asociată cu împlinirea. În multe cazuri, stima de sine este considerată aspectul 
central implicat în procesul adaptării, ceea ce înseamnă că o părere proastă 
despre propria persoană este automat relationata cu imaginea unei persoane 
neîmplinite (poate chiar bolnave). Însă, dacă tu şi ceilalți aveţi o imagine 
pozitivă despre persoana ta, este cel mai bun semn al împlinirii. 

În acest volum, am tratat căutarea valorii proprii ca pe o nevoie de sens 
cu drepturi depline, independentă în adevăratul sens al cuvântului. Însă, în 
multe cazuri, căutarea valorii proprii poate prelua unele caracteristici ale 
împlinirii. În momentul în care ajungi să crezi că eşti o persoană formidabilă, 
începi să te simți o persoană împlinită. Oamenii îşi imaginează că dacă 
valoarea lor ca persoane ar putea fi clar stabilită la nivel public, atunci ar reuşi 
să trăiască emoții pozitive la nesfârşit. 

Una dintre variantele împlinirii prin intermediul stimei de sine este 
faima. Leo Braudy (1986) ne oferă istoricul şi o analiză complexă a acestui 
concept. Dorinţa de a dobândi faimă este un imbold străvechi, care a reapărut 
de-a lungul anilor sub diverse forme. Însă această dorință este deosebit de 
intensă şi răspândită în era modernă. Deşi toată lumea a auzit poveşti despre 
capcanele succesului şi despre suferințele celebrităților, cei mai mulți dintre 
noi suntem ahtiati după faimă. Braudy a folosit expresia de „democratizare 
a faimei” pentru a se referi la fenomenul contemporan în care celebritatea 

stă la dispoziția tuturor (cel putin la nivel teoretic) celor care pot dobândi o 
formă adecvată de succes. (in schimb, in trecut, faima era disponibila doar 
unui grup restrâns din elita societății). În ziua de azi, chiar şi grupurile de 
persoane sărace, dezavantajate, minoritățile pot ajunge să fie aclamate şi să 
apară de sute de ori la televizor, prin sport de exemplu. Modelul celebritatij 
obținute prin sport a fost adesea subiectul criticii, mai ales datorită faptului 
ca, în acest caz, şansa este pusă față în față cu succesul. De exemplu, recent, 
un statistician a calculat că, în primele 41 de sezoane ale Asociaţiei Naţionale 
de Baschet (ANB) din SUA‘, de la cel de al Doilea Război Mondial încoace, 
până prin 1980, doar 2091 de bărbaţi au apărut cel puţin o dată într-o partidă 
ANB. Calea succesului este foarte abruptă, iar milioane de persoane care îşi 
doresc să aibă succes vor trebui să se confrunte cu dezamăgirea şi cu deceptia. 
Adevărata viata de vedetă este sortită doar unei fracțiuni infime din populaţie 
(chiar şi printre acei două mii de baschetbalişti menționați mai înainte). 

Mare parte a atracției pentru celebritate se datorează capacității sale 
de a conferi valoare sinelui; faima poate valida sinele în mai multe feluri 
(Braudy, 1986) şi exact acest lucru îşi doreşte şi individul modern. Goana 
contemporană după celebritate a fost descrisă ca fiind o formă de „religie 
seculară” (Braudy, 1986, p. 588), ceea ce îi asigură persoanei girul realității şi 
o dovadă fermă a valorii propriei persoane. Faima şi celebritatea înseamnă 
să fii stimat şi respectat pentru calitățile personale — pentru cine eşti şi ce 
reprezinți. Cum spune şi Lasch: „omul contemporan caută acea aprobare 
care îi recunoaşte calitățile şi nu acțiunile personale” (1978, p. 59). Rezultatele 
studiului lui Braudy despre faimă au dus la concluzii similare legate de „ideea 
de a fi apreciat pentru ceea ce eşti” (p. 589). In urma analizei minutioase a mai 
multor studii relevante, Jonathan Freeman a ajuns la următoarea concluzie: 
„Nu puterea şi influența este ceea ce îşi doresc cei mai mulți oameni, ci faima 
şi mai ales celebritatea asociată cu fascinația” (1978, p. 208). 

Cu alte cuvinte, odată ce ai devenit renumit, toate calitățile tale şi ale 
personalității tale sunt aclamate, iar publicul devine hipnotizat de capriciile, 
de obiceiurile şi isprăvile tale mondene, care nu au prea multe legături cu ceea 
ce ai făcut ca să devii renumit. Invitaţii unor emisiuni cum ar fi „The Tonight 
Show”, celebrităţile intervievate de diverse reviste despre vedete rock, actori 
de cinema, atleți prezentați în emisiuni TV, personalități prezentate în ziare 
sau reviste tabloid, cum ar fi revista People — sunt cu toții prezentați cu lux de 
amănunte în detaliile vieţii lor mondene, fără să se facă vreo referire la modul 
în care au ajuns celebri. 

S-ar putea ca, în toate aceste tendințe, să existe ceva din mitul sensului 
suprem. Prezumția pare să fie că, în momentul în care o persoană are o 
anumită calitate care o poate face celebră, ea devine specială din toate punctele 
de vedere. Din acest motiv, oamenii doresc să afle care sunt interesele sau 


4 În original, NBA (n. tr). 

părerile despre copii ale unui jucător de fotbal sau să afle despre simpatiile 

olitice ale vreunei actrițe sau chiar experiențele pe care le-a avut când şi-a 
redecorat locuinţa. Oamenii cred că, aflând asemenea detalii, vor reuşi să-şi 
dea seama cum au atins aceste persoane împlinirea. 

Astfel, în era modernă, cel mai important lucru este să fii apreciat de 
ceilalți pentru ce eşti şi nu pentru ceea ce ai făcut. Această atitudine reflectă o 
îndepărtare de atitudinile dominante din trecut, reprezentând o tendință din 
ce în ce mai accentuată de a privi sinele ca pe un element esenţial în procesul 
împlinirii, deoarece faima şi stima de sine sunt relationate direct cu sinele 
şi mai puțin cu ceea ce a înfăptuit persoana respectivă (vezi, de exemplu, 
Braudy, 1986; Lasch, 1978). 

Stabilirea unei legături a stimei de sine cu sinele şi mai putin cu faptele 
(pe care le-a îndeplinit), aduce în prim plan problema falsei permanente, 
întâlnită adesea în aspectele legate de împlinire. O singură împlinire este 
trecătoare, însă sinele şi personalitatea rezistă în timp. Fiintele umane 
îşi doresc stări de împlinire stabile şi durabile — astfel, dacă se doreşte ca 
respectul public să devină un model viabil de împlinire, acesta trebuie, de 
asemenea, să fie trainic. 

Andy Warhol este foarte des citat pentru faptul că a propus modalitatea 
supremă de democratizare a faimei: Fiecare persoană din lume trebuie să 
ajungă să fie faimoasă — ținând cont de numărul populaţiei planetei, aceasta 
faimă ar putea dura cam 15 minute/persoană. Desigur, nimeni nu a acceptat 
sugestia lui Warhol ca model satisfăcător al împlinirii, deoarece faima prin 
definiție este nesfârşită. Cum spune şi Braudy „După ce împlinirea spirituală 
promisă de faima modernă este dată, ea nu va mai putea fi luată niciodată” 
(1986, p. 588). Într-adevăr, această falsă permanență a mitului celebritatii 
devine stringentă mai ales în era modernă. Braudy a ajuns la concluzia că 
mare parte din atracția pentru faimă se datoreşte faptului că oamenii cred 
că renumele poate dura dincolo de moarte, dezvoltând astfel o percepție a 
nemuririi. Însă o faimă trecătoare nu poate garanta nemurirea. 

Desigur, pentru majoritatea oamenilor, atingerea celebritatii nu poate 
intra în discuţie. Există, totuşi, două modalități prin care ființa umană poate 
obține împlinire personală prin faimă. Prima modalitate se referă la formarea 
unei legături speciale cu un om renumit. Una dintre aceste modalități este 
cea de admirator (fan), prin care individul îşi poate consolida stima de sine 
prin asociere cu persoana admirată, considerată eroică şi de succes (Braudy, 
1986). După victoria echipei favorite, şi admiratorul anonim simte adierea 
succesului. Când o vedetă divorțează, şi admiratorul resimte suferința 
acesteia. 

Una dintre formele extreme ale admiratiei este cea de groupie — o 
persoană devotată unei formații rock, de exemplu, care îşi orientează viața 
aproape exclusiv spre acest gen de muzică şi care încearcă să aibă contacte 

sexuale cu membrii grupului. Relatările lui des Barres (1987) despre viata 
unei groupie surprind foarte clar fenomenul împlinirii prin menținerea 
unei legături strânse cu persoane importante. Însăşi des Barres îşi dorea să 
devină celebră, însă s-a mulțumit şi cu întreținerea raporturilor sexuale cu 
diverşi muzicieni celebri. De fapt, ar fi greşit să o descriem ca pe o persoană 
mulțumită, deoarece cuvântul ,multumit” nu reuşeşte să surprindă 
urcusurile şi coborâşurile vieții sale emoționale. Când totul merge bine 
şi vreo vedetă întreține relații sexuale cu ea, des Barres este în al nouălea 
cer. Când vede, însă, că unul dintre cântăreții ei adorati are o legătură cu o 
altă groupie, des Barres începe să o dispretuiasca pe fată şi să o considere 
„O târfă” etc. În cazurile în care i se permite doar sex oral în culise, înaintea 
spectacolului, chiar dacă este căsătorit şi contactul nu este unul în adevăratul 
sens al cuvântului, este extaziată şi foarte mulțumită: „Şi mai credeam că şi 
acum îmi făcea o favoare” (1987, p. 45). Însă, în perioadele în care nu primeşte 
telefonul promis, este copleşită de sentimentul inutilitatii, al lipsei de valoare 
şi de disperare. 

Din când în când, ca să îşi revigoreze putin stima de sine (care oricum 
este deja dependentă de orice semn de afecțiune din partea persoanei adorate), 
adună în jurul ei un grup de groupie mai tinere şi începe să le învețe metodele 
pe care le foloseşte ea ca să ajungă în preajma unor cântăreți celebri. Aceste 
lecţii acoperă o paletă largă de teme, de la muzicologie, descrierea intrărilor 
în culise, până la descrierea amănunțită a unor tehnici de sex oral. Aceste 
lecții însemnau pentru ea o modalitate prin care era admirată şi validată ca 
persoană „stilată” (p.66). 

Succesul unei groupie dobândit în momentul în care ajunge în centrul 
atenției unui grup mic ne duce spre cea de-a doua modalitate prin care omul 
de rând poate beneficia de pe urma faimei. Dobândirea respectului la nivel 
local este mai simplă decât aceea la nivel national. Ființa umană poate găsi 
o sumedenie de modalități prin care se poate simți superioară celorlalți. Îi 
găseşti o nişă in care poți avea succes sau poți fi eficient şi, astfel, poți deveni 
un om respectat de către ceilalți. 

În consecință, putem spune că stima de sine ar putea fi manifestarea 
unei nevoi de sens. Însă, în momentul în care ea devine un element esențial 
în căutarea unui scop in viata şi se asociază cu reacții emoționale puternice, 
poate deveni un model al împlinirii. Acest lucru este probabil mai frecvent 
întâlnit într-o societate în care nivelul valorii personale este mereu amenințat 
şi negociabil. În cazul în care valoarea unei persoane este fixată printr-un 
loc ferm în ierarhia socială, tot ceea ce poate face este să îşi îndeplinească 
sarcinile profesionale (indiferent dacă sunt efectuate bine sau rău). Să fii un 
soldat sau un cetățean bun nu este un model de împlinire, chiar dacă astfel se 
satisface nevoia de sens. Societatea modernă a început să îmbrățişeze din ce 
în ce mai mult ideea că toată lumea porneşte cu aceeaşi cantitate de valoare 

personală, iar în cursul vieţii, această cantitate poate să crească sau poate la 
fel de bine să scadă. Reacţiile emoționale intense asociate cu aceste rezultate 
transformă valoarea propriei persoane într-un concept extrem de atrăgător şi 
viabil, legat de fenomenul împlinirii. Singurul lucru care lipseşte este ideea 
permanentei — şi, desigur, falsa permanenţă face întotdeauna parte din mitul 
împlinirii. 


Sinele și moralitatea: In sfârșit, împreună 


Astfel, sinele a devenit una dintre variatele moderne ale conceptului 
binelui suprem, reprezentând o bază solidă de valoare prin care se pot 
justifica o serie de lucruri şi care nu mai necesită justificări suplimentare. 
De asemenea, sinele oferă şi un model de împlinire. Înainte de finele acestui 
capitol, trebuie să discutăm una dintre implicaţiile extrem de importante 
şi semnificative ale sinelui, care reprezintă o schimbare fundamentală şi 
remarcabilă în relația dintre interes propriu şi moralitate (de asemenea, vezi 
Wallach şi Wallach, 1983, p. 263). 

În cea mai mare parte a istoriei occidentale, valorile şi moralitatea 
societății funcționau în opoziţie cu interesele proprii. Doar în ultimele câteva 
secole i s-a atribuit sinelui o conotație pozitivă. Ben Franklin a observat că 
individualismul era un cuvânt nou în epoca sa, un cuvânt care exprima o idee 
nouă, destul de diferită de egoism, cuvânt cunoscut de generațiile anterioare 
(vezi Bellah, 1985, p. 37). Una dintre diferențele majore dintre aceste două 
cuvinte este că individualismul are o conotaţie valorică pozitivă, în timp ce 
egoismul o conotație dubioasă. 

Peggy Rosenthal (1984) a ajuns la o concluzie similară în urma studiilor 
despre etimologia cuvântului sine. În cea mai mare parte a Evului Mediu, 
acest cuvânt avea o conotație neutră sau negativă. Cuvântul sine a început 
să fie folosit cu conotații pozitive doar începând cu secolul al XVII-lea, iar cu 
conotație exclusiv pozitivă, doar din epoca romantismului - în jurul anilor 
1800. Ca să ilustreze această diferență, Rosenthal a oferit două citate din 
ediții diferite ale Dicţionarului limbii engleze (Oxford English Dictionary), 
apărute la un interval de două secole. În ediția din 1680 al acestui excelent 
dicționar, sensul uzual al cuvântului sine este: „marele Anticrist şi marele 
anti-Dumnezeu în lume”. În schimb, conform ediţiei din 1870, „respectul de 
sine şi beneficiile sale care tin de cea mai nobilă natură a ființei umane” (vezi 
Rosenthal, 1984, p. 18). Astfel, în decursul a două secole, sensul cuvântului 
sine a trecut de la semnificația răului suprem la aceea a binelui suprem. 

Ceea ce v-am prezentat mai înainte depăşeşte cu mult folosirea unei 
simple figuri de stil. Dintotdeauna, moralitatea a funcționatca o contrapondere, 
ca un element care echilibra interesul propriu. Moralitatea era percepută ca 

fiind dorința umană de a satisface interesele personale, chiar dacă acest lucru 
însemna neglijarea sau exploatarea celorlalți. Urmărirea intereselor proprii 
era privită ca un act antisocial, deoarece, pentru interesele grupului, cel mai 
eficient lucru este cooperarea membrilor şi favorizarea bunăstării grupului 
în detrimentul bunăstării individuale. In consecință, moralitatea socială 
condamna interesul individual, considerându-l o formă de egoism, lăcomie 
etc. Grupul social susținea acest punct de vedere, exercitând presiune asupra 
indivizilor să favorizeze interesele grupului şi nu pe cele proprii. Cei care nu 
reuşeau să facă acest lucru erau criticati, ostracizati şi chiar pedepsiți. 

Astfel, timp de mai multe secole, fiecare individ şi-a ales calea în viață 
în urma unui conflict dintre interesele proprii şi moralitate. „Caracterul” 
fiecărui individ era definit pe baza echilibrului pe care reuşea să îl stabilească 
între aceste două interese. Virtutea însemna învingerea diverselor forme de 
interes propriu, printre care se numărau lăcomia, poftele trupeşti, lenevia şi 
laşitatea. Ca formă de caracter, virtutea presupunea identificarea individului 
cu valorile şi moralitatea grupului. Viciul, în schimb, însemna avantajarea 
imboldurilor şi a dorințelor personale şi acționarea în acest sens, chiar 
dacă acest lucru contravenea nevoilor, intereselor şi valorilor comunității 
respective. Eroul arhetipal se dedica celorlalți şi suferea pentru ei, iar în acest 
proces, eroul se afla în slujba comunității. Pe de altă parte, cel nemernic se 
rasfata cu satisfacerea poftelor sale egoiste pe seama celorlalți. 

Astfel, interesele proprii şi valorile morale au stabilit un echilibru între 
forțe contrare. Dar în secolul XX, acest echilibru a fost distrus. Moralitatea a 
devenit aliatul interesului propriu. Acest lucru nu înseamnă doar că omul 
are dreptul să facă ce este mai bine pentru el (deşi aceasta este o componentă 
importantă a acestui proces), ci, mai degrabă, faptul că aproape că a devenit 
o obligație sacră de a acționa în acest sens. Mesajul modern este că ceea ce 
este corect şi bine şi important în viață înseamnă să te concentrezi asupra 
propriei persoane, să te cunoşti cât mai bine, să-ți exprimi şi să-ți cultivi 
resursele interioare, să faci ceea ce este mai bine pentru tine şi aşa mai 
departe. Odinioară, era o virtute să tii seama de interesele celorlalți înainte să 
te gândeşti la interesele tale — în prezent, imperativul moral este să procedezi 
exact invers. 

În trecut, ca să-ți poți trăi viata aşa cum trebuie şi să atingi formele cele 
mai înalte de împlinire, era nevoie să îl cunoşti pe Dumnezeu. În schimb, în 
prezent, trebuie să te cunoşti pe tine. În consecință, răspunsul la întrebarea 
crucială „ce să faci cu viața ta?” nu mai vine de la Dumnezeu (sau din poziția 
ierarhică a societății unde te-a trimis Dumnezeu). În schimb, se presupune că 
răspunsul izvorăşte din străfundurile sinelui. 

Acceptarea modernă a sinelui ca fundament de valoare a creat o 
serie de probleme mai ales datorită modului în care se raportează la iubire. 
Acest aspect va fi tratat în detaliu într-un capitol ulterior, dar cred că este 

important sa mentionez şi aici impactul pe care l-a avut noua moralitate 
asupra sinelui. Interviuri luate unor americani contemporani (Bellah şi 
colab., 1985) au scos la iveală faptul că foarte multi dintre ei se străduiesc 
să dezvolte o nouă înțelegere a ceea ce înseamnă iubirea şi angajamentul în 
termeni revizuiti. În prezent, multi americani nu mai acceptă ideea că iubirea 
presupune să te sacrifici pentru celălalt, să fii nefericit sau să faci lucruri care 
nu deservesc (măcar în perspectivă) interesele tale proprii. Dacă o relație 
nu implică plăcerea, înțelegerea, satisfacția şi împlinirea sinelui, atunci ea 
este considerată o relație eşuată si este justificată — uneori chiar obligatorie 
- ruperea relației şi căutarea alteia noi, care aduce mai multă împlinire. 
Potrivit valorilor prezente, „o doză de egoism este o componentă esențială 
a iubirii” (Bellah şi colab., 1985, p. 100). Adică iubirea înseamnă afirmarea şi 
exprimarea propriei individualitati. 

In mod cert, americanul modern ar fi capabil să înțeleagă şi să accepte 
principiul potrivit căruia dragostea implică şi efort asiduu. Însă refuză de 
multe ori să accepte ideea că dragostea poate însemna o negare autentică a 
sinelui sau poate necesita chiar sacrificii din partea sinelui (Bellah şi colab., 
1985, pp. 109-110). Chiar mai mult, unii cred că, prin supunere sau prin 
acceptarea relației datorită unui angajament luat, şi-ar putea pierde identitatea 
într-o relație; aceeaşi problemă apare în cazurile în care această relație nu 
oferă şansa unei dezvoltări personale sau a unei satisfacţii individuale. În 
consecință, relația depinde de modul în care sinele o poate justifica. 

Cultura occidentală nu a ajuns încă în situația în care să îmbrățişeze cu 
neruşinare lăcomia şi egoismul, deşi ne permite deja să credem că urmărirea 
intereselor proprii este perfect justificată. Istoricul punctelor de vedere 
americane asupra succesului dezvăluie un declin constant în justificările 
morale ale achiziţiilor financiare (Huber, 1987). În trecut, americanii au 
deliberat îndelung pentru găsirea unor explicații plauzibile, care să justifice 
acumularea bogățiilor şi au ajuns la concluzia că astfel poate fi ajutată societatea 
sau că persoana putea fi fericită doar dacă îşi folosea averea spre bunăstarea 
societății. Dar nevoia de asemenea justificări a început să dispară treptat şi, 
în cursul secolului XX, s-a stins de tot. Succesul financiar este perceput ca un 
aspect pozitiv, fără să se simtă nevoia unei justificări suplimentare. Succesul 
financiar deserveşte sinele şi această explicație este absolut suficientă. 

Chiar şi cei care sunt împotriva egoismului sunt dispuşi să accepte 
drepturile şi obligaţiile individului de a fi loial față de propria persoană, 
cultivarea autocunoaşterii, recunoaşterea şi exprimarea emoțiilor personale 
şi dezvoltarea potenţialului şi a talentelor individuale. Sinele modern a 
început să fie asociat cu imbolduri morale superioare. Chiar dacă aspectele 
sale inferioare (cum ar fi egoismul şi lăcomia) determină resimtirea unor 
remuşcări, valorile superioare ale sinelui sunt acceptate de societatea largă. 

Rezumat și concluzii 


Sinele sau desluşirea identității sunt aspecte centrale ale vieții 
moderne. Însă motivele acestui interes accentuat pentru identitate s-ar putea 
să depăşească explicaţiile pe care vi le-am oferit în acest capitol. Fascinatia 
modernă pentru sine şi pentru identitate reprezintă mai mult decât o simplă 
slăbiciune morală sau decât satisfacerea dorințelor proprii, mai mult decât 
rezultatul publicității moderne care ne încurajează să cheltuim şi să ne simțim 
bine, mai mult decât simplele întâmplări legate de felul în care ne alăptăm sau 
să ne disciplinăm copiii. Mai degrabă, am putea spune că problema crucială 
o reprezintă faptul că sinelui i s-a atribuit rolul vital de fumizor de sens (mai 
ales de valoare) pentru viata. 

Pe măsură ce societatea a devenit din ce în ce mai modernă, ea a 
schimbat modul în care oamenii găseau sens, iar unele surse de sens — mai 
ales fundamentele de valori — s-au pierdut fără să poată fi înlocuite. Declinul 
importanței religiei, a moralității tradiționale şi a tradiției înseşi au creat o criză 
serioasă de valori. Încercarea modernă de a conferi sens vieţii este îngreunată 
tocmai de această criză de valori, care este unul dintre obstacolele cele mai 
complexe în acest proces de căutare. În loc să ne ofere repere solide despre ce 
este bine şi ce este rău, societatea ne oferă o serie de puncte de vedere posibile 
şi ne permite să alegem dintre acestea pe cel pe care îl considerăm potrivit. Ca 
urmare, multe persoane se plâng că le este foarte dificil să fie sigure că ceea ce 
fac este corect şi că viata lor are valoare. 

Răspunsul standard la pierderea unei surse de valoare este elaborarea 
resurselor rămase pentru compensarea deficitului. Ceea ce ne-a lăsat 
modernizarea ca moştenire (din abundență) este individualitatea, iar aceasta 
este o modalitate viabilă prin care se poate compensa vidul de sens şi criza 
de valori. Fascinatia umană fata de identitatea personală este de fapt o reacţie 
la criza de valori. Identitatea este acceptată ca un bun suprem, capabil să 
justifice efortul şi sacrificiul, fără să aibă nevoie de justificări suplimentare. 

Puteam să ne aşteptăm la acest fenomen din mai multe motive. Se 
potrivea cu tendințele sociale, economice şi politice ale vieții moderne, 
fiecare dintre acestea accentuând importanța sinelui individual, recunoscând 
şi justificând drepturile şi interesele acestuia. Chiar mai mult, expansiunea 
conceptului de sine a transformat conceptul într-o sursă de valoare şi un 
model de împlinire viabil. Totuşi, această dezvoltare a schimbat polaritatea 
relației dintre moralitate şi interes propriu, inducând o modificare radicală 
în fundamentele climatului moral al societăţii. Moralitatea a funcționat 
dintotdeauna ca un filtru în fața realizării interesului personal, iar virtutea 
însemna învingerea trebuintelor personale. În prezent, în schimb, moralitatea 
a înzestrat interesele personale cu o valență pozitivă în ceea ce priveşte 

drepturile şi obligațiile şi cu un set nou de virtuți care subliniază importanța 
cunoaşterii, a dezvoltării şi a exprimării identității proprii. 


Notă 


1. Suma Zero înseamnă că, în cazul tuturor participanților, câştigurile şi pierderile 
însumează fix 0; de exemplu, profitul cumpărătorului este pierderea vânzătorului; 
sau orice joc în care avem de-a face cu un câştigător şi un învins. 

2. Cu referire la fundamentele de valori, folosesc interşanjabil termenii de „sine” şi 
„identitate personală”. Cele două concepte au semnificații diferite, dar această 
distincție nu este relevantă pentru înțelegerea rolului deținut de valori. 


Muncă 
Muncă, muncă şi iar muncă 





Munca are un rol central în viata modernă şi nicio abordare a sensului 
vieții nu ar fi completă dacă nu am investiga cu minutiozitate şi semnificația 
muncii. Adulții americani petrec cea mai mare parte a stării de veghe 
muncind, mai ales dacă ținem seama şi de timpul petrecut cu îmbrăcatul, cu 
naveta, să nu mai vorbim de nopțile nedormite din cauza îngrijorărilor legate 
de serviciu şi aşa mai departe. 

Ce este munca? În fizică, munca este definită în termeni de efort, 
adică forța depusă pe o anumită distanță. Din punct de vedere psihologic 
însă, munca este depunerea de efort nesusținută de o recompensă imediată 
(trăirea plăcerii fizice), ci mai degrabă de disciplină interioară şi, nu rareori, 
de motivaţie extrinsecă. Este a depune un efort pe care mintea sau organismul 
nu îl face în mod natural, de la sine, ci din necesitate. Cu toate acestea, oamenii 
acceptă şi interiorizează nevoia de a munci. Din acest motiv, de multe ori 
munca poate fi efectuată doar în condiţiile unui acord activ din partea sinelui. 
La urma urmei, eşti nevoit să iti impui să te trezeşti şi să te duci la birou; de 
fapt, nimeni nu te poate obliga, dacă nu eşti de acord şi tu să faci acest lucru. 

Astfel, munca devine punerea voinţei şi a inițiativei personale în slujba 
unor motivații extrinsece. Munca înseamnă să ne impunem să facem o serie 
de lucruri pe care, în realitate, nu dorim să le facem. Lucrăm în primul rând 
pentru recompense exterioare. Acest lucru nu înseamnă că oamenii nu îşi 
iubesc munca sau că nu au nicio satisfacție de pe urma ei. Multe persoane 
iubesc ceea ce fac şi au şi satisfacţii profesionale, multe altele însă nu. 
Deoarece nu obținerea de satisfacţii profesionale a fost motivul pentru care 
a fost inventată munca, aceste trăiri au apărut mai târziu. Spre deosebire de 
muzică, sport, consum de alcool, urmărirea emisiunilor TV, munca nu este o 
activitate care a fost concepută pentru a oferi în primul rând stări de plăcere. 


ÎN CĂUTAREA RASPUNSURILOR 


158 PN tai ta 


Munca este rezultatul unui efort depus, însoțit de autocontrol, în vederea 
realizării obligațiilor şi a stimulentelor exterioare. In primul rând, munca este 
ghidată de scopuri şi nu de împliniri. 


De ce trebuie să muncim? 


Este foarte important să înțelegem de unde provine nevoia umană 
de a munci. De-a lungul istoriei, majoritatea oamenilor trebuiau să lucreze 
acasă, la o fermă sau altundeva. Relativ puţini nefericiti trebuiau să sufere 
de pe urma ruşinii şi a privatiunii de a nu avea unde să lucreze. La cealaltă 
extremă, se aflau puținii privilegiați care puteau să se bucure de avantajele 
unei vieți lipsite de probleme. Insă, pentru marea majoritate a persoanelor, 
munca însemna un aspect inevitabil al vieții. 

Ideea de a munci provine din nevoia de a procura hrană şi alte elemente 
necesare supraviețuirii. Aproape toate animalele ajung să descopere că este 
necesar să pornească în mod regulat, chiar constant, în căutarea hranei; chiar 
mai mult, unele se angajează şi în construirea şi întreținerea unor adăposturi 
care să le protejeze. Şi ființele umane au nevoie de hrană şi adăpost, iar 
obţinerea acestor elemente stă la baza nevoii de a munci. 

Astfel, munca este motivată atât din punct de vedere natural, cât şi 
extrinsec. La începuturi, ea servea pentru satisfacerea acestor nevoi naturale. 
Făcând abstracţie de influența pe care o poate exercita cultura, dacă ființele 
umane ar fi putut procura hrană şi adăpost şi ar fi reuşit să-şi satisfacă 
dorințele fără să muncească, probabil că nu ar mai fi lucrat deloc. 

Natura nu a înzestrat omul cu nevoia de a munci, ci cu nevoi şi dorințe 
care, în cele mai multe cazuri, pot fi satisfăcute prin rezultatele muncii. Este 
important să ținem minte această origine naturală a muncii. Indiferent de 
sensul pe care cultura îl atribuie muncii, nevoia esențială de a munci se trage 
din nevoile naturale. 

De-a lungul timpului, cultura a modelat munca într-o asemenea 
măsură, încât, în zilele noastre, motivațiile originare ale muncii - de a găsi 
hrană şi adăpost - nu prea sunt vizibile. Este evident că oamenii lucrează 
pentru multe alte beneficii care nu au nicio legătură cu aceste nevoi biologice. 
A avea un minim de hrană şi adăpost nu mai este suficient. Vrem alimente de 
calitate excelentă, un cămin atrăgător, dotat cu tot confortul, toată bunăstarea 
şi securitatea posibile. În multe cazuri, munca este orientată spre recompense 
care nu au nicio latură materială, cum ar fi, de exemplu, prestigiul. 

De fapt, în unele cazuri, efectul culturii aspra muncii este atât de 
profund, încâtnevoile biologice devin adevărate obstacole în efectuareamuncii 
propriu-zise şi nu cauza fundamentală a muncii. Persoanele dependente de 

muncă (in original, „workaholic”!) de exemplu, lucrează cât le tin puterile; 
consumul de alimente şi odihna încetează să mai fie scopul muncii, ele devin 
obstacole enervante în realizarea sarcinilor (vezi Machlowitz, 1980). 

Nevoia de a munci poate fi rezumată astfel: îşi are originea în nevoile 
naturale, dar nu în nevoia naturală de a munci, ci mai degrabă în nevoia 
de a satisface anumite nevoi necesare supraviețuirii, plăcerii, siguranței şi 
confortului. Pe scurt, munca are rolul de a facilita satisfacerea unor nevoi cu 
baze biologice. Cultura însă a impregnat cu o sumedenie de sensuri munca, 
ceea ce a dus în timp la camuflarea nevoilor naturale care stau la baza muncii. 


Implicatiile sociale ale muncii 


Una dintre condiţiile supravieţuirii şi a înfloririi unei societăți este ca 
membrii ei să lucreze suficient de mult. Nu este absolut necesar să lucreze cu 
toții, dar există o anumită cantitate de muncă ce trebuie terminată. Sarcinile 
există, trebuie doar găsite persoanele care să le realizeze, în caz contrar 
sistemul social s-ar prăbuşi (şi cetățenii ar flămânzi). Chiar mai mult, atâta 
timp cât munca este motivată doar extrinsec, oamenii nu se vor repezi să 
lucreze. Ceea ce este important din punctul de vedere al societății este cum 
să-şi determine cetăţenii să lucreze. 

Mare parte a muncii nu este organizată în unități de sens 
atotcuprinzătoare, ci mai degrabă în sarcini simple, care pot fi realizate 
relativ repede, dar trebuie repetate frecvent. Munca este o activitate banală, 
constând în mare parte din activități repetate şi oarecum plictisitoare. Chiar 
şi slujbele actuale cele mai palpitante sunt într-o anumită măsură plictisitoare 
şi dintotdeauna au existat sarcini care nu erau deloc interesante. 

Pe scurt, societatea trebuie să-şi determine cetățenii să facă o serie de 
activități plictisitoare, pe care aceştia nu doresc neapărat să le facă. Munca 
necesită străduință şi sacrificiu, iar societatea trebuie să inducă în oameni 
sentimente prin care să-i determine să facă aceste sacrificii. 

O soluţie aparent universală pentru rezolvarea acestor aspecte sociale 
ale muncii se referă la conceperea unui sistem de stimulente prin care să se 
poată încuraja munca. Aceste stimulente au rolul de a susține activitatea 
profesională pe baza motivatiilor extrinsece; de la bici la bani, societățile s-au 
folosit de o varietate imensă de pedepse şi de recompense prin care puteau 
determina oamenii să lucreze. 

Funcționarea eficientă a acestor sisteme de stimulente este de cele mai 
multe ori afectată de probleme de echitate şi de exploatare. Unii lucrează mai 
mult decât alții, primind în acelaşi timp mai puţine recompense. Probabil că 
este imposibil de conceput un sistem în care fiecare să primească recompensa 





‘Workaholic = persoană care munceşte excesiv de mult, obsedată de munca sa (n. tr.). 

meritată. Într-adevăr, oamenii au o predispozitie de a-şi crea iluzii, prin care 
supralicitează calitatea şi cantitatea muncii depuse. Din acest motiv, chiar şi 
în cazurile în care recompensa a fost corectă, mulți consideră că ar merita 
mai mult decât au primit. În acelaşi timp, există persoane care profită de pe 
urma muncii altor persoane sau de pe urma sistemului economic, ceea ce va 
fi perceput ca o faptă necinstită de către cei care nu reuşesc să beneficieze şi 
ei de pe urma acestor înşelăciuni. 

Problema socială a sistemului de stimulente devine astfel o problemă 
de justificare. Societatea trebuie să-şi poată convinge membrii că sistemul de 
recompense este suficient de drept şi de legitim ca să poată fi acceptat. Nu 
trebuie considerat un sistem perfect (societatea poate tolera nemulțumirile 
legate de acest sistem), dar trebuie să fie acceptat în măsura în care va putea 
duce la continuarea şi terminarea muncii începute. 

În afară de aceste stimulente, societatea mai poate încuraja munca prin 
infuzarea ei cu sens. Oamenii vor accepta să depună efort şi să facă sacrificii 
în schimbul conturării unor valori importante. Astfel, ajungem din nou la 
aceeaşi problemă a societăţii, cea de justificare (şi legitimare). În cazul în care 
societatea reuşeşte să-i confere muncii un sistem potrivit de valori, munca va 
fi terminată. 

Valoarea şi justificarea sunt nevoi centrale ale sensului, reprezentând 
în acelaşi timp principalul aspect necesar înțelegerii modului în care munca 
poate fi înglobată în sensul vieții unei persoane. In acelaşi timp, munca poate 
satisface multe dintre celelalte nevoi ale sensului. Munca oferă aproape în 
orice situație posibilități necesare dobândirii eficienței, ceea ce este evident 
în cadrul unor activități complexe şi rafinate. De asemenea, munca este 
caracterizată de existența mai multor scopuri, deşi, adesea, acestea sunt de 
durată scurtă sau scopuri simple, cum ar fi să sapi o groapă sau să completezi 
un formular. (Tendința muncii de a oferi mai degrabă scopuri de durată 
scurtă şi nu de durată lungă reflectă, de fapt, banalitatea ei). 

Stima de sine este de multe ori parte integrantă a muncii, cu 
toate că implicaţiile sale prezintă variații semnificative. Pe de o parte, în 
societățile antice, munca avea reputație proastă, iar cei care munceau erau 
considerați ca având o stimă de sine scăzută. Munca era pentru sclavi, 
țărani şi alți indivizi de speță inferioară. Persoanele valoroase nu munceau, 
din principiu. Munca grea era incompatibilă cu prestigiul, onoarea sau 
statutul social (Anthony, 1977; Rodgers, 1978). Aceste atitudini s-au menținut 
într-o formă sau alta vreme îndelungată, mai ales în Europa. În secolul al 
XIX-lea, europenii care vizitau Statele Unite erau surprinşi şi derutati în 
momentul în care observau că în America nu exista aristocrație. Erau de-a 
dreptul socati de faptul că toată lumea lucra. 

Valorile americane reprezintă cealaltă extremă, în care munca este o 
sursă posibilă de stimă de sine. Cei care nu lucrează sunt adesea desconsiderati, 

umiliti şi chiar stigmatizati. Grupurile şi minoritățile oprimate protestează 
pentru a obține mai multe oportunități de a găsi un loc de muncă. Succesul 
în muncă este una dintre bazele cele mai importante ale prestigiului, stimei 
şi respectului. 

Astfel, munca în mod tipic satisface nevoia de eficiență şi scop şi 
contribuie la dezvoltarea elementelor constitutive ale stimei de sine (deşi 
acestea prezintă variații semnificative în timp). Singura nevoie de sens pe 
care munca nu reuşeşte să o satisfacă întotdeauna este cea pentru valoare. 
Din perspectiva societății, munca nu are întotdeauna o valoare justificativă. 

Problema centrală a societății o reprezintă găsirea unei modalități 
prin care aceasta îi poate conferi valoare muncii. Societatea îşi propune să 
îi determine pe oameni să facă sacrificii şi să depună efort pentru a realiza 
diverse sarcini, iar acest lucru necesită legitimarea muncii în sine sau 
legitimarea sistemului de stimulente. 


Trei sensuri ale muncii 


Nu poate exista un singur răspuns simplu la problema rolului jucat de 
muncă în sensul vieții. Munca nu are aceeaşi semnificație pentru toată lumea. 
Pe baza unui studiu vizând viata în Statele Unite în anii '80 (Bellah şi colab., 
1985), sensurile atribuite muncii au fost categorizate în trei grupe. Aceste 
categorii au fost etichetate după cum urmează: ocupație, chemare şi carieră. 
Munca pe care o considerăm ocupaţie se referă la realizarea unor sarcini 
pentru obținerea unui salariu, fără ca persoana să se implice prea mult sau 
să aibă alte satisfacţii personale de pe urma muncii sale. Cand munca este 
considerată chemare, ea este efectuată datorită unui sentiment de obligație 
personală, de datorie sau pentru că ar tine de destinul individului. Chemarea 
poate să ia naştere din perceperea unei responsabilități față de bunăstarea 
societății sau se poate baza pe percepția unei obligații în ceea ce priveşte 
atingerea potenţialului sau a împlinirii proprii. Cariera prin muncă este 
motivată de dorința pentru succes şi recunoaştere. 

Aceste trei sensuri ale muncii nu trebuie considerate nişte categorii 
rigide, între care nu există nicio suprapunere. În mod cert, multe persoane 
combină diversele elemente constituente a două dintre categorii sau chiar ale 
tuturor. Cu toate acestea, cele trei categorii sunt importante ca prototipuri 
care facilitează înțelegerea atât de diversă a muncii şi a relaţiei ei cu alte 
aspecte semnificative din viața umană. Dar să continuăm cu examinarea lor 
individuală. 

Munca privită ca ocupaţie 


Cei care îşi percep munca doar sub aspect de efort depus pentru 
obținerea unor beneficii financiare nu consideră că este cea mai importantă 
sau semnificativă componentă a vieții lor. Munca percepută astfel este o 
activitate instrumentală — adică depunere de efort în schimbul unui beneficiu. 
Persoana lucrează pentru salariu şi pentru ceea ce poate procura cu acesta 
(maşină, independenţă, locuință confortabilă, familie etc.). 

Această percepție a muncii este probabil cea mai frecventă abordare 
întâlnită mai ales în cadrul claselor sociale inferioare, deşi ar putea fi foarte 
frecventă şi în cadrul clasei de mijloc. Persoanele cu un nivel mai redus de 
educație caută şi găsesc mai puține satisfacţii în munca pe care o fac decât cei 
cu mai multă educaţie (Veroff şi colab., 1981). 

Michael Burawoy (1979) un tânăr sociolog, ne oferă un portret al muncii 
percepute doar sub aspectul de ocupație. El ne descrie experiențele avute ca 
operator de maşini la o uzină de motoare din Illinois, în timp ce îşi redacta în 
paralel disertatia de doctorat susținută ulterior la Universitatea din Chicago. 

În relatarea lui Burawoy, muncitorii aveau foarte puține emoții pozitive 
sau satisfacţii în timpul activității lor, dar deveneau absorbiți de munca lor 
în momentul în care începeau s-o perceapă ca pe un joc. Cu trecerea anilor, 
managementul uzinei a conceput un set de stimulente prin care muncitorii 
puteau să îşi crească veniturile până la o anumită limită, prin producerea mai 
multor componente. Însă depăşirea acestei limite nu mai era recompensată 
sub nicio formă. Muncitorii au fost preocupați doar de producerea numărului 
potrivit de componente ca să primească salariul maxim, fără să depăşească 
limita stabilită. Acest sistem de recompensă a fost ulterior rafinat în aşa fel 
încât să fie considerat echitabil de către toți muncitorii, să înlăture posibilele 
probleme legate de supraproductie şi, in general, să inducă cât mai puține 
conflicte posibile între muncitori şi administrație. Problema socială a 
justificării sistemului de stimulente în muncă a fost rezolvată, cel putin în 
cazul acestei uzine. 

Transformarea muncii într-un joc a fost utilă pentru înlăturarea 
banalitatii şi a plictiselii, transformând astfel efortul depus într-o activitate 
suportabilă. Ca urmare, muncitorii lucrau din greu ca să-şi îndeplinească 
sarcinile chiar şi în lipsa unor stimulente intrinsece. În loc să se uite la ceas 
şi să-şi dorească să se termine deja ziua de lucru, muncitorii îşi monitorizau 
progresul în jocul propus de administrație, calculând în acelaşi timp şi 
implicațiile financiare ale micilor succese sau eşecuri. Muncitorii puteau să 
se bucure de pe urma succesului în acest joc, deoarece natura plictisitoare 
a sarcinilor a fost mascată. Pe scurt, administrația uzinei respective a găsit 
o modalitate eficientă prin care putea să inducă o motivație sănătoasă 
muncitorilor, menținând eficiența în producţie fără să fie nevoită să ofere 

activități interesante, satisfăcătoare, personalizate, în funcție de sistemul de 
valori specific fiecărui muncitor în parte. 

După ce am văzut ce poate însemna munca dacă este considerată 
ocupație, haideţi să vedem ce rol poate avea munca în cazul în care devine 
parte integrantă a sensului vieții. Probabil că importanţa alocată succesului în 
jocul sus- -mentionat a determinat orientarea muncitorilor spre eficientizarea 
muncii. În momentul în care un muncitor a atins ceea ce şi-a propus, a şi 
început să aibă trăiri pozitive față de abilitățile sale, ceea ce a dus la un 
nivel ridicat de satisfacție (Burawoy, 1979, de ex., p. 64). În atelier, abilităţile 
necesare acestui joc stăteau de obicei la baza dezvoltării unei stime de 
sine considerabile; experții în acest joc se bucurau de respectul şi de stima 

celorlalți. Astfel, deşi muncitorii păreau indiferenți față de munca în sine: 


(într-adevăr, controlul calității era una dintre problemele cele mai importante 
din punctul de vedere al administraţiei, mai ales datorită faptului că acest 
aspect era irelevant pentru muncitori), exista posibilitatea dezvoltării stimei 
de sine prin participarea la joc. 

Desigur, nu toate formele de muncă pot fi restructurate sub formă de 
joc. Abordarea muncii sub formă de ,,ocupatie” poate să ducă la sentimentul 
cămunca nu reprezintă nimic, este banală sau de-a dreptul apăsătoare. Într-un 
studiu vizând clasa muncitoare, Lillian Rubin descria că, în mod obişnuit, 
funcționarii îşi percep munca drept o activitate care induce „amărăciune, 
alienare, resemnare şi plictiseală” (Rubin, 1976, p. 159). Autoarea acestui 
studiu a ajuns la concluzia că aceşti funcționari trebuie să-şi inducă stări de 
amorteala psihică pentru a reuşi să termine ziua de muncă, evitând permanent 
întrebarea: „Asta-i tot ce înseamnă viața?” (Rubin, 1976, p. 158). 

Evident, unele ocupații (cum ar fi chirurgia sau jocul profesionist de 
baseball) oferă suficiente oportunități prin care persoana îşi poate rafina 
abilitățile. Alte locuri de muncă oferă însă speranțe mari care, în timp, devin 
dezamăgiri. De exemplu, profesorii se aşteaptă ca elevii lor să colaboreze şi 
să aibă reuşite, cadrele medicale sau asistenții sociali îşi doresc să vindece 
sau să ajute oameni. În cazul în care aceste aşteptări legate de eficiență nu se 
realizează, persoanele în cauză au şanse mari să dezvoltetulburarea denumită 
„burnout”? (Cherniss, 1980). Unii cercetători susțin că oportunităţile de a găsi 
eficiență in muncă au scăzut simțitor (vezi mai ales Braverman, 1974). 

De cele mai multe ori, locurile de muncă obişnuite nu reuşesc să-i 
ofere persoanei prea mult sens al eficienței, deoarece lipsesc alternativele 
de satisfacere sau de consolidare a celorlalte sensuri ale muncii. Ca urmare, 
preocupările pasionante din timpul liber (hobby-urile) bazate pe eficiență 
sunt foarte frecvent întâlnite în cazul cadrelor medii. Rubin (1976) a observat 
că, în multe situații, asemenea persoane au proiecte specifice, cum ar fi 

emoţională şi mentală cauzată de suprasolicitare la locul de muncă (n. tr.). 


repararea continuă a maşinii, înfrumusețarea locuinței, tâmplărie, ca să 
suplimenteze lipsa sentimentului de eficiență de la serviciu. Totuşi, eficiența 
este o caracteristică deosebit de importantă a unui loc de muncă. Participanţii 
la studiul lui Rubin continuau să îşi descrie locul de muncă prin prisma 
aspectelor la care se pricepeau şi pentru care erau recunoscuți (în consecinţă, 
aceste descrieri făceau referire atât la eficiență, cât şi la stima de sine). 

Valoarea propriei persoane poate proveni pur şi simplu din faptul 
că persoana şi-a găsit un loc de muncă. Locurile de muncă plătite prost 
sunt adesea slab organizate, iar persoanele angajate tind să nu favorizeze 
activitățile care implică o rutină stabilă. În asemenea cazuri, găsirea unui loc 
de muncă poate deveni o problemă de prestigiu pentru asemenea persoane 
(vezi Miller, 1981; Rubin, 1976). Şi în aceste cazuri, vorbim despre o combinație 
între eficiență şi stimă de sine, şi, din nou, acestea sunt irelevante pentru tipul 
de activitate sau pentru produsul ori serviciul creat. Ceea ce contează este că 
persoana şi-a găsit un loc de muncă şi se descurcă suficient de bine ca să-l 
şi păstreze. Evident, muncile care necesită abilități specifice sunt surse mai 
bogate de eficiență şi stimă de sine decât cele care pot fi efectuate prin abilități 
obişnuite, dar şi acestea din urmă pot oferi un dram de eficiență şi stimă de 
sine. 

Un loc demuncăstabil poate deveni o bază importantă din care se poate 
dezvolta stima de sine. Cercetarea lui Rubin (1976) oferă dovezi care susțin 
această părere. În cazul în care capul familiei nu reuşeşte să câştige suficient, 
ajunge să fie tratat ca fiind lipsit de masculinitate (mai ales în cazul claselor 
inferioare ale societăţii). Societatea noastră echivalează masculinitatea cu 
abilitatea de a furniza bunuri materiale. Din acest motiv, incapacitatea de a 
câştiga bine (sau suficient, în cazurile în care salariul nu acoperă facturile 
şi nevoile familiei) este asociată cu lipsa virilitatii. Ca urmare, a avea un loc 
de muncă stabil reprezenta pentru un om cu familie protecția vitală față 
de pierderea unui aspect esenţial al valorii propriei persoane?. Pe lângă 
deținerea unui loc de muncă, valoarea propriei persoane poate, de asemenea, 
să depindă şi de banii câştigaţi. 

În ceea ce priveşte celelalte nevoi de sens, locul de muncă vizează de 
cele mai multe ori scopuri pe termen scurt (în marea majoritate a cazurilor), 
fără să includă cu aceeaşi frecvență scopuri pe termen lung. Din acest motiv, se 
pare că nu există nevoi pentru o bază majoră de valori care să justifice munca. 
Munca este o modalitate importantă prin care se poate procura hrană, adăpost 
etc., iar aceste nevoi sunt suficiente pentru a motiva oamenii să lucreze — nu 
este nevoie de crearea unor surse de justificare specifice fiecărei culturi în 
parte. În abordarea în care munca este echivalată cu o ocupație, nevoia de 
a munci are în cele mai multe cazuri origini naturale şi nu culturale, deşi 
culturile pot induce modificări superficiale în acest sens. 

Munca privită ca o carieră 


Definirea muncii prin prisma „carierei se referă mai ales la înregistrarea 
succeselor, a realizărilor şi a statutului social. În această abordare a muncii, 
ataşamentul față de serviciu nu se bazează pe pasiune, nici pe calitatea 
produselor sau a serviciilor rezultate. În acelaşi timp, nu se aseamănă nici 
cu abordarea specifică muncii ca „ocupaţie”, în care persoana lucrează ca să 
obtină beneficii prin care îşi poate satisface o serie de nevoi. Mai degrabă, 
am putea spune că, în acest sens, munca scoate în relief rolul jucat de sine în 
activitatea profesională. Pentru o persoană axată pe carieră, munca reprezintă 
o posibilitate prin care se poate crea, defini, exprima şi glorifica sinele. 

Probabil că o carieră de funcționar descrie cel mai pregnant modelul 
muncii moderne. Acest lucru se datorează mai ales condițiilor moderne de 
angajare din companii sau instituții importante. Cariera unui funcționar 
guvernamental sau a unui angajat de la o companie importantă este în mod 
tipic reprezentată de lista promovărilor şi a creşterilor de salariu. Cariera 
unui muzician, a unui scriitor, atlet, cercetător sau avocat se referă la lista 
realizărilor specifice, precum şi la premiile primite, prin care activitatea sa 
este recunoscută. 

Munca văzută drept carieră poate fi încadrată în categoria motivatiilor 
care nu sunt nici extrinsece, nici intrinsece. În cazul în care comportă mesaje 
specifice sinelui, feedback-ul sau recompensele extrinsece nu reduc motivația 
persoanei de a continua să lucreze (Rosenfeld şi colab., 1980). Aceste mesaje şi 
implicaţii sunt aspectele centrale ale acestei abordări; ca urmare, o persoană 
centrată pe carieră este foarte motivată. 

În unele cazuri, persoanele orientate preponderent spre carieră dau 
dovadă de o ambiţie remarcabilă. Sunt dispuse să facă sacrificii majore în 
viata particulară, viata socială, obligaţii familiale, pentru a-şi îmbunătăți 
cariera. Totuşi, orele suplimentare la serviciu sau alte indicii similare nu 
reflectă neapărat pasiunea pentru munca respectivă, nici măcar nu sunt 
semnul unui ataşament față de produs sau serviciu. Mai degrabă, am putea 
spune că aceste sacrificii se bazează pe o nevoie constantă de a avea reuşite, 
de a fi recunoscut ca o persoană eficientă, talentată şi valoroasă şi de a obține 
prestigiul şi statutul specific unei cariere de succes. Evident, carieristul nu 
este imun la natura muncii pe care trebuie să o depună şi preferă să facă ceva 
ce este măcar partial interesant şi plăcut sau are măcar un dram de valoare 
socială pozitivă. Însă aceste avantaje sunt secundare. 

În cazul majorităţii profesiilor, sacrificiile cele mai mari le sunt cerute 
angajaților tineri, care se află la începutul carierei lor şi, adesea, se confruntă 
cu dilema majoră: dacă fac ceea ce mi se cere, am şanse să rămân, dacă nu — 
zbor de aici. De exemplu, în firmele de avocatură prestigioase, absolvenţii 
celor mai vestite facultăți de drept sunt angajați pe poziția de asociaţi; în 

aproximativ 6 ani, ajung parteneri sau părăsesc firma. Fiecare promoție 
ştie că, indiferent de calificativele excelente primite de-a lungul anilor, doar 
câțiva aleşi vor ajunge să obțină râvnita poziţie de partener de firmă. În 
consecință, competiția devine acerbă, ceea ce include şi ore suplimentare de 
muncă asiduă. Asemenea tipare pot fi observate şi în alte meserii, cum ar fi 
contabilitatea sau pozițiile didactice universitare. 

Cazuri extreme de competiție indusă de constrângerile şi de presiunile 
specifice carierei sunt descrise în relatările lui Stewart (1984). În perioada 
conflictului de încredere dintre guvernul american şi firma IBM, avocaţii 
IBM au lucrat extrem de mult, depunând un efort colosal, ceea ce a şi fost 
monitorizat permanent (IBM îşi plătea avocaţii cu ora). Serile sau sfârşiturile 
de săptămână libere erau evenimente rare, iar ziua de lucru obişnuită avea 
o durată de 18 ore. Majoritatea avocaților implicați în proces şi-au continuat 
activitatea fără concediu, iar unii dintre ei au trebuit să-şi amâne operații 
chirurgicale din cauza procesului. Într-un asemenea mediu, un tânăr asociat 
care speră să fie promovat nu îşi poate permite prea multe zile de lucru 
de 11 ore şi, în acelaşi timp, să spere că atât va fi suficient. Munca titanică 
este etalonul. Unul dintre tinerii avocaţi a şi stabilit un record de 24 de ore 
de lucru într-o singură zi. Un alt asociat, speriat că va pierde competiția 
pentru promovare, a reuşit să se mențină în cursa pentru promovare lucrând 
non-stop o zi întreagă, în care a zburat de la New York în California, lucrând 
şi pe avion. Diferența de fus orar i-a permis să ceară firmei IBM o notă pentru 
27 de ore de lucru într-o singură zi. 

Munca văzută din perspectiva carierei poate deveni o sursă importantă 
în conturarea sensului vieții. Există cazuri în care persoana poate obține atât 
de mult sens din munca sa, încât nu mai are nevoie de surse suplimentare 
pentru a conferi un sens vieții sale. Ca urmare, asemenea persoane nu se vor 
concentra asupra altor activități în afara celor profesionale. Aceşti oameni 
primesc, de obicei, eticheta de workaholic, fiindcă par să aibă timp şi interes 
minim pentru orice nu are legătură cu munca lor (Machlowitz, 1980). 

Capacitatea muncii de a completa sensul vieții provine parțial din 
abilitatea sa de a satisface anumite nevoi de sens. Munca orientată spre 
dezvoltarea carierei oferă posibilitatea stabilirii unor scopuri proximale (ca, 
de altfel, aproape orice tip de muncă), dar şi a unor scopuri distale (spre 
deosebire de multe forme ale muncii considerate ,,ocupatie”). Scopurile 
pe termen lung din cadrul carierei apar de obicei sub formă de ambiţii, 
cum ar fi obținerea unui anumit statut social, a unei poziții de putere, a 
prestigiului sau a realizării. Specificitatea acestor scopuri poate fi descrisă 
în termeni de structură ierarhică a instituţiei în care lucrează persoana — de 
exemplu, parteneriat sau angajare nedeterminată, promovarea pe poziția de 
vice-preşedinte, decan sau director. 

Stima de sine este un aspect central inclus in conceptul carierei. 
Într-adevăr, cariera este una dintre fundamentele de valori cele mai eficiente 
ntru satisfacerea acestei nevoi de sens. Treptele ierarhice şi realizările 
` oferă posibilitatea definirii mult mai nuantate a stimei de sine, ceea ce, în 
alte abordări, nu este posibil în aceeaşi măsură. Succesul în promovare poate 
de asemenea induce sentimente de eficacitate, ceea ce, la rândul său, va 
duce la rafinarea abilităților şi a deprinderilor necesare finalizării sarcinilor 
profesionale, ducând astfel la recunoaştere. În această abordare a muncii, 
stima de sine şi eficacitatea sunt mai strâns legate între ele decât în abordarea 
muncii ca ocupaţie. 

Merită menționat faptul că eficiența şi abilitățile sunt cele mai 
relevante pentru mentalitatea carieristă, dar nu sunt neapărat relevante şi 
pentru îndeplinirea sarcinilor de lucru. Aspectul crucial este mai degrabă 
abilitatea persoanei de a gestiona impresia pe care le-o dă celorlalți despre 
activitatea sa profesională şi mai putin abilitatea de a îndeplini o sarcină 
anume. Într-un studiu despre manageri, Jackall (1988) a observat că, peste 
un anumit nivel, se presupune că există o competență managerială similară 
a tuturor managerilor. Astfel, această abilitate nu mai este un factor crucial 
în promovare. În schimb, succesul profesional începe să depindă de imagine, 
de reputație şi de loialitate. Omogenitatea (unii s-ar putea să o denumească 
conformism) care poate fi observată la managerii executivi este un răspuns 
firesc la nevoia de a menţine o imagine potrivită despre propria persoană. 

Valoarea şi împlinirea sunt nevoile principale de sens, care nu sunt 
neapărat îndeplinite în abordarea muncii prin prisma carierei. O carieră nu 
trebuie să ofere neapărat împlinire. Acest lucru se datorează simplului fapt că 
structura scopurilor este atât de elaborată, încât nevoia de a avea un obiectiv 
este satisfăcută mai degrabă prin scopuri şi nu prin împliniri. Munca unei 
persoane poate fi interpretată ca fiind orientată spre atingerea acestor scopuri, 
iar individul poate căuta surse de împlinire în afara locului de muncă, spre 
exemplu viața de familie. 

Viața modernă a creat condiţiile potrivite în care cariera poate 
deveni o sursă de valoare şi împlinire prin intermediul sinelui. Aşa cum 
am discutat şi în capitolul anterior, cultura modernă a transformat sinele 
într-un fundament de valoare şi o sursă de împlinire. Valorile moderne au 
transformat urmărirea intereselor proprii, anihilând vechea lor conotație de 
lăcomie şi îngâmfare, ataşându-le sensul de obligație şi de sarcină de viață 
semi-sacră. În acest context, cariera devine o sursă importantă de sens al 
vieții. Mai multi observatori, printre care şi anchetatorul Daniel Yankelovich, 
au ajuns la concluzia că aceste atitudini sunt deja puternice şi continuă să 
se dezvolte. În timp ce americanii anilor '50 considerau munca o sursă de 
posibile recompense materiale, în prezent multe persoane consideră locul 
de muncă un loc esenţial în care îşi pot exprima şi cultiva sinele (Harris şi 

Trotter, 1989). Yankelovich a ajuns la concluzia că „centrul emoțional al vieții 
americane” (citat de Harris şi Trotter, 1989, p. 33) este munca. 

Mai precis, odată acceptată ca fundament de valoare, dezvoltarea şi 
promovarea sinelui prin carieră se justifică şi se legitimează ca o activitate 
râvnită şi foarte valoroasă. Cariera se justifică şi se legitimează prin 
intermediul sinelui. Eşecul în propria carieră echivalează cu o ofensă adusă 
valorilor autentice. Acest fenomen a fost tema centrală a unui film excepțional, 
intitulat Brazil, o investigare existentialista a vieții într-un mediu birocratic. 
Niciunul dintre personajele acestui film nu a putut înțelege sau accepta de 
ce protagonistul filmului nu era interesat deloc de promovarea la locul de 
muncă. El era mulțumit cu viața liniştită pe care o avea la un loc de muncă 
comod, în timp ce savura fanteziile şi visele personale foarte vii, care îl ajutau 
să facă fata vieţii plictisitoare de birou. Toate cunoştinţele încercau să-l ajute 
să urce pe scara ierarhică; alții îl mustrau pentru lipsa de ambiţie de care 
dădea dovadă. Dacă cineva este mulțumit cu viata sa, aşa cum este ea, şi nu îşi 
doreşte sub nicio formă să fie promovat, stârneşte în scurt timp neîncredere, 
mai apoi dezaprobare din partea celorlalți. 

În capitolul următor, vă voi prezenta modul în care societatea modernă 
(ca şi cea antică) a acceptat şi familia ca fundament de valoare, familia 
devenind astfel o sursă de sens pentru cariera capului de familie. În cazul 
familiei obişnuite şi convenționale, specifică statelor centrale din SUA, familia 
şi-a obținut banii, bunurile, prestigiul şi statutul social de pe urma carierei 
capului de familie. În cazul în care acesta nu reuşea să-şi îmbunătățească la 
maximum realizările, începea să fie considerat trădătorul unui fundament 
important de valoare, acest fundament de valoare fiind familia. Era total 
greşit ca un bărbat să nu aibă ambiţii sau să nu reuşească să urce pe treapta 
ierarhică, fiindcă astfel îşi priva familia de bunuri. 

În capitolul anterior am discutat faptul că ideile moderne au 
transformat sinele într-un model de împlinire prin echivalarea stimei de sine 
cu împlinirea. Faima şi recunoaşterea din partea celorlalți, completate de un 
sentiment al superiorității, reprezintă unul dintre modelele cele mai atractive 
ale împlinirii specifice societății occidentale moderne (Braudy, 1986). Cariera 
este probabil una dintre modalităţile cele mai la îndemână prin care persoana 
poate atinge starea de împlinire. Supozitia subiacentă acestei idei este că, prin 
muncă, reuşeşti să avansezi într-o funcție mai înaltă, pentru care ceilalți te 
vor respecta, admira şi pretui; în acelaşi timp, vei avea mai multă stimă şi 
respect față de propria persoană. Multe persoane cred în mitul carierei de 
succes, care ar asigura împlinirea personală. Aceste persoane îşi imaginează 
că atingerea anumitor scopuri va duce în mod automat la o viata fericită până 
la adânci batraneti (Levinson, 1978). Astfel, cariera poate într-adevăr oferi un 
model de împlinire. 

Pe scurt, munca privită drept carieră poate adesea deveni o sursă 
importată din care viața să îşi dobândească sensul. Cariera poate oferi un set 
de scopuri, de posibilități pentru a dezvolta sentimentul propriei eficacitati, 
precum şi un set de criterii clare şi precise pe care să se întemeieze stima de 
sine. De asemenea, pe baza legăturii dintre elaborarea modernă a sinelui şi 
un fundament de valoare, cariera poate satisface nevoia de valoare în sine. 
O carieră modernă poate lua forma unei obligații justificate, legitime, care 
conține promisiunea împlinirii personale. Astfel, cariera poate justifica toate 
nevoile de sens. 


Munca privită ca chemare 


Pentru mintea modernă, ideea muncii ca chemare este mult mai 
putin familiară decât cea de muncă privită ca ocupație sau carieră (Bellah şi 
colab., 1985). Chemarea înseamnă că persoana simte că este menită pentru 
un anumit tip de muncă. Adică există ceva în tine care te predispune la o 
anumită activitate. Probabil că cea mai bună abordare a chemării ar fi cea care 
înglobează sursele interne şi externe ale menirii. La origini, se pare că acest 
concept se referea doar la surse externe, mai ales la cele care proveneau de 
la Dumnezeu. De exemplu, un predicator ar putea crede că a fost voinţa lui 
Dumnezeu să îl slujească într-un anumit loc, într-un anumit fel. Alții, mai ales 
în perioade dificile, au considerat că au anumite datorii față de societate. În 
războaie de exemplu, bărbaţii considerau că este de datoria lor să se înroleze 
voluntar, chiar dacă munca în cadrul forțelor armate nu le era pe plac sau nu 
doreau să îşi dezvolte cariera în această direcție. 

Chemarea lăuntrică este de cele mai multe ori legată de noțiunea 
autorealizării, deoarece se consideră că propensiunea persoanei este cea care 
dictează alegerea unei anumite traiectorii profesionale. O chemare se poate 
naşte din convingerea că persoana are o abilitate specială pe care ar trebui 
să o cultive. Noţiunea chemării lăuntrice s-a dezvoltat în epoca romantică 
şi victoriană, mai ales în legătură cu activitățile artistice. Un scriitor, de 
exemplu, s-ar putea simți chemat spre această profesie de către romanele 
nescrise, ascunse în psihicul său. Asemenea chemări sunt probabil cele mai 
apropiate de motivația intrinsecă adevărată care poate fi regăsită în lumea 
muncii. 

Un exemplu viu de chemare artistică este portretizat în celebrul roman 
al lui Maugham, bazat într-o oarecare măsură pe viața lui Gauguin, intitulat 
Luna şi doi bani jumate. Personajul principal al romanului abandonează 
brusc o carieră comodă de agent de bursă şi pleacă la Londra. Toată lumea 
crede că a fugit cu vreo femeie. Un prieten de familie îl urmăreşte până 
la Paris şi, spre marea sa mirare, îl găseşte singur, într-o cameră ieftină şi 

murdară de hotel. Cu ocazia confruntării, spune pe şleau că ştie că a încălcat 
codurile comportamentului adecvat, dar recunoaşte şi faptul că nu are 
remuşcări. În cele din urmă, prietenul de familie îl întreabă de presupusa 
iubită, la care personajul nostru începe să râdă. Nu există nicio iubită. Fugise 
fiindcă simțea o dorință lăuntrică extrem de puternică de a picta. Această 
chemare intrinsecă a fost mai puternică decât siguranța, cariera, obligațiile 
de familie sau orice altceva. Prietenul îl întreabă pe personajul nostru dacă 
are experiență, instruire în domeniul picturii sau dacă are vreo dovadă că ar 
avea talent. Replica primită este una foarte simplă: „Trebuie să pictez”. Chiar 
mai mult, pentru el, sacrificarea carierei, a familiei pare să fie justificată de 
importanța nevoii de a picta, idee susținută tacit, dar din ce în ce mai apăsat, 
de-a lungul romanului. Chemarea lăuntrică a fost descrisă în acest roman 
ca un fundament de valoare suficient de puternică pentru a învinge valori 
convenţionale sociale foarte importante şi puternice. 

Puternica legătură cu un fundament major de valoare este probabil 
unul dintre aspectele cele mai importante ale chemării. Astfel, spre deosebire 
de alte sensuri ale muncii, chemarea este un mijloc foarte eficient prin care 
se poate satisface nevoia umană de valoare. Concepută ca chemare, munca 
îl poate determina pe individ să creadă că ceea ce face este corect, valoros şi 
util, iar riscurile, costurile, greutăţile şi sacrificiile sunt justificate. Un exemplu 
ilustrativ în acest sens ar putea fi munca misionarilor. Aceste persoane se 
simt chemate de divinitate pentru a răspândi creştinismul în alte societăți. 
Chemarea de a fi misionar necesită renunţarea la o viață comodă, obişnuită 
într-o societate civilizată, înconjurat de prieteni, şi îmbarcarea pe un drum 
anevoios, urmat de mulți ani de muncă periculoasă, între străini suspicioşi, 
uneori duşmănoşi. În asemenea circumstanțe, confortul şi legăturile sociale 
cu care persoana a fost obişnuită vor lipsi cu desăvârşire din viața dedicată 
convertirii religioase. Ca ocupație, munca de misionar nu era una prea 
atrăgătoare. Privită prin prisma carierei, oferea prea puține oportunități 
de promovare. Cu toate acestea, inconvenientele acestei activități au fost 
acceptate datorită valorilor foarte puternice asociate chemării. 

Chemarea poate cuprinde şi promisiunea împlinirii. Noţiunea 
chemării implică de obicei şi ideea că persoana dispune de un talent sau de 
o caracteristică specială care o face deosebit de potrivită pentru acest tip de 
muncă. Îndeplinirea activităților bazate pe chemare înseamnă cultivarea şi 
folosirea eficientă a acestor abilități. Chemarea ta este destinul tău şi acesta 
este drumul spre împlinire. Acest aspect este adevărat, indiferent dacă sursa 
chemării este internă sau externă. 

Desi vocatiile cu baze religioase sau artistice sunt considerate a fi 
prototipuri ale chemării, alt exemplu de chemare este acela de gospodină 
sau de mamă. Societatea noastră le-a conferit multă valoare acestor roluri, 
mai ales celui de mamă. Maternitatea este atât de sacră, încât orice critică la 

adresa ei devine un sacrilegiu (vezi Margolis, 1984). O descriere utilă pentru 
ilustrarea acestui aspect este oferită de Lopata (1971). Societatea occidentală a 
presupus că Dumnezeu sau natura a creat femeia exact pentru această vocație, 
uneori ajungând să se creadă că nu ar fi nevoie nici măcar de experiență sau 
de o minimă pregătire pentru îndeplinirea acestui rol — concepție care adesea 
a trezit în femeile casnice sau mame sentimente de nesiguranță, de anxietate 
sau de nepotrivire pentru acest rol. Majoritatea persoanelor considerau 
că abilitățile necesare rolului de gospodină sau mamă „sunt fireşti” (pp. 
144-145). Cu alte cuvinte, o perioadă lungă de timp, s-a considerat că toate 
femeile au chemarea de a deveni soții şi mame. 

Femeile casnice din studiul lui Lopata s-au bucurat de sentimentul că 
ele însele au luat decizia de a avea grijă de alții şi de a fi propriii lor şefi. 
Aceste aspecte ale rolului asumat le-au conferit femeilor incluse în studiu 
sentimentul de eficacitate. Şansa de sporire a sentimentului de eficacitate era 
în multe cazuri inerentă sarcinilor specifice unei gospodine sau mame. De 
exemplu, multe dintre amestecurile preambalate pentru prăjituri nu conțin 
intenționat toate ingredientele necesare, oferindu-le astfel gospodinelor 
posibilitatea de a coace o prăjitură personalizată (Lopata, 1971, p. 173; de 
asemenea, Margolis, 1984). 

Valoarea propriei persoane este un aspect implicit încercării persoanei 
de a se apropia pe cât posibil de imaginea gospodinei ideale. Conform 
idealului, toate femeile ar trebui să se căsătorească şi să crească copii. Unul 
dintre rezultatele nefaste ale acestor încercări de a se apropia cât mai mult 
de imaginea ideală a fost percepția acută a unor femei că ar fi inutile după 
ce copiii lor au crescut şi au părăsit casa părintească. Rolul de femeie casnică 
a avut şi alte efecte negative asupra valorii propriei persoane. Deşi rolul de 
mamă este o sursă pozitivă de valoare a propriei persoane, cel de femeie 
casnică este o sursă negativă, astfel încât cele mai multe gospodine incluse în 
studiu nu s-au descris ca fiind femei casnice. 

Cel mai important aspect se referă la faptul că rolul de femeie casnică a 
fost prezentat ca fiind unul prin care persoana poate atinge împlinirea. Deşi 
au fost observate o serie de probleme, de frustrări şi de nemulțumiri legate 
de acest rol, s-a identificat şi un număr ridicat de „satisfacţii profunde”, cum 
ar fi, de exemplu, să-ți vezi copiii crescând (Lopata, 1971). 

Astfel, putem spunecă munca abordată prin prisma chemării subliniază 
două dintre nevoile de sens cele mai problematice, specifice vieții moderne: 
valoarea şi împlinirea. Am putea presupune că ideea de chemare este un 
fenomen deosebit de popular şi des întâlnit în viața modernă. Adevărul este 
că lucrurile nu stau tocmai aşa. Motivul principal ar putea fi că foarte puţine 
meserii oferă în realitate asemenea oportunități; de asemenea, contextul 
religios din trecut nu mai este un fenomen atât de frecvent şi puține persoane 
apelează la Dumnezeu să le găsească munca cea mai potrivită lor. 

De cele mai multe ori, chemarea este combinată cu diverse atitudini 
legate de carieră, dând naştere unui construct extrem de puternic, care poate 
satisface nevoia de a găsi sens vieții. De exemplu, o persoană poate simţi 
că talentul şi motivația primite de la Dumnezeu pot duce la conturarea 
unei meniri pentru sportul profesionist, ceea ce va duce la urmarea unei 
cariere sportive. O astfel de carieră îi oferă persoanei ocazia de a-şi pune în 
valoare sinele prin diverse realizări. De asemenea, o astfel de carieră atribuie 
chemării sentimentul de realizare a potenţialului şi de susținere a cauzei sacre 
promovate de echipă, de naţiune sau chiar de domeniul sportiv. În cazul în 
care marile idealuri se clatină, fundamentul de valoare al carierei fondate 
pe ideea de sine poate reveni şi menţine niveluri ridicate de motivație, pe 
măsură ce persoana se luptă pentru a obține victorii personale. În alte cazuri 
însă, persoana din exemplul nostru şi-ar putea percepe eforturile atletice ca 
fiind absolut altruiste şi bazate pe un devotament care implică sacrificarea 
propriilor interese în scopul nobil de a-i ajuta pe ceilalți. Astfel, persoana 
poate ajunge să creadă că depune eforturi considerabile pentru atingerea 
scopurilor colective, punând totodată în valoare condiția umană, prin 
explorarea limitelor impuse de abilitățile fizice umane. 

Combinația dintre carieră şi chemare pare să caracterizeze atracția 
pentru multe activități profesionale actuale. Talente şi interese speciale 
selectează anumite persoane pentru medicină, avocatură, cercetare ştiinţifică 
şi aşa mai departe. Viața profesională a acestor persoane probabil că reflectă 
o combinaţie substanțială între chemare (în sensul de valoare supremă 
sau misiune împreună cu promisiunea împlinirii) şi carieră (împreună cu 
preocuparea pentru realizări, recunoaştere şi promovare). În cazul în care 
viata unei persoane combină aceste două sensuri ale muncii, ea va deveni în 
mod inevitabil o sursă majoră şi profundă de sens pentru persoana în cauză. 
Pentru o astfel de persoană, munca ar putea fi suficientă pentru satisfacerea 
tuturor nevoilor de sens. 


Sinteză 


Cele trei sensuri ale muncii nu sunt separate foarte clar unul de celălalt, 
având implicaţii foarte diferite pentru motivația profesională a persoanei, 
precum şi pentru tipurile de sens pe care persoana le va desprinde din 
munca sa. 

Astfel, aproape că am putea spune că prin definiție munca este asociată 
cu motivaţia extrinsecă. Însă cele trei sensuri ale muncii se asociază în măsură 
diferită cu acest tip de motivaţie. Ca unul dintre sensurile muncii, ocupația 
este orientată aproape exclusiv spre motivația extrinsecă. Cariera se bazează 
pe feedback-ul primit despre sine, aspect care este undeva între motivația 
intrinsecă şi cea extrinsecă. Chemarea implică uneori motivaţie intrinsecă, 

alteori extrinsecă. În cazul unor sensuri superioare, persoana şi-ar putea 
aborda intrinsec munca, dar, în acelaşi timp, ar putea considera unele sarcini 
zilnice ca fiind prea putin atractive. 

Probabil că toate formele de muncă oferă scopuri pe termen scurt. Însă 
carierele şi chemările oferă şi scopuri pe termen lung, având semnificații 
complexe. De asemenea, eficiența este disponibilă în toate abordările muncii, 
deşi unele tipuri de muncă (cum ar fi cele care necesită abilități speciale) oferă 
mai multe şanse ca persoana să se poată considera mai eficientă decât altele. 

Munca poate oferi stimă de sine atâta timp cât persoana reuşeşte să 
câştige sau să îşi mențină prestigiul de pe urma muncii pe care o face. De 
asemenea şi recunoaşterea abilităților speciale ale persoanei poate conferi 
stimă de sine. O carieră, în schimb, este o sursă esențială pentru stima de 
sine a persoanei. Într-adevăr, acumularea respectului, a recunoaşterii şi 
a stimei este adesea caracteristica definitorie a carierei. Chemarea este de 
cele mai multe ori o sursă de stimă de sine cu baze colective. Persoana îşi 
poate dobândi stima de sine şi prestigiul din participarea la diverse activități 
nobile, cum ar fi tratarea persoanelor bolnave, convertirea necredincioşilor la 
credința adevărată sau prin crearea unor opere de artă. 

Munca tinde să prezinte totuşi anumite neajunsuri în ceea ce priveşte 
valoarea şi justificarea. În abordarea muncii ca ocupaţie, valoarea poate fi 
regăsită doar în mică măsură, în timp ce justificarea depinde în cea mai mare 
parte de plată. Chemarea este de cele mai multe ori legată de un fundament 
puternic de valoare, astfel munca percepută din această perspectivă poate 
fi considerată în mare măsură legitimă şi justificată. Cariera este lipsită 
de valoare, dacă persoana nu acceptă sinele ca fundament de valoare. 
Importanţa atribuită sinelui în societatea modernă îi conferă carierei rolul 
unei importante surse de valoare. Ca urmare, multe persoane sunt dispuse să 
lucreze foarte mult în vederea dezvoltării carierei. 


Ascensiunea și declinul eticii muncii 


Aşa cum am discutat mai devreme, problema socială cea mai acută 
legată de muncă se referă la identificarea acelor valori şi justificări prin care 
oamenii pot fi îndemnați să lucreze sârguincios. Societatea a încercat să 
asocieze o serie de fundamente de valoare cu munca. Încercarea supremă în 
acest sens se referă la etica muncii. Etica muncii propune ca munca în sine să 
fie considerată un fundament de valoare. Indiferent de succes sau eşec, de 
laudă sau critică, de produs sau serviciu, etica muncii a insistat că procesul 
muncii ar fi un bun suprem. Această abordare susținea că este corect şi bine 
să muncim şi că munca ar trebui făcută de dragul de a munci. 

Astfel, etica muncii a devenit o soluție foarte ingenioasă pentru 
rezolvarea dilemei legate de justificare. Dacă oamenii ar fi acceptat etica 
muncii, munca nu ar mai fi suferit în urma lipsei valorii. Însă problema constă 
în măsura şi seriozitatea cu care a fost acceptată etica muncii. 

O trecere detaliată în revistă a modului în care a evoluat şi a dispărut 
etica muncii ar necesita mult spațiu şi efort — din acest motiv, în cele ce 
urmează, vă vom prezenta doar un sumar al acestei întreprinderi (în Anexa 
A am inclus o prezentare mai detaliată a acestei probleme; sau vezi Rodgers, 
1979). Istoricul eticii muncii este oarecum surprinzător. De vreme ce etica 
muncii a apărut în era modernă, dominația ei este destul de scurtă. Fără 
niciun dubiu, etica muncii a primit mai degrabă recunoaştere de formă decât 
credit şi acceptare autentice. O perioadă scurtă de timp, oamenii au luat-o în 
serios, dar, după o vreme, numărul acestora a început sa scadă. Încercarea 
culturii de a asimila etica muncii trebuie probabil percepută ca un eşec peste 
care societatea a trecut deja. 

Destul de des auzim că generațiile actuale nu mai au convingerea 
profundă în valoarea supremă a muncii pe care au avut-o strămoşii lor. Însă 
probabil că această acuzație provine dintr-o serie de observații eronate din 
mai multe puncte de vedere. Într-adevăr, am putea privi etica muncii ca 
pe o tentativă de fraudă pardonabilă, o încercare nereuşită de autoamăgire 
colectivă. În cel mai bun caz, etica muncii poate fi văzută ca o iluzie nobilă, 
care în cele din urmă a dat greş. 

Deci putem spune că, pe termen lung, etica muncii nu a funcționat. 
Prin ea, s-a încercat conceperea unui nou sistem de valori laice în jurul unor 
activități necesare funcționării eficiente a societății, care în acelaşi timp ar 
fi menținut avantajele vechiului sistem de valori. Însă curentele sociale, 
schimbările în natura muncii şi contradicţiile din cadrul eticii muncii au 
condamnat-o la dispariție. Dar haideţi să parcurgem împreună istoria eticii 
muncii, de la ascensiune până la declinul ei. 

Anticii considerau că munca este sub demnitatea umană. După ce a 
ajuns la putere, creştinismul a început să adopte atitudini similare — şi doar 
încetul cu încetul au început să apară atitudini pozitive față de muncă în 
sine. Pentru a atinge însă acest stadiu, trebuia să se ajungă într-o fază în care 
munca era considerată o modalitate viabilă de dezvoltare spirituală. Treptat, 
munca a fost transformată dintr-un handicap sau dintr-o obligație spirituală 
într-un exercițiu şi beneficiu spiritual. Vechea prejudecată față de muncă a 
început să fie încet-încet înlocuită de o atitudine din ce în ce mai pozitivă fata 
de ea. 

În concepția doctrinelor protestante şi puritane, munca era un fel de 
sarcină sacră. Astfel, cel care îşi îndeplinea obligațiile, împlinea de fapt voia 
lui Dumnezeu. Şi mai important, puritanii au dus această acceptiune până la 
stadiul în care succesul în muncă era considerat un semn că Dumnezeu ajuta 

rsoana în cauză, deoarece Dumnezeu ar permite doar persoanelor pioase 
şi drepte să profite timp îndelungat de pe urma muncii lor. Astfel, succesul 
profesional a început să fie asociat cu valori spirituale. 

Din punct de vedere psihologic, acest set de convingeri este important 
din mai multe motive. În primul rând, deşi în principiu munca nu avea 
nicio importanță cauzală în obținerea mântuirii, din punct de vedere psihic, 
persoana se putea convinge că dacă munceşte este pe drumul cel bun spre 
salvare. Drept urmare, puritanii şi protestanții cu aceleaşi principii au fost 
motivaţi să depună efort maxim pentru a avea succes profesional?. Eşecul 
în muncă ar fi amenințat validitatea convingerilor fundamentale despre ei 
înşişi. Principiul părea să fie: când ai dubii, apucă-te de lucru. lar puritanii şi 
protestanții păreau să aibă mai tot timpul dubii. 

Un al doilea motiv al importanței acestor convingeri puritane fata de 
muncă se bazează pe faptul că sporeau semnificativ măsura în care falsa 
permanenţă era asociată cu activităţile profesionale. În concepția puritană, 
rezultatele muncii erau considerate indicatori ai vieții eterne şi ai valorii 
spiritului nemuritor al individului. Rezultatul a fost că implicaţiile fiecărui 
succes sau eşec în muncă au depăşit semnificativ consecințele practice sau 
financiare imediate. Aceste succese sau eşecuri au invocat un nivel al sensului 
care definea şi evalua sinele în termeni de nemurire. 

Legătura puritană între succesul în muncă şi valoarea lăuntrică a 
sinelui s-a dovedit a fi extrem de durabilă. Acest aspect a fost încorporat şi 
promovat în etica muncii, fiind vizibil şi în carierismul actual, la mult timp 
după dispariția puritanismului formal. Succesul profesional se presupune 
că ar indica nivelul stimei de sine al persoanei. Eşecul în muncă, chiar dacă 
este cauzat de evenimente externe, tinde să inducă de cele mai multe ori 
sentimente intense de neintegrare personală (de exemplu, Newman, 1988). 

Astfel, munca şi mai ales succesul profesional, au fost puternic asociate 
cu virtutea. Autodisciplina, perseverenta şi alte trăsături necesare succesului 
la locul de muncă au început să fie impregnate cu semnificație spirituală. 
Încercarea de a fi un bun creştin şi de a atinge împlinirea creştină în ceruri au 
fost legate de succesul în muncă - ambele încercări implicau triumful asupra 
laturii slabe, hedoniste şi indolente a sinelui, prin exercitarea virtuoasă a 
voinței (vezi Lasch, 1978). Astfel, moralitatea a ajuns să fie asociată puternic 
cu trăsăturile necesare succesului în muncă. 

După ce Biserica şi-a schimbat punctul de vedere, a ajuns să considere 
munca un bun pozitiv în sine. Cu alte cuvinte, munca a devenit un fundament 
de valoare. Esenţa eticii muncii s-a concentrat în următoarea formulă: Munca 
are beneficii morale, fiind simultan şi un mijloc prin care persoana se poate 
dezvolta spiritual. Munca ajută la dezvoltarea caracterului. În cele din 
urmă, partea cea mai durabilă a eticii muncii s-a dovedit a fi rolul jucat ca 
fundament de valoare. Chiar şi după ce oamenii au încetat să-şi mai trăiască 

viața conform eticii muncii, de multe ori au recurs la ea pentru justificarea 
acțiunilor lor sau pentru incriminarea celorlalți. „În cele din urmă, nicio 
altă moştenire nu a supraviețuit eticii muncii în afară de revolta împotriva 
leneviei şi de etichetarea celorlalți drept pierde-vară” (Rogers, 1978, p. 232). 

În general, stima pentru muncă a atins cotele maxime în perioada în 
care etica muncii prospera (la sfârşitul secolului al nouăsprezecelea). Bărbaţii 
îşi devotau viața muncii lor, iar femeile au început să se simtă jignite de 
faptul că nu erau primite în câmpul muncii. În mod absolut surprinzător, 
moraliştii victorieni au deplâns aparenta pierdere a pretuirii acordate anterior 
muncii. Ei pretindeau că respectul şi aprecierea de odinioară pentru muncă 
începuseră să se erodeze (Rodgers, 1978, p. 17). Această acceptiune a dus la 
un paradox ironic: cu cât societatea muncea mai sârguincios, cu atât începea 
să se perceapă ca fiind din ce în ce mai leneşă. 

Un aspect important legat de această abordare foarte răspândită şi 
greşită a leneviei este felul în care ea s-a folosit de trecut pentru a face judecăți 
de valoare despre prezent. Prezentul orientat spre muncă a fost comparat cu 
un trecut mitic, în care respectul pentru muncă şi legitimitatea acesteia au 
fost considerate (în mod eronat) mai puternice decât în prezent. În principiu, 
etica muncii este o invenţie recentă, dar a fost considerată un concept antic, 
insinuându-se că ar avea o tradiție îndelungată. 

Această autoperceptie eronată a victorienilor implica două tipare 
importante. În primul rand, pe cel al prezumtiei falsei permanente. Deşi etica 
muncii era un fenomen efemer, pe parcursul mai multor perioade istorice ea 
a fost concepută ca ceva stabil. Cu alte cuvinte, un fenomen temporar a fost 
perceput greşit ca fiind unul stabil, ceea ce este esența falsei permanente. 

În al doilea rând, pretextul că etica muncii ar fi un fenomen vechi îi 
conferă aura unei valori superioare. Ca şi în cazul religiei, al tradiţiilor etc., 
valoarea sporeşte în timp prin repetare, adică valoarea se acumulează. Această 
concepție greşită a vechimii eticii muncii a dus la exploatarea nedreaptă a 
acestui principiu prin deghizarea unei doctrine create recent în caracteristicile 
prestigioase ale unei credințe vechi. 

Încercarea culturii de a pretinde că etica muncii ar avea o tradiție 
considerabilă poate fi înțeleasă, mai ales dacă ne gândim că etica muncii nu 
avea o bază de susținere prea puternică. Etica muncii a apărut ca răspuns la 
nevoile ideologice ale unei clase de mijloc din ce în ce mai numeroase, dintr-o 
masă amorfă de doctrine creştine vagi şi contradictorii. Însă, creştinismul 
însuşi a început să piardă din puterea şi influența pe care a avut-o asupra 
acestei societăți, privând astfel munca de principalele sale surse de legitimare. 
A pretinde că etica muncii ar avea o tradiţie veche ar fi însemnat susținerea 
ideii cam şubrede că este o valoare fundamentală. 

Declinul influenței exercitate de creştinism a însemnat şi faptul că 
munca şi-a pierdut sursa prin care îşi putea justifica valoarea. Astfel, atracția 

morală a muncii a fost serios subminată, însă societatea nu şi-a putut permite 
să se întoarcă la vechiul dezgust şi dispreț față de muncă. La urma urmei, 
Revoluția Industrială era încă la începuturi, ceea ce însemna că toată lumea 
trebuia să lucreze mai mult şi mai cu spor. Însă munca percepută ca un bun 
real, o activitate prin care se putea consolida caracterul şi care putea duce la 
împlinire, a reuşit să se eschiveze de la toate implicațiile nefaste şi a reuşit 
să devină o valoare pozitivă şi utilă, potrivită nevoilor actuale ale societății. 
Societatea avea nevoie de valori puternice, care să poată susține ideea de 
muncă; munca, fundament de valoare sau valoare supremă, a devenit astfel 
o abordare adecvată. 

Etica muncii a luat naştere din doctrinele creştine, dar, în timp, s-a 
lepădat de conotatiile religioase. Cultura se îndrepta spre o societate modernă, 
seculară şi ar fi funcționat ideal dacă oamenii puteau fi convinşi că munca 
are o valoare supremă, de sine stătătoare. Etica muncii poate fi concepută 
ca o încercare de organizare a controverselor morale, astfel încât oamenii să 
poată fi îndemnați să lucreze cât mai mult într-o perioadă în care motivația 
religioasă îşi pierdea treptat influența. De asemenea, etica muncii poate fi 
concepută şi ca o încercare de a oferi răspunsuri noi, seculare, la întrebări 
care vizau modul în care persoana putea să trăiască în aşa fel încât să aibă o 
viață împlinită. Etica muncii era considerată salutară tocmai din acest motiv: 
era potrivită momentului, dar, în acelaşi timp, se potrivea şi nişei creştine 
tradiționale. 

Cu toate acestea însă, etica muncii avea câteva neajunsuri serioase. 
Printre acestea, se numără contradicţiile interne, cum ar fi susţinerea 
simultană atât a autonegării, cât şi a promisiunii de împlinire personală, 
precum şi stimularea contradictorie când a sarguintei, când a obținerii 
bunurilor materiale. Etica muncii a încercat să invoce simultan motivaţia 
intrinsecă şi cea extrinsecă, ceea ce, în realitate, poate deveni o situație 
conflictuală (de exemplu, Deci, 1971; Deci şi Ryan, 1980; 1985; Lepper, Green 
şi Nisbett, 1973). Aceste contradicții interne au ridicat semne de întrebare 
legate de posibilitatea unui succes pe termen lung al eticii muncii. 

Schimbările sociale au îngreunat misiunea eticii muncii. Nepotrivirile 
dintre idealuri şi condiţiile sociale erau din ce în ce mai profunde, cum ar 
fi incompatibilitatea dintre accentuarea individualismului promovat prin 
etica muncii şi, pe de altă parte, răspândirea condițiilor de muncă colective 
- adică idealul pentru etica muncii era antreprenorul individual care lucra 
pe cont propriu, în timp ce în realitate condiţiile de lucru însemnau din ce 
în ce mai des munca într-o corporație mare. Pe măsură ce şansa de afirmare 
scădea simţitor din cauza împărțirii sarcinilor, munca devenea din ce în ce 
mai plictisitoare (vezi Braverman, 1974). De exemplu, un meşteşugar putea 
să se simtă mulțumit când îşi termina munca, dar unui muncitor de la banda 
rulantă îi era destul de dificil să se identifice cu ceea ce făcea. Trecerea de la 

modelul muncii ca meşteşug la cel de bandă rulantă a afectat grav ceea ce a 
reprezentat până atunci etica muncii. 

Un alt factor care a avut un efect nefast asupra climatului social, ceea 
ce ulterior a afectat şi etica muncii, a fost conştientizarea faptului că nu 
întotdeauna se ajunge prin muncă asiduă în vârful ierarhiei. Nenumăratele 
poveşti de succes care populau romanele anilor de glorie ai eticii muncii 
au început să fie considerate nerealiste. Doar foarte puțini curieri (şi încă şi 
mai puțini muncitori din uzină) au devenit preşedinţii unor companii mari 
(Rodgers, 1978; de asemenea, Huber, 1987). 

Astfel, deja la începutul anilor '90, era evident că două dintre 
promisiunile majore ale eticii muncii nu mai aveau cum să se îndeplinească. 
Munca, mai ales cea manuală şi cea din fabrici, nu avea cum să devină 
interesantă, atrăgătoare sau satisfăcătoare (pe de altă parte, nu contribuia 
nici la înnobilarea persoanei). De asemenea, nu se putea conta nici pe faptul 
că prin multă muncă persoana ar fi putut acumula bogății, ar fi urcat pe 
treapta ierarhică, ar fi câştigat independenţă şi putere. Cu alte cuvinte, nici 
recompensele intrinsece, nici cele extrinsece ale muncii nu erau tangibile. 
Etica muncii a început să pară o adevărată cacealma. Aşteptările neîmplinite 
au dus la disonanta cognitivă, ceea ce ulterior a redus capacitatea societății de 
a susține cauza eticii muncii. 

În acelaşi timp, şi în economie au avut loc o serie de schimbări cruciale. 
Consumul a înlocuit producţia, devenind factorul cel mai important în 
determinarea profitului (vezi, de exemplu, Potter, 1954). Trecerea de la 
producție la consum a devenit cheia funcționării eficiente a economiei la 
toate nivelurile societății. Înaintea acestei perioade, societatea a avut nevoie 
de persoane care să lucreze şi să producă din ce în ce mai mult; cu timpul, 
însă, a început să aibă nevoie de persoane care să facă din ce în ce mai multe 
cumpărături. Ideologia dominantă s-a adaptat la aceste nevoi, iar această 
pliere pe nevoi pare să fi fost lovitura fatală primită de etica muncii. De aici 
încolo, le-a inculcat oamenilor dorinţa de a cheltui, de a se relaxa şi de a se 
distra, sloganul fiind: Trăieşte şi consumă. Munca, economisirea şi amânarea 
recompenselor, caracteristicile majore ale eticii muncii, au început să fie 
înlocuite de orientarea noilor realități economice: promovarea consumului, a 
timpului liber şi a savurării prezentului. 

Astfel, pe măsură ce cultura a adoptat noile circumstanțe economice 
şi noile condiții de viață, a început să se schimbe şi ideologia subiacentă. 
Convingerea conform căreia munca în sine ar fi o activitate edificatoare, 
prin care persoana putea atinge împlinirea, şi-a pierdut treptat validitatea. 
Nicio propagandă ideologică nu a reuşit să convingă muncitorii din fabrici că 
munca lor este interesantă, variată, că prin ea îşi pot dezvolta caracterul şi pot 
atinge culmile fericirii. Preocuparea constantă pentru recompensa extrinsecă 
a salariului sau a statutului a început să detroneze motivaţia intrinsecă. 

Motivația extrinsecă a început să domine chiar şi în cazul unor profesii în 
care exista motivaţie intrinsecă. 

Etica muncii punea accentul pe recompensele intrinsece ale muncii. 
Deşi uneori promitea că succesul extrinsec va fi o consecință colaterală a 
beneficiilor intrinsece ale muncii asidue, beneficiile intrinsece erau cele care 
dețineau întâietatea. În momentul în care cultura şi-a pierdut încrederea în 
recompensele interioare ale muncii şi a început să acorde din ce în ce mai 
multă atenție motivatiei extrinsece, soarta eticii muncii a fost pecetluită. 
Din punct de vedere psihologic, o activitate desfăşurată pentru recompense 
financiare nu are aceeaşi valoare ca una efectuată pentru beneficii morale sau 
spirituale sau pentru pura plăcere intrinsecă. 


Sinteză finală 


Etica muncii a fost încercarea culturii de a transforma munca într-un 
fundament de valoare, prin evidenţierea valorii pozitive a muncii. Această 
convingere s-a născut din doctrine creştine care susțineau că munca este un 
bun spiritual, o modalitate prin care persoana putea să se dezvolte din punct 
de vedere spiritual şi nu numai. De asemenea, aceste doctrine creştine au dus 
la apariția ideii că munca ar fi asociată cu trăsături pozitive stabile. 

Declinul influenței creştinătăţii a privat cultura de baze extrinsece care 
i-ar fi putut conferi muncii o valoare superioară. Această schimbare a avut 
loc tocmai în momentul în care Revoluţia Industrială necesita mai multă 
muncă, precum şi schimbarea modului în care munca era efectuată. Pe scurt, 
societatea avea nevoie să îşi motiveze cumva cetățenii să lucreze, devenind 
astfel receptivă la abordările care îi atribuiau muncii o valoare morală ridicată. 
Munca a început să devină din ce în ce mai secularizată, astfel cultura a rupt 
legătura dintre prestigiul moral al muncii şi bazele de valori creştine. În 
acest fel, cultura a continuat să considere munca un bun pozitiv, cu drepturi 
depline, indiferent de soarta pe care a avut-o influența creştinismului. 

Etica muncii a dat greş, deoarece, treptat, a devenit incompatibilă 
cu experiența umană actuală. Atunci când experiențele intră în conflict cu 
un set larg de convingeri, convingerile se reconfigurează (Festinger, 1957). 
Această tendință este valabilă şi în cazul muncii, care în timp s-a modificat 
semnificativ, ca să fie în consonanta cu comportamentele actuale. Mai precis, 
etica muncii a generat anumite aşteptări care nu au fost satisfăcute în repetate 
rânduri, ceea ce a condus la discreditarea promisiunilor. Munca era prezentată 
dintr-o perspectivă în care persoana era implicată în activitatea sa care ducea 
la un progres semnificativ. Însă, în realitate, acest progres era limitat, iar 
unele forme de muncă erau de-a dreptul plictisitoare. Etica muncii promova 
negarea sinelui într-o perioadă în care cultura promova autoexprimarea şi 

autoîmplinirea. Când economia a schimbat caracteristicile consumului și ale 
reclamei, nu a mai lăsat loc pentru etica autonegării. Etica muncii favoriza 
antreprenorul individual, în timp ce majoritatea locurilor de muncă erau cele 
din marile corporații. Etica muncii a suprapus recompensele intrinsece peste 
cele extrinsece, într-o manieră nepotrivită din punct de vedere psihologic. 
În cazurile în care recompensele extrinsece le-au devansat pe cele intrinsece 
(valabil în majoritatea cazurilor), motivațiile intrinsece au fost discreditate. 

Într-un fel, etica muncii comporta o absurditate aproape stânjenitoare. 
Ea încerca să transforme munca — activitatea instrumentală supremă — într-un 
fundament de valoare autentică, care să-şi servească propriile scopuri. Cu 
alte cuvinte, dorea transformarea mijloacelor în scopuri în sine. 

Singura şansă de supraviețuire a eticii muncii în aceste condiții sociale 
nefavorabile era încercarea de a deveni un fundament de valoare autentică. 
Într-o oarecare măsură, abordarea muncii prin prisma carierei conține o 
variantă revizuită a eticii muncii. Munca este privită cel mai des sub aspectul 
carierei, ceea ce este destul de interesant şi poate să susțină o motivație 
intrinsecă (cel putin recompensele pot fi orientate spre sine, reducând 
astfel şansele pierderii motivatiei intrinsece; de exemplu, Rosenfeld, Folger 
şi Adelman, 1980). Sinele a devenit un fundament de valoare esenţială, 
iar munca nu mai trebuia să îşi găsească propria justificare. Munca putea 
dobândi propria sa valoare din conceptul sinelui. 

Carierismul renunță la noțiunea arhaică a eticii muncii privind 
obligaţiile şi implicaţiile sale în negarea şi sacrificiul propriului eu. În cel mai 
bun caz, autodisciplina este considerată o modalitate provizorie prin care 
persoana se poate motiva, ca să-şi continue activitatea pentru a se pune în 
valoare şi pentru a se bucura de un beneficiu personal pe o perioadă lungă de 
timp. Însă acesta este un demers pragmatic, cum ar fi, de exemplu, renunțarea 
la timpul liber în vederea terminării unor sarcini orientate spre atingerea 
unor scopuri practice. Carierismul reuşeşte să motiveze oamenii să lucreze 
mult şi bine, fără să fie nevoie de predici şi de recursul la morală?. 

Ce se poate totuşi învăța din ascensiunea şi declinul eticii muncii? Etica 
muncii a exagerat atât triumful initial al culturii asupra naturii, cât şi eşecul 
suprem al acesteia. Cultura poate încerca să se convingă pe ea însăşi că un 
anumit lucru este bun şi dezirabil. Succesul poate fi garantat, dacă această 
încercare este încorporată într-un sistem de credințe suficient de puternic 
(de la ideologia puritană la practicile de afaceri bazate pe meritocratie). Însă 
oamenii vor respinge şi vor renunţa la convingerile care sunt în contradicție 
cu experiențele lor obişnuite. 

Un aspect şi mai important îlreprezintăfaptul că etica muncii era o solu- 
tie timpurie pentru contracararea crizei de valori. După ce creştinismul şi-a 
pierdut vechiul statut, plasându-se acum la periferia vieții obişnuite, oamenii 
nu au mai avut un sistem suficient de puternic de valori care să le ghideze 

activitățile zilnice. În această perioadă, etica muncii a oferit posibilitatea unor 
valori ferme şi stabile, compatibile cu credințele tradiționale, care însă puteau 
fi adaptate la condiţiile erei moderne. Era un soi de experiment ideologic care 
s-ar putea să fi eşuat doar fiindcă nu se putea sincroniza cu progresul. 

Produsul final al eticii muncii este concordant cu direcția pe care a luat-o 
societatea. Adică sinele a devenit un fundament de valoare care a umplut 
vidul creat prin erodarea certitudinilor religioase, morale şi tradiționale 
anterioare. 

Problema constantă de-a lungul istoriei eticii muncii este reprezentată 
de baza socială a muncii — adică nevoia de a oferi suficiente justificări, ca să 
motiveze oamenii să nu abandoneze munca. Trebuia să se muncească, iar un 
beneficiu egoist nu ar fi fost suficient pentru a motiva oamenii să lucreze sau 
să îşi poată considera munca valoroasă. Cele trei etape succesive în istoria 
eticii muncii au ajuns la aceleaşi concluzii (că munca este un lucru bun), 
pornind de la trei fundamente de valoare diferite (adică doctrina creştină, 
etica muncii şi sinele). 

În cazurile în care concluzia rămâne neschimbată în ciuda schimbării 
justificărilor, devine evident faptul că, în principiu, concluzia nu depinde de 
justificare — din contră, se pare că justificările sunt alese în aşa fel încât să se 
potrivească concluziilor prestabilite. Se pare că societatea modernă trebuie 
să inducă oamenilor o valoare superioară în ceea ce priveşte munca, iar etica 
muncii a fost o încercare de a satisface această nevoie. 


Sensurile succesului 


În cea mai simplă acceptiune, succesul la locul de muncă se referă 
la terminarea unei sarcini sau la atingerea unui scop, stabilindu-se astfel 
o legătură şi cu scopurile extrinsece ale muncii. Însă cultura a transformat 
succesul din simpla îndeplinire a unei sarcini într-un fenomen mult mai 
complex. Sensurile recente ale succesului implică stima de sine, necesitând 
uneori justificări, ocazional chiar şi promisiunea împlinirii. 

Legătura dintre muncă şi stima de sine, precum şi problema justificării 
muncii ca atare, îşi au originea în timpuri străvechi. Munca era asociată de 
creştinismul timpuriu cu o stimă de sine scăzută, fiind necesară o justificare 
biblică pentru ca ea să fie considerată necesară. Chiar mai mult, anumite 
tipuri de muncă purtau conotatia stigmatului şi a păcatului, fiind percepute 
ca obstacole în împlinirea spirituală. 

Neajunsurile spirituale ale muncii sunt valabile mai ales în cazul 
succesului la locul de muncă. Atâta timp cât nu aducea nicio recompensă 
materială, creştinismul a conceput ideea de a munci ca exercițiu spiritual sau 
ca penitenta (cum ar fi în cazul pustnicilor care îşi petreceau zilele mutând 

nisipul dintr-o parte a deşertului în cealaltă; Clebsch, 1979). Însă succesul 
material şi mai ales câştigul financiar era asociat cu lăcomia şi cu alte păcate 
similare. Succesul în muncă devenea un impediment pentru şansele de 
mântuire ale persoanei. 

Mai târziu, Biserica a devenit mai blândă față de muncă, deşi lăcomia 
continua să rămână un păcat major. În realitate, desigur, oamenii lucrau 
pentru bani, ceea ce a forțat cultura să caute timp de mai multe secole o 
modalitate prin care se putea justifica profitul financiar. De asemenea, cultura 
se confrunta şi cu problema reconcilierii diferențelor dintre stima de sine şi 
muncă. Tradiţia dispretului aristocratic pentru muncă a lăsat o moştenire 
prin care respectul şi stima de sine erau incompatibile cu câştigul financiar. 

Creşterea mobilității sociale a rezolvat şi problema stimei de sine. 
Avansarea în ierarhia socială a devenit posibilă prin acumularea bogățiilor 
— multe căsătorii au unit o persoană dintr-o familie nobilă dar săracă lipită 
pământului cu una care provenea dintr-o familie care s-a îmbogăţit peste 
noapte (vezi Stone, 1977; se asemenea, Sennett, 1974). Avantajele succesului 
financiar au devenit evidente pentru toată lumea, la fel cum era evidentă şi 
umilirea datorată sărăciei sau falimentului. Profesiile de succes au început să 
fie asociate cu niveluri ridicate de stimă de sine. 

Între timp, abordările protestante şi puritane au început să sugereze 
că Dumnezeu i-ar recompensa pe cei aleşi, pe preferatii săi, prin succes 
financiar. În timp, s-a dezvoltat o legătură fondată teologic între prosperitatea 
financiară dobândită prin muncă şi stima de sine. Noua națiune americană a 
fost profund influențată de aceste abordări, îmbrățişând ideea potrivit căreia 
cei care aveau succese profesionale erau, într-un fel, persoane mai bune decât 
cei care eşuau. Per ansamblu, americanii cred şi acum în această idee (de 
exemplu, Newman, 1988). 

De la începutul secolului XX, succesul nu amai însemnat triumful moral 
al puterii lăuntrice a caracterului asupra adversitatilor. În schimb, a început 
să însemne capacitatea de a convietui şi de a colabora eficient cu ceilalți în 
cadrul unui sistem cooperativ. Astfel, capacitatea de a socializa a devenit 
cheia succesului. Succesul la locul de muncă reflecta un nivel ridicat de stimă 
de sine, ceea ce însă nu mai însemna în mod explicit şi virtute morală“. 

Pe scurt, societatea modernă occidentală (mai ales Statele Unite) a 
acceptat ideea relației dintre succesul profesional şi superioritatea personală. 
Aspectele religioase şi morale ale acestei superioritati s-au disipat treptat, 
mai ales pe măsură ce noile condiții de muncă (cum ar fi cele din organizații 
mari) au condiționat succesul de abilitățile inter-personale, de loialitate şi de 
alte abilități specifice unui jucător de echipă (vezi Kett, 1977; Rodgers, 1978). 
De asemenea, printre celelalte calități specifice unei persoane de succes, se 
numărau diverse abilități, capacitatea de a se descurca, farmecul personal, 
calitățile de lider etc. 

În consecință, putem spune că legătura dintre succesul la locul de 
muncă şi stima de sine s-a consolidat încet, dar într-un ritm constant. Pe de 
altă parte însă, modul în care se putea justifica succesul şi stabili valoarea sa 
a avut o evoluţie mult mai complexă şi mai putin lină, la fel ca modul în care 
ce stabilea legătura dintre împlinire şi succes. În momentul în care succesul 
la locul de muncă şi-a pierdut semnificația morală, problema justificării 
succesului din punct de vedere moral s-a complicat imens. 

În cele din urmă, creştinismul a rezolvat o mare parte dintre conflictele 
care induceau disonanță, mai ales prin schimbarea atitudinii sale fata 
de muncă de la începuturile erei moderne. Munca era o obligație morală, 
moralitatea fiind un mijloc esențial de împlinire (adică mântuire) şi, în 
anumite abordări, succesul a devenit semnul sprijinului divin bazat pe virtute 
şi calitate individuală. În orice caz, munca asiduă a devenit o obligație morală, 
iar succesul a devenit acceptabil din punct de vedere moral. Singurul lucru 
inacceptabil era să lucrezi din greu, mai ales din lăcomie. Un bun creştin nu 
trebuia să fie ahtiat după succesul financiar. 

Din păcate, exact în momentul în care încerca să reconcilieze aceste 
probleme, creştinismul şi-a pierdut influența asupra modului în care oamenii 
abordau munca. Aceste încercări au lăsat în urmă noțiunea muncii ca obligație 
morală (adică etica muncii) şi o promisiune vagă a împlinirii personale prin 
sarguinta. De asemenea, s-a păstrat şi ideea că lăcomia este inacceptabilă. 
Dilema centrală pe care cultura trebuia să o rezolve în ceea ce priveşte munca 
sereferă la justificarea câştigului şi a profitului personal. Teoriile moderne ale 
succesului s-au străduit multă vreme să găsească legitimare morală pentru 
câştigul financiar. 

Aşa cum am sugerat mai devreme, moralitatea se bazează pe tot ceea 
ce poate înlesni convietuirea oamenilor. În cazurile în care munca contribuie 
la bunăstarea comunității, ea va fi privită ca o activitate morală şi dezirabilă; 
într-adevăr, aceasta a fost şi una dintre primele şi cele mai importante 
legitimări ale muncii în creştinism (LeGoff, 1980). Însă competiția economică 
(deşi ar putea promova bunăstarea generală) accentuează accepțiunea 
succesului individual pe seama celorlalți, încurajând oamenii să facă orice le 
este util în această întreprindere, chiar dacă aceasta le-ar face rău celorlalți. În 
primii ani ai capitalismului, această poziție față de succes a fost formulată clar, 
deoarece incorectitudinea şi exploatarea celorlalți a dus la prosperitatea celor 
care s-au îmbogățit sacrificându-i pe ceilalți. Astfel, competiția economică a 
devenit o problemă morală, deoarece încuraja oamenii să se îmbogăţească pe 
seama altora. 

În consecință, nu este deloc surprinzător că prima încercare majoră 
de justificare a acestei dorințe problematice din punct de vedere moral a 
succesului financiar personal a fost tocmai noțiunea de serviciu (Huber, 1987; 
Rodgers, 1978). Această doctrină a reapărut periodic de-a lungul secolului 

al 19-lea. Era acceptabil să te imbogatesti atâta timp cât iti foloseai averea în 
serviciul societății. S-ar putea argumenta că, dacă luăm banii celorlalți, nu îi 
servim la fel de bine ca în cazul în care îi lăsăm să-şi gestioneze banii aşa cum 
doresc ei. Această controversă a fost rezolvată prin noțiunea „administrării 
financiare” (Huber, 1987; Rodgers, 1978). Conform acestei noțiuni, societatea 
beneficiază dacă o parte din bogăția națională ar fi dată pe mâna câtorva 
persoane înțelepte, dedicate bunăstării naționale, fiindcă acestea s-ar putea 
folosi împreună de bani în folosul bunului public. Conform versiunii mai 
cinice a acestei teorii, doar o persoană bogată poate fonda o bibliotecă; în 
schimb, dacă banii săi ar fi dati celor săraci, aceştia i-ar cheltui pe mâncare şi 
pe băutură. 

Desigur, este îndoielnic dacă bunăstarea generală a beneficiat 
într-adevăr de aşa-zisa filantropie publică şi dacă nu ar fi beneficiat mai mult 
în cazul în care banii ar fi fost împărțiți în mod egal. Dar acest aspect este 
irelevant. Ideea centrală este că, de fapt, cultura a încercat să găsească o cale 
prin care să justifice îmbogățirea personală, iar această credință (indiferent 
dacă a fost justificată sau nu) a fost o modalitate prin care se putea conferi 
sens. Inexactitatile acestei convingeri puteau produce în cel mai rău caz 
simple disonante cognitive, care, ulterior, puteau fi rezolvate prin diverse căi. 

Una dintre modalitățile principale prin care se poate reduce disonanta 
cognitivă este adăugarea unor cognitii noi, consonante (Festinger, 1957). În 
ceea ce priveşte justificarea adunării banilor, acest lucru s-a realizat prin 
adăugarea unor noi legături celor dintre virtutea morală şi succesul financiar. 
Virtutea lăuntrică a început să fie considerată o modalitate viabilă de a atinge 
succesul; laitmotivul literaturii secolului al XIX-lea era acela că virtutea şi 
caracterul adevărat urmau să fie recompensate prin succes material (de 
exemplu, Huber, 1987; Rodgers, 1978). De exemplu, romanele lui Horatio 
Alger ofereau nenumărate variații ale aceleiaşi teme, în care băiatul sărac dar 
onest ajunge bogat şi prosper datorită virtuților sale. 

Totuşi, în secolul XX, nevoia justificării succesului material a dispărut 
din literatura populară de succes (Huber, 1987). Recunoaşterea onestă a 
dorinței de a avea bani a devenit acceptabilă şi din ce în ce mai frecventă. 
Cărţile ofereau din ce în ce mai multe sugestii despre cum să ne imbogatim 
şi nu prea acordau atenție motivelor pentru care aceste întreprinderi ar fi fost 
morale. 

Una dintre cauzele cele mai importante ale declinului nevoii de 
a justifica succesul, se datorează transformării sinelui în fundament de 
valoare. Până când fundamentul de valoare cel mai puternic al culturii a 
fost creştinismul, succesul material era problematic din perspectiva moralei, 
deoarece ducea cu gândul la lăcomie şi la alte păcate. Imediat ce sinele a fost 
acceptat ca fundament de valoare, aceste probleme au dispărut. Desigur că 

ersoana tânjeşte după succes, mai ales de dragul sinelui. Sinele comportă 
toată valoarea necesară succesului la locul de muncă. 

Pe vremuri, o cunoştinţă de-a mea a dat un interviu pentru poziția de 

rofesor la Universitatea Yale. Prestigiul deosebit de care se bucură o astfel 
de poziţie este contrabalansat într-o oarecare măsură de faptul că această 
universitate face foarte rar angajări pe durată nelimitată. Din acest motiv, 
fiecare candidat trebuie să se aştepte la faptul că, la un moment dat, ar putea 
fi demis foarte elegant, după ce a lucrat mai multi ani la Yale. Desigur, cei de 
la Yale doresc să-şi angajeze candidații preferați, în ciuda acestor neajunsuri. 
Şeful catedrei la care a candidat amicul meu şi-a exprimat dorința spunând: 
„Sperăm că vă veți dedica cei mai buni ani din viata în folosul universității 
noastre”. Prietenul meu s-a întors de la interviu descurajat. Povestind 
furios evenimentul, a adăugat: ,,Intentionez să dedic cei mai buni ani din 
viață propriei mele persoane”. Revolta sa, cu care de altfel întregul auditoriu 
era de acord, reflectă de fapt percepția modernă despre carieră: sinele este 
fundamentul de valoare primară şi ar fi o prostie să ne prefacem că lucrurile 
ar sta altfel. Succesul îşi dobândi valoarea mai degrabă din contribuţia sa la 
procesul consolidării sinelui şi mai putin din contribuția sa la dezvoltarea 
culturii, a generaţiilor viitoare sau chiar a universităţii Yale. 

Într-adevăr, a fost nevoie de o serie de artificii teologice pentru a găsi 
o modalitate prin care câştigul financiar ar putea fi perceput ca o cale de 
slăvire a divinității. În prezent, este clar că succesul este una dintre cele mai 
importante modalități prin care sinele poate fi evidenţiat. Concluziile uneia 
dintre cercetările importante din SUA este că sensibilitatea oamenilor față de 
cerințele impuse la angajare a crescut semnificativ în ultima vreme. Adică, 
pe măsură ce încerca să se apropie de standardele abilităților ocupaţionale, 
populația a devenit din ce în ce mai conştientă de nivelul competențelor 
necesare la un anumit loc de muncă (Veroff şi colab., 1981, p. 285). Conform 
concluziei finale a acestei cercetări, „... angajații au început să îşi perceapă 
locul de muncă din ce în ce mai frecvent ca o solicitare continuă a propriilor 
abilități, iar pe ei înşişi ca persoane competente în ceea ce fac” (Veroff şi colab., 
1981, p. 286). Succesul la locul de muncă este una dintre metodele majore prin 
care sinele poate ieşi în evidență. 

Aşa cum vom vedea în capitolul următor, transformarea sinelui într-un 
fundament de valoare a indus câteva conflicte care implică familia şi relațiile 
intime. Deci nu putem spune că acest proces ar fi fost un panaceu pentru 
rezolvarea tuturor problemelor legate de valoare. Dar, în ceea ce priveşte 
munca, sinele a demonstrat că poate deveni un fundament de valoare 
eficientă, care reuşeşte să găsească rapid şi uşor justificări pentru dorința de 
a avea succes, bani, precum şi pentru a justifica sacrificiile necesare atingerii 
acestor scopuri. 

Secolul XX a transformat sinele şi într-un model de împlinire (aşa 
cum am discutat în detaliu în capitolul anterior). Mai precis, am reuşit să 
ne convingem pe noi înşine şi pe ceilalți că superioritatea personală este o 
formă de împlinire (de exemplu, Braudy, 1986). Astfel, secolul XX a reuşit 
să răspundă la o altă întrebare problematică până acum, legată de sensul 
muncii. În secolul al XIX-lea, s-a încercat găsirea unei modalități prin care 
să se poată menține promisiunea împlinirii prin muncă, dar numai într-un 
context laic. Una dintre rezolvări se referă la conceptul foarte dezbătut aj 
„Succesului adevărat”. S-a considerat că succesul adevărat depăşeşte câştigul 
financiar şi sporeşte satisfacția şi fericirea, uneori fiind însoțit de realizări 
morale (Huber, 1987). 

Noţiunea „succesului adevărat” a fostun fel de promisiune de împlinire 
personală, devenind astfel vulnerabilă în fața problemelor obişnuite legate 
de mitul împlinirii (cum am explicat şi în capitolul patru). Visul succesului 
adevărat însemna să atingi un anumit nivel la care poți încheia călătoria. De 
aici încolo, puteai trăi fericit până la adânci bătrâneți, profitând de fructele 
extrinsece ale trudei de o viata şi bucurandu-te de perfecțiunea interioară a 
caracterului tău. Desigur, în realitate, asemenea vise se dovedesc a fi falsuri, 
deoarece oamenii nu trăiesc fericiți până la adânci batraneti. 

Astfel, varianta de „succes adevărat” a mitului împlinirii s-a evaporat 
din conştiinţa populară actuală. În prezent, „succesul adevărat” comportă 
rezonanța unui concept demodat, chiar fals. Importanța recompenselor 
extrinsece continuă să crească pe zi ce trece. Evaluările au observat că şi 
atitudinea generațiilor anilor '50-'70 a prezentat o înclinație spre recompensa 
personală prin putere şi mai putin spre o dorinţă lăuntrică de a munci de 
dragul muncii. Oamenii au căutat să lucreze mai mult ca să se poată exprima 
mai bine, să-şi dezvolte stima de sine şi să-şi poată atinge potenţialul (Veroff 
şi colab., 1981, pp. 258, 262, 279, 280, 282). 

S-ar putea ca motivul acestor schimbări să rezide în faptul că sinele a 
preluat o parte dintre aceste funcții, devenind o sursă de sens. La urma urmei, 
munca este unul dintre mijloacele cele mai eficiente prin care persoana îşi 
poate demonstra superioritatea, mai ales în momentul actual, în care acest 
lucru nu mai poate fi atins printr-un arbore genealogic nobil (Baumeister, 
1986). Implicarea personală în vederea obținerii unor performanţe ridicate 
este foarte mare şi continuă să crească, mai ales în cazul persoanelor cu 
niveluri înalte de educaţie şi al celor care îşi doresc foarte mult să-şi atingă 
potenţialul (Veroff şi colab., 1981). Pe scurt, promisiunea împlinirii prin 
muncă poate fi menținută prin folosirea sinelui ca sursă de sens. 

Legătura modernă dintre sine şi împlinirea prin muncă este foarte 
complexă. Această complexitate poate fi observată în apariția celebritatii ca 
opus al faimei (vezi Lasch, 1978). Orice persoană care are mult succes la un 
moment dat se trezeşte că devine obiectul atenţiei celorlalţi, curioşi să afle 

despre caracteristicile sinelui care au contribuit la acest succes, unele aparent 
irelevante pentru succesul respectiv. Acest interes se datorează faptului că 
succesul este privit ca produsul şi expresia unor particularități ale sinelui. 
Prin: studierea „stilului de viață al celor bogaţi şi celebri” (ca să folosim 
sloganul foarte popular al emisiunilor TV), oamenii au convingerea că pot 
afla secretele ascunse cu ajutorul cărora aceste persoane au atins împlinirea. 
Angajaţii bârfesc şi fac speculaţii despre preşedintele companiei. Emisiunile 
de divertisment gen talk show prezintă nenumărate interviuri luate unor 
oameni celebri din toate domeniile vieţii (însă, de cele mai multe ori, aceste 
emisiuni vizează prezentarea unor actori, actrițe sau sportivi celebri). 

Este foarte probabil ca, în prezent, oamenii să creadă că succesul 
ne îndreptățeşte să ne considerăm ființe superioare. Noţiunea modernă 
a succesului la locul de muncă a fost prezentată şi ironizată în romanul 
celebru al lui Tom Wolfe, intitulat „Rugul deşertăciunilor”?, considerat o 
reprezentare fidelă a anilor '80. Personajul principal al romanului, Sherman 
McCoy, îşi dă seama că îi place să se creadă (cu mici ajustări, pe baza a ceea ce 
a auzit în desenele animate urmărite de fiica lui) Stăpânul Universului. Deşi 
îl stânjeneşte, această sintagmă îi răsare în minte foarte des, deoarece reflectă 
surprinzător de bine modul în care el s-a perceput în relație cu lumea: are o 
carieră strălucită, un statut şi o avere pe măsură. 

Fără îndoială, succesul în carieră îi ajută pe oameni să se perceapă ca 
fiind superiori celorlalți. O ilustrare potrivită în acest sens ne este oferită 
de cea mai recentă grevă din fotbalul profesionist american. Managementul 
echipei a răspuns la aceste manifestări prin angajarea unor noi jucători care 
doreau să devină fotbalişti profesionişti. Pentru aceste persoane, asemenea 
angajări reprezentau o şansă unică în viață. Multi jucători deveniți astfel 
profesionişti au trecut ca prin farmec de la sărăcie la faimă şi la bogăţie. 
Această caracteristică de basm a fost imortalizată cu ocazia primului meci, 
când doi dintre jucătorii de rezervă se fotografiau la marginea terenului de 
fotbal, ca să aibă amintirea primei (şi poate singurei) ocazii de a juca în Liga 
Naţională de Fotbal. Între timp, antrenorii şi oficialii au încercat să rămână 
pe poziţii, străduindu-se doar să găsească jucători de suplinire care să joace 
pe teren. La sfârşitul grevei, un jurnalist l-a rugat pe unul dintre antrenori 
să descrie care a fost diferența dintre jucătorii obişnuiţi şi cei care au fost 
selectați să îi înlocuiască. Jurnalistul anticipase un răspuns care ar fi făcut 
referire la abilităţi, dăruire sau profesionalism. În schimb, replica rostită fără 
ezitare a fost: „Ego-ul”. 

Desigur, există probleme serioase în ceea ce priveşte noua versiune a 
împlinirii prin muncă bazată pe ideea de sine. În cazul în care împlinirea 
comportă posibilitatea succesului material, oamenii ar putea fi dezamăgiți şi 
deziluzionati după ce îşi ating scopul. La urma urmei, mitul împlinirii prin 





3 În original, The bonfire of the vanities (n. tr.). 

muncă rămâne un mit, chiar dacă s-a orientat preponderent spre realizarea 
de sine. Bărbaţii care ating mult-râvnitul vârf al piramidei succesului trăiesc 
o stare de dezamăgire şi de frustrare, fiindcă în viața lor continuă să apară 
problemele banale de dinainte (Levinson, 1978). Cei care devin renumiţi îşi 
vor da seama că viata lor este oarecum scindată, iar povestea vieții lor este 
distorsionată în aşa fel încât să se poată suprapune scenariului şi imaginației 
populaţiei generale (Braudy, 1986). Succesul ieşit din comun se transformă 
de multe ori într-o povară de aşteptări însoțite de responsabilitatea persoanei 
pentru succesul pe care l-a obținut şi pentru capacitatea sa de a-l menține. Din 
acest motiv, de multe ori, asemenea realizări sunt însoțite de reacții depresive, 
de tipare autodestructive sau de alte reacții patologice (Berglas, 1986). 

Între timp, publicul american dă dovadă de un interes continuu de a 
afla despre problemele, neajunsurile şi greşelile personalităților renumite şi 
de succes. Câteva tabloide le oferă cu regularitate celor avizi de senzațional 
povestiri mai puțin măgulitoare despre vedete (reuşind ocazional să scape 
de procese intentate pentru defăimare). Poveştile despre suicid, divorț şi 
abuz de droguri între vedete au fost întotdeauna foarte populare. Chiar şi 
astăzi, americanii adoră relatările despre problemele, moralitatea îndoielnică 
sau nefericirea persoanelor de succes. Tendința de a scrie biografii în care 
personajele sunt prezentate ca nişte persoane cu multe defecte a apărut la 
începutul secolului XX şi continuă să prospere (vezi Altick, 1965; conform 
acestui autor, prima scriere de acest gen a fost cea a lui Strachey, intitulată 
„Victorieni remarcabili”). În psihologie, o serie de teorii au prezentat persoana 
de succes ca fiind una motivată de forțe nevrotice sau având o personalitate 
de tip A (predispus la boli coronariene). 

Însă aceste reacţii şi consecinţe reflectă doar prezumtiile subiacente 
ca faima si succesul ar trebui sa fie insotite de implinire sau cel putin de 
satisfacție, adaptare sau mulțumire. În realitate, problemele cu care se 
confruntă succesul sunt prezentate într-un context nou. În loc de probleme 
morale, succesul devine o amenințare pentru sine, cum ar fi stresul, nevrozele 
şi pierderea intimitatii. Astfel, sinele este fundamentul de valoare principală 
folosită pentru justificarea succesului modern, iar costurile şi beneficiile 
succesului sunt evaluate în funcție de ceea ce face succesul cu sau pentru sine. 


Concluzie 


Din investigarea modului în care Occidentul priveşte succesul la locul 
de muncă se pot extrage trei concluzii. În primul rând, Antichitatea a avut 
păreri negative sau ambivalente despre succesul în muncă. Aceste neajunsuri 
au fost însă rezolvate în timp. În lumea modernă, succesul de la locul de 
muncă oferă un fundament extrem de puternic (chiar esențială) pentru 

dezvoltarea unei stime de sine pozitive. În al doilea rând, dorința obținerii 
succesului financiar are un istoric lung de probleme legate de valorile şi 
justificările morale; aceste probleme, însă, par să se fi rezolvat. Probabil că 
modul în care modernitatea se bazează pe sine ca fundament de valoare a 
facilitat rezolvarea acestor probleme. Câştigul financiar, obținerea faimei şi 
a prestigiului sunt compatibile cu modul de percepere a sinelui ca o sursă 
fermă de valoare. 

În al treilea rând, succesul a avut o legătură lungă şi ambivalentă cu 
împlinirea. La începuturi, Creştinismul a condamnat mai multe forme de 
muncă (precum şi dorințe) ca fiind dăunătoare pentru mântuirea persoanei, 
mântuirea fiind modelul principal al împlinirii. Convingerile creştine 
ulterioare au transformat aceste atitudini şi au început să considere succesul 
în muncă semnul gratiei divine. În prezent, succesul pare să se fi lepădat de tot 
de conotatiile sale religioase. Succesul la locul de muncă promite împlinirea 
de sine, deşi succesul material pare să nu îndeplinească toate promisiunile 
făcute. 

Astfel, sensurile moderne ale succesului pot fi regăsite în contextul 
carierismului şi al sinelui. Sarcina centrală a carierei este aceea de a valida 
şi pune în valoare eul individual, prin câştigarea premiilor, obținerea 
promovărilor, creşterea salariului şi aşa mai departe. Îngrijorarea principală 
nu se referă la plăcerea produsă de munca per se, ci la modul în care rezultatele 
muncii se răsfrâng asupra sinelui. Putem spune din nou că munca este o cale 
prin care sinele poate fi perfecționat, dar nu prin intervenţie divină sau prin 
dezvoltarea caracterului, ci mai degrabă prin asigurarea renumelui, faimei, 
respectului, averii, puterii, recunoaşterii pentru munca depusă. Mecanismul 
subiacent nu este efectul direct al muncii asupra noastră, ci relația este 
mediată de modul în care ceilalți percep munca noastră şi de felul în care 
reacționează fata de ea. 

În consecință, mitul împlinirii s-a centrat asupra succesului material, 
însă acest lucru nu i-a scăzut deloc din nimbul mitic. Mai precis, odiseea 
pentru faimă şi bogății ar mai putea deține promisiunea magică a unei vieți 
fericite până la adânci batraneti, dar nu există garanţii că faima şi averea ar 
putea induce stări permanente de beatitudine. Falsa permanență rămâne 
astfel un aspect central al mitului împlinirii, iar acesta cuprinde fără îndoială 
şi promisiunea împlinirii prin succesul la locul de muncă. 


Rezumat și concluzii: Munca în viata modernă 
Încă de la începuturi, adaptarea culturală a muncii a fost afectată de o 


serie de probleme majore. Putem anticipa că aceste probleme vor reveni pe 
măsură ce definiţia culturală a muncii continuă să se schimbe şi să se dezvolte. 

Majoritatea sensurilor muncii (atât în societatea modernă, cât şi de-a 
lungul diverselor perioade istorice) se concentrează asupra scopurilor 
extrinsece. Munca se naşte din nevoia naturală de a efectua diverse activităţi 
care nu sunt inerent plăcute, dar care sunt necesare pentru supraviețuire 
şi asigurarea confortului. Aceste scopuri extrinsece, de termen scurt, sunt 
motivul pentru care oamenii trebuie să lucreze. 

În cele mai multe cazuri, munca îi oferă celui care o efectuează un 
anumit nivel de eficacitate. Astfel, munca este de cele mai multe ori o cale 
foarte eficientă de satisfacere a nevoii de eficacitate. În mod evident, unele 
profesii oferă o percepție mai profundă a eficacitatii decât altele. Meseriaşii 
iscusiti, muzicienii şi alti profesionişti pot simţi frecvent efectul extraordinar 
pe care îl exercită asupra celorlalți datorită abilităților lor specifice, ieşite din 
comun. Spre deosebire de aceştia, persoanele care suferă de burn-out, cum ar 
fi profesorii din şcolile publice sau asistenții sociali, adesea se îndepărtează 
de ceilalți, mai ales atunci când au impresia că ceea ce fac nu are niciun rost 
(vezi Cherniss, 1980). 

Acceptiunea potrivit căreia munca ar fi doar o modalitate prin care 
persoana îşi poate câştiga mijloacele necesare traiului (adică, munca = 
ocupație) este cea mai apropiată de accepțiunea şi evoluția naturală a muncii, 
având o influență puternică şi azi. În speţă, clasele inferioare (Rubin, 1976) 
şi persoanele cu niveluri reduse de educaţie (Veroff şi colab., 1981) tind să 
considere munca mai ales ca mijloc prin care îşi pot întreține familia sau pot 
îmbunătăți diverse aspecte plăcute ale vieţii lor. 

O vreme, cultura a încercat să promoveze munca în lumina chemării 
- cu alte cuvinte, ca pe un produs al unui destin special creat de o potrivire 
între natura lăuntrică a persoanei şi circumstanțe exterioare (cum ar fi diverse 
oportunități sau porunci divine). Deşi religia nu mai este aspectul principal 
care determină alegerea vocationala, noțiunea chemării a supraviețuit in 
sensul în care individul este îndemnat să-şi cultive talentele şi abilităţile 
deosebite. Obligatia fata de propria persoană pare să fi înlocuit datoria fata 
de Dumnezeu (sursa obligaţiei persoanei de a-şi urma chemarea). Totuşi, 
aceasta este într-un fel o formă degradată a conceptului de chemare. Fără 
doar şi poate, există şi astăzi persoane care simt o chemare spre o carieră 
în care îşi pot ajuta semenii, pot contribui la progresul social prin cercetare 
ştiinţifică, politică, serviciu militar sau religios. Însă, în multe cazuri, acest 
sens al chemării pare să se fi amestecat cu cel al carierei. 

Abordarea muncii prin prisma carierei pare să predomine în zilele 
noastre, în cazul claselor de mijloc sau al celor dominante, mai ales pentru 
persoanele cu un nivel mai ridicat de educaţie. Cariera devine astfel 
reprezentarea exterioară a succesului, a realizărilor şi a statutului asociat cu 
munca persoanei. Ca urmare, cariera reuşeşte să devină o sursă importantă 
pentru stima de sine, fiind foarte potrivită unei societăți care accentuează 

urmărirea intereselor proprii şi cultivarea identității personale. Mai precis, 
societatea modernă se potriveşte excelent cu această abordare, deoarece 
a ajuns să accepte existența unei legături pozitive puternice între muncă şi 
stima de sine. Astfel, şomajul devine un factor extrem de amenintator pentru 
stima de sine, deoarece succesul la locul de muncă este aspectul care îi conferă 
persoanei prestigiu şi stimă de sine (de exemplu, Newman, 1988). 

Societatea are nevoie de oameni care lucrează, deşi nu este absolut 
necesar ca toți cetățenii să lucreze. În civilizațiile timpurii, datorită faptului 
că activitatea era prea putin dorită, munca era delegată membrilor straturilor 
inferioare ale societății, mai ales sclavilor şi țăranilor. Însă, în societățile 
moderne, industriale, munca nu putea fi lăsată doar pe seama celor din 
clasele inferioare — majoritatea oamenilor trebuiau să lucreze. Din acest 
motiv, societatea a fost nevoită să rezolve problema prin care le putea oferi 
oamenilor motivația necesară pentru a lucra peste limita minimă prin care 
îşi puteau asigura supraviețuirea. În lipsa acestor motivații, oamenii s-ar fi 
opus noilor cerințe de a se obişnui cu ideea orelor de lucru suplimentare. 
Majoritatea ar fi preferat să trăiască aidoma bosimanilor*, lucrând doar câteva 
ore pe zi (Harris, 1978). 

Motivația a fost completată prin adăugarea unor justificări pozitive şi 
a unor stimulente financiare. Probabil că cele din urmă au un efect imediat — 
oamenii muncesc asiduu ca să câştige bani şi alte recompense care însoțesc 
succesul. Din păcate, acest tip de motivaţie îi ridică societății o altă problemă, 
deoarece induce competiția între indivizi, ceea ce poate duce la abuzuri, la 
exploatarea celuilalt şi la alte tipare antisociale. 

Cultura a făcut mai multe experimente pentru identificarea modului 
cel mai potrivit în care munca poate fi abordată ca fundament de valoare — 
adică un bun suprem cu drepturi depline. Etica muncii a prosperat timp de 
aproximativ un secol şi jumătate, după care şi-a pierdut efectul (vezi Rodgers, 
1978). Etica muncii a fost sortită eşecului din cauza contradictiilor interne şi a 
incompatibilitatii sale cu noile caracteristici ale muncii moderne. 

Creştinismul a condamnat timp îndelungat motivațiile muncii care 
erau orientate către împlinirea sinelui. Însă, odată cu declinul Creştinismului, 
sinele şi-a dobândit rolul de fundament al valorii, rezolvându-se astfel o serie 
de dileme ideologice şi psihologice legate de muncă. În cazurile în care sinele 
este un fundament al valorii, motivațiile muncii orientate spre împlinirea 
sinelui devin acceptabile în totalitate. Astfel, s-a ajuns să se considere că 
munca are o valoare pozitivă, deoarece ea a devenit o modalitate prin care 
sinele poate fi exprimat, dovedit, cultivat şi pus în valoare. Munca oferă 
atât autorealizare (împlinire), cât şi prestigi şi a stimă (valoare a propriei 
persoane), păstrând şi trăsătura sacră a unei datorii supreme (valoarea). 





* Boşimani = trib nomad din deşertul Kalahari (sud-vestul Africii) (n. tr.). 

Problema cu care se confruntă munca astăzi (ca şi în cazul majorității 
promisiunilor de natură laică ale împlinirii) este că nu poate oferi tot ceea ce 
oamenii se aşteaptă să primească. În momentul în care este pusă la încercare, 
ca mit al împlinirii, munca nu reuşeşte să se ridice la nivelul aşteptărilor, 
Indiferent dacă scopul este obținerea unei promovări, a unui câştig financiar 
sau a faimei, în momentul în care se obține oricare dintre acestea, persoana va 
înțelege că împlinirea este temporară. Astfel, falsa permanență a promisiunii 
împlinirii este expusă eşecului. Accentul pus pe satisfactiile intrinsece (adică 
să iti placă ceea ce faci) a devenit o soluţie destul de nepotrivită, deoarece 
munca nu este în realitate atât de interesantă sau de satisfăcătoare, precum ne 
promite cultura. Într-adevăr, în ultimele decenii această percepție a devenit 
din ce în ce mai acută, studiile reflectând o reticență evidentă a oamenilor în 
a-şi caracteriza munca ca fiind interesantă în sine (Veroff şi colab., 1981). 

Totuşi, omul a fost multă vreme rezervat în a recunoaşte public că îşi 
consideră munca plictisitoare, apăsătoare şi nesatisfăcătoare. Astăzi, cei mai 
mulți se descurcă repede şi găsesc diverse forme de satisfacție în muncă, prin 
contacte sau rețele sociale, prin dezvoltarea sentimentului de realizare, prin 
structuri ludice care transformă munca într-o activitate captivantă sau prin 
exercițiul puterii. Majoritatea spun că ar continua să lucreze chiar şi în cazul 
în care ar fi destul de bogați, încât să nu depindă financiar de nimeni. Însă cei 
mai mulți susțin că, dacă ar avea posibilitatea, şi-ar schimba munca şi ar alege 
ceva nou, total diferit (Argyle, 1987). Unele aspecte ale muncii lor le sunt pe 
plac şi le place munca în general, însă ceea ce fac în prezent li se pare destul 
de departe de munca ideală. 

Locul central ocupat de sine ca fundament de valoare îi motivează 
pe oameni să lucreze asiduu, mai ales în profesiile orientate spre carieră. 
Sacrificiile şi straduinta sunt justificate pe deplin, fiind considerate obligații 
față de realizarea sinelui. Un alt fundament de valoare care are un impact 
deosebit asupra muncii este familia (abordată în detaliu în capitolul următor). 
După ce ne căsătorim şi avem copii, atitudinea noastră față de muncă se 
schimbă (de exemplu, favorizăm mai mult siguranța şi venitul), efortul 
susținut şi toleranța în fața nemulțumirilor fiind astfel justificate (Veroff şi 
colab., 1981). 

Însă, în cazul în care cultura s-ar schimba în aşa fel încât sinele să nu 
mai fie un fundament al valorii — la urma urmei, acest lucru este destul de 
recent şi de neobişnuit —, întreaga construcţie clădită în jurul justificării muncii 
s-ar clătina serios. Acceptarea sacrificiilor, dăruirea pentru carieră şi aşa mai 
departe ar avea de suferit, dacă lumea ar înceta să considere munca un mijloc 
de exprimare şi dezvoltare a sinelui. Munca privită ca ocupaţie ar fi din nou 
cea mai răspândită atitudine. În lipsa importanței pe care cultura o acordă 
sinelui, ar fi nevoie de alte valori puternice, pentru a putea justifica urmărirea 
interesului propriu şi pentru a insufla dorința de a munci. Recenta cădere 

a regimului comunist din Europa de Est sugerează că bunăstarea colectivă 
nu este o sursă de motivație la fel de puternică ca stimulentele financiare 
individuale. În lumea modernă, dorința de a beneficia de pe urma sinelui şi 
de a-l elogia pare să fie motivul cele mai eficient pentru a determina pe cineva 


să lucreze asiduu. 


Zi 


Notă 


. Într-adevăr, pierderea locului de muncă ameninţă valoarea propriei persoane în 


toate clasele sociale. Astfel, deținerea unui loc de muncă devine o parte vitală a 
valoarii propriei persoane pe întreaga axă socio-economică. Singurul motiv pentru 
care clasele manageriale şi profesionale nu pun un accent atât de mare pe deținerea 
unui loc de muncă este fiindcă îl consideră un loc sigur — în afara cazurilor în care 
îl pierd; vezi Newman, 1988. 

Se bazează pe contribuţia lui Max Webber. Pentru o abordare recentă a acestei 
probleme specifice vezi Weintraub, 1978. 


3. Ca să fim siguri, atitudinile carieriste fata de muncă adesea lipsesc din perspectiva 


claselor sociale inferioare sau a clasei „muncitoare” (de exemplu, Rubin, 1976; 
Miller, 1981). În aceste cazuri, etica muncii nu are prea multe de făcut în afară de 
validarea stimei de sine a persoanelor care lucrează. 


. Din cauza discriminării sexuale în angajare, exista o perioadă în care valoarea 


personală a femeilor a fost evaluată mai degrabă pe baza succesului avut de sot la 
locul de muncă şi nu pe a celui individual. 


193 


- CAPITOLUL 7 


Dragoste pasională, 
binecuvântare domestică 





Una dintre deciziile cele mai dificile ale secolului XX a fost cea luată 
de Regele Edward al VIII-lea al Regatului Unit. Fiind cel mai mare dintre fii, 
pe baza dreptului primului născut, Edward urma să devină într-o bună zi 
regele Angliei. După moartea tatălui său survenită în 1936, tânărul prinț a 
urcat pe tron. Însă, obligaţiile regale erau în contradicție cu dorințele inimii 
sale, Edward dorind să se căsătorească cu femeia pe care o iubea — o femeie 
divorțată din Baltimore, fără nicio urmă de sânge albastru (deci inacceptabilă 
pentru poziția de viitoare regină). În cele din urmă, Edward şi-a dat seama 
că, în ciuda faptului că este rege, nu poate avea ceea ce îşi doreşte cel mai 
mult. Printr-o decizie care a devenit simbolică pentru zilele moderne, el a 
ales iubirea. La mai putin de un an după ce şi-a luat locul pe tron, Edward a 
abdicat, iar şase luni mai târziu s-a căsătorit cu femeia iubită. 

Alegerea lui Edward reflectă importanța acordată iubirii în sensurile 
moderne ale vieții. Dacă ar fi fost o simplă satisfacere a unei dorințe personale, 
probabil că Edward ar fi reuşit să depăşească momentul, deoarece membrii 
familiei regale britanice învață foarte devreme să se conformeze cu imaginea 
pe care lumea se aşteaptă să o afişeze. Cu toate acestea, oamenii au ajuns să 
creadă că relațiile lor amoroase reuşesc să confere sens, scop şi valoare vieții, 
într-un mod care nu poate fi înlocuit cu nimic altceva. Oamenii nu sunt dispuşi 
să trăiască fără dragoste, uneori chiar refuză să caute o persoană-surogat prin 
care ar putea compensa dragostea adevărată. Dacă logodnica lui Edward ar fi 
murit în urma unui accident, probabil că tânărul rege ar fi rămas pe tron şi cu 
timpul s-ar fi îndrăgostit de o altă femeie. Dar, ca de obicei, oamenii refuză să 
accepte ideea conform căreia sursele sensului vieții lor ar putea fi înlocuite cu 
altceva. Edward trebuia să se căsătorească cu femeia iubită şi nu cu altcineva. 

În acest capitol, vom examina două surse ale sensului vieții care sun 
legate una de cealaltă — dragostea şi legăturile de familie. Dragostea şi familia, 
la fel ca munca, pot fi foarte diferite în funcție de modul în care le defineşte 
cultura. De exemplu, în societatea modernă căsătoriile se încheie în mare parte 
din dragoste şi ne aşteptăm ca fiecare părinte să îşi iubească copilul, dar acest 
lucru nu este general valabil. În alte culturi, în alte vremuri, dragostea era un 
criteriu minor, chiar irelevant într-o căsnicie (Shorter, 1975; Stone, 1977). De 
asemenea, există destul de multe controverse privind calitatea atasamentuluj 
dintre părinţi şi copii în trecut (vezi, de exemplu, Aries, 1962; Hunt, 1970; 
Stone, 1977). 

Nevoia de apartenenţă este destul de frecvent întâlnită în dragoste 
şi în viata de familie. Oamenii au o dorință profundă, adânc înrădăcinată 
de a forma şi întreține relații sociale (vezi Bowlby, 1969, 1973; de asemenea, 
Baumeister şi Tice, 1990; Hogan, 1983; Shaver, Hazan şi Bradshaw, 1988). 
Legăturile familiale se numără printre cele mai timpurii şi cele mai larg 
recunoscute şi durabile legături sociale, iar iubirea creează legături extrem 
de puternice. Dacă există într-adevăr o bază naturală pentru nevoia de a 
aparține cuiva, atunci nici imboldul spre dragoste şi nici ataşamentul familial 
nu sunt invenții culturale sau produse ale sensului. Cu toate acestea, cultura 
a atribuit un sens deosebit de important nevoilor înnăscute, iar definițiile 
formulate de diverse culturi le-au influenţat şi le-au modificat considerabil. 

Mai mult, chiar dacă natura ne-a înzestrat cu nevoia de a aparține 
cuiva, dragostea şi familia sunt modalități extrem de eficiente de satisfacere 
a acestor nevoi de sens. Într-un studiu important care investiga aspectele 
semnificative ale vieții, procentul cel mai ridicat, 89%, l-au obținut relațiile 
interpersonale ca sursă vitală a existenței (Klinger, 1977). De asemenea, studii 
similare au evidenţiat că rolurile legate de familie sunt cele mai apropiate de 
noțiunea de „nucleu al sinelui”, mai apropiate chiar decât munca (căsătoria 
situându-se mai aproape de nucleu decât filiatia) (Veroff şi colab., 1981, p. 
155). 

Dovezi suplimentare privind puterea acestor legături în construcția 
sensului ne sunt oferite de studii care investighează femei diagnosticate 
cu cancer mamar. Aceste persoane sunt adesea nevoite să îşi reevalueze 
priorităţile şi, de cele mai multe ori, ajung la concluzia că cel mai important 
aspect al vieții lor este familia (Taylor, 1983; Taylor, Lichtman şi Wood, 1984). 
Influentata de intervievarea mai multor zeci de paciente diagnosticate cu 
cancer mamar, una dintre cercetătoare a ajuns să îşi modifice drastic planurile 
de viață, hotărând să-şi întemeieze o familie şi să aibă copii! 

Dragostea şi familia par investite cu o valoare pozitivă în majoritatea 
culturilor. Societatea occidentală modernă pare să fie cu precădere înclinată 
în această direcție. Decizia regelui Edward al Angliei, de exemplu, ar fi fost 
putin probabilă şi poate chiar de neconceput în alte timpuri - dar in era 

moderna, atât dragostea, cat şi familia au fost ridicate la rangul de fundamente 
majore de valoare. Această schimbare se datorează în mare măsură crizei 
de valori, adică, în absența unor surse importante de valoare, dragostea şi 
familia au devenit din ce în ce mai importante. Acest fenomen este consonant 
cu tendința noilor generaţii de a investi şi de a acorda importanță sporită 
relațiilor intime (Veroff şi colab., 1981, p. 103, 113). Dragostea şi familia au 
devenit astfel priorități şi valori importante în viața modernă, similar sinelui 
şi identității. 

Bazele transformării dragostei şi a familiei în fundamente majore 
de valoare au fost puse cu mult timp în urmă. Creştinismul a atribuit o 
importanță crucială capacității umane de a iubi, deşi doctrinele creştine 
au stabilit repere clare de departajare între dragostea sfântă, spirituală şi 
dragostea carnală, pasională, cea din urmă fiind aproape mereu dezaprobată. 
Într-adevăr, creştinismul este uneori caracterizat ca fiind „religia iubirii”, 
datorită importanței teologice acordate dragostei (mai ales dragostea lui 
Dumnezeu față de omenire şi îndemnul lui lisus privind iubirea aproapelui). 
În acelaşi timp şi familia a fost investită cu o valoare deosebită de-a lungul 
istoriei, iar importanţa ei s-a manifestat uneori sub forma obligaţiei față de 
neam. 

Când, în capitolul trei, am descris nevoia de sens, am subliniat că 
împlinirea este un scop care deseori este legat şi de valori. Atât valorile, cât şi 
împlinirile abordează (prin modalități diferite) noțiunea unui bine absolut şi 
de necontestat: valorile postulează un bine moral suprem, în timp ce împlinirea 
implică un bine suprem subiectiv (adică, o aproximare a plăcerii). Dragostea 
şi familia subliniază importanța legăturii dintre valori şi împlinire, deoarece 
ambele oferă sentimente puternice de plăcere şi au ajuns să întruchipeze 
idealul modern al împlinirii. O viață privată de dragoste sau de familie este 
considerată o viață privată de realizări importante (de exemplu, Blake, 1979; 
Hoffman şi Manis, 1979; Lawson, 1988; Macfarlane, 1986). 

Convingerea potrivit căreia legăturile de familie ar fi o sursă importantă 
de împlinire în viață este recentă atât din punct de vedere istoric, cât şi 
cultural. Ea pare să depindă de modul în care este organizată viața de familie 
şi de modul în care sunt înțelese scopurile în cadrul familiei. După analiza şi 
sinteza dovezilor istorice şi transculturale, un cercetător a ajuns la concluzia 
că, în majoritatea societăților, legătura cea mai strânsă în cadrul familiei este 
aceea dintre părinţi şi copii (Macfarlane, 1986). În aceste societăți, funcțiile 
economice şi politice ale familiei sunt cele care domină celelalte funcții. Însă, 
în Occidentul modern, legătura principală în cadrul familiei este cea dintre 
sot şi soție. Chiar mai mult, societățile occidentale moderne consideră că 
scopul familiei constă mai degrabă în crearea intimitatii, a exprimării de sine 
şi a comunicării şi mai putin în funcțiile economice şi politice’. 

Astfel, dragostea şi familia nu sunt constructe omogene, monolitice, d 
comportă o serie de sensuri posibile foarte diferite. Ca să înțelegem modul 
în care dragostea şi familia pot da sens vieții, este necesar să le examinăm pe 
fiecare în parte. Să începem cu dragostea. 


Sensurile iubirii 


Nu toate iubirile sunt la fel. Cultura foloseşte termenul de ,,iubire” 
pentru a se referi la diverse tipuri de legături sociale pozitive care pot fi foarte 
diferite. Acel „Te iubesc” rostit din obligaţie la telefon de Ziua Mamei nu se 
poate compara cu multitudinea de sentimente, atitudini şi comportamente 
din „Te iubesc”-ul şoptit în frenezia seducerii. 

Cu toate acestea, însă, cultura a înțeles destul de târziu faptul că 
termenul de iubire (dragoste) se poate referi la o serie de lucruri uneori total 
diferite, chiar fără nicio legătură între ele. Prezența unui singur termen, 
atotcuprinzător, indică convingerea existenței mitului sensului suprem. Adică, 
potrivit unei prezumtii implicite, ar exista un nivel ultim şi fundamental la 
care diferitele forme ale iubirii ar avea un aspect comun, central şi esențial. 

În plus, iluzia că dragostea ar fi un concept omogen creşte puterea 
latentă a iubirii ca fundament al valorii. Acest lucru extinde scopul iubirii, 
prin aplicarea acesteia unei largi varietăți de fenomene. Cei care suferă de 
boli terminale, cei care s-au înstrăinat, cei excitati sexual, jalnicii insingurati 
şi cei care au pierdut recent pe cineva drag ar putea spune că, dacă ar găsi 
dragostea, asta i-ar ajuta să depăşească suferința. Însă, deşi termenul este 
acelaşi, este foarte probabil ca dragostea despre care vorbesc să fie diferită în 
fiecare caz în parte. 

Câteva analize factoriale riguroase, efectuate recent asupra relațiilor 
interumane (Sternberg, 1986; Sternberg şi Grajek, 1984), au identificat trei 
categorii (sau dimensiuni) mari ale iubirii. Baza empirică solidă a acestei teorii 
a iubirii dovedeşte un progres semnificativ față de abordările anterioare, 
care stabileau diferențe între dragostea dintre amici şi cea pasională (de 
exemplu, Walster şi Walster, 1978; vezi Shaver şi colab., 1988). Această 
abordare mai recentă, formulată de Robert Sternberg, stabileşte diferențele 
dintre trei aspecte ale „triunghiului” iubirii, şi anume: pasiunea, intimitatea 
şi angajamentul. 

Pasiunea se referă la sentimentele puternice care caracterizează 
relațiile romantice, atracția fizică şi sexualitatea. Acest tip de dragoste este cea 
popularizată în filme şi romane. Ar putea fi considerată o formă modificată 
de conştiinţă, deoarece, în cea mai mare parte a timpului, avem sentimente 
diferite care modifică modul în care percepem lumea. Deşi partea pasiunii 
care este legată de sens nu ar trebui desconsiderată, pasiunea este puternic 

înrădăcinată în procesele atracției fizice. Într-adevăr, în fazele de început ale 
dragostei, atracția fizică pare să fie elementul esenţial al relației. Predictorul 
principal al satisfactiei si al plăcerii la primele întâlniri, de exemplu, este 
atracția fizică sau sexuală (Walster, Aronson, Abrahams şi Rottman, 1996). 

Durata iubirii pasionale este de obicei scurtă, ceea ce este caracteristic 
şi proceselor de activare şi stărilor modificate de conştiinţă. Pasiunea se poate 
dezvolta mult mai repede decât intimitatea emoțională sau angajamentul. 
Pasiunea apare repede, dar şi dispare mai repede decât celelalte forme ale 
iubirii. Studiile arată, de exemplu, că frecvența contactelor sexuale atinge 
punctul culminant în fazele inițiale ale relației şi începe să scadă treptat pe 
măsură ce relaţia înaintează (Greenblatt, 1983). 

Astfel, pasiunea este un aspect central în relațiile romantice de durată 
scurtă, dar devine un aspect minor în relaţiile de durată lungă. Sensul poate 
fi suprapus iubirii pasionale, însă pasiunea devine foarte rar subiectul 
controlului conştient. Din acest motiv, sensul este extrem de util când cineva 
vrea să țină pasiunea sub control (spre deosebire de sporirea, generarea sau 
canalizarea ei). 

A doua dimensiune a iubirii este intimitatea. Potrivit lui Sternberg, 
intimitatea este „nucleul de bază” al tuturor relaţiilor de iubire -dintre părinți, 
iubiți, copii, prieteni. Intimitatea se referă la sentimentul de apropiere, la 
legătura dintre oameni. Căldura intimitatii este adesea prezentată ca opusul 
flăcării pasiunii. În primele etape ale unei relații, intimitatea se dezvoltă 
treptat, ceea ce duce la instalarea unor stări afective puternice, care (împreună 
cu pasiunea) îi conferă relației romantice farmec si fascinatie. Totuşi, la un 
moment dat, după ce partenerii au aflat cam tot ce se poate afla unul despre 
celălalt, intimitatea atinge un nivel de constanta. 

Acest lucru nu este echivalent cu declinul pasiunii. Intimitatea poate 
rămâne puternică şi pe măsură ce cuplul acumulează din ce în ce mai multe 
experiențe comune, ea poate chiar spori treptat. Cu toate acestea, însă, sporirea 
intimitatii ar putea fi întreruptă de faptul că partenerii devin mai putin 
interesați, se cunosc deja foarte bine şi pot prezice cu o precizie considerabilă 
reacțiile celuilalt. Intimitatea ar putea indica un efect al nivelului de adaptare, 
adică ceva similar fenomenului în care persoana se poate obişnui cu un nivel 
de intimitate şi ajunge să aibă reacții emoționale doar în cazurile în care 
nivelul intimitatii creşte (sau scade). 

Deoarece emoțiile devin mai putin evidente în viata cotidiană, cuplul 
ar putea să nu observe cât de intensă este legătura de ataşament dintre ei — 
tipar pe care Sternberg îl denumeşte „intimitate latentă”. Ca urmare, când 
apare amenințarea separării, partenerii ar putea fi surprinşi de intensitatea 
emoțiilor pe care le trăiesc, deoarece probabil abia atunci înțeleg cât de 
puternică este legătura dintre ei. 

A treia formă a iubirii implica decizie şi angajament; în acest caz, sensul 
ajunge să domine firea şi propensiunea persoanei. Conceptul căsătoriei 
reflectă ideea că persoana poate promite dragoste eternă pe baza unei decizii 
conştiente, voite. Decizia şi angajamentul ar putea fi aspecte minore, chiar 
irelevante în legăturile de durată scurtă, dar adesea ele pot avea un rol crucial 
în legăturile de lungă durată. Într-adevăr, angajamentul i-ar putea fi de folos 
cuplului pentru a rezista în perioade dificile şi conflictuale. 

Pasiunea, intimitatea şi angajamentul pot fi considerate elementele 
de bază ale iubirii. Teoria lui Sternberg nu susține că aceste elemente s-ar 
exclude reciproc. Mai degrabă, am putea spune că fiecare dragoste combină 
cele trei elemente în proporţii diferite. În plus, cultura îşi impune standardele, 
principiile şi definițiile care pot afecta considerabil traiectoria şi trăirea 
iubirii. Motivul pentru care cultura afectează în asemenea măsură iubirea 
este nevoia de a rezolva în acest mod o serie de probleme sociale, asociate cu 
iubirea şi mai ales cu dragostea trupească. 


Sexul ca problemă socială 


De ce i-ar atribui cultura sens iubirii? Din mai multe motive. 
Legăturile sociale formate prin iubire sunt o modalitate extrem de eficientă 
pentru a cimenta legătura dintre membrii unui grup (vezi Freud, 1930), 
iar gelozia şi conflictele ar putea avea efecte negative, de dizolvare a unor 
asemenea legături. Ca să poată gestiona într-o oarecare măsură modul în 
care convietuiesc oamenii, cultura ar trebui să dețină un oarecare control 
asupra modului în care se dezvoltă iubirea. În mod particular, acest lucru se 
referă mai ales la dragostea carnală, care poate crea o serie de obstacole în 
funcționarea eficientă a societăţii. 

Sexul nu este identic cu dragostea pasională, însă de multe ori apar 
simultan şi au o traiectorie asemănătoare. Sexul poate fi considerat expresia 
comportamentală a pasiunii. Culturii îi este mult mai uşor să controleze 
reacțiile manifeste decât trăirile subiective ale oamenilor. Din acest motiv, 
sexul ar putea fi una dintre modalitățile cele mai accesibile prin care cultura 
poate imprima sens iubirii. Multe dintre probleme sociale cele mai grave 
asociate cu iubirea sunt cauzate de exprimări comportamentale (adică de sex) 
şi nu de stări afective intime. 

Un alt motiv pentru care cultura se concentrează mai degrabă pe 
sex şi mai putin asupra iubirii, este acela că sexul poate fi supus mai uşor 
controlului conştient. Latura emoțională a iubirii nu poate fi controlată 
conştient. Din acest motiv, indiferent de sensurile pe care cultura i le atribuie, 
aceste semnificații nu pot controla emoțiile în mod direct. Nu iti poți impune 
să iubeşti pe cineva sau să nu mai iubeşti. Dar poți decide dacă vei avea o 

relație sexuală cu o persoană sau nu. Deşi atracția sexuală în sine nu poate 
fi controlată voluntar (vezi Masters şi Johnson, 1970), persoana poate decide 
dacă va da curs atracției sau nu. 

Majoritatea societăților dețin câteva reguli foarte clare legate de 
comportamentul sexual, cel putin în ceea ce priveşte partenerul potrivit sau 
nepotrivit. Aceste reguli diferă din punctul de vedere al tolerantei, existând o 
serie de gradatii fine în descrierea activităților acceptabile pentru un anumit 
cuplu. O oarecare formă de convietuire de lungă durată poate fi întâlnită în 
majoritatea culturilor. În unele culturi, persoanele singure, care nu trăiesc în 
cuplu, trebuie să trăiască în celibat, în timp ce, în alte culturi, libertatea lor de 
acțiune nu este atât de restrânsă. Monogamia este probabil cea mai frecventă 
formă de convietuire, poligamia (un sot cu mai multe soții) fiind pe locul 
al doilea, iar poliandria (o soție cu mai multi soți) destul de rar întâlnită. 
Odată ce o persoană s-a căsătorit, activitățile sale sexuale în afara căsniciei 
sunt destul de limitate, deşi, în multe culturi, escapadele extraconjugale sunt 
permise (mai mult sau mai putin explicit) (de exemplu, Tannahill, 1980). 

Raportul dintre sexe este un determinant major al modului în care 
cultura va gestiona problema sexualității. În unele culturi de exemplu, 
numărul femeilor este mult mai mic decât cel al bărbaţilor, fie ca rezultat 
al infanticidului selectiv (frecvent întâlnit în Antichitate) sau din cauza 
emigrării disproportionate (fenomen specific, de exemplu, Americii coloniale 
sau zonelor de frontieră). În cazurile în care numărul bărbaţilor îl depăşeşte 
pe cel al femeilor, doamnele devin bunuri de valoare, iar libertatea lor 
sexuală este limitată serios. Însă, în unele societăţi cum ar fi Statele Unite, în 
momentul actual, numărul femeilor este mai mare decât cel al bărbaţilor. În 
asemenea situaţii, etica sexualităţii devine mult mai laxă. Contactele sexuale 
pre sau extramaritale sunt mai frecvente şi mai acceptate şi aşa mai departe. 
Pe scurt, cu cât unui bărbat îi revin mai multe femei (statistic vorbind), cu atât 
societatea devine mai permisiva față de comportamentele sexuale (Guttentag 
şi Secord, 1983). 

Fidelitatea şi infidelitatea față de sot/sotie reprezintă de mult timp 
o problemă majoră cu implicaţii semnificative pentru stima de sine. La 
începuturile modernității, în Anglia de exemplu, cea mai mare dezonoare 
pentru o femeie era să fie considerată infidelă soțului, iar pentru un bărbat al 
doilea ultraj major era să fie considerat un încornorat (ofensa cea mai gravă 
era să fie considerat mincinos) (Stone, 1977, p. 316). Infidelitatea dintre soți 
are deci implicații importante în ceea ce priveşte cel putin una dintre nevoile 
de sens. 

S-a observat că şi în cazul unor specii inferioare de animale există 
posesivitate sexuală. Dacă acest lucru se verifică şi în realitate, atunci ar fi 
destul de dificil să combatem ideea (susținută de mai multi teoreticieni) că, 
în cazul ființelor umane, aspectul financiar ar fi cel care primează în alegerea 

partenerului de viață. Gelozia şi posesivitatea ar putea proveni din nevoj 
înnăscute. 

Dacă posesivitatea sexuală s-ar baza pe nevoile înnăscute, atunci ar 
trebui să fie universală, să existe în toate culturile. Unii cercetători au susținut 
că în unele societăți nu există gelozia maritală. Cercetările ulterioare acestor 
teze au evidențiat existența geloziei chiar şi în aceste societăți (doar limitele, 
tiparele şi regulile erau diferite). Cercetătorul în cauză şi-a rectificat ulterior 
poziția, susținând că un anumit nivel de gelozie maritală pare să existe 
în toate societățile cunoscute (Reiss, 1986, p. 236). Motivele economice şi 
financiare le-ar putea modifica într-o oarecare măsură, dar tendința de bază 
este înnăscută. 

Importanța acordată infidelitatii feminine ar putea reflecta gradul mai 
ridicat al influenţei masculine. Cu alte cuvinte, atunci când într-o societate 
bărbaţii dețin controlul, ei le pot impune femeilor să le rămână fidele. Poate 
că, în caz contrar, şi femeile le-ar impune bărbaților acelaşi lucru dacă ar fi 
în aceeaşi situație (mai ales dacă numărul bărbaţilor ar fi mai redus; vezi 
Guttentag şi Secord, 1983, pp. 28-29). 

Această problemă ne conduce spre o altă întrebare: în ce măsură ne 
dorim de fapt să avem mai mulți parteneri sexuali? Dovezile sunt destul de 
clare în ceea ce priveşte dorința bărbaţilor — cel putin istoria universală aduce 
dovezi clare despre acțiunile lor, în cazurile în care dețin puterea necesară 
pentru a face ceea ce îşi doresc. Aparent, bărbaţii preferă să aibă relații de 
durată, cu o parteneră stabilă, dar încearcă destul de des să întrețină relații 
sexuale şi cu alte femei, nu numai cu soțiile lor. In Europa medievală, de 
exemplu, regii şi nobilii de regulă se căsătoreau, dar intretineau simultan 
şi nenumărate relații extraconjugale (Edward al VIII-lea nu a fost primul 
rege britanic atras de o femeie de rând; dacă ar fi trăit cu câteva secole mai 
devreme, probabil că el şi-ar fi păstrat iubita pe post de concubină şi s-ar 
fi căsătorit cu o regină acceptabilă din punct de vedere social). Împăratul 
Chinei, de exemplu, avea în mod obişnuit o consoartă, împărăteasa, şi zeci 
de soții şi concubine (Tannahill, 1980). Acest tipar pare să se repete mereu — 
bărbaţii preferă legături stabile, de durată lungă, plus varietatea sexuală. 

În cazul femeilor, situaţia este puțin mai neclară, fiindcă au existat 
foarte puține societăți în care femeile au reuşit să instituie practici care să le 
fie pe plac. Este evident că noutatea sexuală, adică posibilitatea de a întreține 
relații sexuale cu o persoană nouă este atrăgătoare şi pentru femei (chiar şi 
pentru cele care au o căsnicie fericită) (Fisher şi Bryne, 1978). Pe de altă parte 
însă, există câteva indicii care ne arată că femeile ar fi mai putin promiscue 
decât majoritatea barbatilor.? 

Astfel, investigațiile privind adulterul au evidențiat că femeile au 
mai puțini parteneri extramaritali decât bărbații (de exemplu, Blumstein şi 
Schwartz, 1983; Lawson, 1988). Când o femeie „calcă strâmb”, aventura este 

de obicei încărcată emotional, intimă şi de durată, în timp ce soții infideli sunt 
mai predispusi la aventuri de o noapte in care li se oferă doar varietate sexuală 
(Blumstein şi Schwartz, 1983; Lawson, 1988). Acest lucru este observabil şi în 
cazul cuplurilor de homosexuali (dinaintea crizei recente a infectării cu HIV), 
în care pederastii obişnuiau să aibă mai multi parteneri decât lesbienele. 
Această discrepanta (deşi ambiguă) concordă cu punctele de vedere conform 
cărora dorințele sexuale masculine sunt mai promiscue decât cele feminine. 
Bărbaţii celibatari intretin mai des relații sexuale cu mai multi parteneri decât 
femeile care nu trăiesc în cuplu. 

Nu există deocamdată nicio modalitate prin care să putem stabili 
măsura înrădăcinării acestor tipare. Una dintre abordări invocă teoria 
evoluționistă şi le consideră înnăscute. Teoria evoluționistă este fondată pe 
principiul conform căruia cei care au cei mai mulți urmaşi vor avea şansele 
cele mai mari de a-şi transmite zestrea genetică. Bărbatul va avea mai mulți 
urmaşi, dacă înclinațiile sale sexuale sunt promiscue, deoarece astfel el 
poate fecunda simultan mai multe femei. Totuşi, acelaşi raționament nu li 
se poate aplica şi femeilor, deoarece ele nu pot rămâne însărcinate simultan 
de la mai mulţi bărbaţi. Într-adevăr, unii cercetători sugerează că înclinațiile 
spre monogamie ar fi mai adaptative pentru femei, deoarece prin stabilirea şi 
menţinerea unei legături puternice de ataşament cu un singur bărbat, femeia 
va avea şanse mai mari de a avea protecția şi sprijinul necesar creşterii copiilor 
până la vârsta adultă. Ca urmare, femeile sunt predispuse să fie atrase sexual 
de bărbaţii care le pot asigura bunăstarea. Pe scurt, această abordare ajunge la 
concluzia că nevoia sporită a bărbaţilor de a avea varietate sexuală mai mare 
decât femeile este înnăscută. 

Pe de altă parte, diferenţele în atitudini şi comportamente ar putea fi 
cauzate de procesele de socializare. Femeile sunt învățate mult mai devreme 
şi mult mai riguros decât bărbaţii să îşi controleze sexualitatea şi să renunțe 
la diverse forme de satisfacție sexuală de dragul menținerii relațiilor sociale. 
Bazele biologice ar putea fi identice, dar femeile au învățat mai bine decât 
bărbaţii să nu tânjească după alți parteneri posibili, lucru susținut şi de 
structura căsătoriei. De-a lungul istoriei, pedepsele pentru adulter erau 
întotdeauna mai severe pentru femei decât pentru bărbați (de exemplu, 
Bullough şi Brundage, 1982; Tannahill, 1980). În prezent, diferența în ceea ce 
priveşte pedepsele este partial financiară. Divorțul reprezintă o amenințare 
mai mare pentru femeie decât pentru bărbat, deoarece, de cele mai multe 
ori, femeia divorțată va trebui să trăiască la standarde inferioare, în timp ce 
bărbatul va cunoaşte o ameliorare semnificativă (Weitzman, 1985) — aspect pe 
care îl vom relua ceva mai târziu. 

Acest lucru aduce în discuţie o altă problemă crucială. La urma urmei, 
contactele sexuale extramaritale sunt o amenințare pentru cea mai importantă 
relație a persoanei. Studii longitudinale riguroase au evidențiat că şansa 

cuplurilor de a se despărți este mult mai mare în cazul celor infideli deca 
în cazul celor care îşi rămân fideli (Blumstein şi Schwartz, 1983). Acest lucru 
este valabil şi în cazul cuplurilor care trăiesc în „căsnicii deschise” - adică pe 
baza unei înțelegeri care îi permite celuilalt escapade sexuale. Se pare că în 
multe cazuri oamenii se aventurează în relații sexuale extra-conjugale, din 
motive care nu au nimic de-a face cu insatisfactia maritală. Pur si Simplu 
îşi doresc varietate şi se aşteaptă să reuşească să țină relația sub control. De 
multe ori, aceste aşteptări sunt iluzorii, iar partenerul infidel se poate trezi că 
s-a îndrăgostit de o altă persoană, ceea ce de multe ori poate duce la divorț 
(de exemplu, Lawson, 1988). Uneori, reacția partenerului înşelat va duce la 
intentarea divorțului (Blumstein şi Schwatrz, 1983; Lawsoni, 1988). 

Divorțul are efecte negative atât pentru individ, cât şi pentru societate. 
De obicei, apar probleme serioase, mai ales dacă cuplul are şi copii. Cu o 
generație în urmă, copiii care proveneau din „familii destrămate” erau 
stigmatizati şi compatimiti. În prezent, numărul lor este atât de mare, 
încât stigmatul a dispărut, dar este indubitabil că divorțul este o perioadă 
dificilă pentru copii. Din păcate până în prezent nu s-a găsit nicio soluție 
satisfăcătoare pentru problema creşterii echitabile şi adecvate a copiilor celor 
care divorțează (de exemplu, Price şi McKenry, 1988; Weitzman, 1985). De 
cele mai multe ori, copiii rămân la mamă, în timp ce tatălui i se permite să 
îi viziteze din când în când şi să le ofere sprijin financiar. De fapt, contactul 
acestor taţi cu copiii lor se reduce în timp, ceea ce duce la nemulțumire 
privind frecvenţa vizitelor şi la lipsa controlului asupra modului în care este 
crescut copilul. În timp, aceste nemulțumiri duc la situaţia notorie în care 
tatăl nu mai plăteşte pensia alimentară conform înțelegerii originale (Price şi 
McKenry, 1988; Teyber şi Hoffman, 1987). 

Relaţiile sexuale premaritale nu comportă un nivel ridicat de risc 
(contrar escapadelor extraconjugale) pentru stabilitatea relației, dar, şi 
în acest caz, există câteva implicații problematice. În primul rând, sarcina 
extramaritală poate duce la naşterea unor copii care nu pot fi incluşi în 
ierarhia socială. Ca urmare, astfel de copii s-ar putea să nu beneficieze de 
îngrijire şi de educaţie potrivită. 

În plus, sarcina din afara căsătoriei poate interfera cu obiceiurile 
sociale specifice întemeierii unei familii. În unele culturi, femeile care şi-au 
pierdut virginitatea înaintea căsătoriei nu mai sunt considerate partenere 
dezirabile, iar cele care au deja copii, s-ar putea să nu fie căutate de potențiali 
soți (deşi în multe cazuri, acest lucru nu reprezintă o problemă, iar prezența 
copilului poate chiar spori farmecul femeii; Macfarlane, 1986). Într-o situație 
alternativă, bărbatului i s-ar putea impune să se căsătorească cu femeia pe 
care a lăsat-o gravidă, dar aceste căsătorii (mai ales în cazul adolescenților) 
sunt departe de a fi perfecte. Chiar şi astăzi, căsătoriile între adolescenți sunt 
asociate cu un nivel scăzut de adaptare maritală, iar rata divorțului este de 

obicei mai ridicată decât în cadrul altor tipuri de căsnicii (Price-Bonham şi 
Balswick, 1980). În cazul în care cuplul nu este suficient de matur din punct 
de vedere social pentru a se căsători, dar este forțat să ia această decizie, 
şansele unei căsătorii fericite sunt semnificativ mai reduse (de exemplu, 
întreruperea educației din cauza presiunilor financiare asociate unei sarcini). 
În general, din punctul de vedere al societăţii, sexul premarital este mult 
mai putin problematic decât cel extramarital. În unele situații însă, şi sexul 

remarital comportă probleme serioase, mai ales în cazurile în care soluțiile 
posibile contravin atitudinilor generale ale societății. 

Un alt pericol major asociat cu sexul liber (fără restricţii) este cel asociat 
cu bolile venerice. Acest pericol nu a fost evident în timpul revoluției sexuale 
din anii 1960-1970, dar a devenit o problemă binecunoscută în anii '80. Panica 
a debutat cu prima epidemie de herpes, care a înspăimântat populația prin 
faptul că nu putea fi tratată. După pandemia infecțiilor cu SIDA, angoasa 
indusă de bolile herpetice a devenit o banalitate. 

Istoricul Lawrence Stone consideră că morala sexuală în cultura 
americană trece prin cicluri succesive de libertinism şi virtute austeră, fiecare 
dintre aceste cicluri având o durată medie de aproximativ un secol şi jumătate 
(1977, de exemplu pp. 339, 422-423). Istoricul mai sus-mentionat asociază 
aceste succesiuni ciclice modificărilor devotamentului religios, deşi bolile 
venerice ar putea fi un alt factor care determină trecerile de la o atitudine la 
alta. Adică, în perioadele de pudoare, bolile venerice sunt ţinute sub control, 
lipsa contactelor sexuale prevenind răspândirea lor. Această perioadă este 
urmată de o trezire sexuală, în timpul căreia oamenii se debarasează de 
limitările impuse de societate şi încep să savureze actul sexual fără nicio 
constrângere. (Cei a căror tinerețe coincide cu aceste perioade sunt de 
invidiat!). Răspândirea promiscuitatii duce însă la creşterea numărului de 
persoane infectate cu boli venerice şi, după o vreme, oamenii încep să sufere 
din ce în ce mai mult din cauza actelor lor lipsite de control. Astfel, ei îşi impun 
reguli mai rigide privind activitatea sexuală şi oamenii încep să-şi crească 
copiii într-o manieră mai restrictivă în ceea ce priveşte viata amoroasă.” 

Astfel, ca să evite sau să reducă gravitatea problemelor posibile, 
societatea se simte nevoită să gestioneze comportamentul sexual al 
reprezentanţilor săi. Dorintele sexuale cresc şi scad în intensitate, această 
fluctuatie fiind adesea influențată de un partener nou. Dacă nu li s-ar impune 
nişte reguli (adică dacă societatea nu ar exercita nicio influență asupra 
dorințelor sexuale), probabil că majoritatea persoanelor ar opta pentru mai 
multi parteneri sexuali pe lângă cel stabil. Însă există o serie de riscuri fizice şi 
sociale care pot însoți această promiscuitate la scară largă. Partenerii posesivi 
devin furioşi şi geloşi, fiind uneori în stare chiar să îşi ucidă partenerul infidel 
sau rivalul (sau pe amândoi). În general, relațiile extra-conjugale au un efect 
distructiv asupra mariajului şi, astfel, promiscuitatea ajunge să dezbine 

familii, să transforme copii nevinovaţi în victime, ceea ce duce la formarea 
unor probleme majore pentru societate. Viața sexuală premaritală poate duce 
la naşterea unor copii care nu vor avea un loc fix în ierarhia socială. Costurile 
sociale ale promiscuitatii sunt agravate de pericolele fizice asociate cu bolile 
venerice. 

Cu alte cuvinte, acea societate care nu reuşeşte să atribuie în mod 
eficient sens vieții sexuale ar putea dezvolta o serie de probleme severe. În 
cazul în care nu reuşeşte să gestioneze eficient viața sexuală, ar putea induce 
niveluri ridicate de violenţă interpersonală, tipare instabile de viata conjugală, 
epidemii de boli venerice şi problema unor copii născuți ,,accidental”, care 
nu vor putea socializa adecvat şi nu vor fi crescuți de părinții lor. Din acest 
motiv este necesar ca societatea să reuşească să impună sensuri prin care 
poate gestiona eficient viața sexuală şi să prevină în acest fel subminarea 
ordinii sociale. În ceea ce priveşte viața sexuală, cultura trebuie să controleze 
firea umană sau cel putin să încerce să o controleze. 


Sfânta familie 


Familia a devenit centrul discuţiilor ardente în ultimele decenii. 
S-a instalat deja temerea că tendințele şi schimbările sociale ar putea să o 
modifice şi chiar să o distrugă. Probabil că această temere este oarecum 
exagerată. Familia este o instituție excepțional de durabilă, care a reuşit să 
supraviețuiască multor modificări, fără să fie subminată sau distrusă. Ca să ne 
putem forma o imagine mai complexă despre familia modernă occidentală, 
merită să investigăm pe scurt câteva dintre alternativele posibile. 

Familia este o unitate de bază în aproape toate societățile cunoscute, 
existând însă o serie de concepte diferite care descriu familia. Relația de 
rudenie se bazează pe relații biologie plus împerechere, însoțite uneori 
şi de legături adiționale (de exemplu, adoptia). Importanța acestor relații 
diverse, precum şi funcţia socială a familiei au fost supuse unor schimbări 
considerabile în timp. 

Agricultura a fost ocupația dominantă de-a lungul istoriei. În viața 
de la țară, familia a avut o funcție economică vitală (vezi Burgess şi Locke, 
1945). Membrii familiei au lucrat împreună în mici întreprinderi, producția 
fiind directionata spre nevoile familiei şi spre negot. Bunurile posedate, mai 
ales gospodăria, erau predate următoarei generaţii. În multe cazuri, căsătoria 
trebuia amânată până când cuplul reuşea să adune suficiente bunuri ca să-şi 
asigure traiul. Adesea, părinţii trebuiau să le ofere copiilor sprijin financiar 
(prin zestre, de exemplu) ca să îi poată căsători. 

Din perspectiva acestor obstacole, este evident că nu toată lumea putea 
să-şi permită să se căsătorească. În unele cazuri, tinerii trebuiau să aştepte cu 

căsătoria până când bărbatul putea să încropească suficient capital pentru 
a-și cumpăra o gospodărie, iar femeia, până când aduna o zestre suficient 
de consistentă. In unele societăți de agricultori, doar băiatul cel mai mare 

utea să-şi permită să se căsătorească (vezi Bernard, 1982). Părinții aveau 
o influență semnificativă în alegerea partenerului de viață, în unele cazuri 
însurățeii în cauză având drepturi decizionale extrem de reduse în acest sens. 
Conform unor dovezi, clasele sociale superioare aveau drepturile decizionale 
cele mai reduse în alegerea partenerului de viață, deoarece în aceste cazuri 
miza financiară era de obicei foarte mare, iar presiunile pentru a se supune 
deciziilor părinţilor erau deosebit de puternice (de exemplu, Macfarlane, 1986). 
Din acest punct de vedere, practicile americane se deosebesc semnificativ de 
cele europene, deoarece teritoriile întinse ofereau oricui suficient pământ, 
încât să poată încropi o gospodărie. Europa tradițională era mai mult sau mai 
putin împărțită din punctul de vedere al distribuirii gospodăriilor, numărul 
acestora fiind deja stabilit. 

Pentru viata de la tara, copiii erau o forță vitală din punct de vedere 
economic, iar o căsătorie care nu reuşea să aducă pe lume un copil se putea 
dovedi una catastrofală. Înainte să devină adulţi, copiii reprezentau o sursă 
majoră de muncă pentru familie (muncile din jurul gospodăriei etc.). După 
Revoluţia Industrială, copiii munceau în fabrici şi completau veniturile 
familiei. În trecut, un aspect şi mai important îl reprezenta ajutorul acordat 
de copiii deja adulţi prinților lor. În aceste vremuri, nu existau ajutorul social, 
pensiile sau casele de bătrâni, părinții fiind nevoiţi să se bazeze pe sprijinul 
oferit de copiii lor. 

Putem spune deci că, în cele mai multe cazuri, copiii erau un bun 
economic important, ceea ce este valabil şi astăzi pentru unele societăți 
agricole. Legătura dintre copii şi părinţi a fost mereu extrem de strânsă si 
de importantă. Dacă ne gândim că partenerul de viață nu prea putea fi ales 
după placul inimii, iar persoanele depindeau (financiar) foarte mult de copiii 
lor, ne putem imagina cu uşurinţă că legătura cea mai importantă (primară) 
în familie era cea dintre părinți şi copii, iar legătura dintre sot şi soție era 
secundară (MacFarlane, 1986). 

În plus, în multe cazuri, tocmai familia era mijlocul cel mai important 
(sau poate chiar singurul) prin care persoana era plasată în contextul social. 
Chiar de la naştere, identitatea noastră este determinată de familie. În Europa 
tradițională, unde rămăseseră disponibile relativ puţine gospodării şi locuri 
de muncă, soarta fiecărei persoane depindea de ceea ce îi putea oferi familia. 
Deoarece fiii mai mici nu puteau moşteni gospodăria, ei urmau să fie dați spre 
ucenicie sau îndrumați spre o carieră militară. În cazul în care mezinului nu 
îi plăcea ceea ce i se oferea, pornea să îşi „caute norocul” (expresie populară 
în acele vremuri), însă, în realitate, posibilitățile erau destul de limitate. 
Făcând abstracţie de legăturile de familie, omul era doar „un simplu atom 

care plutea în universul spațiului social” (Stone, 1977, p. 29). De asemenea, şi 
fiicele depindeau de părinții lor pentru a se putea căsători, pentru a găsi up 
loc de muncă sau un loc într-o mănăstire. 

În mod evident, familia americană modernă s-a îndepărtat de această 
imagine tradițională. Familia şi-a pierdut funcția de unitate economică. În 
prezent, foarte puţine familii americane moderne lucrează împreună ca să 
producă bunurile necesare supraviețuirii familiei. Legile privind regimul 
de muncă al minorilor şi educaţia obligatorie au împiedicat aproape în 
totalitate men inerea copiilor în poziția în care puteau contribui semnificativ 
la rotunjirea venitului familiei. În cele mai multe cazuri, munca nu este 
efectuată acasă sau în apropierea locuinței familiei. Din contră, soții şi din 
ce în ce mai multe so ii pleacă în fiecare zi la serviciu şi se întorc acasă seara. 

În prezent, aproape oricine se poate căsători, în mare parte datorită 
faptului că noua economie urbană, industrială creează un număr mare 
de locuri de muncă. Dimensiunile acestor schimbări pot fi observate şi în 
modificările majore în rata căsătoriilor. În urma unor investigații riguroase, 
un cercetător a ajuns la următoarea concluzie: dacă în trecut, la o anumită 
vârstă, 65% dintre femeile adulte erau necăsătorite, în prezent, doar 20% dintre 
femeile de aceeaşi vârstă sunt necăsătorite (Bernard, 1982, de asemenea, vezi 
Stone, 1977, p. 408). În prezent, ca să se căsătorească, oamenii nu mai trebuie 
să aştepte ca părin ii lor să moară sau să se pensioneze. 

În acelaşi timp, oamenii nu mai depind de părinţii lor nici în ceea ce 
priveşte găsirea unui loc de muncă. Prin educaţie, persoana poate dezvolta 
o serie de deprinderi şi de calificări necesare diverselor ocupații, iar locurile 
de muncă necalificate sunt disponibile celor care nu au niveluri suficient de 
ridicate de educație. Rolul major al familiei în acest caz se rezumă la asigurarea 
unei educatii adecvate copilului (liceu, facultate), ceea ce ulterior îi va oferi o 
serie de oportunități pentru a găsi un loc de muncă. În felul acesta, familia a 
pierdut funcția de a găsi tânărului o ocupaţie. 

Fluxul bogăției şi-a schimbat cursul de-a lungul generaţiilor. În trecut, 
datorită contribuţiilor financiare aduse de copii, direcția era de cele mai multe 
ori una ascendentă, de jos în sus, adică de la copii spre părinți, care, ulterior, 
îşi susțineau părinții ajunşi în etate. În societatea modernă, direcția fluxului 
financiar este de cele mai multe ori descendentă, de sus în jos. Dintr-un anumit 
punct de vedere, copiii au devenit un lux, un „hobby” extrem de scump, 
deoarece părinții cheltuiesc sume mari pentru creşterea lor, însă foarte puțin 
din investițiile lor aduce roade. De vreme ce, în timp, dintr-o sursă financiară 
majoră copiii au devenit sursă majoră de cheltuieli şi de obligaţii, nu este de 
mirare că rata naşterilor a scăzut în societățile moderne. 

O ultimă schimbare vizează sporirea treptată a semnificației atribuite 
nucleului familiei. În unele culturi şi în unele părți ale Europei medievale, 
unitatea centrală era familia extinsă — adică părinţii, plus copiii, plus bunicii, 

lus unchii şi mătuşile şi verii şi aşa mai departe. Această tendință era 
pecesară pentru a putea menține nevoia socială a unei unități mai largi, 
care să poată proteja interesele personale ale familiei. În lipsa unor forțe de 
ordine şi a unor servicii sociale organizate, oamenii au nevoie de rudenii ca 
să poată asigura siguranța familiei. Când se punea problema înfruntării unui 
ricol sau a îndreptării unei nedreptati, mai multi veri bine făcuți puteau 
fi de mare ajutor. La fel, în situații critice, rudeniile puteau scăpa familia de 
foamete. Rudele se puteau întrajutora şi în situaţii obişnuite de viață, cum ar 
fi îngrijirea copiilor sau construirea unui grajd. 

Apariția statului modern centralizat a fost asociată cu trecerea spre 
nucleul familiei. În Statele Unite această tendință a fost accentuată de mai 
mulți factori, cum ar fi mobilitatea geografică şi ideologia educației puritane, 
care considera bunicii, de exemplu, o influență nefastă, care puteau submina 
autoritatea parentală (de exemplu, Greven, 1977). În societatea modernă 
occidentală, nucleul familiei (părinți şi copii) este unitatea de bază, iar 
legăturile cu celelalte rudenii sunt considerate mai slabe. 

În cursul tuturor acestor modificări s-a schimbat şi sensul familiei. 
Scopul funcţional al familiei a trecut de la cel preponderent economic la 
cel preponderent emoțional. Adică familia a devenit mai degrabă centrul 
relațiilor intime şi mai puţin al celor financiare. Acest lucru a fost înlesnit 
în mare măsură de faptul că oamenii au fost lăsaţi să îşi aleagă singuri 
partenerul de viață. Alegerea partenerului a fost determinată de dorința de 
a fi împreună şi nu de interesele financiare ale familiei extinse (de exemplu, 
Shorter, 1975). Legătura principală a devenit cea dintre sot şi soție, urmată de 
legătura dintre părinţi şi copii (MacFarlane, 1986; vezi, de asemenea, Veroff 
şi colab., 1981). În acelaşi timp, copiii au început să fie considerați sursa 
împlinirilor şi a bucuriei şi nu mijloacele unor investiții financiare abile şi 
necesare prosperării familiei (Shorter, 1975). 

Schimbările privitoare la sensul familiei au fost afectate de experiențele 
secolului al XIX-lea, mai ales cele datorate confruntării cu uratenia şi pericolele 
lumii urbane, industrializate. Familia a început să fie privită ca un loc de 
refugiu, unde omul se poate retrage din viața neplăcută, dominată de afaceri 
murdare. Bărbații doreau ca soțiile lor să stea acasă pe de o parte ca să le 
protejeze de experiențele amorale, degradante ale vieții profesionale; familia 
a devenit astfel „raiul într-o lume lipsită de suflet” (Lasch, 1977). Oamenii 
tânjeau după intimitate şi şi-au şi dezvoltat un „scut al vieții private” ca să 
îşi poată proteja căminul şi familia de efectele nocive ale societății (Shorter, 
1975, p. 5). 

Pe scurt, de-a lungul timpului, familia şi-a pierdut rolul de sursă de 
supraviețuire şi prosperitate şi a devenit un scop în sine, iar relațiile din 
cadrul familiei s-au transformat din legături financiare în legături emoționale. 
Familiile au început să fie întemeiate pe dragoste şi nu pe interese raționale 

(economice sau politice). Oamenii se căsătoresc fiindcă doresc să trăiască 
împreună şi zămislesc copii de dragul satisfactiilor emoționale şi mai putin 
pentru recompense financiare. 


Binecuvântarea domestică ca formă de împlinire 


Transformarea familiei într-un scop în sine a sporit capacitatea ei 
de a oferi două sensuri specifice vieții: împlinirea şi valoarea. Modelul de 
împlinire al familiei se bazează pe imaginea populară a unei convietuirj 
fericite până la adânci batraneti, alături de sufletul pereche, înconjurați 
de copii care ne iubesc. Acest tip de ideal a fost denumit „mitul căsătoriei 
romantice” (Lawson, 1988). Există o serie de dovezi care atestă faptul că 
multi dintre noi am ajuns să avem aşteptări nerealiste privind intimitatea, 
comunicarea şi satisfacția în cadrul unei căsătorii, devenind astfel vulnerabili 
in fata deceptiilor (Veroff şi colab., 1981, p. 168; de asemenea Rubin, 1976). La 
urma urmei, mitul căsătoriei romantice este de fapt un mit al împlinirii, ceea 
ce, după cum ştim, înseamnă că este caracterizat de falsa permanenţă . 

Dragostea trăită în cadrul nucleului familiei a început să fie privită ca 
model al împlinirii. În ultimele două secole, dragostea pasională pentru sot 
şi bucuria de a fi mamă au devenit sursele principale ale împlinirii în viața 
unei femei, iar cea care nu se putea bucura de aşa ceva era de compătimit (de 
exemplu, Blake, 1979; Callan, 1985b; Margolis, 1984). Deşi nu toată lumea a 
fost de acord cu decizia regelui Edward de a abdica din dragoste, toată lumea 
a înțeles motivul acestei alegeri. Perspectiva unei vieți lipsite de dragoste, 
chiar şi pentru un rege, reprezenta un sacrificiu şi o mare pierdere. 

Conceptul cultural principal al unei relații afective intime şi împlinite 
este dragostea; din acest motiv ne aşteptăm ca familia modernă să abunde de 
dragoste. Totuşi, această normă ascunde diferenţele dintre mai multe tipuri 
de iubire, iar implicaţiile nu sunt tocmai lipsite de importanță. La urma 
urmei, am putea dezbate faptul că aceste confuzii între diferitele tipuri de 
dragoste pot deveni sursa unor suferințe majore, precum şi a unor probleme 
sociale majore. 

În prezent, întemeierea unei familii începe cu căsătoria dintre 
un bărbat şi o femeie, iar decizia luată de ei se bazează în mare parte pe 
dragostea reciprocă. De obicei, această dragoste apare sub forma unui 
ataşament pasional, romantic. Din punctul de vedere al intensității, puține 
lucruri ar putea concura cu dragostea pasională. Totuşi, aşa cum am putut 
vedea până acum, dragostea pasională poate fi considerată din mai multe 
puncte de vedere o stare modificată de conştiinţă, ceea ce include modificări 
în perceperea obişnuită a vieții şi tendințe spre irationalitate. Pe de-o parte, 
aceste transformări conferă frumuseţea iubirii pasionale. Însă, nu putem 

spune că aceasta ar fi starea cea mai potrivită în care omul să ia deciziile cele 
mai bune pentru viitor, mai ales cele care pot avea consecinţe practice serioase. 
În multe state din SUA, de exemplu, s-a votat legea care interzice legarea 
căsătoriei în cazul în care unul dintre parteneri este în stare de ebrietate sau 
sub efectul drogurilor. Aceste legi au sunt menite să împiedice persoana să 
ia hotărâri nesăbuite, pe care apoi le va regreta. Însă şi dragostea pasională 
este o formă de beție care poate duce la aceleaşi tipuri de greşeli -numai că în 
cazul acesta cultura nu consideră că ar fi vorba despre greşeli . 

Acum câteva secole, când în rândurile societății europene începea să 
se propage ideea alegerii propriului partener de viață, majoritatea oamenilor 
considerau că dragostea pasională este o formă de nebunie, de instabilitate 
mentală, nepotrivită luării deciziilor legate de căsătorie. Cuvintele autoritare 
ale lui Lawrence Stone subliniază tocmai acest aspect „iubirea romantică şi 
dorinţele carnale erau condamnate şi considerate fundamente efemere şi 
iraționale pentru întemeierea unei căsătorii” (Stone, 1977, p. 70). Ideal era să 
îţi alegi partenerul de viață pe baza legăturilor stabile de prietenie şi pe baza 
intereselor şi obiceiurilor personale compatibile. Alegerea pe baza atracției 
alimentate de pasiune era considerată stupidă. Totuşi, astăzi, tocmai acest 
aspect este elementul esențial în alegerea partenerului de viata. 

Este într-adevăr dragostea pasională un criteriu stupid pe baza căruia 
să-ți alegi partenerul de viață? Ţinând seama cât de plăcută este starea de 
dragoste pasională, poate că ea ar trebui să primeze în fata altor considerente 
în alegerea partenerului. Ce contează dacă opiniile politice, tabieturile 
personale, stilul nevrotic sau interesele partenerilor nu se potrivesc? Nimic 
nu se compară cu extazul resimțit în preajma celuilalt. Dacă iubirea pasională 
ar fi stabilă şi permanentă, ar avea sens să fie principiul de bază al alegerii 
partenerului. Din păcate, însă, dintre cele trei tipuri de dragoste, iubirea 
pasională durează cel mai putin. 

Astfel, societatea noastră îşi încurajează indivizii să stabilească 
angajamente stabile pe baza unor stări temporare. Eroarea este reprezentată 
de falsa permanență, care este desigur un fenomen tipic pentru mitul 
împlinirii. Cultura bombardează indivizii cu mesaje care sugerează că 
dragostea pasională ar fi eternă şi nemuritoare — melodii, filme şi alte forme 
de mass-media subliniază repetat această idee. Potrivit concepției actuale, 
dragostea tine o veşnicie. Din păcate, în realitate dragostea nu tine o veşnicie 
~in timp, pasiunea se evaporă treptat. 

Sistemul modern îşi confruntă indivizii cu o dilemă extrem de dificilă 
care nu poate fi acceptată. Ne căsătorim din dragoste pasională, dar trebuie 
să continuăm să convietuim cu persoana aleasă şi după ce flacăra iubirii 
s-a stins (ceea ce se întâmplă destul de repede). Visele romantice ale unei 
convietuiri amoroase eterne sunt rapid spulberate de realitatea mondenă a 

conflictului şi a stresului marital, de realitatea obligațiilor şi a facturilor, de 
socrii băgăreți şi de greutățile creşterii copiilor (de exemplu, Rubin, 1976). 

Probabil că cea mai bună rezolvare ar fi înlocuirea treptată a iubirii 
pasionale cu o alta formă de dragoste, adică cu intimitatea sau cu ataşamentul, 
Prietenia şi sentimentul obligaţiei ar putea tine cuplul împreună şi după ce 
dragostea pasională dispare. Desigur, această tranziție nu este neapărat foarte 
lină sau facilă. Persoana de care am fost atraşi pasional la un moment dat s-ar 
putea să nu fie alegerea optimă pentru o legătură de prietenie sau pentru un 
parteneriat de lungă durată. 

Ceea ce îngreunează situația este faptul că, în realitate, cultura continuă 
să încurajeze mitul căsătoriei romantice. Acest lucru îi determină pe mulți să 
simtă că dacă nu mai sunt atraşi pasional de partenerul lor, căsătoria lor este 
un eşec. Odată ce pasiunea scade sau dispare de tot dintr-o căsătorie, şansele 
ca flacăra iubirii să se reaprindă pentru partener sunt slabe — dar ea se poate 
aprinde pentru o altă persoană. Astfel, mulți încep legături extraconjugale 
cu convingerea că acestea vor suplini pasiunea sexuală şi ataşamentul care 
lipsesc din căsătoria lor. În mod eronat, consideră că vor reuşi să țină aceste 
legături extraconjugale sub control şi că nu le vor atribui o importanță 
deosebită. În cazurile în care aceste legături se transformă în iubire pasională, 
normele culturale ne prescriu că ar trebui să fim căsătoriți cu persoana pe care 
o iubim şi nu cu cea căreia i-am jurat deja dragoste eternă. Ca urmare, mulți 
divorțează de partener şi se recăsătoresc cu amantul/amanta (vezi Lawson, 
1988), dând naştere astfel unui un ciclu în care repetă aceeaşi greşeală: îşi aleg 
partenerul de viață pe baza unei atracții momentane. 

O soluție folosită în trecut pentru evitarea acestor probleme era 
interzicerea divorțului, forțând astfel cuplul să rămână împreună. Desigur, 
această măsură nu i-a împiedicat pe mulți să se căsătorească din motive 
greşite, dar a redus semnificativ problemele sociale legate de copiii care nu 
mai aparțin unei familii unite şi aşa mai departe. Astfel, cultura şi-a impus 
sensurile (şi pe cel al falsei permanente) şi asupra atracției interpersonale. Pe 
scurt, cultura a spus că iubirea va dura pe vecie, punct! 

În paralel cu aceste prescrieri, cultura a început să încurajeze oamenii 
să încerce să îmbunătățească calitatea căsătoriei prin sublinierea importanței 
angajamentului şi a deciziei de a-l iubi pe celălalt. În această acceptiune, 
persoana trebuie să facă sacrificii pentru dragoste, renunțând chiar şi la 
propria dezvoltare şi împlinire personală. Toate semnele sugerează că aceste 
valori mai existau la începutul secolului XX, dar încet-încet au ieşit din modă 
(de exemplu, Bellah şi colab., 1985; Lawson, 1988). De multe ori, adulții de 
astăzi privesc căsnicia părinților lor cu un amestec de invidie şi dispreț. 
Admiră angajamentul ferm şi siguranța, dar în acelaşi timp îşi dau seama că 
ei nu ar fi fost dispuşi să facă aceleaşi sacrificii, pe care de altfel le consideră 
ipocrite (Bellah şi colab., 1985). Conform concepției modeme, dacă nu trăieşti 

asiunea sau alte forme de împlinire cu regularitate, înseamnă că mariajul 
a eşuat şi ar trebui luate măsuri pentru a-l termina. Evident că o astfe] de 
decizie are urmări dureroase pentru parteneri şi pentru copii, dar fiecare 
trebuie să facă ce este benefic pentru propria persoană. 
Prin urmare, familia este sacră, dar o parte din această legitimare 
rovine din ideea sinelui ca fundament de valoare. În cazul în care apare 
un conflict între ce este bine pentru familie şi ce este bine pentru persoană, 
se instalează o problemă serioasă legată de valori. La acest aspect ne vom 
întoarce în ultima parte a acestui capitol. În continuare, vom examina 
sacralitatea familiei. 


Familia ca fundament al valorii 


Familia ca un scop în sine este concepută ca un fundament al valorii. 
Astfel, familia modernă poate justifica sacrificiile şi eforturile, fără să fie 
nevoită să apeleze la alte surse de valoare. Într-o oarecare măsură, oamenii au 
simțit din totdeauna că legăturile de familie sau onoarea familiei constituie 
valori importante, dar această atitudine a dobândit o importanță deosebită 
în ultimele două secole. Într-adevăr, victorienii au ridicat viața personală 
(căminul şi familia) la rangul de valoare supremă, considerând-o sacră şi 
mult mai importantă decât alte aspecte ale vieții (de exemplu, Sennett, 1974; 
Shorter, 1975; de asemenea, Lasch, 1977). 

Poziționarea în timp a noii sacralități a familiei este semnificativă. 
Cultura a început să acorde o importanță deosebită vieţii aşezate începând 
cu secolul al XIX-lea. Aceasta era o perioadă în care a apărut criza de valori, 
ca urmare a declinului puterii exercitate de religie şi al altor fundamente de 
valoare. Ideea familiei, la fel ca şi fascinația fata de sine şi fata de identitate, 
par să fie părți constitutive ale răspunsului modem la criza de valori. 

Mai multe aspecte ale iubirii şi ale vieții de familie erau consonante 
cu fundamentele majore de valoare. În primul rând, accentuarea iubirii şi 
a familiei concorda cu valorile exprimate de doctrinele creştine - sursele şi 
întruchiparea valorilor occidentale. Astfel, în momentul în care oamenii au 
început să se îndepărteze de creştinism, au reuşit să-şi menţină credința 
fermă în valoarea iubirii şi a familiei aşa cum şi-au menținut credința fermă 
în valoarea muncii. În al doilea rând, aspectele pozitive ale iubirii păreau să 
valideze năzuința acesteia de a deveni valoare supremă. În al treilea rând, 
cultura susținea de multă vreme noțiunea potrivit căreia iubirea poate induce 
în viața individului schimbări pozitive, dezirabile. Tema bărbatului salvat de 
dragostea unei femei vrednice apărea foarte frecvent în romanele scrise în 
această perioadă de tranziție (Fiedler, 1982). 

În al patrulea rând, aşa cum s-a putut observa din paginile anterioare, 
valoarea tinde să se acumuleze în timp, iar familia este avantajată din acest 
punct de vedere. În cazul în care iubirea pasională dispare, cuplul se află la 
începuturile unei istorii comune care tinde să se dezvolte în timp. Pe măsură 
ce se zbate cu rezolvarea problemelor financiare, cu cele legate de creşterea 
copiilor, familia continuă să acumuleze o serie de experiențe comune care 
vor conferi în continuare sens relației. Nu este deloc surprinzător rezultatul 
obținut de mai mulți cercetători care au observat că stresul asociat divorțului 
sau separării este direct proporțional cu durata relației (de exemplu, Price 
şi McKenry, 1988; Simpson, 1987). Acest raport se datorează acumulării 
de sens care întăreşte legătura dintre parteneri chiar şi în cazul unei relații 
nesatisfăcătoare. 

Legătura dintre părinți şi copii este de asemenea o sursă importantă 
de împlinire, care este fără doar şi poate un fundament major de valoare. 
Acţiunile întreprinse de dragul copiilor nu necesită niciun fel de justificări 
ulterioare. Cultura noastră accentuează legătura pozitivă de ataşament 
dintre părinte şi copil, procedând identic şi în cazul relației de dragoste 
dintre sot şi soție. Cultura impune ca părinții şi copiii să se iubească şi să 
îşi îmbunătățească viața reciproc. Din păcate, există foarte multe interpretări 
eronate şi multă autoiluzionare şi în legătură cu această relație. În cele ce 
urmează vom examina detaliat relația dintre părinți şi copii. 


Paradoxul parental 


În momentul în care cultura occidentală a început să considere familia 
o sursă importantă de împlinire personală, a început să dezvolte şi o serie 
de aşteptări ferme legate de viața de familie. Imaginea unei familii fericite 
a devenit întipărită pe pânza culturii ca model vital al împlinirii umane. 
Dragostea, căsătoria şi copiii sunt percepute ca ingredientele esențiale ale 
unei vieți împlinite (de exemplu, Blake, 1979; Hoffman şi Manis, 1979). 
Într-adevăr, fericirea până la adânci bătrâneți înseamnă exact acest lucru: 
dragoste, căsătorie şi copii. 

După ce cercetătorii din domeniul ştiinţelor sociale au început să 
investigheze predictorii statistici ai fericirii au observat (după cum s-au şi 
aşteptat, de altfel) că dragostea este într-adevăr un stimulent important. 
De asemenea, rezultatele lor arată (din nou, după cum s-au şi aşteptat) că 
mariajul sporeşte fericirea (de exemplu, Argyle, 1987; Campbell, 1981), lucru 
valabil mai ales pentru bărbați (Bernard, 1982). Însă, când cercetătorii au 
introdus în ecuație şi copiii, ipotezele lor au fost infirmate. Studiile arată că 
cei care au copii prezintă niveluri mai reduse de fericire. 

Acest rezultat, adică faptul că venirea copiilor pe lume reduce fericirea 
cuplului a avut un efect mult mai important decât acela de a infirma ipotezele 
cercetătorilor — a infirmat de fapt mai multe dintre credințele de bază ale 
culturii. Ca urmare, la început nimeni nu a dat crezare acestor rezultate. Un 
număr mare de cercetări au replicat studiile iniţiale şi de fiecare dată au ajuns 
la aceleaşi concluzii. Naşterea copiilor într-o familie reduce nivelul general de 
mulţumire fata de viata, interferând în acelaşi timp şi cu alte surse importante 
ale fericirii (cum ar fi satisfacția maritală de exemplu; vezi mai ales Bernard, 
1982; de asemenea, Glenn şi Weaver, 1978). 

În prezent dispunem de o bază de date suficient de mare ca să putem 
trage concluzia validă că naşterea copiilor diminuează fericirea. Discutarea 
detaliată a acestui fenomen ar devia discuţiile noastre; din acest motiv, în 
cele ce urmează vă voi prezenta doar sumarul acestor investigații (În Anexa 
B puteți găsi informații detaliate privind acest aspect). Cursul obişnuit al 
vieții unui american contemporan prezintă două perioade de vârf în ceea 
ce priveşte fericirea. Prima perioadă de vârf se referă la perioada dintre 
căsătorie şi naşterea primului copil, iar a doua la perioada dintre momentul 
în care şi ultimul copil îşi întemeiază o familie şi moartea unuia dintre soți. 
Astfel, perioadele de viață în care persoana atinge fericirea maximă sunt cele 
în care este căsătorită dar nu are copii. Concluzii similare pot fi trase şi pe 
baza examinării vieții celor care se abat de la cursul normativ. Cei care se 
căsătoresc dar nu au copii au general niveluri neobişnuit de înalte de fericire. 
Însă cei care au copii dar nu sunt căsătoriți — cei care îşi cresc singuri copiii 
- au niveluri deosebit de scăzute de fericire, adesea comparabile cu nivelul 
fericirii întâlnit la şomeri sau la cei care suferă de boli cronice. 

Merită să menționăm şi faptul că de multe ori rolul de părinte poate 
influența negativ şi căsnicia. Există multe dovezi care arată că satisfacția 
maritală prezintă un declin după ce cuplul are un copil, iar revenirea la 
nivelul inițial de fericire se instalează doar după ce copiii au crescut şi pleacă 
de acasă (vezi Anexa B). Căsătoria contribuie semnificativ la atingerea fericirii 
şi la satisfacția cu viața. Astfel, o parte dintre efectele negative ale naşterii 
copiilor pot fi atribuite interferenţei lor cu efectele pozitive ale mariajului. 

Însă aproape toată lumea doreşte să aibă copii (Blake, 1979; Glick, 
1977). Proiectia copiilor în viitor ca adulți include şi imaginea lor de mămici 
sau tătici. Studenţii fac proiecții de viitor în care includ şi căsătoria şi copiii. 
Şi desigur, aproape toată lumea are copii. De fapt, chiar şi cei care nu au 
copii de obicei îşi doresc să aibă odrasle. Acest lucru i-a pus pe cercetători pe 
gânduri, mai ales luând în considerare efectele negative ale naşterii copiilor 
asupra fericirii. Grupul lor de comparaţie a fost alcătuit din adulți care îşi 
doreau sincer să aibă copii dar nu erau fertili. Aceştia erau sufereau mult 
pentru faptul că nu puteau avea copii şi acest lucru i-a diferențiat de ceilalți. 
Cu toate acestea, erau mai fericiți! 


Dorința de a ne angaja în ceva care reduce fericirea pare extrem de 
iraţională şi contraintuitivă. Oamenii nu îşi doresc să sufere, nici măcar în 
condițiile cele mai neobişnuite (Baumeister şi Scher, 1988). Deci aspectul 
care trebuie lămurit se referă la explicarea motivului pentru care oamenii 
insistă să aibă copii chiar dacă acest lucru le scade semnificativ din fericire. 
Acesta poate fi considerat paradoxul parental. O posibilă explicație ar fi, 
de exemplu, aceea că, în mod greşit, oamenii cred că dacă vor avea copii 
vor fi mai fericiți şi îşi dau seama prea târziu că lucrurile nu stau tocmai 
aşa. În cazul acesta se pune problema găsirii motivului pentru care oamenii 
continuă să cadă în această capcană. (O situație similară este cea a căsătoriei 
din dragoste pasională, dar aceasta este o greşeală mai putin gravă; în ciuda 
problemelor legate de alegerea partenerului de viață, majoritatea oamenilor 
sunt mulțumiți de mariajul lor, crezând astfel că sunt şi fericiți). Am putea 
crede că omenirea a găsit răspunsul la această dilemă, de vreme ce copiii se 
nasc de când lumea. 

Cu toate acestea, se pare că oamenii nu-şi dau seama că de fapt comit 
o greşeală. Ei continuă să creadă că prin copiii lor vor deveni mai fericiți şi 
astfel şi căsătoria lor va fi mai solidă, chiar dacă datele arată că lucrurile stau 
tocmai invers. Imaginea pe care şi-o formează oamenii despre a avea copii 
este una puternic afectată de autoamăgire, de iluzii şi de distorsiuni, precum 
şi de memorie selectivă. Acest lucru nu ar trebui să ne surprindă prea tare, 
deoarece fericirea în sine implică o cantitate considerabilă de distorsiune, 
aşa cum vom arăta pe larg şi în capitolul dedicat fericirii. În acest moment 
însă, două lucruri sunt foarte importante: în primul rând, omenirea pare 
să identifice caracterul pozitiv al naşterii copiilor, pe care în mod eronat o 
explică prin conceptul fericirii. În al doilea rând, cultura ne încurajează să 
privim statutul de părinte într-o lumină excesiv de pozitivă. 

Rolul culturii este extrem de complex şi nu este relevant în toate 
aspectele sale, dar în cele ce urmează, va fi prezentat într-o formă concentrată 
(Pentru mai multe detalii, vezi Anexa B; de asemenea, Aries, 1962; Stone, 1977; 
MacFarlane, 1985). Majoritatea culturilor din istoria universală au împărtăşit 
convingerea legată de dezirabilitatea de a avea copii. De cele mai mute ori 
erau mai multe fapte implicate în aceste convingeri decât iluzii — probabil că 
de-a lungul istoriei copiii au fost o binecuvântare. Chiar mai mult, culturile 
îi încurajau oamenii să aibă copii, asigurând astfel creşterea populației 
şi sporind simultan supraviețuirea societății în condiții de calamitate, de 
mortalitate infantilă ridicată, atacuri inamice sau alte ameninţări. 

Pe fondul acesta de presiune culturală, în prezent oamenii continuă 
să-şi dorească să aibă copii cu prețul pierderii fericirii. Cu alte cuvinte, cultura 
încurajează oamenii să nu examineze îndeaproape costurile naşterii copiilor, 
ci să îşi împodobească alegerile reproductive cu iluzii rozacee. Însă, de ce cad 
oamenii în această capcană? Fiintele umane nu sunt tocmai atât de credule, 

încât să cadă în cursa propagandei sociale. În capitolul anterior am arătat cât 
de lamentabil a dat greş cultura în instilarea eticii muncii. Am putea trage 
însă o concluzie realistă considerând că oamenii profită cumva de pe urma 
calităţii de părinte, chiar şi în ciuda reducerii nivelului de fericire. 

O viaţă fericită nu trebuie echivalată cu o viață care are sens. Poate că 
această diferenţă este de fapt cheia paradoxului parental. Luând în considerare 
toate aspectele, putem spune că deşi nu sporesc fericirea parentală, copiii sunt 
o sursă importantă de sens. A fi părinte ar putea fi o modalitate nu tocmai 
eficientă de a găsi fericirea, dar este o cale excelentă de a trăi o viață cu sens. 

Contribuţia copiilor la găsirea unui sens al vieții poate fi apreciată prin 
prisma nevoilor umane de sens. În mod clar, copiii oferă o serie de scopuri 
care structurează viața părinților. Naşterea unui copil determină din prima 
clipă necesitatea stabilirii scopurilor. Copiii au nevoi proximale şi distale, 
iar părinţii trebuie să se descurce cu fiecare dintre aceste nevoi, cu nevoile 
specifice fiecărui minut până la momentele în care se planifică finanțarea 
educării copilului. Cei care nu au copii trebuie să găsească surse alternative 
prin care îşi pot stabili scopuri în viață, cum ar fi de exemplu munca sau 
cariera (Callan, 1985a, 1985b, 1987; Matthews şi Matthews, 1986). 

A fi părinte constituie şi un model de împlinire care se poate transforma 
într-un scop al vieții. Aşa cum am menționat anterior, a fi părinte, mai ales 
maternitatea este una dintre imaginile favorite ale culturii despre împlinire. 
Esteadevăratcămajoritateanoțiunilor deîmplinire sunt exagerări de-a dreptul 
mitice şi nici bucuriile parentale nu sunt excepții de la aceste exagerări. Însă, 
fără urmă de îndoială, există şi momente de satisfacție profundă, de plăcere şi 
de fericire în creşterea copiilor, ceea ce ar putea fi suficient pentru menținerea 
unei viziuni în care naşterea şi creşterea copiilor este o sursă importantă de 
împlinire. 

Oamenii se aşteaptă ca atunci când devin părinți să poată atinge 
împlinirea personală (de exemplu, Blake, 1979; Callan, 1985; Hoffman şi 
Manis, 1979; Veroff şi colab., 1981, p. 202). Foarte multi părinți afirmă că 
pentru ei a avea copii este într-adevăr o sursă majoră de împlinire (Veroff şi 
colab., 1981, p. 211). În momentul în care un cuplu descoperă că unul dintre 
parteneri este steril, va trece printr-o perioadă în care viața va părea fadă, 
lipsită de recompense şi de împlinire — ceea ce este compatibil cu viziunea 
în care prin naşterea şi creşterea copiilor se poate atinge împlinirea (Callan, 
1987). 

Majoritatea oamenilor cred că cei care nu au copii nu vor putea atinge 
împlinirea personală şi că vor avea o viață searbădă (de exemplu, Blake, 
1979). Această credință nu este tocmai corectă, deoarece majoritatea adulților 
care nu au copii găsesc surse alternative de împlinire în viață (Callan, 1987). 
Însă această convingere arată că există o credință mai profundă, conform 
căreia copiii sunt elementele necesare ale împlinirii. Această convingere 

poate fi întâlnită mai frecvent în clasele inferioare ale societății şi în cadru] 
persoanelor cu niveluri reduse de educație (Blake, 1979). Există câteva 
explicații posibile pentru clarificarea acestor diferențe, însă este evident că 
omenirea contează pe naşterea şi creşterea copiilor atunci când este vorba 
despre împlinire. Segmentele mai privilegiate şi mai educate ale societății 
au mai multe opțiuni prin care pot atinge împlinirea, unde poate fi inclusă 
şi şansa de a găsi un loc de muncă interesant şi stimulant. Ca urmare, aceste 
persoane nu sunt la fel de dependente (pentru atingerea împlinirii) de ideea 
de a deveni părinți cum sunt persoanele din clasele mai putin privilegiate sau 
mai puțin educate. 

Contribuţia adusă de copii în satisfacerea nevoii pentru eficacitate este 
dificil de evaluat. Creşterea copiilor induce zilnic multe frustrări, nesiguranță 
şi sentimentul de neajutorare. În cele din urmă, în ciuda îngrijorărilor şi 
temerilor părinţilor, copiii cresc şi în cele mai multe cazuri devin cetățeni 
decenti, ceea ce le poate aduce părinţilor o puternică senzație de eficiență 
şi de realizare. De asemenea, şi succesele copiilor pot spori sentimentul de 
eficiență al părinților. Ori de câte ori o persoană se îndoieşte dacă a reuşit să 
aibă vreo importanţă în viață, poate găsi alinare în faptul că a adus pe lume 
un copil care continuă să se dezvolte. Această asigurare este o temă populară 
a filmelor despre părinți. De exemplu, una dintre scenele filmului intitulat 
Dragoste modernă! arată modul in care un cuplu de părinți tineri, stresaţi de 
probleme de adaptare şi de piedicile în avansarea în carieră, se extaziază când 
aud primele cuvinte ale fiicei lor, începând să strige deodată: „Am zămislit-o 
din nimic şi acum vorbeşte!”. În sfârşit, eficacitatea poate fi dobândită şi prin 
capacitatea de a le oferi copiilor un trai bun. Tatii se bucură de rolul celui 
care furnizează bunuri, în timp ce mamele se bucură de sentimentul că sunt 
necesare (de exemplu, Lopata, 1971; Osherson şi Dill, 1983). 

Nevoia de eficiență a fost definită prin necesitatea de a şti că ceea ce 
facem are importanță. A fi părinte pare a fi o modalitate excelentă de a realiza 
cu timpul acest scop. Am conceput ființe umane care înainte nu existau 
— le-am crescut, le-am educat şi le-am modelat în aşa fel încât să se poată 
integra în societate. 

Pe scurt, impactul imediat al naşterii copiilor poate avea efecte negative 
sau niciun efect asupra eficacitatii percepute a persoanei (McLaughlin şi 
Micklin, 1983); însă, pe termen lung, efectele sunt pozitive. Desigur, în cazul 
în care copiii nu devin ceea ce ne-am dori noi, frustrarea şi deceptiile pot fi 
foarte intense. Un număr substanţial dintre casnicele evaluate în studiul lui 
Lopata subliniau ,,deceptiile legate de evoluţia copiilor” (1971, p. 209). 

Sentimentul realizărilor importante obținute din creşterea copiilor 
poate dobândi importanţă crescută pe măsură ce persoana îmbătrâneşte. La 
începutul vieții adulte, cariera poate fi o sursă importantă de sentiment al 


1 În original, Modern Love (n. tr.). 

eficacitatii, când persoana crede că munca sa este într-adevăr importantă. De 
obicei, aceste aşteptări sunt zădărnicite. Am vrut să ne ajutăm concetatenii 
sau societatea, dar s-a dovedit că oamenii nu ştiu să prețuiască efortul nostru 
sau că problemele pe care doream să le rezolvăm sunt prea dificile. Unii au 
dorit să trateze bolnavii, dar aceştia nu se însănătoşeau conform aşteptărilor. 
Alţii şi-au dorit să aibă afaceri prospere, dar economia nu a reacționat 
pozitiv la inițiativele lor. Afacerile mici au o rată de eşec foarte ridicată, iar 
corporatiile mari au o structură ierarhică piramidală, ceea ce îi împiedică pe 
multi să ajungă la vârf. Dacă în zilele noastre o persoană se pensionează, îi 
rămân foarte puţine lucruri prin care poate demonstra ce a făcut de-a lungul 
anilor. Dacă ai fost un funcționar care muta hârtiile din dreapta în stânga, 
actele au fost deja îndosariate, altcineva va ocupa în curând locul tău şi va 
şterge urmele muncii tale încercând să lase o amprentă proprie prin marcarea 
teritoriul de muncă. Dacă, de exemplu, ai lucrat în industria confecțiilor, 
cele mai multe produse pe care le-ai făcut au fost vândute, s-au demodat 
sau au fost aruncate. Dacă ai lucrat în domeniul serviciilor, valul de clienţi 
şi problemele vor continua să apară şi în absenţa ta. Puţine persoane se pot 
bucura de satisfactiile descrise în interviul condus de Studs Terkel (1972) cu 
un pietrar, care la bătrânețe putea să se mândrească cu produsele muncii sale 
ori de câte ori se plimba prin oraş şi admira clădirile la construirea cărora a 
participat şi el. 

Astfel, munca poate oferi surse de eficacitate de-a lungul anilor de 
serviciu, dar pe măsură ce persoana îmbătrâneşte devine din ce în ce mai 
dificil de crezut că ceea ce a făcut odinioară este într-adevăr important. Pe de 
altă parte, când ieşi la pensie, este şocant să vezi cât de repede te uită lumea. 
Dar copiii iti protejează oarecum viata în fata dezamăgirilor. Chiar dacă nu 
ai avut performanţe extraordinare la serviciu, măcar ai reuşit să creşti aceşti 
noi membri ai societății (şi să le împărtăşeşti multe dintre convingerile tale) , 
ceea ce este deja o contribuție importantă. Părinții au tendința să accentueze 
şi să exagereze măsura în care copiii lor reuşesc să preia şi să le continue viața 
(Thompson, Clark şi Gunn, 1985), iar această tendință provine probabil din 
nevoia lor de a obţine sentimentul de eficacitate tocmai din creşterea lor. 

Este evident că există şi o serie de diferențe culturale (Lopata, 1971, p. 
185). În trecut şi în anumite societăți chiar şi astăzi se presupune că modul în 
care părinţii îşi cresc copii nu are nicio legătură cu modul în care aceştia se 
vor maturiza. Însă cultura modernă a început să considere stilul parental ca 
fiind şi cel mai important factor în dezvoltarea caracterului copilului. Această 
percepţie nouă i-a împovărat pe părinţi cu o responsabilitate imensă (uneori 
şi cu sentimentul de vinovăţie) în ceea ce priveşte modul în care îşi cresc 
copiii. În acelaşi timp însă, a sporit şi posibilitatea de a obține sentimentul 
eficacitatii de pe urma creşterii copiilor, precum şi pe aceea de a satisface încă 
una din nevoile de sens — mai precis cea a stimei de sine. 

Fără doar şi poate, copiii pot deveni o sursă importantă de stimă de 
sine. Să fii mândru de realizările copilului tău nu este o invenție recentă şi 
poate deveni o sursă importantă de stimă de sine mai ales pentru adulții care 
nu reuşesc să identifice nicio altă modalitate prin care se pot raporta pozitiv 
la propria persoană. În trecut, casnicele se temeau de momentul în care „se 
goleşte cuibul”, temându-se de pierderea sursei majore de stimă de sine şi de 
posibilitatea de a fi considerate inutile de societate după ce copiii au plecat de 
acasă (Lopata, 1971, p. 41). 

Ultimele nevoi de sens sunt cele pentru valoare şi justificare, iar copiii 
pot fi un factor important în satisfacerea acestora. Copiii sunt o parte esențială 
în fundamentul de valori centrat pe familie. Bunăstarea copiilor este un scop 
de sine stătător, iar cultura participă din plin la consolidarea acestui mesaj. 
Efortul şi sacrificiile sunt justificate prin faptul că se fac de dragul copiilor şi 
li se atribuie o valență pozitivă puternică. Dorintele şi nevoile copiilor oferă 
criterii solide, cu ajutorul cărora părinții pot să facă distincția între bine şi 
rău, iar deciziile părinților sunt adesea influențate de aceste criterii. Chiar şi 
decizii legate de stabilirea locației căminului sau a locului unde vor petrece 
vacanța sunt luate prin prisma bunăstării copiilor. 

Responsabilitatea parentală (adică luarea în considerare a bunăstării 
copilului) devine astfel un fundament de valoare extrem de eficient şi de 
important. Aşa cum a rezumat un cercetător, bunăstarea copiilor “devine o 
explicaţie legitimă pentru aproape orice întreprinde părintele” (Lopata, 1971, 
p. 182). Acest enunţ reuşeşte să surprindă o gamă largă, apropare nelimitată 
de posibilități pentru justificarea acțiunilor părinților. În această perioadă a 
crizei de valori, un fundament de valoare cum este cel a calității de părinte 
poate deveni extrem de atractiv, iar cultura are toate motivele să încurajeze 
adulţii să imbratiseze această valoare. 

Aşa cum am arătat în aceste ultime paragrafe, a fi părinte poate deveni 
o sursă importantă de sens pentru viață. In cazul în care nu mai reuşeşte să 
confere sens, calitatea de părinte îşi pierde farmecul. De exemplu, unul dintre 
studiile efectuate în acest sens a evidenţiat că unele mame care aveau doar un 
singur copil nu reuşeau să obțină sens din maternitate. Unele dintre ele nu 
reuşeau să obțină sentimentul eficacitatii, ci, din contră, se simțeau nepotrivite 
şi incompetente în rolul de mamă. În alte cazuri, unele mame nu reuşeau să 
dobândească stimă de sine din maternitate dacă ea nu le conferea ameliorarea 
statutului sau a prestigiului. Alte mame nu reuşeau să se simtă împlinite, 
fiindcă percepeau creşterea copilului ca o povară plictisitoare. În asemenea 
cazuri, şansele ca mama să îşi dorească să mai aibă copii erau semnificativ 
mai reduse decât în cazurile în care mamele simțeau că maternitatea a reuşit 
să satisfacă aceste nevoi de sens (Callan, 1985a). 

Mai devreme, am menționat că a fi părinte in era modernă este mai 
degrabă o sursă de sens decât una de fericire, iar nevoile de a găsi sens vieții 

ot deține cheia înțelegerii paradoxului parental (adică, atracția ideii de a 
deveni părinte, în ciuda efectelor sale negative asupra fericirii). Această idee 
este confirmată de mai multe studii. Cercetările efectuate asupra femeilor 
sterile arată că imediat după ce află că nu vor putea avea copii, trec prin etape 
în care cred că viata nu are sens (cel putin pentru o vreme), dar nu par a fi 
mai putin fericite decât femeile care au copii (Callan, 1987). Cu alte cuvinte, 
incapacitatea lor de a deveni părinți nu a afectat negativ nivelul de fericire 
resimţit, însă a dus la percepţia unei lipse profunde de sens a vieții. 

Alte cercetări au evidențiat importanța modului în care prin naşterea 
şi creşterea copiilor se poate conferi sens vieții. Un interviu nestructurat 
investiga valoarea pe care părinţii o atribuie copiilor. Sensul a apărut în mai 
multe răspunsuri, cum ar fi ideea că a avea copii duce la împlinire personală, 
la sporirea scopurilor, a sentimentului de maturitate, la satisfacția unei 
activități de calitate, cea de a fi o persoană mai bună, la dezvoltare personală, 
ori la descoperirea unor aspecte noi sau necunoscute ale personalității adulte 
(Hoffman şi Manis, 1979). La fel, evaluarea Gallup din 1977 a documentat o 
percepție frecventă la populația generală, conform căreia persoanele care nu 
au-copii sunt anoste, singure şi au vieți neîmplinite (Blake, 1979). 

Astfel, statutul de părinte are şanse foarte mari să devină o sursă de 
sensa vieţii. S-ar putea să nu sporească nivelul de fericire, din contră, conform 
dovezilor, ar putea duce chiar la pierderi semnificative în resimtirea fericirii — 
dar dă sens vieţii. Fiintele umane doresc ca viata lor să aibă sens şi, în acelaşi 
timp, să fie şi fericite, iar uneori căutarea sensului ar putea împiedica căutarea 
fericirii — statutul de părinte ar putea fi un exemplu important în acest sens. 

Cu siguranță mai există şi alti factori care contribuie la explicarea 
paradoxului parental, cum ar fi de exemplu încercarea de a justifica ceva în 
care am investit timp, efort şi bani. Aceste aspecte sunt prezentate pe larg 
în Anexa B. În general, putem spune că a fi părinte este o sursă importantă 
pentru găsirea sensului vieții. Gestionarea sensului vieții implică menținerea 
unor iluzii pozitive, gestionarea stărilor afective astfel încât persoana să 
poată trăi emoții pozitive, să mențină consistență internă şi relații sociale 
eficiente. Statutul de părinte poate conţine toate acestea. 

Din acest punct de vedere, dorința comună de a deveni părinte începe 
să capete sens în ciuda lipsei beneficiilor financiare şi a costurilor subiective 
specifice erei moderne. Oamenii doresc să fie fericiți, dar în acelaşi timp 
doresc ca viața lor să aibă sens. Când ai copii, viața are mai mult sens, chiar 
dacă fericirea are de suferit. 

Dragostea, familia și sinele 


În acest capitol am prezentat dragostea şi familia ca fundamente de 
valoare ale vieţii moderne. În capitolul anterior, sinele a fost prezentat ca un 
alt fundament modern de valoare. Relaţia dintre cele două fundamente de 
valoare majore merită explicată. În unele cazuri acestea se susțin şi potenteaz§ 
reciproc efectul celeilalte, însă alteori pot intra in conflict. Această situație are 
loc atunci când una dintre valori atribuie o semnificație pozitivă unui aspect 
considerat negativ de cealaltă. Chiar mai mult, ultimele decenii au evidenţiat 
un tipar clar în care sinele capătă treptat superioritate, devansând iubirea şi 
familia. 

Există mai multe motive pentru care cele două fundamente de valoare 
se susțin şi îşi potenteaza reciproc efectul. Dacă eşti iubit, stima de sine creşte 
semnificativ, mai ales datorită faptului că cei ce se iubesc se văd într-o lumină 
favorabilă, idealizată (de exemplu, Fromm, 1956). Însă, în cazul în care nu te 
consideri demn de a fi iubit, iti pierzi stima de sine. În cazul adulților există 
o corelație pozitivă între dragoste şi stima de sine (Freedman, 1978) şi se pare 
că şi ataşamentul dintre părinţi şi copii are aceleaşi efecte. 

La fel, legăturile de familie pot creşte valoarea sinelui. Apartenența la 
o familie poate deveni o sursă importantă de stimă de sine colectivă, iar în 
unele culturi sau în trecut, acesta era un factor extrem de important (vezi 
de exemplu, Stone, 1977, pe tema onoarei şi a descendentei). Într-adevăr, în 
cultura elenă, de exemplu, să fii mama unor copii legitimi era singura sursă 
superioară de stimă de sine disponibilă femeilor (Guttentag şi Secord, 1983). 

Alţi factori, în schimb, puteau induce conflicte între sine şi familie 
(sau dragoste). Cultura americană a accentuat nevoia de a prospera pe 
cont propriu, astfel, calea spre maturitate şi spre respect în Statele Unite 
s-a îndepărtat adesea de familie. Americanii se aşteaptă să ne lepădăm de 
familie şi de trecutul comun, să respingem învățăturile şi opiniile ei şi să ne 
concepem propriul sistem de valori (Bellah şi colab., 1985). 

S-ar putea ca relația dintre sine şi familie să fie în schimbare în cultura 
noastră. Cercetătorii anilor 1950 au observat că oamenii tindeau să evalueze 
sinele prin prisma abilității sale de a lega şi de a menţine căsătoria. În anii 
1970, direcţia acestei relaţii s-a schimbat: căsătoria a fost evaluată în funcţie 
de contribuţia ei la dezvoltarea sinelui, incluzând autoexprimarea, fericirea 
şi starea de bine (Veroff şi colab., 1981, p. 156). Astfel, în deceniile trecute, 
familia oferea standardele potrivit cărora se evalua sinele. În prezent, însă, 
sinele este sursa standard cu care să evaluează căsătoria. 
de datele obținute de cercetările Barbarei Ehrenreich (1983), care vizau 
evidenţierea schimbărilor în valoarea atribuită rolului masculin. După cel 
de-al Doilea Război Mondial, percepția generală era că bărbatul trebuie să 

îşi întrețină familia. Evitarea căsătoriei era considerată imorală şi egoistă, 
iar burlacii notorii erau suspectați de imaturitate, de deviații sexuale sau de 
tulburări mentale. Totuşi, câteva decenii mai târziu, cazurile în care bărbatul 
nu îşi mai întreținea familia au devenit din ce în ce mai acceptabile. Viața 
liniştită a burlacului liber a devenit un model demn de invidiat. Societatea 
a început să tolereze, chiar să încurajeze bărbaţii să pornească în căutarea 
propriei fericiri, paleta extinzându-se de la bunuri financiare până la plăceri 
sexuale. Ehrenreich a denumit această schimbare în atitudine „prăbuşirea 
eticii capului de familie”. Această modificare în atitudine a semnalizat o 
trecere de la obligaţiile morale şi sociale față de familie la dorinţele şi nevoile 
sinelui ca standard de valoare — şi chiar ca normă a sănătății mentale unanim 
acceptate. 

O schimbare similară a avut loc şi în cazul rolului jucat de femei. 
O analiză atentă de conținut a evidenţiat că revistele pentru femei şi-au 
schimbat mesajul despre valorile de bază în deceniile după cel de-al Doilea 
Război Mondial (Zube, 1972). La început, familia a fost prezentată şi 
discutată în termenii moralității. Mai târziu, accentul s-a mutat pe împlinire 
şi pe satisfacţii personale. Astfel, chiar şi raportat la familie, sinele a înlocuit 
moralitatea tradițională ca fundament de valoare superior. 

În unele cazuri, oamenii par să simtă nevoia să îşi ascundă trecutul 
familial, ca să şi poată maximiza valoarea, mai ales dacă vor să fie recunoscuți 
personal pentru realizările şi succesele lor. Unii doresc să evite suspiciunea că 
avantajele datorate familiei le-ar fi înlesnit eforturile (vezi Quattrone şi Jones, 
1978). De exemplu, una dintre persoanele investigate a relatat că a ajuns să 
aibă o afacere foarte prosperă doar pe baza propriilor puteri. A neglijat să 
menționeze că afacerea a fost de fapt fondată de tatăl său, care la un moment 
dat i-a predat-o lui (Bellah şi colab., 1985, p. 82). 

Astfel, există o serie de conflicte posibile între sine şi familie (sau 
dragoste), dacă acestea sunt considerate valori de bază, supreme. Pe de altă 
parte, acestea pot colabora şi îşi pot amplifica reciproc efectul. Totuşi, viața 
modernă poate spori conflictele dintre ele. În aceste situații avem motive să 
fim tentaţi să credem că sinele începe să dețină poziția de superioritate. 


225 


22 


Pa ÎN CĂUTAREA RĂSPUNSURILOR 


£ LTT 


Diferențele de gen în familie și valoarea propriei persoane 


Aşa cum am menționat deja, legăturile de familie pot fi importante 
valoarea propriei persoane. Cu toate acestea însă, efectele relațiilor de familie 
asupra valorii propriei persoane depind de gen. 

Înţelepciunea tradițională reflectată în ştiinţele sociale prezintă tiparul 
culturii occidentale în felul următor: sursa majoră a valorii personale a 
bărbaților provenea din munca lor; femeile, însă, erau private de asemenea 
oportunități din cauza discriminării sexuale în angajare. Din acest motiv, 
pentru ele principala sursă de valoare a propriei persoane rezida în familie. 
Căsătoria cu un bărbat puternic, de succes, cu prestigiu şi creşterea eficientă 
a copiilor erau indicatorii valorii unei femei. Femeile erau încurajate să se 
mândrească cu reuşitele copiilor lor (de exemplu, Margolis, 1984). Bărbatul îşi 
obținea succesul din imaginea unei soții atrăgătoare şi a unor copii realizați, 
dar aceste surse erau secundare carierei. 

Această analiză ar putea însă omite un aspect esenţial. Interacțiunile 
actuale din cadrul familiei pot avea o importanță mai mare pentru valoarea 
propriei persoane decât definițiile simbolice ale sinelui (de exemplu, Lopata, 
1971, p. 93). Este adevărat că bărbații dobândeau valoarea propriei persoane 
de pe urma soțiilor lor doar în foarte puține cazuri, in timp ce, de cele mai 
multe ori, soțiile îşi obțineau propria valoare prin soții lor (vezi Blumstein 
şi Schwartz, 1983, pp. 159-161; de asemenea, Freedman, 1978). Însă tiparul 
uzual al interacțiunilor maritale poate avea un efect puternic asupra valorii 
personale a ambilor parteneri. Exprimarea respectului, a valorii şi a aprecierii 
dintre soți poate fi o determinantă esențială a stimei de sine. Într-adevăr, 
calitatea căsătoriei depinde în mare măsură de modul în care persoana crede 
că este evaluată de către sot/sotie (Schafer şi Keith, 1984). 

În mod obişnuit, familia era percepută ca o unitate de producție cu 
beneficii economice. Un exemplu concret era gospodăria unde toți membri 
familiei lucrau împreună. De obicei tatăl era şeful, iar stima sa de sine era 
în mod evident accentuată de superioritatea sa față de ceilalți membri ai 
familiei. El era cel care lua deciziile şi dădea ordinele, iar ceilalți se supuneau. 
Între timp, soţia trebuia să se supună dorințelor soțului şi să-l respecte, şi 
astfel stima ei de sine a era diminuată din cauza acestor dovezi repetate ale 
statutului său inferior. 

Distincția dintre fundamentele individuale şi cele colective ale stimei 
de sine are o importanță deosebită în acest caz. O femeie putea să obțină 
niveluri ridicate de stimă de sine (colectivă) din simplul fapt că aparținea 
unei familii, dar nivelul stimei de sine individuale (mai ales cel provenit 
din comparatia cu statutul soțului ei) era scăzut. Pe scurt, familia îi oferea 
niveluri ridicate de stimă de sine în general, dar niveluri scăzute în termenii 
stimei de sine individuale. În consecință, nu este de mirare că femeile îşi 

orientau atenţia spre stiluri de gândire şi spre valori colective, iar psihologia 
feminină accentua atitudinile colective ale comunității şi mai putin motivele 
individuale (de exemplu, Gillian, 1982; de asemenea, Block, 1973). 

În cazul bărbaţilor, situația era exact pe dos. Faptul că cineva era căsătorit 
şi avea copii nu era încă o sursă de stimă de sine (de exemplu, conotatiile 
negative ale burlăciei notorii nu erau niciodată atât de negative ca acelea care 
vizau fetele bătrâne). Dar în cadrul familiei, stima de sine a bărbatului putea 
atinge niveluri foarte ridicate. Din acest motiv, atitudinea bărbaţilor înclina 
spre accentuarea perspectivelor şi abordărilor individualiste (Block, 1973; 
Gillian, 1982). 

Astfel, familia îi oferea femeii niveluri ridicate de stimă de sine colectivă 
iar bărbatului niveluri ridicate de stimă de sine individuală. Această diferență 
a fost probabil aspectul care încuraja femeile să gândească despre asemenea 
relații în termeni de comunitate, de colectiv şi bărbaţii să le abordeze în 
termeni de individualitate. 

În prezent, bazele acestor diferențe au fost parțial erodate. Femeile au 
mai multe posibilități de a se angaja, pe care le pot transforma în surse ale 
stimei de sine. Pe de altă parte, au avut loc şi nişte schimbări în ceea ce priveşte 
egalizarea statutului dintre membrii familiei. Totuşi, familia continuă să fie 
o sursă importantă de stimă de sine individuală mai ales pentru soț şi mai 
puţin pentru soție. Încă este valabil faptul că soțul deţine de obicei mai multă 
autoritate decât soția (de exemplu, Blumstein şi Schwartz, 1983). 

Bărbaţii nu mai deţin aceeaşi putere legală, financiară şi socială asupra 
soțiilor pe care au avut-o în trecut. De asemenea, nu se mai pot baza nici 
pe superioritatea dată de puterea fizică pentru a-şi menţine superioritatea 
în cadrul familiei. Însă tiparele de curtare menţin în continuare avantajele 
masculinitatii. Diferențele de gen s-au menținut prin stilul de curtare care le 
asigură bărbaților un statut superior femeilor. Datorită libertăţii de a alege 
din diversitatea de posibili parteneri, ar fi greşit să dăm vina pe un gen sau 
altul pentru această discriminare. Mai degrabă pare a fi rezultatul atitudinilor 
ambelor părți. 

Există câteva tipare de curtare care mențin statutul de superioritate al 
bărbatului (vezi Guttentag şi Second, 1983). În cele mai multe cazuri soții sunt 
cu câțiva ani mai în vârstă decât soțiile lor. Acest decalaj de vârstă devine 
evident de cele mai multe ori chiar la primele întâlniri din adolescenţă, fiind 
foarte clar în perioada studenţiei, când este predominantă curtarea fetelor 
mai tinere. De asemenea, în general, soții sunt mai educați, au o ocupație mai 
prestigioasă şi un salariu mai bun decât soțiile lor. Medicii şi managerii se 
căsătoresccu asistente, funcționare sau secretare, dar doctoritele şi directoarele 
rareori se căsătoresc cu asistenți medicali, funcţionari sau secretari. 

Câteva dintre implicațiile acestor tipare (pattern-ul este denumit şi 
„unitatea de măsură a căsătoriei”) asupra „pieței căsătoriilor” au fost analizate 

în mai multe lucrări (de exemplu, Bernard, 1982; Guttentag şi Secord, 1983), 
La capătul inferior al ierarhiei sociale, femeile pot alege dintr-un numa; 
foarte mare de parteneri posibili; bărbaţii, în schimb, au puţine oferte pentry 
alegerea consoartei. La celălalt capăt, situația este inversată. Bărbații din 
straturile inferioare ale societăţii şi femeile din cele superioare sunt cei maj 
lipsiţi de diversitatea partenerilor potriviti lor. 

La facultate de exemplu, studentele din anul întâi au relaţii cu studenți 
din toți anii, în timp ce studenții de anul întâi sunt adesea nevoiți să îşi petreacă 
singuri sfârşiturile de săptămână, încercând să menţină o relație de prietenie, 
la distanță, cu prietena din liceu. În anii mai mari însă, şansa studenţilor de a 
se întâlni cu un număr mai mare de studente creşte semnificativ şi cuprinde 
tot campus-ul, în timp ce studentele din anii mai mari se întâlnesc doar cu 
studenți din anul terminal. Astfel, studentele din anii terminali sunt uneori 
nevoite să-şi petreacă singure sfârşitul de săptămână, încercând din răsputeri 
să menţină relația de prietenie cu prietenul din anul precedent. 

Pe de altă parte, este important să ținem seama de „unitatea de măsură 
a căsătoriei” şi din punctul de vedere al relaţiei în sine. În cazul fiecărui cuplu 
care corespunde tiparului obişnuit, soțul este mai în vârstă, este mai educat 
decât soția, are un loc de muncă mai bun şi câştigă mai bine decât ea. Desi ar 
putea încerca să ia împreună deciziile şi să dețină aceeaşi poziție de putere 
în familie, totuşi soțul va fi cel care va avea autoritatea mai mare. El ştie mai 
multe, are o contribuție mai mare la resursele cuplului — în consecință, pare 
firesc să aibă întâietate în luarea deciziilor. Astfel, se perpetuează statutul de 
inferioritate al rolului soției. 

Literatura de specialitate a produs suficiente dovezi care atestă 
importanța efectelor acestui tipar. Sotiile sunt mai multumite de căsătoria 
lor dacă prestigiul profesional al soțului este mai mare, în timp ce prestigiul 
ocupational al soției nu pare să aibă niciun efect asupra satisfactiei maritale a 
soțului (Glenn şi Weaver, 1978). Ceea ce pare să îi irite pe soți este situația în 
care soția câştigă la fel de mult ca ei (Fendrich, 1984). Astfel, în prezent, soțului 
tipic nu îi displace dacă soţia lui câştigă, dar îl deranjează dacă ocupaţia ei 
amenință poziția lui de superioritate (Fendrich, 1984; Glenn şi Weaver, 1978; 
de asemenea, Blumstein şi Schwartz, 1983). 

Efectele acestui tipar asupra stimei de sine sunt din nou specifice, în 
sensul în care de obicei soțul are de câştigat iar soția de pierdut, cel puțin în 
cazurile în care comparatiile se efectuează în cadrul familiei. Interactiunile 
maritale vor confirma în mod repetat faptul că soțul, în comparaţie cu soția, 
este cel înțelept, important şi puternic. Aceste percepții se vor infiltra in 
tiparul relațiilor dintre soți. 

Abaterile de la acest tipar obişnuit induc de cele mai multe ori distres 
(ceea ce este de înțeles) mai ales în rândul bărbaţilor. Un studiu efectuat pe 
bărbaţi care şi-au pierdut locul de muncă a evidenţiat faptul că relațiile din 

cadrul familiei au fost serios afectate. Aceste probleme se agravau mai ales 
în cazurile în care soțul îşi găsea un loc de muncă în care câştiga mai putin 
decât înainte sau mai puțin decât soţia (Newman, 1988; de asemenea, Elder, 
1974). Fiica unuia dintre participanţii la un asemenea studiu îşi descria tatăl 
ca pe un om care era expertul în familie, care se pricepea la tot şi la toate: 
ştiinţă, politică, geografie şi aşa mai departe. Familia nu s-a îndoit niciodată 
de competenţa lui până când şi-a pierdut locul de muncă, după care şi-a 
pierdut şi poziția de expert atoateştiutor. Atât timp cât a reuşit să-şi mențină 
statutul de superioritate, familia a continuat să-l venereze. 

Aceste inegalităţi par să se întrețină în mod automat. Deoarece soțul 
este cel care câştigă mai mult, el este cel care va lua deciziile majore, ceea ce îi 
întăreşte continuu poziția de putere. După ce încep să se nască copiii, cuplul 
s-ar putea să se gândească cine să rămână acasă să crească copiii (sacrificând 
astfel posibilitatea avansării în carieră), dar de cele mai multe ori se decide că 
pentru binele familiei este preferabil ca soția să-şi sacrifice cariera. La urma 
urmei, ea este cea care câştigă mai putin, iar cuplul pierde mai putin dacă 
ea renunţă la serviciu. (Un studiu efectuat recent în Statele Unite arată că 
raportul dintre concediile de maternitate şi cele de paternitate este de 400 la 
11). Ca urmare, deoarece soțul avansează în carieră, iar soția are grijă de copii 
sau lucrează cu jumătate de normă, diferențele continuă să crească. Acest 
lucru va determina creşterea stimei de sine bazată pe individualism a soțului 
şi creşterea stimei de sine bazată pe colectivism a soției. 

Efectul cumulat al acestor fenomene s-ar putea să iasă la iveală doar 
cu ocazia unui divorț — caz în care rezultatul traiectoriilor diferite de carieră 
capătă brusc o importanță deosebită. Soțul are succes, este realizat şi bine 
plătit, in timp ce soţia şi-a suprimat perspectivele de avansare în carieră, 
poate a şi trecut la jumătate de normă sau a rămas în concediu de maternitate 
pentru mai multi ani. De cele mai multe ori, după divorț condițiile de viata ale 
soțului se îmbunătățesc in timp ce ale soției devin mai precare (de exemplu, 
Newman, 1988; Price şi McKenry, 1988; Weiss, 1984; Weitzman, 1985). 

Studiile efectuate în rândul familiilor de muncitori prezintă tipare 
similare. Ocupaţia de muncitor oferă mai puține şanse pentru dezvoltarea 
stimei de sine decât o profesiune cu o calificare superioară. Din acest motiv, 
muncitorii simt nevoia să li se confirme stima de sine în sânul familiei. Ei 
prezintă tendința de a fi mai autoritari în relaţia lor cu soția şi copiii, deoarece 
familia este mediul cel mai propice pentru a se simți puternici, importanți şi 
respectați (Rubin, 1976). În acelaşi timp, există şi dovezi (sau cel puțin semne) 
care arată că soțiile care nu lucrează depind într-o măsură mai mare de familie 
ca să reuşească să-şi sporească stima de sine decât cele care lucrează (de 
exemplu, Blumstein şi Schwarty, 1983; Callan, 1987; Lopata, 1971; Pistrang, 
1984; Rubin, 1976). 

Este posibil ca aceste diferențe să aibă cauze mai profunde? Da. pe 
vremea lui Freud era la modă explicarea comportamentului adult în termeni; 
unor experiențe din copilărie care au fost uitate. Însă, conform cercetărilor 
ştiinţifice, aceste cauze subtile, inconştiente, demult îngropate sunt foarte 
greu de documentat, iar ființele umane sunt afectate de aspecte evidente, 
imediate şi presante. S-ar putea ca sentimentul de superioritate masculin să 
fi fost afectat de perioada când învăţa să stea pe oliță sau de descoperirea în 
copilărie a faptului că femeile nu au penis ca şi ei. Mult mai probabil însă, 
bărbatul este afectat de contactul zilnic cu o altă persoană care ştie mai puţine 
decât el, care câştigă mai puțin decât el, este mai tânără şi mai slabă din punct 
de vedere fizic, depinde de el şi îl respectă, acceptă şi se supune veridicitatij 
judecății lui şi deciziilor pe care le ia. 

Privind toate aceste aspecte în ansamblu, nu e de mirare să impactul 
familiei asupra valorii propriei persoane este diferit în funcție de gen. 
Apartenența la nucleul familiei nu duce automat la dezvoltarea unei valori 
a propriei persoane colective pentru bărbați. Însă interacțiunea cu membrii 
familiei îi oferă fundamentele valorii propriei persoane la nivelul individului, 
deoarece soțul este tratat ca fiind superior soției şi copiilor. Aceleaşi 
interacțiuni ar putea reduce sentimentul individual al valorii personale a 
soției — la urma urmei, superioritatea soțului este stabilită în raport cu rolul ei 
în familie — dar apartenenţa la familie poate fi o sursă importantă de mândrie 
şi de satisfacție pentru soție. 


Sinele, iubirea și familia în conflict 


Uneori, interesele sinelui par să fie în conflict cu cerințele familiei (şi 
ale iubirii). Probabil că aceasta este dilema cea mai mare cu care se poate 
confrunta individul modern, deoarece pentru rezolvarea acestui conflict 
trebuie să aleagă între două dintre valorile cele mai puternice şi mai profunde. 
În trecut sau în culturi diferite de a noastră, această alegere era probabil destul 
de uşoară sau cel putin era evident ce este corect şi ce trebuie făcut. Nu era 
vorba doar despre faptul că obligaţiile față de familie depăşeau îndatoririle 
față de sine. Atitudinile morale ale epocilor trecute nici măcar nu recunoşteau 
existența conceptului de obligaţie fata de sine. 

Conflictul dintre sine şi familie poate lua diverse forme. Cea mai 
comună este situația în care sinele nu se poate dezvolta, nu se poate exprima 
sau nu-şi poate satisface nevoile fundamentale în cadrul relației. Acest lucru 
se poate întâmpla în oricare dintre rolurile din cadrul familiei, cel de sot, soție, 
părinte sau copil. Faptul că relația din cadrul familiei este o sursă importantă 
de satisfacție emoțională şi de avantaj financiar nu înseamnă neapărat că 
aceasta poate ajuta sinele să se dezvolte şi să prospere. 

Într-adevăr, de multe ori, o relație necesită anumite sacrificii, ceea 
ce contravine tendințelor moderne de cultivare şi de evidentiere a sinelui. 
Observațiile lui Erik Erikson (1950) arată că persoanele de vârstă mijlocie 
se confruntă de multe ori cu situaţia conflictuală impusă de alegerea pe 
care trebuie să o facă între dezvoltarea sinelui şi sacrificarea sa pentru 
pinele celorlalți. Erikson spunea că aceste persoane trebuie să aleagă între 
egocentrism şi „generativitate”, termen prin care descria preocuparea 
altruistă pentru creşterea generațiilor următoare. Privită din altă perspectivă, 
ideea lui Erikson se referă la faptul că postura de părinte şi de mentor 
presupune abandonarea căutării sinelui pentru a putea manifesta un interes 

lin de afectivitate pentru generaţiile viitoare. 

Statutul de părinte este probabil cel mai elocvent exemplu pentru 
acest tip de conflict. Cerinţele şi obligaţiile de părinte blochează încercarea 
persoanei de a se orienta spre căutarea şi spre cultivarea sinelui, care sunt 
esențiale la debutul maturității. De exemplu, multe femei sunt conştiente 
de nevoia sacrificării sinelui atunci când decid să aibă copii şi exprimă acest 
sacrificiu atât în termeni negativi cât şi în termeni pozitivi (vezi Lopata, 1971). 
Aspectele pozitive descriu schimbările intrinsece care se referă la procesele 
de maturizare şi la capacitatea sporită de a-şi asuma responsabilități. 
Exemplele negative se referă la nemulțumirea legată de tranziția la statutul 
de mamă, care implică mai multe sarcini, ceea ce le împiedică să citească sau 
să se angajeze în alte activități prin care îşi pot dezvolta sinele (Lopata, 1971, 
p. 196). 

Şi dragostea romantică dintre adulți poate fi percepută şi ca o tendință 
de minimalizare şi de oprimare a sinelui. Prin anii 1980 au apărut o serie 
de cărți specifice psihologiei „populare” care dezbăteau acest conflict. 
Aceste lucrări le sfătuiesc mai ales pe femei să nu se sacrifice prea mult de 
dragul relației romantice. Mai ales femeile ar putea fi expuse unor asemenea 
probleme, deoarece ele sunt mai dispuse să-şi sacrifice propriile nevoi şi 
dorințe de dragul celuilalt (de exemplu, Eagly, 1987; Gillian, 1982). 

Astfel, propriul interes poate intra în conflict cu interesele iubirii. 
Preocuparea pentru partener începe să devină prioritară, renunțându-se la 
şansele proprii de succes, de dezvoltare şi de exprimare. Uneori, aceste efecte 
sunt explicite. De exemplu, în unele familii tradiționale soțul pur şi simplu 
îi interzice soției să se angajeze sau să se înscrie la facultate, împiedicând-o 
astfel să învețe, să se dezvolte sau să îşi descopere abilitățile (Rubin, 1976; de 
asemenea, Lawson, 1988). În alte cazuri, conflictul este mult mai subtil, cum 
ar fi acelea în care se cere renunţarea la vechii prieteni sau la abandonarea 
intereselor şi pasiunilor personale (Rubin, 1976; de asemenea, Pistrang, 1984). 

Unele abordări modeme au agravat conflictul dintre sine şi căsnicie. 
Cultura modernă încurajează oamenii să aibă aşteptări mari fata de căsnicie, 
sperând ca aceasta să le ofere împlinire şi satisfacţii personale (de exemplu, 

Lopata, 1971, p. 74; de asemenea, Burgess şi Locke, 1945). Grupul de cercetare 
al lui Robert Bellah a evidenţiat faptul că mulți americani contemporani îşi 
imaginează că mariajul este „explorarea mutuală a unor identități extrem 
de bogate, complexe şi interesante” (Bellah şi colab., 1985, p. 108). Astfel, 
oamenii se aşteaptă ca dragostea să împlinească sinele, iar căsnicia să le ofere 
spațiul în care sinele lor poate prospera, se poate dezvolta şi exprima liber. 
Din păcate însă, această concepție este puternic idealizată, iar realitatea este 
adesea dezamăgitoare. 

Grupul de cercetători conduşi de Bellah a mai observat că majoritatea 
celor intervievaţi nu reuşeau să accepte posibilitatea ca o relație bună, 
afectuoasă să implice costuri şi sacrificii serioase pentru sine. Majoritatea 
celor investigati spuneau că dacă cineva vrea într-adevăr să facă ceva pentru 
persoana iubită, acest lucru nu poate fi considerat un sacrificiu (1985, p. 109). 
Majoritatea reuşeau să accepte că o căsnicie bună necesită efort susținut, dar 
nu puteau concepe că ar putea fi vorba şi de costuri şi sacrificii reale. Astfel, 
sacrificarea propriei identități pentru iubire era considerată ca un lucru de 
neconceput — imposibil prin definiție. 

Toate aceste aspecte sunt într-un contrast ciudat cu mariajele generațiilor 
anterioare. Potrivit grupului de cercetare al lui Bellah, abordarea americană 
modernă a iubirii şi a căsătoriei formează un fundament important de valoare, 
care însă nu se potriveşte complet cu sinele. Dacă mariajul sau dragostea 
nu intră în conflict cu sinele, atunci sinele este cel care primează. Această 
schimbare nu este una universală, dar indică direcția în care evoluează 
cultura. Conform noii atitudini, dacă relația periclitează dezvoltarea sinelui 
atunci legătura ar trebui întreruptă. O căsătorie fără vlagă, apatică sau tiranică 
nu ar trebui continuată. Persoana are dreptul, ba chiar mai mult, obligația de 
a schimba situaţia şi de a merge mai departe. Desigur, sursa acestor drepturi 
şi obligaţii este chiar sinele. 

Dovezile privind schimbarea atitudinii față de adulter susțin că sinele 
începe să devină mai important decât dragostea sau căsătoria. Un studiu 
recent efectuat de Lawson (1988) arată că multe persoane se angajează în relații 
extraconjugale deoarece îşi consideră căsătoria nesatisfăcătoare. Lawson a 
evaluat tendința acestor persoane de a considera sinele un fundament de 
valoare (cercetătoarea denumeşte această tendință „mitul despre mine”). 
Cu cât persoanele aderau mai puternic la aceste noi atitudini, cu atât creştea 
şansa ca ele să comită adulter (mai ales relații trecătoare, de o noapte), fără 
să se simtă vinovate pentru ceea ce au făcut (1988, p. 38). Femeile se implicau 
in/initiau relații extramaritale mai ales în cazurile in care viata de acasă 
era oprimantă sau le împiedica în exprimarea propriei individualitati. De 
exemplu, una dintre femeile investigate a început o aventura după ce soțul ei 
i-a interzis să se înscrie la cursuri serale. Deci cu cât sinele este mai sacru, cu 
atât mariajul devine mai profan. 


Capitolul 7 - Dragoste pasională, binecuvântare domestică 231 
Damenn se a a 


Deseori, adulterul duce la instalarea conflictelor între dragoste şi familie. 
Rezultatele lui Lawson arată că multe persoane încep relații extraconjugale 
în ideea că vor reuşi să țină relația şi implicarea personală sub control, însă 
aceste convingeri se dovedesc a fi false. La un moment dat, persoana se 
poate trezi că este implicată într-o relaţie satisfăcătoare din punct de vedere 
emotional în afara căsătoriei, fiind forțată să aleagă între continuarea povestii 
de dragoste şi mariaj. 

Conflictele dintre fundamentele de valoare pot fi extrem de distructive, 
ceea ce este valabil şi în cazul adulterului. Lawson arată că majoritatea 
persoanelor suferă profund când trebuie să aleagă între dragoste şi căsătorie. 
În cazul în care căsătoria supravieţuieşte, şansele ca ea să fie afectată sunt 
foarte mari. Este posibil ca partenerii să reuşească să rămână împreună şi 
după terminarea relației extraconjugale, dar costurile implicate sunt mari, 
cum ar fi comunicare deficitară, pierderea încrederii, a afecțiunii fata de 
celălalt şi aşa mai departe. 

Probabil că cel mai important aspect al studiului derulat de Lawson a 
relevat faptul că majoritatea celor care au comis adulter considerau că ceea 
ce au făcut era absolut justificat, chiar şi divorțul ar fi fost justificat, toate 
acestea datorită obligaţiilor persoanei față de propriul sine. Aceste rezultate 
arată în mod clar că, în competiția dintre fundamentele de valoare, sinele 
poate câştiga în fața căsniciei sau a familiei. Un tipar similar s-a reliefat 
şi în urma unui studiu recent al tendințelor de divorț (Vaughan, 1986). În 
perioada de pregătire a divorțului, multe persoane au început să dezvolte în 
mod conştient „o ideologie a sinelui”, o altă expresie a faptului că persoana 
valorifică mai mult sinele decât relația. Pentru a putea justifica terminarea 
unei relații importante, persoana are nevoie de o valoare şi mai importantă, 
iar în prezent, sinele reprezintă o astfel de valoare: Îmi pare rău, dar îmi 
datorez mie însumi să te părăsesc. 

Pe scurt, atitudinea modernă începe să susțină din ce în ce mai mult 
ideea că iubirea nu poate fi compatibilă cu sinele, deoarece în cazul în care 
oprimă sinele nu mai putem vorbi de dragoste adevărată (Bellah şi colab., 
1985). O situaţie în care sinele şi iubirea ar fi în conflict pare de neconceput, 
ambele fiind considerate mai importante decât relațiile de căsătorie. Dacă 
persoana pune capăt unei relații de dragoste, acțiunile sale sunt justificate 
(chiar impuse) în cazul în care o face de dragul posibilității de a se autoexprima 
printr-o altă relație de iubire. Evident, aceste atitudini vor întreține o rată 
foarte mare a divorțului şi atâta timp cât ele persistă, nu ne putem aştepta la 
o scădere substanţială a ratei divorțului. 

Niciunul dintre aspectele discutate mai înainte nu este neapărat un 
dezastru pentru societate. Ceea ce ar putea fi însă o problemă serioasă este 
că acelaşi tip de raționament ar putea fi aplicat şi în relația cu copiii. Dacă 
dragostea pentru sot sau soție poate necesita sacrificarea sinelui, pentru copii 

acest lucru este şi mai adevărat — iar urmaşii pot fi şi mai pretenţioşi, ma; 
nerecunoscători şi aşa mai departe. 

La urma urmei, divorțul nu este neapărat o problemă socială gravă, 
Oamenii pot începe şi termina o relație fără să afecteze societatea. Când doj 
adulți pun capăt unei relații romantice, ei pot reveni în grupul persoanelor 
singure, în căutarea unor noi parteneri sau pur şi simplu pot să îşi vadă mai 
departe de viata. Este posibil ca partenerii să sufere, să apară inconveniente, 
să se cheltuiască sume de bani etc., fără să se aducă prejudicii grave societății, 

În schimb, abandonarea copiilor ar putea deveni o problemă serioasă 
pentru societate, deoarece copii nu pot să-şi poarte de grijă sau să-şi găsească 
singuri părinți noi. Dacă, la un moment dat, adulții ar începe să-şi dorească 
să scape de copii, ca să-şi poată explora şi dezvolta sinele, problema ar fi 
extrem de gravă pentru societate. Adevărul este că problema socială majoră 
asociată divorțului este ruptura care se produce între părinte (de obicei tatăl) 
şi copii. După divorţ, taţii par să-şi fi abandonat copiii — ajung să-i întâlnească 
din cei în ce mai rar, investind din ce în ce mai puține emoții, grijă şi bani în 
creşterea lor. 

Desigur, acelaşi raționament se aplică şi perspectivei copiilor. Dacă 
copiii ar dori să divorțeze de părinţii lor — ceea ce ar putea fi posibil, de 
vreme ce de multe ori părinţii împiedică dezvoltarea şi expresia liberă a 
individualitatii copilului — nu există alternativă disponibilă. 

Deocamdată, nu se întrevede nicio rezolvare pentru această problemă. 
Din perspectiva individului, un factor atenuant ar fi faptul că relația dintre 
părinte şi copil este cât de cât limitată în timp, devenind astfel o relație mai 
uşor de suportat. Cu alte cuvinte, copiii vor creşte şi îşi vor întemeia la rândul 
lor familii, terminând astfel o serie de aspecte stresante şi opresive ale acestui 
tip de ataşament. Părinţii care se simt afectați sau sufocati de relația lor cu 
copiii pot aştepta pur şi simplu până când problema se rezolvă de la sine. 
Exact acelaşi lucru fac şi copiii — aşteaptă să împlinească vârsta la care se pot 
debarasa de influențele şi de autoritatea apăsătoare ale părinților şi pleacă de 
acasă. De obicei, relaţia continuă, însă într-o formă mai limitată şi oarecum 
transformată. Ce este şi mai important este că relația nu mai este o povară 
pentru sine, iar conflictul dintre sine şi relație este în mare măsură rezolvat. 

Dacă luăm în considerare problemele sociale potenţiale, este extrem de 
important ca societatea să poată menține, indiferent de costurile implicate, 
relaţiile dintre părinți şi copii. În prezent, cultura reuşeşte să impună acest 
lucru prin legi, norme şi atitudini. Din punct de vedere legal nu ai voie să 
divortezi de copiii tăi. Din punctul de vedere al atitudinilor, cultura susține 
ideea împlinirii personale prin creşterea copiilor, subliniind că acest statut îi 
oferă sinelui nenumărate oportunități prin care se poate exprima, dezvolta 
şi împlini. Fără îndoială, refuzul de a admite paradoxul parental este parțial 
legat de conştientizarea pericolului pe care l-ar presupune atitudinea 

alternativă. Societatea nu le poate permite oamenilor să înceapă să decidă, 
la câțiva ani după naşterea copiilor, că nu mai doresc să poarte răspunderea 
„creşterii lor. 

Acest pericol însă nu a apărut în epoca modernă. Timp de mai multe 
secole, s-au consemnat cazuri în care unul dintre părinți îşi părăsea familia 
(de exemplu, MacFarlane, 1986; de asemenea, Stone, 1977, p. 35). De cele 
mai multe ori bărbatul era cel care pleca de acasă, deoarece şansele sale de 
a începe o viață nouă altundeva pe cont propriu erau mai mari decât pentru 
sotia lui. Totuşi, de cele mai multe ori acest lucru a reprezentat o problema 

entru societate, deoarece familia abandonată suferea şi devenea dependentă 
de sprijinul financiar şi de alte ajutoare oferite de societate. 

Aspectul nou, specific erei moderne este disponibilitatea unor atitudini 
prin care s-ar putea justifica abandonarea familiei. Dacă sinele este considerat 
un fundament de valoare superior familiei, iar toată lumea acceptă că avem 
dreptul să plecăm dacă mariajul nostru nu este satisfăcător ca să ne putem 
dezvolta sinele, atitudinile existente nu sunt suficient de puternice să 
împiedice părinții să-şi părăsească copiii. În secolele trecute, dacă oamenii îşi 
părăseau copiii o făceau din motive egoiste, iar aceste acțiuni erau considerate 
condamnabile şi nejustificate. Asemenea atitudini probabil că au împiedicat 
multe persoane să acționeze astfel chiar dacă aveau impulsul de a fugi de 
acasă. In prezent însă, urmărirea scopurilor proprii a dobândit o legitimitate 
mai mare decât în trecut. Dacă obligaţiile părinteşti îşi pierd superioritatea în 
fata obligaţiilor fata de sine - iar sinele are o traiectorie ascendentă in acest 
sens — societatea ar putea trece prin perioade de haos şi dezbinări serioase. 

Ar fi cumva aceasta o îngrijorare vană? În momentul de fata este doar 
o speculație, dar se reliefează deja câteva tendințe îngrijorătoare. Numărul 
persoanelor care nu îşi doresc copii este în creştere. Mamele încep să se 
plângă de faptul că după divorţ, taţii încep să îşi caute fericirea şi împlinirea, 
în timp ce ele sunt nevoite să trăiască împreună cu copiii în condiții financiare 
precare (de exemplu, Ebeling, 1990). Numărul părinților care îşi trimit copiii 
neastamparati în spitale de boli nervoase s-a dublat în ultimul deceniu, iar 
oamenii de ştiinţă sunt de părere că două treimi din aceste spitalizări sunt 
nejustificate — cu alte cuvinte, cercetătorii sunt de părere că aceşti părinți 
vor de fapt să scape de copiii lor pentru o perioadă de timp nedeterminată 
‘pentru raport vezi Barrett şi Greene, 1990). 

Din punctul meu de vedere, motivul principal de îngrijorare este 
reprezentat de faptul că întreaga evoluție culturală este orientată în această 
direcție; prin urmare, mă îngrijorează mai putin aceste tendinţe izolate. La 
urma urmei, decizia de a nu avea copii este doar o adaptare la paradoxul 
parental, care nu creează nicio problemă socială. Problemele sociale cele mai 
grave vor apărea doar în cazul în care oamenii vor decide că nu mai doresc 
copii după ce copiii lor s-au născut deja. Sinele, ca fundament de valoare, are 

deja puterea să depăşească valoarea pe care o comportă căsătoria şi, cum vom 
arăta şi în capitolul următor, în unele sfere poate deja transcende şi religia, 
Sacralitatea statutului de părinte este de asemenea pusă la încercare. 

Acest lucru aduce în discuție ultima problemă abordată în acest capitol. 
Cum a reuşit cultura să mențină iluzia că statutul de părinte aduce împlinirea 
personală? 


Despre iluzii faste si nefaste 


În capitolul anterior am arătat că societatea occidentală nu a reuşit 
să mențină valoarea „eticii muncii” — adică, acele convingeri care ridică 
munca la statutul de fundament de valoare şi model de împlinire. Acest 
capitol ne-a demonstrat că aceeaşi societate a avut succes într-o sarcină 
similară - transformarea statutului de părinte într-un fundament de valoare 
şi un model de împlinire. Aceste două seturi de convingeri pot fi percepute 
ca eforturi paralele ale culturii de a construi iluzii. Desigur, ar fi eronat să 
tragem concluzia simplistă că societatea poate sau nu poate să întrețină 
asemenea iluzii la scară largă pe o perioadă mai mare de timp. De ce una 
dintre încercări a avut succes în timp ce cealaltă a eşuat? 

Din anumite puncte de vedere, cele două iluzii sunt similare. Atât etica 
muncii cât şi statutul de părinte implică mitul împlinirii, deoarece ambele 
oferă promisiuni nerealiste legate de trăirea unor emoții pozitive durabile: 
demnitate şi satisfacţii prin muncă, bucuria de a fi mamă şi aşa mai departe. 
Însă, ambele par să aibă şi aspecte negative: ființele umane demisionează 
cand pot să facă acest lucru, iar părinţii sunt mai putin fericiți decât cuplurile 
care nu au copii. 

Ambele atitudini contin câteva contradicții interne. Tensiunea dintre 
autoîmplinire şi negarea identității proprii este vizibilă atât în etica muncii cât 
şi în rolul de părinte. Tensiunea dintre individualism şi colectivism (aspect 
central în atitudinile moderne față de muncă) este oglindită şi în modul în 
care este abordată în prezent familia (adică, conflicte de valoare dintre sine 
şi familie). Chiar mai mult, societatea modernă continuă să ofere alternative 
atât pentru muncă cât şi pentru statutul de părinte: etica libertății personale 
concurează cu etica muncii, iar toleranța față de decizia de a nu avea copii 
(atât în cazul persoanelor căsătorite cât şi în cazul celor necăsătorite) este în 
continuă creştere. 

Totuşi există câteva diferenţe între etica muncii şi etica statutului de 
părinte. Desigur, pentru a înțelege de ce una dintre etici a avut succes iar 
cealaltănu, trebuie investigate tocmai aceste diferențe. Prima diferență majoră 
provine din psihologia socială a motivatiei. Etica muncii a avut de suferit 
din cauza incompatibilitatii dintre recompensele intrinsece şi extrinsece, prin 

sublinierea atât a satisfacțiilor inerente muncii cât şi a beneficiilor externe, 
financiare. Astfel, potrivit tiparului binecunoscut, munca a început să fie 
orientată din ce în ce mai mult spre factori şi motivații externe (adică, în mod 
obişnuit, recompensele externe tind să fie prioritare celor intrinsece). Pe de 
altă parte, statutul de părinte nu a avut de suferit din cauza unui surplus de 
motivații extrinsece, iar numărul motivatiilor intrinsece continuă să fie mare. 

De fapt, tendințele moderne în rolul de părinte probabil că au întărit 
sursele de motivație intrinsecă, de vreme ce, în termenii motivatiei extrinsece, 
a fi părinte devine din ce în ce mai costisitor. Copiii nu mai sunt un bun 
financiar important sau o sursă majoră de venit, ci mai degrabă o sursă 
majoră de costuri şi obligaţii financiare. Astfel, prin muncă se pot câştiga 
bani, iar indiciile de suprafaţă le vor aminti oamenilor că lucrează de dragul 
unor recompense externe, ceea ce, la rândul său, îi va determina să considere 
munca o modalitate prin care se pot câştiga bani. Însă să fii părinte costă bani, 
ceea ce va determina ființele umane să considere statutul de părinte ca fiind 
ceva din care se poate obține motivaţie intrinsecă. 

O a doua diferență constă în faptul că societatea are mult mai multă 
nevoie de iluzia statutului de părinte decât de iluzia muncii. Societatea nu 
are nevoie ca toți membrii ei să lucreze la randament maxim. Există multe 
stimulente prin care majoritatea pot fi convinşi să lucreze suficient de mult 
pentru a înfăptui tot ceea ce este necesar. Cu alte cuvinte, societatea nu se 
va destrăma dacă un număr mare de persoane simt uneori că mai degrabă 
ar face altceva decât să lucreze. Dar societatea s-ar confrunta cu probleme 
severe dacă un număr mare de persoane ar decide să-şi abandoneze copiii 
sau dacă ar decide să nu mai aibă copii. 

În legătură cu această diferență putem vorbi despre faptul că decizia 
de a avea sau nu copii este mult mai opțională decât cea de a munci sau nu. 
Aşa cum am menționat anterior, timp de mai multe secole atât munca cât şi 
statutul de părinte erau în mare parte inevitabile. Pentru foarte multe persoane 
munca este şi în prezent inevitabilă. Dar cu tehnicile moderne de contraceptie 
este posibil să te căsătoreşti şi să faci dragoste fără să ai copii. Astfel, ajungem 
din nou la concluzia că societatea are mai multă nevoie de iluzia statutului 
de părinte decât de iluzia muncii. Oamenii lucrează indiferent de emoțiile pe 
care le încearcă față de muncă, dar societatea ar fi în pericol considerabil dacă 
lumea ar începe să creadă că nu are sens să fii părinte. 

A treia diferență se referă la rezultat. Aceasta este extrem de importantă 
datorită naturii mitului împlinirii. Oamenii sunt destul de dispuşi să aştepte 
pentru a se putea realiza, dar devin stresaţi dacă această promisiune nu se 
îndeplineşte în momentul promis. La sfârşitul mai multor ani de muncă, 
multe persoane nu simt că ar fi realizat ceva important. Natura muncii 
moderne nu le lasă majorității persoanelor un produs concret pe care să îl 
poată considera rezultatul muncii lor. Există, desigur, şi excepții. Un arhitect 

poate admira clădirile pe care le-a proiectat, iar un medic se poate bucura 
de sănătatea bolnavilor trataţi eficient. Dar, pentru cele mai multe persoane, 
rezultatele muncii nu sunt tangibile: să scrii mii de procese verbale, să fi 
derulat multe discuţii de afaceri la telefon, să fi participat la nenumărate 
şedinţe, să fi conceput o serie de proceduri care şi-au pierdut actualitatea 
rapid, etc. Ambitiile legate de muncă nu au fost realizate în totalitate, ja; 
marile aşteptări nu au fost împlinite. 

În schimb, după mai multi ani poți să spui că ţi-ai crescut copiii de 
care te leagă emoții puternice şi care sunt un motiv de mândrie pentru tine. 
Oamenii obişnuiesc să se gândească cu plăcere la experiențele pe care le-au 
avut crescându-şi copiii, uitând stresul, greutățile şi sacrificiile, îngrijorările 
care s-au dovedit în timp a fi nefondate şi aşa mai departe. Chiar şi în cazul 
în care amintirea creşterii copiilor nu este tocmai plăcută, rezultatul — relația 
cu copilul deja adult — poate da senzaţia că efortul depus a avut sens. Astfel, 
un studiu recent arată că un număr surprinzător de mic de persoane în vârstă 
au amintiri pozitive de pe vremea când erau părinți şi îşi creşteau copiii 
(mai ales mamele) şi consideră perioada actuală ca fiind un aspect esenţial 
în povestea de viață. Dar aceste persoane au evidențiat în mod special relația 
curentă pe care o aveau cu copiii lor, relație care le oferea satisfacţii deosebite 
(Kaufman, 1986). 

Mitul împlinirii este susținut cel mai eficient prin metoda proiectării 
sale în viitor. Naşterea şi creşterea copiilor reuşeşte să amâne împlinirea, 
menţinând mai mult timp promisiunea vie. În cazul muncitorilor, persoana 
atinge apogeul carierei sale destul de devreme (Rubin, 1976). În cazul 
funcționarilor, pe la vârsta de 40 de ani persoana deja ştie cam până unde va 
putea avansa în carieră. Astfel, pe la mijlocul vieţii, cele mai multe persoane 
vor trebui să se confrunte cu aspectele dezamăgitoare ale carierei lor şi vor 
trebui să se împace şi cu limitele acesteia. Dar tocmai aceasta este vârsta la care 
rolul de părinte începe să dea roade. Problemele rezultate din convietuirea 
cu copiii par să se estompeze (mai ales datorită faptului că aceştia încep 
să se mute de acasă), iar părinţii pot să se bucure de ei de la distanță. La 
vârsta de 50 de ani părinții au supraviețuit deja şi ultimelor conflicte specifice 
adolescenței şi relațiile dintre ei şi copii s-au îmbunătăţit substanţial. Copilul 
şi-a început recent viața adultă, iar promisiunea împlinirii prin această cale 
persistă. Cu mult înainte să devină evident faptul că nici copilul nu va realiza 
nimic senzațional în viață, se nasc nepoții. Astfel, posibilitatea unei realizări 
extraordinare prin eforturile depuse de-a lungul timpului pentru creşterea 
copiilor se menţine şi la bătrâneţe, chiar şi în momentele în care posibilitatea 
unor succese formidabile în muncă s-a risipit de mult. 

Astfel, chiar din mai multe motive, rolul de părinte poate fi mult mai 
bine reconciliat cu promisiunea mitică a împlinirii decât munca. Chiar şi 
la bătrânețe oamenii pot obține satisfacție şi plăcere din viata copiii lor, iar 

nepoții poartă promisiunea unor mari succese. Dar visele grandioase legate 
de realizări profesionale sunt de obicei zădărnicite înainte de împlinirea 
„vârstei mijlocii. 

Direcţia schimbărilor sociale este de asemenea relevantă. Evoluţia 
modernă a muncii a scăzut treptat viabilitatea eticii muncii, mai ales datorită 
faptului că structura muncii a reuşit din ce in ce mai putin să o susțină ca 
fundament de valoare şi model de împlinire. Aceste schimbări includ 
scăderea posibilităților de autoangajare, divizarea sarcinilor, creşterea rutinei 
şi a repetiției şi aşa mai departe. 

In schimb, societatea a reuşit să menţină vie ideea potenţialului uriaş 
şi unic existent în fiecare sugar. Secolul al nouăsprezecelea idealiza plăcerile 
maternității, iar secolul XX a extins aceste plăceri şi asupra paternității. 
Comparativ cu generațiile anterioare, părinții actuali se pot bucura mai 
mult de copiii lor. Câteva invenţii mai recente au redus substanțial povara 
şi stresul pe care le presupune creşterea copiilor, iar printre ele se numără şi 
împărțirea îndeletnicirilor casnice între părinți, tendința de a avea un număr 
mai redus de copii, mai multe posibilități de îngrijire a copiilor în afara casei 
(creşă, grădiniță etc.). 

Ce concluzii se pot trage din aceste speculații comparative privind 
succesul şi eşecul celor două tipuri de iluzii? Societatea are mai mare nevoie de 
iluzia împlinirii prin creşterea copiilor decât de iluzia împlinirii prin muncă. 
Direcţia schimbărilor sociale, precum şi tiparul general al vieților individuale 
au început să accentueze contradicţiile din etica muncii, dar să estompeze 
sau să le disipeze pe acelea din etica rolului de părinte. În consecință, în 
comparaţie cu realitatea şi iluzia muncii, realitatea naşterii şi creşterii copiilor 
se abate in mod vizibil mai putin de la iluzia propriu-zisă. Recompensele 
extrinsece au subminat satisfactiile intrinsece ale muncii, în timp ce costurile 
extrinsece ridicate ale rolului de părinte au determinat probabil oamenii să se 
concentreze asupra beneficiilor şi satisfactiilor inerente acestora. 

O posibilă concluzie ar fi că iluziile pot fi susținute la mai multe niveluri. 
Posibilitatea succesului este cea mai ridicată în cazul în care societatea are 
nevoie foarte mare de iluzii, când circumstanțele ascund discrepantele dintre 
realitate şi iluzii, iar contradicţiile interne nu produc conflicte şi discordanta 
psihică semnificativă. 


Rezumat și sinteză 


Este absolut esenţial ca prin valorile sale cultura să poată atribui 
sensuri iubirii şi familiei. Dacă nu reuşeşte să facă acest lucru, mai ales dacă 
nu reuşeşte să țină sub control comportamentul sexual, există şansa apariției 
unui număr mare de probleme. Impulsiunile fireşti de dragoste şi sex pot să 

apară şi să dispară între persoane, dar o societate care funcționează eficient are 
nevoie de stabilitate în asemenea relații. Societatea are nevoie ca membrii săi 
să fie de acord (cel putin într-o oarecare măsură) cu un comportament sexual 
acceptabil, să îşi crească şi să îşi socializeze copiii. Sensul este o modalitate 
foarte puternică prin care se poate menţine stabilitatea. Din acest motiv, 
cultura impune sensurile sale asupra proceselor sexuale şi de reproducere 
naturale. 

Dragostea şi familia formează fundamente de valoare importante 
pentru viața modernă. Accentuarea importanţei lor poate fi considerată un 
răspuns al societăţii la criza de valori, similar modului în care modernitatea 
a accentuat importanța sinelui şi a identităţii. Atitudinile actuale refuză să 
admită că dragostea adevărată poate intra în conflict cu interesele proprii 
- astfel, aceste două valori se pot susține reciproc. Totuşi, în cazul în care 
interesele proprii intră în conflict cu obligaţiile casnice sau familiale, sinele 
este cel care se dovedeşte a fi un fundament de valoare mai important. 

În trecut, familiileerauunități economice unite prin necesitate financiară 
şi socială. Multe dintre funcțiile tradiționale ale familiei s-au pierdut , dar 
conceptul familiei ca atare a supraviețuit. Ea s-a transformat într-o rețea de 
relații emoționale intime. În prezent, oamenii se aşteaptă ca familia să le ofere 
împlinire, satisfacţii emoționale şi să le permită să se exprime liber. 

Perspectiva modernă a iubirii şi a familiei abundă de iluzii. Diferențele 
dintre diversele tipuri de iubire (adică pasiune, intimitate şi devotament) 
sunt neclare şi ignorate. Tipic mitului împlinirii, se promite falsa permanență 
~ într-adevăr, în prezent, dragostea şi familia sunt două dintre miturile cele 
mai importante ale împlinirii. Oamenii consideră că a avea copii este un 
aspect esenţial pentru o viata fericită, împlinită, cu sens şi că astfel căsătoria 
va deveni mai puternică. Cu toate acestea, dovezile atestă că naşterea copiilor 
are un impact negativ asupra fericirii şi căsătoriei. 

Paradoxul parental - adică dorința larg răspândită de a avea copii în 
ciuda sacrificării fericirii — dezvăluie foarte multe informații. În primul rând, 
arată că, în caz de nevoie şi în condiţiile potrivite, societatea poate menține o 
serie de iluzii pe scară largă. De asemenea, demonstrează că fericirea nu este 
singurul factor care ghidează viața umană, ci mai degrabă am putea spune că 
oamenii au nevoie de sens în viață. Rolul de părinte poate fi o sursă ineficientă 
de fericire, dar, în acelaşi timp, o sursă importantă de sens. Într-adevăr, a 
avea copii ar putea fi cea mai eficientă modalitate prin care se poate satisface 
nevoia de sens în viața modernă. Mai precis, valoarea şi împlinirea sunt două 
dintre dilemele cel mai des întâlnite în încercarea modernă de a atribui sens 
vieții, iar naşterea şi creşterea copiilor le oferă ambelor soluţii viabile. 

Notă 


1. Macfarlane, 1986; de asemenea vezi Burgess şi Locke, 1945; totuşi, retineti că pentru 
majoritatea mamelor casnice legătura cu copilul primează, iar rolul de mamă îl 
recede pe cel de soție: Lopata, 1971, pp. 61-66. Aparent, majoritatea femeilor 
incluse în studiu, la începutul căsătoriei erau orientate spre relația cu soțul, dar 
după naşterea copiilor direcţia s-a schimbat spre copii. 

2. Prostituatele şi alte femei de excepție pot avea mai mulți parteneri sexuali decât 
oricine altcineva; pe de altă parte însă, comportamentul prostituatelor probabil că 
reflectă mai degrabă considerentul economic şi mai puțin dorința sexuală. 

3. Această trecere spre o atitudine restrictivă necesită de obicei o serie de justificări 
de care au nevoie sacrificiile. În secolele trecute, creştinismul, prin atitudinea sa 
ostilă față de plăcerile sexuale, putea oricând oferi o explicație pentru stilul puritan 
de creştere a copiilor. Odată cu declinul influenței creştinismului asupra culturii, 
această explicație nu mai este viabilă - ar putea fi nevoie de aspecte medicale 
pentru a putea repeta acel efect. Rămâne de văzut dacă pericolul medical este 
suficient de mare pentru a menține succesul stilului puritan de creştere a copiilor 

şi în societatea actuală. 

4. Desigur, există mai multi factori care au contribuit la scăderea natalității, dar 
transformările economice de tipul acesteia au de cele mai multe ori un impact 
semnificativ. 

5. Atkinson şi Glass, 1985; de asemenea, Spanier şi Glick, 1980 — au stabilit că diferența 
medie de vârstă în cazul cuplurilor cu vârste cuprinse între 20 şi 54 de ani este de 
4,1 ani. 


Religia 





Una dintre personalitățile cele mai controversate ale muzicii rock 
a anilor 1950 a fost Little Richard. Versurile melodiilor sale aveau o tentă 
sexuală mult mai explicită decât era normal pentru acea perioadă, cu referiri 
foarte transparente la orgasm, la senzualitate şi la adulter. Pe de altă parte, el 
nu obişnuia să şoptească sau să murmure versurile, ci mai degrabă le urla din 
adâncul plămânilor spre spectatori, dublat din fundal şi de muzica puternică 
în ritm de blues a unui pian şi a câtorva tobe. Notorietatea sexuală şi ritmurile 
muzicii beat le-au asigurat mai multor cântăreți faima, iar Little Richard avea 
pe deasupra şi talent muzical autentic. Astfel, a devenit incredibil de bogat şi 
celebru, a călătorit şi a susținut concerte în toată lumea. 

Într-unul dintre aceste turnee a ajuns şi în Australia, unde la un moment 
dat a văzut o stea strălucitoare (de fapt era un Sputnik, dar el habar nu avea 
de acest lucru), care se deplasa pe cer şi îi trimitea semnale tocmai lui. Astfel, 
Little Richard a avut o revelație religioasă profundă şi în acel moment s-a 
născut pentru a doua oară. Şi-a dat seama de existența păcatului din activitatea 
sa muzicală, decizând să pună capăt carierei şi să îşi dedice viața pentru a-l 
sluji pe Dumnezeu. El a lucrat timp de mai multi ani ca predicator într-o 
biserică Adventistă de Ziua a Şaptea. Casa de discuri cu care avea contract 
încerca să tina secret acest lucru, reeditând cu numele lui discuri cu melodii 
mai vechi, dar Little Richard a refuzat să înregistreze cântece noi şi a decis 
să-şi dedice viața religiei. 

Schimbările dramatice din viata lui Little Richard reflectă puterea pe 
care o pot exercita ideile şi convingerile religioase. Într-adevăr, religia le-a 
oferit oamenilor timp de mai multe secole posibilitatea de a înțelege fenomene 
importante şi, în acelaşi timp, misterioase, ajutându-i să le facă fata şi să se 
adapteze situaţiilor. Little Richard a interpretat Sputnik-ul de pe cer ca fiind 

un semn de la Dumnezeu (poate că asta şi era). Desigur, şi alții au văzut 
acelaşi Sputnik, dar au găsit alte interpretări, însă această întâmplare l-a 
determinat pe Little Richard să schimbe direcția şi sensul vieții sale. Odată ce 
a îmbrăţişat această perspectivă religioasă, totul în jur a dobândit sensuri noj, 
mult mai puternice, care au necesitat schimbări radicale în viața cântărețului. 
O asemenea siguranță sporită în privința sensului vieții este frecvent întâlnită 
în urma experiențelor convertirii religioase (Paloutzian, 1981). 

Religia este o foarte potrivită pentru furnizarea răspunsurilor la 
întrebări legate de sensul vieții. Din unele puncte de vedere este chiar sursa 
cea mai potrivită. Multe persoane cred că sensul vieţii este o problemă legată 
de religie, cu toate că aşa cum am arătat în capitolele anterioare, oamenii pot 
obţine foarte mult sens şi din muncă, dragoste sau din viata de familie. 

Era modernă a fost martora mai multor tendințe sociale care păreau să 
slăbească puterea religiei. Am putea trage rapid concluzia, de altfel eronată, 
că religia pierde teren şi că în curând nu va mai avea niciun efect asupra 
oamenilor. Investigarea mai atentă a convingerilor religioase arată însă 
că ele continuă să fie foarte puternice în Statele Unite, în ciuda declinului 
apartenenței la o anumită congregatie sau al frecventării slujbelor religioase 
(vezi o trecere în revistă de Stark şi Bainbridge, 1984, capitolul 4). Cercetările 
arată că peste 80% dintre americani cred în Dumnezeu, în timp ce doar 6% 
resping ferm posibilitatea existenței lui. 

Religia şi-a pierdut mare parte din influența exercitată asupra 
instituţiilor publice, pierzând mai ales susținerea elitei educate, ceea ce 
induce senzația că a murit sau că este pe moarte. Însă, credința religioasă 
continuă să fie puternică, mai ales în zonele mai puţin vizibile ale societății. 
O cercetare le-a cerut participanţilor să răspundă pe o scală Likert cu 6 
puncte la întrebarea: „Cât de aproape vă simtiti de Dumnezeu în cea mai 
mare parte a timpului?”. La nivel național, 44% dintre participanţi au dat 
răspunsul extrem (adică, foarte aproape de Dumnezeu în cea mai mare parte 
a timpului), procentele cele mai ridicate fiind atinse în zonele defavorizate 
educațional din sudul Statelor Unite (Stark şi Bainbridge, 1985, p. 80-81). 
Desigur, multe persoane nu numai că-şi manifestă credința în Dumnezeu, ci 
cred că simt prezența sa în mod regulat. 

Era modernă a fost afectată de o serie de conflicte dintre ştiinţă şi religie. 
Aceste conflicte au fost în mare parte înţelese greşit, iar în subcapitolele 
ulterioare vom aborda şi aceste disensiuni. Însă, înainte să începem discuţiile 
pe această temă merită să menționăm faptul că funcţiile sensului pot oferi o 
perspectivă utilă asupra aşa-zisului conflict dintre ştiinţă şi religie. 

În capitolele anterioare am discutat despre două dintre funcţiile 
sensului. Mai exact, sensul este folosit pentru a putea prezice şi controla 
mediul înconjurător şi pentru a putea gestiona reacțiile proprii, mai ales stările 
afective. Stiinta s-a dovedit a fi net superioară religiei în predicția şi controlul 

mediului natural înconjurător. Acest lucru nu este deloc surprinzător, de 
vreme ce ştiinţa se ocupă de explorarea mediului natural, în timp ce religia 
este devotată în mare parte forțelor şi ființelor supranaturale. Conflictele 
dintre ştiinţă şi religie s-au datorat adesea predictiilor discrepante privind 
modul de funcționare a lumii naturale, iar de cele mai multe ori predicțiile 
ştiinţifice s-au dovedit a fi cele corecte. 

Însă atunci când vorbim despre a doua funcţie a sensului, ştiinţa este 
mult mai ineficientă decât religia. Religia constituie un sprijin puternic în 
gestionarea stărilor afective, cum ar fi de exemplu cazurile în care individul 
se confruntă cu traume majore dar îşi păstrează credința în valorile supreme. 
De asemenea, religia susține reguli morale care îi ajută pe oameni să-şi 
controleze comportamentul . Ştiinţa nu ne prea sprijină în niciuna dintre 
aceste două probleme. Dacă oamenii ar abandona religia, ei ar pierde o sursă 
extrem de eficientă de consolare, de extaz şi de certitudini morale. 


Credinţă și apartenență 

Tiparele activității religioase pot fi grupate în două categorii mari, 
adică în credință şi apartenență. Religia le oferă oamenilor şansa de a putea 
crede in ceva — de obicei, un set de doctrine despre realitatea naturală şi 
supranaturală care îi ajută să înțeleagă contextul mai larg în care trăiesc. Pe 
de altă parte, religia ne oferă şi o comunitate care ne ajută să simțim că viața 
noastră face parte dintr-o mişcare mai amplă sau că apartinem unui grup de 
oameni cu convingeri similare cu ale noastre. 


Nevoia de credință 


Sensurile complexe sunt asociate cu cadre temporale mai vaste (de 
exemplu Vallacher şi Wegner, 1985, 1987). Pe baza acestei argumentări, 
nivelul cel mai înalt de sens ar fi cel al eternității, iar religia pare să dețină 
adevărurile care vor exista întotdeauna. Astfel, religia oferă contextul cel mai 
larg (adică, adevăr şi valoare eternă) lucrurilor pe care persoana le face într-o 
anume zi. Acesta este un aspect esenţial al religiei prin care putem explica de 
ce reuşeşte să atragă atât de multe persoane. De exemplu, cei care se alătură 
unor culturi se bucură de noua senzație că fiecare acțiune, oricât de laică sau 
de banală ar fi, face parte dintr-un plan divin, care are o semnificație cosmică 
(Rothbaum, 1988). Religia se poate ridica deasupra banalitatii. 

Gândirea religioasă este deci un punct culminant al dorinței generale 
de a crede că ceea ce facem are un sens la un nivel suprem, atotcuprinzător. 
Într-adevăr, mitul sensului suprem este foarte evident în cazul religiei. Aşa 

cum spunea Peter Berger „Religia este încercarea îndrăzneață a omului de a 
concepe întregul univers ca având semnificație din punct de vedere uman” 
(1967, p. 28). Religia ne garantează că indiferent ce i se întâmplă individului, 
bine sau rău, are sens. Dorinţa de a crede că fiecare eveniment face parte 
dintr-un tipar mai vast poate fi împlinită prin religie. 

În capitolul zece vom arăta că suferința poate intensifica nevoia omului 
de a găsi sens în ceea ce i se întâmplă. Deţinând nivelurile supreme ale 
sensului, religia are o capacitate extraordinară de a răspunde la întrebările 
legate de suferință şi de a o face suportabilă. Trebuie să menționăm din nou 
că funcția principală a sensului este aceea de a gestiona stările afective, iar 
religia poate îndeplini în mod eficient această sarcină. În cazul în care oamenii 
simt că evenimentele cu care se confruntă au sens, suferința se reduce. 

De multe ori falsa permanență este un aspect central în mitul sensului 
suprem şi prezența ei este destul de evidentă în cadrul religiei. Doctrinele 
religioase pretind că ar fi eterne (mai permanent de atât nu se poate). Această 
permanență dă seama, în mare măsură, de atracția pe care o exercită religia; 
însă, ea poate deveni şi sursa multor dificultăți, deoarece are tendința 
de a rigidiza doctrinele religioase. Debarasarea de doctrine demodate şi 
introducerea unor idei şi doctrine noi, mai potrivite perioadei respective, nu 
este o sarcină tocmai facilă pentru biserică. De fapt, se întâmplă adesea ca 
noile doctrine religioase să fie nevoite să pretindă că ar fi vechi. De exemplu, 
într-o anumită perioadă, Imperiul Roman a fost bombardat de o serie de 
culte şi de mişcări religioase noi. În descrierea lor, remarcabilul istoric Mircea 
Eliade sublinia că toate aceste credințe noi pretindeau că „există din timpuri 
străvechi”, chiar dacă apăruseră cu mai puțin de un secol înainte (Eliade, 
1982, p. 279). 

Mitul sensului suprem are mai multe implicații pentru religie. În 
primul rând, religia poate atrage mai ales acele persoane care nu reuşesc să 
găsească alte modalități prin care să poată înţelege ce li se întâmplă. Fiintele 
umane sunt înclinate să creadă că ceea ce li se întâmplă are sens, iar religia le 
ajută să creadă că tocmai aşa stau lucrurile. Conflictul dintre religie şi ştiinţă 
a apărut în epoca Iluminismului, deoarece ştiinţa reuşea să ofere alternative 
prin care fenomenele din mediul înconjurător începeau să capete sens — ceea 
ce a dus la concluzia că doctrinele religioase ar fi inutile. Fiintele umane nu 
mai aveau nevoie de religie ca să poată explica mişcarea planetelor şi aşa 
mai departe. Chiar şi în prezent, există o asociere negativă puternică între 
convingerile religioase şi nivelul de educaţie (Stark şi Bainbridge, 1985; vezi, 
de asemenea, Shupe şi Stacey, 1983). Persoanele educate par să nu aibă nevoie 
de religie ca să poată înțelege şi interpreta lumea. Mai degrabă am putea 
spune că religia îi atrage pe cei care nu găsesc explicaţii alternative pentru a 
putea înțelege viata. 

Cei cu niveluri ridicate de educație ar putea avea destul de mult de 
ierdut prin îndepărtarea de religie, deoarece s-ar putea ca ştiinţa să nu le 
indeplinească toate nevoile. Aşa cum am sugerat în primele paragrafe ale 
acestui capitol, religia este o modalitate foarte eficientă (mai eficientă decât 
ştiinţa) de gestionare a stărilor afective, iar dacă o persoană abandonează 
religia, ar putea avea nevoie de altceva cu care să o înlocuiască. La începutul 
secolului XX, Carl Jung (1928) a observat că individul modern apelează 
din ce în ce mai des la psihologie ca să-şi satisfacă nevoile spirituale (vezi 
de asemenea, Rieff, 1968). Din acest punct de vedere, psihologia poate fi 
substitutul ştiinţific cel mai potrivit, mai ales datorită faptului că le promite 
oamenilor că va facilita recuperarea lor în urma unor confruntări traumatice, 
îi va ajuta să-şi găsească un scop în viață şi să înțeleagă modul în care sinele 
individual se încadrează în contextul social mai larg. 

Dar psihologia ar putea să nu fie substitutul perfect al religiei. Pretentia 
exagerată a psihologiei de a fi o ştiinţă care nu vehiculează valori, îi reduce 
semnificativ capacitatea de a satisface nevoile spirituale ale individului. 
Adaptarea (idealul psihologiei) nu este un substitut perfect al împlinirii şi 
al virtuții spirituale (vezi Rieff, 1968). De fapt, în încercarea ei de a înlocui 
nevoile spirituale fără să aibă o bază religioasă, psihologia ar putea fi 
dezavantajată într-o foarte mare măsură; tot ceea ce poate ea să facă este să 
susțină angajamentul individului față de sine ca un fundament de valoare, iar 
acest lucru ar putea avea efecte dăunătoare (pentru o critică mai amplă, vezi 
Wallach şi Wallach, 1983). 

O a doua consecință a mitului religiei ca sursă a sensului suprem este 
aceea că de multe ori doctrinele religioase sunt incompatibile cu puncte de 
vedere diferite, rivale. Ca urmare, aceste doctrine ar putea fi într-o oarecare 
măsură competitive, intolerante, chiar ostile față de alte credințe. Aşa cum a 
susținut recent un cercetător, doctrinele religioase au tendința să devină în 
mod inevitabil extremiste şi intolerante (C. Liebman, 1983). La urma urmei, 
pretenţia religiei de a deține adevărul absolut despre realitatea ultimă nu 
permite compromisuri. 


Nevoia de apartenenţă 


Religia nu este doar o problemă legată de credință — şi apartenența 
este un aspect relevant. Acest lucru este dificil de evaluat în viața Americii 
moderne, aceasta fiind în prezent caracterizată de toleranţă şi de pluralism 
religios. Societatea noastră pune un accent destul de redus pe diferențele 
religioase. Însă, în trecut şi în alte zone geografice, religia oferea posibilitatea 
stabilirii unor legături puternice care mențineau unitatea grupurilor sociale. 


Unele dintre caracteristicile unității religioase sunt foarte bine 
cunoscute. S-au dat mai multe lupte bazate (cel putin partial) pe diferențele 
dintre credințele religioase. Când cruciații creştini au invadat teritoriile 
musulmane din Orientul Mijlociu, multi dintre băştinaşii creştini şi-au oferit 
ajutorul invadatorilor împotriva propriilor compatrioți. Chiar şi după ce au 
început să-şi dea seama că le mergea mai bine sub musulmani decât sub 
ocupația creştină, mulți dintre aceşti creştini le-au rămas loiali cruciaților, care 
aveau aceeaşi religie ca ei (Runciman, 1951-1954). Situaţii similare au apărut 
şi în cazul nesfârşitelor lupte europene dintre protestanți şi catolici. Multe 
persoane s-au alăturat invadatorilor străini împotriva propriilor compatrioți 
(de exemplu, Parker, 1987). 

O cercetare recentă a grupurilor religioase subliniază importanța 
rolului jucat de apartenență. Stark şi Bainbridge (1985) au investigat o cantitate 
masivă de date despre aderarea la un grup religios şi despre părăsirea acestuia, 
incluzând şi cazuri din cadrul diverselor culte şi secte deviante. Rezultatele 
lor arată că singurul factor important este cel al legăturilor sociale. Persoanele 
izolate din punct de vedere social sunt mult mai dispuse să se alăture 
unor asemenea mişcări religioase noi decât cei care au deja stabilite relații 
sociale strânse. Adesea, alăturarea este motivată de dorința de a aparține 
unei comunități (şi mai putin de specificitatea doctrinelor, credințelor sau 
practicilor specifice). De fapt, persoanele sunt de cele mai multe ori atrase în 
grupuri religioase pe bază de prietenie sau datorită altor tipuri de relații cu 
un membru al grupului. Chiar mai mult, celor mai mulți oameni le place să 
aparțină unui astfel de grup fiindcă se simt de parcă ar fi membrii unei familii 
mari sau ai unei comunități restrânse, intime (de exemplu, Robbins, 1988). 
Cei care formează legături sociale puternice (de exemplu prietenii stabile) în 
cadrul grupului religios au tendința să rămână în grup, în timp ce persoanele 
care nu reuşesc să stabilească astfel de legături tind să părăsească grupul. 
Astfel, în toate etapele menționate, legăturile sociale se dovedesc a fi mai 
puternice decât ideologia. Oamenii se alătură sau părăsesc un grup religios 
datorită altor persoane sau relațiilor de prietenie şi mai putin credinței 
lor privind anumite doctrine specifice. De fapt, de multe ori oamenii nici 
nu înțeleg pe deplin doctrinele religiei respective (de exemplu, Albrecht, 
Cornwall şi Cunningham, 1988). 

Subliniem că ar fi necumpătat să negăm importanța credințelor 
religioase în ansamblu. Însă diferențele minore dinntre diverse doctrine 
teologice (deşi ar putea fi tocmai ideile care diferențiază o biserică creştină 
de alta), nu sunt extrem de relevante din punctul de vedere al participării, al 
credinţei şi al practicii individuale. Factorul cel mai important care determină 
aderarea la sau părăsirea unui grup religios este legătura socială. Faptul că o 
persoană îi aparține bisericii Metodiste sau Presbiteriene reflectă mai degrabă 
dorinţa de a frecventa biserica împreună cu prietenii, vecinii şi familia şi mai 

puţin o decizie determinată de diferențele subtile dintre doctrinele celor două 
religii. 

Importanța apartenenței ne permite să concepem ideile religioase 
ca pe nişte contexte pentru grupuri sociale. O religie îi ajută pe oameni să 
convietuiasca şi să colaboreze, ceea ce este una dintre îndatoririle majore 
ale culturii. Este adevărat, persoana religioasă poate explica evenimentele şi 
experiențele cu care se confruntă cu ajutorul sensului şi adevărului suprem. 
Dar la fel de importantă este şi percepția faptului că persoana aparține 
unei comunități de oameni care agreează aceste explicații. Membrii unei 
comunități religioase pot discuta despre evenimente, iar interpretările lor vor 
fi considerate rezonabile de către fiecare dintre aceştia. 

Astfel, religia poate avea o funcţie vitală în viața unui grup social. Dar 
îndeplinirea acestei sarcini nu este tocmai facilă, ceea ce reiese din problemele 
cu care se confruntă multe dintre religii. De fapt, sarcina de a oferi un cadru de 
referință prin care se poate atribui sens tuturor lucrurilor care ne înconjoară 
va pune religia în fața unor nevoi contradictorii şi a unor forțe problematice. 
Următorul subcapitol se va ocupa de examinarea acestor dificultăți. 


Problema socială a religiei 


Capitolele 6 şi 7 au prezentat două dintre cele mai importante surse de 
sens ale vieții şi fiecare dintre acestea a fost asociată cu o problemă pentru 
societate. În cazul muncii, problema era legată de modul în care oamenii 
puteau fi convinşi să-şi îndeplinească sarcinile (deoarece ei nu prezintă 
această tendință în mod natural). În cazul familiei şi al iubirii problema era 
găsirea unor modalități prin care oamenii să-şi poată satisface dorințele 
sexuale şi nevoile afective fără să producă rupturi în rețeaua socială, precum 
şi reconcilierea comportamentului sexual cu diverse probleme financiare 
(cum ar fi creşterea copiilor). 

Problema religiei este oarecum diferită. Religia în sine nu este în sine 
o sursă inevitabilă de probleme sociale, ci mai degrabă o modalitate prin 
care acestea ar putea fi rezolvate (cel putin unele dintre ele). Religia le poate 
explica oamenilor modul în care funcționează universul, le poate justifica 
efortul, sacrificiile şi diverse circumstanțe de viata şi le poate furniza o serie 
de reguli comportamentale pentru a putea convietui in pace. Până aici, totul 
pare să fie în ordine. 

În realitate însă, există o serie de dificultăți majore în obținerea acestor 
rezultate sociale dezirabile. Dificultățile apar, pe de oparte, datorită implicatiei 
profunde a religiei în mitul sensului suprem. Promisiunea adevărului absolut 
şi a sensului suprem rigidizează religia într-o oarecare măsură, conferindu-i 
şi o tentă de intoleranté (C. Liebman, 1983). În consecință, religia nu mai 

funcționează la fel de bine pentru facţiuni cu interese divergente în societate 
şi creează astfel obstacole în adaptarea la schimbările sociale. Să analizăm 
întâi problema factiunilor sociale sau politice cu interese divergente. Stark şi 
Bainbridge (1985) oferă o analiză amănunțită a acestui proces. De-a lungul 
istoriei, noile mişcări religioase au apărut în straturile sociale inferioare, 
printre cei săraci şi oprimati. Aceste persoane sunt foarte receptive Ja 
tendințe noi (aici pot fi incluse şi noi interpretări în cadrul unor religii stabile 
deja), deoarece sunt dezavantajati de regulile de funcționare ale societății 
respective. Clasa socială care se află la putere la un moment dat se aliază de 
obicei religiei care ii justifică şi îi legitimează status quo-ul, dar cei săraci şi 
asupriti doresc o schimbare. Din acest motiv, ei sunt mai receptivi la noile 
tendințe religioase, care, de cele mai multe ori, nu susțin sistemul respectiv 
de guvernare. 

Majoritatea mişcărilor religioase noi se extind o vreme, după care 
expansiunea se opreşte şi noua direcție începe să dispară treptat (Stark şi 
Bainbridge, 1985). Unele mişcări sunt suprimate de autorități (de exemplu 
Cohn, 1970). Uneori, totuşi, una dintre tendințele noi va fi acceptată la scară 
largă şi se va extinde în toate straturile societății. Această religie nouă se poate 
dezvolta în aşa măsură, încât să preia locul sectelor şi credințelor anterioare. 

Atunci când apare acest fenomen, opoziţia inițială a noii religii față de 
status quo-ul social dispare. Acum susținătorii noii religii sunt deja înstăriți, 
sunt clasa care este la putere şi îşi doresc ca noua religie să le justifice poziția 
şi nu să prezică propriul lor colaps. În continuare, noua religie continuă să 
se dezvolte şi să îşi ajusteze doctrinele în aşa fel încât să se potrivească cu 
noile cerințe. Totuşi, în acest proces ea va pierde susținerea săracilor şi a celor 
asupriti, care, în consecință, vor fi foarte receptivi la alte tendințe religioase 
noi (Stark şi Bainbridge, 1985). 

Perioada creştinismului timpuriu oferă o ilustrare excelentă a acestor 
procese. La început, creştinismul a fost religia unei minorități şi atrăgea mai 
ales persoanele oprimate şi săracii din Imperiul Roman, care, pe vremea 
aceea, era păgân. Creştinismul propovăduia doctrine religioase revoluționare 
despre egalitate, despre păcatul de a acumula averi şi despre inversarea 
ordinii sociale. Deci nu este deloc surprinzător faptul că, la început, creştinii 
au fost persecutați de clasa conducătoare! Însă, după ce creştinismul a ajuns 
la putere în Imperiul Roman, şi-a modificat poziția şi a început să justifice 
status quo-ul. Creştinismul proclama ideea că lucrurile erau exact aşa cum 
trebuiau să fie. Sfântul Augustin asemăna societatea cu corpul uman şi 
spunea că fiecare persoană ar trebui să fie mulțumită cu locul pe care îl are 
în societate, exact cum degetul nu îşi doreşte să devină organ de vedere (vezi 
Weintraub, 1978). Evident că o astfel de doctrină susținea status quo-ul social 
şi probabil că nu ar fi fost propusă la începutul creştinismului când lumea se 

aştepta de la Mesia să inițieze răsturnarea politică a structurilor guvernante 
din acea perioadă. 

Astfel, religia întâmpină dificultăți în menţinerea interesului tuturor 
straturilor societăţii. Cei care sunt la putere doresc să mențină lucrurile exact 
aşa cum sunt, în timp ce nevoiaşii şi cei oprimati doresc schimbare. Un sistem 
religios trebuie adesea să aleagă intre mentinerea status quo-ului şi susținerea 
schimbării. De obicei nu le poate satisface pe amândouă. 

O a doua posibilă problemă pentru religie este reprezentată de 
schimbările contextuale. Chiar dacă guvernarea şi puterea rămânneschimbate, 
societatea se dezvoltă şi poate da naştere unor probleme noi. Ceea ce funcționa 
eficient într-o vreme s-ar putea dovedi inutil sau irelevant în altă perioadă. 
Doctrinele religioase, la fel ca fenomenele sociale, se învechesc pe măsură ce 
societatea se schimbă. Nu mai reuşesc să genereze comportamente necesare 
din punct de vedere social sau nu reuşesc să gestioneze eficient stările afective 
- adică, să îi ajute pe oameni să facă fata suferinței. 

În volumul intitulat „Legământul încălcat”! (1975) Robert Bellah 
susținea că națiunea americană s-a bazat pe un set de supozitii morale şi 
teologice despre misiunea şi organizarea Americii. Printre acestea se numără 
perceperea Americii ca o țară de muncitori independenţi, mai ales gospodari 
cu ferme private mici, precum şi o țară de oameni aleşi, cu privilegii morale 
speciale. Pe măsură ce societatea se modifica, aceste concepții începeau să se 
învechească şi să devină disfunctionale, iar în America contemporană religia 
nu mai reuşeşte să tind pasul cu nevoile vremii. De exemplu, agricultura 
şi independența economică sunt imposibile pentru marea majoritate a 
populaţiei, iar sensul unei misiuni supreme care ar justifica exploatarea altor 
minorități etnice a fost în mare parte eradicat. 

O altă ilustrare cunoscută a dificultății de a tine pasul cu trecerea 
timpului este oferită de problemele cu care se confruntă în prezent 
Biserica catolică modernă. Doctrinele sale legate de infailibilitatea papală 
îi diminuează capacitatea de adaptare. Este destul de dificil să contrazici 
ceea ce a fost enunțat de un papă anterior, iar până acum am avut mai 
multi papi cu mai multe opinii. Opoziția Bisericii catolice în ceea ce priveşte 
contraceptia a fost probabil favorabilă societăților din trecut, în epocile in 
care copiii reprezentau un avantaj financiar pentru părinți iar societatea avea 
nevoie de mai multi cetățeni. În societatea moderna însă, un număr mare 
de copii duce la dezavantaje atât la nivel social (deoarece societatea suferă 
din cauza suprapopulării), cât şi la nivel individual (mai ales în cazurile în 
care copiii devin o povară financiară). Biserica ar putea beneficia dacă şi-ar 
modifica atitudinea față de contraceptie, însă mitul sensului suprem necesită 
consecvență, prin urmare nu-și poate permite schimbări de poziție. 





1 În original, The Broken Covenant (n. tr.). 

Religiile care într-adevăr nu se pot schimba se vor invechi şi se yo, 
perima rapid. Soluţia religiei la problema socială a schimbării constă în 
găsirea unui mijloc prin care se poate modifica fără să fie nevoită să recunoască 
acest lucru. Investigaţii recente au relevat modul în care diverse perioade 
din istoria Europei au decis să accentueze anumite caracteristici specifice ale 
Creştinismului (vezi mai ales Clebsch, 1979). Contradictiile şi neconcordantele 
dintre doctrinele creştine specifice diverselor ere erau de cele mai multe ori 
bagatelizate. Aceste contradicții au început să fie considerate o sursă de 
putere, deoarece astfel religia menținea credința suficient de flexibilă, încât 
să se poată adapta circumstanțelor sociale aflate în continuă schimbare. 

De multe ori, mişcările religioase noi aleg o strategie mai îndrăzneață 
ca să se poată dezvolta şi încep să acuze sistemul religios dominant de 
tendințe clare de disolutie. Când religia nu mai este compatibilă cu condiţiile 
momentului respectiv, apare o nouă sectă şi pretinde că ar fi descoperit 
principiile religioase originale într-un fel care ar putea fi relevant pentru viața 
contemporană. Acesta este de fapt un proces de rafinare şi de reinterpretare 
a religiei, dar de multe ori realitatea schimbării religioase este mascată foarte 
abil. In loc să se spună că societatea a evoluat în timp ce religia a rămas 
neschimbată, noua mişcare religioasă susține că sistemul religios dominant 
s-a degradat şi s-a îndepărtat de principiile originale. De exemplu, sistemul 
religios dominant este criticat de decadenta, de corupție şi se accentuează 
faptul că nu mai întruchipează învățăturile lui lisus în sensul lor adevărat. In 
schimb, noua sectă religioasă se prezintă sub forma unei variante îmbunătățite 
a credinței, care pretinde că ar reprezenta calea de întoarcere spre versiunea 
originală (Stark şi Bainbridge, 1985). 

Varianta americană a procesului schimbării religioase a fost expusă în 
binecunoscuta analiză a lui William McLoughlin (1978). Statele Unite au trecut 
printr-o serie de revoluții religioase, de obicei denumite „reînvieri”. Acestea 
au avut loc de fiecare dată când biserica aflată la putere nu a mai reuşit să tina 
pasul cu viata socială şi cu nevoile spirituale ale oamenilor. In accepțiunea 
lui McLoughlin, aceste „mari reînvieri coincid cu perioadele în care sistemul 
cultural trebuia revitalizat ca să poată rezolva problema discrepantelor 
apărute între norme şi experiență, între credințe vechi şi realități noi, între 
tipare de comportament care dispar şi tipare noi care abia emerg” (1978, p. 
10). Aceste reînvieri pretind că ar fi mişcări nativiste sau traditionaliste care îi 
îndeamnă pe oameni să se întoarcă la valori şi la credințe mai vechi. În realitate 
însă, acestea sunt mişcări care reinterpretează doctrinele religioase în aşa fel 
încât să le scoată în evidenţă şi să le compatibilizeze cu viața socială actuală şi 
cu problemele cu care se confruntă aceasta. Fiecare dintre reînvierile cele mai 
importante a fost urmată de o perioadă în care instituțiile sociale, politice şi 
economice au fost restructurate (McLoughlin, 1978, p. 11). 

Cu alte cuvinte, religia oferă justificare şi legitimitate pentru societate. 
Când circumstanțele încep să se schimbe, societatea poate ține pasul doar dacă 
primeşte „permisiune“ de la setul de convingeri şi valori supreme. Schimbarea 
socială înaintează prin reinterpretarea religiei, urmată de schimbări efectuate 
în instituţiile majore ale societăţii. Astfel, ideologia religioasă devine un 
mediator între diverşi factori financiari, care se schimbă din proprie inițiativă 
sau ca răspuns la noile condiții şi la restructurarea socială. 


Invenţia scopului vieții 

Subcapitolele anterioare au oferit informaţiile necesare înțelegerii 

funcţiei pe care o deține religia în dezvoltarea sensului vieții, iar următoarele 

parti vor examina modul în care religia reuşeşte să facă acest lucru. Răspunsul 

religiei la fiecare dintre cele patru nevoi de sens are o poveste complexă şi 
interesantă. Cred că ar fiindicat să începem cu nevoia pentru scop. 


Apariția sistemelor de mântuire 


Religiile nu au prescris dintotdeauna scopuri pentru viața umană. 
Formidabila trecere în revistă a ideilor religioase timpurii a lui Eliade (1978) 
oferă o imagine clară despre credințele religioase primitive (şi de la începutul 
civilizației) de peste tot din lume. Deşi Eliade a muncit extrem de mult ca 
să explice diferențele subtile dintre aceste religii, similaritatile dintre ele 
sunt uluitoare pentru majoritatea oamenilor, în afară de cercetătorii cei mai 
pasionați de acest subiect. 

În mod obişnuit, religiile timpurii explicau modul în care au luat naştere 
pământul şi oamenii, de obicei bazându-se pe un mit al genezei. Ele au oferit 
şi ideea unei forme de supraviețuire după moarte, precum şi instrucțiuni 
privind comportamentul față de cei decedați (de exemplu, venerarea 
strămoşilor). Extazul şi transa şamanilor erau modalități importante prin care 
puteau fi abordate forțele supranaturale. Pentru primii oameni, acest lucru 
însemna explicarea caracteristicilor mediului natural, de exemplu originea 
focului, şi crearea miturilor pentru vânători, acestea reprezentând cel mai 
des ideea că animalele erau conduse şi protejate de un „Stăpân al animalelor” 
(orig. „Lord of Wild Beasts”) care trebuia invocat pentru a avea succes la 
vânătoare. Mai târziu, când omenirea a început să se ocupe de agricultură, au 
apărut explicaţiile religioase ale fertilităţii şi ciclicitatii timpului (de exemplu 
succesiunea anotimpurilor), misterele vegetației, adorarea soarelui şi aşa 
mai departe. În cele mai multe religii timpurii apare şi povestea potopului 
primordial. Adesea apăreau şi explicații pentru sacrificii şi utilitatea lor. În cele 

din urmă, au apărut şi câteva idei morale rudimentare privind semnificația 
divină sau cosmică a ordinii sociale, a diferenței dintre bine şi rău, a justiției, 
de cele mai multe ori într-o formă amalgamată. 

Cam aşa arătau religiile timpurii. Dovezile dinainte de 10.000 î.e.n. sunt 
destul de vagi şi se bazează mai ales pe inferente, însă dovezile privind ideile 
religioase din perioada dintre 10.000 — 2000 î.e.n. sunt mult mai complexe, 
directe şi explicite. În această perioadă lungă de timp ideile religioase au 
explicat şi motivul pentru care lumea era exact aşa cum era, au oferit g 
serie de sfaturi pentru a putea face față forțelor supranaturale, precum şi 
promisiunea vieții de după moarte. Nu există multe dovezi care să arate că 
pe vremea aceea viața umană dispunea de surse de împlinire. Astfel, ideile 
morale se limitau la noțiuni rudimentare legate de modul în care ar trebui să 
funcţioneze societatea. 

Pe la sfârşitul acestei perioade, religiile antice au început să dezvolte o 
serie de idei noi. Iudaismul a introdus o perspectivă religioasă asupra istoriei. 
A început să sporească importanța acordată conceptelor de bine şi rău, mai 
ales în religiile Iranului şi în iudaism. Teologia a început să devină din ce în ce 
mai detaliată şi mai complexă; de exemplu, elenismul păgân târziu avea mai 
mulți zei şi zeițe, fiecare cu poveştile aferente. În ciuda acestor direcţii noi de 
dezvoltare, nu există nicio dovadă că aceste religii ar fi oferit vreo doctrină 
explicită privind scopul vieţii umane. 


Perioada de tranziţie. Ultimele două milenii înaintea lui Hristos pot 
fi considerate o perioadă de tranziție, deoarece în diverse religii au început 
să apară referiri la faptul că viața omului are un scop. Misticismul timpuriu 
(mai ales sub forma inițierii şi a misterelor) a început să apară în diverse 
zone ale pământului. Probabil că primul loc în care acestea au apărut a fost 
India, inspirate probabil şi de planta psihotropă numită Soma, care inducea 
experienţe sacre persoanelor care o consumau. În momentul în care a încetat 
consumul de Soma s-a încercat găsirea unor tehnici prin care persoana îşi 
putea induce stări similare; astfel au apărut yoga, meditatiile etc. Kabbalah 
ludaică era o altă formă rudimentară de misticism. 

Între timp, în religiile elene au apărut Misterele Eleusine, bazate mai 
ales pe noțiunea că ceea ce se învață sau se experimentează în cadrul inițierii 
sacre va asigura fericirea de după moarte. Zeul Dionysos, cel născut de 
două ori, domină în mare măsură păgânismul elen târziu. Dionysos este un 
simbol foarte important prin care se sugerează potenţialul divin al omenirii, 
deoarece acest zeu (la fel ca Iisus) era rezultatul împerecherii unui zeu cu 
o muritoare, iar acest metis a ajuns între zei. Dionysos a fost asociat şi cu 
experienţe religioase puternice, chiar extatice. 

Tiparele tranziției se regăsesc şi în miturile germanice din această 
epocă. Aceste popoare credeau că ceea ce făceau în viață, mai ales vitejia 

în luptă, le determina soarta de după moarte. Curajul în luptă le deschidea 
portile Valhallei, un loc privilegiat pentru viața de dincolo. 
Astfel, în ultimele două milenii dinaintea lui lisus, religii din diverse 
arti ale lumii au început să se dezvolte în direcţia care accentua posibilitatea 
existenţei unui scop al vieții umane. Aceste orientări sugerau că ceea ce făcea 
sau trăia persoana de-a lungul vieții putea fi elementul care determina soarta 
sa după moarte (Eliade, 1978). 


Debutul mântuirii. În secolele de dinainte şi de după naşterea lui 
Hristos, toate religiile din lume au trecut prin schimbări fundamentale. A 
apărut noțiunea mântuirii care oferea o viziune cu totul nouă asupra scopului 
vieții umane. Aceasta exprima imaginea sau conceptul potențialului uman, 
a tendinței spre perfecțiune şi a unei experiențe supreme. De obicei, aceste 
tendințe ofereau sfaturi privind modul în care trebuie trăită viața pentru a 
putea atinge aceste stadii de dezvoltare. Mântuirea este un concept extrem 
de important al împlinirii umane. De fapt, mântuirea poate fi considerată 
prototipul conceptelor de împlinire. 

Potrivit lui Eliade (1982), primele sisteme de mântuire au apărut în 
India, în jurul anilor 600 î.e.n., sub forma brahmanismului şi a hinduismului. 
Aceste sisteme de mântuire susțineau că viata este suferință, dar omul nu 
are motive de disperare fiindcă religia poate vindeca suferințele inerente 
condiției umane. 

Budismul a apărut ca o adevărată forță în acest sens. Buddha respingea 
existența zeilor, chiar şi ideea de zeu ca atare, subliniind înschimb posibilitatea 
mântuirii umane. Nirvana semnifica evadarea din ciclul reîncarnărilor şi 
sfârşitul suferinței umane. Puritatea etică, initierile şi tehnicile mistice (mai 
ales meditaţia) erau propuse ca mijloace prin care se poate atinge împlinirea. 

Budismul nu este însă un caz izolat. Rivalul său cel mai puternic era 
Jainismul, o altă religie indiană a mântuirii, pe lângă care exista un număr 
destul de mare de alte sisteme de mântuire mai putin eficiente. Între timp, 
în vest, în religia elenă au apărut noțiuni şi tehnici de mântuire, cele mai 
cunoscute fiind cele legate de orfism. Orfismul este o variantă îmbunătățită 
sau rafinată a Misterelor Eleusine, deoarece i-a adăugat idei noi despre 
migrarea sufletului după moarte şi aşa mai departe. Orfismul accentua 
importanța unor tipuri specifice de introspectie şi de cunoaştere sacră, acestea 
fiind considerate tehnici esenţiale pentru a accede la mântuire; moartea şi 
renaşterea erau, de asemenea, teme centrale ale orfismului. 

În Roma, cultul mântuirii păgâne a apărut în jurul anului 200 î.e.n., 
introducând ideea adorării lui Attis şi Cibele, precum şi diverse tehnici de 
inițiere bazate pe experiențe extatice. Neofitii dansau extatic, biciuindu-se şi 
crestându-şi trupul până la sânge. Reprezentanții de vază ai cultului puteau 
deveni atât de extaziati în timpul acestor ritualuri, încât ajungeau să-şi taie 

organele genitale, după care s-o ia la fugă pe străzile oraşului, aruncând până 
la urmă organul retezat pe o fereastră deschisă (Tannahill, 1980). 

Creştinismul a luat naştere din credința iudaică, adăugându-i un 
număr mare de idei legate de mântuire. lisus propovăduia că virtutea 
morală, statornicia în credință şi probabil şi cunoaşterea sacră (gnosis), 
asigurau intrarea în împărăţia lui Dumnezeu. Raiul a ajuns să fie considerat 
binecuvântarea de după moarte. Aceste credințe au fost păstrate şi rafinate 
în cadrul Islamismului, care este de fapt o altă religie a mântuirii, care a 
devenit apoi un important rival (şi pericol militar) atât al creştinismului cât 
şi al budismului. 

În sfârşit, religia iraniană s-a dezvoltat în aceeaşi manieră. Între anii 
250 î.e.n. şi 200 e.n., zeului Mitra (zeul soarelui), i s-au atribuit o serie de 
funcţii asociate cu mântuirea umană. La fel ca şi creştinismul sau islamismul, 
mitraismul le promitea mântuirea tuturor credincioşilor (deşi toate aceste 
religii desconsiderau femeile sau cel puţin le privau de anumite drepturi). 
Pe de altă parte însă, nu era nevoie de origine privilegiată sau de realizări 
mistice specifice. 

Astfel, religiile din toate părțile pământului au început deodată să ofere 
definiții ale scopului vieții umane. Timp de mai multe milenii nu a apărut în 
religie ideea mântuirii. Însă, brusc, religiile din mai multe zone ale lumii au 
început să ofere abordări total noi privind existența umană. Noile religii erau 
în cea mai mare parte sisteme de mântuire, deoarece descriau potenţialul 
ființei umane, motivul pentru care omul ar trebui să -şi dorească să ajungă în 
această stare şi paşii necesari pentru atingerea acestei stări. 


Viaţa ca suferință 


Astfel, până la un anumit punct în istorie, religiile nu le ofereau 
oamenilor vreun scop în viață, după care au început să le pună la dispoziție 
ideea rostului vieţii. Chiar mai mult, aceste schimbări au avut loc în diverse 
locuri de pe glob, în cursul câtorva sute de ani, după mai multe milenii în care 
religia nu a abordat deloc problema scopului vieții. Privind aceste schimbări, 
putem spune că modificările acestea au decurs foarte repede, pe o arie extinsă, 
inducând schimbări fundamentale în religie. Se pare că a apărut o schimbare 
în aşteptările impuse de oameni posibilităților oferite de religie. 

Motivul acestei schimbări fundamentale nu este tocmai evident şi ar 
putea implica mai multi factori. Una dintre cauzele posibile ar putea fi o 
schimbare în mentalitatea umană (Jaynes, 1976). Totuşi, un motiv plauzibil 
ar fi schimbarea survenită în modul în care omul îşi trăia viața. Este posibil 
ca viața umană să fi devenit mai stresantă şi mai problematică, iar oamenii 
să fi avut nevoie de mai multe resurse religioase ca să se poată adapta noilor 

condiţii. O doctrină religioasă a împlinirii ar fi avut un succes imediat, 
deoarece ar fi putut ameliora aspectele negative ale vieții cotidiene. 

Această abordare se potriveşte întocmai cu ideile religioase. Ideile 
indiene ale mântuirii pornesc de la premisa că viața este suferinţă, iar religiile 
ulterioare au împărtăşit şi ele această abordare sumbră a vieții. A fi om 
însemna să suferi, ceea ce era totuşi acceptabil deoarece făcea parte dintr-un 
plan divin care le promitea adevăraţilor credincioşi fericirea fără de sfârşit. 
Creştinii prezentau suferințele lui lisus ca pe un model al experienței umane. 
Această imagine era promovată în aşa măsură încât credincioşii încercau în 
mod activ să-şi provoace suferințe, prin abandonarea voluntară a bogățiilor 
pământeşti, prin martiraj sau prin autoflagelare. 

Conceptul de „viața ca suferință” este unul integrativ, foarte larg 
răspândit. Această idee invocă niveluri ridicate de sens, deoarece reuşeşte 
să generalizeze şi să depăşească probleme specifice. Elementul cheie s-ar 
putea să nu fie amploarea unei anumite suferințe ci evaluarea întregii 
suferințe în comparaţie cu o idee despre modul în care lucrurile ar trebui 
să fie. Câinii şi copiii mici suferă pe termen scurt, trecând uneori prin orori 
cumplite, dar tind să accepte viata aşa cum este ea mai uşor decât adulții, 
datorită faptului că nu îşi pot imagina alternative. Dacă a fost într-adevăr 
vorba despre o mentalitate nouă, probabil că diferența ar consta mai degrabă 
în modul în care oamenii începeau să se gândească la posibilități alternative, 
care, prin comparaţie, reuşeau să pună prezentul în inferioritate. Probabil că 
noua mentalitate reuşea să formeze legături mai complexe între mai multe 
experiențe individuale, neplăcute şi să tragă concluzia că viața umană este 
plină de suferință. 

Această explicație a inventării scopului de către religie se bazează pe 
prezumția că sistemele de mântuire le atrag doar pe acele persoane care 
consideră că viata este mizerabilă. Această prezumție poate fi testată dacă 
facem o altă predictie şi anume că entuziasmul religios s-ar diminua, dacă 
viata ar deveni plăcută (vezi Stark şi Bainbridge, 1985). Aceasta este o ipoteză 
foarte vagă, dar totuşi pare plauzibilă, mai ales în lumina noilor dovezi. În 
cadrul claselor sociale influente ale societății occidentale moderne, credința 
religioasă a pierdut foarte mult din efectul şi importanța pe care le-a avut 
odinioară. Acest lucru poate fi cauzat de faptul că aceste persoane nu au 
nevoi emoționale stringente, fiindcă viata lor nu este suficient de nefericită. 
A devenit deja o constatare banală faptul că în timp de război şi atunci când 
oamenii sunt supuşi unor suferințe majore, credința sporeşte. Viitorul religiei 
poate fi prognozat în funcţie de gradul de suferință din viata umană. În cazul 
în care condiţiile de viață vor deveni din ce în ce mai bune, religia va pierde 
teren. Dar dacă lucrurile se înrăutățesc, oamenii se vor întoarce din nou spre 


religie. 

Dovezile obținute recent continuă să confirme ipoteza suferinței. Pe 
măsură ce generația baby boom? înaintează în vârstă, locurile din biserici înce 
să se umple din nou. Participarea a trei grupuri principale — cei necăsătoriți, 
cei căsătoriți cu copii şi părinţii - corespunde nivelurilor de fericire descrise în 
capitolul anterior. Cuplurile căsătorite cu copii, mai ales copii mici, Prezintă 
rata cea mai ridicată de religiozitate reînnoită şi desigur, nivelul lor de fericire 
este cel mai scăzut. O proporție medie de celibatari se întorc la religie într-o 
rată medie, ceea ce este compatibil cu nivelul lor mediu de fericire. Însă, 
grupul cel mai fericit, cei căsătoriți dar care nu au copii prezintă rata cea maj 
scăzută de religiozitate (Woodward, 1990, p. 52). 

Dacă ipoteza nefericirii este corectă, atunci sistemele mântuirii 
reprezintă un triumf al culturii asupra naturii. Nevoile înnăscute nu reuşesc să 
ofere suficientă plăcere sau satisfacţii, astfel oamenii se întorc spre motivațiile 
culturale — iar religia este în totalitate o creație culturală (vezi Berger, 1967). 
(Conform cunoştinţelor de care dispunem, putem spune că alte specii nu 
au dezvoltat religii). Religia recunoaşte faptul că natura produce suferință, 
de aceea le promite oamenilor forme supreme de fericire în viitor. Merită 
să menționăm faptul că apariţia sistemelor de mântuire a fost însoțită de o 
percepție schimbată privind relația omului cu natura. Religiile antice găseau 
divinul în natură şi îi învățau pe oameni cum să trăiască alături de natură. 
Noile religii au fost mai ambivalente în privința relației omului cu natura, 
exprimând adesea ostilitate față de nevoile înnăscute. Plăcerea sexuală, 
confortul fizic, bunăstarea financiară, rasfatul cu bucate şi băutură, precum 
şi alte plăceri naturale au fost criticate sever în noile sisteme de mântuire. 
Idealul creştinismului, budismului şi al islamului cerea abandonarea tuturor 
acestor plăceri. Pe scurt, împlinirea este percepută de religie ca o modalitate 
prin care omul îşi poate depăşi latura înnăscută. 


Suferinta în prezent 


Capacitatea de a face suferința tolerabilă a rămas un aspect central al 
religiei, iar de-a lungul timpului acesta a constituit unul dintre beneficiile 
cele mai importante pentru individ şi pentru societate. Marx declara că 
religia este „opiu pentru popor”, dar conotatia nu trebuie să fie chiar atât de 
negativă. Dacă am înlocui cuvântul „opiu” cu „analgezic“, am putea evalua 
funcţia religiei în ambele direcții - pozitivă şi negativă. Viața implică durere, 
iar analgezicele sunt binevenite. Dacă oamenii reacționează la suferință prin 
fervoare religioasă şi nu prin violență, putem spune că efectele religiei nu 
sunt neapărat negative. Analgezicele pot duce la dependenţă, dar în acelaşi 
timp reuşesc să reducă imediat durerea. 


2 Baby boom este o sintagmă care se referă la persoanele născute între 1950 şi 1970 (n. tr.). 

Teodiceea este termenul formal pentru explicarea, pe baze religioase, 
a suferinței umane (de exemplu, Berger, 1967). Acestea nu sunt neapărat 
argumente teologice. Realitatea este că multi țărani europeni au făcut 
fata foametei sau morții unui membru al familiei datorită convingerii că 
Dumnezeu trebuie să fi avut motivele sale, chiar dacă nu-şi puteau închipui 
care ar fi acestea. Acest tip de adaptare a fost ridiculizat de către Freud (1930), 
care îl considera superficial din punct de vedere intelectual (ceea ce ar putea 
fi adevărat), dar care reprezintă şi o modalitate extrem de eficientă şi de 
puternică. Dacă eşti dispus să accepti doctrinele religioase şi să crezi că există 
un motiv suprem pentru suferința ta, iar prin această acceptare suferința ta 
devine mai uşor de suportat, atunci putem spune că am obținut un beneficiu 
foarte mare cu riscuri foarte reduse. 

Pentru a satisface nevoia de scop, persoana obține sens din comparatia 
evenimentului cu care se confruntă în prezent cu posibile evenimente din 
viitor. Evenimente neplăcute actuale pot fi percepute ca acceptabile dacă sunt 
relationate cu evenimente plăcute sau dezirabile din viitor. Stresul, chiar şi 
suferința profundă sunt tolerabile timp de câțiva ani dacă viața de pe pământ 
este legată de promisiunea fericirii fără de sfârşit de după moarte. Chiar şi 
tragediile majore, cum ar fi moartea propriului copil sau eşecul profesional 
pot deveni suportabile dacă se stabileşte o legătură cu fericirea din viitor. 
Dar dacă oamenii încetează să mai creadă în promisiunea fericirii de dincolo, 
capacitatea lor de a reduce din intensitatea suferinței este diminuată sever. 

Desigur, aceasta explică eşecul Rusiei în încercarea de a elimina 
religia din viața cotidiană. Promisiuni politice şi sociale lumeşti au înlocuit 
alte promisiuni religioase lumeşti, pe care oamenii le-au acceptat o vreme. 
Dar când au observat că deceniile marilor sacrificii nu au dus la instaurarea 
societății utopice şi a unei perioade de fericire, oamenii şi-au pierdut credința 
în aceste promisiuni. Astfel, deşi viața s-a îmbunătăţit substanțial, ruşii au 
devenit din ce în-ce mai nemulțumiți. A reapărut credința religioasă, deoarece 
promisiunile religiei nu pot fi infirmate. O astfel de promisiune stabilă, de 
încredere, îi poate ajuta pe oameni să poată face fata suferinței şi privatiunilor 
(Stark şi Bainbridge, 1985). 

Teodiceea este un exemplu excelent pentru ilustrarea modului încare se 
pot gestiona stările afective prin sens. Când se confruntă cu necazuri, ființele 
umane se simt rău. În mod miraculos, anumite gânduri, sensuri ne pot ajuta 
să ne simțim bine. Una dintre funcțiile cele mai importante ale religiei este 
tocmai capacitatea ei de a induce asemenea gânduri. Religia ne prescrie cum 
să interpretăm nenorocirile, mai precis, religia stabileşte legătura dintre aceste 
evenimente şi situații dezirabile din viitor. Împlinirea este un scop suprem şi 
bunul cel mai de pret al vieții umane, iar religia a reuşit să ofere promisiuni 
mai impresionante şi mai convingătoare decât orice altă sursă de sens. 

Concluzie 


În ultimele două mii de ani, religia le-a oferit oamenilor promisiunea 
concretă a posibilității de împlinire. Într-adevăr, religiile moderne pot fi 
definite în termenii conceptelor şi tehnicilor prin care le oferă oamenilor 
posibilitatea de împlinire. Mântuirea îi stabileşte vieții umane un scop, 
orientează deciziile şi transformă suferința şi privatiunile în stări suportabile 
(vezi Paloutzian, 1981). 

Promisiunile religioase ale împlinirii cuprind miturile împlinirii. De 
obicei acestea promit stări permanente de fericire neîntreruptă: te vei simți 
bine tot timpul, vei avea tot ce iti doreşti şi vei ştii tot. 

Virtutea morală este un ingredient important al majorității tehnicilor 
care duc la împlinire. Mântuirea religioasă le este disponibilă doar celor 
cu moralitate perfectă. Această doctrină are câteva implicaţii valoroase şi 
utile din punct de vedere social. În primul rând, prin ea se pot încuraja o 
serie de comportamente dezirabile social. Astfel, religia facilitează procesul 
prin care moralitatea îi ajută pe oameni să conviețuiască. Peroanele oneste, 
bine-voitoare, generoase, care sunt dispuse să-şi împartă bunurile cu ceilalți 
şi aşa mai departe, vor fi considerate cetățeni mai buni decât cele care nu 
procedează astfel. 

Un al doilea beneficiu al acestei doctrine este că reuşeşte să extindă 
substanțial capacitatea religiei de a alina suferința umană în situații tragice. 
În multe cazuri, suferim din cauza celor care trag foloase de pe urma noastră. 
Se pare că multe persoane îşi găsesc alinarea în convingerea că aceia care îi 
nedreptatesc vor fi pedepsiţi şi privați de posibilitatea mântuirii (de exemplu, 
Raboteau, 1978). Această acceptiune explică succesul creştinismului timpuriu, 
deoarece promitea la scară largă că în lumea de dincolo, cei care dețineau 
averi şi se aflau la putere vor fi osanditi, iar săracii şi oprimatii vor fi răsplătiți. 

Credinţa în mântuire a avut un rol esenţial în atribuirea sensului vieţii. 
Aceste convingeri pot îndruma persoanele ce decizii să ia şi de ce, liniştindu-i 
în acelaşi timp că decizia luată este cea corectă, chiar dacă consecințele par să 
fie negative. Este mai înțelept să rezişti tentatiei, chiar dacă acest lucru te va 
priva de fericire, deoarece această rezistență va creşte şansele să fii mântuit. 
Astfel, mântuirea religioasă îi oferă vieţii un scop la nivelul sensurilor 
supreme. De asemenea, este util şi în viața de zi cu zi, deoarece deciziile 
specifice şi principiile vieții cotidiene sunt desprinse din aceste concepte 
complexe. 

Fundamentul suprem al valorii 


Religia este o sursă extrem de puternică de valoare atât la nivel 
individual, cât şi cultural. Într-adevăr, de multe ori, conducătorii politici 
şi mişcările politice încearcă să se ralieze abordărilor religioase populare. 
Avantajul major pe care religia îl poate oferi unui sistem sau grup politic este, 
mai presus de toate, oferirea unui fundament solid de valoare. Religia poate 
justifica şi legitima dorința de a accede la putere sau afilierea la un program 
politic. Oamenii vor coopera mult mai eficient în cazul în care consideră 
că autoritățile acționează just — adică au o cauză dreaptă şi revendicarea 
puterii este justificată. Mişcările politice devin vulnerabile sau îşi pierd din 
legitimitate în momentul în care dorința lor de a acapara puterea include 
motivații suspecte. Religia poate suplimenta această legitimitate. 

Un aspect central al funcţiei religiei constă în oferirea unei baze necesare 
înțelegerii diferenței dintre bine şi rău. Dacă universul a fost creat conform 
unui anumit plan, atunci este bine să cooperezi şi este rău să te opui planului 
dumnezeiesc. Voința lui Dumnezeu nu necesită explicații ulterioare. Niciun 
credincios nu pune întrebarea „De ce aş face sau de ce mi-ar păsa ce doreşte 
Dumnezeu?” Voința divină este un criteriu suprem, incontestabil, despre ce 
este bine şi ce este rău. 

Probabil datorită faptului că este cel mai puternic fundament de 
valoare, religia a fost asociată în mod inevitabil cu moralitatea. Dacă voința 
lui Dumnezeu este criteriul suprem despre bine şi rău, atunci dilemele 
morale cotidiene pot fi rezolvate conform legilor şi poruncilor divine. Din 
punct de vedere empiric, sistemul religios a fost adesea utilizat ca ancoră 
pentru sisteme morale. 

Nu este greu să găsim dovezi pentru legătura dintre religie şi 
moralitate. Cele zece porunci reprezintă un exemplu clar de reguli morale 
care influențează viața de zi cu zi şi relațiile interpersonale, pe baza autorității 
divine. De multe ori religia şi moralitatea au apărut deodată, dar sunt şi cazuri 
în care au şi dispărut simultan. Scăderea intensității credinței religioase la 
nivel social a fost însoțită de o îngrijorare generală privind soarta moralității 
(de exemplu, Meyer, 1976; Houghton, 1957). In lipsa unui fundament de 
valoare, valorile individuale erau expuse unui pericol serios. 

Dobândirea moralității din doctrinele religioase ar putea părea uneori 
artificială sau pur şi simplu născocită. Dacă regulile morale arfi fost într-adevăr 
obținute din credințe şi revelații religioase, atunci ne-am putea aştepta ca 
diferite credințe religioase (cu zeități şi profeti diferiți) să ducă la formarea 
unor sisteme diferite de reguli morale. Însă, sistemele morale sunt destul de 
asemănătoare în ciuda diferențelor dintre doctrinele fundamentale. Regulile 
morale se referă la aspectele care sunt avantajoase pentru societate, deoarece, 
aşa cum am văzut până acum, moralitatea poate fi considerată un cadru 

social important pentru regulile care le permit oamenilor să convietuiasca, 
Aceste nevoi sunt destul de similare şi din acest motiv şi regulile morale 
par să semene foarte mult. Tocqueville a observat că în America secolului 
al XIX-lea oamenii preferau sistemele morale în detrimentul dogmelor 
religioase: „Fiecare sectă îl venerează pe Dumnezeu în stilul său propriu, dar 
toate sectele predică aceleaşi valori morale” (vezi Hammond, 1983, p. 212). 

Mai recent, încercarea Bisericii Creştine Fundamentaliste de a intra 
în sfera politică s-a bazat pe aceleaşi premise: adică, credințe şi dogme 
diferite puteau susține opinii morale similare. Astfel, strategia consta în 
încercarea evitării problemelor legate de doctrine religioase şi accentuarea 
problemelor legate de moralitate. Într-adevăr, cea mai cunoscută alianță 
politică a Bisericii Creştine Fundamentaliste s-a autointitulat „Majoritatea 
morală”, identificându-se astfel cât se poate de clar cu principii morale şi nu 
cu doctrine teologice (Wuthnow, 1983). Aceasta s-a dovedit a fi o strategie 
foarte eficientă, deoarece liderii politicii creştine conservatoare au fost mai 
dispuşi să accepte aceste precepte morale decât cele religioase (Wuthnow, 
1983). Aceşti conducători au simțit că poziţia lor fata de religie le-ar permite să 
funcționeze din punct de vedere politic ca o „conştiinţă a națiunii” (Liebman, 
1983c, p. 231); 

În cele mai multe sisteme religioase ale mântuirii, virtutea morală este 
modalitatea principală prin care ființa umană poate atinge împlinirea. Timp 
de mai multe secole, creştinii au perceput virtutea nu ca pe o obligație morală 
suspendată în vid, ci mai degrabă ca pe o parte vitală a unei proceduri prin 
care persoana se poate mântui în ceruri (Maclntyre, 1981). La fel, în budism 
şi în alte religii orientale, puritatea etică era considerată ingredientul necesar 
purificării mentale prin care se putea atinge iluminarea (Goleman, 1988). 

Legătura cu împlinirea (ca formă de recompensă cosmică) ne ajută să 
explicăm puterea şi eficiența pe care o pot exercita fundamentele de valoare 
religioase. Religia plasează moralitatea într-un context: ne spune de ce trebuie 
să facem ce este corect şi bine — ceea ce filozofii atei au încercat să facă timp 
de mai multe secole, fără succes (vezi Maclntyre, 1981). Faptul că sistemele 
morale se aseamănă mult mai mult decât cele teologice sugerează că religia 
oferă doar justificări pentru nevoile societății. Cele mai multe religii (sau cel 
putin cele care au succes) tind mai degrabă să modeleze regulile morale în aşa 
fel încât să corespundă voinţei lui Dumnezeu (adăugând şi câteva promisiuni 
legate de recompense spirituale pentru cei care respectă aceste reguli) şi mai 
putin spre generarea unor idei noi despre ce este bine şi ce este rău. 

Indiscutabil, religia are efect asupra moralității. Acest lucru este cel 
mai uşor de observat în rezistența la schimbare. Ideile morale se dezvoltă 
pe măsură ce formele sociale se schimbă, însă sistemele religioase de cele 
mai multe ori nu pot ţine pasul cu ritmul acestei schimbări. Începând cu 
regulile creştine privind activitatea sexuală până la reglementările culinare 

ale iudaismului, este evidenta tendinta religiilor de a mentine regulile care 
au fost potrivite nevoilor societății în trecut dar în prezent au devenit inutile 
din punct de vedere pragmatic. 

În general, religiile pretind că ar fi creat reguli morale, dar pare 
verosimilă ideea că, de fapt, religia a preluat pur şi simplu regulile existente 
în forma lor originală (poate cu unele mici ajustări) şi le-au adăugat aura 
legitimitatii divine. Acest din urmă argument pare să dea impresia că religiile 
ar oferi justificări la cerere, acuzație fondată într-o oarecare măsură. In 
momentul în care practicile sociale devin absolut incompatibile cu doctrinele 
religioase, ne putem aştepta ca aceste doctrine să evolueze fără ca persoanele 
religioase să perceapă efectiv această schimbare. Societăţile au nevoi explicite 
de reguli morale, în timp ce doctrinele religioase sunt în continuă schimbare. 
Din acest motiv este imperios pentru o religie să poată prescrie regulile 
morale de care are nevoie societatea. 

Un exemplu excelent pentru conflictul de bază dintre doctrinele 
religioase şi comportamentul social (care a dus la schimbări majore, deşi 
camuflate în cadrul doctrinelor religioase) este cel al teoriilor creştine 
medievale legate de război (vezi Russell, 1975). Nu este greu să înțelegem 
dilema cu care s-au confruntat doctrinele creştine în procesul adaptării la o 
societate belicoasă. În esență, creştinismul este o religie profund pacifistă, 
ceea ce se poate observa şi în învățăturile lui lisus (cum ar fi cea despre 
întoarcerea celuilalt obraz), în denumirea lui de „Prinţ al păcii”, sau chiar 
şi în Decalog. Aceste porunci interziceau multe dintre acțiunile specifice 
războiului, deoarece omorul şi dorinţa de a lua bunurile altuia stau de multe 
ori în spatele motivelor care declanşează războiul. 

Această religie pacifistă a ajuns rapid la putere într-unul dinte imperiile 
cele mai puternice ale vremii clădite tocmai pe război şi care ulterior s-a 
dezintegrat în mai multe state feudale care se războiau aproape tot timpul. 
Popoarele germanice care au ocupat teritoriile romane şi au preluat credința 
creştină au avut un trecut bogat în interpretarea virtuții, onoarei şi barbatiei 
în temenii curajului militar. În mod ironic, rezultatul a fost dezvoltarea unei 
religii a păcii care încerca să domine o cultură bazată pe război. 

Din acest motiv, marii gânditori creştini au conceput teorii elaborate 
despre situațiile în care războiul este justificat. Porunca atotcuprinzătoare 
privind omuciderea nu mai era practică, fiind în consecință redusă la o 
poruncă în care omuciderea era interzisă în condiții obişnuite. Această 
modificare a deschis posibilitatea postulării unor circumstanțe extraordinare 
în care era acceptabil să ucizi. Teoriile „războiului drept” începeau cu noțiuni 
ale pedepsei, ceea ce a transformat războiul într-un analog al unui proces 
juridic (adică, o problemă de îndreptare şi de răzbunare a unor nedreptati 
prin reclamarea unor teritorii care au fost luate pe nedrept). Astfel de teorii 
s-au folosit masiv şi de noțiunea protejării credinței, ceea ce în momentele 


în care a fost dusă la extremă le permitea creştinilor să atace, să prade, să 
înrobească şi chiar să îi omoare pe păgâni. 

Încercarea de a oferi o justificare pentru război i-a pus în situații delicate 
pe cărturarii creştini. Unii credeau că era acceptabil să lupti atât timp cât nu 
iti făcea plăcere sau nu nutreai sentimente de răutate fata de inamic (teoretic, 
soldatul creştin avea față de inamic o atitudine comparabilă cu cea a unui 
părinte ideal care îşi pedepseşte copilul iubit, dar neastâmpărat). Majoritatea 
acestor gânditori se opuneau participării clerului la luptă, dar cavalerii care 
luptau în ordinele cruciaților nu puteau accepta asemenea principii. Unii 
dintre ei considerau că Dumnezeu susținea cauzele drepte, ceea ce presupunea 
că aceia care pierdeau războiul ar fi luptat din motive nedrepte şi îşi meritau 
soarta. Alții susțineau că până şi învingătorii trebuiau să ispăşească ceva. 
Credința că Dumnezeu le asigură celor drepți victoria a fost zguduită din 
temelii de eşecul cruciadelor. Gânditorii creştini erau împărțiți în două tabere 
în privința dilemei dacă promisiunile creştinilor făcute inamicilor trebuiau 
onorate în mod obligatoriu şi încercau să identifice implicaţiile teologice ale 
diverselor tactici militare (de exemplu cea a ambuscadelor). O altă problemă 
care nu putea fi rezolvată era cea a loialității vasalului față de stăpânul său 
privind obligativitatea serviciului militar în cazul în care vasalul considera că 
războiul în care urma să plece este nedrept. 

Aceste exerciţii teologice ar putea fi privite cu un pic de cinism, ca nişte 
„teorii marete în scopuri perfide” (Russell, 1975, p. 297). Poate că Biserica 
încerca doar să ofere argumente logice pentru faptele pe care creştinii doreau 
să le comită. Pe de altă parte, am putea privi lucrurile dintr-un unghi mai 
favorabil. S-ar putea ca Biserica să se fi confruntat cu problema încercării de 
a impune control asupra agresivitatii unei societăți violente, belicoase. Poate 
că Biserica vedea lucrurile dintr-o perspectivă realistă, cedând din pacifismul 
său radical (ceea ce ar fi fost ineficient) şi concentrându-se asupra celor mai 
inacceptabile forme de violență. Astfel, aceste teorii pot fi comparate cu alte 
eforturi care încercau să impună limite şi constrângeri, cum ar fi „Armistițiul 
lui Dumnezeu” (trad. Truce of God), care proclama că în zilele de luni, marți 
şi miercuri (dacă nu coincideau cumva cu sărbători religioase) creştinii aveau 
dreptul să participe la luptă (Russell, 1975, p. 183). 

Indiferent de judecata noastră de valoare, justificările creştine medievale 
ale războiului oferă un subiect foarte interesant de studiu, mai ales în ceea 
ce priveşte negocierea dintre practicile sociale şi justificările religioase. La 
suprafață, teoria şi practica par profund incompatibile, dar dispunem şi de 
dovezi ale compromisului. Biserica a dat la o parte pacifismul său radical 
de bază pentru a putea trasa limitele violenței permise şi nepermise. În 
principiu, Biserica a găsit o cale prin care putea permite (şi uneori chiar 
încuraja) participarea la război, folosindu-se în același timp şi de autoritatea 
sa de a condamna lupta pe care o considera inacceptabilă. 

Religia și sinele 


Deoarece religia a constituit una dintre cele mai influente fundamente 

de valoare ale culturii noastre, merită să luăm în discuție modul în care 

zitia sa este afectată în prezent de importanța valorii moderne alocate 

sinelui. Capitolele anterioare au arătat că munca şi familia trebuiau să 

accepte importanța conferită recent sinelui. Nici religia nu se abate de la 
aceste tendințe. 

Multe abordări religioase îşi manifestau pe față ostilitatea față de 
sine. În creştinism, două dintre cele şapte păcate capitale erau trufia (adică 
iubirea propriei persoane) şi vanitatea (adică dorința de a fi admirat de alții) 
(Clebsch, 1979). Misticii sufiti ai Islamului susțin că fana este bunăstarea 
religioasă supremă, fana însemnând eliberarea de sine (Shafii, 1988). Cu alte 
cuvinte, anihilarea sinelui era condiţia sine qua non a contopirii extatice cu 
Dumnezeu. Budismul avea o abordare similară, considerând sinele individual 
o iluzie extrem de atrăgătoare, dar periculoasă, fiind un obstacol major in 
calea dezvoltării spirituale (de exemplu, Kapleau, 1980). 

Slăvirea sinelui aproape la nivel de zeitate în cultura occidentală 
modernă reprezintă o problemă delicată pentru religie. Unele semne 
sugerează că acest proces a şi început. Date recente susțin că unele congregatii 
creştine cred că ar putea atrage mai mulți enoriaşi dacă ar reuşi să prezinte 
doctrinele religioase astfel încât să sugereze că sprijină şi sunt benefice 
sinelui (Woodward, 1990). Astfel, multe biserici oferă diverse programe de 
autoajutorare sau permit desfăşurarea unor programe în încăperile lor în 
timpul săptămânii. Ele oferă echipament necesar exerciţiului fizic, programe 
de grup orientate spre dezvoltarea acceptării de sine şi aşa mai departe. 

Între timp, orice aspect care ar putea învia ostilitatea dintre religie 
şi sinele individual este minimalizat sau negat. Unele biserici renunță 
la etichetele: congregationale. Un predicator a şters eticheta de „Baptist” 
din numele bisericii în care slujea, spunând că „oamenii nu mai agreează 
etichetele congregationale. Singurul lucru care îi interesează este câştigul 
personal” (Woodward, 1990, p. 53). Moralizarea intruzivă a devenit tabu, 
deoarece sinele autonom nu recunoaşte autoritatea Bisericii în stabilirea 
comportamentelor dezirabile. Unii predicatori au ajuns să îndepărteze orice 
aluzie la termenii de ,,damnatiune” sau „păcat” din predicile sau discuţiile 
lor. Recent, fiica unui predicator a descris astfel succesul bisericii lor: „Biserica 
acceptă oamenii aşa cum sunt, fără să le impună ce au voie sau ce nu au voie 
să facă” (Woodward, 1990, p. 54). 

Unele biserici moderne au adoptat o poziție de acceptare explicită a 
sinelui individual ca fundament de valoare supremă. Asociația Universală 
a Unitarienilor a fost descrisă în Newsweek ca „întruchiparea bisericii înflori- 
toare”, iar abordarea lor religioasă susține (pe baza spuselor preşedintelui 

bisericii) că „fiecare individ este sursa supremă de autoritate” (Woodward, 
1990, p. 56). La fel şi alte biserici accentuează importanţa afirmării sinelui ca 
unul dintre aspectele cele mai importante pe care le pot oferi enoriaşilor. 

Deşi am putea discredita unele organizații religioase pentru faptul 
că exagerează importanţa sinelui, nu cred că ar fi corect. În mod cert, există 
grupuri religioase care se cramponează de abordările tradiționale şi continuă 
să considere sinele ca sursa principală a păcatului. Dar ideea că religiile pot 
prospera cel mai bine dacă acceptă şi încorporează valorile dominante ale 
culturii este cât se poate de verosimilă. În prezent, religia ar putea fi nevoită 
să accepte o poziție secundă sau o alianță cu valoarea reprezentată de sinele 
individual. Dar o astfel de existență ar fi net superioară celei de a pierde 
legătura cu o mare parte din populație. 


Concluzie 


Religia este într-o poziție neobişnuit de privilegiată, capabilă să 
elaboreze conceptul binelui suprem şi al criteriilor de bază care diferențiază 
binele de rău. Probabil că religia este sursa cea mai potentă de valoare de care 
poate dispune cultura. Persoanele religioase pot stabili care sunt acțiunile 
acceptabile şi care sunt cele inacceptabile; valorile lor sunt clare şi ferme, 
astfel această nevoie de sens este satisfăcută. 

Detinerea fundamentului de valoare suprem sau esenţial îi permite 
religiei să devină o forță extrem de importantă în societate. Grupurile politice 
vor încerca să se alieze cu religia ca să câştige astfel forță morală. Oamenii 
sunt mult mai dispuşi să acționeze în concordanță cu voința lui Dumnezeu 
decât cu dorința unei persoane de a ajunge la putere. De asemenea, religia 
are capacitatea de a influența comportamentul, apelând la autoritatea sa 
morală (adică la fundamentul de valoare). Dar această capacitate nu ar 
trebui supralicitată. În momentul în care comportamentul social devine 
incompatibil cu valorile religioase, este foarte probabil ca doctrinele care stau 
la baza acestor valori să se schimbe şi ele. 

Evidenţierea modernă a sinelui ca fundament al valorii a indus o 
schimbare fundamentală în atitudinile religioase străvechi. Pentru mulți 
reprezentanți ai societății moderne, sinele este o valoare mai importantă decât 
religia. Din acest motiv, religia occidentală modernă ar putea să îşi schimbe 
poziția ca să se poată alia cu valorile sinelui. 

Tentaţia eficacitatii 


Eficacitatea este senzația că putem controla mediul care ne înconjoară. 
Religia ne promite de mult timp că ne va ajuta să exercităm acest control. 
Dintre toate promisiunile făcute de religie, aceasta pare să fie cea pe care o 
poate onora cel mai putin, ceea ce implică riscul că la un moment dat religia 
se va discredita. Eficacitatea este deci un domeniu problematic pentru religie. 
Încercarea de a introduce forța supranaturală pentru a putea controla mediul 
natural poate fi descrisă drept magică, diferențiată astfel clar de alte aspecte 
ale religiei (vezi Stark şi Bainbridge, 1985). 

Ştiinţa modernă s-a dovedit a fi un mijloc mult mai eficient în controlul 
mediului înconjurător decât magia religioasă. Acest aspect este esenţial 
pentru a putea înțelege conflictul dintre ştiinţă şi religie. Dacă religia se 
limitează la doctrine despre viata de dincolo, existența lui Dumnezeu şi alte 
forte supranaturale, nu are de ce să se teamă de ştiinţă, deoarece aceasta nu 
poate infirma niciunul dintre aceste enunturi. Dar dacă o religie promite să 
ofere dovezi empirice privind prezentul, ea se expune posibilității infirmării 
ipotezelor, iar abordările ştiinţifice vor fi cele câştigătoare (vezi Stark şi 
Bainbridge, 1985). 

Dar ştiinţa modernă esteo invenţie recentă. Probleme practice au existat 
cu mult înaintea apariției soluţiilor ştiinţifice. Religiile antice i-au ajutat pe 
oameni să considere evenimentele din natură ca fiind rezultatul acţiunilor 
zeiesti, mai ales ca formă de exprimare a multumirii sau nemulțumirii zeilor 
fata de acțiunile oamenilor. Au fost dezvoltate comportamente, ritualuri, 
sacrificii şi alte tehnici prin care pământenii puteau intra în grațiile zeilor si 
prin care îi puteau convinge să aibă o atitudine binevoitoare fata de ei. 

Religiile au rezistat destul de greu tentatiei de a oferi beneficii magice 
(vezi Stark şi Bainbridge, 1985). Când mai multe credințe sunt în competiție, 
oamenii o vor alege pe cea care oferă dovezi tangibile prin vrăjitorii şi practici 
magice reuşite. Dacă o persoană cere ajutorul preotului pentru a obține 
ajutor divin, preotul ar putea fi pus în situaţia în care va trebui să îi facă o 
promisiune enoriaşului sau să îl trimită la altcineva. Oamenii se aşteaptă ca 
liderul lor spiritual să le poată oferi ajutor practic. Ei îl vor urma pe cel care le 
vindecă copiii sau aduce ploaie pe vreme de secetă. Chiar şi lisus a recurs la 
puteri magice (vindecarea bolnavilor, învierea morților, mersul pe apă şi aşa 
mai departe), ca să îi impresioneze şi să îi atragă pe potenţialii adepți. 

Presupunerea că zeii ar participa activ la viața umană este în acelaşi 
timp antică şi modernă. Oamenii cred că zeii participă la evenimente, 
ajutându-şi favoriţii şi creând dificultăți pentru ceilalți. În Evul Mediu, una 
dintre metodele de a face dreptate era lupta. Fiecare tabără trebuia să îşi 
aleagă un războinic, iar cei doi viteji trebuiau să se lupte. Era considerată 
învingătoare tabăra luptătorului care câştiga bătălia, ceea ce a rezolvat şi 

disputa legală, deoarece toată lumea era de părere că Dumnezeu nu i-ar 
permite părţii vinovate să câştige. Când, în perioadele de pace, musulmanii 
au aflat despre această metodă folosită de cruciați, au fost de părere că este 
ciudată şi de-a dreptul barbară (Maalouf, 1987). 

Ca să nu fim nevoiţi să considerăm lupta medievală una absolut absurdă 
şi bizară, trebuie să admitem că şi în prezent persistă astfel de convingeri. 
Interviuri luate unor sportivi după victorii obținute în competiții abundă de 
mulțumiri adresate lui Dumnezeu pentru obținerea victoriei. Se pare că aceşti 
sportivi cred că Dumnezeu intervine în derularea evenimentelor sportive, la 
fel cum se credea că monitoriza luptele din Evul Mediu. Deosebirea constă în 
faptul că astăzi Dumnezeu pare să modifice traiectoria mingii de fotbal, iar în 
trecut schimba direcţia sabiei. 

Există însă şi riscuri majore dacă se apelează în mod exagerat la magie. 
Multe personalităţi ale clerului ar putea fi tentate să facă promisiuni pe 
care ulterior să nu le poată onora. Cucernicul polinezian numit Te Ua le-a 
promis războinicilor că ritualul său le va conferi invulnerabilitate în fata 
gloantelor soldaţilor britanici. În luptă însă, gloantele nu erau deviate in 
mod miraculos, iar răscoala a fost înăbuşită!. La fel, Dansul Fantomei specific 
amerindienilor promitea că anumite cămăşi sacre îi vor proteja pe luptători 
de gloantele albilor, iar această convingere eronată a dus la deceptii majore. 
Nu ne îndoim de faptul că existau indieni care credeau că aceste cămăşi le 
vor conferi invulnerabilitate. Unul dintre ei s-a aşezat în mijlocul unui cerc 
îndemnându-i pe ceilalți să tragă în el. În scurt timp a început să sângereze 
abundent în urma unei răni produse de un glonț. Deşi nega existența rănii, 
ceilalți membri ai tribului şi-au pierdut mare parte din încrederea investită în 
respectiva mişcare religioasă (Miller, 1959). 

Astfel, religia se poate expune unor riscuri serioase de autodiscreditare 
atunci când încearcă să ofere modalități prin care s-ar putea controla mediul 
înconjurător. Totuşi, acest lucru nu înseamnă că religia nu ar contribui cu 
nimic la satisfacerea acestei nevoi de sens. Ea reuşeşte să satisfacă nevoia de 
eficacitate prin alte două modalități. 

În primul rând, iluzia controlului se dovedeşte a fi o modalitate 
importantă prin care se poate satisface nevoia de eficacitate (aşa cum de 
altfel am menționat anterior). Este evident că oamenii dobândesc o puternică 
impresie de eficacitate (deşi iluzorie) din religie. Chiar şi în ziua de astăzi, 
multe persoane se roagă, ceea ce este o încercare clară de a obține rezultate 
tangibile prin invocarea ajutorului divin. De asemenea, este la fel de evident 
că oamenii cred în eficiența rugăciunii, aşa cum arată rezultatele mai multor 
studii (vezi Stark şi Bainbridge, 1985, mai ales pp. 83-85). Mai mult de 
jumătate dintre cetățenii americani declară că se roagă cel puțin o dată pe zi, 
iar 96% susţin că se roagă din când în când. Intrebati dacă rugăciunile lor au 
fost auzite, 88% susţin fără rezerve că da. 

Iluzia eficacitatii poate fi întreținută destul de uşor, chiar şi în cazurile 
în care nu există validitate obiectivă şi ştiinţifică. Uneori se întâmplă să se 
_ îndeplinească ceea ce am cerut în rugăciune, uneori începe să plouă după un 

dans sau după un ritual al ploii şi aşa mai departe. Dacă ambele echipe de 
fotbal se roagă înaintea unui meci de fotbal, rugăciunea uneia dintre echipe 
va fi cu siguranță îndeplinită, iar succesul este considerat ca o dovadă a 
ajutorului divin. Eşecul este explicat ca rezultat al indispozitiei divine sau 
al greşelilor procedurale din rugăciune (de exemplu, alegerea unui ritual de 
rugăciuni nepotrivit) sau pot fi pur şi simplu date uitării (despre distorsiunile 
de confirmare vezi Fiske şi Taylor, 1984). Pe scurt, chiar dacă Dumnezeu nu 
pare să intervină activ în viața cotidiană, oamenii reuşesc să îşi mențină 
convingerea că totuşi Dumnezeu ne vede (sau cel putin ar trebui), astfel 
religia va reuşi să mențină convingerea că poate suplini nevoia de eficacitate. 

În al doilea rând, oamenii continuă să creadă că pot controla într-o 
oarecare măsură mediul, chiar şi în cazul in care pricep foarte putin din 
ceea ce se întâmplă în jurul lor (adică, control interpretativ, vezi Rothbaum 
şi colab., 1982). După o inundație sau după o perioadă de secetă, oamenii 
ar putea trage concluzia că Dumnezeu este supărat pe ei — în consecință se 
pot apuca de planificarea modului în care l-ar putea îmbuna. Acest lucru 
le poate conferi impresia că dețin controlul, cel putin în măsura în care pot 
anticipa sau evita dezastre viitoare. Dacă oamenii cred că au înțeles motivul 
evenimentelor cu care se confruntă, încep să creadă că sunt în stare să prezică 
astfel de evenimente şi să se adapteze la ele. 

Deci religia în ajută pe oameni să se simtă eficienți, chiar dacă nu 
oferă o modalitate directă prin care ar putea controla mediul înconjurător. 
Deseori, religiile promit că le vor oferi oamenilor controlul direct, ceea ce pe 
termen lung, are implicații negative foarte serioase, deoarece religia ar putea 
discredita credința prin asemenea angajamente. 


Valoarea propriei persoane 


Ultima dintre cele patru nevoi de sens este valoarea propriei persoane. 
Religia este un fundament eficient pentru valoarea propriei persoane, mai 
ales a celei provenite din colectivitate. Apartenența la un grup religios este de 
multe ori însoțită de sentimentul de superioritate față de cei care nu aparțin 
grupului. 

În istoria religiilor, iudaismul este unul dintre pionierii de seamă care 
au evidențiat capacitatea religiei de a-i conferi omului valoare a propriei 
persoane. Spre deosebire de alte religii ale vremurilor respective, iudaismul 
timpuriu a insistat asupra faptului că Dumnezeul său este singurul Dumnezeu 
real şi că evreii sunt preferatii, poporul ales de acest Dumnezeu. În consecință, 

faptul că cineva era evreu îi conferea de la bun început superioritate față de 
ceilalți. 

Creştinismul şi Islamul şi-au deschis porțile în fata oricui dorea să li se 
alăture, la începuturi fiind mult mai putin exclusiviste decât iudaismul elitist. 
Totuşi, cultivau o puternică atitudine de superioritate față de toți cei care 
nu împărtăşeau aceeaşi religie. Defăimarea celor din afara religiei a depăşit 
cu mult simpla poreclire a lor prin folosirea unor etichete ca „păgân” sau 
„necredincios”. Atât creştinismul cât şi Islamul au o lungă istorie de abuzuri 
politice, legale şi militare asupra celor care nu le împărtăşeau doctrinele. 
Uneori, acest abuz a dus la deposedarea, torturarea şi uciderea celor care 
aveau altă credinţă. 

Sentimentul de superioritate față de persoanele de altă credință 
decât cea creştină a dus uneori la considerarea lor ca fiind o formă umană 
inferioară, ba chiar şi o speță sub-umană. Chiar în secolul XX, exterminarea 
în masă a evreilor a fost însoţită de o serie de atitudini prin care aceştia erau 
dezumanizati. Naziştii considerau uciderea masivă a evreilor o acţiune de 
exterminare a parazitilor. 

Într-o oarecare măsură, prejudecata religioasă a fost dublată de o 
prejudecată rasială, ceea ce face încercarea de a le separa foarte dificilă (sau 
poate inutilă). În mod cert, creştinii albi se considerau superiori negrilor 
sau amerindienilor, indiferent ce religie au adoptat aceştia mai târziu. Este 
de asemenea clar şi faptul că după ce negrii şi amerindienii s-au creştinat, 
sentimentul de superioritate al albilor a scăzut simțitor. Multi sclavagisti 
americani s-au opus inițial să le povestească negrilor despre creştinism, 
fiindu-le teamă că dacă aceştia s-ar converti, vor fi nevoiţi să le ofere libertatea. 
Le era teamă de faptul că a fi creştin este suficient pentru ca sclavul de culoare 
să înceapă să se simtă egalul stăpânului alb. Într-adevăr, multe state din sud 
considerau că era nevoie de o lege care să stipuleze că doar convertirea nu era 
un motiv suficient pentru a putea elibera un sclav (Raboteau, 1978). 

Cazul sclavilor americani nu a fost singura situație problematică în 
care convertirea religioasă părea să elimine criteriul care stătea la baza stimei 
de sine şi a superiorității. Inchiziția spaniolă a început printr-o convertire 
majoră, forțată, a sefarzilor (evrei spanioli) la creştinism (vezi Roth, 1964). 
Problema spaniolilor a fost la început percepută prin prisma prezenței unor 
necredincioşi pe teritoriul Spaniei, iar remediul era punerea evreilor în fața 
unei decizii majore: ori părăsesc tara, ori trec la creştinism. (Mai târziu şi 
musulmanii din Spania au avut aceeaşi soartă). Majoritatea evreilor au 
acceptat sub amenințare să fie botezați. 

Însă, prin creştinare, foarte mulți evrei au scăpat de constrângerile 
impuse de legile discriminatorii şi foarte multi dintre aceşti „Creştini Noi” 
s-au îmbogăţit şi au dobândit influenţă. Restul populației creştine a început să 
invidieze succesul evreilor convertiți, începând să considere că această trecere 


Capitolul 8 - Religia 269 


i e 


la creştinism nu era una tocmai sinceră — şi nici prea profundă. Inchiziția 
spaniolă a dobândit putere în principal pentru a investiga sinceritatea 

. convertirii forţate a acestor evrei, încercând să verifice dacă „Noii Creştini” 
continuă cumva să practice obiceiurile evreieşti. Refuzul de a consuma carne 
de porc sau obiceiurile legate de igiena personală (creştinismul opunându-se 
îmbăierii), puteau expune pe oricine riscului de a fi considerat un creştin 
prefăcut, devenind astfel victima Inchiziției (Roth, 1964). 

Adevărul este că religia a reuşit să şi contribuie la inducerea unor 
diferente în stima de sine, bazate pe comparatia cu membrii aceloraşi 
congregatii. Membrii unui grup religios pot concura în virtute şi pioşenie. 
Doctrinele judecății individuale oferă un fundament foarte interesant pentru 
a distinge între creştinii buni şi cei răi. Calviniştii, de exemplu, credeau că 
succesul obținut în viața pământeană era de cele mai multe ori o favoare 
divină, ceea ce îi atribuia persoanei şi rangul de ființă superioară. Oamenii 
începeau să se compare din punctul de vedere al realizărilor financiare şi al 
moralitatii personale cu vecinii lor, ca să vadă cine pare să fie favorizat de 
Dumnezeu. 

În acelaşi timp, desigur că şi Biserica are propria sa ierarhie, ceea 
ce poate indica sentimentul de superioritate față de cei care au o poziție 
inferioară. În creştinism, în vârful ierarhiei se află papa. A fi ales papă poate 
îmbunătăți substanțial stima de sine a persoanei. Pe vremea când Rodrigo 
Borgia a fost ales papă în anul 1492, el a exclamat de mai multe ori „Sunt 
papă! Sunt papă!”, îmbrăcând rapid veşmintele sfinte ca să se poată arăta în 
fața locuitorilor Romei (Chamberlin, 1969, p. 171). Acest lucru s-a întâmplat 
în ciuda faptului că desemnarea lui ca papă a fost mai putin rezultatul 
recunoaşterii superiorității sale datorate pioşeniei, cât mai degrabă al 
abilităților sale de mituire. Mulţi alții care au ajuns papi au fost mai precauti 
în exprimarea mândriei lor pentru obținerea acestei poziții. Totuşi, credința 
în infailibilitatea papală este în mod cert o dovadă că papa continuă să fie 
respectat ca o ființă superioară. 

Ar fi greu de crezut că religia nu este o sursă importantă de stimă de 
sine, mai ales pentru cei din vârful ierarhiei ecleziastice. Religia este la fel de 
importantă însă şi pentru cei din straturile inferioare ale societății. Studiile 
care au investigat religia sclavilor arată că religia era o sursă de importanță 
vitală pentru stima de sine a sclavilor (de exemplu Raboteau, 1978). În statele 
din sudul Americii, sclavii negri care s-au creștinat se puteau simți superiorii 
sclavilor care au rămas păgâni. Ritualurile creştine le ofereau sentimentul de 
demnitate şi îi ajutau să simtă că viata lor avea un sens superior, care depăşea 
condiția de sclav în care trăiau (vezi Raboteau, 1978, p. 231). 

Într-adevăr, prin cultivarea pietatii şi virtuții personale, sclavii puteau 
să se perceapă ca fiind egali, chiar superiori din punct de vedere moral 
stăpânilor lor (Raboteau, 1978, p. 301). Mulţi sclavi credeau că în ceruri ei 

vor fi stăpâni, iar stăpânii actuali vor deveni sclavii lor. Astfel, pentru e; 
religia devenea o puternică sursă de validare a valorii propriei persoane, în 
aşa măsură încât le permitea să se simtă superiorii stăpânilor lor. Niciun a} 
aspect al vieţii nu le putea face o ofertă mai bună. 

Astfel, religia este o sursă importantă de valoare a propriei persoane, 
Acest lucru nu reprezintă o latură a religiei dezvoltată întâmplător, ci un 
aspect central, mai ales dacă ținem seama de faptul că multe persoane sunt 
dispuse să nu ia în considerare alte avantaje posibile ca să poată menține 
şi maximiza astfel sentimentul de superioritate dobândit. Atât cei care sunt 
slaviti, cât şi proscrişii pot dobândi demnitate şi stimă de sine prin credința 
lor, mai ales datorită sentimentului de apartenenţă la grupul de elită a] 
credincioşilor adevărați. 


Rezumat şi concluzii 


Religia se ocupă de nivelurile cele mai înalte de sens. Ca urmare, ea 
poate interpreta orice viață sau orice eveniment într-un context temporal 
care se întinde de la începutul timpurilor până în eternitate. Astfel, ea devine 
o modalitate unică care îi poate atribui vieții niveluri superioare de sens. 
Religia nu este întotdeauna cea mai eficientă cale prin care putem da sens 
vieţii, dar probabil că este cea mai de încredere (mai ales dacă este susținută 
de o puternică structură de credibilitate). 

Religia are capacitatea de a satisface toate cele patru nevoi de sens. 
Începând cu sistemele de mântuire, religia pretinde că le poate oferi oamenilor 
conceptele şi metodele necesare împlinirii supreme în cadrul vieții terestre. 
Ca urmare, religia defineşte scopul vieții umane în termeni de mântuire. Ca 
beneficiu suprem pe care omul îl poate dobândi, mântuirea este şi o sursă 
importantă de valoare. În termeni mai generali, acest lucru înseamnă că 
religia satisface nevoia de valoare prin oferirea criteriilor supreme pentru a 
putea stabili ce este bine şi ce este rău în viață. Religiile puternice şi influente 
s-au aliat de cele mai multe ori cu codurile morale ale societăţii, în aşa fel 
încât acestea să se poată justifica pe baza voinței divine, aceasta neavând 
nevoie de justificări ulterioare. Moralitatea a fost şi ea privită de multe ori ca 
o modalitate indispensabilă pentru atingerea împlinirii sub forma mântuirii 
spirituale. 

Religia satisface şi nevoia de eficacitate prin faptul că le oferă 
oamenilor o modalitate prin care pot înțelege lumea şi evenimentele cu care 
se confruntă. Uneori, religia a promis modalități mai directe prin care omul 
ar putea exercita control asupra vieţii, iar unii au fost lăsaţi să creadă că şi-ar 
putea îmbunătăți condițiile de viață dacă reuşeau să îmbuneze zeii. Chiar şi 
în prezent, oamenii cred că rugăciunea este o modalitate eficientă prin care se 

pot obține beneficii practice. Însă, de-a lungul timpului, religiile care făceau 
promisiuni specifice şi explicite că îi vor ajuta pe oameni să poată controla 
mediul înconjurător se expuneau unui risc foarte mare, deoarece puteau fi 
uşor discreditate. 

În cele din urmă, religia oferă un fundament important pentru valoarea 
propriei persoane, mai ales pentru cea bazată pe apartenenţa la o comunitate 
religioasă. Credincioşii se consideră superiori necredincioşilor, uneori în 
asemenea măsură încât sunt în stare să îi oprime şi să-i distrugă pe aceştia 
din urmă. Prin moralitate religioasă şi prin recunoaşterea de către instituțiile 
bisericeşti, membrii cultului se simt de asemenea indreptatiti să se considere 
superiorii celorlalți. 

De-a lungul istoriei, religia a fost o putere importantă care facilita 
convietuirea oamenilor în societate şi oferea modalități prin care se putea 
înțelege universul. Secularizarea societății moderne a fost supraestimată, 
deoarece foarte multe persoane continuă să aibă credințe religioase. Totuşi, 
religia nu mai deține locul central nici în viața societății nici în viața, de zi cu 
zi, iar clasele cu educaţie par să-şi fi pierdut credința religioasă. Stiinta s-a 
dovedit a fi o modalitate mai eficientă decât religia de a prezice şi controla 
mediul înconjurător, însă fără să poată satisface nevoia umană de sens aşa 
cum reuşeşte să o facă religia. Ca urmare, în comparaţie cu credincioşii, 
persoanele atee sau agnostice ale timpurilor moderne întâmpină dificultăți 
serioase când încearcă să se convingă că viața lor are sens. Diferențele 
devin evidente mai ales dacă urmărim efectul sensului asupra capacității de 
gestionare a emoțiilor. Religia i-a ajutat pe oamenii să facă față evenimentelor 
traumatice prin faptul că le-a atribuit un sens. Interpretarea ştiinţifică a 
aceloraşi evenimente nu reuşeşte să ofere acelaşi tip de consolare. Ne putem 
aştepta ca, prin declinul credinței religioase, oamenii să îşi revină mai greu în 
urma confruntării cu evenimente stresante şi traumatice. 


Notă 


1. Burridge, 1969; Fagan, 1984, menţionează, de asemenea, existența acestei credințe, 
dar cu rezerve privind credința tuturor maorilor în presupusul efect al ritualurilor 
de invulnerabilitate. 

Într-una dintre tezele sale despre religie, Sigmund Freud a ajuns să 
discute problema sensului vieții. Freud recunoaşte că religiile oferă sugestii 
legate de sensul şi scopul vieţii, dar îşi pune în acelaşi timp şi întrebarea: 
Cum le putem evalua şi cum ne putem da seama dacă răspunsurile religioase 
sunt corecte? După care respinge în mod spectaculos toate aceste întrebări. 
Freud spune că sensul vieții este evident pentru omul de rând - ființele 
umane doresc să fie fericite. Doresc să fie şi să rămână fericite. Fericirea este 
scopul universal al vieții (Freud, 1930). 

Indiferent dacă suntem sau nu de acord cu părerile caustice despre 
religie ale lui Freud, este clar că fericirea ocupă un loc central în preocupările 
umane. Ideea investigării scopului vieții prin cercetarea strădaniilor omului 
era o întreprindere radicală pe timpul lui Freud, dar în ziua de astăzi, 
asemenea cercetări sunt mult mai acceptabile. (De fapt, mare parte a acestui 
volum se bazează pe astfel de studii!). Fericirea nu poate fi echivalată cu 
sensul, dar există o serie de legături importante între cele două concepte. 

Desi multi ar fi tentaţi să creadă că fericirea şi nefericirea sunt polii unei 
singure dimensiuni, realitatea este alta. Emotiile pozitive şi cele negative nu 
depind neapărat unele de celelalte. De exemplu, absența emoțiilor negative 
nu echivalează cu prezența emoțiilor pozitive (de exemplu, Bradburn, 1969; 
Watson şi Tellegen, 1985). Laturile pozitive şi negative ale fericirii diferă din 
mai multe puncte de vedere, cum ar fi factorii care le prezic. Acest capitol se 
va concentra asupra laturii pozitive a fericirii, în timp ce capitolul următor va 
examina suferința, trauma şi nefericirea. 

Termenul de fericire este folosit pentru a desemna mai multe lucruri. 
Unii il folosesc în sensul unei stări afective prezente plăcute şi pozitive (de 
exemplu, „Faptul că am găsit o bancnotă m-a făcut să mă simt fericit”). Alții 

înțeleg prin fericire senzaţia de siguranţă şi eliberarea de aspecte negative 
(„Voi fi mult mai fericit când se va termina proiectul acesta”). Sunt persoane 
care folosesc termenul pentru a se referi la starea de satisfacție generală cu 
viata pe o perioadă mai lungă (de exemplu, „Am fost foarte fericită în ce; 
douăzeci de ani de căsnicie”). Asocierile dintre aceste trei tipuri de fericire 
sunt pozitive, dar foarte slabe (Diener, 1984). 

Natura fericirii a fost subiectul multor dezbateri filozofice de-a lungul 
secolelor. Multi înţelepţi au dezbătut problema dacă fericirea poate fi atinsă 
prin urmărirea egoistă a plăcerii sau mai degrabă prin punerea sinelui în 
serviciul unor cauze supreme, cărora li se atribuie o valoare foarte ridicată. 
Răspunsul la problema fericirii a fost şi continuă să fie unul care ne scapă 
foarte uşor printre degete, probabil şi datorită faptului că întrebarea a fost pusă 
greşit. Răspunsul care se va contura în paginile următoare pune în evidență 
câteva aspecte, cum ar fi: limitarea scopurilor şi antrenarea în autoamăgire, 
ceea ce diferă destul de mult de recomandările filozofilor Antichității. 

Noi nu mai trebuie să ne bazăm pe înțelepciune personală, pe 
introspectie profundă şi pe sfaturile experților, ca să înțelegem ce este 
fericirea. În prezent, avem la dispoziţie o cantitate substanțială de informații 
importante. Cercetătorii au investigat fericirea prin nenumărate metode, de 
la studii derulate la nivel național până la studii efectuate în laborator. Multe 
studii au folosit termeni tehnici mai exacti, cum ar fi starea subiectivă de bine, 
sau multumirea față de viață, ca să evite ambiguitatea termenului de fericire, pe 
care mulți o definesc în termenii unei stări emoționale temporare. Cu toate 
acestea, abundența de informaţii este o bază foarte utilă pentru înțelegerea 
acestui concept. 

Informaţiile pe care le detinem despre fericire nu sunt ideale. În 
răspunsurile date la întrebările din interviuri, oamenii tind să exagereze 
nivelurile de fericire resimtite. Americanii zilelor noastre susțin că sunt 
foarte sau extrem de fericiți — totuşi, ar trebui să fim sceptici şi să ne punem 
întrebarea dacă într-adevăr viața lor este atât de minunată. Un exemplu 
elocvent, chiar dacă este un caz extrem, este oferit de studiile lui Rubin 
(1976). Această cercetătoare a intervievat un camionagiu despre copilăria sa. 
Nu a avut nimic altceva de spus decât că a avut o copilărie fericită şi o viață 
de familie foarte fericită. După îndemnuri şi verificări repetate, Rubin a reuşit 
să convingă şoferul să evoce câteva detalii specifice ale copilăriei sale. Ca 
urmare, a reieşit că tatăl lui era un alcoolic, iar mama voia să divorțeze de el, 
dar au rămas împreună de dragul copiilor. Amintirea cea mai vie a copilăriei 
camionagiului era că trebuia să stea în maşină, îi era frig şi foame şi aştepta în 
fata barului unde beau părinții lui (Rubin, 1976, pp. 27-28). O copilărie foarte 
fericită, într-adevăr! 

Totuşi, această tendință de exagerare nu este neapărat o problemă, mai 
ales dacă ne concentrăm asupra relației dintre fericire şi alte variabile (adică, 

aspectele asociate fericirii). Astfel, de exemplu, dacă bogatii relatează că 
sunt mai fericiţi decât săracii, putem trage concluzia că statutul financiar 
este un predictor al fericirii, chiar dacă toate persoanele investigate au 
exagerat nivelul de fericire resimţit. Concluzia devine suspectă în momentul 
în care bogatii exagerează nivelurile de fericire resimtite, în timp ce săracii 
nu procedează astfel. Din fericire, există foarte puține dovezi care ar atesta 
că aceste distorsiuni ar fi inegale sau confundate. Astfel putem spune că 
majoritatea concluziilor legate de fericire sunt corecte, chiar dacă în oamenii 
sunt un pic mai putin fericiți decât susțin că ar fi. Probabil că este de asemenea 
important să urmărim cu mare atenție orice semn de nemulțumire sau de 
insatisfactie, deoarece oamenii tind să camufleze asemenea aspecte când sunt 
intervievaţi de un cercetător. 

Majoritatea acestor date se bazează pe studii efectuate în culturile 
occidentale, mai ales pe populația americană. Reprezentanţii culturii 
occidentale tind să gândească despre fericire în termeni de stări afective 
pozitive (adică stări emoţionale plăcute). Într-adevăr, unul dintre motivele 
pentru care mulți cercetători au evitat să folosească termenul de fericire este 
tocmai acesta, că oamenii îl folosesc mai degrabă pentru descrierea stărilor 
afective pozitive şi nu pentru descrierea unei stări generale de bunăstare sau 
de satisfacţie cu viata. În alte culturi însă, există cel putin un concept alternativ 
pentru descrierea fericirii. Acest termen se aseamănă mai degrabă cu starea 
pe care noi o denumim pace sufletească, o stare stabilă şi plăcută de calm. 
Diferența constă în faptul că în loc să se urmărească atingerea unor culmi 
de stare emoțională pozitivă (şi de suferință între două culmi), se urmăreşte 
dezvoltarea unei stări emoționale pozitive constante. Euforia momentană 
dispare, dar persoana continuă să se simtă bine şi mulțumită tot timpul. 

În principiu, această formă de fericire ca linişte sufletească este un model 
viabil de beatitudine care ar putea fi funcțională în cazul multor persoane. 
De fapt, dacă considerăm că stările emoționale sunt în esență temporare, am 
putea considera că este mai util să urmărim fericirea prin atingerea unor stări 
de pace sufletească (adică absența extremelor emoționale) decât să încercăm 
să menţinem o stare permanentă, neîntreruptă de stări afective pozitive. Cu 
toate acestea, cultura noastră consideră fericirea mai degrabă în termenii 
bucuriei şi mai puţin în termeni de calm. Din acest motiv, majoritatea datelor 
obținute din cercetarea fericirii trebuie interpretate prin prisma acestei 
abordări (vezi Freedman, 1978). 


Fericirea: în interior și din exterior 


Primul lucru pe care trebuie să îl subliniem atunci când vorbim despre 
fericire este acela că pare să fie mai strâns legată de percepții interioare, 

subiective decât de circumstanţe exterioare, obiective. Acest lucru este maj 
mult decât evident. Majoritatea oamenilor cred că fericirea lor depinde 
in mare măsură de condiţiile obiective, care sunt şi punctul de pornire a] 
cercetărilor. Într-adevăr, pot fi surprinse efectele unor factori obiectivi, însă 
factorii subiectivi sunt mult mai importanți. 

Există o serie de stereotipii despre factorii care le-ar putea aduce fericire 
ființelor umane. Unul dintre stereotipuri este acela că oamenii bogați sunt mai 
fericiți decât cei săraci, deoarece viața trăită în confort, siguranță şi opulenţă 
este preferabilă unei vieți trăite în mizerie, lipsuri, degradare, nesiguranță şi 
sărăcie. Un alt stereotip adoptă poziția opusă: de obicei oamenii bogaţi sunt 
nevrotici, fără vlagă şi nefericiti, în timp ce săracii se pot bucura de plăcerile 
simple ale vieții. Edward Arlington Robinson a imortalizat această imagine 
în poemul său intitulat „Richard Cory”, în care un domn bogat şi chipeş se 
sinucide. 

La putin timp după ce au început să studieze modul în care 
circumstanțele obiective pot prezice fericirea, cercetătorii au identificat foarte 
repede aspectele care pot spori sau reduce fericirea. Pe baza unor tipare 
statistice extinse, se pare că persoanele cele mai fericite sunt cele care: sunt 
căsătorite, nu au copii care să mai locuiască cu ei, au o meserie interesantă 
şi prestigioasă, au venituri mari şi un nivel ridicat de educaţie (de exemplu, 
Argyle, 1987; Campbell, 1981; Diener, 1984; Freedman, 1978). Dacă vă potriviti 
acestei descrieri, şansele dumneavoastră de a fi fericiți sunt maxime. Abaterea 
de la oricare dintre aceste caracteristici reduce probabilitatea atingerii unei 
stări de fericire. Chiar mai mult, efectele se acumulează: cu cât persoana se 
abate de la mai multe dintre aceste caracteristici, cu atât mai mult îi scad 
şansele de a fi fericită. 

Dar înainte să acceptăm această formulă a fericirii, este important să 
recunoaştem faptul că efectele acestor caracteristici sunt destul de slabe. 
Una dintre surprizele cele mai mari pe care au avut-o cercetătorii din acest 
domeniu a fost identificarea unor diferențe foarte mici induse de fiecare 
dintre aceşti factori. Într-adevăr, persoanele bogate raportează niveluri 
mai ridicate de fericire decât persoanele sărace, însă diferențele sunt foarte 
mici. Există multe persoane sărace care sunt fericite, precum şi un număr 
ridicat de oameni bogaţi şi nefericiti. Acelaşi tipar este valabil şi pentru restul 
predictorilor. Se pare că există un dram de adevăr în toate stereotipiile, chiar 
şi în cele care se contrazic. 

Factorii obiectivi induc într-adevăr diferențe, dar diferenţe mici. Din 
acest motiv, schimbarea circumstanțelor obiective s-ar putea dovedi o cale 
nesigură spre fericire, ceea ce atestă faptul că fericirea este o stare extrem de 
subiectivă. Diferenţele majore în resimtirea fericirii sunt induse mai degrabă 
de modul în care persoana interpretează circumstanţele şi nu de circumstanțe 
în sine. Când cercetătorii au început să examineze factorii obiectivi şi 

subiectivi, a reieşit în mod repetat că factorii subiectivi sunt predictori mult 
mai puternici ai fericirii decât cei obiectivi. 

Diferenţele dintre factorii obiectivi şi cei subiectivi pot fi observate 
foarte uşor în exemplul referitor la bani. O modalitate extrem de simplă de 
investigare a efectului banilor asupra fericirii este cea în care se studiază 
câştigul sau statutul financiar al persoanei şi nivelul său de fericire. Aşa 
cum am menţionat anterior, persoanele cu venituri mari sunt de obicei mai 
fericite decât cele cu venituri mai mici. Majoritatea acestor diferențe pare 
să se datoreze stresului şi tensiunii asociate veniturilor foarte mici. Multe 
persoane cu venituri mici se confruntă permanent cu faptul că nu reuşesc să 
se descurce financiar. Asemenea probleme duc la instalarea unor dificultăți la 
plata chitantelor şi la conflicte între soți în legătură cu gestionarea eficientă a 
panilor (Argyle, 1987; Campbell, Converse şi Rogers, 1976). 

Deşi efectul bogăției asupra fericirii s-a dovedit a fi destul de redus, 
când au fost întrebaţi cât sunt de mulțumiți de veniturile lor, răspunsurile 
celor intervievaţi se asociau mai puternic cu fericirea în ansamblu (Campbell, 
1981) - fără îndoială, există o serie de suprapuneri între ele. Cei cu salarii 
mari susțineau că au niveluri mai ridicate de satisfacție decât cei cu salarii 
mici. Dar un anumit salariu poate avea semnificații diferite pentru persoane 
diferite, mai ales în funcție de suma pe care persoana o consideră adecvată 
şi satisfăcătoare pentru activitatea sau statutul respectiv. Ceea ce contează 
pentru un trai fericit este percepția subiectivă şi nu suma obiectivă de bani. 

De asemenea, diversele trăsături obiective ale ocupației persoanei au 
efecte slabe asupra fericirii (Singura excepție o reprezintă statutul de şomer, 
care devine o puternică sursă de nefericire, atunci când persoana doreşte de 
fapt să muncească). Dar satisfacția personală față de muncă este un predictor 
important al fericirii. Nu munca în sine, ci atitudinea persoanei față de munca 
respectivă determină fericirea resimțită. Dacă iti place ceea ce faci, indiferent 
care ar fi această muncă, şansa să fii mai fericit în viață este mai mare decât 
în caz contrar. 

În societatea noastră, multe persoane susțin că sunt destul de 
multumite de munca lor. Însă, pentru cei care nu sunt mulțumiți de ceea 
ce fac, munca poate deveni o importantă sursă de nefericire (Argyle, 1987; 
Benin şi Nienstedt, 1985). Mai mult, aspectele muncii care au impactul cel 
mai semnificativ asupra fericirii sunt factori subiectivi, cum ar fi: provocarea, 
interesul, autonomia, obținerea feedbackului, primirea unor sarcini pe care 
persoana le consideră semnificative şi relevante, precum şi identificarea 
personală cu produsul (Argyle, 1987; Campbell şi colab., 1976). Aceste 
caracteristici depind de interacțiunea, de „potrivirea” dintre persoană şi locul 
de muncă şi nu reprezintă caracteristicile locului sau mediului de muncă. 

A Evaluările stării de sănătate evidențiază acelaşi tipar (Diener, 1984). 
Intrebati care sunt cei mai importanţi factori implicați în fericire, majoritatea 

oamenilor vă vor spune că sănătatea este extrem de importantă. Însă, adevăruj 
este că măsurători obiective ale sănătății (cum ar fi frecvența şi severitatea 
bolilor) indică o relație slabă a acesteia cu fericirea. Unii cercetători au ajuns 
la concluzia că sănătatea ar fi irelevantă pentru fericirea majorității adulților, 
în afară de persoanele în vârstă şi cele suferinde de boli cronice (Campbell şi 
colab., 1976). Pe de altă parte, evaluarea subiectivă a sănătății s-a dovedit a 
fi un predictor important al fericirii în ansamblu (Diener, 1984). Persoanele 
care sunt multumite de starea lor de sănătate sunt mai fericite decât cele care 
nu sunt multumite de sănătatea lor. Desigur, am ajuns din nou la o situație 
de suprapunere, deoarece persoanele care sunt obiectiv mai sănătoase sunt şi 
mai satisfăcute de sănătatea lor decât cele bolnave. Un factor important care 
determină fericirea nu este neapărat sănătatea obiectivă, ci mai degrabă ce 
crede persoana, în mod subiectiv despre starea sa de sănătate. 

Totuşi, înainte să excludem circumstanțele obiective pe considerentul 
că ar fi irelevante, cred că este important să recunoaştem semnificația unui 
factor de tipul acesta — adică formarea şi menținerea anumitor legături 
sociale. Astfel, persoanele căsătorite sunt mai fericite decât cele care trăiesc 
singure, cei care au prieteni sunt mai fericiți decât cei care nu au prieteni şi 
aşa mai departe. Singurătatea este strâns legată de nefericire, depresie şi de 
alte probleme (Argyle, 1987). S-ar putea spune că singurătatea reprezintă mai 
degrabă o evaluare subiectivă şi nu una obiectivă. Cu toate acestea, există 
suficiente dovezi care atestă faptul că majoritatea oamenilor au nevoie de 
prezenţa altor persoane ca să se poată simți fericiți. Nu pare să conteze prea 
mult cine sunt aceste persoane sau care este relația dintre ele — ceea ce este 
important, poate chiar necesar pentru fericire, este existența unei legături 
intime (vezi Freedman, 1978, p. 48). Stările de izolare socială sunt rareori 
însoțite de niveluri ridicate de fericire. 

Implicatiile generale ale tuturor acestor rezultate sunt că circumstanţele 
obiective au un efect slab asupra fericirii globale, în timp ce percepțiile 
subiective ale condițiilor de trai au un efect mult mai puternic. Fericirea nu 
este un rezultat direct al circumstanțelor externe, ci depinde mai degrabă de 
modul în care persoana percepe şi evaluează aceste condiții. 

Importanța acestor interpretări subiective a fost descrisă într-un studiu 
celebru care investiga scopurile şi satisfacția soldaților americani în timpul 
celui de-al Doilea Război Mondial. Din acest studiu au reieşit două aspecte 
esențiale, care, luate împreună, sunt extrem de surprinzătoare. În primul rând, 
soldații americani din timpul războiului aveau şanse mai mari de a promova 
dacă aveau bacalaureatul. În al doilea rând, cei care aveau bacalaureatul se 
simțeau mult mai nefericiti în privința şanselor de promovare decât cei care 
nu aveau bacalaureatul (Merton şi Kitt, 1950). 

Aceste două aspecte par să se contrazică reciproc. Cei cu bacalaureat 
aveau în mod obiectiv şanse mai mari să fie promovați decât cei care nu 

reuşiseră să termine liceul, dar la nivelsubiectiv erau mult mai putin satisfacuti 
de şansele lor. Cu alte cuvinte, cei cu bacalaureat erau într-o poziție mai bună, 
însă, erau mai nefericiti decât ceilalți. 

Ca să rezolvăm acest paradox aparent, este necesar să investigăm 

erspectivele personale ale soldaților. Cei care au absolvit liceul aveau 
aşteptări mari de la viață. Ei se comparau cu standardele stabilite de 
reprezentanţii grupului lor socialin viata civilă. Aceşti reprezentanți o duceau 
mai bine decât soldații. Alți soldați din acest grup se comparau cu colegii 
lor care s-au descurcat bine în armată şi au fost promovați. Din nou, aceste 
comparații ascendente le-au indus un sentiment de eşec. Deci menținerea 
unor standarde ridicate şi comparatia cu persoane de succes din acelaşi grup 
de apartenență socială îi determinau pe soldați să îşi desconsidere cariera 
militară şi să fie dezamăgiți de ea. 

Pe de altă parte, cei care nu au absolvit liceul, aveau aşteptări mai 
reduse. Ei se comparau cu reprezentanții grupului lor care nu se descurcau 
prea bine în viata civilă. Alții se comparau cu camarazii lor de armată care 
nu au absolvit liceul şi care nici ei nu au fost promovați. Aceste comparații 
induceau sentimentul că şansele de promovare erau destul de bune şi 
potrivite pregătirii lor. Spre deosebire de absolvenţi, cei care nu au terminat 
liceul considerau că se descurcau destul de bine în condiţiile date, devenind 
astfel mai fericiți decât camarazii lor absolvenţi. 

Ironia implicată in resimtirea unei fericiri mai mari în ciuda condițiilor 
precarearată clar importanţa vitală a interpretărilor subiective în determinarea 
fericirii. Fericirea pare să fie relativă — adică, trăirea ei depinde de standardele 
stabilite de diverse aşteptări şi norme. Fericirea ar trebui înțeleasă ca fiind 
rezultatul unui calcul. Evaluezi circumstanțele care îți sunt date, după care 
le compari cu aşteptările sau cu dorințele tale. În stabilirea nivelului de 
fericire pe care îl resimti, standardul de sens este la fel de important ca şi 
circumstanțele reale. 

Cu alte cuvinte, starea de fericire este atinsă în momentul în care 
realitatea se ridică la nivelul aşteptărilor şi dorințelor noastre. Poţi fi fericit 
fiindcă viața este generoasă cu tine sau fiindcă aşteptările tale sunt reduse. 
Cu cât ai mai puține aşteptări de la viata cu atât vei fi mai mulțumit cu ceea 
ce ti se întâmplă în viata. Astfel, menținerea unor aşteptări reduse este unul 
dintre secretele fericirii. 


Nevoile de sens 
Deşi unele aspecte se suprapun, starea de fericire nu este echivalentă 


cu o viata plină de sens. Poate că cea mai bună descriere a acestei relații este 
că o viață care are sens pare necesară, dar nu este şi suficientă pentru fericire. 

Este posibil să avem o viata care abundă de sens fără să fim fericiți. De multe 
ori viața unui luptător de gherilă sau a unui revoluționar este pătrunsă de 
sens, dar rareori putem spune că este şi fericită. Varianta inversă însă este 
mai puţin probabilă. Puţine persoane reuşesc să fie fericite dacă viața lor se 
goleşte de sens sau dacă pare lipsită de importanță. 

Noţiunea potrivit căreia o viata cu sens este o condiție necesară a fericirii 
poate fi investigată prin prisma celor patru nevoi de sens. Prima nevoie este 
scopul. Într-adevăr, există dovezi care arată că prin stabilirea scopurilor şi 
deținerea conceptelor de împlinire oamenii devin mai fericiți. Cei care cred 
cu tărie că viata lor este ghidată de scopuri bune, realizabile, au şanse mai 
mari să fie fericiți decât ceilalți (Argyle, 1987). Apoi, oamenii ating apogeul 
fericirii când sunt implicați în proiecte care se bazează pe scopuri pe termen 
scurt, care sunt realizabile (mai ales cele pe care cred că le pot realiza uşor) 
(Palys şi Little, 1983). 

Aceste date subliniază nu doar importanța scopurilor, ci şi capacitatea 
oamenilor de a fragmenta scopurile grandioase, distale, pe termen lung, în 
unități de scopuri proximale care pot fi gestionate cu uşurinţă (Bandura şi 
Schunk, 1981). Alte dovezi arată că persoanele fericite tind să aibă multe 
scopuri şi intenții, în timp ce persoanele nefericite nu se pot angaja în scopuri 
distale sau nu îşi pot stabili perspective distale (Wessman şi Ricks, 1966; de 
asemenea vezi Emmons, 1986). Astfel, există într-adevăr o legătură între 
scopuri şi fericire. 

Cercetările efectuate în investigarea speranței umane pentru o viata 
mai bună au asociat scopul cu fericirea în mai multe feluri (Emmons, 1986). 
Cei care şi-au atins scopurile în trecut par să fi trăit mai multe stări afective 
pozitive decât cei care nu au reuşit să obțină ceea ce şi-au propus. Mai mult, 
simpla existență a unui scop personal important este asociată cu niveluri mai 
ridicate de mulțumire față de viata, indiferent dacă persoana a reuşit sau nu 
să realizeze ceea ce şi-a propus. Astfel, atingerea scopurilor induce în ființele 
umane bucurie şi fericire, însă şi simplul fapt de a avea ceva pentru care să te 
poți lupta este un factor important în atingerea unor stări de fericire. 

Coerenta scopurilor noastre tinde să influențeze starea de fericire pe 
care o trăim. Conflictul şi ambivalenta dintre scopuri sunt asociate cu stări 
afective negative, cu depresie, cu neuroticism şi cu probleme de sănătate 
psihosomatice (Emmons şi King, 1988). O parte din impactul negativ al 
conflictului dintre scopuri asupra fericirii se poate datora proceselor de 
ruminare şi de inhibitie. Oamenii tind să evite să acţioneze atunci când se 
confruntă cu solicitări conflictuale şi ambivalente, însă petrec mai mult timp 
gândindu-se la ele, decât atunci când se confruntă cu alt gen de solicitări 
(Emmons şi King, 1988). 

Ca să poată spori nivelul de fericire, scopurile trebuie să fie potrivite 
persoanei. Fiintele umane ating nivelurile cele mai ridicate de fericire atunci 

când scopurile lor au un nivel moderat de dificultate, ceea ce duce la instalarea 
unei stări denumite ,,flux” (Csikszentmihalyi, 1982). Scopurile prea dificile 
induc anxietate, iar scopurile prea simple, plictiseala. Fericirea presupune 

rovocare şi scopuri care nu sunt nici prea dificile, nici prea simple (Emmons, 
1986). 

Astfel, stabilirea scopurilorîn viață contribuie la fericire. Pentru a atinge 
nivelurile maxime de fericire, se pare că persoana trebuie să îşi stabilească 
câteva scopuri în viață, care să nu fie în conflict, care nu induc stări afective 
mixte şi care nu par nici prea uşor, nici prea dificil de realizat. 

De asemenea, şi valorile contribuie la atingerea fericirii. Încrederea în 

ropriile valori fundamentale este asociată cu niveluri ridicate de fericire 
(Argyle, 1987; Freedman, 1978). Într-adevăr, sentimentul că viata are sens 
(din punctul de vedere al scopului şi al valorii), este un aspect esențial al 
fericirii, care pare să afecteze nivelul de satisfacție al persoanei în legătură 
cu aproape toate aspectele vieții (Argyle, 1987, p. 124: Freedman, 1978). 
Lipsa sensului vieții reduce satisfacția resimţită pentru toate aspectele vieții 
(Freedman, 1978, p. 197). 

Celelalte două nevoi de sens sunt eficiența şi stima de sine; şi acestea 
pot avea un impact deosebit asupra fericirii. De fapt, efectele lor par să fie 
chiar mai puternice decât cele ale scopului şi ale valorii. 

Caracteristicile reale ale sinelui au o legătură slabă cu fericirea. Şi în 
acest caz percepția subiectivă are o importanță mai mare decât adevărul 
obiectiv. Contribuţia inteligenței cuantificate la fericire este redusă (Campbell, 
1981) sau chiar neglijabilă (Diener, 1984). Cu alte cuvinte, persoana cu un 
nivel mediu de inteligență şi cea cu niveluri moderate de stupizenie au şanse 
aproape egale de fericire. La fel, aspectul fizic plăcut are un efect foarte redus 
asupra fericirii — chiar mai mult, acest efect apare aproape exclusiv în cazul 
femeilor tinere (Argyle, 1987; Campbell şi colab., 1976). În medie, bărbaţii 
şi copiii urâţi şi femeile în vârstă urâte sunt aproximativ la fel de fericiți ca 
persoanele care arată bine. 

Însă, spre deosebire de aceste efecte slabe, evaluările subiective au un 
rol important în fericire. Toţi cercetătorii sunt de acord cu faptul că stima de 
sine a persoanei este unul dintre cei mai puternici predictori ai fericirii (de 
exemplu, Campbell, 1981, p. 48; Diener, 1984, p. 558; de asemenea, Argyle, 
1987). Cei care au păreri foarte bune despre propria lor persoană au şanse să 
fie mai fericiți, în timp ce persoanele care au păreri proaste despre ele însele 
sunt mai nefericite. Una dintre autorităţile în domeniu a rezumat rezultatele 
în felul următor: „Nemulțumirea față de propria persoană are efecte negative 
mai mari asupra stării de bine generale a persoanei decât nemulțumirea în 
oricare dintre domeniile de viață cercetate” (Campbell, 1981, p. 195). De fapt, 
chiar şi în cadrul vieții unei singure persoane, perioadele de nefericire sunt 
asociate cu scăderea stimei de sine (Diener, 1984). 

Stabilirea direcției de cauzalitate este foarte dificilă în cazul tuturor 
acestor rezultate. Cercetările arată că persoanele cu niveluri ridicate de stimă 
de sine sunt mai fericite decât cele cu niveluri scăzute, însă nu este clar dacă 
faptul că ai o părere bună despre tine te face fericit sau invers. Este foarte 
posibil ca această relaţie să fie bidirecțională — adică, fericirea în ansamblu 
şi un nivel ridicat de stimă de sine să se potenteze reciproc. De exemplu, cu 
cât creşte intensitatea uneia, cu atât ar putea creşte şi intensitatea celeilalte. 
Totuşi, singura concluzie stabilă în acest sens este aceea că există cu siguranță 
o relație importantă între cele două concepte. 

Eficacitatea este şi ea corelată cu fericirea. Cei care simt că deţin 
controlul asupra vieții şi a sorții lor sunt mai fericiți decât ceilalți (Campbell, 
1981; Diener, 1984). Siguranța că ai mai multe opțiuni în viață este asociată cu 
un nivel mai ridicat de emoţii pozitive (Argyle, 1987). 

Unii s-ar putea indoi de faptul că eficacitatea, independent de alți 
factori, afectează într-adevăr fericirea. La urma urmei, sentimentul controlului 
în viață este asociat cu diverse evenimente şi condiții (de exemplu, Diener, 
1984; Campbell, 1981). Persoanele bogate, bine educate, angajate, sănătoase, 
atrăgătoare şi inteligente simt că au mai mult control asupra vieții lor decât 
alții. Însă dovezile arată că efectul eficacităţii este independent de toți ceilalți 
factori. Analizele de regresie au confirmat faptul că eficiența prezice fericirea 
chiar şi atunci când alti factori sunt controlati statistic (de exemplu, Campbell, 
1981). 

Eficacitatea ar putea fi strâns legată de condiţiile de viață ale persoanei, 
dar stima de sine şi satisfacția față de propria persoană par să fie doar slab 
corelate cu condițiile obiective de trai. De fapt, în unele studii chiar şi somerii 
sau persoanele divortate (două dintre grupurile cu niveluri foarte ridicate de 
nefericire) au avut scoruri medii la stima de sine (Campbell, 1981), deşi în 
multe alte studii s-a evidenţiat că pierderea locului de muncă este un factor 
care ameninţă serios stima de sine (vezi Argyle, 1987, pp. 53-54). Prin urmare, 
nu sunt motive care să ne facă să credem că efectele eficacitatii s-ar datora 
condițiilor materiale. Eficacitatea şi stima de sine par să urmeze acelaşi 
tipar conform căruia cu cât persoana se vede într-o lumină mai favorabilă, 
cu atât va fi mai fericită, indiferent de condiţiile de viață obiective sau de 
evenimentele reale. 

Aşa cum am arătat, fiecare dintre nevoile pentru sens are impact 
asupra fericirii. Am putea presupune că aceste efecte sunt în mare măsură 
independente unul de celălalt, aşadar suplimentare. Totuşi, unele efecte 
s-au dovedit a fi interactive. Cu alte cuvinte, nevoile de sens îşi pot exercita 
uneori efectul împreună. De exemplu, efectul fericirii poate fi amplificat prin 
deținerea simultană a scopului şi a eficacitatii. Aceasta înseamnă că oamenii 
ating niveluri superioare de fericire atunci când au scopuri clare şi când simt 
că sunt în stare să realizeze aceste scopuri (Emmons, Diener şi Larsen, 1986). 

De asemenea, oamenii cu niveluri ridicate de stimă de sine şi cu o 
uternică percepție a controlului asupra vieţii lor sunt extrem de fericiți 
(Campbell, 1981). Dacă ne uităm la cei 15% din populaţie care obțin scoruri 
ridicate la stima de sine şi la percepția controlului, vom vedea că „acest grup 
de persoane are un nivel foarte ridicat de emoții pozitive şi de stări de bine” 
(Campbell, 1981, pp. 217-218). Trebuie să subliniem din nou că beneficiile 
acestor factori pozitivi sunt în mare măsură independente de circumstanțe 
obiective. Un cercetător a investigat acest grup de persoane şi a observat că 
aceştia nu sunt neapărat într-o situație mai bună decât alții, cel putin nu în 
termeni de criterii obiective sau de factori externi. 

Există o serie de alți factori care pot, de asemenea, influența fericirea 
prin modificarea acestor percepții ale sinelui. De exemplu, venitul poate 
influența fericirea, deoarece persoanele care câştigă bine îşi pot menţine o 
părere favorabilă despre ele însele. Efectul direct al venitului asupra fericirii 
ar putea fi destul de slab, deoarece multe persoane îşi pot menține părerea 
pozitivă despre sine, indiferent de suma câştigată. Prestigiul profesional 
prezice fericirea, chiar şi în lipsa influenței financiare, iar efectul său pare să 
fie mediat de stima de sine, deoarece asemenea profesiuni conferă prestigiu 
celor care le exercită. (Campbell, 1981). 

Şomajul, având una dintre legăturile cele mai puternice cu fericirea 
(unul dintre predictorii externi), este un alt exemplu al modului în care 
fericirea este mediată de imaginea de sine. Efectele şomajului asupra fericirii 
reprezintă mai mult decât pierderea venitului sau plictiseală din cauza lipsei 
muncii, deoarece, în cazul multor pensionari, fericirea nu are de suferit chiar 
dacă noile circumstanțe de viață seamănă din multe puncte de vedere cu 
cele ale şomerilor. Însă pensionarea nu amenință stima de sine a persoanei. 
În schimb, pierderea locului de muncă influențează negativ sentimentul 
eficacitatii şi al abilității de a controla mediul înconjurător (Argyle, p. 54; 
de asemenea, Newman, 1988). Impactul pierderii locului de muncă asupra 
fericirii depinde de efectele negative ale acestui eveniment asupra imaginii 
de sine (Campbell şi colab., 1976). Dacă cineva îşi poate păstra respectul față 
de propria persoană în ciuda pierderii locului de muncă, pierderea fericirii 
poate fi minimalizată. 

Alte efecte asupra fericirii pot de asemenea să fie mediate de schimbări 
în stima de sine şi în percepția controlului, deşi rezultatele nu sunt tocmai 
clare. Astfel, nivelul de educație pare să crească nivelul fericirii, iar acest 
efect se menține chiar si în cazul în care alte variabile (cum ar fi un venit 
mai ridicat) sunt controlate. Este foarte posibil ca niveluri mai ridicate de 
educație să inducă sentimente mai puternice de stimă de sine şi de eficiență. 
La fel, separarea de sot/sotie sau divorțul pot avea efecte negative asupra 
fericirii, implicaţiile negative ale acestora asupra stimei de sine fiind foarte 
bine cunoscute, fie datorită eşecului marital sau respingerii, fie din cauza 

stigmatului asociat divorțului (care treptat îşi pierde influența). S-a dovedit 
că factorii specifici divorțului care afectează negativ stima de sine induc 
niveluri ridicate de stres şi de tensiune (Price şi McKenry, p. 44), iar acestea 
îşi pot răsfrânge efectul asupra fericirii, scăzându-i nivelul. 

În concluzie: nevoile de sens au o relaţie evidentă cu fericirea. Un set de 
scopuri şi o viață bazată pe valori puternice, solide sunt o bază eficientă pentru 
fericire. Contribuţia stimei de sine şi a propriei eficacitati se dovedesc adesea 
mai importante decât scopul şi valoarea. Perceperea subiectivă a sinelui ca 
fiind valoros şi eficient este o determinantă importantă şi fundamentală a 
fericirii. Astfel, în ciuda unor excepții, există o tendință generală de asociere 
a fericirii cu încercarea de a atribui sens vieţii. Persoanele fericite sunt mai 
predispuse să afirme, în mod subiectiv, că trăiesc o viață plină de sens. 


Problema diminuării standardelor: 
Roata hedonistă 


Până acum am susținut că fericirea depinde mai degrabă de evaluări 
subiective şi mai putin de circumstanțe obiective de viață. Evaluările 
subiective implică compararea circumstanțelor cu diverse standarde. Nivelul 
de fericire al persoanei depinde la fel de mult de standardul impus, ca şi de 
realitățile vieții cotidiene. Ca să putem înțelege, însă, fericirea umană, este 
esențial să pricepem modul în care se stabilesc şi dispar standardele. 

Problema centrală a standardelor este efectul nivelului de adaptare 
(Helson, 1964). Oamenii îşi stabilesc scopuri şi aşteptări care sunt puțin mai 
mari decât condiţiile lor actuale. Fiintele umane cred că vor fi mai fericite 
şi mai satisfăcute dacă ating aceste scopuri. Când le ating, o vreme se simt 
într-adevăr mai bine, dar în scurt timp îşi vor stabili standarde noi, mai înalte. 
Cu alte cuvinte, euforia succesului este în mod firesc temporară. 

Cercetările în domeniul ambitiei prezintă acest fenomen într-un mod 
foarte elegant (Brim, 1988). Oamenii îşi stabilesc scopuri în viața profesională, 
la fel cum o fac şi în joacă şi în viața personală. După atingerea acestor 
scopuri, ei îşi stabilesc scopuri noi şi mai înalte. Dacă ar continua să aibă 
aceleaşi performanțe, treptat nu ar mai simți mândrie, fericire şi satisfacție. 

Fericirea este o stare relativă, care depinde de standarde. Din păcate, 
standardele de care depinde fericirea sunt în continuă schimbare; uneori, 
ele pur şi simplu dispar din fața ochilor noştri. Unii cercetători au comparat 
căutarea fericirii cu o „roată hedonistă”, deoarece după mai multe încercări, 
eşti la fel de departe de scopul tău ca la început (Brickman şi Campbell, 1971). 
Fiecare pas te aduce mai aproape de un scop, dar mereu apar scopuri noi în 
locul celui împlinit. 

Problema standardelor care se depreciază - sau problema roții de 
moară hedoniste — a fost documentată in mai multe contexte. De exemplu, 
îmbunătățirea pe scară largă a condițiilor de viață ale unei întregi țări nu pare 
să aducă mai multă fericire locuitorilor țării respective. Puterea de cumpărare 
aunei familii americane cu venit mediu a crescut semnificativ între anii 1945 
şi 1973 — de fapt, o creştere colosală cu aproximativ două treimi a venitului 
familiei (chiar şi după ce suma a fost ajustată în funcție de inflație). Insă nu 
s-a putut observa o creştere corespunzătoare creşterii venitului în nivelul de 
fericire. De fapt, o examinare mai amănunțită a datelor arată că fericirea la 
nivel național s-a modificat, independent de imaginea economică globală, 
chiar mai mult, modificările sunt orientate în direcția opusă schimbărilor 
financiare (Campbell, 1981, pp. 5, 28-30). La fel, compararea mai multor tari 
din aceste puncte de vedere arată o relație slabă şi contradictorie între fericire 
şi indicii condiției de viata, cum ar fi, de exemplu, nivelul de trai sau bogăţia 
(Campbell, 1981, pp. 36-38). În unele cazuri, un nivel de trai mai ridicat pare 
să reducă nivelul fericirii. Rata suicidului este mai mare în țările dezvoltate, 
cu un nivel de viata ridicat decât în țările mai putin dezvoltate. De asemenea, 
în Statele Unite rata suicidului este mai ridicată în statele cu nivel de trai 
ridicat decât în cele cu nivel scăzut (Lester, 1984; pentru o trecere în revistă 
vezi Baumeister, 1990). 

Când sunt întrebaţi despre îmbunătățirile pe care le-ar face ca să 
sporească şansa fericirii personale, majoritatea oamenilor sunt de părere că 
mai mulți bani le-ar induce niveluri mai ridicate de fericire (Argyle, 1987). 
Dar în realitate, banii au o legătură destul de slabă cu fericirea. Câştigarea 
unor sume mai mari nu induce mai multă fericire, deoarece persoana se 
obişnuieşte rapid cu noul nivel financiar şi treptat va considera că aceasta 
este starea firească a lucrurilor. 

Se pare că singurul lucru care ar ajuta în acest sens este să găsim o 
modalitate prin care să ne comparăm veniturile sau economiile într-o lumină 
favorabilă cu alte standarde decât cele care odată atinse dispar. Comparatiile 
defavorizante! ar putea avea un efect extraordinar: oamenii ar putea fi 
mulțumiți de salariile lor dacă ar crede că venitul lor este mai mare decât al 
colegilor. Un cercetător a examinat toate dovezile adunate pe această temă, 
trăgând concluzia că nu există o anumită sumă de bani care să garanteze 
fericirea, rezumând rezultatele sale astfel: „Oamenii îşi doresc de fapt să aibă 
mai mulți bani decât ceilalți” (Argyle, 1987, p. 207). Cu alte cuvinte, banii 
te fac mai fericit dacă ai mai mulți decât cei cu care te compari. Dacă toată 
lumea ar câştiga cu putin mai mult, modificările în fericirea netă ar fi foarte 
mici sau inexistente. 

O demonstraţie foarte convingătoare a efectului nivelului de adaptare 
(identificând o tendință umană de-a dreptul diabolică) este oferită de 

cercetările lui Brickman, Coates si Janoff-Bulman (1978). Această tendință se 
referă la faptul că oamenii par să prezinte direcții de adaptare preponderent 
ascendente. Când viaţa devine mai dificilă, nu te obişnuieşti cu schimbările 
negative, la fel de repede cum te obişnuieşti cu cele pozitive. În mod evident, 
rasa umană ar fi mult mai fericită dacă acest tipar ar fi inversat, adică dacă 
suferința cauzată de tragedii ar dispărea rapid, în timp ce stările de fericire 
datorate succesului ar persista. Însă, aşa cum a observat Freud (1930), se pare 
că natura nu a intenționat să ne formeze în aşa fel încât să fim fericiți. 

Cercetarea efectuată de grupul lui Brickman a examinat două grupuri 
de persoane a căror viață a luat o întorsătură extraordinară. Aceste două 
grupuri au fost ulterior comparate cu persoane care duceau o viata obişnuită, 
lipsită de evenimente majore de viață. Primul grup era reprezentat de oameni 
care au câştigat la loteria Statului Illinois sume cuprinse între 50.000: şi 1 
milion de dolari. În al doilea grup erau incluse persoane cu paralizie severă 
cauzată de un accident. Atât câştigarea loteriei, cât şi accidentele erau relativ 
recente, în cele mai multe cazuri perioada dintre aceste evenimente şi studiu 
fiind mai scurtă de un an. 

La început, intervievatorii au rugat participanţii din cele două grupuri 
(şi pe cei din grupul de control) să evaiueze impactul evenimentelor de viață 
majore cu care s-au confruntat recent. Deloc surprinzător, în comparație cu 
subiecţii incluşi în grupul de control, victimele accidentelor relatau schimbări 
foarte negative, iar cei care au câştigat la loterie schimbări foarte pozitive. 

Dar în momentul în care cercetătorii i-au rugat pe participanți să 
evalueze şi să descrie plăcerea indusă de diverse activități cotidiene- discuţiile 
purtate cu un prieten, urmărirea emisiunilor TV, primirea unui compliment, 
cumpărarea hainelor, luarea micului dejun etc., cei care au câştigat la loterie 
reuşeau să se bucure mult mai puțin de aceste lucruri decât cei din celelalte 
două grupe. Se pare că, dacă ni se întâmplă ceva extraordinar de frumos, ne 
pierdem capacitatea de a ne bucura de lucrurile mărunte din viata. 

În sfârşit, cercetătorii i-au rugat pe participanți să indice nivelul lor 
general, global de fericire, făcând o medie între nivelurile de fericire din 
trecut, cel din prezent şi ceea ce preconizează pe viitor. Cel mai interesant 
rezultat a fost acela că cei care au câştigat la loterie nu se deosebeau de cei din 
grupul de control în multe dintre aceste aspecte. În ciuda recentului câştig 
extraordinar, care în cele mai multe cazuri le-a adus în casă peste 400.000 
de dolari, aceste persoane nu se simțeau cu nimic mai fericite decât cele din 
grupul de control cărora nu li s-a întâmplat nimic asemănător. Nici pe viitor 
nu se aşteptau să fie mai fericiți. Câştigătorii loteriei erau foarte bucuroşi că 
au câştigat sumele respective, dar se pare că şi-au pierdut capacitatea de a se 
bucura de plăcerile obişnuite din viața cotidiană, ceea ce a dus şi la scăderea 
efectului marelui câştig. Astfel, pe termen lung, schimbările nivelului de 
fericire erau egale cu zero. 

Când condiţiile de viață se îmbunătățesc, oamenii se bucură de 
schimbările pozitive specifice, însă celelalte surse de fericire încep să-şi piardă 
efectul şi farmecul. Astfel, fericirea netă nu se modifică. Câştigătorii loteriei, 
incluşi in acest studiu, au trăit experiența demnă de invidie a îmbogăţirii 
rapide. Sigur că s-au bucurat de acest eveniment, însă evenimentele şi 
succesele obişnuite nu le mai induceau afecte pozitive. Îmbogăţirea, indiferent 
de conotatia sa pozitivă, nu a fost însoțită de o fericire pe măsură, cel putin 
după ce a trecut valul exaltării inițiale. 

Victimele accidentelor au prezentat câteva diferente fata de participanții 
din grupul de control în ceea ce priveşte nivelul fericirii generale. Aceste 
victime relatau niveluri mai ridicate de fericire trăite în trecut decât persoanele 
din grupul de control, în timp ce fericirea din prezent era mai scăzută. 
Cercetătorii au denumit acest fenomen „efectul nostalgiei”, deoarece pare să 
implice exagerarea fericirii din trecut în comparaţie cu condiţiile prezente, 
mai putin plăcute. Victimele accidentelor erau reținute în prezicerea nivelului 
de fericire pe care se aşteaptă să îl resimtă în viitor, probabil fiindcă nu ştiau 
în ce măsură paralizia le va afecta activitățile cotidiene. 

Deci fericirea în ansamblu este afectată de nivelul de adaptare, mai 
ales când apar îmbunătățiri în condiţiile de viata. În cazurile în care viata se 
îmbunătăţeşte, oamenii se obişnuiesc rapid cu noile condiţii, iar nivelul lor de 
fericire revine la cel dinaintea evenimentului plăcut. Când condiţiile de viață 
se înrăutățesc, oamenii nu reuşesc să se adapteze la fel de repede la noile 
condiții (deşi majoritatea persoanelor, după confruntarea cu un eveniment 
traumatic, îşi revin şi pot atinge aceleaşi niveluri de fericire ca şi înaintea 
tragediei) (Taylor, 1983). Totuşi, se pare că schimbările negative au un impact 
mai puternic asupra stării de bine a persoanei decât schimbările pozitive. 

Astfel, dilema practică a fericirii este următoarea: cum să ne menţinem 
standarde scăzute şi să nu ne pierdem capacitatea de a ne bucura de plăcerile 
şi succesele comune pe care ni le oferă viața. Se pare că cea mai bună rețetă 
pentru fericire nu este să ai noroc nebun în viață. De fapt, după un an de la 
câştigarea loteriei, norocoşii bogătaşi nu erau cu nimic mai fericiți decât cei 
care nu au câştigat nimic. Mai degrabă, am putea spune că cea mai bună 
rețetă pentru fericire ar fi un crescendo fin, treptat spre succes, dându-i 
persoanei şansa să se bucure şi să savureze fiecare realizare sau îmbunătățire 
a condițiilor de viață. Ar trebui să parcurgem acest proces pas cu pas şi să 
trecem la următoarea bucurie doar după ce a dispărut euforia indusă de 
evenimentul anterior şi după ce ne-am stabilit standarde noi, mai înalte. 
Fiecare dintre noi îşi poate dori să ajungă într-o zi în vârf, dar dacă vrem să 
ne şi bucurăm de acest succes, ar trebui să urcăm pe trepte şi să nu luăm liftul. 

Există dovezi care atestă că oamenii învață această regulă pe parcursul 
vieții. Din anumite puncte de vedere, persoanele în vârstă par mai fericite si 
mai satisfăcute decât tinerii (de exemplu, Campbell, 1981)!. Exceptia majoră 

la această rețetă a crescendoului satisfactiei este cea a sănătății: persoanele 
în vârstă au mai multe probleme cronice şi dureroase de sănătate; nu este de 
mirare că din acest punct de vedere fericirea lor atinge cote mai scăzute. 

Într-o oarecare măsură, nivelul multumirii fata de viata creşte odată cu 
înaintarea în vârstă, datorită îmbunătățirii treptate a circumstanțelor vieții. 
Realizările se acumulează, treptat se ajunge la un nivel de stabilitate financiară, 
stresul legat de creşterea copiilor scade pe măsură ce aceştia cresc şi pleacă de 
acasă. Totuşi, există un motiv mai important pentru care persoanele în vârstă 
sunt mai multumite de viata decât tinerii: reducerea treptată a standardelor, 
Persoanele mai în vârstă învaţă să îşi diminueze aşteptările, să se acomodeze 
cu condiţiile actuale ale vieții şi să îşi reducă dorințele şi ambițiile. Pe măsură 
ce îmbătrânesc, reprezentanții societății noastre devin din ce în ce mai fericiți, 
deoarece învaţă să se aştepte la mai putin de la viata. 


Neajunsuri și iluzii: 
Realitatea ar putea fi periculoasă pentru sănătatea 
dumneavoastră 


În prima parte a acestui capitol am ajuns la concluzia că rețeta ideală 
pentru fericire ar putea fi un şir neîntrerupt de succese, fiecare mai mare 
decât cel anterior, astfel încât persoana ar putea trece mereu la realizarea 
unui scop sau standard nou, mai complex. Dar în realitate, există vreo 
persoană care poate urma o astfel de rețetă? Câte persoane reuşesc să obțină 
un şir neîntrerupt de succese şi să le mai şi aranjeze în ordinea crescătoare 
a intensității succesului? Nici măcar eşecurile accidentale nu reuşesc cu 
adevărat să rezolve această problemă. Adevărul este că multe persoane îşi 
pot reduce scopurile şi aşteptările în urma unui eşec (vezi Brim, 1988). Dar, 
aşa cum am văzut, efectele nivelului de adaptare apar mult mai repede în 
cazul evenimentelor pozitive decât în cazul nenorocirilor. Chiar mai mult, 
standardele şi aşteptările vor rămâne deasupra performanţelor actuale, chiar 
dacă vor fi puțin mai realiste după un eşec. 

Astfel, în realitate, nu sunt speranțe prea mari pentru a atinge scopurile 
şi aşteptările personale în aşa fel încât să putem asigura un flux continuu 
de fericire. Inevitabil, sunt cazuri în care omenii nu îşi vor realiza scopurile, 
ceea ce va reduce nivelul de fericire. Cu siguranță, oamenii pot accepta o 
anumită cantitate de eşec, deziluzii şi alte neajunsuri, dar se pare că în 
realitate, cantitatea de neajunsuri este inacceptabil de mare. Dacă majoritatea 
oamenilor îşi stabilesc scopurile cu mult deasupra celor mai bune performanțe 
din trecut, posibilitatea confruntării cu eşecuri şi cu deziluzii este inevitabilă. 

Cu toate acestea, datele arată că în general oamenii sunt destul de fericiți. 
Când reprezentanţii societății noastre sunt rugați să stabilească nivelul de 

fericire pe care îl au de obicei, răspunsurile cele mai frecvente indică nivelul 
cel mai ridicat sau aproape cel mai ridicat (de exemplu, Argyle, 1987). 

Aceste date ne-au adus într-un impas. Analizele noastre arată că 
majoritatea persoanelor nu îşi pot realiza suficient de des scopurile sau dacă 
le realizează, rezultatul nu este cel la care s-au aşteptat. Cu toate acestea, 
majoritatea se consideră foarte fericiți. Unele (doar unele) dintre aceste 
discrepanțe se pot atribui tendinței umane de a exagera fericirea cu scopul de 
a impresiona cercetătorul. De exemplu, oamenii au retineri să îi povestească 
unui străin despre problemele lor maritale sau că şi-au ratat cariera (de 
exemplu, Argyle, 1987). Dar acest aspect nu este suficient ca să explice aceste 
discrepanțe. Oamenii se simt într-adevăr fericiți — poate mai fericiți decât ar fi 
cazul, dacă ne bazăm pe condiţiile obiective de viata. 

Cheia rezolvării acestei dileme este aceea că oamenii exagerează în 
mintea lor frecvența succeselor pe care le-au avut şi calitatea condițiilor în 
care trăiesc. Pe scurt, oamenii se mint pe ei înşişi. Ei distorsionează modul în 
care percep lumea, în aşa fel încât să poată oferi o imagine a vieții lor care este 
mai atrăgătoare decât cea pe care le-o poate oferi realitatea obiectivă. Fiintele 
umane tind să uite eşecurile pe care le-au suferit, să exagereze succesele pe 
care le-au avut, să supraestimeze posibilitatea unor rezolvări pozitive, să -şi 
imagineze viitorul într-o manieră optimistă şi aşa mai departe - ignoră sau 
uită părțile negative şi se concentrează asupra succeselor obținute. 

Probabil că oamenii nu îşi ating scopurile şi nu-şi realizează dorințele 
tot timpul. Dar uneori reuşesc să le atingă şi să realizeze ceea ce şi-au propus. 
Apoi, se conving pe ei înşişi că de cele mai multe ori şi-au realizat scopurile. lar 
dacă ai reuşit să obţii de cele mai multe ori ceea ce ţi-ai propus, probabil că ai 
dreptul să te simți fericit. 

Există dovezi solide care arată că oamenii cultivă aceste percepții 
distorsionate ale realității, ca să îşi poată construi imagini pozitive despre 
sine şi despre viață. Aceste dovezi contrazic una dintre perspectivele judecății 
clinice, care consideră că percepția corectă despre sine şi despre lume este o 
componentă esențială a sănătății mentale şi a adaptării eficiente. Persoanele 
cele mai fericite şi cele mai sănătoase par să fie acelea care distorsionează 
realitatea în mod sistematic şi care îşi creează iluzii în legătură cu lumea şi cu 
propria persoană (vezi Taylor, 1989). 

O analiză recentă a literaturii de specialitate condusă de Taylor şi 
Brown (1988; de asemenea, Taylor, 1989) a subliniat în mod repetat acest 
aspect. Aceşti cercetători au ajuns la concluzia că persoanele normale, 
sănătoase, prezintă trei tipare generale de iluzii. În primul rând, au percepții 
exagerat de pozitive ale propriei persoane. În al doilea rând, exagerează sau 
supraestimează măsura în care pot controla mediul înconjurător. În al treilea 
rând, aceste persoane tind să aibă un nivel de optimism nejustificat de ridicat. 
Aceste trei tipuri de iluzii acoperă trei din cele patru nevoi de sens: optimismul 

contribuie la realizarea scopurilor şi la atingerea stării de împlinire; stima 
de sine este exagerată, eficacitatea este şi ea exagerată. A patra nevoie (cea 
de valoare şi de justificare) nu a fost investigată explicit de către Taylor şi 
Brown, dar presupunerea că oamenii sunt dispuşi să distorsioneze realitatea 
în favoarea lor şi, la nivelul acestei dimensiuni, este plauzibilă — de exemplu, 
îşi amintesc de acțiunile lor ca fiind mai justificate decât erau în realitate, uită 
de nelegiuirile făcute şi aşa mai departe (de exemplu, Baumeister, Stilwe]] 
şi Wotman, 1990). Astfel, în prezent, pare rezonabil să credem că fericirea 
implică distorsiuni pozitive în favoarea propriei persoane la toate cele patru 
niveluri ale sensului vieţii. 

Merită să aruncăm o privire şi pe datele privind iluziile. Să începem 
cu exagerările privind percepţia propriei persoane. Conform documentărilor 
efectuate în psihologia socială, ființele umane se percep într-o lumină exagerat 
de pozitivă. Oamenii îşi asumă succesele, negând însă responsabilitatea 
pentru eşecuri (de exemplu, Bradley, 1978; Zuckerman, 1979), mai ales 
în cazul unor sarcini în care este implicat şi ego-ul. Oamenii acceptă şi îşi 
aduc aminte mai bine de evaluările pozitive ale propriei peroane, decât de 
cele negative (de exemplu, Brown, 1986; Kuiper şi Derry, 1982; Kuiper şi 
MacDonald, 1982). Ei îşi aduc aminte de performanţele lor ca fiind mai bune 
decât au fost în realitate (Crary, 1966). Fiintele umane tind să se compare cu 
ceilalți mai ales sub aspectele care le favorizează, ceea ce îi ajută să se simtă 
superiori celorlalți din mai multe puncte de vedere (Brown, 1986; Larwood şi 
Whittaker, 1977; Svenson, 1981). Oamenii îşi percep abilităţile ca fiind unice şi 
excepționale (Campbell, 1986; Suls şi Wan, 1987). De exemplu, într-un studiu, 
peste 90% dintre americani au declarat că şofează mai bine decât majoritatea 
persoanelor. 

Tendința umană spre exagerarea controlului perceput a fost tratată 
în paginile anterioare. Oamenii supraestimează controlul pe care cred că îl 
dețin, mai ales dacă lucrurile au un deznodământ pozitiv. De fapt, ființele 
umane cred că dețin controlul chiar şi în cazurile in care rezultatul depinde 
exclusiv de noroc (Crocker, 1982; Langer, 1975). 

Majoritatea oamenilor au o atitudine în general pozitivă față de viitor 
(de exemplu, Free şi Cantril, 1968). Suntem optimişti mai ales în ceea ce 
priveşte propriul nostru viitor, având impresia că probabilitatea de a ni se 
întâmpla evenimente pozitive este mai mare decât în cazul altor persoane. 
De exemplu, majoritatea oamenilor cred că ei au şanse mai mari să aibă un 
loc de muncă care să le placă, să câştige mai bine sau să aibă copii talentați 
decât restul oamenilor. De asemenea, majoritatea cred că şansa de a avea un 
accident de maşină, de a fi victimele unu atac armat, de a face o depresie 
sau de a avea probleme de angajare sunt mai mici decât pentru ceilalți 
(Weinstein, 1980; de asemenea, Johnson şi Tversky, 1983; Kuiper, MacDonald 
şi Derry, 1983; Robertson, 1977). Rugati să facă speculaţii privind viitorul lor, 

majoritatea studenţilor au generat de patru ori mai multe posibilități pozitive 
decât negative (Markus şi Nurius, 1986; 1987). Toate categoriile de vârstă 
tind să supra-estimeze succesul pe care cred că îl vor avea în realizarea unor 
sarcini viitoare (Taylor şi Brown, 1988). 

Aceste iluzii optimiste par să aibă o nuanță defensivă — adică, prin 
utilizarea lor, persoana poate reduce impactul problemelor şi necazurilor 
cu care se confruntă. Rezultatele obținute în urma unor cercetări arată, de 
exemplu, că foarte mulți indivizi din clasa muncitoare se cramponează de vise 
legate de fericire, în ciuda (sau tocmai datorită) realitatilor actuale neplăcute. 
Una dintre participantele la aceste studii relata că, cu cât suferea mai mult în 
copilărie din cauza tatălui ei abuziv şi alcoolic, cu atât visa mai des la propria 
ei căsătorie cu un „bărbat bun, drăguţ şi deştept”, care o va iubi, cu care va 
avea copii şi care îi va oferi confort material (Rubin, 1976, p. 41). Alţii descriau 
orele pe care le petreceau privind pozele din reviste care ilustrau locuințe 
superbe şi îşi imaginau viața lor în viitor într-un asemenea decor (1976, p. 43). 
~- Merită să dedicăm câteva momente şi discutării excepțiilor — adică 
despre persoanele care nu se folosesc de asemenea distorsionări şi iluzii. 
Principalele excepții par să fie persoanele depresive şi cele cu stimă de sine 
scăzută. Depresivii tind să evalueze mult mai corect controlul pe care îl dețin 
decât peroanele care nu suferă de această tulburare (de exemplu, Alloy şi 
Abramson, 1979). Persoanele normale cred (uneori greşit) că alții îi percep 
într-o lumină foarte favorabilă, însă depresivii se percep într-un fel care se 
apropie mult mai mult de percepția reală a celorlalți (Lewinsohn, Mischel, 
Chaplin şi Barton, 1980). Depresivii şi persoanele cu niveluri scăzute de stimă 
de sine sunt mult mai dispuşi decât alții să accepte evaluările negative la 
locul de muncă, prezentând astfel un tipar mai echilibrat, atât în acceptarea 
reacțiilor pozitive, cât şi a celor negative (Campbell şi Fairey, 1985; Coyne şi 
Gotlieb, 1983; Kuiper, 1978; Kuiper şi Derry, 1982; Kuiper şi MacDonald, 1982). 
În cele din urmă, aceste persoane fac predicții mai exacte şi mai echilibrate 
despre viitor (Campbell şi Fairey, 1985; Coyne şi Gotlieb, 1985; Lewinsohn, 
Larson şi Munoz, 1982). 

Aceste dovezi susțin argumentul principal. Iluziile, distorsiuniile şi 
propria deceptie par să fie parti integrante ale modului în care persoanele 
normale, bine adaptate percep lumea. Percepția corectă a realității este 
asociată cu depresie şi cu stimă de sine scăzută. 

Importanța iluziilor în susținerea fericirii personale este relevantă 
pentru un aspect important şi semnificativ al vieții, şi anume pentru statutul 
de părinte. Am discutat deja „paradoxul parental” — adică dorința răspândită 
de a avea copii şi convingerea că astfel persoana va fi mai fericită, în ciuda 
dovezilor empirice clare care atestă că prezența copiilor în casa părintească 
reduce nivelul de fericire al părinților. In cele ce urmează, voi rediscuta acest 
paradox, deoarece implică un tipar de iluzii extrem de frapant. 

În multe studii dedicate rolului de părinte, cei intervievaţi au fost 
întrebaţi dacă au regretat vreodată că au avut copii. Asemenea întrebări au 
fost puse părinților de diverse vârste. Astfel, în funcție de vârsta copiilor, 
putem preconiza posibilitatea cu care ar putea vreodată apărea asemenea 
dubii sau regrete. 

Există dovezi statistice clare cu privire la modul în care ar trebui 
distribuite răspunsurile de-a lungul vieții adulte. Probabilitatea ca un anumit 
lucru să nu se fi întâmplat niciodată trebuie să scadă în timp. De exemplu, 
scorurile de „zero la zero” sunt mai probabile la începutul unui meci de 
fotbal decât la jumătatea sau la sfârşitul jocului, deoarece probabilitatea ca 
nimeni să nu fi înscris vreun gol scade în timp?. 

Totuşi, în mod ironic, relatările părinților în ceea ce priveşte regretele 
lor prezintă un tipar tocmai inversat: cu cât sunt copiii mai mari, cu atât sunt 
şansele mai ridicate ca părinții să spună că nu au avut niciodată dubii sau 
regrete că au avut copii (de exemplu, Campbell, 1981). Desigur, din punct 
de vedere statistic acest lucru este imposibil, la fel cum este imposibil ca mai 
multe meciuri de fotbal să aibă un scor alb după ultima repriză decât după 
prima. 

Singura explicație plauzibilă ar fi aceea că părinții uită că ar fi avut 
vreodată regrete. Părinţii cu copii mici trec printr-o schimbare radicală a 
stilului de viață obişnuit, la creşterea bruscă a problemelor financiare, la lipsa 
cronică şi extrem de neplăcută de somn şi aşa mai departe. În multe cazuri, 
asemenea părinți relatează că uneori le trece prin cap că poate ar fi fost mai 
bine să nu aibă copii sau regretă faptul că au copii. Dar pe măsură ce copiii 
cresc, aceste regrete sunt uitate, probabil odată cu stresul şi cu problemele 
care au dus la naşterea acestor gânduri. Cu cât sunt mai mari copiii, cu atât 
părinţii percep experiența creşterii lor într-o lumină mai pozitivă. Acest 
fenomen este, probabil, determinat de uitarea selectivă a aspectelor neplăcute 
— deci amintirile distorsionate cresc nivelul fericirii. În cele din urmă, copiii 
cresc şi pleacă de acasă, iar părinţii se vor gândi la vremea când se chinuiau 
cu creşterea copiilor ca la o experiență profund pozitivă. 

Astfel, majoritatea persoanelor par să atingă fericirea prin distorsionarea 
sistematică a modului în care îşi percep propria persoană şi condițiile vieții 
lor. Aceste distorsiuni sunt extrem de pătrunzătoare, chiar dacă nu au un 
efect foarte puternic (Baumeister, 1989; Taylor, 1989). Nu există dovezi care 
să ateste că oamenii se angajează în mod sistematic în distorsiuni de proporții 
mari. Iluzii ale grandorii sunt asociate cu tulburările mentale şi nu cu sănătatea 
mentală. Foarte rar se întâmplă ca un student care a obținut un rezultat slab 
la testele SAT? (punctaj de la 200 la 800) să-şi aducă aminte că ar fi obținut un 
scor foarte ridicat. Însă se pare că memoria fiecăruia adaugă aproximativ 50 
de puncte la scorul inițial. Distorsiunile mari ar putea fi întreținute destul de 


2 SAT — Scholastic Aptitude Test — test = Test de aptitudini scolastice (n. tr.). 

greu în viața de zi cu zi, iar un feedback negativ ar putea duce la umilirea 
persoanei care distorsionează realitatea. 

Din acest motiv, se pare că oamenii distorsionează doar uşor lucrurile. 
Ei îşi aduc aminte de tot ceea ce fac ca fiind puţin mai bun decât este în 
realitate. Îşi percep toate trăsăturile personale ca fiind un pic mai bune decât 
sunt; oamenii sunt de obicei putin mai optimişti şi mai încrezători decât ar fi 
cazul. Se pare că există o limită optimă pentru iluzii prin care se poate stabili 
calea de mijloc între sinceritatea brutală şi deprimantă şi iluzia grandorii 
(Baumeister, 1989). Incapacitatea folosirii eficiente a acestor iluzii şi strategii 
este asociată cu depresie şi cu stimă de sine scăzută. 

Astfel, dacă vrem să fim fericiţi, trebuie să ne atingem majoritatea 
scopurilor şi standardelor pe care ni le-am propus, deoarece dezamăgirea 
şi iluzia per se nu sunt suficiente pentru a atinge fericirea. Omul sărac nu se 
poate înşela pe el însuşi susținând că ar fi un nabab. În schimb, o persoană 
înstărită poate să-şi observe vecinii şi rudele care o duc mai rău din punct 
de vedere financiar, după care îşi poate spune că s-a descurcat mai bine in 
viață decât s-ar fi putut aştepta. Formula fericirii este să ne descurcăm destul 
de bine în realitate, după care să concepem în mintea noastră un scenariu 
exagerat al realității. Eşecurile minore, care de altfel abundă în viață, pot 
fi şterse din percepția individuală a fiecăruia. Persoanele de rând se pot 
considera puțin deasupra mediei, cei sub medie - ca fiind exact media, cei 
destul de buni - ca fiind exceptionali şi aşa mai departe. Aceste iluzii ne ajută 
să rezolvăm problema standardelor care dispar, ajutându-i astfel pe oameni 
să se simtă fericiți. 


Stabilitatea fericirii 


Acest capitol a început cu ideea că ființele umane cred că fericirea este 
un răspuns emotional la circumstanțele proximale ale vieții. Dacă această 
abordare ar fi absolut corectă, fericirea pe care o resimtim ar fluctua de la o 
oră la alta, în funcţie de valența evenimentelor cu care ne confruntăm. Dar 
de multe ori fericirea se referă la evaluări complexe, la niveluri superioare de 
sens, care sunt relativ independente de condițiile de viata imediate, obiective. 
Evaluările subiective, care pot beneficia de pe urma aşteptărilor reduse şi a 
menținerii unor iluzii plăcute, par să fie aspectele centrale care determină 
fericirea. 

Pe scurt, fericirea depinde mai mult de procesele interne ale individului 
decât de evenimentele şi circumstanțele externe. Aceste procese interne pot 
reflecta trăsăturile, obiceiurile şi strategiile pe care le foloseşte individul 
pentru a face față evenimentelor cu care se confruntă. Aceste trăsături, 
obiceiuri şi strategii sunt destul de stabile, spre deosebire de evenimentele 

şi condiţiile externe (vezi Cantor şi Kihlstrom, 1989), ceea ce are o implicatie 
destul de importantă şi surprinzătoare pentru fericire: contrar presupuneriior 
inițiale potrivit cărora fericirea ar fi o stare care prezintă fluctuații rapide şi 
substanțiale, fericirea prezintă niveluri destul de stabile pentru perioade 
îndelungate de timp. 

Dovezi recente indică faptul că nivelurile de fericire atinse de ființele 
umane sunt surprinzător de stabile de-a lungul vieții. Un studiu important 
în acest sens (Costa, McCrae şi Zonderman, 1987) a evaluat aproape cinci mii 
de americani cu două ocazii, la zece ani distanță. Corelatia dintre valorile 
obţinute cu cele două evaluări este foarte ridicată (r=0,48), fiind la fel de mare 
în cazul fiecărui eşantion. În schimb, corelatiile dintre fericire şi alti factori 
cum ar fi venitul, statutul marital, vârstă, rasă, gen şi aşa mai departe variau 
între 0,00 şi 0,13). Autorii acestui studiu au ajuns la concluzia că „Putem 
prezice nivelurile viitoare de fericire cu o precizie mai mare dacă ne bazăm 
pe nivelurile de fericire trăite în trecut decât dacă ne bazăm pe condiţiile 
de viață semnificative, cum ar fi statutul marital, genul, rasa sau vârsta 
participanților” (1987, p. 304). 

Autorii acestui studiu au observat că nici măcar evenimentele majore 
de viata cum ar fi divorțul, schimbarea domiciliului sau a locului de muncă 
nu au un impact foarte mare asupra fericirii pe termen lung. Oamenii cred 
că fericirea depinde de condiții imediate şi că schimbările efectuate în aceste 
condiții — să ieşi dintr-o căsnicie nefericită — vor induce o schimbare majoră 
a nivelului lor de fericire. Dar asemenea convingeri s-au dovedit a fi eronate 
sau extrem de exagerate. Fericirea rămâne la niveluri destul de constante pe 
termen lung. 

Doi dintre amicii mei sunt exemple foarte bune pentru ilustrarea 
stabilității nivelului de fericire. Unul dintre ei pare să fie la fel de fericit tot 
timpul. L-am văzut în vremuri bune şi rele şi în ciuda faptului că se luptă cu 
problemele şi necazurile vieţii, pare să fie la fel de senin tot timpul. Reuseste 
să se bucure şi să se entuziasmeze şi de lucrurile mărunte şi să găsească mereu 
ceva care să-l facă să se simtă bine. Cu ocazia unei plimbări, mi-a descris 
problemele pe care le avea într-o relație romantică cu o doamnă foarte dificilă. 
Timp de câteva minute mi-a povestit despre îngrijorările sale şi de despre 
eforturile pe care le solicită relația respectivă, după care a terminat discuția 
pe această temă spunând: „Ei bine, cred că atât este de ajuns”, îndreptându-şi 
atenţia spre lucruri mai plăcute. 

Celălalt prieten a avut parte de o serie de succese deosebite şi de şanse 
demne de invidiat; cu toate acestea, este nefericit în ciuda bogăției adunate 
şi a faimei dobândite. Indiferent ce îi oferă viata, reuşeşte întotdeauna să 
găsească ceva care să îl frământe sau vreun motiv pentru care să creadă că 
oameni importanți îi urăsc. L-am urmărit într-una din zilele în care a obținut 
un succes extraordinar. Când am pornit într-o călătorie cu maşina, era încă 

extrem de mândru şi se umfla în pene, dar, două ore mai târziu, entuziasmul 
şi emoțiile pozitive au dispărut şi au fost date uitării, iar el era de-a dreptul 
copleşit de suferința la care va fi supus în urma unor posibile dezastre viitoare. 

| Unul dintre factorii care ar putea menține constant nivelul fericirii este 
cel al efectului nivelului de adaptare. Condiţiile vieții care induc schimbare, 
cum ar fi divorțul sau promovarea la locul de muncă, induc în mod categoric 
schimbări temporare şi în starea de fericire sau de nefericire a persoanei. Dar 
oamenii se obişnuiesc destul de repede cu aceste schimbări, întorcându-se la 
nivelul de bază al fericirii, care de obicei este destul de constant. 

Implicatia acestui fenomen pe termen lung este că fericirea depinde 
mai mult de trăsăturile stabile ale individului decât de condiţiile externe ale 
vieţii sale. Ca să lămurim lucrurile: evenimentele cu care ne confruntăm în 
viață au o oarecare influență asupra fericirii (o stabilitate de 0,48 nu reprezintă 
o corelație absolută — nivelul de fericire al unora se poate schimba în cursul 
unui deceniu). Însă trăsăturile de personalitate sunt mai importante decât 
evenimentele externe pentru a putea înțelege nivelul de fericire resimţit de o 
persoană. Deci, care ar fi cele mai importante trăsături de personalitate care 
ar putea prezice nivelul de fericire al fiecăruia dintre noi? Care sunt factorii 
care alcătuiesc tipul de personalitate care poate fi fericit? 

Unele trăsături de personalitate asociate cu fericirea au fost deja 
menționate în paginile anterioare. Niveluri ridicate de stimă de sine şi 
percepția capacității de control sunt aspecte stabile, interne şi centrale ale 
personalității, fiind strâns legate de capacitatea de a fi fericit (de exemplu, 
Argyle, 1987; Diener, 1984). Persoanele care dețin ambele trăsături prezintă 
niveluri neobişnuit de ridicate de fericire. Se pare că asemenea persoane 
au dezvoltat o modalitate prin care se pot percepe pe ele însele şi îşi pot 
trăi viața într-un mod pozitiv, aproape independent de evenimentele şi de 
circumstanțele vieții (Campbell, 1981, p. 218). 

O altă abordare prin care putem înțelege fericirea este să investigam 
echilibrul dintre emoțiile negative şi cele pozitive. Ipoteza este că cei care 
resimt multe emoții pozitive şi puține emoții negative sunt mai fericiți 
decât cei care au o viață afectivă de tipul opus. Deoarece emoțiile pozitive 
şi negative sunt independente unele de celelalte, predictorii implicați sunt 
diferiți pentru fiecare tip de emoții în parte. Cu alte cuvinte, există un set de 
trăsături de personalitate care prezic inducerea emoțiilor pozitive şi un set 
diferit de trăsături care sunt relationate cu cele negative. 

Emotiile pozitive sunt strâns legate de un set de trăsături care 
sunt adesea descrise prin termenul de „extraversiune” (Costa şi McCrae, 
1980, 1984). Acest set de trăsături include: sociabilitatea, ritmul activității 
(adică, persoane vioaie şi energice), vigoare, implicare socială, căldură, 
comunicativitate, asertivitate şi tendința de a căuta senzațiile tari. Cei care 
obțin scoruri mari la acest tip de trăsături resimt mai multe emoții pozitive 

decât celelalte persoane. Un posibil motiv al acestui efect este că persoanele 
sociabile, extravertite reuşesc mai bine să formeze şi să mențină legături 
sociale decât alții, iar aceste legături sociale se pare că sunt un ingredient 
important al fericirii. 

Afectele negative sunt asociate cu un grup de trăsături de personalitate 
denumit „nevrotism” (Costa şi McCrae, 1980, 1984). Aceste trăsături includ 
anxietate, ostilitate, impulsivitate, probleme psihosomatice, depresie, 
conştiinţa de sine şi vulnerabilitatea. Cei care obțin scoruri ridicate la aceste 
trăsături tind să aibă mai multe emoții negative, neplăcute decât alții. Astfel, 
există într-adevăr persoane nefericite, care de obicei sunt morocănoase, 
încordate, îngrijorate, depresive, autocritice şi nesuferite. Nu avem pentru ce 
să invidiem asemenea persoane, fiindcă e prea puțin probabil să fie fericite. 

Un alt set de trăsături este asociat (deşi destul de slab) atât cu emoțiile 
pozitive cât şi cu cele negative. Acest set este denumit „deschiderea către 
experiență” şi se referă la capacitatea de a visa cu ochii deschişi şi de a avea 
fantezii, de a manifesta interes pentru artă şi estetică, precum şi capacitatea 
de a avea diverse emoții, idei şi valori. Aceste trăsături au un anumit impact 
asupra fericirii, deşi intensitatea impactului nu este foarte puternică (Costa 
şi McCrae, 1984). 

Nevrotismul şi extraversiunea sunt aspecte foarte stabile ale 
personalității, iar această stabilitate ar putea explica şi caracterul relativ 
constant al fericirii din viața adultă (Costa şi McCrae, 1984, p. 149). Astfel, 
putem spune că fericirea depinde de modul în care persoana evaluează 
evenimentele şi condițiile vieţii, însă aceste evaluări par să depindă în mai 
mare măsură de trăsăturile de personalitate şi de strategiile obişnuite ale 
persoanei de a rezolva problemele decât de evenimentele externe per se. Chiar 
mai mult, trăsăturile de personalitate ar putea sta la baza modului în care 
persoanele interacționează cu lumea, lucru care la rândul său poate afecta 
fericirea. De exemplu, dacă încerci să iti faci prieteni, s-ar putea să reusesti 
să-ți construieşti o reţea socială care induce un nivel de fericire mai ridicat 
decât cel pe care l-ai avea dacă ai fi un lup singuratic. Dacă o persoană îi 
evită pe ceilalți, sansa de a simți bucurie, căldură, afecțiune etc. este destul 
de redusă. Cu alte cuvinte, personalitatea ne ajută să delimităm condiţiile 
exterioare ale vieţii şi afectează modul în care evaluăm aceste circumstanţe. 

Astfel, o persoană fericită este vioaie şi energică, sociabilă, cu nivel 
ridicat de stimă de sine şi poate considera că are un control considerabil 
asupra majorității evenimentelor. Asemenea persoane tind să fie fericite 
indiferent ce li se întâmplă. Pe de altă parte, se pare că aceste trăsături le ajută 
să mențină condiţii de viata favorabile. 

O altă implicatie a acestor rezultate se referă la faptul că unele persoane 
par să rezolve dilema nivelului de adaptare (vezi Costa şi McCrae, 1980, pp. 
676-677). Teoria nivelului de adaptare spune că atât evenimentele pozitive 

cât şi cele negative au un efect temporar asupra emoțiilor percepute la nivel 
subiectiv, care vor reveni în curând la nivelul lor de bază. Acest lucru ar putea 
duce la concluzia că majoritatea persoanelor ar avea acelaşi nivel neutru de 
fericire de-a lungul întregii vieți. Însă lucrurile nu stau tocmai aşa. Fiintele 
umane se adaptează şi se întorc la un nivel de bază, dar se pare că avem 
niveluri de bază diferite. Un eveniment pozitiv sau negativ major va induce 
în mod tipic o serie de reacții emoționale corespunzătoare în majoritatea 
oamenilor — dar, după o vreme, cei care de obicei sunt fericiți se vor întoarce 
la nivelul lor de fericire, în timp ce persoanele care sunt de obicei nefericite, 
se vor întoarce la nivelul lor obişnuit de nefericire. 


Rezumat și concluzii: 
Poate fi modificată fericirea? 


Convingerile oamenilor despre fericire par să se bazeze pe o serie de 
prezumtii eronate. Oamenii cred, în mod greşit, că o creştere de salariu sau 
îmbogățirea rapidă ar induce stări de fericire mai profunde, pe o perioadă 
lungă de timp. De asemenea, mai cred că dacă au copii vor fi mai fericiţi. În 
general, ființele umane cred că fericirea depinde în mare parte de circumstanţe 
externe. 

Dar fericirea este în principiu rezultatul unor procese de interpretare. 
Nu decurge din percepția directă a circumstanțelor, ci mai degrabă din modul 
în care persoana compară aceste circumstanțe cu standardele care îi ghidează 
viața, cum ar fi aşteptările, dorințele, scopurile sau posesiunile celorlalți. 
Există trei categorii de factori care determină fericirea unei persoane. Prima 
se referă la condiţiile şi evenimentele externe. A doua, la modul în care 
persoana percepe aceste circumstanţe şi evenimente. Al treilea set de factori 
este reprezentat de aşteptările şi standardele cu care persoana compară 
evenimentele externe. 

În principiu, am putea fi fericiţi fie ca urmare a unor condiţii favorabile 
de viață (avere, faimă, iubire), prin perceperea evenimentelor într-un mod 
care le distorsionează favorabil, fie prin reducerea aşteptărilor pe care le 
avem. În realitate, s-a dovedit că impactul cel mai redus asupra fericirii îl au 
evenimentele externe, obiective. 

Unul dintre motivele pentru care efectul condiţiilor obiective asupra 
fericirii este atât de redus îl constituie efectele foarte puternice ale nivelului 
de adaptare. Oamenii se obişnuiesc foarte repede cu noile condiții, mai ales 
cu cele care se îmbunătățesc. Astfel, bucuria şi mândria aferente fiecărei 
îmbunătățiri vor dispărea destul de repede. Este mai dificil să ne adaptăm 
în cazul in care condiţiile se înrăutățesc, dar oamenii se pot adapta şi unor 
asemenea situații, întorcându-se ulterior la nivelul de fericire de bază, cel pe 

care l-au avut înaintea schimbării condiţiilor de viață (de exemplu, Taylor, 
1983). Efectele nivelului de adaptare ridică una dintre cele mai dificile 
probleme practice în cazul fericirii. Una dintre retetele fericirii spune să 
avem aşteptări reduse, indiferent ce ni se întâmplă. O altă rețetă ne sugerează 
să trecem prin viață cu o uşoară traiectorie ascendentă în ceea ce priveşte 
realizările noastre, încercând să profităm la maximum de bucuria indusă de 
fiecare realizare. 

Totuşi, tiparul obisnuiteste acela în care aspirațiile şi aşteptările continuă 
să crească într-un ritm mai rapid decât reuşim să le realizăm, ceea ce duce la 
situația în care întotdeauna sperăm să obținem mai mult. Ca urmare, inevitabil 
vom avea parte de o anumită cantitate de eşec, dezamăgire şi piedici. Modul 
în care gestionăm aceste situații devine a doua problemă majoră a fericirii. Se 
pare că cea mai avantajoasă strategie este aceea de a încerca să ne descurcăm 
cât se poate de bine în viață, să încercăm să atingem cât mai multe dintre 
scopurile pe care ni le-am propus şi să acoperim diferența față de ideal cu 
fantezii uşor idilice. Autoamăgirea frecventă dar practicată în doze mici este 
un ingredient important al fericirii. Aceste iluzii atotcuprinzătoare şi benigne 
sunt absolut necesare pentru depăşirea discrepantei dintre rezultatele reale 
şi cele dorite sau aşteptate. 

Evenimentele majore de viata afectează şi ele fericirea, dar aceste efecte 
par să fie temporare. Pe termen lung, fericirea depinde de personalitatea 
individului şi de modul în care interpretează viața. Astfel, rețeta cea mai 
complexă a fericirii ar fi aceasta: să iti dezvolti şi să mentii o serie de relații 
sociale sau legături de prietenie; să-ți satisfaci nevoile fundamentale de sens; 
să mentii scopuri şi dorințe care sunt suficient de realiste, încât să poată fi 
atinse; să te descurci destul de bine în termeni obiectivi, să cultivi o serie de 
iluzii optimiste şi, din când în când, să te flatezi. Unii se descurcă mai bine 
decât alții şi, de obicei, îşi trăiesc mare parte din viata într-o dispoziție mai 
bună, indiferent ce li se întâmplă. La fel ca toată lumea, şi ei trec ocazional 
prin schimbări majore de dispoziție, ca urmare a confruntării cu evenimente 
majore de viață, dar se întorc rapid la nivelul obişnuit de satisfacție şi de stare 
de bine. 

Ţinând cont de stabilitatea fericirii, este justificat să ne punem întrebarea 
dacă fericirea poate fi îmbunătățită. O mare parte a acestei rețete se referă la 
faptul că trebuie să menţinem o serie de iluzii plăcute, ceea ce nu are valoare 
practică foarte ridicată, deoarece nu putem porni într-o incursiune voluntară 
de autoamăgire. Pe de altă parte, este posibil ca o persoană să cultive procesul 
de autoamăgire fără să-şi dea însă seama că face acest lucru. 

De-a lungul secolului 20, americanii au fost atraşi de o serie de marote 
care pot fi descrise ca programe de „autoajutorare” (pentru o trecere în 
revistă vezi Huber, 1987). Acestea au început cu mişcarea denumită Noua 

Gândire” de la începutul secolului. Această mişcare le promitea oamenilor 
că pot obține succes material şi fericire personală prin puterea minții. Printre 
mofturile ulterioare se numără autosugestia, mai ales faimosul sfat al lui Emil 
Coue: „Cu fiecare zi, devin din ce în ce mai bun, mai priceput”. Bruce Barton 
a devenit celebru prin reinterpretarea doctrinelor creştine sub forma unor 
ghiduri, prin care persoana îşi putea face ei înseşi reclamă şi ca tehnici de 
obţinere a succesului financiar. Sfatul simplist al lui Dale Carnegie despre 
cum să-ți faci prieteni şi cum să îi influentezi pe ceilalți, implică existența 
unor scurtături magice spre avere, faimă şi fericire. Norman Vincent Peale 
ridica în slăvi puterea gândirii pozitive ca o modalitate testată prin care se 
pot dobândi succesul şi fericirea personală. O serie de persoane şi de lucrări 
care au obținut un succes mai mic proclamau mesaje similare, iar tendința 
aceasta continuă şi azi. De fapt, una dintre cele mai recente ediții ale revistei 
Psychology Today ne dă sfaturi cum să ne îmbunătăţim performanţele la locul 
de muncă pentru a ajunge în vârful piramidei: învață să nu te invinovatesti 
pentru greşelile pe care le faci, învață să priveşti greşelile ca pe nişte obstacole 
temporare, asumă-ți reuşitele şi consideră succesele pe care le obţii nişte 
„realizări durabile care vor da roade mai târziu” (Roberts, 1989, p. 43). 

Ne putem aştepta ca şi în viitorul apropiat librăriile americane să 
continue să vândă cărți care proclamă necesitatea cultivării unei atitudini 
pozitive, ca sursa majoră a succesului şi a fericirii. Oare acest lucru diferă 
foarte mult de încercarea de a te angaja în autoamăgire? O mare parte 
a succesului acestor cărți se datorează fapului că ne învață cum să ne 
autodecepționăm, fără să-şi asume acest obiectiv în mod explicit. Încrederea 
în sine, stima de sine ridicată, autoeficacitatea (atitudinea că „pot să fac asta”) 
şi optimismul sunt de obicei încurajate de aceste lucrări. Pe de altă parte, 
conținutul lor corespunde în mare măsură cu rezultatele cercetărilor din 
domeniul predictorilor fericirii. 

Nu se ştie dacă aceste volume de autoajutorare vor avea efecte pozitive 
de lungă durată asupra fericirii, dar se pare că totuşi au identificat cel putin o 
parte din formula corectă a fericirii. Mentinerea iluziilor plăcute este o parte 
importantă a fericirii. Dacă aceste volume ne pot învăța modul în care să 
menţinem astfel de iluzii, atunci aceste cărți şi programe ar putea avea succes. 
Autorii cărților de autoajutorare ar putea fi reticenti în acceptarea faptului 
că, de fapt, îi învaţă pe cititori cum să se amăgească, dar aceasta s-ar putea 
dovedi calea cea mai eficientă prin care oamenii pot fi ajutați să fie fericiți. 





3 În original, New Thought — mişcare spirituală apărută în sec. al 19-lea în SUA, care 
accentuează importanța credințelor metafizice (n. tr.). 

Notă 


1. Arată o creştere a multumirii fata de viata şi nivelului de satisfacție, deşi frecvenţa 
experienţelor emoţionale plăcute şi intense scade cu vârsta. 

2. Sau, în cazuri extreme, rămân neschimbate. 

3. Date recente, nepublicate încă, sugerează că ar putea exista o tendinţă de relativizare 
culturală în acest sens. Deocamdată, nu este înțelept să extindem generalizarea în 
afara spațiului cultural occidental. 


Suferinta si nefericire 





Fericirea este o stare impregnată de sens. Persoanele fericite trăiesc o 
viață care are sens. Au scopuri, simt că ceea ce fac este corect şi justificat, au 
un nivel ridicat de eficacitate personală şi o stimă de sine solidă. Îşi compară 
viața şi condiţiile în care trăiesc cu diverse standarde şi aşteptări şi ajung 
la concluzia că se descurcă bine. Viaţa lor abundă de sensuri plăcute si 
atrăgătoare. 

În schimb, suferința necesită identificarea sensului. În multe cazuri, 
lipsa sau pierderea sensului devin aspectele centrale ale suferinței. 
Lumea pare să nu mai aibă sens din multe puncte de vedere vitale pentru 
persoana în cauză. Suferinta stimulează nevoia căutării sensului. Oamenii 
îşi analizează suferința şi se întreabă care este motivul acesteia mult mai 
des decât în cazul evenimentelor fericite. Editorii de cărți şi reviste par să 
cunoască faptul că cei care suferă caută sens mai des decât persoanele fericite. 
Acest lucru este reflectat şi de numărul disproporționat de mare al cărților 
şi revistelor care se ocupă de problemele şi de necazurile umane. Lucrările 
academice investighează nivelurile mai complexe ale sensului, tinzând şi ele 
să confere sens suferinței. Istoricii documentează marile războaie, crimele şi 
dezastrele cu o frecvență mai mare decât perioadele de pace, de mulțumire 
şi prosperitate. Psihologii de asemenea accentuează mai mult importanța 
patologiei, eşecului, victimizării şi a nenorocirii decât pe cea a succesului şi 
plăcerii. Poate că exemplul cel mai elocvent în acest sens este cel al literaturii, 
deoarece romanele prezintă aspecte detaliate ale vieților şi evenimentelor 
individuale pe care dorim să le citim. Deşi finalul fericit este destul de popular, 
puţine romane rezervă o proporție mai mare descrierii perioadelor de fericire. 
In schimb, romanele descriu crime, suferință, conflict şi alte probleme. După 

cum a concluzionat Fiedler (1982), practic nu există niciun roman care să A 
ocupe preponderent de documentarea căsătoriilor fericite, in timp ce număruj 
romanelor care prezintă mariaje eşuate sau conflictuale este imens. 

În cele ce urmează, voi discuta despre faptul că suferința şi nefericirea 
sunt caracterizate de pierderea sau de lipsa sensului. In consecință, in multe 
cazuri, răspunsurile umane în fața suferinței sunt orientate spre căutarea 
sensului - adică să înțelegem tragedia în sine şi să restabilim o rețea vastă de 
semnificație, care este adesea amenințată de suferința personală. 


Sensuri, contexte și suferință 


Aşa cum fericirea este mai mult decât pura senzație a plăcerii, la fel şi 
suferința şi nefericirea reprezintă mai mult decât simpla senzație a durerii. De 
fapt, sensul poate avea un rol foarte important în suferință. Senzatii identice 
pot fi acceptabile într-un context şi intolerabile în alt context. 

Efectele sensului asupra suferinței pot fi apreciate prin prisma 
fenomenului înfometării anorectice, descris în capitolele anterioare. Pentru 
unele femei, propria înfometare poate deveni o modalitate prin care îşi pot 
dovedi puterea, eficiența şi autocontrolul. Acest lucru poate semnifica victoria 
asupra propriului corp şi a propriilor pofte. Poate semnifica răzvrătirea 
împotriva unor indicaţii restrictive impuse de o societate dominată de bărbați 
(Orbach, 1986; de asemenea, Bell, 1985). 

Călugărițele din studiul lui Bell despre anorexia ascetică trăiau vieți 
foarte împlinite. Nu aveau nevoie de compătimire şi nici nu ar fi acceptat mila 
cuiva. Este păcat că asemenea persoane extrem de puternice nu au găsit o altă 
modalitate decât cea a propriei înfometări ca să îşi poată atinge scopul şi să se 
poată exprima - dar în niciun caz nu mi se par a fi victime nefericite. Aceste 
măicuţe au ales’ calea spre înfometare într-o manieră activă, ceea ce pentru 
ele reprezenta o cale spre o realizare semnificativă. Relatările acestor doamne 
sunt pline de referiri la extaz şi euforie, de „suprimare a sentimentului de 
oboseală” (p. 12), un sentiment de eroism şi recompense subiective, o relație 
specială cu Dumnezeu, sentimentul autonomiei şi al pretuirii, al respectului 
şi al faimei publice. Aceste călugărițe excepționale au fost invidiate şi imitate 
de alte femei. 

În contrast cu această înfometare plină de înțelesuri, sunt cazurile 
oamenilor care mor de inanitie din cauza unor circumstanţe externe, cum 
ar fi foametea sau pierderea recoltei. Suferinta lor nu dovedeşte nimic şi 
nu duce nicăieri. Asemenea persoane îndură agonia foamei şi au o moarte 
pe care nu şi-o doresc, o moarte prematură şi lipsită de sens. Suferinta lor 
este extraordinară şi probabil că şi-ar fi dorit să o evite în totalitate. Pe bună 
dreptate, altor persoane li se face milă de asemenea cazuri şi încearcă adesea 

să dea o mână de ajutor. În acest caz, nu mai vorbim despre invidie sau despre 
emulare. 

Astfel, aceleaşi procese fizice- privarea de alimente şi de nutrienți duc la 
deteriorarea fizică şi chiar la moarte — în unele contexte pot duce la nefericire, 
în altele nu. Unii dintre cei care au această soartă vor fi compatimiti, în timp 
ce alţii vor fi invidiati. Suferinta fizică nu duce la nefericire, dacă contextul 
reuşeşte să îi confere sens. Nefericirea apare doar în momentul în care nu 
există explicații, semnificaţii izbăvitoare. 

Cu alte cuvinte, oamenii sunt destul de dispuşi să înfrunte durerea, 
privatiunea şi alte evenimente adverse dacă ele implică semnificații cum ar fi 
scopurile şi justificările sau o creştere a stimei de sine. Studenții îndură o stare 
financiară precară timp de mai mulți ani de dragul atingerii unor scopuri şi 
al obținerii unor recompense. Atletii suferă dureri fizice, oboseală şi chiar 
leziuni permanente de dragul unor recompense sportive. De fapt, jucătorii 
profesionişti de fotbal se pot aştepta la dureri pe tot parcursul vieții, la leziuni 
şi handicapuri permanente, chiar şi la o moarte prematură. Cu toate acestea 
majoritatea susțin că dacă ar trebui să o ia de la început, ar proceda la fel, mai 
ales de dragul stimei, respectului şi altor beneficii pozitive (vezi evaluarea 
efectuată de USA Today, ianuarie, 1989). 

Deci, pentru nefericire, este nevoie de mai mult decât de un eveniment 
neplăcut. Nefericirea apare când un eveniment negativ nu are o explicație 
plauzibilă, iar contextul suferinței are o importanţă deosebită pentru impactul 
acestuia. 

Instalarea suferinței poate fi însoțită de pierderea sensului. În mod 
obişnuit, oamenii trăiesc în condiţii relativ confortabile, care urmează un 
traseu destul de sigur, predictibil, iar lumea pare să aibă sens. Suferinta sau 
o confruntare traumatică zguduie din temelii această lume comprehensibilă, 
aducând persoana într-o stare în care nimic nu mai are sens. Pentru a-şi putea 
reveni, va trebui să îi găsească un sens, o explicație evenimentului traumatic 
sau suferinței şi să încerce să recompună lumea. 

Problema sensului suferinței depăşeşte problema evenimentului tragic 
în sine. Trauma poate submina prezumtiile persoanei despre lume. Ronnie 
Janoff-Bulman (1989) foloseşte expresia de „lumi prezumtive”! pentru a face 
referire la perceperea integrativă a lumii. De obicei, acestea sunt construcții 
ample prin care o serie de evenimente şi fapte capătă sens, Aceste lumi 
prezumtive se formează în două feluri. Pe de-o parte, omenii fac generalizări 
(inductive) pe baza propriilor experienţe. De asemenea, putem afla despre 
ele şi pe alte căi, cum ar fi de la părinţi sau alți membri ai culturii noastre. 
În orice caz, lumile prezumtive se potrivesc cu majoritatea evenimentelor cu 
care se confruntă, cu experiențele şi cu informațiile pe care le deține individul. 





‘in original, asswmptive worlds (n. tr.). 

Aceste sisteme de sens ne ajută să înțelegem evenimentele şi implicațiile 
vieții cotidiene. 

Însă în momentul în care se întâmplă ceva teribil, datele unui asemenea 
eveniment ar putea contrazice total modul în care persoana percepe lumea. 
Un eveniment advers grav ar putea contrazice radical modul în care 
percepem lumea - astfel încât cadrul de referință pe care ne-am bazat ca să 
înțelegem lumea nu mai funcționează. Experiențele imediate devin absolut 
incompatibile cu credințele generale ale persoanei, iar persoana va trece 
printr-o stare de disonanta cognitivă puternică. 

Bazându-se pe un set masiv de dovezi, Janoff-Bulman (1989) a ajuns 
la concluzia că lumea prezumtivă tipică a americanului modern include cel 
putin trei seturi de convingeri generale. Primul se referă la faptul că oamenii 
percep lumea ca fiind binevoitoare, ceea ce include şi tendința oamenilor de 
a se considera invulnerabili - „Mie nu mi se poate întâmpla aşa ceva”. Al 
doilea se referă la faptul că ființele umane au o noțiune de dreptate şi justiție 
şi înclină să creadă că în lumea reală fiecare primeşte ce merită. În al treilea 
rând, majoritatea oamenilor au o stimă de sine pozitivă, ceea ce presupune 
şi prezumția că fiecare merită să i se întâmple doar lucruri bune. Se poate 
observa foarte uşor că, atâta timp cât evenimentele vieții corespund acestor 
convingeri, viața va fi plăcută, iar lumea va putea fi explicată şi va părea un 
loc primitor. 

Însă suferința poate contrazice aceste presupuneri. Crimele sau diverse 
accidente, de exemplu, infirmă ipoteza potrivit căreia lumea ar fi binevoitoare 
(iar sinele invulnerabil), amenință percepția unei lumi drepte şi corecte şi 
subminează convingerea unei stime de sine pozitive în care persoanei i se 
întâmplă doar lucruri pozitive, fiindcă pe acestea le merită. Acestor victime le 
vine greu să mai vadă lumea ca un loc în care pot trăi în siguranță, un loc în 
care domneşte dreptatea, iar persoana are valoare şi este merituoasă. O parte 
a dificultăților pe care le implică victimizarea se referă la faptul că modul în 
care persoana privea lumea este zdruncinat, în sensul în care convingerile 
despre sine şi lume nu mai pot fi reconciliate cu experiențele prezente. Până 
în prezent, aceste convingeri ofereau o grilă de interpretare a evenimentelor 
vieții cotidiene, dar au devenit inadecvate tocmai în momentul în care 
persoana ar fi avut cea mai mare nevoie de ele. 

Din acest motiv, recuperarea după victimizare necesită mai mult decât 
simpla înțelegere a evenimentului. După confruntarea cu un eveniment 
traumatic, victima trebuie să reconstruiască percepția sinelui şi a lumii sau să 
conceapă un mod total nou prin care va înțelege sinele şi lumea, o modalitate 
care transcende evenimentul traumatic în sine. De exemplu, moartea sotului/ 
soției este o tragedie pentru majoritatea oamenilor, un eveniment care clatină 
din temelii modul în care persoana îşi percepea sinele şi lumea. Din acest 
motiv, în primul rând recuperarea necesită înțelegerea pierderii, iar în al 

doilea rând reclădirea unei concepții despre lume (Parkes şi Weiss, 1983; în 
general vezi Janoff-Bulman, 1989). 


Suferinta 


Suferinta nu este cauzată neapărat de sens. Cele mai multe boli, de 
exemplu, nu sunt cauzate de idei sau de cuvinte, ci de microbi. Pe de altă 
parte însă, eşecul la un test sau pierderea locului de muncă au o semnificație 
imediată. Astfel, unele tipuri de suferință pot fi cauzate de acțiuni care au 
sens. 

Indiferent de cauză, suferința pare să fie impregnată de sens. O boală 
poate fi interpretată ca o avertizare sau ca un test trimis de Dumnezeu, 
ca o manifestare a unei dorințe inconştiente de pedeapsă sau ca dovada 
că persoana nu a avut grijă de ea aşa cum ar fi trebuit. Fiintele umane 
interpretează suferința lor. Ca urmare, suferința este plină de cele mai multe 
ori de sens. 

Primul pas spre nefericire constă de obicei în etichetarea evenimentului 
respectiv ca fiind negativ — de exemplu, dezastru, piedică, catastrofă şi aşa 
mai departe. Nefericirea începe cu interpretarea. Acest lucru poate părea 
evident, chiar trivial, dar de fapt lucrurile nu stau tocmai aşa - majoritatea 
evenimentelor pot fi interpretate în mai multe feluri. Una dintre cele mai 
importante teorii ale stresului şi mecanismelor de coping propusă de Folkman 
(1984) susține că evenimentele posibil nocive pot fi adesea percepute atât 
dintr-un punct de vedere pozitiv cât şi negativ, iar această interpretare inițială 
are un rol esenţial în determinarea reacțiilor şi consecinţelor ulterioare. 

Mai precis, Folkman a împărțit interpretările inițiale în trei categorii 
şi anume: amenințare, provocare şi vătămare/pierdere. Vătămarea/ pierderea se 
referă la paguba deja produsă, ameninţarea se referă la o potențială pagubă, 
dar provocarea la oportunitatea de dezvoltare, la capacitatea de a face față 
evenimentului şi la beneficiu. Dacă interpretăm un obstacol ca fiind o 
provocare, nu vom fi nici pe departe la fel de nefericiti ca în cazul în care am 
interpreta evenimentul ca fiind o amenințare sau vătămare/pierdere. De fapt, 
dacă interpretăm un eveniment ca o pe o provocare, s-ar putea să trăim emoții 
pozitive, în timp ce dacă îl interpretăm în termenii amenințării sau vătămării/ 
pierderii, este mai probabil să resimtim furie, teamă şi indignare. De exemplu, 
doi studenți care se pregătesc pentru acelaşi examen, pot avea emoții foarte 
diferite dacă unul dintre ei percepe examenul ca pe o amenințare, iar celălalt 
ca pe o provocare. 

Astfel, nefericirea începe cu o interpretare la un nivel superior. 
Interpretăm un eveniment în contextul sistemului nostru de semnificații — 
adică, în funcţie de scopurile, dorințele şi îngrijorările noastre. Întâi decidem 

ce înseamnă evenimentul cu care ne confruntăm, după care evaluăm 
resursele de care dispunem pentru a putea face față cerințelor evenimentului, 
Nefericirea se instalează doar în cazul în care un eveniment advers depăşeşte 
resursele noastre (vezi Folkman, 1984). 

În cele ce urmează, vom discuta câteva tipuri de suferință. Ideea 
călăuzitoare a abordării noastre va fi identificarea modului în care sensul 
este implicat în procesele suferinței. Mai precis, vom încerca să aflăm dacă 
suferința este în general legată de pierderea sensului. 


Durerea 


Durerea este punctul ideal de la care putem porni în investigarea 
suferinţei, deoarece durerea fizică este incontestabil forma universală, cea 
mai răspândită a durerii. Chiar mai mult, suferința este o experiență firească. 
Sensul nu este o condiție sine qua non a durerii; copiii simt durere înainte 
să înveţe să vorbească; de asemenea şi speciile de animale probabil că simt 
durere, deşi niciodată nu îşi vor însuşi limbajul uman. Dacă durerea nu este 
dependentă de sens, va fi destul de dificil să demonstrăm că efectele sale 
implică vreo formă de sens. 

Durerea pare să se opună sensului. Este foarte dificil să ne exprimăm 
durerea în cuvinte. De multe ori este mai uşor să iti comunici durerea prin 
descrierea evenimentelor care au cauzat-o decât să descrii senzația în sine 
(Scarry, 1985). De exemplu, descrierea exactă a unei dureri acute în picior, 
însoțită de o senzație de amortire nu transmite mesajul la fel de bine ca atunci 
când spunem că cineva care poartă bocanci tocmai ne-a călcat pe picior, în 
timp ce ne plimbam desculți pe trotuar. 

Acest lucru nu înseamnă că sensul nu ar avea impact asupra durerii; 
chiar din contră. Răni similare pot cauza durere foarte mare într-un context, 
însă o durere foarte mică într-un alt context (Melzack şi Wall, 1983). Soldaţii 
de pe front sau atletii care participă la concursuri importante nu simt durere, 
în timp ce răniri similare în viața cotidiană ar induce durere intensă. Multe 
dintre aceste experiențe par să fie cauzate de modul în care ne orientăm atenția. 
Durerea scade dacă ne comutăm atenția pe altceva. De fapt, ființele umane 
sunt adesea capabile să îşi distragă atenţia de la senzația durerii, ceea ce le 
permite să tolereze mai uşor stimulări intense care altfel ar fi insuportabile 
(Melzack şi Wall, 1983). Este exact ceea ce faci în momentul în care dentistul 
iti obturează măseaua cu freza. 

Totuşi, relația cea mai importantă dintre durere şi sens constă 
în capacitatea durerii de a îndepărta persoana de aspectele mai largi, 
semnificative ale lumii. Durerea deconstruieşte lumea, concentrând intens 
atenția pe realitatea imediată (Scarry, 1985). Pe măsură ce durerea se 

intensifică, gândirea complexă, abstractă devine din ce in ce mai dificilă. 
Constiinta se focalizează din ce in ce mai mult asupra senzatiei imediate a 
durerii, până când la un moment dat şi această conştiinţă începe să dispară 
i treptat (Goleman, 1985). Dintr-un punct de vedere foarte important, durerea 
are să oprească lumea în loc. Din punct de vedere subiectiv, lumea pare să 
se reducă la mediul înconjurător proxim, iar sinele se restrânge la nivelul 
corpului (Scarry, 1985). 
Această reducere a sinelui are implicații practice foarte importante din 
unctul de vedere al durerii. Una dintre ele se referă la tortură. Persoana 
abordează situația de tortură ca pe o identitate complexă, simbolică, abstractă, 
cu diverse angajamente, obligaţii, loialitati, ideologii, sentimente şi dorințe. 
Tortura le desființează pe toate. La un moment dat, omul va ajunge să spună 
şi să facă orice doar ca să scape de durere. Va spune lucruri care contravin 
devotamentului, convingerilor sale cele mai puternice, îşi va expune prietenii 
şi colegii unui pericol extrem etc. Aceste lucruri se întâmplă fiindcă în cazul în 
care durerea este suficient de intensă, sensurile îşi pierd realitatea aparentă. 
Lumea şi viața se reduc la ce este aici şi acum. Sinele loial, devotat, care 
are sens dispare, lăsând în urmă doar corpul fizic şi durerea care îl macină 
(Scarry, 1985). 

Atractivitatea durerii în cazul masochismului pare să provină din 
capacitatea sa de a separa persoana de lumea apăsătoare şi de aspectele 
semnificative ale sinelui. Durerea masochistă a fost multă vreme interpretată 
eronat ca fiind expresia impulsiunilor autodistructive ale sinelui, însă dovezile 
recente arată că masochiştii evită orice risc, vătămare sau pericol real, chiar 
dacă încearcă să îşi inducă durere. Masochismul poate fi înțeles ca un set 
de tehnici prin care se înlătură aspectele semnificative ale sinelui — adică, 
reducerea conştientizării sinelui ca o formă de identitate complexă, simbolică 
la percepția exclusivă a corpului fizic. Această schimbare de percepție duce 
la o evadare foarte atrăgătoare, probabil şi mai intensă dacă este cuplată cu 
plăcere sexuală. Durerea este un aspect central al masochismului. Senzatia 
durerii (uneori chiar şi amenințarea cu durerea) poate duce la orientarea 
eficientă a atenţiei asupra aspectelor prezente (Baumeister, 1988, 1989). 

Exemplele noastre despre tortură şi masochism prezintă capacitatea 
durerii de a înlătura sensul din câmpul conştiinţei. Rezultatul poate fi un 
vid mental, care deschide posibilitatea introducerii unor sensuri noi. Durerea 
înlătură sensurile actuale, iar acestea pot fi înlocuite prin construirea unor 
interpretări noi, alternative. Există dovezi ferme ale acestui proces de înlocuire 
atât în cazul torturii cât şi al masochismului. 

Tortura are o tentă ficțională foarte intensă (pentru o analiză vezi 
Scarry, 1985), fiind impregnată de conceperea unor sensuri noi, false. Tortura 
în sine este prezentată sub forma unui interogatoriu, chiar şi în cazul în 
care nu se urmăreşte obținerea informaţiilor. În multe cazuri, scopul major 

al torturii este obținerea unor declaraţii false, printre care pot fi incluse şi 
afirmaţiile care implică şi alte persoane într-o conspirație fictivă (declaraţii 
care ulterior stau la baza arestării viitoarelor victime). Procesele medicale 
şi legale obişnuite sunt modificate profund, deoarece medicul participă Ja 
inducerea durerii şi nu la tratarea ei, în timp ce justiția născoceşte dovezi care 
să legitimeze nedreptatea şi nu urmăreşte stabilirea adevărului şi menținerea 
dreptăţii. Obiecte obişnuite, cum ar fi sticle sau căzi de baie, devin uneltele 
sinistre ale torturii. Jar victima neajutorată, inocentă a torturii devine partea 
vinovată pentru „trădarea” convingerilor şi complicilor săi, în timp ce vina 
călăilor este camuflată sau negată. Încetarea durerii este mai importantă 
decât menținerea părerilor proprii despre sine şi despre lume. Astfel, victima 
va spune orice doreşte călăul să audă. Ca urmare, mărturisirile obținute prin 
tortură sunt de obicei ficțiuni şi nu confesiuni sincere. 

Nici în cazul masochismului lucrurile nu sunt aşa cum par (vezi 
Baumeister, 1989). Evenimentele sunt adesea initiate şi planificate de masochist, 
care pretinde că este participantul pasiv, neajutorat al evenimentelor. De fapt, 
scena tipică S&M? gravitează în jurul dorințelor, fanteziilor şi pragului de 
toleranță al masochistului, în ciuda eforturilor sale de a crea aparența că 
emoțiile masochistului sunt ignorate, fiind considerate irelevante. În timpul 
scenei, masochistul nu mai deține identitatea sa normală şi de multe ori îşi 
poate asuma un alt nume, altă personalitate, alt rol şi chiar alt gen. Perceptiile 
obişnuite despre propria persoană şi despre lume pot fi suspendate temporar 
şi înlocuite cu percepții total noi. 

Aceste observaţii despre tortură şi masochism sugerează faptul că 
eliminarea sensului prin durere poate crea posibilitatea înlocuirii sensurilor 
vechi cu unele noi. Ca să putem redefini sinele şi lumea trebuie mai întâi 
să deconstruim sensurile vechi, iar durerea pare să fie o modalitate foarte 
eficientă în acest proces. 

Studiiefectuate pe persoane suferinde de boli cronice au dus la concluzii 
similare privind capacitatea durerii de a deconstrui sensul. Durerea cronică 
îi pune pe oameni fata în față cu o problemă dificilă, fiind adesea percepută 
de ei/cei în cauză ca lipsa sau pierderea sensului. Durerea cronică este în 
mod obişnuit considerată de bolnavi „o enigmă pe care trebuie să o rezolve” 
(Hilbert, 1984, p. 375). Cei care suferă de dureri cronice îşi doresc cu disperare 
să primească un diagnostic care să le poată explica durerea. Ei se străduiesc să 
dezvolte o nişă interpretativă (oferită de medic sau de cultură) care să îi ajute 
să înțeleagă lumea în ciuda durerilor lor. Însă cultura oferă puţine astfel de 
rețele interpretative şi de multe ori şi medicii sunt nedumeriti. Rezultatul este 
pierderea percepției unei lumi care are sens, este previzibilă, în care lucrurile 
urmează o ordine firească, o lume care poate fi înțeleasă — această pierdere a 


2 S&M - acronim pentru sado-masochism (n. tr.). 

sensului îngreunează capacitatea pacienților cu dureri cronice de a face față 
situaţiei (Hilbert, 1984). 

Pentru ceea ce vrem noi să demonstrăm este important să considerăm 
durerea ca fiind un factor care reduce sinele şi lumea la dimensiuni fizice 
înguste, imediate şi înlătură din sfera conştientului nivelurile superioare ale 
sensului, deschizând calea instalării unor noi sensuri, chiar şi fictive. Astfel, 

utem spune că experienţa durerii este însoțită de pierderi de sens. 

Durerea nu este singura formă de distres fizic care duce la pierderea 
sensului. Există dovezi care arată că stresul are efecte similare. Stresul 
focalizează atenția persoanei asupra momentului prezent (aici şi acum), 
în absența unor sensuri complexe sau a unor gânduri care au sens. Într-un 
studiu, persoanele expuse unor sunete puternice care nu puteau fi evitate 
(o formă standard de stres) prezentau o creştere în gândirea simplistă şi o 
scădere în gândirea profundă (Pennebaker, 1989). 

Şi plictiseala poate avea caracteristici similare. Ea apare în momente 
în care sensurile mai ample sunt absente. Sarcinile repetitive, monotone 
pot fi extrem de plictisitoare mai ales în absența sensurilor complexe, însă 
coritextele potrivite pot transforma şi asemenea sarcini în activități tolerabile, 
chiar plăcute. De exemplu, să şezi nemişcat şi să priveşti fix un perete sau să 
speli podeaua în patru labe sau să te plimbi de jur-împrejur poate fi extrem 
de neplăcut şi inutil pentru unii — într-un cuvânt, plictisitor. Însă, în contextul 
meditatiei, asemenea activități sunt vitale, iar cei care caută împlinirea 
spirituală nu se plâng de plictiseală când petrec săptămâni întregi făcând 
aproape exclusiv aceste activități. De asemenea, exercițiile fizice care unui 
student reticent i se par plictisitoare şi chiar enervante la orele de educație 
fizică pot fi exersate cu entuziasm de un atlet care se pregăteşte pentru un 
concurs important. 

Pe scurt, durerea pare să elimine sensurile complexe din sfera 
conştientului. În cazul în care contextele importante oferă ahumite tipuri 
de sens, durerea scade, iar suferința se reduce semnificativ. Totuşi, durerea 
poate fi extrem de agresivă, iar caracterul ei neplăcut este însoțit de percepția 
pierderii sensului. Stresul şi plictiseala pot urma acelaşi tipar. Lipsa sensului 
poate determina persoana să fie mai receptivă la sensuri şi la interpretări noi. 


Nenorocire si distres 


Durerea este doar o senzație, dar multe persoane suferă mai mult 
din cauza emoțiilor neplăcute decât din a senzatiilor neplăcute. În cele ce 
urmează, vom examina dacă distresul emoțional produs de confruntarea cu 
diverse evenimente negative este sau nu asociat cu pierderi de sens. 

Inainte să discutăm formele specifice de nenorocire sau de ghinion, este 
relevantă prezentarea unor rezultate privind depresia, deoarece aceasta este 

una dintre cele mai obişnuite forme de distres emotional. Diversele întâmplări 
nefaste discutate în paginile următoare sunt relationate cumva cu depresia, 
deoarece oamenii fac depresie ca răspuns la eşec, victimizare, pierdere şi aşa 
mai departe. Nu trebuie să mergem prea departe ca să găsim dovezi solide 
privind pierderea sensului în depresie. Un studiu condus de Klinger (1977) 
includea printre instrumentele de evaluare o scală de depresie şi una legată 
de sensul vieții individuale. Rezultatele arată o corelație negativă puternică 
(r =0,48), ceea ce indică faptul că probabilitatea ca persoanele cu depresie 
să considere că viata lor are sens este mult mai redusă decât în cazul altor 
persoane. 


Vinovatia. Vinovatia poate fi considerată o formă de anxietate care 
apare atunci când persoana crede că a comis o greşeală. Ea implică în mod 
evident cel putin una dintre nevoile de sens, anume valoarea şi indică o lipsă 
a sensului. Adică, incapacitatea persoanei de a găsi justificări suficient de 
potrivite pentru fapta sa. 

Vinovatia nu reprezintă exclusiv pierderea de sens, deoarece implică 
prezența unor sensuri negative. Aceste sensuri antrenează niveluri complexe 
şi extinse de sens precum şi principii şi standarde generale. Nu este nimic în 
neregulă dacă ne contractăm muşchii degetelor sau dacă ne mişcăm braţul; la 
fel, nu este neapărat imoral să tragi cu arma sau să bagi ceva în buzunar. Însă, 
omorul şi furtul sunt considerate fapte greşite şi imorale. Astfel, judecata 
de valoare nu se aplică definiţiilor acțiunii respective la un nivel redus de 
complexitate (cum ar fi cel al contractiilor musculare), ci mai degrabă la 
nivelul definiţiilor mai complexe, incluse în contexte specifice. 

De multe ori, ființele umane fac față sentimentului de vinovăţie prin 
stoparea gândurilor care comportă sens. Criminalii se concentrează mai 
degrabă pe tehnici şi detalii decât pe implicaţiile etice şi socio-culturale ale 
faptelor lor (Wegner şi Vallacher, 1986). Şi criminalii nazişti se concentrau 
doar pe aspecte pur tehnice şi pe probleme practice, precum şi pe folosirea 
unor cantități mari de alcool ca să-şi anestezieze mintea (Lifton, 1986). Aliaţii 
au depus o muncă titanică să îi convingă pe nazişti să se confrunte cu faptele 
abominabile pe care le-au comis, deoarece aceştia dobândiseră deja obiceiul 
de a evita interpretarea acțiunilor lor prin sisteme de sens. Naziştii au 
învățat să îşi considere faptele ca pe nişte automatisme: apăsare de butoane, 
verificarea listelor, executarea ordinelor şi nu ca participarea la uciderea 
atroce a concetatenilor lor. Mai târziu, multi foşti nazişti pur şi simplu au 
negat acuzaţiile care li s-au adus şi refuzau să se gândească la ele. Această 
ignoranță surprinzătoare poate fi observată şi în cazul copiilor lor cu privire 
la faptele părinților din timpul războiului (Sichrovsky, 1988). 

Ca nu cumva să credem căaşa ceva nu ni s-ar putea întâmpla şi nouă, să 
luăm de exemplu implicațiile unui experiment desfăşurat recent cu studenți 

americani în anii 1980 (Wegner, 1987). Participanţii la acest studiu au fost 
rugați individual să îi povestească un eveniment înfricoşător şi neplăcut unei 
victime care nu bănuieşte nimic şi să îi administreze un sunet sau o lumină 

uternică fără nicio avertizare. Studenţilor din prima grupă li s-a spus că 
această procedură va duce la obţinerea unor rezultate esenţiale, inestimabile 
despre reacţia de tresărire la stimuli extrem de puternici. Celorlalti nu li s-a 
oferit niciun fel de explicaţie justificatoare. 

În continuare, jumătate dintre persoanele din fiecare grup trebuia să îşi 
concentreze atenția mecanic, la un nivel de conştiinţă de complexitate redusă 
şi relativ lipsită de sens. Acest lucru a fost realizat printr-o procedură în care 
li s-a descris o serie complexă de etape care ar fi explicat necesitatea aplicării 
sunetelor şi luminilor puternice subiecților incluşi în experiment. Butoanele 
trebuiau învârtite într-o ordine complicată, conform câtorva reguli. Aceste 
instrucțiuni complicate fortau studenţii să se gândească doar la detalii şi la 
procedura pe care urmau să o aplice şi mai puţin la implicaţiile acțiunilor lor. 
Spre deosebire de aceştia, cealaltă jumătate din grup trebuia să urmeze nişte 
instrucțiuni ridicol de simple. Li s-a spus că un scaun special a fost instalat 
în aşa fel încât să declanşeze sunetele şi luminile la momentul potrivit — ei 
trebuiau doar să se aşeze pe acest scaun. 

Cercetătorii doreau să afle doar disponibilitatea oamenilor de a induce 
experiențe neplăcute unei victime. Deloc surprinzător, rezultatele obținute 
arată că dacă îi dai unei persoane o justificare validă pentru a induce groaza 
în cineva (în acest caz, de exemplu, în beneficiul progresului ştiinţific), ea va 
fi mult mai dispusă să acționeze în consecință. Această justificare a avut cel 
mai mare efect în cazul celor care nu erau absorbiți de detalii tehnice. Totuşi, 
un aspect şi mai important este reprezentat de răspunsul celor cărora nu li s-a 
oferit nicio justificare plauzibilă. Ei au fost mult mai dispuşi să ducă la bun 
sfârşit experimentul în varianta mai complicată (adică aceea cu învârtirea mai 
multor butoane), decât în cea simplă (în care trebuiau doar să se aşeze). Cei 
care trebuiau doar să ia loc aveau posibilitatea să se gândească la implicaţiile 
şi semnificația acțiunilor lor şi se pare că au ajuns la concluzia că nu este nici 
etic, nici frumos să sperii o persoană care nu bănuieşte nimic. Însă cei care 
erau absorbiți de explicațiile procedurii tehnice la nivelurile inferioare de 
sens nu reuşeau să reflecteze asupra acestor implicații şi principii complexe. 

Astfel, prin blocarea gândirii profunde, cu multe implicații, oamenii 
pot fi determinaţi să comită acte discutabile. În termeni mai generali, se 
pare că vinovăția apare în urma unor interpretări complexe, la nivelurile 
superioare ale sensului. În consecință, multe persoane încearcă să scape de 
sentimentul vinovatiei prin evitarea interpretărilor complexe. Insistenta 
asupra detaliilor tehnice este o modalitate prin care se poate evita atribuirea 
sensului — evitându-se astfel şi sentimentul de vinovăţie. 


314 


ADAPTARE, STARE DE BINE ŞI AMENINȚARE 


aaa 


Eşecul. O altă categorie a anxietatii şi distresului este asociată ay 
sentimentul de incompetență şi de inadecvare, iar eşecul comportă aceste 
implicaţii. De la anxietatea de evaluare, teama de evaluare, la anxietatea 
legată de performanţele sexuale, o serie de eşecuri posibile s-au dovedit a 
avea legături cu anxietatea. 

Eşecurile cu semnificațiile cele mai complexe sunt cele care induc 
nivelurile cele mai ridicate de anxietate. Într-un anumit sens, s-ar putea 
argumenta că mai degrabă lucrurile minore şi triviale ar trebui considerate ca 
fiind eşecuri. Dacă te duci să iei din frigider o răcoritoare şi vezi că frigiderul 
este gol, putem vorbi de eşec, dar probabil că nu va induce anxietate. Doar 
eşecurile care comportă implicații amenințătoare pentru sine vor induce cu 
mare probabilitate şi anxietate. 

Deşi dispunem de o cantitate limitată de dovezi în acest sens, 
majoritatea cercetătorilor sunt de acord cu faptul că eşecul produce o trecere 
la niveluri de conştiinţă inferioare, mai putin complexe şi semnificative. 
După ce psihologii au început să folosească teoria cibernetică a buclei 
de răspuns! pentru a descrie gândirea umană, ei şi-au dat rapid seama că 
oamenii gândesc şi acționează la mai multe niveluri şi au ajuns la concluzia 
că eşecul îi determină să adopte un traseu de gândire descendent, să coboare 
la niveluri inferioare (Carver şi Scheier, 1981, 1982; Powers, 1973). O parte din 
această coborâre poate reprezenta încercarea rezolvării problemei în cauză. 
De exemplu, când te duci în vizită la un prieten, pe drum poți să gândeşti 
la un nivel superior despre scopul şi posibilele consecințe ale vizitei tale. 
Probabil că nu te gândeşti la procesul prin care ai ales drumul spre locuința 
amicului tău sau cum mişti volanul în timp ce conduci. Dacă însă nu reuşeşti 
să ajungi la el — de exemplu, drumul este blocat din cauza unor probleme în 
trafic —, cobori la un nivel inferior de planificare şi de decizie: pe ce alt drum 
ai putea ajunge la amicul tău. Dacă apare un nou blocaj (de exemplu, maşina 
nu se mişcă din loc), începi să gândeşti la un nivel şi mai coborât, cum ar fi să 
vezi cum ai putea rezolva defectul. 

Teoria identificării acțiunii a adus în prim plan acelaşi lucru: ființele 
umane doresc să se concentreze asupra unor niveluri de sens superioare, 
care comportă mai multă semnificație, însă eşecul îi determină să coboare 
la niveluri inferioare (Vallacher şi Wegner, 1985, 1987). Concentrarea asupra 
nivelurilor inferioare implică beneficii practice. Într-un studiu, de exemplu, 
notele obținute de studenți la examene au fost comparate cu nivelul de 
gândire din timpul examenului. Cei care au avut cele mai bune rezultate se 
concentrau la niveluri destul de joase - de exemplu, citirea instrucțiunilor, 
întoarcerea paginii, bifarea răspunsurilor. Performanțe mai slabe au fost 
observate în cazul studenţilor care încercau să abordeze examenul ținând 
seama de toate implicaţiile şi semnificațiile acestuia, cum ar fi conceperea 

testului ca fiind o modalitate de evaluare şi de exprimare a cunoștințelor 
dobândite sau ca o încercare de a trece la materia respectivă. 

Din nou, unul dintre motivele subiacente acestui fenomen ar putea 
fi faptul că distresul emoțional apare în urma unei gândiri mai complexe, 
care implică semnificații superioare. Gândul eşecului poate fi destul de 
amenințător dacă ne concentrăm să trecem examenul. Dar dacă ne gândim 
doar să bifăm răspunsurile corecte şi să dăm pagina, gândul eşecului devine 
mai putin stresant. Astfel, evadarea într-un tipar de gândire care implică mai 
puține semnificaţii se dovedeşte din nou a fi o modalitate eficientă de evitare 
a anxietatii. 

Un studiu recent a evidențiat şi mai concret faptul că eşecul îi determină 
într-adevăr pe oameni să abordeze stiluri de gândire mai simple, la niveluri 
de complexitate inferioară ale sensului (Vallacher, Wegner şi Frederick, 1987). 
Studenții au fost rugaţi să se implice într-o activitate artistică (decorarea 
unei figuri), după care munca lor au fost evaluată prin calificativele „foarte 
bun” sau „insuficient”. De fapt, aceste evaluări au fost date aleator, iar în 
realitate calitatea rezultatului a fost identică la cei care au primit un răspuns 
pozitiv şi la cei care au primit calificativul de „insuficient”. În continuare, 
toți participanții au fost rugați să îi descrie unei alte persoane ceea ce au 
realizat. Cei care au primit răspuns favorabil şi-au descris munca în termeni 
complecşi, la un nivel ridicat de semnificație, de exemplu, „creaţie artistică” 
şi „expresia talentului”. Însă cei care au primit răspuns negativ şi-au descris 
activitatea (retrospectiv) în termeni inferiori, de sens deconstruit (de exemplu, 
doar de desenare a unor linii sau mişcări ale mâinilor). Prin urmare, eşecul a 
determinat o abatere de la gândirea profundă (cu semnificații multiple) şi de 
la implicaţiile sale. 


Vătămarea şi pierderea: Victimizarea. Pierderea sensului este un 
aspect obişnuit în condiții de vătămare şi pierdere. Reacţia inițială la traumă 
sau la victimizare este de obicei cea de îndoială sau de şoc, ambele blocând 
procesele de interpretare care implică sens. În urma unui studiu efectuat pe 
persoane traumatizate, s-a observat că singura trăsătură comună tuturor 
cazurilor este reacția iniţială de îndoială şi de şoc (vezi Schmale, 1971; de 
asemenea, Silver şi Wortman, 1980, p. 296). Persoana nu poate accepta sensul 
evenimentului cu care tocmai s-a confruntat, astfel, blochează orice gândire 
care ar putea conferi sens situației (Janoff-Bulman, 1985). Sindromul de stres 
posttraumatic, de exemplu, poate implica reacții de şoc şi anxietate, însoțite 
de teamă, depresie şi de senzația de neajutorare (Janoff-Bulman, 1985). 

Respingerea implicării sensului îi poate motiva pe oameni să caute o 
stare de amorțeală mentală sau emoțională, iar, la un moment dat, ar putea 
căuta alinarea în alcool, droguri, suicid şi aşa mai departe. Chiar şi somnul 
poate avea efectul unui drog care duce la dependenţă. Joyce Cruzan a observat 

că, după ce fiica ei a intrat în comă în urma unui accident de maşină, îi Venea 
să doarmă aproape tot timpul. „Nu intelegeam cum a putut Dumnezeu să 
lase să se întâmple aşa ceva. Nu mai voiam să fiu nevoită să am de-a face q, 
nimeni şi cu nimic” (Diamond, 1990, p. 180). 

Negarea este un aspect central în cazul majorității reacțiilor inițiale 
la victimizare. De obicei, persoana reacționează cam aşa: „Nu mi se poate 
întâmpla tocmai mie”. Janoff-Bulman (1989; de asemenea, Janoff-Bulman 
şi Timko, 1987) susținea că negarea este o reacție adaptativă la implicaţiile 
traumei care comportă sens. Trauma contrazice multe dintre prezumtiile 
fundamentale ale persoanei despre sine şi lume. In procesul de recuperare, 
persoana va fi nevoită să urmeze o serie de procese de adaptare şi de 
reinterpretare semnificativă, printre care se numără reconstruirea modului 
prin care îşi percepe sinele şi lumea. Negarea ajută persoana la amânarea 
acestui proces până în momentul în care va fi suficient de pregătită pentru 
acest lucru. Astfel, negarea are un efect uşor relaxant, permițându-i persoanei 
să urmeze procesul de reconstruire treptată a sensului. 

Aceste observații privind rolul adaptativ al negării se potrivesc cu 
procesele implicate în doliu (Parkes şi Weiss, 1983). Reacţiile de şoc şi 
amorteala sunt foarte des întâlnite în cazul persoanelor care au pierdut recent 
pe cineva drag. În etapele ulterioare ale procesului posttraumatic, persoana 
pare să se angajeze într-o „recapitulare obsesivă” a evenimentului, prin care 
are şansa să reinterpreteze pierderea şi să îşi continue viata. Amorteala si 
îndoiala ating intensitatea maximă în cazurile în care moartea persoanei dragi 
survine brusc, neaşteptat (de exemplu, un accident de maşină). În asemenea 
situații, încercarea de a găsi o explicație plauzibilă morții persoanei dragi este 
extrem de anevoioasă. 

În multe cazuri, amorteala pare să se instaleze involuntar. Adică, 
pierderea sensului se produce automat. Victimele încep să caute explicații 
plauzibile care să le ofere consolare în suferință. Această „căutare profundă 
de sens” indică faptul că trauma a indus un vid de sens, pe care persoana 
încearcă să îl umple la loc. Unul dintre semnele obişnuite ale vidului de 
sens este punerea frecventă a întrebării „De ce mi se întâmplă mie toate 
astea?” Un studiu bine-cunoscut efectuat pe victimele unor accidente grave 
care au paralizat sau au fost mutilate în urma impactului a revelat faptul 
că majoritatea şi-au pus întrebarea „De ce mi s-a întâmplat mie?” şi fiecare 
dintre participanți a găsit şi un oarecare răspuns la această întrebare (Bulman 
şi Wortman, 1977). La fel, studii efectuate cu paciente diagnosticate cu cancer 
mamar au găsit că majoritatea participantelor şi-au pus aceeaşi întrebare, 
găsind o mare varietate de răspunsuri (Taylor, 1983). 

Nu toate victimeleîşi pun această întrebare. Se pare că există şi un număr 
relativ redus de persoane care răspund la traumă prin negare permanentă şi 

eficientă. Aceste persoane nici nu caută să găsească un sens. Asemenea cazuri 
însă sunt relativ rare (vezi Tait şi Silver, 1989). 

Căutarea sensului poate continua timp de mai mulți ani. Un studiu 
foarte cunoscut care investiga victime ale incestului a relevat că multe dintre 
aceste persoane continuă timp îndelungat să îşi pună întrebarea de ce li 
s-a întâmplat tocmai lor (Silver, Boon şi Stones, 1983). Chiar dacă episodul 
incestuos a avut loc cu mai mult de douăzeci de ani înaintea derulării 
studiului, 80% dintre participante continuau să caute o explicație sau un sens 
pentru ceea ce li s-a întâmplat. Jumătate dintre ele nu au reuşit să găsească 
nicio explicație pentru incest. 

Lipsa sensului este cel mai acut resimțită în cazurile în care unele aspecte 
ale evenimentului nu pot fi explicate uşor. Când incestul este perceput ca 
fiind nedrept, victima va reuşi foarte greu să-i găsească un sens şi o explicație 
(Silver şi colab., 1983, p. 95). Un alt exemplu este reprezentat de cuplurile care 
află că nu pot avea copii. Ele trec prin momente de dezamăgire profundă şi 
încearcă să găsească o explicație. Când nu se poate identifica nicio explicaţie 
medicală (ceea ce se întâmplă în aproape 10% din cazurile de infertilitate), 
adaptarea la această situație este extrem de dificilă şi de stresantă (Matthews 
şi Matthews, 1986). Unele cupluri, de exemplu, încep să se învinovățească, 
percepând infertilitatea ca pe o pedeapsă divină pentru că au avut viata 
sexuală şi înaintea căsătoriei (Matthews şi Matthews, 1986). 

De asemenea, recuperarea în urma doliului este deosebit de grea în 
cazul în care căutarea sensului întâmpină probleme. Doliul neaşteptat este 
mai greu de suportat decât cel care poate fi preconizat, probabil întrucât 
căutarea sensului este amânată (Parkes şi Weiss, 1983). Dacă ştii că cineva 
la care tii mult va muri în curând, ai timp să începi procesul de interpretare 
şi poți gestiona interacțiunile pe care le ai cu această persoană, astfel încât 
să facilitezi procesul de identificare a sensurilor potrivite. În schimb, dacă 
persoana moare subit, s-ar putea să realizezi că nu ai petrecut suficient de 
mult timp cu ea sau că nu te-ai purtat cu ea aşa cum ar fi trebuit. 

Căutarea sensului după confruntări traumatice implică de multe ori 
procese de ruminație intensă privind evenimentul. Gânduri legate de suferință 
par să apară brusc şi involuntar în câmpul conştiinţei; de fapt, multe victime 
întâmpină dificultăți în suprimarea acestor amintiri dureroase, stresante (Tait 
şi Silver, 1989). Cei care reuşesc să îi atribuie un sens evenimentului sau să-şi 
explice cumva suferința, vor fi mai putin stresaţi de aceste ruminatii (Silver 
şi colab., 1983). 

Probabil că şi eşecurile induc ruminatii similare cu cele induse de 
victimizare. Deocamdată nu s-a investigat această problemă, dar există dovezi 
anecdotice care atestă existența ei. Într-o ediție recentă, Los Angeles Times 
oferă câteva exemple de ruminatie dureroasă, în cazul unor figuri importante 
din lumea sportului. Unul dintre exemple era un domn de 91 de ani, care 

continua să se trezească noaptea, deoarece îşi aducea aminte de evenimenty] 
în care a pierdut medalia de aur, la o zecime de secundă, în cursa de o milă, 
de la Olimpiada din 1912. Un alt domn era membrul unei echipe de baschet, 
care a ajuns în finala campionatului național. În turneu, a reuşit să înscrie 28 
de aruncări libere, însă în ultimele secunde ale meciului, când scorul era egal, 
a ratat o aruncare şi, astfel, a câştigat cealaltă echipă. Acest domn spunea că şi 
zece ani mai târziu se gândea zilnic la acel meci cumplit (Los Angeles Times, 
1/15/84; vezi Tait şi Silver, 1989). 


Căutare sau negare 


Dovezile arată deci, că suferința este asociată cu pierderea sensului. 
Uneori, acest fenomen duce la căutarea activă a sensurilor noi, mai complexe, 
cum ar fi cazul durerii, vătămării sau al pierderii. Victimele nu mai pot 
interpreta într-un mod integrat sinele şi lumea, ceea ce le oferea înaintea 
evenimentului o experiență normală, structurată şi încearcă să reintegreze 
experiențele lor şi să obțină sens din ele, în aşa fel încât să se poată întoarce la 
viaţa normală. Alte forme de suferință par să accentueze refuzul identificării 
sensului, iar în asemenea cazuri oamenii se mulțumesc cu situația creată 
- adică cu sensul deconstruit. În cel mai bun caz, ei pot fi receptivi la noi 
posibilități de interpretare care le-ar putea oferi modalități pozitive, dezirabile 
de interpretare a evenimentului cu care s-au confruntat, dar nu se vor angaja 
într-un proces de căutare activă. 

Cele de mai sus arată că suferința poate duce la formarea a două 
tipare de răspuns foarte diferite: o parte dintre victime vor continua să nege 
sau să evite implicațiile evenimentului, lăsând deconstruit sau uitat sensul 
experienței traumatice, în timp ce cealaltă parte a victimelor vor reuşi să 
reinterpreteze experiența într-un mod acceptabil, reuşind ulterior să integreze 
evenimentul în viata obişnuită. 

Dovezile anecdotice susțin cele discutate anterior. Cei care pot integra 
transgresiunile într-o poveste de viață coerentă, mai ales pe acelea care separă 
clar trecutul de prezent, in aşa fel încât să nu sufere în urma implicatiilor 
faptelor lor din trecut, de multe ori nu simt nevoia să nege sau să reprime 
evenimentul. Este adevărat că experiențele religioase de renaştere îi pot oferi 
persoanei şansa de a considera comiterea unor nelegiuiri sau păcate ca făcând 
parte din perioada anterioară. Renaşterea ne eliberează de nevoia de a nega 
sau de a ascunde aceste păcate ale trecutului. 

Dovezi mai sistematice sunt oferite de studii care investighează 
persoane care s-au alăturat unor culte sau organizații religioase extremiste. 
Majoritatea membrilor acestor organizaţii părăsesc grupul în aproximativ 
doi ani (de exemplu, Bromley, 1988; Wright, 1988, p. 163). În urma părăsirii 
cultului, persoana va fi lăsată să se confrunte cu o problemă importantă — să 


Capitolul 10 - Suferinta si nefericire 319 





interpreteze propriile acțiuni (de exemplu, Rothbaum, 1988). În primul rând, 
s-au afiliat unui grup care este considerat de societate ca fiind extremist, 
astfel, membrii săi nu dispun de justificările oferite de societate. In al doilea 
rând, cât timp aparțineau acestui grup extremist şi ei s-au alăturat celor care 
condamnau stilul de viață predominant în societate, considerând-l derutat, 
imoral, decadent, lipsit de sens şi pe cale să se destrame. Prin părăsirea 
grupului extremist ei vor fi nevoiţi să se întoarcă în societatea de masă, ale 
cărei valori şi stil de viață le condamnau. Se întorc în această societate cu 
povara unei apartenente anterioare la un cult pe care această societate il 
condamnă. 
Nu este deloc surprinzător faptul că foarte mulți foşti membri ai 

unui anumit cult se alătură destul de repede unui alt cult (Rothbaum, 1988). 
Majoritatea trebuie însă să găsească o modalitate prin care să-şi poată continua 
viata în ciuda unui conflict intrapersonal care induce disonanta. „Este foarte 
dificil să respingi întregul trecut pe care l-ai avut într-un grup religios; este 
la fel de dificil să îmbrăţişezi o altă lume care ti s-a spus că este diabolica” 
(Hall, 1988; p. 238). După ce părăsesc cultul, aceste persoane vor observa că 
ceea ce au învățat în cadrul grupului nu se poate transfera şi nu le va fi de 
prea mare ajutor în societate. Rupând legătura cu aproape toți prietenii şi 
cu convingerile care i-au susținut în lunile sau anii petrecuți în cult, nu e de 
mirare că eşecul va fi resimțit în mod acut (Rothbaum, 1988, pp. 205-211). 

Cu siguranță, există două tipare distincte de răspuns. Pe de-o parte, 
multe persoane care părăsesc un cult preferă să uite toate experiențele legate 
de perioada respectivă. De obicei pleacă pe furiş, în secret (Wright, 1988, p. 
152). S-ar putea să se gândească la perioada în care îi aparțineau cultului 
ca la un episod trecător din viață, probabil ca la o greşeală sau o experiență 
de învățare (sau ambele), dar doresc să lase totul în urmă. Cum spune un 
cercetător în domeniu: ,,... marea majoritate a apostatilor au încercat să 
înceapă o viață nouă sau să reînvie legături vechi, în aşa fel încât să aibă cât 
mai puține legături cu cultul” (Barker, 1988, p. 179). Un alt studiu a observat 
că foştii membri ai unor culte îşi reamintesc într-un mod ezitant, fragmentar 
şi confuz perioada când aparțineau cultului şi cea imediat următoare părăsirii 
acestuia, ceea ce dovedeşte lipsa unei interpretări integrative (Beckford, 1985, 
citat în Wright, 1988). Doar un număr foarte redus de persoane care părăsesc 
voluntar un cult îşi vor asuma poziții publice prin care să critice cultul 
căruia i-au aparținut (Barker, 1988, p. 179; de asemenea, Rothbaum, 1988). 
Pe scurt, datele arată că multor persoane care părăsesc un cult le este greu să 
înțeleagă perioada din viata lor în care îi aparțineau cultului. Din acest motiv, 
această perioadă le va rămâne în memorie sub forma unor amintiri confuze, 
fragmentate, pe care încearcă să le evite. 

Pe de altă parte, puțini apostati au reuşit să interpreteze apartenența lor 
la grup în aşa fel în cât să reuşească să scape de responsabilitatea blamabilă a 

angajării în activități antisociale şi deviante — şi să fie capabile în acelaşi timp 
să conceapă o bază potrivită pentru integrarea acestei experiențe în noul sti] 
de viață. Printre aceste persoane se numără cele care s-au implicat în mişcări 
orientate împotriva cultului. De obicei, aceste persoane îşi justifică apartenența 
la grup, susținând că au fost supuse unor proceduri de spălare a creierului şi 
justifică părăsirea grupului, spunând că s-au eliberat de proclamatiile false 
ale acestuia — o libertate pe care doresc să le-o împărtăşească şi celorlalți. 
Astfel, ei reuşesc să scape de orice formă de vinovăție atât pentru alăturarea 
la grup, cât şi pentru părăsirea lui (Hall, 1988). 

Această din urmă abordare se poate observa mai ales în cazul celor 
care au fost „deprogramaţi” — adică au fost răpiți şi supuşi cu forța în mod 
sistematic să se opună punctelor de vedere proclamate de cult şi au fost 
indoctrinati din nou cu perspectivele curentelor principale din societate 
(sau cu o altă perspectivă) (Wright, 1988; Bromley, 1988). Convingerile 
acestor persoane sunt extirpate cu forța de către un agent extern (de un 
de-programator) şi li se spune că de fapt convingerile anterioare le-au fost 
insuflate într-un mod pasiv. Ca urmare, acestor persoane nu le rămân prea 
multe lucruri în care să creadă dacă nu li se oferă convingeri noi, ca substitut 
(Barker, 1988). Participarea la activități direcționate împotriva cultului ar fi 
un asemenea substitut (cum este cazul creştinismului de masă renăscut), 
care le poate oferi acestor persoane posibilitatea de a atribui sensuri noi vieții 
într-un fel prin care se poate integra şi perioada în care au aparținut cultului 
(Wright, 1988). Cunostintele lor despre cult sunt utile in viata nou-începută, 
iar respingerea pe care o manifestă ei înşişi cu privire la abordările cultului 
este canalizată în zelul cu care atacă cultul şi „salvează” alte „victime”. 

Propaganda orientată împotriva cultului nu este singura modalitate 
prin care perioada apartenenței la cult se poate integra în povestea de viata 
a persoanei. Există câțiva norocoşi care reuşesc să găsească o activitate care 
se poate folosi de cunoştinţele dobândite pe vremea când aparțineau cultului 
(Rothbaum, 1988, p. 217). Deşi mulți foşti membri ai unui cult nu găsesc nicio 
astfel de oportunitate, cei care totuşi reuşesc par să se adapteze mai repede şi 
mai bine la condiţiile noi de viață, probabil fiindcă nu trebuie să menţină şi 
negarea deconstruită a unei perioade importante de viață. Ei pot să îşi spună 
că de pe urma acestei experiențe au învățat ceva util, astfel perioada petrecută 
în cadrul cultului poate fi percepută ca ceva constructiv şi o parte progresivă 
din povestea vieții persoanei. Nu a fost doar o cotitură nefericită în viață care 
a dus la o fundătură. 

În concluzie, suferința şi tragediile pot duce la o pierdere de sens 
care poate fi temporară sau permanentă. În unele cazuri, persoana neagă 
evenimentul (sau implicaţiile sale) pe o perioadă nedeterminată de timp. 
În alte cazuri, persoana se angajează într-o căutare activă de structuri 
semnificative, prin care îşi poate explica evenimentul într-o formă dezirabilă. 

Sentimentele de vinovăție sau de eşec pot determina persoana să dorească 
să deconstruiască experiența traumatică — adică să o uite sau să o nege, 
considerând-o un eveniment izolat, relativ nesemnificativ din trecutul său. 
Majoritatea oamenilor însă par să îmbrăţişeze acele stiluri de gândire care 
îi ajută să evite responsabilitatea şi vinovăția şi să integreze experiența in 
povestea vieții. 


Concluzie: Absența sensului 


Suferinta este adesea relaționată cu probleme de sens. Reacţiile 
iniţiale la suferință pot fi deseori stări în care persoana resimte lipsa unui 
sens integrativ, care poate fi denumită şi vid de sens. Uneori, evenimentul în 
sine interferează cu gândirea normală, care implică sens. În unele cazuri, 
evenimentul contrazice convingerile generale şi prezumtiile persoanei 
despre lume - astfel, bazele gândirii normale sunt compromise. Sunt situații 
în care persoana va încerca să evite gândirea la niveluri superioare de sens, ca 
o formă a încercării de a fugi din fata conştientizării implicatiilor neplăcute. 
Rezultatul însă este acelaşi: o perioadă de timp în care viața nu mai are sens 
în modul obişnuit. 

Durerea este o stare în care este destul de dificil să gândim într-un mod 
complex, abstract şi cu sens. Ca urmare, mintea este forțată să îşi limiteze 
atenţia asupra observării senzatiilor imediate. Vidul de sens care se formează 
poate fi umplut cu o multitudine de sensuri noi sau false. 

Traumele şi victimizarea tind să contrazică convingerile fundamentale 
ale persoanei despre sine şi despre lume. Lumea nu mai pare un loc sigur, 
primitor şi drept, iar persoana se poate întreba dacă este suficient de corectă 
şi de bună ca să merite o soartă decentă. Unele victime susțin că lumea lor 
a fost zguduită din temelii. Reumplerea vidului de sens care rezultă astfel 
poate dura mai mulți ani. Persoana trebuie să găsească o abordare nouă, de 
bază despre viață, una în care evenimentul traumatic să poată fi explicat, dar 
individul trebuie să poată găsi şi suficientă încredere pentru a-şi continua 
viața. 

Vinovatia şi eşecul pot avea implicaţii care tulbură profund percepția 
sinelui. Asemenea evenimente pot duce la definirea sinelui în termeni 
negativi, de „învins” sau „ticălos“, iar puține persoane sunt dispuse să accepte 
asemenea definiții. Majoritatea persoanelor vor refuza să accepte asemenea 
percepții. Acest refuz se realizează de cele mai multe ori prin evitarea gândirii 
la niveluri superioare sau mai complexe de sens. Persoana încearcă să nu 
se gândească la incident sau la implicaţiile incidentului (aceste încercări pot 
fi facilitate prin distragerea atenţiei sau consumarea unor substanțe, cum 

ar fi alcoolul). În acest caz, vidul de sens este într-o oarecare măsură indus 
intenționat şi protejează persoana de intruziunea unor gânduri nedorite. 

Vidul de sens este un fenomen des întâlnit la toate aceste tipuri 
de suferință. O experiență recentă, devastatoare nu are sens în contextul 
interpretării uzuale a modului in care funcționează lumea. Din acest motiy, 
persoana s-ar putea să fie dispusă să accepte noi sensuri şi prezumtii — unii 
se angajează activ în căutarea acestor sensuri. Între timp, conştiinţa se goleste 
de conținut şi se concentrează asupra prezentului, a aspectelor imediate, 
deconstruite. 

Această stare de vid, lipsită de sens este de obicei trăită ca o stare de 
amorteala şi de plictiseală, o stare pe care majoritatea oamenilor nu o suportă 
perioade îndelungate de timp (vezi Baumeister, 1990a, b, 1989; Pennebaker, 
1989, p. 15). Ca să reuşească să scape de aceste stări, cei în cauză trebuie să 
găsească modalități noi de gândire care implică sens. Astfel, adaptarea depinde 
în mare măsură de modul în care persoana interpretează evenimentul. În cele 
ce urmează, ne vom concentra asupra modului în care persoana se foloseşte 
de sens în procesele de adaptare. 


Adaptare și iluzie 


Dacă suferința este caracterizată de pierderea sensului, atunci 
recuperarea ar trebui să implice achiziția sensului — adică, identificarea sau 
construirea sensului. Acest subcapitol se va concentra asupra modului în care 
oamenii atribuie sens suferinței şi nefericirii. Căutarea sensului corespunde 
celor patru nevoi majore de sens. Am putea spune că într-un fel suferința 
stimulează nevoia umană pentru găsirea sensului. 

Faptul că identificarea sensului îi ajută pe oameni să facă fata suferinţei 
poate fi perceput ca un adevărat miracol. Simplul fapt că există o explicație 
pentru adversitatile cu care se confruntă, transformă aceste evenimente 
în stări acceptabile. În cazurile în care suferința este inițial determinată de 
pierderea sensului, nu este surprinzător faptul că modificarea sensurilor 
poate duce la ameliorarea suferinței. De exemplu, prin rationalizarea sau 
reinterpretarea propriilor acțiuni, victima poate scăpa de sentimentul de 
vinovăţie care inițial însoțea aceste confruntări. Aşa cum am văzut mai 
înainte, sensul pare să reducă chiar şi formele cele mai simple de suferință, 
cum ar fi durerea fizică. Durerea fizică nu este cauzată de sens — din acest 
motiv este surprinzător că tocmai sensul este capabil să amelioreze aceste 
stări neplăcute. Acest fenomen este o dovadă remarcabilă a valorii adaptative 
pe care o deține sensul în viata umană. 

Oamenii fac față nenorocirilor şi suferinței prin crearea unor 
interpretări. Sună ciudat când spunem că oamenii „creează interpretări”. 

Acest enunț pare să insinueze că inventăm explicații şi teorii care nu sunt 
adevărate, ceea ce este măcar parțial adevărat. Deşi în mod obişnuit oamenii 
nu vor accepta faptul că ceea ce cred este în mod evident fals, ei vor subscrie 
unor teorii şi convingeri extrem de dubioase şi vor reuşi să se convingă pe 
ei înşişi despre corectitudinea lor. Istoria suferinței abundă de exemple de 
interpretări eronate menite să explice suferința, cum ar fi vrăjitoria, existența 
demonilor, superstitiile, influența Satanei, greşeli medicale, poveşti din 
pătrâni şi aşa mai departe. 

Povestea lui Phyllis Chambers (Wolfe, 1989a, b), ilustrează utilizarea 
autoamăgirii? şi a interpretărilor distorsionate în adaptarea continuă la 
amenințări. Născută în Irlanda, într-o familie foarte săracă, Phillis a emigrat 
în tinerețe în Statele Unite, unde s-a căsătorit şi a născut un băiat. Ea a visat 
ca fiul ei să devină membrul elitei sociale, încercând să realizeze acest vis 
prin educația băiatului. L-a înscris la şcolile cele mai bune şi l-a îndemnat 
să fie cât mai popular. Cum băiatul nu avea banii necesari ca să țină pasul 
cu colegii lui, a început să fure, iar betiile şi drogurile au început să devină 
din ce în ce mai importante în viata tânărului. Deşi băiatul avea din ce în ce 
mai multe probleme, mama îi găsea întotdeauna scuze. Când a leşinat cu 
ocazia unui marş (probabil din cauza băuturii sau a drogurilor), ea insista că 
are gripă. Când a fost exmatriculat dintr-o şcoală privată fiindcă a fost prins 
furând, Phyllis le spunea tuturor că fiul ei trebuia să plece de acolo fiindcă 
nu reuşea să se adapteze la condiţiile unei şcoli unde învățau doar băieți. Cu 
ocazia unei alte exmatriculări, de la o altă şcoală, pentru tentativă de fraudare 
a cărţilor de credit, mama susținea că evenimentul i-a fost înscenat de fosta 
prietenă geloasă pe care fiul ei o părăsise. La o altă exmatriculare, Phyllis a 
spus că băiatul ei simțea că are nevoie de un an de vacanţă ca să se cunoască 
pe sine. Chiar şi după mai multe dezastre academice, mama făcea planuri şi 
se folosea de toate relaţiile ei ca să-şi înscrie fiul în şcolile cele mai bune din 
tara. Când, în cele din urmă, a fost condamnat şi închis pentru uciderea unei 
tinere pe care o întâlnise într-un bar, Phyllis a continuat să-şi viziteze fiul la 
închisoare şi să se laude vecinilor cu popularitatea lui, cu tenul lui bronzat, cu 
realizările sportive din cadrul echipei de baseball a închisorii şi cu reuşitele 
băiatului la cursurile de pregătire academică oferite de închisoare! 

In cele ce urmează, ne vom concentra asupra interpretărilor dubioase şi 
iluzorii pe care oamenii le fac ca să-i ajute în adaptarea la suferință. Motivul 
pentru care accentuăm importanţa acestor explicaţii iluzorii este acela că prin 
ele se poate înțelege cel mai bine rolul esențial al interpretării - adică nevoia 
de sens. La urma urmei, interpretările corecte au o valoare pragmatică. Dacă 
oamenii s-ar rezuma doar la interpretări corecte, acest lucru nu ar indica 
niciun dram de dorință de sens în sine. Sensul ar putea fi doar o modalitate 
prin care se poate rezolva o problemă. Cu alte cuvinte, dacă ne dăm seama 





2 În original, wishful thinking (n. tr.). 

unde s-a produs problema, putem găsi o modalitate prin care să corectăm 
situaţia. 

Însă, dacă ființele umane răspund la suferință prin adoptarea unor 
explicaţii fictive, ciudate şi îşi revin mai bine tocmai datorită acestor explicații, 
atunci ar fi justificat să credem că sensul este un scop în sine. Prin definiţie, 
explicaţiile false nu au nicio valoare pragmatică. Dacă oamenii beneficiază de 
pe urma acestor explicaţii bizare, acest lucru nu se datorează unor posibile 
utilități pragmatice. Mai degrabă am putea spune că aceste explicații satisfac 
nevoia de a avea o explicație, indiferent dacă aceasta are sau nu implicații 
practice. 

Termenul pe care îl voi folosi în cele ce urmează este cel de iluzii; în 
acest context nu se referă la falsități dovedite. Mai degrabă, se referă la idei 
care nu sunt neapărat adevărate. Iluziile pot conține atât informaţii corecte cât 
şi informaţii distorsionate. Valoarea iluziilor nu constă în corectitudinea lor 
- abordare care corespunde cu tendințele actuale din psihologia socială (vezi 
Taylor, 1983, 1989; Taylor şi Brown, 1988). 

Mai precis, convingerile religioase pot fi descrise ca iluzii (vezi Freud, 
1923). Subliniem din nou, această abordare nu implică presupunerea 
că credințele religioase ar fi falsități. Certificarea doctrinelor religioase 
ca adevăruri sau falsități depăşeşte cu mult posibilitățile explicative ale 
ştiinţelor sociale. Ideea este că valoarea convingerilor religioase în adaptare şi 
în procesele de atribuire de sens vieții nu depinde de acuratețea lor obiectivă. 
Credintele religioase sunt iluzii în sensul în care pot oferi importante 
beneficii psihologice, indiferent dacă din punct de vedere obiectiv sunt sau 
nu adevărate. 

Dacă ființele umane pot beneficia la nivel psihologic de pe urma unor 
explicații care ar putea fi false, apare următoarea întrebare: De ce depinde 
ca o explicație să ajute sau nu pe cineva să se adapteze unei situații? Cu 
alte cuvinte, dacă acuratețea nu mâi este considerată un criteriu pentru 
evaluarea explicatiilor, atunci care este criteriul pe baza căruia se poate 
constata potrivirea lor? De fapt, acest tip de raționament duce la o varietate 
de posibilități în care orice explicație este la fel de bună ca oricare alta. Dacă 
ceea ce este important în procesele de adaptare este să ai o explicație şi nu 
valoarea pragmatică sau utilitatea explicatiei, atunci poate că, în principiu, 
orice explicaţie este bună. În acest sens, explicațiile ar putea fi interşanjabile. 

În prezent, nu avem suficiente dovezi care să contrazică ipoteza că 
toate explicaţiile sunt interşanjabile. Majoritatea experților în domeniu sunt 
reținuți în emiterea concluziilor potrivit cărora toate explicațiile ar fi la fel de 
bune — dar, până acum, nu avem suficiente dovezi care să ateste că vreun tip de 
explicaţie i-ar fi superior altui tip. Dovezile arată că cei care găsesc o explicație 
se adaptează mai bine decât cei care nu găsesc niciuna (de exemplu, Taylor, 
1983; Bulman şi Wortman, 1976; Silver, Boon şi Stones, 1983); însă acesta este 

singurul factor identificat până în prezent, care reflectă în mod consistent 
diferențe interpersonale. Se pare că aspectul central, esenţial al adaptării 
este să ai o explicație. Dacă crezi că suferi fiindcă aşa a vrut Dumnezeu, sau 
fiindcă meriti, sau din cauza celuilalt şofer sau a sorții nu pare să influențeze 
capacitatea ta de adaptare la situație. Dacă însă nu reuşeşti să găseşti nicio 
explicație satisfăcătoare, atunci cu siguranță că adaptarea va fi periclitată. 
Aproape toată lumea îşi pune întrebarea „De ce eu?”, „De ce mi se întâmplă 
mie toate astea?” — şi este crucial să găsim un răspuns la această întrebare 
(Bulman şi Wortman, 1976). 

Unele studii au relevat că singura dimensiune a explicatiei care induce 
diferenţe se referă la autoatribuire, adică concluzia că persoana (sau faptele 
sale) este cauza propriilor suferințe. Totuşi, nici în cazul autoatribuirii nu 
s-au identificat tipare consistente. Unele studii arată că cei care se percep ca 
fiind responsabili pentru tragediile care li s-au întâmplat se adaptează mai 
bine, în timp ce alte studii au avut rezultate exact opuse şi există studii care 
nu au evidențiat niciun fel de relație între autoatribuire şi adaptare (pentru o 
analiză mai amplă, vezi Taylor, 1983, p. 1167). 

Posibilitatea existenței unor variații subtile în autoatribuire poate 
fi cauza acestor tipare conflictuale în cazul adulților. O sugestie foarte 
importantă (Janoff-Bulman, 1989) este aceea că există diferențe importante 
între invinovatirea proprie de comiterea unor acțiuni regretabile si 
autoinvinovatirea pentru deținerea anumitor caracteristici umane pentru 
care persoana merită să sufere. În primul caz, persoana se invinovateste 
pentru comiterea unor fapte condamnabile; în al doilea caz, persoana se 
invinovateste pentru faptul că nu este o persoană suficient de bună. 

Cei care se încadrează în primul caz (adică se invinovatesc pentru 
necazurile cu care se confruntă) par să se adapteze mai bine, probabil datorită 
faptului că aceste persoane continuă să creadă că încă îşi pot controla soarta. 
Dacă propriile tale acțiuni au dus la asemenea tragedii, atunci, pe viitor, 
prin evitarea unor asemenea greşeli, vei putea evita alte tragedii. Asemenea 
percepții pot aduce alinare. În schimb, dacă persoana se consideră vinovată 
pentru ceea ce i se întâmplă, atunci probabil că viitorul îi rezervă noi tragedii, 
fiindcă va continua să creadă că nu este suficient de bună. Un asemenea stil de 
gândire poate induce o atitudine dezadaptativă, depresivă şi pesimistă față 
de viitor. Această distincție subtilă dintre diferitele tipuri de autoinvinovatire 
se potriveşte cu dovezile de care dispunem în prezent, însă nu dispunem de 
suficiente dovezi ca să fim siguri că lucrurile stau tocmai aşa. 

Discordanta dovezilor privind autoinvinovatirea serveşte mai ales 
pentru sublinierea unei concluzii mai ample, cea potrivit căreia orice fel 
de explicație a evenimentului este mult mai importantă decât o explicație 
precisă. Adaptarea depinde de capacitatea persoanei de a conferi un sens 
adversitatii şi nu pare să aibă prea multe legături cu tipul de interpretare.!. 

Ca să înțelegem modul in care se formează explicaţiile iluzorij în 
adaptare, este important să ne întoarcem la nivelurile sensului. Adversitatea 
pare să determine oamenii să coboare la niveluri inferioare de sens (adică 
la niveluri de gândire limitate şi lipsite de sens). Conceperea explicatiilor 
implică identificarea unor niveluri superioare, adică găsirea unor contexte 
mai largi şi mai cuprinzătoare. Această accedere către niveluri mai ridicate 
de gândire contribuie la inducerea stărilor emoționale pozitive. Când sunt 
rugaţi să genereze niveluri superioare de sens pentru a explica acțiunile lor, 
majoritatea oamenilor generează sensuri pozitive, dezirabile (Vallacher şi 
Wegner, 1985, p. 191). Construcţia sensurilor mai largi este, de obicei, realizată 
într-o stare emoțională plăcută, animată. 

Suferinta, deci, implică pierderea sensului, adică deconstruirea 
unor prezumtii semnificative complexe şi a unor interpretări integratoare. 
Recuperarea implică reconstruirea unor prezumtii şi interpretări noi, asociate 
cu emoții pozitive şi dezirabile. 

Cum identifică fiinţele umane calea care duce de la evenimente imediate 
la prezumtii şi sensuri cuprinzătoare? Ideologiile sunt o sursă importantă 
în acest sens. Adică valoarea convingerilor religioase şi politice în procesele 
de adaptare îi poate ajuta pe oameni să transceandă condiţiile prezente (aici 
şi acum) ale evenimentului şi să treacă la interpretări mai reconfortante, 
acceptabile ale sinelui şi ale lumii în general. Dacă este adevărat că o serie 
de explicaţii diferite le pot fi de ajutor ființelor umane în procesul adaptării, 
nu este de mirare că există atâtea convingeri religioase şi politice. Diversele 
ideologii prescriu pur şi simplu modalități diferite de adaptare, dar probabil 
că toate au aceeaşi destinație şi oferă beneficii similare. 

Câteva dovezi care susțin această concluzie sunt oferite de un studiu 
care investighează persoane cu diverse convingeri religioase în situații 
critice de viață (Ebaugh, Richman şi Chafetz, 1984). Aceşti cercetători au 
comparat reacțiile unor persoane aparținând religiilor: catolicism carismatic, 
scientologie şi Baha'i. Rezultatele nu au evidențiat aproape niciun fel de 
diferențe în numărul evenimentelor traumatice cu care s-au confruntat 
persoanele aparținând acestor religii; micile diferențe identificate au fost 
eliminate prin aplicarea diverselor metode statistice de control (de exemplu, 
indiferent de afilierea religioasă, persoanele în vârstă se confruntă cu mai 
multe probleme de sănătate decât cele tinere). Insă mecanismele implicate în 
adaptare sunt diferite. De exemplu, catolicii şi baha’i au manifestat o tendință 
spre rugăciune sau spre căutarea sprijinului social, în timp ce scientologii 
şi-au consultat liderul religios sau au apelat la gândirea pozitivă; catolicii sunt 
probabil cei mai înclinați să reacționeze la aceste situații critice prin acceptare 
pasivă. (Aceste efecte rămân puternice şi în condiţiile în care sunt controlate 
caracteristicile membrilor fiecărui grup religios). 

În consecință, ideologia prezice stilul de adaptare, deşi nu reuşeşte 
să prezică tipul sau frecvența situațiilor critice de viață. Fiintele umane se 
confruntă cu probleme similare, dar diversele tipuri de religie le învață să 
se adapteze diferit la traumă. Fiecare credință sau ideologie sugerează 
modalități uşor diferite prin care persoana poate construi sensuri mai largi, 
dar nu există dovezi că unele dintre aceste modalități de interpretare ar fi mai 
bune sau mai eficiente, în general, decât altele. 

În continuare, vom trece la discutarea fiecăreia dintre cele patru nevoi 
de sens în relație cu procesul de adaptare. Argumentul general este că 
suferința stimulează nevoia umană de sens. În consecință, adaptarea poate 
implica crearea unor iluzii relevante din perspectiva fiecăreia dintre cele 
patru nevoi de sens. 


Scopul 


Nevoia de scop este necesitatea umană de a considera activitățile 
curente ca fiind îndreptate spre un țel sau spre atingerea unei stări de 
împlinire. Dacă spunem că suferința stimulează această nevoie de sens, 
sugerăm de fapt că oamenii vor considera adversitatile cu care se confruntă 
mult mai suportabile dacă le percep ca fiind motivate, că duc undeva, că au 
un scop superior, dezirabil. 

Desigur, este absolut adevărat că, în prezența unui scop important, 
ființele umane sunt mult mai dispuse să sufere. Găsim peste tot dovezi care 
să ateste acceptarea suferinței pentru îndeplinirea unor scopuri sau pentru 
atingerea unor stări de împlinire. Alergătorii îndură durere şi plictiseală 
ca să atingă o condiție fizică bună sau o stare de bine. Cei care țin regim 
alimentar suferă din lipsa mâncării şi din cauza foamei intense, ca să ajungă 
într-o formă fizică atrăgătoare şi sănătoasă. Studenţii trăiesc dintr-un buget 
minim, în condiții precare, fără să aibă pic de viață privată, în speranţa de a 
dobândi cunoştinţele şi recomandările necesare unui loc de muncă bun. În 
timp de război, populaţii întregi acceptă sacrificii, privări de bunuri, chiar 
şi moartea multora dintre compatrioții lor pentru atingerea unor scopuri la 
nivel național, care de multe ori pot fi abstracte sau simbolice. 

Astfel, oamenii sunt dispuşi să sufere pentru o cauză. Dar reacționează 
oare la suferință prin inventarea unor cauze? Încep ei să caute scopuri după ce 
suferința s-a instalat în viata lor? Există dovezi care arată că aşa stau lucrurile. 

Un set relevant de informații provine dintr-un studiu care investiga 
victime ale cancerului mamar (Taylor, Lichtman şi Wood, 1984). Cercetătorii 
investigau modul în care cancerul a schimbat (dacă a schimbat în vreun 
fel) viața acestor femei. Doar 17% dintre persoanele investigate au relatat 
o schimbare negativă. Mai mult de jumătate dintre paciente au relatat 

schimbări pozitive. „Dacă ținem seama de faptul că majoritatea acestor feme; 
au trecut prin operații care le-au desfigurat, trebuiau să urmeze tratamente 
postoperatorii dureroase, trăiau înspăimântate în umbra unei posibile reveniri 
a bolii, trebuie să admitem că este vorba despre o capacitate extraordinară de 
a reuşi să găsească beneficii personale în asemenea situații critice de viata” 
(Taylor, 1983, p. 1165). 

Schimbările specifice pe care le-au descris aceste victime ale cancerului 
implicau de multe ori procese de reevaluare a scopurilor în viață. Aceste 
femei „îşi restabileau prioritățile” (Taylor, 1983, p. 1163). Acest tipar specific 
avea scopul de a reduce importanța acordată unor scopuri mondene şi unor 
preocupări meschine, ambiții mărunte, certuri de familie, probleme legate de 
menaj etc. Sursele majore de satisfacție şi împlinire, cum ar fi relațiile intime 
sau proiectele personale, au început să capete importanță mai mare după ce au 
fost diagnosticate cu cancer. Pe scurt, aceste femei au reacționat la diagnostic 
şi la boală prin atribuirea unor sensuri superioare vieții lor, restructurându-şi 
activitățile în jurul acestor scopuri centrale. Chiar mai mult, majoritatea 
pacientelor susțineau că, de fapt, boala le-a determinat să îşi reevalueze 
prioritățile de viață, prin faptul că le-a pus în situația în care trebuiau să vadă 
viața într-o lumină nouă, mai bună. Cu alte cuvinte, adversitatea indusă de 
cancer a avut un scop extrem de valoros, prin faptul că a redirecționat atenția 
acestor paciente spre aspectele într-adevăr relevante ale vieții, ajutându-le 
astfel să beneficieze la maximum de posibilitățile oferite de viață. 

O formulare literală a acestei forme de adaptare este oferită de Maureen 
Fischer. Fiica ei a murit din cauza unei tumori cerebrale la vârsta de trei ani. 
Doamna Fischer a început să adune donaţii de la diverse grupuri caritabile 
şi a fondat o casă de oaspeți, în care găzduia gratuit familiile copiilor care 
sufereau de boli severe. Când aceşti părinți o întrebau cum face fata tragediei 
morții fiicei ei, doamna Fischer răspundea: „Nu o privesc ca pe o tragedie. 
Mă gândesc la ce am dobândit în urma ei... Mă gândesc la lucrurile bune 
care au rezultat de pe urma ei”. Moartea fiicei ei a îndemnat-o să facă lucruri 
care aduc bucurie în viața unor persoane care au avut parte de suferință şi de 
greutăți (Newsweek, 31 dec. 1990, p. 6). 

Astfel, aceste persoane au redus impactul negativ al evenimentului, 
susținând că le-a adus lucruri bune in viață. Majoritatea oamenilor ar 
percepe diagnosticarea cu cancer ca pe o nenorocire majoră. Cu toate acestea, 
majoritatea femeilor implicate în studiul mai sus menționat susțineau că au 
beneficiat de pe urma evenimentului şi nu vorbeau de consecințe negative. Mai 
precis, ele spuneau că, prin acest eveniment, au devenit persoane mai bune, 
şi-au dat seama care sunt valorile adevărate, ce este într-adevăr important în 
viață, reuşind astfel să realizeze mai multe scopuri şi să se bucure mai mult în 
viață. Aceste rezultate se potrivesc cu tiparul în care suferința creează un vid 
de sens care, ulterior, îi îndeamnă pe oameni să elaboreze sensuri superioare. 

Rolul mecanismelor de adaptare religioasă oferă un exemplu destul 
de diferit. De-a lungul timpului, ființele umane s-au consolat cu credința că 
nenorocirile fac parte din planul lui Dumnezeu sau că reprezintă, de fapt, un 
pas înainte spre mântuire (de exemplu, vezi Berger, 1967, despre Teodicee). 
Uneori, pot fi identificate şi aspecte pozitive; de exemplu, predicatorul Billy 
Graham (1987), ocupându-se de problema morții copiilor, a descris câteva 
cazuri în care moartea copilului a dus la reînnoirea devotamentului religios 
la supraviețuitori, determinându-i uneori pe părinți să-şi asume activități 
prin care puteau ajuta şi alina durerea altora. Mesajul predicatorului era că 
ceea ce părea un eveniment tragic a servit ulterior unui scop măreț, extrem 
de valoros. 

În alte cazuri, tragedia este considerată un test pe care Dumnezeu 
ni-l oferă ca să îi putem dovedi profunzimea credinței noastre, să vadă dacă 
suntem demni de mântuire sau de împlinirea supremă. Sfântul Ludovic, 
de exemplu, şi-a păstrat credința intactă şi în fața eşecurilor catastrofale ale 
încercărilor sale de creştinare, considerându-le un test divin, pe care, dacă 
îl trecea, urma să fie recompensat cu succesul şi gloria supremă (Runciman, 
1954). Aceste credințe l-au determinat să îşi continue eforturile inutile până la 
moarte, care a survenit cu ocazia unei expediții nereuşite. Acest sfânt a murit 
murmurând numele oraşului pe care nu a apucat să îl vadă niciodată, dar 
pentru eliberarea căruia şi-a dăruit viata: „Ierusalim, Ierusalim”. În acest caz, 
este evident că, de fapt, credința sfântului Ludovic era o iluzie, deoarece nici 
cruciadele ulterioare nu au reuşit să cucerească pământul sfânt pentru cauza 
Creştinismului. Dar, de-a lungul vieţii sale, sfântul a reuşit să-şi revină după 
fiecare eşec, considerându-l parte a drumului spre împlinirea scopurilor sale 
supreme, stabilite foarte clar. La fel, soldații din ambele tabere ale cruciadelor 
credeau că moartea într-o luptă sfântă asigura accesul direct al sufletului lor 
în rai (de exemplu, Runciman, 1951-1954; Russell, 1975). Deci cea mai mare 

fizică) a fost alinată prin credința că ea ar duce imediat la împlinireă supremă 
(mântuirea eternă în rai). 

În ultimul rând, exista o tradiţie conform căreia se credea că ființele 
umane nu sunt în stare să înțeleagă scopurile supreme ale lui Dumnezeu. 
Astfel, persoana putea fi convinsă că aparentele necazuri servesc unor scopuri 
pozitive, dezirabile chiar şi în cazurile în care individul nu reuşea să îşi dea 
seama care ar fi acestea (vezi Freud, 1930, „legile de nepătruns"). Acestea sunt 
un fel de atribuire de credit nelimitat, deoarece îi permit persoanei să creadă 
că, indiferent cât de dureroasă este situaţia, ea face parte din planul lui 
Dumnezeu. Acest lucru ajută la explicarea puterii extraordinare a credințelor 
religioase în procesul de adaptare la suferință. Ele se folosesc la maximum 
de mitul sensului suprem, promițând că există un scop suprem, chiar dacă 
nu reuşim să ne dăm seama care ar fi acesta. Dacă credinţa ta este suficient 

de puternică, poți să crezi că fiecare lucru negativ care ti se întâmplă are o 
consecință pozitivă, chiar dacă ea nu este evidentă. 

Pe scurt, stabilirea unui scop bine definit, pare să reducă din suferință 
şi să o transforme în stări mai suportabile. Când oamenii suferă, ei încep să 
caute cauze care să aibă asemenea efecte. Privind în urmă, multe persoane 
ajung să spună că suferința lor are o valoare pozitivă datorită scopurilor pe 
care le-a servit. 


Valoare și justificare 


Iluzia justificării ar putea fi una dintre modalitățile cele mai populare 
prin care ființele umane rezolvă problemele de vinovăţie, de regret şi forme 
similare de distres. Când se confruntă cu învinovăţirea sau cu atacuri similare, 
multe persoane produc imediat argumente prin care să poată susține că ceea 
ce au făcut este corect, bine şi potrivit. 

Istoria delictelor abundă de criminali care au conceput justificări 
retrospective ale faptelor pe care le-au comis. De multe ori, asemenea 
persoane apelează la principii pozitive, dezirabile, ca să poată justifica 
acte inacceptabile. De exemplu, medicii nazişti îşi justificau participarea la 
genocid făcând analogii cu tratarea medicală a diverselor boli. Ei susțineau 
că, uneori, este necesar să se amputeze un membru infectat ca să se poată 
salva întregul corp, iar crimele în masă erau considerate echivalentele sociale 
ale amputării (Lifton, 1986). La fel, principii morale admirabile, cum ar 
fi executarea ordinelor, apărarea propriei persoane sau a întregii națiuni, 
îndeplinirea unor tratate vag formulate etc., au fost adesea invocate pentru 
justificarea unor acțiuni dubioase din punct de vedere moral, cum ar fi, de 
exemplu, intervenția americanilor din Vietnam (Karnow, 1983). 

Conceperea justificărilor implică adesea trecerea la un nivel superior 
de sens. Persoana care a comis o faptă condamnabilă este, de obicei, 
percepută într-o lumină negativă, dar fapta respectivă poate fi justificată 
prin încadrarea comportamentului într-un context mai larg. Crima este un 
exemplu excelent în acest sens. Aproape toate societățile au obiecții morale 
împotriva omuciderii. Însă oamenii pot justifica crimele dacă acestea sunt 
interpretate într-un anumit context: de exemplu, ca formă de autoapărare, 
sacrificiu în cadrul unui ritual sacru, păstrarea onoarei sau ca obligație de 
război. Cei care comit asemenea fapte vor resimti distres în urma crimelor, 
dar prin interpretarea evenimentului la unul dintre nivelurile menționate 
anterior, fapta poate fi justificată, iar distresul poate fi diminuat. 

Multe dintre aceste justificări se bazează pe principiul: scopul scuză 
mijloacele. Mijloacele pot fi îndoielnice, dar în contextul mai larg al scopurilor 
dezirabile, aceste mijloace pot deveni acceptabile. Făptaşii pot ajunge să creadă 

că ceea ce fac este justificabil în asemenea măsură, încât să ajungă să creadă 
că sunt obligați să-şi depăşească scrupulele. Cei care trebuie să îndeplinească 
ordinele pot resimti un distres puternic, iar în unele cazuri sunt nevoiţi să-şi 
reamintească mereu că acțiunea lor are justificări mai ample. 

Un exemplu caracteristic este oferit de relatarea lui Robert Conquest 
(1986) despre colectivizarea forţată din Ucraina, care a fost o etapă dificilă 
în răspândirea comunismului în Uniunea Sovietică. Una dintre etapele 
cruciale ale acestui proces a fost înfometarea țăranilor ucraineni. Evaluările 
arată că, în urma acestei înfometări, însoțite de arestări, de deportări şi de 
execuții, au murit aproximativ 14 milioane de oameni. Activiştii responsabili 
cu executarea acestor ordine sinistre au fost forțați să găsească gospodăriile 
țăranilor înfometați şi să le ia orice urmă de mâncare sau de bunuri, fiind de 
multe ori martorii durerii disperate a celor care mureau, dacă ordinele erau 
executate. Unul dintre activişti relata: 


Era cumplit să vezi şi să auzi toate acestea. Şi mai rău era să iei parte 
la aceste acțiuni... am reuşit să mă conving, explicându-mi că nu trebuie să 
cedez în fata compasiunii imense pe care o simțeam. Îmi spuneam că trebuie 
să îndeplinim o sarcină de importanţă istorică, o sarcină revoluţionară. Prin 
ceea ce făceam, obtineam grâne pentru patria noastră socialistă, pentru planul 
cincinal (Conquest, 1986, p. 233). 


Acest activist a spus, de asemenea, că accepta justificarea de genul 
„scopul scuză mijloacele” — prin urmare, convingerea că totul era permis 
pentru triumful comunismului. El accepta că era greşit să simți milă sau să fii 
excesiv de sensibil. Când el sau tovarăşii lui jefuiau casele sărmanilor țărani, 
încercând să îşi astupe „urechile să nu aud plânsul copiilor şi al femeilor”, 
trebuiau să îşi reamintească permanent că acțiunile lor erau necesare pentru 
„transformarea profundă a regiunilor rurale”, astfel încât generațiile tinere 
să beneficieze de pe urma acțiunilor lor, şi că victimele lor sufereau de fapt, 
fiindcă erau duşmani de clasă sau erau păcăliți de duşmanii de clasă şi aşa 
mai departe (p. 233). 

Astfel, cei care execută ordinele trec prin momente de distres intens 
şi trebuie să să-şi impună să accepte justificările oferite de superiorii lor. La 
aceste niveluri superioare de autoritate, iluziile justificării sunt menținute 
vehement, cu mare grijă. Efortul menţinerii acestor iluzii extinse ale justificării 
duce uneori la rezultate ciudate şi la scrupule care pot părea arbitrare. Prin 
următoarele trei exemple, vom ilustra problemele şi exagerările pe care le 
poate provoca menținerea iluziei principiilor etice în atrocitate. 

Cucerirea imperiului aztec din Mexic de către spanioli a dus la 
distrugerea unei civilizații şi la moartea majorității populației aztece. 
Conchistadorii nu păreau să fie prea afectați de faptele lor, însă curtea regală 

din Spania avea dubii serioase privind legitimitatea începerii unui război cuo 
populaţie paşnică, inocentă, mai ales după ce acest război a dus la anihilarea 
sau la înrobirea aztecilor. Curtea regală a angajat echipe de avocați care 
urmau să născocească justificări pentru masacrele conchistadorilor spanioli. 

Cea mai bună soluție posibilă se baza pe faptul că papa ar fi încredințat 
spaniolilor sarcina creştinării şi a salvării populațiilor native. Avocatii spanioli 
au conceput documentul intitulat Revendicarea, prin care se susținea dreptul 
casei regale spaniole de a lupta cu aztecii în vederea convertirii lor. Acest act 
le oferea amerindienilor dreptul de a se supune paşnic şi de a se convertj 
la Creştinism. Actul continua cu ideea că, în cazul în care nativii refuzau să 
se supună, ei puteau fi pedepsiţi; printre pedepse se numărau omorârea şi 
înrobirea lor. 

Din acel moment, procedura standard de operare a trupelor spaniole 
era să le citească indienilor acest document, să constate răspunsul lor, după 
care fie acceptau supunerea lor paşnică, fie începeau lupta, după caz. În 
realitate însă, multi conchistadori considerau că documentul Revendicării 
este o „prostie birocratică” (Fagan, 1984). Ei citeau motiunile oficiale (cel mai 
probabil în latină sau spaniolă şi nu în limba nativilor), deseori în fața unui 
sat părăsit, după care continuau cu atacul militar. Întregul exercițiu poate 
fi considerat ipocrit, deşi ar putea reflecta dorința sinceră a autorităților 
spaniole de a se asigura că acțiunile lor din Lumea Nouă erau juste (Fagan, 
1984). 

Al doilea exemplu se referă la tortură. Unul dintre scopurile comune 
ale torturii este acela de a obliga persoana să mărturisească nişte nelegiuiri 
care, ulterior, pot fi folosite pentru scopurile regimului respectiv, cum ar 
fi furnizarea tapilor ispăşitori sau găsirea unor explicații pentru eşecurile 
interne. Majoritatea regimurilor care apelează la tortură recunosc într-o 
oarecare măsură că cei torturați sunt dispuşi să mărturisească orice ca să 
scape de durere. Din acest motiv, ei desemnează persoane care au sarcina 
aparentă de a supraveghea veridicitatea acestor mărturii. Cele mai evidente 
şi directe metode în acest sens prevăd interdicția adresată călăilor de a le 
sugera celor torturați ce să spună; călăii trebuie doar să le ceară să spună 
adevărul. Poti să aplici durerea ca să îi faci să vorbească, dar nu le poți spune 
ce să mărturisească. Astfel, teoretic, regimul se foloseşte de tortură ca să afle 
adevărul şi nu ca să stoarcă mărturii false de la cetățeni inocenți. 

Desigur că, în realitate, multe victime sunt de fapt nevinovate şi sunt 
incapabile să mărturisească orice lucru care s-ar potrivi cu aşteptările călăilor 
lor. De multe ori, torturatii ar fi dispuşi să mărturisească orice doar ca să nu 
mai continue tortura; însă, scrupulele regimului de tortură le interzic călăilor 
să le spună torturatilor ce ar trebui să mărturisească. Ca urmare, torturatii 
ajung în situația înfiorătoare în care încearcă să ghicească ce mărturisiri 
aşteaptă de fapt călăii — ceea ce înseamnă că vor încerca să inventeze o serie 

de nelegiuiri comise în trecut, în speranța că una dintre ele se va potrivi cu 
dorinţele călăilor lor. Relatări care descriu torturi prezintă de multe ori cazuri 
în care victimele îi imploră pe călăi să le spună exact ce vor să audă, însă cei 
care conduc tortura refuză să ofere detalii mai concrete şi se rezumă la aluzii 
vagi. Astfel, victimele încep să inventeze o serie de crime în speranța că poate 
schingiuitorii vor găsi vreuna care să fie potrivită (de exemplu, Roth, 1964, p. 
104; de asemenea, Becker, 1986). 

Există multe alte scrupule similare despre tortură, la fel de nobile şi 
de lipsite de sens. De exemplu, Inchiziția spaniolă a aderat la principiul etic 
extrem de elevat conform căruia confesiunile obținute prin tortură nu sunt 
valide. Ca urmare, procedura Inchiziției era să folosească tortura pentru 
obținerea unor mărturisiri şi să vadă dacă persoana continuă să îşi susțină 
confesiunea şi după ce nu mai era torturată. După ce se obțineau aceste 
mărturisiri, victima era lăsată una, două zile să-şi revină, după care i se cerea 
să repete sau să ratifice confesiunea în altă locaţie (incluzând şi declarația 
conform căreia mărturisirea nu era rezultatul torturii, ci al dragostei pentru 
adevăr). Desigur, cei care refuzau să recunoască confesiunile se puteau 
aştepta la noi torturi, însă acest exercițiu satisfăcea autoritățile în privința 
faptului că nu bruscau pur şi simplu indivizii neajutorati, ci încercau sincer 
să obţină confesiuni oneste (Roth, 1964). 

Al treilea şi poate cel mai sinistru exemplu datează de pe vremea celui 
de al Doilea Război Mondial. Pe la sfârşitul războiului, mii de evrei erau 
omorâți zilnic în lagărele de concentrare construite în mod expres în acest 
scop. Cu toate acestea, regimul nazist susținea că aceste acțiuni erau legale 
şi necesare. Din acest motiv, oficial nu se tolera corupția sau sadismul în 
rândul gardienilor. Când un caz a ajuns accidental la lumina zilei, oficialii au 
autorizat o investigație. O echipă de experți SS a petrecut luni de zile în cadrul 
acestor lagăre ale morții. În cele din urmă, Karl Koch, comandantul lagărelor 
din Lublin şi Buchenwald a fost condamnat şi executat de autorităţile naziste 
pentru uciderea a doi evrei (Hoehne, 1969, pp. 434-438). În toate celelalte 
lagăre, aproximativ 2000 de alte persoane au fost condamnate pentru delicte 
similare sau mai putin grave. Pare absurd că regimul nazist a executat o parte 
din personalul mai multor lagăre de concentrare pentru cazuri izolate de 
omor, atâta timp cât aceste lagăre au fost destinate exterminării în masă. Însă, 
în acest mod, s-a făcut o distincţie clară între uciderea adecvată, disciplinată, 
legală şi acțiunile neautorizate sau corupte. Prin pedepsirea celor din urmă, 
regimul reuşea să întrețină simulacrul justiției: noi ne îndeplinim sarcinile 
(care nu sunt tocmai plăcute), dar nu suntem pur şi simplu nişte brute. 

O analiză mai amplă a justificării acțiunilor inacceptabile ne-ar duce 
prea departe de ceea ce ne-am propus, iar aceste exemple ar trebui să fie 
suficiente pentru scopurile noastre prezente. In general, există puţine dubii 
că acțiuni reprobabile moral le-au indus distres celor responsabili pentru 

executarea lor. Ca urmare, asemenea persoane probabil că vor fi nerăbdătoare 
să imbratiseze orice explicație care le poate justifica acțiunile. De asemenea, 
şi autorităţile şi instituţiile construiesc şi mențin justificări. În unele cazuri, 
instituţiile şi agenții din teren cooperează în susținerea acestor fabulatii. 
Alteori, acționează unii împotriva celorlalți. Se întâmplă, astfel, ca agenții 
direcți sau activiştii să nu respecte instrucțiunile oficiale, permițându-le 
unora să scape sau să supraviețuiască, pentru ca ei să-şi mențină o percepție 
de sine ca persoane drepte, corecte şi bune captive într-un mediu opresiv. 
Periodic, mai ales dacă atrocitățile ajung la lumină, autoritățile vor regreta 
profund diversele „excese” individuale şi câțiva dintre agenţi vor fi judecaţi 
şi executați ca tapi ispăşitori (de exemplu, Conquest, 1986; de asemenea, şi 
exemplul mai sus citat din Hoehne, 1969). 

Înainte de a încheia, însă, acest subiect, merită să ne punem întrebarea 
dacă victimele şi cei care suferă recurg la iluzii care implică valoare şi 
justificare cu scopul de a-şi alina suferința. Există dovezi care atestă că şi acest 
fenomen poate fi întâlnit. Probabil că cel mai explicit exemplu în acest sens 
este legitimarea pozitivă a suferinței individuale oferită de Biserica creştină. 
În această abordare, suferința personală este o imitare a suferințelor lui isus, 
ceea ce îi conferă suferinței o valoare pozitivă. Istoria Creştinismului oferă 
multe exemple extreme de persoane care căutau activ suferința, încercând 
astfel că participe la suferința lui lisus (de exemplu, Clebsch, 1979; de 
asemenea, Bell, 1985). Martirajul, ascetismul şi alte forme de suferință i-au 
atras pe creştinii care doreau să imite suferințele lui Hristos. Într-o acceptiune 
mai generală, însă, este plauzibil să credem că foarte multi creştini obişnuiţi 
erau mai dispuşi să privească într-o lumină pozitivă tragediile care li se 
întâmplau, datorită asemănării acestor suferințe cu cele ale lui lisus. O parte 
dintre aceste abordări au persistat şi după ce doctrinele creştine şi-au pierdut 
din influența de odinioară, cum ar fi cele specifice convingerilor populare 
care consideră că suferința înnobilează caracterul uman sau că autonegarea 
şi sacrificiul sunt calea cea mai bună spre virtute. 

Ideea generală este că, dacă iti poți percepe suferința ca o parte a unui 
scenariu care comportă valori supreme, ea va fi mult mai uşor de tolerat. 
Dovezi privind această atitudine față de suferință sunt oferite de un studiu 
care a investigat controlori de trafic aerian concediati de preşedintele Ronald 
Reagan după grevele ilegale din 1981 (Newman, 1988). Aceste persoane au 
trăit pierderi semnificative - nu numai locul de muncă, ci şi nivelul de trai 
şi poziţia socio-economică au avut de suferit în urma concedierilor. O mare 
parte dintre aceste persoane au rămas în şomaj o perioadă lungă de timp, iar 
când şi-au găsit locuri noi de muncă, acestea erau mult inferioare şi mult mai 
prost plătite. De fapt, abilitățile şi calificările lor erau nepotrivite oricărui alt 
loc de muncă, în afară de cel de controlor aerian — iar guvernul era singurul 
for care putea să angajeze persoane cu aceste calificări. 

După eşecul acestor greve, persoanele implicate au început să considere 
aceste manifestări ca pe nişte cruciade întreprinse în apărarea libertăţii, a 
Joialitatii, a drepturilor civile şi a altruismului (adică, a siguranței publice). Ei 
comparau greva lor ilegală cu nesupunerea civilă paşnică pentru care pleda 
Martin Luther King. În timp ce tema majoră a grevei şi a primului miting era 
axată pe cerințele pentru mărirea substanţială a salariului, după înăbuşirea 
grevei, aceste interese personale au fost înlocuite cu motive morale extrem de 
pretentioase. Astfel, in cele din urmă, controlorii aerieni au fost foarte dispuşi 
să îşi considere suferințele ca o formă de „sacrificiu pentru o cauză nobilă” 
(Newman, 1988, p. 153). 

Pe scurt, în loc să se considere membrii unui sindicat care a încercat să 
stoarcă salarii mai mari de la guvern printr-o grevă ilegală, aceşti controlori 
s-au considerat cruciații neînțeleşi ai unor lupte nobile pentru idealuri morale 
şi patriotice. Această interpretare a ameliorat mult mai mult suferința pe care 
trebuiau să o îndure decâtîn cazul altor persoane care au avut o soartă similară. 
Un astfel de exemplu este cel al unor manageri care au fost disponibilizati 
fără să aibă şansa consolării cu moralitatea cauzei lor (Newman, 1988). 

Un alt exemplu pentru modul în care victimele construiesc iluzii de 
justificare pentru evenimentele cu care se confruntă este cel a fictiunilor 
legate de merit. Una dintre convingerile profunde ale societății noastre se 
referă la ideea că lumea este dreaptă şi oamenii primesc în viață exact ceea ce 
merită. Adesea, această convingere se transformă în convingerea că oamenii, 
probabil, merită ceea ce li se întâmplă (Lerner, 1980). Această prezumție a 
stat la baza tendinței de „învinovăţire a victimei” (Ryan, 1971), potrivit căreia 
se presupune că victimele sunt responsabile pentru nenorocirile cu care se 
confruntă. Deşi această abordare este mult mai frecvent întâlnită în atitudinile 
față de suferința celorlalți, ea poate fi uneori regăsită şi in rationalizarea 
propriei suferințe. Asemenea persoane îşi percep suferința ca pe o pedeapsă 
meritată pentru greşelile, faptele sau nelegiuirile pe care le-au comis, ceea ce 
ar presupune că îşi merită soarta. 

Un experiment binecunoscut a expus participanţii la expectanta unor 
confruntări cu suferințe de intensitate medie: persoanele implicate în studiu 
credeau că vor trebui să mănânce un vierme. După ce au avut ocazia să se 
obişnuiască cu această sarcină dezgustătoare, li s-a oferit posibilitatea să 
schimbe sarcina inițială cu alta (estimarea masei relative a câtorva greutăți 
mici). În mod surprinzător, când participanţii s-au aşteptat la sarcina 
neplăcută de a mânca un vierme, majoritatea (80%) au ales să continue 
experimentul şi să mănânce viermele şi să nu aleagă sarcina neutră. Într-o 
altă formă a experimentului, jumătate dintre participanți au ales o sarcină 
alternativă de suferință (în acest caz, un şoc electric) şi nu sarcina neutră. 
În contrast cu grupurile experimentale, participanţii din grupul de control 
se aşteptau la o sarcină neutră; când acestora li s-a oferit o şansă similară, 

niciunul dintre participanți nu a ales varianta în care ar fi trebuit să mănânce 
viermele (Comer şi Laird, 1975). 

De unde provine această preferință paradoxală pentru suferință? 
Dispunem de o serie de dovezi obținute prin completarea unor chestionare 
în diferite momente ale studiului. Multi dintre participanţi s-au obişnuit cu 
ideea consumării viermelui convingându-se că meritau să sufere. Din acest 
motiv, când li s-a oferit posibilitatea schimbării condiției experimentale, ei 
au preferat să continue experimentul şi să sufere. Aceste date sunt dovezi 
empirice clare care atestă că oamenii îşi construiesc iluzii prin care îşi justifică 
şi îşi legitimează suferința, fiind convinşi că merită să sufere. În acest fel, 
suferința capătă o formă mult mai acceptabilă pentru ei (Comer şi Laird, 
1975). 

Aceste rezultate nu reflectă faptul că oamenii ar avea o conştiinţă 
încărcată. Probabil că multe persoane pot găsi în viața lor vreo faptă pe care 
regretă că au comis-o. Acest experiment arată că, atunci când oameni obişnuiţi, 
normali şi sănătoşi au fost puşi în situația în care urmau să se confrunte cu 
un eveniment care induce suferință, majoritatea au găsit ceva pentru care să 
le pară rău sau pentru care s-au simţit responsabili, concluzionând că merită 
să sufere. Aceste motive i-au ajutat să interpreteze suferința cu care urmau să 
se confrunte. 

Concluzii similare pot fi extrase dintr-un alt studiu care investiga 
victimele accidentelor menţionate ceva mai înainte (Bulman şi Wortman, 
1977). Toţi participanţii la studiu şi-au pus întrebarea: „De ce mi s-a întâmplat 
mie?”; majoritatea au găsit şi un răspuns la această întrebare. Aceste 
răspunsuri se deosebeau mult unul de celălalt. Însă câteva victime au ajuns 
la concluzia clară că meritau să sufere. Aceste cazuri de autoînvinovățire 
depăşeau interpretarea conform căreia accidentul este atribuit unei erori de 
judecată. Mai degrabă, aceste persoane considerau că nu şi-au trăit viața aşa 
cum ar fi trebuit şi din acest motiv meritau să fie pedepsite. Cum spunea unul 
dintre participanţi, „Cum îşi aşterni, aşa dormi; pur şi simplu, cred în treaba 
asta” (Bulman şi Wortman, 1977, p. 360). 

Adică, atât răufăcătorii, cât şi victimele suferă în timpul şi după 
confruntarea cu evenimentele traumatice, iar ambii vor construi iluzii care 
să le ofere justificări şi înțeles suferinței pe care o trăiesc. Fiintele umane 
se adaptează prin identificarea valorii, iar în unele cazuri, aceste justificări 
iluzorii par să le fie de folos în îndurarea suferinței. 

Eficacitatea 


Multe dintre interpretările suferinței implică sentimentul detinerii 
controlului. Uneori, ființele umane se adaptează acestor condiții de distres, 
concepând iluzii ale controlului; alteori prin construirea unor iluzii care neagă 
faptul că ar fi deținut controlul. Există şi situații în care ar putea recurge la 
iluzia că vor deţine controlul pe viitor. În orice caz, rezultatul este obținerea 
unui sentiment de eficacitate şi promisiunea detinerii controlului în viitor. 

Iluziile controlului sunt modalități foarte comune pentru adaptarea la 
mai multe tipuri de evenimente critice din viață. Putin mai înainte, am văzut 
că uneori oamenii se adaptează la asemenea condiții, invinovatindu-se pentru 
cele întâmplate. De exemplu, în cercetarea care investiga indivizi paralizati 
în urma unor accidente, cei care se considerau responsabili pentru ceea ce li 
s-a întâmplat (fie din cauza neglijentei, fie din cauza unor comportamente 
inadecvate), erau printre cei care s-au adaptat cel mai bine la noile condiții 
de viață (Bulman şi Wortman, 1977). Aceste tipare de invinovatire le permit 
oamenilor să creadă că, atâta timp cât nu repetă greşelile din trecut, pe viitor 
vor reuşi să evite alte catastrofe. 

Studiile efectuate pe femei diagnosticate cu cancer mamar rafinează şi 
mai mult aceste tendințe. Două treimi dintre femeile incluse într-unul dintre 
aceste studii considerau că îşi pot controla vindecarea într-o oarecare măsură, 
iar mai mult de o treime dintre paciente credeau că pot controla în mare 
măsură evoluţia bolii (Taylor, 1983). Niveluri foarte ridicate privind controlul 
asupra recurentei cancerului nu sunt justificate din punct de vedere medical, 
deci acestea pot fi considerate iluzii ale sentimentului de eficacitate. 

Există o serie de tehnici specifice prin care aceste femei credeau că 
pot preveni reaparitia cancerului. Unele credeau că o atitudine pozitivă este 
absolut suficientă. Altele îşi puneau credința în autohipnoză, imagistică 
sau meditație. Câteva paciente credeau că mariajul sau alte tipuri de relații 
inter-personale au cauzat apariția cancerului; pe baza acestei convingeri, 
încercau să prevină reaparitia bolii prin modificarea sau întreruperea acestor 
relații. Alte paciente şi-au pus speranța în modificări drastice ale stilului 
alimentar, de la eliminarea totală a consumului de carne roşie (în cazul uneia 
dintre paciente) până la consumarea în cantități mari de sparanghel sote. 
Nu este de mirare că există o varietate atât de mare de asemenea strategii, 
mai ales dacă ținem seama de penuria de dovezi medicale privind eficiența 
reală a oricăreia dintre tehnicile menționate. Totuşi, trebuie subliniat faptul 
că atractivitatea acestor strategii nu constă în eficiența lor reală, ci, mai 
degrabă, în faptul că le oferă pacientelor sentimentul că dețin controlul asupra 
însănătoşirii lor. Adaptarea şi recuperarea au fost facilitate în cazul în care 
pacientele credeau că pot face ceva în vederea însănătoşirii lor, chiar dacă la 
baza a ceea ce făceau nu stăteau dovezi medicale concludente (Taylor, 1983). 

Nu toate iluziile exagerează controlul deținut. De fapt, în multe 
cazuri, oamenii fac față evenimentelor cu care se confruntă prin negarea 
responsabilitatii pe care o dețin. Desigur, aceasta este o modalitate foarte 
populară de a face față vinovatiei. Confruntate cu fapte condamnabile, multe 
persoane susțin că n-au avut încotro sau îşi imaginează că au fost victimele 
pasive ale circumstanțelor evenimentului sau atribuie responsabilitatea 
altor persoane care ar putea fi trase la răspundere (de exemplu, Baumeister, 
Stillwell şi Wotman, 1990; Lifton, 1986; Sichrowsky, 1988). Toate aceste 
strategii îi ajută pe oameni să evite suferința care ar urma după comiterea 
unei fapte condamnabile. Negarea controlului elimină responsabilitatea şi 
desființează asocierea cu suferința prezentă şi cu cea viitoare. Dacă n-ai avut 
altă posibilitate, nu poți fi răspunzător pentru ceea ce s-a întâmplat. Prin 
urmare, nu poți fi pedepsit şi nici măcar nu trebuie să te simți vinovat. 

Fiintele umane neagă că ar fi deținut controlul şi în cazurile în care 
se confruntă cu un eşec. Un rezultat standard al cercetărilor din domeniul 
psihologiei sociale este acela că oamenii tind să-şi asume responsabilitatea 
pentru succes şi să nege responsabilitatea pe care ar putea să o aibă pentru 
eşec (de exemplu, Bradley, 1978; Cohen, 1964; Feather, 1969; Fitch, 1970; 
Johnson, Feigenbaum şi Weiby, 1964; Langer şi Roth, 1975; Medow şi 
Zander, 1965; Streufert şi Streufert, 1969; Weiner şi colab., 1971; Wortman, 
Costanzo şi Witt, 1973). De exemplu, într-unul dintre studiile binecunoscute, 
participanţii au fost rugați să estimeze nivelul de control pe care l-au deținut 
în cazuri în care rezultatul era pozitiv, respectiv negativ. Nivelul controlului 
deținut în realitate de participanți era monitorizat cu mare atenţie de către 
experimentatori. Toţi participanții normali (care nu aveau depresie) prezentau 
o tendință de supraestimare a controlului deținut, în cazurile în care lucrurile 
aveau un deznodământ fericit — şi negau că ar fi deținut controlul, în cazul în 
care lucrurile au dus la eşec (Alloy şi Abramson, 1979). 

Tiparul negării responsabilitatii pentru eşec este una dintre formele pe 
care le poate lua încercarea de a susține iluzia eficacitatii, deoarece implica 
distorsionarea faptelor cu scopul de aajungelaconcluzii plăcute, reconfortante. 
Deşi această strategie pare să nege controlul deținut de persoană, ea menține, 
în acelaşi timp, promisiunea eficacitatii care va putea fi manifestată în viitor. 
Dacă ar trebui să iti accepti vinovăția pentru eşec, acest lucru ar implica 
faptul că eforturile tale viitoare vor duce la eşecuri similare. Dar dacă negi 
responsabilitatea pentru eşecurile pe care le-ai avut în trecut, nu sunt motive 
care te-ar indreptati să crezi că, pe viitor, vei eşua în condiţiile în care succesul 
sau eşecul depinde de ceea ce faci. Cu alte cuvinte, această strategie se referă 
la un anumit eşec şi neagă posibilitatea incompetentei personale. Acest lucru 
îi permite persoanei să mențină convingerea că este capabilă, iar această 
credinţă îi oferă posibilitatea să fie optimistă fata de succese viitoare. Esecul 
este deconstruit, în sensul în care posibilele semnificații şi implicații negative 

sunt îndepărtate, iar sentimentul mai general de eficacitate al persoanei 
rămâne intact. 

Înainte de a încheia prezentarea categoriei eficacității, merită să 
reiterăm faptul că, în sine, comprehensiunea poate fi considerată şi ea o 
formă secundară de control (Rothbaum, Weisz şi Snyder, 1982). Este foarte 
reconfortant să simțim că trăim într-o lume rațională, predictibilă; în acelaşi 
timp, convingerea că lumea este un loc impredictibil poate induce senzaţia 
de amenințare. Acest lucru ne poate ajuta să explicăm de ce oamenii încearcă 
să găsească un sens pentru nenorocirile care li se întâmplă. Găsirea unui 
sens, a unei semnificații, ne ajută să integrăm evenimentul într-o modalitate 
mai cuprinzătoare, prin care putem să percepem lumea ca pe un loc în care 
evenimentele au sens (Janoff-Bulman, 1989). 

Cu alte cuvinte, ființele umane concep o serie de prezumtii despre lume, 
prin care încearcă să vadă viata într-un mod mai predictibil. Astfel, persoana 
se poate angaja în exercitarea controlului primar şi secundar — adică, în 
schimbarea lumii şi a propriei persoane. Traumele infirmă aceste prezumtii, 
ceea ce duce la percepția vulnerabilitatii la evenimente critice: „Lumea nu 
mai este aşa cum ar trebui să fie” (Janoff-Bulman, 1985, p. 18), ceea ce poate 
duce la un sentiment profund de neajutorare. Însă, prin găsirea unui sens, 
persoana poate din nou să conceapă lumea ca pe un loc în care evenimentele 
cu care se confruntă au un sens, ceea ce subsumează şi convingerea că se 
poate descurca în condițiile existente. 

Pe baza dovezilor existente, unul dintre cele mai renumite grupuri 
de cercetare a ajuns la următoarea concluzie: controlul interpretativ are 
beneficii intrinsece (Rothbaum, Weisz şi Snyder, 1982, p. 26). Cu alte cuvinte, 
înțelegerea lumii reprezintă mai mult decât o metodă prin care se poate 
obține ceva: este un scop în sine, dezirabil pentru ceea ce reprezintă. Desigur, 
este preferabil să credem că lumea este un loc primitor, unde vrem să fim 
tratați cum se cuvine. Dar chiar şi în cazul în care lumea nu este exact aşa cum 
ne-o dorim, continuăm să avem nevoia să simțim că este un loc care poate 
fi cel putin înțeles şi predictibil. Istoria vastă a superstitiilor şi a credințelor 
religioase primitive pare să susțină abordarea conform căreia oamenii doresc 
să creadă că înțeleg lumea, chiar dacă teoriile lor sunt cam şubrede şi greşite. 
Chiar dacă nu poți schimba nimic, este, totuşi, preferabil să crezi că măcar 
înţelegi ceea ce se întâmplă. 

De exemplu, cei care au pierdut recent pe cineva drag au nevoie de 
o cale prin care pot înțelege ceea ce li s-a întâmplat, ca să se convingă că 
asemenea pierderi nu vor mai avea loc. Dacă lumea are sens şi poate fi 
înțeleasă, pericolul este mai mic decât în cazul în care lucrurile se întâmplă 
aleator, iar nenorocirile sunt arbitrare. Cercetătorii au observat că distresul 
cel mai intens este produs de moartea subită a unei persoane dragi. Membrii 

familiei vor intampina dificultati in intelegerea sensului evenimentului, jar 
recuperarea este extrem de anevoioasă (Parkes şi Weiss, 1983). 

Pe scurt, este evident că ființele umane se adaptează la evenimentele 
critice de viață prin construirea iluziilor de eficacitate. Aspectul comun pare să 
fie tendința omului de a încerca să se convingă că, pe viitor, sunt şanse foarte 
mari să se întâmple evenimente pozitive. Dacă nu reuşesc să creeze asemenea 
iluzii de eficacitate, adaptarea şi recuperarea lor este adesea împiedicată. Ca 
urmare, oamenii neagă responsabilitatea pentru o serie de eşecuri şi fapte 
condamnabile, reuşind astfel să înlăture implicaţiile nedorite pe viitor. 
Fiintele umane tind să se invinovateasca pentru evenimente din trecut care ar 
fi putut sta la baza victimizării. În cele din urmă, simpla senzație că înțeleg ce 
s-a întâmplat cu ei oferă impresia de control, chiar şi în cazurile în care nu se 
poate schimba nimic. Persoana se poate adapta şi poate accepta cu mai mare 
uşurinţă situația, dacă reuşeşte să îi confere sens. Din acest motiv, în general, 
eficacitatea pare să fie o nevoie importantă, ea fiind stimulată de suferință şi 
de nenorociri. 


Valoarea propriei persoane 


Nu există prea multe dubii legate de faptul că victimizarea are un 
impact negativ asupra valorii propriei persoane (de exemplu, Janoff-Bulman, 
1989). Alte forme de suferință, cum ar fi eşecul personal, pot, de asemenea, 
amenința valoarea propriei persoane (de exemplu, Newman, 1988). Din acest 
motiv, de multe ori adaptarea poate implica reconsolidarea valorii propriei 
persoane. Cu alte cuvinte, procesul prin care persoana încearcă să se convingă 
că deține o serie de însuşiri pozitive, dezirabile, devine o parte importantă în 
recuperarea după traumă şi după un eşec. 

Una dintre modalitățile cele mai eficiente de adaptare la situaţii critice 
de viață este creşterea valorii propriei persoane prin angajarea în comparații 
devalorizante (Wills, 1981). Acest proces a fost investigat minuțios în studii 
asupra pacienților diagnosticati cu cancer (vezi Taylor, 1983). S-a constatat că 
aproape toate pacientele cu cancer mamar s-au angajat în strategii specifice, 
în care se convingeau că se adaptează mai bine decât celelalte paciente. În 
cele mai multe cazuri, acest lucru a fost realizat prin alegerea atentă a unei 
persoane cu starea căreia se efectua comparatia. Aceste paciente identificau 
câte o persoană care se afla într-o stare mult mai precară decât a lor, 
considerând că ele se află într-o poziție avantajată. 

Cancerul mamar are mai multe stadii de severitate. Cercetătorii au 
observat că pacientele se comparau în mod sistematic cu persoane a căror 
sănătate era mai precară (pentru un sumar al rezultatelor, vezi Taylor, 1983). 
Femeile cărora li s-a îndepărtat un nodul se comparau cu pacientele care au 

suferit mastectomie totală. Pacientele mai în vârstă se comparau cu cele mai 
tinere. Aşa cum menționa una dintre pacientele mai în vârstă: „De cine îmi 
are cel mai rău sunt fetele astea tinere. Să ti se taie sânul în tinereţe cred că 
trebuie să fie cumplit. Eu am 73 de ani; ia ce îmi mai trebuie mie sân?” (Taylor, 
1983, p. 1166). Pacientele căsătorite se comparau cu cele care nu aveau pe 
nimeni; cele care se aflau într-o stare foarte gravă, cu cele care erau în stare 
terminală sau aveau dureri foarte mari. Aceste date se potrivesc cu tiparul 
general (sugerat de Wills, 1981), conform căruia, în situații amenințătoare sau 
care induc distres, ființele umane se angajează în comparații prin care se pot 
percepe într-o lumină mai pozitivă, reuşind astfel să-şi îmbunătățească stima 
de sine. 

Rezultatele de laborator arată şi ele că, în momentul în care valoarea 
propriei persoane este lezată, ființele umane se angajează în procese de 
reconsolidare a acesteia. Într-un studiu, participanţilor li s-au dat aşa-zise 
evaluări profesioniste, bazate pe răspunsurile lor la un test de personalitate. 
În realitate, aceste evaluări erau absolut aleatorii. Mai târziu, participanţii au 
fost rugați să îşi evalueze propria persoană, în acelaşi timp fiind informați că 
datele urmau să fie tratate confidential. Persoanele care au primit evaluări 
nefavorabile s-au evaluat în mod paradoxal într-o lumină mult mai favorabilă 
decât cele care au fost de-a dreptul flatate de evaluările inițiale. Aceste 
rezultate reflectă faptul că ființele umane reacționează la amenințarea stimei 
de sine prin exagerarea calităților pe care le dețin, reducând astfel impactul 
negativ al amenințării (Greengerg şi Pyszczynski, 1985). Aceste reacții au 
apărut doar în cazul în care participanții au primit evaluările inițiale. Se 
pare că amenințarea cea mai mare pentru stima de sine este situația în care 
şi alții cunosc anumite lucruri care nu flatează persoana în cauză (vezi, de 
asemenea, Baumeister şi Jones, 1978). Valoarea propriei persoane nu se 
rezumă la evaluarea propriei persoane; ea depinde în mare măsură de modul 
în care eşti perceput de ceilalți sau cel puţin crezi că eşti perceput de ceilalți 
(Shrauger şi Schoeneman, 1979). 

Un tipar la fel de paradoxal a reieşit în urma unui alt studiu (McFarlin 
şi Blascovich, 1981), în care participanţii trebuiau să dea un test după care 
au primit rezultatele de „admis” sau „respins” distribuite absolut aleator. 
În etapa următoare a experimentului, participanții au fost evaluati privind 
încrederea pe care o au față de performanţele lor la un viitor test. Cei cu 
niveluri ridicate de stimă de sine au exprimat o încredere mai mare după 
eşec decât după succes, ceea ce pare o reacție destul de iraţională. Explicația 
pare să implice din nou exagerarea perceptiilor pozitive. Perceperea propriei 
persoane ca fiind mult mai competentă şi mai capabilă reprezintă o reacție 
umană tipică în cazurile în care stima de sine este amenințată direct printr-o 
evaluare negativă. 

Tema comună în aceste tipare o reprezintă posibilitatea persoanelor 
de a menține o stimă de sine pozitivă, în ciuda unui eşec sau a unei traume 
recente. Una dintre strategii constă în identificarea unor factori externi care 
ar putea fi cauza eșecului, pentru a nu pune sinele într-o lumină nefavorabilă 
(de exemplu, Baumeister şi Tice, 1985). Dacă acest lucru nu se poate realiza, 
persoana poate accentua anumite trăsături pozitive ale sinelui care nu sunt 
afectate de eşec, tipar denumit „îmbunătățirea stimei de sine prin compensare” 
(Baumeister şi Jones, 1978; Greenberg şi Pyszszynski, 1985). Dacă pici la un 
examen de matematică, de exemplu, poți să iti mentii stima de sine pozitivă 
prin accentuarea abilităților pe care le ai în sport sau în muzică, în ajutorarea 
celorlalți sau în compunerea poeziilor. De obicei, răspunsul la pierderea 
sensului este reprezentat de utilizarea şi exagerarea resurselor pozitive de 
sens care nu au fost afectate. 

În general, ca să reuşească să mențină un nivel ridicat de stimă de sine, 
oamenii adoptă o varietate largă de comportamente (de exemplu, Greewald, 
1980). Dovezile arată că o serie de forme de suferință implică amenințări sau 
prejudicii aduse acestei forme exagerate de stimă de sine pozitivă. Astfel, 
ființele umane tind să răspundă şi să facă fata acestor situații nefericite, prin 
încercarea de a menţine stima de sine la parametri pozitivi. Pe scurt, suferința 
pare să stimuleze nevoia de a consolida valoarea propriei persoane, la fel 
cum stimulează şi alte nevoi de sens. 


Suferim întotdeauna de pe urma pierderii sensului? 


Până acum, în acest capitol, am arătat că foarte multe forme de suferință 
implică pierderea sensului. În mod firesc, ne-am putea întreba cât de strânsă 
este legătura dintre pierderea sensului şi suferință. Putem spune că pierderea 
sensului duce în general la suferință? Ca să putem răspunde la această 
întrebare, va trebui să investigăm consecințele pierderii, ale distrugerii sau 
ale infirmării structurilor ample şi stabile de sens ale oamenilor. Această 
întrebare complexă poate fi împărțită în două întrebări mai concrete. Prima: 
ce se întâmplă în cazul în care anumite evenimente sau condiții împiedică 
accesul persoanei la sensuri largi, actuale? A doua: ce se întâmplă când 
acțiunile persoanei contrazic definițiile cuprinzătoare ale sinelui (sau 
convingerea persoanei despre modul în care lumea ar trebui să funcționeze)? 

Prima întrebare se referă la evenimentele externe care afectează sau 
subminează structurile de sens ale persoanei. Am observat deja că multe 
dintre aceste deznodăminte, cum ar fi pierderile majore, victimizarea sau 
boala duc la nefericire şi la suferință. Aceste evenimente sunt neplăcute per 
se, deci, nu ar fi prudent să tragem concluzia că toate formele de pierdere 
a sensului induc suferință. Dovezile par să ateste că o parte substanțială a 

suferinței provine din subminarea sistemelor de sens şi a prezumtiilor stabile 
(cu alte cuvinte, pierderea sensului pare să contribuie în mare măsură la 
agravarea suferinței). Dar este posibilă şi varianta în care întreaga suferință 
să provină din evenimentul critic în sine şi nu din pierderea sensului. 

Situația cea mai convingătoare ar fi cea în care evenimente externe 
dezirabile ar înlătura sau ar distruge sensurile. Asemenea cazuri implică 
evenimente neaşteptate, ceva la care persoana nici măcar nu s-ar fi gândit 
vreodată, deoarece schimbările voite sunt de obicei continue şi conțin multe 
dintre sensurile pe care le foloseşte persoana. De exemplu, o promovare 
majoră la locul de muncă ar putea altera sistemul de semnificații al persoanei 
(ar îndepărta-o de cercul de prieteni sau colegi), dar probabil comportă o 
continuitate substanțială în sensul scopurilor profesionale ale persoanei. În 
multe cazuri, promovarea profesională nu este cel mai potrivit exemplu de 
pierdere a sensului. 

Una dintre sursele cele mai potrivite de informații o reprezintă 
persoanele care sunt nevoite să îşi părăsească locuințele din mahalale, ghetouri 
sau alte locuri mai neplăcute şi să se mute în locuințe noi, mai atrăgătoare. 
În aceste cazuri, există o serie de ambiguitati, deoarece autoritățile, guvernul 
şi cercetătorii ar putea considera că un nou domiciliu nu înseamnă neapărat 
o îmbunătățire pentru persoana în cauză. În ciuda acestei avertizări, există 
o serie de studii care au investigat efectul acestor schimbări de domiciliu, 
cum ar fi proiectele de evacuare a mahalalelor din Boston, Massachusetts 
(Fried, 1963) şi Lagos, Nigeria (Marris, 1974). În urma analizei literaturii de 
specialitate (Marris, 1974), s-a ajuns la concluzia că majoritatea persoanelor 
consideră că aceste schimbări de domiciliu sunt dureroase şi neplăcute, chiar 
dacă persoanele implicate apreciază avantajele noilor locuințe. Pierderea 
căminului cu care s-au obişnuit pare să le inducă oamenilor suferințe similare 
celor legate de pierderi majore. 

Dovezi similare (poate mai putin concludente) provin din studii care 
investighează persoane care divorțează. In multe cazuri, relaţia dintre soți este 
destul de proastă; din acest motiv, tranziţia la statutul de persoană singură 
ar trebui să ducă la îmbunătăţirea stării de bine. De multe ori, persoana îşi 
dă seama că asta se şi întâmplă. Cu toate acestea, cei implicați în procesul 
divorțului resimt durere, distres şi tristețe (de exemplu, Price şi McKenry, 
1988, p. 43). De fapt, unul dintre rezultatele cele mai surprinzătoare ale 
acestor studii a fost acela că şi evadarea dintr-o relație negativă, neplăcută 
poate induce suferință emoțională. Aceste dovezi ar putea fi neconcludente, 
deoarece există multe ambiguitati în majoritatea divorturilor, iar regretele s-ar 
putea referi la aspectele pozitive. Totuşi, chiar dacă persoana îşi dă seama că 
divorțul în ansamblu implică îmbunătățiri în viata personală, acesta induce 
şi o cantitate considerabilă de regret şi de stres în urma pierderii sensului. 

Studiile efectuate în domeniul divorțului au produs şi alte informații 
relevante. Unul dintre predictorii cei mai valizi ai nivelului de suferință şi 
distres resimtite în urma separării romantice este durata relației (de exemplu, 
Price şi McKenry, 1988; de asemenea, Simpson, 1987). Cu cât cuplul petrece 
mai mult timp împreună, cu atât stresul resimțit va fi mai intens. Explicaţia 
cea mai plauzibilă este că relaţiile care durează mai mult contin mai multe 
experiențe pozitive şi negative decât relațiile de durată scurtă: adică suma 
totală a sensului acumulat este mai mare. Aceste rezultate confirmă teoria 
conform căreia pierderea sensului duce la suferință. Cu cât relația este mai 
lungă, cu atât sensul este mai complex şi suferința este mai mare în cazul în 
care se rup legăturile de sens?. 

Rezultate similare au fost obținute din studii care investighează 
calitatea maritală şi suferința. Un studiu binecunoscut nu a dus la rezultatele 
aşteptate de experimentatori, a căror ipoteză principală era că, în caz de 
pierdere, mariajele cele mai fericite duc la suferințele cele mai intense. În 
mod paradoxal, rezultatele au dovedit că recuperarea a fost cea mai dificilă 
în căsniciile în care conflictele erau foarte dese. În primele săptămâni, aceste 
văduve (care au avut căsnicii foarte conflictuale) păreau să se adapteze la 
pierderea soțului mai bine decât văduvele care au avut căsnicii fericite. Pe 
termen lung însă, văduvele din primul grup s-au adaptat mai ineficient. Doar 
în câteva dintre cazuri se putea vorbi despre căsnicii în totalitate dezastruoase. 
Chiar şi în aceste cazuri, suferința exista, chiar dacă ea nu era foarte intensă 
şi a durat mai puţin decât la văduvele care au trăit în căsnicii fericite sau 
ambivalente (Parkes şi Weiss, 1983, pp. 127-128). Din nou, şi în acest caz, 
pierderea sensului şi nu pierderea fericirii este aspectul care induce stresul. 

Alte dovezi sunt oferite de studii care investighează răspunsurile la un 
succes care depăşeşte aşteptările persoanei sau percepția propriei persoane. 
Am putea crede că oamenii sunt pur şi simplu fericiți că obțin ceva ce le 
depăşeşte aşteptările. Dar acest lucru nu se întâmplă întotdeauna. Uneori, 
oamenii resimt disconfort în urma unui succes major, neaşteptat. Cei care au 
niveluri scăzute de stimă de sine tind să evite sarcini care ar putea duce la un 
succes extraordinar (Baumeister şi Tice, 1985). Un posibil motiv ar fi că aceste 
persoane se tem că, dacă ar mai încerca o dată şi ar eşua, ar pierde încrederea 
celorlalți, obținută cu ocazia primului succes, ceea ce ar induce convingerea 
că prima reuşită a fost doar noroc chior. La fel, oamenii tind să evite contactul 
cu persoanele care le percep într-o lumină mai pozitivă decât se percep ei 
înşişi (Swann, 1987). Cei cu niveluri foarte ridicate de anxietate de exemplu, 
ar putea evita chiar şi situațiile de succes în, general, cu scopul de a reduce 
şansa ca ceilalți să se aştepte la prea multe din partea lor (Baumgardner 
şi Brownlee, 1987). În general, multe persoane fac depresie, nevroze sau 
manifestă comportamente dezadaptative, ori autodistructive sau alte semne 
de distres ca răspuns la un succes deosebit (Berglas, 1986). 

Aşa cum am văzut mai înainte, s-a adunat o cantitate substanţială de 

dovezi care se referă la prima problemă. Răspunsul pare să fie că pierderea 
„sensului poate induce suferință, chiar şi în cazurile in care pierderea este 

cauzată de rezultate pozitive, dezirabile. 

A doua problemă se referă la cazurile în care faptele persoanei 
contravin convingerilor, atitudinilor, sistemelor de valoare sau altor sisteme 
de sensuri şi semnificații ale persoanei. Cercetările de laborator în domeniul 
disonantei cognitive au investigat această problemă. Se pare că asemenea 
inconsecvente deconstruiesc sistemele de sensuri şi semnificații ample ale 
persoanei, deoarece ar putea fi supuse unor schimbări. O cantitate imensă de 
date arată că, în cazurile în care acțiunile ființelor umane contravin propriilor 
atitudini, aceste convingeri şi atitudini devin vulnerabile în fata schimbării 
(vezi Cooper şi Fazio, 1984). Însă putem considera că aceste situații sunt 
neapărat adverse? Cum sugerează şi termenul în sine, incongruenta ar putea 
fi resimțită ca fiind adversă şi neplăcută; dar asta ar putea fi doar prejudecata 
cercetătorului. 

Unele cercetări au investigat explicit această problemă, adică dacă 
incongruenta dintre atitudini şi fapte este neplăcută. Un studiu remarcabil 
(Zanna, Higgins şi Taves, 1976) a abordat direct această problemă. Participanţii 
la studiu au primit tablete placebo, dar li s-a spus că ingerarea pastilelor 
va induce diverse efecte secundare. Adică, unora dintre participanți li s-a 
sugerat că s-ar putea aştepta la stări plăcute de activare, iar celorlalți că ar 
putea resimti stări neplăcute. În continuare, toți participanții au fost rugați 
să scrie câte un eseu susținând o poziție contrară atitudinilor lor personale. 
Cercetătorii doreau să inducă niveluri de activare ridicate, îndemnându-i 
pe participanţi să-şi contrazică propriile opinii — însă aceştia urmau să dea 
vina pe tablete pentru nivelurile ridicate de activare. Ipoteza s-a confirmat 
doar în cazul celor care au primit tableta care ar fi indus stări negative de 
activare. Cei care se aşteptau ca tableta să le inducă stări pozitive nu au putut 
fi pacaliti. Aceştia ştiau că ceea ce resimt nu se datorează tabletei, deoarece 
urmau să resimtă stări pozitive. După terminarea eseului însă, se simțeau rău. 
Implicatia acestor cercetări este că disonanta cognitivă este o stare neplăcută 
de activare. 

Ar fi prematur să generalizăm şi să susţinem că toate tipurile de 
pierdere a sensului sunt resimtite ca stări neplăcute sau că toate pierderile 
de sensuri dezirabile (sau neutre) induc suferință. Totuşi, dovezile existente 
se îndreaptă in această direcție. Cel putin pare evident că, de cele mai multe 
ori, pierderea sensului generează suferință, distres sau alte emoții negative. 

Rezumat și sinteză: 
Structura suferinței și a adaptării 


Nefericirea este legată într-o oarecare măsură de pierderea sensului. 
Acest lucru apare din mai multe motive. Evenimentele pot duce la sensuri 
indezirabile de care persoana ar putea încerca să scape sau la evenimente 
care contrazic sau infirmă percepțiile noastre despre propria persoană sau 
despre lume, pierzându-şi astfel viabilitatea. Rezultatul este apariția unui vid 
de sens: lipsa unor sensuri dezirabile şi inabilitatea persoanei de a se înțelege 
pe sine şi lumea într-un mod satisfăcător. 

O mare parte a suferinței umane este cauzată direct de această pierdere 
de sens. Chiar şi durerea fizică —- o stare neplăcută indiferent de semnificația 
atribuită — devine din ce în ce mai neplăcută, pe măsură ce se instalează vidul 
de sens. De multe ori, cei care suferă de dureri cronice îşi percep suferința 
fizică ca pe o ghicitoare sau o enigmă. Asemenea persoane devin foarte 
preocupate de găsirea unei explicații pentru ceea ce li se întâmplă. 

Unele forme de suferință apar când evenimentele cu care se confruntă 
persoana au sensuri pe care nu le poate accepta. Un exemplu potrivit este 
eşecul suferit în urma realizării unei sarcini importante, ceea ce ar putea 
însemna că persoana este incompetentă sau nepotrivită. În asemenea cazuri, 
primul pas în adaptare constă în respingerea tuturor acestor implicații 
îngrijorătoare — aceasta fiind însoțită uneori de evitarea oricărei forme 
de gândire care implică sensuri mai complexe. Persoana trece la un nivel 
mental inferior, deconstruit, stare în care conştiinţa se rezumă la aspectele 
prezentului. În acest fel, se poate împiedica activarea stărilor afective, 
senzațiile şi mişcările persoanei iau locul experiențelor şi al acțiunilor care au 
sens şi semnificație şi aşa mai departe. Această stare este de cele mai multe 
ori resimțită ca fiind nesatisfăcătoare, chiar plictisitoare; din acest motiv, nu 
este o soluție potrivită pentru rezolvarea problemei suferinței. Însă ea este o 
soluție eficientă pe termen scurt. Amorteala este mai plăcută decât durerea. 

Adaptarea completă necesită identificarea unor sensuri noi. Vidul de 
sens trebuie umplut cu sensuri noi. Persoana trebuie să restabilească sisteme 
ample, acceptabile şi dezirabile, prin care poate interpreta informațiile despre 
sine şi despre lume. Sistemele vechi ar putea fi deteriorate de confruntarea 
cu evenimentul traumatic — din acest motiv, ele trebuie reconstruite sau 
înlocuite cu sisteme noi. Recuperarea completă după un eveniment traumatic 
presupune să laşi ceea ce s-a întâmplat în urma ta şi să te întorci la un nivel 
care iti permite o funcționare eficientă, chiar şi resimtirea fericirii. După cum 
am arătat în capitolul anterior, ca să fim fericiți, de multe ori trebuie să avem 
iluzii. Ca să îţi revii după o traumă sau după o situaţie critică de viata şi să fii 
şi fericit trebuie să te convingi din nou că lumea este un loc plăcut, iar tu eşti 
o persoană bună şi competentă. 

Restabilirea unui context semnificativ pentru viață necesită uneori 
identificarea unor surse prin care persoana se poate percepe pozitiv şi poate 
să aibă încredere în ea însăşi, precum şi o modalitate prin care va putea 
avea încredere în lume şi viață. Evident, piedica cea mai mare o reprezintă 
implicaţiile reale ale traumei. Din acest motiv, de multe ori, adaptarea necesită 
găsirea unei modalități noi prin care se poate înțelege suferința şi tragedia — 
o reconciliere a evenimentului cu prezumtiile pozitive despre sine şi lume. 
În multe cazuri, cheia adaptării este găsirea unui sens pentru motivele 
confruntării cu evenimentul traumatic. Multe persoane încep acest proces 
prin negarea evenimentului, adică nu le vine să creadă că evenimentul a avut 
loc sau refuză să îi accepte implicaţiile. De multe ori negarea nu este o soluție 
satisfăcătoare sau este chiar dezadaptativă pe termen lung. Nu poți bloca pe 
veci ceea ce ti se întâmplă, mai ales dacă ne gândim că lucrurile mărunte in 
viață ne aduc mai tot timpul aminte de evenimentul pe care încercăm să-l 
uităm. 

În consecință, în adaptare, persoana trebuie să încadreze trauma într-un 
context care îi poate conferi un sens acceptabil şi poate înlătura implicaţiile 
neplăcute şi îngrijorătoare. De obicei, astfel de sensuri vor reduce sau vor 
minimaliza probabilitatea întâmplării unor evenimente similare în viitor. Cu 
ajutorul lor, persoana va reuşi să-şi explice de ce evenimentul nu sugerează că 
ar fi nedemnă sau nemeritorie, oferindu-i posibilitatea de a avea o atitudine 
pozitivă față de evenimentele viitoare. 

Căutarea sensului pare să urmeze conturul nevoilor umane de sens. 
Suferinta îi determină pe oameni să caute scopuri şi motive supreme care să 
explice suferințele lor, sau să construiască iluzii de valoare şi de justificare, 
ori să găsească modalități prin care pot restabili sentimentul de eficacitate pe 
viitor, sau să-şi reclădească stima de sine. Uneori, adaptarea poate implica 
mai multe dintre aceste nevoi. 

Dacă situaţia critică poate fi rezolvată într-un mod care satisface 
nevoile de sens, atunci procesul adaptării va fi unul de succes, iar distresul 
şi depresia vor dispărea din viața persoanei. Una dintre funcțiile importante 
ale ideologiilor este să arate calea pe care oamenii trebuie să o urmeze de la 
o anumită tragedie către o modalitate nouă, dezirabilă, prin care pot percepe 
lumea. Ideologiile stabilesc legătura între particular şi general. Ca urmare, 
oamenii preferă ideologiile care îi ajută să confere sens suferinței într-un 
fel prin care se restabilesc sistemele de sensuri pozitive, iar oamenii îşi pot 
continua viața. 

În cazurile în care oamenii trec de la evenimente particulare la niveluri 
ample de sens, ei tind să elaboreze sensuri favorabile, plăcute şi fericite 
(Vallacher şi Wegner, 1985). Foarte rar construiesc sensuri nefericite, cum ar 
fi perceperea propriilor acțiuni ca o cauză a distrugerii vieții lor sau a faptului 
că ar fi contribuit la declinul civilizaţiei occidentale, la terminarea vieţii 

pe pământ. În schimb, oamenii tind să construiască contexte şi consecințe 
pozitive pentru faptele lor. 

Nu toată lumea îşi revine complet în urma unei confruntări traumatice 
(Silver şi Wortman, 1980). O mare parte a persoanelor traumatizate continuă 
să sufere, nereuşind să atingă capacitatea maximă de a se bucura, se confruntă 
cu amintiri stresante şi ruminează asupra suferințelor din trecut. Factory] 
central în rezolvarea acestor probleme pare să fie găsirea sensului. Cei care 
reuşesc să îi atribuie un sens evenimentului traumatic vor fi mult mai putin 
deranjati de problemele asociate evenimentului cu care se confruntă (de 
exemplu, Silver şi colab., 1983; Taylor, 1983). 

Procesul nefericirii poate fi analizat în trei etape. Prima etapă se referă 
la o tragedie, care poate fi cauzată fie de acțiunile poprii ale persoanei, fie 
de condiţii externe, incontrolabile. În ambele cazuri, unul dintre aspectele 
centrale ale suferinței constă în faptul că aceasta contrazice modalitatea 
de bază prin care persoana îşi interpretează sinele şi viata. Implicatiile 
evenimentului transcend evenimentul în sine, chiar şi numai din cauza 
falsei permanente (dar de cele mai multe ori, din pricina semnificatiilor şi 
a atribuirilor îngrijorătoare). Dacă s-a întâmplat o dată, s-ar putea repeta 
şi în viitor. Pe de altă parte, evenimentul pare să sugereze că eşti un ratat, 
nu eşti bun de nimic, meriti să suferi sau că destinul tău este să o dai în 
bară. Nenorocirile sunt dificile prin definiție, dar suferința escaladează când 
oamenii încep să creadă că acesta este doar începutul unei serii de nenorociri. 
Aceste implicații accentuează intensitatea emoțiilor negative, pe care ființele 
umane le resimt atunci când lucrurile încep să se înrăutățească. 

A doua etapă este cea de evadare. Aceasta este caracterizată de absența 
sau de evitarea explicită a gândirii cu sens. De multe ori, această stare de 
amorțeală mentală are rolul de a proteja sinele. Evitând să se gândească la 
implicațiile neplăcute ale traumei, persoana evită gândirea în ansamblu la 
niveluri superioare de sens. Sensurile duc la activarea emoțiilor, iar acestea 
sunt neplăcute; astfel, cel care suferă evită să se folosească de sens. O stare 
goală, lipsită de emoții poate fi considerată o îmbunătățire, dacă o comparăm 
cu o stare emoțională plină de emoții neplăcute. Negarea evenimentului şi 
a implicatiilor sale este o amânare binevenită. Mintea se concentrează pe 
detalii, pe prezent, pe rezolvarea problemelor proximale. 

A treia etapă este cea de reintegrare (sau de reconstrucție). Vidul de 
sens trebuie umplut; adică persoana trebuie să găsească o modalitate prin 
care poate gândi şi simţi din nou în termeni de sens şi semnificație. Iluziile 
care au stat la baza fericirii trebuie restabilite sau înlocuite. Trauma în sine 
trebuie reconciliată cu noile prezumtii pozitive ale persoanei despre sine 
şi despre lume, în general. Trauma trebuie încadrată într-un context care îi 
permite persoanei să-şi aducă aminte de eveniment, fără să simtă că aceasta 

i-ar submina stima de sine, sentimentul de eficacitate, sistemul de valori şi 
scopurile în viață. Când această etapă este îndeplinită, suferința ia sfârşit. 


Notă 


1. Este important să reținem că cercetătorii s-au ocupat de cele mai multe ori de 
modul în care oamenii interpretează evenimentele în general. Ar putea exista o 
serie de explicaţii care să fie inutile din punctul de vedere al adaptării. Însă aceste 
aspecte nu reies din rezultatele obținute, fiindcă nimeni nu le susține. Totuşi, 
printre explicaţiile pe care le folosesc în realitate ființele umane, dovezile de care 
dispunem în prezent arată că orice explicație este mai bună decât lipsa oricărei 
explicaţii. Acest lucru nu înseamnă că toate explicaţiile ar fi la fel de potrivite, ci că 
explicaţiile care sunt folosite par să aibă acelaşi efect. 
2. O altă explicaţie ar fi că durata mai lungă este un indicator al calității mai bune a 
„unei relații maritale. Din acest motiv, şi stresul resimţit este mai intens. Dovezile 
noastre, însă, nu susțin această ipoteză. Nu ar fi prudent să credem că o relație de 
lungă durată ar fi calitativ mai bună, mai ales dacă se finalizează cu un divorț. Am 
putea aduce o serie de contra-argumente care ar fi la fel de plauzibile, cum ar fi 
de exemplu: cu cât cuplul a petrecut mai mult timp împreună, cu atât a avut mai 
mult timp la dispoziţie să se jignească, să se enerveze reciproc, ceea ce a putut să 
contribuie la agravarea relației dintre parteneri. 

Iacov Livsit a fost unul dintre vechii bolşevici care au slujit cu credință 
cauza comunistă în Revoluţia Rusă. Câţiva ani mai târziu, devotamentul său 
a fost răsplătit printr-o promovare în funcția de comisar şef al căilor ferate, 
responsabil cu mersul trenurilor într-o regiune întinsă. O vreme, l-a susținut 
pe Troțki, dar, după ce acesta a fost expulzat, Livsit şi-a schimbat poziţia, 
fiind ulterior considerat de Partid un om de bază. 

Ceva mai târziu, la o distanță destul de mare de protagonistul nostru, 
au avut loco serie de evenimente. Stalin a decis să îşi elimine toți duşmanii din 
țară. Pentru a duce la bun sfârşit acest plan, el a conceput o serie de scenarii 
prin care putea să-i incrimineze. Mare parte a acestor scenarii includea 
determinarea oamenilor să mărturisească comiterea unor crime, confesiuni 
obținute prin tortură şi promisiuni (aceste promisiuni se refereau fie la 
posibilitatea obținerii unei sentințe mai putin severe, fie la santajul emotional 
în care li se spunea că astfel puteau servi cauzele partidului). Peste tot în tara 
au fost „descoperite” grupuri conspirative. Această procedură s-a dovedit 
a fi extrem de eficientă în atribuirea vinovatiei şi în zonele în care sistemul 
comunist nu era deloc popular sau în care avea o susținere foarte redusă. 

Din păcate, s-a constatat că sistemul căilor ferate nu funcționa tocmai 
eficient. Astfel, Stalin a decis că una dintre persoanele care trebuiau să fie 
invinovatite de eşecul mersului trenurilor era cea pe care tocmai el o numise in 
poziția de conducere. Ca urmare, s-a „descoperit” o conspirație, iar acuzaţiile 
susțineau teoria absurdă conform căreia tovarăşii din cadrul căilor ferate ar 
fi decis să distrugă revoluţia şi să reintroducă capitalismul prin sabotarea 
ocazională a mersului trenurilor. În consecință, Livsit, care deținea o funcţie 
de conducere, a fost acuzat şi arestat. 

Ceea ce a urmat a fost de neînțeles pentru Livşiţ. Nu reprezenta o 
amenințare pentru nimeni, nu sabotase niciodată sistemul, nu dorea să 
submineze revoluţia pe care o slujise toată viata şi aşa mai departe. Cy 
toate acestea, a fost arestat şi forțat (probabil prin tortură) să mărturisească 
(probabil prin promisiunea unei sentințe mai blânde). Pe drumul spre 
execuţie, ultimele cuvinte ale lui Livsit exprimau o contrariere totală „De ce?” 

Povestea acestui om (din Conquest, 1990) conține foarte multe 
sensuri ale morții. I s-a spus că moartea lui era necesară partidului, iar prin 
mărturisirea unor crime pe care nu le-a comis putea servi cauza comunistă. 
Însă, de vreme ce probabil că i s-a spus că prin confesiune va putea să-şi 
salveze viața, execuția sa devenea un act de trădare din partea partidului. 
Moartea sa a fost premeditată, execuția având loc într-un moment stabilit 
de alti oameni, ca urmare a unor sensuri şi semnificații la care mulți alții au 
lucrat timp de mai multe luni. Însă, deşi moartea lui Livsit era premeditată, 
ea era în acelaşi timp şi accidentală, deoarece nu se potrivea cu acțiunile sale 
— probabil că nu ar fi putut face nimic ca să prevină execuția sa. 

Acest capitol va investiga sensurile morții. Moartea este etapa finală 
a vieţii — astfel, moartea are o legătură importantă cu sensurile vieții. Însă, 
în multe cazuri, această legătură este ciudată sau chiar arbitrară. Chiar mai 
mult, probabil că ființele umane sunt singurele vietati de pe planetă care isi 
dau seama că sunt muritoare. Oamenii ştiu ce este moartea şi sunt dispuşi 
să îi atribuie mai multe sensuri, poate tocmai ca să ascundă sensul cel mai 
simplu şi mai evident al morții. 

Desigur, problema morții este fundamentală şi profundă. Realitatea 
morții este la fel de universală ca reticenta umană de a o accepta aşa cum 
este ea. Cu toate acestea, ideile despre moarte prezintă variații foarte mari. 
Problema morții a fost rezolvată în mai multe feluri, atribuindu-i-se foarte 
multe sensuri diferite. 

Deşi moartea a fost mereu percepută ca reprezentând o problemă, 
natura acesteia a fost diferită. Există e serie de motive care ne îndreptățesc să 
credem că această temă continuă să fie acută şi tulburătoare şi în societatea 
modernă occidentală. Philippe Aries (1981) a trecut în revistă atitudinile fata 
de moarte care au dominat civilizaţia vestică în ultimele două milenii. El a 
ajuns la concluzia că era modernă accentuează neobişnuit de mult „moartea 
invizibilă”, cea care este atât de înfricoşătoare, încât evităm să ne confruntăm 
cu ea, o ținem bine ascunsă şi nu vorbim despre ea, fiind într-un contrast 
puternic cu atitudinea majorității strămoşilor noştri față de moarte. Aşa cum 
vom vedea putin mai încolo, există o serie de motive extrem de serioase şi de 
dificil de analizat, pentru care problema morții este atât de acută în momentul 
de fata. 

Aspectul social al morții 


Moartea rupe ordinea socială şi creează probleme întregii societăți. 
Fiecare membru al societăţii are un loc desemnat şi o serie de roluri şi 
funcții pe care trebuie să le îndeplinească. Când o persoană moare, locul 
şi rolurile sale trebuie redesemnate, iar funcțiile sale vor trebui preluate de 
alții. Pe scurt, moartea unei persoane creează un gol în societate care trebuie 
umplut. Problema socială a morții este evidentă mai ales în cazul morții unui 
conducător. Însă şi la niveluri ierarhice inferioare se întâmplă acelaşi lucru, 
dar la o scară mai redusă. Tot ceea ce a făcut această persoană pentru alții va 
trebui preluat de altcineva. 

Societatea modernă adoptă din ce în ce mai des soluția de a retrage 
oamenii din roluri importante înainte de moarte. De exemplu, tranziția în 
rolurile profesionale este netezită prin pensionare; nu se aşteaptă până în 
momentul în care angajatul ar muri la locul de muncă. Pe măsură ce se apropie 
pensionarea unei persoane, se poate începe recrutarea sau antrenarea cuiva 
care să o poată înlocui, iar organizația poate planifica din timp tranziția. 

Astfel, aspectul cel mai important în problema socială a morții constă 
în înlocuirea celui care trece în neființă. Un al doilea aspect, mai larg din 
acest punct de vedere, se referă la faptul că moartea evidențiază fragilitatea 
relațiilor sociale (Kearl, 1989). Oamenilor le place să creadă că lumea lor este 
stabilă, previzibilă şi controlabilă, iar societatea este organizată în aşa fel 
încât să susțină această convingere. Însă moartea subminează această iluzie. 
Fiecare moarte îi impune societății să se modifice şi să se adapteze. În acest 
proces, devine evident cât de puțină stabilitate ne poate garanta societatea. La 
fel, oamenii au nevoie să aparțină unul celuilalt, iar societatea facilitează acest 
proces — însă moartea blochează această nevoie. Prin prisma morţii se vede 
cât de temporare şi de fragile sunt, de fapt, relațiile umane. Dacă societatea 
este fragilă sau schimbătoare în alte moduri, moartea este un memento tragic 
al acestei probleme generale. 

Importanța acestei amenințări este evidentă în ritualurile de 
înmormântare, care sunt o parte vitală a procesului de înlocuire a golului 
lăsat de moartea persoanei. Toate societățile au ritualuri prin care acceptă 
moartea (Kearl, 1989). Desigur, înmormântările sunt pentru cei rămaşi în 
viata şi îi ajută pe aceştia să facă față pierderii şi să identifice modificările 
care trebuie efectuate. Aceste ritualuri îi ajută pe oameni să îşi revină în urma 
pierderii unei persoane dragi, aducându-le aminte că relațiile umane sunt, 
într-adevăr, temporare şi fragile. 

Deci moartea reprezintă o amenințare simbolică pentru societate, 
deoarece ea dovedeşte că societatea nu îşi poate ține promisiunea de a le 
oferi oamenilor condiții sigure şi stabile de convietuire. Moartea pare să 
sugereze că societatea ar fi un sistem destul de ineficient din acest punct de 

vedere. Una dintre implicaţii ar fi că societățile stabile, bine organizate, ar 
fi mai putin expuse acestei amenințări decât cele instabile, nesigure. Cu cât 
o societate este mai vulnerabilă şi mai fragilă, cu atât va suferi mai mult de 
pe urma amenințării simbolice a morții individuale. Acest principiu genera] 
este susținut şi de datele obținute în cadrul diverselor cercetări. Conform 
datelor obținute, cu cât o societate este mai instabilă, cu atât ritualurile de 
înmormântare devin mai complexe şi mai elaborate (Childe, 1945; vezi, de 
asemenea, Stannard, 1977). 

În general, majoritatea societăților au nevoie ca membrii lor să cedeze 
controlul în momentul în care mor. Într-o mare măsură, moartea rămâne la 
latitudinea naturii şi a întâmplării. Însă, în momentul în care moartea este 
cauzată intenționat (cum ar fi, de exemplu, executarea unor criminali), 
societatea vrea să preia controlul de la indivizi. Societatea beneficiază de 
pe urma detinerii unui control cât mai mare asupra morții, dacă nu pentru 
altceva, măcar pentru asigurarea funcționării cât mai eficiente a societății. 
Progresul recent în cadrul igienei publice şi al tehnologiei medicale a 
contribuit la stabilizarea relaţiilor sociale, prin faptul că moartea a devenit 
mai controlabilă. De asemenea, interzicerea duelului, a răzbunărilor şi a 
vendetelor, a suicidului şi aşa mai departe au interzis individului inițiativa 
morții. 

De ce vrea societatea să dețină neapărat controlul asupra morții? 
Fiindcă deținerea acestui control are o serie de avantaje. Moartea duce la 
crearea unor probleme de tranziție şi înlocuire; astfel, cu cât societatea 
deține mai mult control, cu atât va reuşi să rezolve mai eficient problema. 
Privind din interior, societatea poate funcționa mai eficient dacă oamenii 
nu se omoară între ei. Mai mult, societatea poate impune obedienta prin 
legi şi obiceiuri, dacă cei care nu se conformează sunt executați. Execuţia 
înlătură acei membri ai societăţii care nu se supun legilor şi le aduce aminte 
celorlalți de importanța respectării regulilor impuse. Totuşi, avantajele şi 
mai importante decât acestea se referă la beneficiile obținute prin rezolvarea 
problemelor întâmpinate în afara societății respective. Dacă ființele umane 
sunt dispuse să moară pentru societatea căreia îi aparțin, acest lucru va avea 
un avantaj competitiv deosebit în fata rivalilor. De fapt, acest principiu se 
aplică şi altor unități sociale. O cauză, o idee, un principiu, o organizație sau 
un grup pentru care oamenii sunt dispuşi să îşi dea viața conferă o poziţie de 
superioritate față de alții. Cel puţin în momentul în care conflictul se rezumă 
la o manifestare de forță, societatea va beneficia dacă sunt dispuse să moară 
multe persoane în lupta pentru victorie. 

Faptul că societatea poate beneficia de pe urma morții aduce în prim 
plan o problemă mai vastă, şi anume că societatea ar putea avea nevoie de 
moarte. Lipsa sau penuria morții ar putea reprezenta o problemă pentru 
societate. Acest lucru devine evident în cazul unei societăți decadente, ai 

cărei membri refuză să-şi dea viata pentru patrie. In perioadele târzii ale 
Imperiului Roman, de exemplu, romanii nu mai doreau să lupte. Soluția 
imperiului de a angaja mercenari din rândul populațiilor barbare s-a dovedit 
a fi o soluție dezastruoasă pe termen lung (Gibbon, 1963/1788). De asemenea, 
şi în societatea noastră, penuria de morți devine o problemă stringentă, însă 
din alte puncte de vedere. Creşterea speranţei de viata şi a longevitatii a dus la 
creşterea numărului persoanelor în vârstă, strat social care trebuie întreținut 
din munca şi contribuţiile generațiilor tinere. Multi experți susțin că prima 
jumătate a secolului XXI se va confrunta cu probleme sociale majore rezultate 
de pe urma problemelor financiare datorate hrănirii, asigurării de locuinţe şi 
îngrijirii medicale ale unei populaţii mari de persoane în vârstă. 

Pe scurt, moartea individuală produce societății probleme de tranziție 
şi de înlocuire a persoanei. Rolurile deținute de persoana decedată trebuie 
predate altor persoane, la fel cum se procedează şi în cazul pieselor de schimb 
ale unei maşini. Din punctul de vedere al societății, rezolvarea eficientă a 
problemei morții constă în eficientizarea procesului de tranziție, ceea ce, in 
societatea modernă, se realizează prin pensionare. La altă scară însă, prea 
multe sau prea puține morți pot deveni o problemă pentru societate in 
termenii dificultăților impuse de menținerea unui număr relativ constant al 
populaţiei. De asemenea, societatea trebuie să gestioneze fenomenul morții; 
mai precis, ea trebuie să prevină omuciderea — din acest motiv, moartea 
trebuie să fie protejată de un control oficial obținut prin legi şi reguli, ceea ce 
va duce la reducerea problemelor cauzate de decese (în special, neaşteptate). 
Între timp, din punctul de vedere al societății, moartea nu este neapărat un 
fenomen negativ. Funcţiile sociale ale morţii pot creşte cooperarea şi pot 
consolida puterea societății. 


Aspectele personale ale morţii 


Moartea nu este doar o problemă a societății în ansamblu; ea este o 
problemă şi pentru individ. Există o serie de aspecte legate de problema 
morții, printre care se numără: teama de suferință, pierderea oportunităţilor, 
inutilitatea şi pierderea sensului şi amenințarea individualitatii. 


Teama de suferință. De multe ori, moartea este dureroasă, astfel 
că însuşi procesul morții poate fi ceva de care oamenii se feresc. Atracția 
posibilităților implicite ale eutanasiei sau ale unei morți care survine în somn 
constă în faptul că persoana nu trebuie să rabde durerea care poate însoți 
moartea. Din acest motiv, una dintre consolările cele mai frecvente utilizate 
pentru liniştirea celor indurerati este repetarea frazei „a murit fără să fi 


222 


ADAPTARE, STARE DE BINE ŞI AMENINȚARE 


356 e Ai a ăi i 


suferit“. Deşi existenţa fricii de moarte nu poate fi negată, ea nu este deosebit 
de importantă din punctul de vedere al sensului. 


Pierderea oportunităţilor. Al doilea aspect al problemei personale a 
morții este acela că, prin deces, individul va avea mult de pierdut. O formă 
simplă a conştientizării acestui aspect constă în ideea că viața va merge maj 
departe şi fără tine. Moartea te scoate din scena care rămâne la dispoziția 
tuturor celor rămaşi în viață. Această conştientizare poate duce la o angoasă 
adânc înrădăcinată, a cărei cauză este reprezentată de separarea de ceilalți 
(de exemplu, Baumeister şi Tice, 1990; Bowlby, 1973). 

Aspectul separării, evidenţiat de problema morții, a dus la conturarea 
mai multor răspunsuri destinate să asigure individul că, după moartea sa, viata 
nu va fi la fel. Persoane influente s-au asigurat că, odată cu ei, vor muri şi alții. 
Soții, sclavi, slujitori au fost ucişi în mod sistematic atunci când o persoană 
importantă trecea în neființă. Probabil că una dintre formele cele mai extreme 
ale acestei dorinţe este reprezentată de dorința lui Hitler. Dictatorul german 
şi-a dorit ca, după moartea sa, toată tara să fie ştearsă de pe fata pământului. 
Însă pierderea oportunității transcende cu mult teama separării. Moartea 
presupune că nu mai avem posibilități şi potenţial. Nimic din ceea ce doreai 
să faci în viață nu mai este posibil după moarte. Nu vei mai putea niciodată 
să faci tot ceea ce ai amânat sau nu ai reuşit să îndeplineşti. 

Acest aspect al problemei morţii nu apare însă doar la vârste înaintate. 
Pierderea oportunităţilor este un aspect implicit al îmbătrânirii; pierderea 
posibilităților însoţeşte fiecare moment al vieții. Realitatea mortalității — 
faptul că la un moment dat vom muri cu toții — îşi lasă amprenta pe tot ceea 
ce ni se întâmplă în viață. Dacă am putea trăi veşnic, nu ar trebui să ne grăbim 
să facem ceva şi de fapt nicio oportunitate nu ar fi într-adevăr pierdută. Dar 
atâta timp cât zilele ne sunt numărate, oportunitățile pe care le-am pierdut 
vor fi pierdute pe veci. Limita temporală impusă vieții înseamnă că există o 
limită superioară în ceea ce priveşte lucrurile pe care le putem realiza sau trăi 
de-a lungul vieții - iar cumulul acestor posibilități scade pe zi ce trece — de 
fapt, suma posibilităților scade de fiecare dată când pierdem o oportunitate 
sau nu reuşim să realizăm ceva. 

Există o serie de memento-uri legate de modul în care mortalitatea 
reprezintă pierderea constantă a oportunităţilor. Probabil că exemplul cel 
mai evident în acest sens este decesul celorlalți. Unul dintre studenții mei 
implicați într-un studiu ne-a relatat următoarea poveste. Se pregătea să plece 
în luna de miere, iar tatăl lui i-a promis că va face rost de nişte saci de dormit pe 
care să îi ia tinerii căsătoriți în vacanță. Însă a uitat de promisiune, iar tânărul 
sot i s-a plâns furios că trebuia să facă mai multe drumuri suplimentare ca 
să facă el rost de sacii de dormit promişi de tată. Ca să aplaneze conflictul, 
tatăl i-a invitat să ia împreună cina înainte de plecarea în luna de miere. Fiul 

a refuzat, motivând că deja sunt în întârziere şi mai trebuie să facă rost şi de 
sacii de dormit. S-au despărțit în termeni destul de reci. În cursul vacanței, 
tatăl a murit din cauza unui atac de cord, iar fiul s-a simțit vinovat mult timp 
pentru disputa pe care au avut-o şi pentru că a refuzat să ia cina cu tatăl lui 
pentru ultima oară. 

Fascinatia modernă pentru aspectul fizic, pentru o gândire şi un 
comportament tineresc, a fost denumită „cultul tinereții”, dar ar putea la fel 
de bine să fie denumită şi „cultul morții” (Kearl, 1989). Oamenii îi invidiază pe 
tineri, fiindcă tinereţea are atât de multe oportunități şi posibilități în fata. La 
una dintre extreme, nou-născuţii par să aibă potenţiale şi posibilități aproape 
nelimitate. De fiecare dată când un copil face ceva remarcabil, părinții şi cei 
apropiați sunt tentaţi să facă speculaţii în legătură cu viitorul strălucit care îl 
aşteaptă pe copil. Dacă băieţelul dezmembrează vreo maşinărie, cei din jur 
încep să discute că probabil va deveni un inginer sau un inventator fantastic. 
Dacă o fetiță este drăguță şi îi place să fie în centrul atenției, familia o vede 
ca pe o viitoare stea de cinema. Dacă băiatul este mai zdravăn şi agresiv, va 
fi văzut în curând în ipostaza unui jucător de fotbal care câştigă milioane 
de dolari. Desigur, multe dintre aceste lucruri nu se vor întâmpla niciodată. 
Cu toate acestea, oamenii sunt mai dispuşi să se agate de aceste oportunități 
extraordinare, atâta timp cât sunt disponibile, şi mai puțin de posibilități 
mai realiste, mai probabile. Astfel, dacă băieţelul cântă sau ascultă cu atenţie 
emisiunile radio, cei din jur vor spune mai degrabă „O, va deveni următorul 
Elvis Presley sau următorul Beethoven”, decât că „Ar putea să absolve un 
institut de muzică şi să predea tot restul vieții lecţii plictisitoare de pian sau 
de trompetă unor copii de gimnaziu afoni”. 

Chiar şi la începutul vieții adulte, paleta posibilităților pare extinsă. 
Persoana începe o carieră şi visează să aibă succes şi să ajungă în vârful 
piramidei. Spre deosebire de aceştia, cei care sunt mai aproape de cincizeci 
de ani văd deja foarte clar cât de sus vor putea urca pe scara ierarhică - tinerii, 
însă, nu întrevăd nicio piedică în atingerea vârfului ierarhic. 

Din acest motiv, pe măsură ce omul trece prin viață, orizontul 
posibilităților scade constant. Visele mărețe, grandioase şi ambițiile fantastice 
se transformă în traiectorii mult mai concrete şi convenţionale, marcate de 
realizări modeste şi de eşecuri. Totuşi, ideea principală este că moartea este 
responsabilă pentru această reducere treptată, inexorabilă a oportunităţilor. 
Dacă am putea avea o viață fără sfârşit nu am avea motive să credem că aceste 
posibilități sunt de neatins. Nu ar fi niciodată prea târziu să ne realizăm visele. 

Chiar şi banala nerăbdare este legată de mortalitate. Un nemuritor nu 
ar avea de ce să se grăbească. Însă timpul pe care îl putem petrece pe această 
planetă este limitat, iar tot ceea ce vrem să facem trebuie realizat într-un 
interval precis de timp. Din acest motiv ne grăbim şi alergăm, claxonăm şi 
blestemăm rândul din fata casieriei de la magazin, îi invidiem pe cei tineri şi, 

in general, încercăm să stoarcem tot ce se poate din fiecare zi care ne este dat 
să o trăim. 

Astfel, moartea semnifică sfârşitul şansei persoanei de a face ceva, de 
a fi şi de a experimenta lucruri. Într-adevăr, doar din cauza morții se pierd 
posibilitățile. Din acest motiv, ocaziile pierdute devin un aspect important aj 
problemei personale a morții. 


Inutilitatea şi pierderea sensului. Moartea reprezintă o provocare 
pentru sensul vieții persoanei. Viața unei persoane se întregeşte prin 
moartea sa. În partea anterioară a acestui capitol, am investigat implicaţiile 
acestui lucru în termeni de pierdere a posibilităților. Pe de altă parte, prin 
prisma morții, putem evalua ce reprezintă viata noastră, iar în unele cazuri, 
rezultatele pot fi îngrijorătoare. Atâta timp cât ne mai rămân posibilități, ne 
putem consola cu ele pentru lipsa rezultatelor satisfăcătoare obținute până 
in acest moment. Atâta timp cât suntem în viata, este suficient să avem şansa 
unei posibile realizări extraordinare sau a unei recompense fantastice. Dar, 
după ce murim, tot ceea ce contează este ce am făcut până în acel moment. S-ar 
putea să iti petreci viata căutând bogății sau faimă sau dragoste sau fericire, 
iar viața poate continua să-şi păstreze sensul atâta timp cât progresezi spre 
ceea ce ţi-ai propus, chiar dacă nu ţi-ai atins neapărat țelul. Dar când viata se 
termină şi bogățiile, dragostea, gloria sau fericirea nu s-au materializat, viața 
ta devine un eşec. Desigur, după ce ai murit, toate astea nu mai au niciun sens 
pentru tine. Dar cand eşti încă în viață, gândul morții tale duce la naşterea 
unui alt gând îngrijorător: că s-ar putea ca viața ta să nu reprezinte nimic. 

Noţiunea de scop se bazează pe realizarea unor activități prezente 
al căror sens provine din evenimente viitoare. Moartea înseamnă absența 
viitorului, astfel, viața ta nu mai are cum să capete sens în acest fel. În cel 
mai bun caz, poate dobândi sens din scopuri încorporate în contexte de viață 
mai extinse — de exemplu, o persoană poate muri gândindu-se că şi-a devotat 
viața slujirii unei credințe religioase sau promovării intereselor naționale sau 
contribuind la îmbogățirea cunoştinţelor ştiinţifice. Astfel, sensul depinde 
de evenimente care au loc după moarte, cum este cazul unui soldat ucis în 
război: sensul vieţii sale sacrificate depinde în mare măsură de cine câştigă 
şi de cine pierde războiul. Nimeni nu vrea să îşi dea viața pentru o cauză 
pierdută. Din acest motiv, pe la sfârşitul războiului, armatele din tabăra care 
stă să piardă vor avea performanțe de luptă mai scăzute, fiindcă soldații nu 
doresc să-şi rişte viața în luptă. 

Împlinirile sunt categorii importante ale scopului, iar ele sunt şi mai 
expuse riscului decât scopurile în sine. În cadrul mitului împlinirii, aşa cum 
am explicat mai înainte, împlinirile sunt stări subiective idealizate, pe care 
oamenii speră să le atingă. Prin moarte, subiectivitatea ia sfârşit, înlăturând 
astfel orice şansă de împlinire. Acesta ar putea fi motivul pentru care noțiunile 

legate de viața de după moarte sunt atât de atractive şi implică anumite forme 
de fericire şi de mântuire — asemenea noțiuni pot ajuta persoana să diminueze 
amenințarea pierderii sensului. Conceptiile legate de viata de după moarte 

` vor fi-discutate putin mai târziu. Deocamdată, ideea cea mai importantă este 
aceea că înlăturarea şansei de a atinge o stare de împlinire este un aspect 
extrem de amenintator al problemei personale a morții. 

Până în acest moment, am sugerat că problema personală a morții 
implică pierderea sensului, mai ales eşecul atingerii scopului, în măsura în 
care moartea înlătură viitorul, prin care s-ar putea conferi sens prezentului şi 
trecutului. Un aspect şi mai neplăcut al acestei amenințări se referă la faptul că 
moartea poate transforma realizările persoanei — chiar şi cele din cursul vieții, 
în ceva inutil, amenințând astfel şi sentimentul de eficacitate al persoanei. 

Moartea ne ameninţă cu inutilitatea, amintindu-ne că orice am face sau 
orice am deveni va fi uitat. La un secol după moartea noastră, s-ar putea ca 
nimeni să nu îşi mai aducă aminte de nimic din ce am spus sau din ce am 
făcut, nici efectele a ceea ce am făcut nu vor mai fi vizibile, deşi s-ar putea ca 
unii dintre descendenţii nostri să mai fie în viață. De ce să ne mai chinuim, 
de ce să mai încercăm, de ce să mai contribuim, de ce să ne mai îngrijorăm, 
dacă nimic din ceea ce facem nu duce nicăieri? Pe scurt, moartea implică 
amenințarea că vom fi uitaţi şi ignorati (de exemplu, Becker, 1973; Kearl, 
1989). Dificultăţile cu care ne confruntăm zilnic şi care îi conferă vieții noastre 
un scop — să facem o afacere, să obținem o promovare, să ne plătim datoriile, 
să ne creştem copiii, să ne răzbunăm pe cei care ne-au jignit — toate acestea 
vor fi uitate şi, din acest motiv, par inutile. 

Una dintre soluțiile viabile pentru amenințarea inutilitatii este să ne 
bazăm pe un context mai larg din care vom putea da sens vieții noastre. Dacă 
putem invoca un context care va dura mai mult decât viața noastră, atunci 
realizările noastre vor avea sens în ciuda morții noastre şi astfel nu vor mai fi 
inutile. Din nou, acest lucru poate invoca contexte şi scopuri cum ar fi cauzele 
politice şi religioase care durează timp de mai multe secole. Inutilitatea este 
lipsa valorii, care este depăşită prin invocarea unor fundamente de valoare 
care acoperă perioade lungi de timp, care depăşesc limitele temporale ale 
vieții umane. 

Dovezile rezultate în urma cercetărilor susțin ideea că oamenii apelează 
la contexte mai largi ca să poată face față amenințărilor implicite ale morții. 
Când li se aduce aminte de moarte, oamenii se agaţă mai ferm de cultura şi de 
tradițiile etnice de care dispun. Îşi susțin mai puternic valorile şi discreditează 
culturile rivale sau mişcările ideologice când li se vorbeşte despre moarte 
(Greenberg şi colab., 1990; Rosenblatt şi colab., 1989). 

Însă tocmai aceasta este situația în care problema personală a morții 
devine extrem de acută pentru individul modern. Aşa cum am văzut mai 
înainte, viata moderna a pierdut mare parte din accesul pe care l-a avut la 

fundamentele de valori durabile care confereau sens vieții predecesorilor 
noştri. În locul lor, societatea modernă a postat sinele ca fudament de valoare 
majoră. În acest fel, omul modern îşi poate structura viața într-un mod 
care să aibă sens. Insă această posibilitate nu ne ajută să rezolvăm eficient 
amenințarea inutilității în fata căreia ne pune moartea. Ca fundament de 
valoare, sinele individual este limitat în timp - fiindcă moare. 

Acest aspect este extrem de important pentru înțelegerea atitudinilor 
şi practicilor moderne față de moarte. Dacă viața este trăită de dragul unui 
dumnezeu, în slujba patriei sau pentru onoarea familiei, atunci se menține 
promisiunea continuării valorilor pentru posteritate, iar moartea nu va mai 
reprezenta o amenințare a inutilitatii. Dar lucrurile făcute de dragul sinelui 
au valoare atâta timp cât sinele poate conferi valoare. În momentul în care 
sinele moare, tot ceea ce s-a întreprins de dragul său devine inutil. Dacă 
persoana şi-a devotat viața cultivării, explorării şi glorificării sinelui, moartea 
va zădărnici viața şi totul va părea inutil. 

Această schimbare poate fi apreciată dacă evaluăm impactul morții 
prin prisma celor trei sensuri majore ale muncii: ocupație, chemare şi carieră. 
Dacă munca este concepută ca ocupație — adică o modalitate prin care se pot 
câştiga banii necesari supraviețuirii — atunci moartea semnifică pur şi simplu 
sfârşitul nevoii de a munci. Din cele mai multe puncte de vedere, moartea 
este irelevantă pentru această abordare a muncii. 

Dacă munca este considerată chemare, amenințarea morţii este 
controlată şi limitată. O chemare implică de cele mai multe ori niveluri 
superioare de sens şi un context mai larg. Persoana contribuie la împlinirea 
acestui scop, astfel, acțiunile individuale îşi derivă sensul şi valoarea din 
context. Cei care vin după tine vor clădi pe realizările tale, astfel eforturile 
tale au valoare chiar şi atunci când nimeni nu te mai ține minte ca persoană. 
Moartea este regretabilă, cel putin în măsura în care participarea ta personală 
se termină odată cu survenirea decesului, însă munca ta nu îşi pierde valoarea 
după ce treci în neființă. 

Dar dacă munca este concepută ca o carieră, moartea amenință cu 
inutilitatea toate eforturile depuse de persoană. Această atitudine se bazează 
pe glorificarea sinelui prin conceperea unei liste de realizări, prestigiu şi 
recunoaştere. Sinele este fundamentul de valoare care justifică şi legitimează 
toate eforturile şi sacrificiile personale. Moartea înlătură sinele, transformând 
retrospectiv toate aceste eforturi în inutilitati. După ce mori, nu mai contează 
dacă ai fost promovat sau nu, dacă ai câştigat un premiu sau nu, dacă ai 
dovedit că le eşti superior celorlalți sau nu şi aşa mai departe. Pentru 
carieristul adevărat, moartea este inutilitatea în formă condensată. Nu numai 
că reprezintă sfârşitul activităţii profesionale, ci reduce la zero valoarea şi 
importanta muncii persoanei. 

Astfel, moartea amenință persoana că o va priva de fundamentul de 
valoare pe care şi-a construit viața. Pentru individul modern, ale cărui acțiuni 
îşi fondează valoarea pe justificarea şi cultivarea sinelui, moartea amenință 
pazele convingerii că viața are sens. Nu este vorba doar despre faptul că 
murim, ci despre faptul că valoarea vieții tale dispare odată cu trecerea ta în 
neființă. Prin analogie, ne-am putea imagina o persoană care şi-a trăit viața 
pentru o cauză politică ce urmează să fie eradicată şi uitată chiar după moartea 
sa. Sau ne putem imagina o persoană profund religioasă al cărei deces este 
însoțit de discreditarea sau de dispariția întregii credinţe religioase. Probabil 
că asemenea persoane şi-ar considera moartea ceva profund îngrijorător. 

În consecință, putem spune că problema personală a morții este legată 
foarte strâns de modul în care sinele dă sens vieții persoanei. În cele ce 
urmează, vom discuta acest aspect final pe care îl comportă problema morții. 


Moartea şi individualitatea. Moartea este strâns legată de 
individualitate. Moartea atrage atenția asupra calității de individ pe care 
o deține fiecare om. Filozofii existentialisti (de exemplu, Heidegger, 1927; 
Sartre, 1934) au detaliat mai multe modalități prin care moartea întăreşte 
individualitatea. În primul rând, moartea stabileşte limitele sinelui în aşa 
măsură încât, odată survenită, ea înlătură din lume doar sinele şi nimic mai 
mult. Cu alte cuvinte, ceea ce este îndepărtat din lume prin moartea ta este 
exact suma a ceea ce eşti. În al doilea rând, istoria vieții tale devine completă 
în momentul morții tale, astfel devine posibilă evaluarea exactă a ceea ce 
ai realizat în viață. În al treilea rând, moartea ta este doar a ta — nimeni nu 
poate muri în locul tău. Într-un anumit moment al vieții, o altă persoană 
poate prelua pericolul care te paşte sau pedeapsa pe care o meriti, însă acest 
lucru modifică doar într-o oarecare măsură circumstanțele morții tale şi nu te 
eliberează de faptul că va trebui să iti închei viata murind. 

De asemenea, moartea amenință individualitatea sau cel putin pune 
sub semnul întrebării valoarea şi utilitatea individualitatii persoanei. Aşa 
cum am menţionat mai devreme, în momentul în care mori, sinele încetează 
să mai funcţioneze ca un fundament de valoare. Nu mai contează că ai fost 
unic sau special. Sinele supravieţuieşte doar sub forma unei idei din mintea 
oamenilor şi nici măcar aşa nu supravieţuieşte pentru prea mult timp. Să 
ne gândim o clipă la un țăran ales la întâmplare, care a murit cu mai multe 
secole în urmă. În momentul de față nu mai contează dacă a fost unic sau 
nu, dacă avea înzestrări speciale sau nu, dacă a realizat ceva ieşit din comun 
sau nu, dacă a reuşit sau nu să înțeleagă lucrurile într-un mod deosebit şi 
aşa mai departe. În cazul câtorva persoane extraordinare, ceea ce au reuşit 
să înfăptuiască va continua să aibă valoare şi în zilele noastre — de exemplu, 
dacă au inventat ceva ce folosim şi în prezent. Însă, în prezent, valoarea 
provine din noi şi nu din sinele inventatorului decedat. Dacă nu reuşim să 

îi dăm acestui inventator suficient credit sau dacă nici măcar numele nu i-] 
cunoaştem, nu are nicio importanță. 

O a doua amenințare importantă pentru individualitate o reprezintă 
faptul că persoana poate fi înlocuită de altcineva (vezi Kearl, 1989). Cand 
mori, cineva iti ia locul — şi în general este năucitor de simplu să fii înlocuit. 
Munca ta este preluată de altcineva, care în curând va şterge urmele muncii 
tale, din dorința de a se remarca (sau pur şi simplu ca să poată tine pasul cu 
noile condiţii în schimbare). Locuinta ta este vândută unor noi proprietari, 
care, la fel, vor şterge urmele tale, de obicei criticând şi gusturile tale în 
materie de decorațiuni interioare. Şi aşa mai departe. 

Dintr-un important punct de vedere, problema socială a morții se 
contrazice cu problema personală a morții privind aspectul înlocuirii 
personale. Societatea doreşte să îi înlocuiască pe oameni cât se poate de uşor 
şi de repede, prin tranzitii line şi cu probleme cât mai puține. Dar oamenii 
au nevoia să creadă că sunt unici şi speciali, iar sentimentul individualitatii 
accentuează faptul că nu putem fi înlocuiți. 

Empiric vorbind, majoritatea oamenilor pot fi înlocuiți doar în scopuri 
foarte limitate (Kearl, 1989). Membrii familiei restrânse sunt de obicei de 
părere că nu putem fi înlocuiți de altcineva. Moartea ta va avea un efect 
special mai ales pentru sotul/sotia ta, va crea un gol care nu va putea fi 
umplut niciodată. Chiar dacă partenerul se va recăsători, nimeni nu va putea 
restabili acea tovărăşie pe care ati împărtăşit-o în anii petrecuți împreună, 
nici încărcătura emoțională care a rezultat din relația voastră. La fel, pentru 
părinții şi copiii tăi, moartea ta va crea un gol care nu va putea fi umplut de 
nimeni. 

Astfel, acesterelații intime devin unimportant bastion alindividualitatii, 
deoarece reprezintă probabil singura ipostază în care persoana nu poate fi 
înlocuită de nimeni altcineva. Văduvii şi văduvele îşi dau seama în timp că 
durerea resimțită după moartea sotului/sotiei „Nu iti trece niciodată; încerci 
să te obişnuieşti cu ea”. În multe cazuri, părinţii care îşi pierd copiii suferă 
timp de mai multi ani, uneori chiar tot restul vieții lor. Astfel, eşti o persoană 
specială pentru câțiva oameni din viața ta. Desigur, numărul acestora este 
destul de redus; şi ei vor muri la rândul lor, iar după aceea individualitatea ta 
nu mai este importantă pentru nimeni. 

Un rezultat probabil este acela că, mai ales pe măsură ce se apropie 
de moarte, conştientizarea morții îi va determina pe oameni să accentueze 
din ce în ce mai mult legăturile de familie. Înlocuirea facilă contrazice 
individualitatea persoanei — din acest motiv, moartea îi împinge pe oameni 
să se agate de orice domeniu al vieţii în care nu sunt uşor de înlocuit. Pe scurt, 
cu cât o persoană atribuie mai multă valoare dorinței de a deveni un individ 
special, unic (şi cu cât mai puțină valoare derivă viața sa din contexte largi 
care să îi supraviețuiască, cum ar fi cauzele religioase sau politice), cu atât se 

va concentra mai mult asupra familiei sale de fiecare dată când va veni vorba 
despre moarte. Omul modern este în mod deosebit susceptibil de acest lucru, 
deoarece atribuie o valoare foarte ridicată individualitatii. 

Într-adevăr, dovezile susțin importanța legăturii dintre individualitate 
şi accentuarea importanţei familiei. Ultimele secole au acordat o atenţie 
deosebită nucleului familiei (de exemplu, Burgess şi Locke, 1945; Fass, 1977). 
Studiile efectuate pe pacienți diagnosticati cu cancer arată că multi dintre 
aceştia îşi reevaluează prioritățile şi decid că legăturile de familie sunt mult 
mai importante decât orice altceva în viață (de exemplu, Taylor, 1983). 


Concluzie. Deci există mai multe laturi ale problemei personale a 
morţii. La nivelul cel mai superficial, apare teama de durere şi suferință 
asociată morții. La niveluri mai profunde, persoana nu doreşte să fie separată 
prin moarte de ceilalți, de aspectele vieţii — această teamă este generată de 
conştientizarea faptului că putem fi foarte uşor înlocuiți de alții. Moartea 
semnifică sfârşitul oportunităţilor de care dispune persoana. Acest distres 
legat de reducerea treptată a opțiunilor şi a posibilităților de care dispune, 
afectează stările afective legate de timp şi de mortalitate de-a lungul vieții 
(aici poate fi inclusă şi nostalgia, teama de îmbătrânire şi alte manifestări). 
Toate aceste aspecte contribuie la dezvoltarea reţinerii omului față de moarte. 

Însă, la un nivel şi mai profund, amenințarea morții transcende 
reținerea față de moarte. Ideea morții aduce în prim plan probleme care 
amenință sau anulează sensul vieții. Atenţia este comutată de la scopurile, 
ambițiile şi proiectele distale la o evaluare onestă şi adesea dezamăgitoare a 
realizărilor pe care persoana le-a avut în viață. Moartea implică inutilitatea în 
sensul în care persoana şi munca individuală vor fi date uitării. De asemenea, 
moartea ne aduce aminte cât de simplă este înlocuirea noastră. Pentru 
persoana modernă, care atribuie o valoare ridicată individualitatii şi care 
invocă adesea sinele ca o sursă importantă de valoare şi justificare, moartea 
devine un aspect foarte amenintator, deoarece îndepărtează sinele pe care se 
bazează însuşi sensul vieții sale. 

Este extrem de îngrijorător dacă ne gândim că valoarea vieții noastre 
nu va supraviețui morții noastre. Insistenta modernă asupra sinelui ca 
fundament de valoare îi condamnă pe oameni tocmai la această soartă. 


Nemurirea și viata de după moarte 


Moartea este, prin urmare, din mai multe puncte de vedere, o 
amenințare atât pentru individ, cât şi pentru societate. Ea pune sub semnul 
întrebării valorile şi acțiunile întreprinse, demolează conceptele terestre 
despre eficacitate şi împlinire şi îi dă individului senzaţia că stima de sine 

este inutilă. Moartea semnifică sfârşitul posibilităților, o experiență neplăcută 
de tranziție, probabilitatea de a fi înlocuit de altcineva. 

Pe scurt, moartea este prea groaznică încât să poată fi acceptată în mod 
natural. Nu ar fi deloc surprinzător dacă ființele umane ar apela la iluzii 
reconfortante, în loc să se confrunte cu realitățile descurajatoare ale morții. 
La începutul acestui capitol, am sugerat că oamenii atribuie foarte multe 
sensuri morții, ca să reuşească astfel să scape de sensul ei cel mai simplu şi 
evident. De fapt, noțiunea morții este exact ceea ce pare să fie — întreruperea 
activităților şi a conştiinţei, o cădere în abis, lăsând în urmă corpul fizic ca 
pe nişte resturi care vor fi reciclate. Ea nu a fost niciodată prea populară. 
Paradoxal, ființele umane au dorit mereu să creadă că viața nu se termină 
odată cu moartea. Convingerea într-o viață după moarte poate fi regăsită în 
toate culturile, iar începuturile ei sunt străvechi. Unii cercetători au ajuns la 
concluzia că oamenii au început să creadă în viața după moarte încă din 50000 
î.e.n. (de exemplu, Eliade, 1978; Kearl, 1998), iar această credință continuă 
să fie la fel de puternică şi azi. Pe scurt, oamenii cred şi astăzi că viata lor 
continuă după moarte. | 

Trebuie să clarific nişte lucruri ca să nu fiu ulterior acuzat că aş ataca 
religia. Ştiinţele sociale nu pot deocamdată dovedi sau infirma autenticitatea 
sau falsitatea oricărei doctrine religioase despre viața de după moarte. Dar 
acest lucru nici nu este interesant din punctul nostru de vedere. Credința 
umană în viața de după moarte este un fenomen social, care îi aparține vieții 
terestre, iar cercetătorii din domeniul ştiinţelor umane ar avea multe de 
discutat despre acest fenomen. Adevărul este că nu există dovezi obiective 
care să demonstreze că există viață după moarte — totuşi, oamenii au avut 
mereu o tendință puternică de a crede în existența ei. Credința umană în viața 
de după moarte nu se referă la fapte; mai degrabă ea persistă şi în absența 
dovezilor. O credință, o convingere poate să apară nu datorită dovezilor 
obiective, ci din dorința umană de a crede în ceva. 

Niciuna dintre religii nu deține monopolul asupra credinței în viața 
de după moarte. De-a lungul istoriei, majoritatea religiilor aveau concepte 
despre posibilitatea continuării vieții după moarte. Astfel, cei care au o 
credință fermă în religia lor trebuie măcar să accepte faptul că credința altora 
în religii rivale nu este dovedită de date obiective, chiar dacă ei îşi consideră 
propria religie susținută de fundamente foarte serioase. De fapt, ființele 
umane au crezut în viața de după moarte cu zeci de mii de ani înainte ca 
religiile majore să apară pe pământ — deci este clar că această credință este 
independentă de religia modernă. 

Pe scurt, probabil că avem această credință în viața după moarte, 
fiindcă vrem să credem în ea şi probabil că această formă specifică de credință 
ne-a fost oferită accidental. Cu toate acestea, s-ar putea ca doctrinele să nu fie 
în totalitate adevărate, în ciuda disperării noastre de a crede în ele. Credința 

în viata de după moarte este un efect psihologic şi nu acceptarea cumpătată 
a unor realități obiective. Scopul nostru este să înțelegem aceste procese 
psihologice şi nu să punem sub semnul întrebării viabilitatea sau falsitatea 
doctrinelor religioase. 

Credința în viata după moarte este o altă ipostază a falsei permanente; 
adică atribuim sens vieţii şi ne trezim cu un fenomen mai stabil şi mai durabil 
decât fenomenul vizibil. În loc să creadă că viata se termină odată cu moartea, 
oamenii conceptualizează existența lor ca fiind nesfârşită. Ideea noastră 
despre viață supravieţuieşte realității vieții fizice. 

Cand am introdus mai devreme noțiunea falsei permanente, am 
prezentat-o ca pe o eroare motivată. Oamenii vor să creadă că lucrurile sunt 
stabile şi permanente. Această motivaţie este evidentă când ne gândim la 
viata în sine. Fiintele umane nu doresc să creadă că prietenii şi cei la care tin 
nu mai există. Nu vor să accepte nici ideea că viața lor se poate termina brusc 
şi definitiv. 

Din acest motiv, credința că viața continuă după moarte poate fi 
încadrată în categoria iluziilor pozitive. Trebuie să subliniem din nou, iluziile 
nu sunt neapărat false; ele pur şi simplu reflectă convingeri optimiste, cu tentă 
pozitivă, prin care viața devine mai plăcută şi mai uşor de suportat, credințe 
care nu sunt totalmente justificate pe baza datelor obiective (Taylor, 1989). 
În această concepție, credința în viața de după moarte este o noțiune extrem 
de atractivă, deoarece îi ajută pe oameni să facă față uneia dintre sursele cele 
mai importante de stres, şi anume teama de moarte. Prin aceste convingeri, 
oamenii refuză să creadă că moartea ar fi ceea ce pare să fie. 

În analiza acestui fenomen putem vorbi de mai multe niveluri ale 
iluziei. Prima şi cea mai urgentă sarcină este cea de negare a faptului că 
moartea fizică ar reprezenta sfârşitul. Trebuie neapărat postulată existența 
unei vieți după moarte, chiar dacă aceasta nu este una tocmai plăcută sau una 
care ar dura pe veci. Totuşi, o iluzie mai atrăgătoare ar fi adăugarea ambelor 
aspecte menționate mai înainte, respectiv, să fie plăcută şi să fie veşnică (adică 
să nu murim niciodată). Forma cea mai atrăgătoare a unei astfel de iluzii ar 
fi să considerăm că moartea este de fapt o formă de împlinire — adică după 
moarte persoana va avea experiențe subiective, profunde, foarte plăcute care 
nu se vor termina niciodată. 

Evoluţia ideilor despre viața spirituală după moarte se potriveşte 
cu tiparul iluziilor pozitive. Abordările timpurii ale vieții după moarte nu 
descriau această stare ca fiind deosebit de plăcută. Iniţial (adică în timpurile 
străvechi), moartea era concepută ca marele nivelator. Toată lumea urma să 
sufere la fel după moarte. Moartea îi conducea pe toți într-un loc întunecat, 
neplăcut sau condamna toți muritorii la o existență nefericită, în care să 
bântuie pe această planetă sub formă de umbră (Eliade, 1978). Această noțiune 

a morții ca factor egalizator are un farmec aparte mai ales în societăţile în care 
existau diferențe extrem de mari de putere şi de statut social. 

O altă noțiune timpurie descrie moartea ca având atât trăsături 
pozitive, cât şi negative. În această abordare, moartea are două etape (de 
exemplu, Huntington şi Metcalf, 1979). Imediat după moarte, cel decedat 
devine o stafie, o ființă nefericită care stă ascunsă printre cei vii şi îi invidiază 
(uneori, dându-le şi bătăi de cap). Mai târziu, spiritul celui decedat va trece în 
sfere mai fericite, unde va continua să trăiască pe veci. Din nou, moartea era 
percepută ca fiind similară pentru toată lumea şi ea presupunea o anumită 
cantitate de neplăcere. 

Mai târziu a apărut un set de idei care descriau moartea ca pe o 
modalitate prin care se evaluau acțiunile din viața persoanei pentru care ea 
era pedepsită sau recompensată după moarte. Moartea însemna judecată, iar 
calitatea vieții după moarte depindea în mare măsură de această judecată. 
Această doctrină transformă viața într-un proces care determină ce se va 
întâmpla cu persoana după ce moare. Fascinatia acestei noțiuni este evidentă. 
Oamenii se pot linişti că bunătatea lor va fi răsplătită, iar ticăloşiile celorlalți 
vor fi pedepsite după moarte. Această convingere are o posibilă utilitate şi 
pentru societate, deoarece astfel oamenii s-ar putea comporta într-o manieră 
mai dezirabilă din punct de vedere social (adică, virtuos) ca să îşi asigure o 
viață mai bună după moarte. 

Creştinismul a dus la extreme experiența vieții după moarte, lărgind 
spaţiul dintre suferința celor răi şi fericirea celor binecuvantati. În concepția 
creştină, în iad se regăseşte mult mai multă suferință decât în oricare altă idee 
contemporană despre o viață de apoi neplăcută, în timp ce raiul este descris 
ca un loc mult mai plăcut şi mai atrăgător decât locurile descrise în abordări 
rivale (Stannard, 1977). Chiar şi astăzi, predicatorii creştini accentuează 
foarte mult dezirabilitatea raiului. Predicatorul fundamentalist Billy Graham 
citează aprobator un coleg de-al său care spunea „Îmi este dor de rai. Ceea ce 
m-a ținut în viață până acum este speranţa că voi muri” (1987, p. 232). Astfel, 
moartea este prezentată ca o stare preferabilă vieții, ceea ce poate fi perceput 
ca un triumf asupra problemei morții. Exemplul lui Graham nu este unul 
neobişnuit din acest punct de vedere. Creştinismul timpuriu a trebuit să se 
confrunte cu oameni care duceau această acceptiune la extremă. De exemplu, 
multe cazuri de martiraj păreau să fie voluntare. Din acest motiv, Biserica 
a considerat că trebuie să le interzică oamenilor să se martirizeze (Clebsch, 
1979). 

Opțiunile religioase moderne continuă să se modifice în direcția unor 
acceptiuni mai favorabile privind viata după moarte. Începând cu secolul al 
XIX-lea, europenii au început să nu mai creadă în existența iadului (Aries, 
1981). Până atunci, oamenii au fost serios preocupați de posibilitatea damnării 
eterne; însă, după aceea, europenii nu au mai crezut că vor suferi în iad 

până la sfârşitul timpului. Poate că, în America, credința fundamentalistă în 
existența iadului a durat mai mult, dar chiar şi aşa, declinul ei începuse deja. 
O evaluare recentă efectuată la nivel național a relevat faptul că majoritatea 
oamenilor cred într-o formă de viață de după moarte, dar o percep într-o 
lumină pozitivă, dându-i o conotaţie pozitivă. Doar foarte puţine persoane 
cred că sunt condamnate la suferințe eterne (Woodward, 1989). 

Astfel, dintr-un anumit punct de vedere, abordarea religioasă 
occidentală a vieții de după moarte a suferit modificări serioase de-a lungul 
timpului. Initial, oamenii au crezut că toată lumea va avea o viață neplăcută 
după moarte. În prezent, însă, oamenii cred că aproape toată lumea va avea 
o viață plăcută după moarte. 

Durata vieții după moarte a suferit şi ea modificări în sensul în care 
abordările mai recente îi conferă un aspect permanent (deşi dovezile sunt 
ambigue din mai multe puncte de vedere). Unele convingeri timpurii 
concepeau viața de după moarte ca fiind temporară, având o durată limitată. 
Reîncarnarea, de exemplu, semnifică faptul că renaşterea (pe această lume 
sau în alta) este un fenomen normal pentru fiecare ființă a cărei soartă include 
moartea. Aşa cum am menționat anterior, multe dintre credințele despre 
stafii le considerau pe acestea sufletele celor decedați recent, stafiile urmând 
să aibă o existență de durată limitată pe pământ. 

Nemurirea spirituală, aşa cum este ea reflectată în religie, nu este 
singura formă de iluzie prin care se neagă finalitatea morții. Este interesant 
să luăm în considerare şi nemurirea seculară, adică forme de supraviețuire 
după moarte aici pe pământ. Pe măsură ce credința religioasă îşi pierde din 
influență, oamenii încep să caute din ce în ce mai multe modalități prin care 
pot atinge nemurirea seculară. Ei doresc să fie ținuți minte sau să lase în urmă 
ceva de valoare, ceva trainic. 

Există mai multe forme de nemurire seculară, însă fiecare dintre acestea 
pare să se bazeze pe iluzii. Una dintre ele se referă la atingerea nemuririi 
prin muncă. Realizările personale vor fi ținute minte; chiar dacă persoana 
încetează să mai existe fizic, realizările sale vor putea fi utilizate în continuare 
de alții. De exemplu, oamenii ar putea uita cine a făcut proiectul unui anumit 
pod, însă vor continua să se folosească de acesta şi să beneficieze de pe urma 
sa. Astfel, inginerul în cauză va avea satisfacția că a atins o formă de nemurire 
anonimă. De asemenea, creațiile artistice se pot bucura de apreciere continuă, 
deşi în cele mai multe cazuri nu putem vorbi despre anonimatul lor (deoarece 
numele artistului este cu mare grijă inscripționat pe capodopera sa). În sfârşit 
şi faptul că cineva are copii poate reprezenta o legătură promițătoare cu 
viitorul îndepărtat (de exemplu, Kastenbaum, 1974). Prin generații succesive, 
o parte din sinele fizic al persoanei dăinuieşte în continuare, mai ales dacă 
unii copii primesc acelaşi nume sau seamănă cu persoana respectivă. 

În mare parte, nemurirea seculară se reduce la dorința de a fi ținut 
minte. După ce mori, oamenii te vor ține minte, iar numele tău va fi asociat 
în continuare cu realizările sau cu acțiunile tale pozitive. Această speranță 
pare să fie foarte răspândită; oamenii sunt preocupați să li se poarte pe mai 
departe numele, ridică pietre funerare, îşi dau numele realizărilor lor şi aşa 
mai departe. 

Dar probabil că şi speranţa de a fi ținut minte este doar o iluzie. Şansa 
reală de a fi ţinut minte într-un mod corect, care să aibă sens, este destul de 
redusă. Să ne gândim doar la cei care au trăit cu două sau trei secole în urmă 
(să nu mai vorbim de cei care au trăit acum douăzeci sau treizeci de secole); de 
câți dintre aceştia ne aducem aminte? Doar câteva persoane foarte norocoase, 
extraordinare, sunt păstrate suficient de vii în memoria colectivă, uneori prin 
faptul că diverse străzi sunt denumite după ele. Însă majoritatea oamenilor 
nu ştiu nimic despre cei după care au fost denumite aceste străzi. Îmi aduc 
aminte că, pe vremea adolescenței mele, am călătorit prin Germania şi am 
vizitat câteva cunoştinţe de acolo. Am stat pe strada Gustav Meyrink din 
Munchen. Cunoşteam în mare cultura şi istoria Germaniei, dar nu auzisem 
niciodată până atunci de Gustav Meyrink. Ca urmare, mi-am întrebat gazda 
cine era acest om. Gazda, care locuia pe strada respectivă de ani de zile, a dat 
pur şi simplu din umeri spunând: „Probabil ceva filozof sau general”. Cineva 
cândva credea că era important să denumească o stradă ca să îl comemoreze 
pe Meyrink, incluzând în numele străzii chiar şi prenumele acestuia, doar ca 
să evite posibilele confuzii ulterioare. Dar gazda mea pare să fi considerat 
absolut irelevant să ştie ceva despre cel după care era denumită strada pe 
care locuia. 

Speranța că vom fi ținuți minte poate, de asemenea, să fie parte 
integrantă din dorința de a avea copii. Prin copii, părinții doresc să accentueze 
continuitatea dintre generații (Thompson, Clark şi Gunn, 1985). Părinții îşi 
percep eforturile şi sacrificiile ca fiind mijloace prin care le pot da copiilor 
şansa unui început bun în viata. În spatele acestei acceptiuni, ar putea sta 
speranța că, prin avantajele oferite copiilor, părinţii vor fi ținuți minte. Astfel, 
se obține eficacitatea, deoarece eforturile părinților îmbunătățesc viața 
copiilor. Faptul că beneficiile acestui ajutor sunt conştientizate de-a lungul 
mai multor generații conferă siguranța că amintirea părinților va dura. Din 
păcate, societatea noastră promovează ideea realizărilor pe cont propriu — din 
acest motiv copiii nu pot aprecia suficient de mult ceea ce le oferă părinţii. De 
exemplu, studiul efectuat de Bellah şi colab. (1985) oferă relatarea unui bărbat 
care se consideră „un afacerist realizat pe cont propriu”, fără să menționeze 
că de fapt tatăl lui era cel care a fondat afacerea, lăsându-i-o moştenire! În 
general, în timp ce părinții tind să accentueze şi să exagereze continuitatea 
dintre generații, tinerii au tendința de a o minimaliza şi de a-i subestima 
importanța (Thompson şi colab., 1985). 

Durata nemuririi seculare poate fi estimată cu o precizie considerabilă. 

Este adevărat că, din când în când, realizările unei persoane deosebite pot 
fi ţinute minte timp de mai multe secole (împreună cu numele său); însă 
acestea sunt excepții extraordinare — vorbim despre eroi, artişti, politicieni 
extraordinari şi cam atât. Doar o mână de oameni sunt ținuți minte pe o 
perioadă mai lungă decât secolul în care au trăit. Munca şi viața majorității 
dintre noi sunt uitate complet, fără să lase vreo urmă. 

Până la un punct, oamenii sunt într-adevăr ținuți minte de rudenii, 
timp de aproximativ 70 de ani — cam atât durează în mod obişnuit viața unui 
om (Kearl, 1989). Rudele care se nasc în timpul vieții tale te vor tine minte. În 
schimb, cei care se nasc după moartea ta, nu. Amintirea ta se şterge treptat în 
cei 70 de ani după moartea ta, după care eşti uitat complet. 

Acest lucru poate fi demonstrat cu uşurinţă, am făcut-o şi eu cu 
studenții de mai multe ori la cursuri (vezi, de asemenea, Kearl, 1989). 
Desigur, în general oamenii îşi cunosc destul de bine părinții. Ştiu însă mult 
mai puține lucruri despre bunicii lor, deşi le cunosc numele şi o parte din 
datele biografice. Când vine vorba de străbunici, destul de puţine persoane 
rețin numele celor opt străbunici (în realitate, doar foarte puține persoane 
care îşi aduc aminte măcar de numele unuia dintre aceştia). Sunt foarte rare 
cazurile în care persoanele îşi aduc aminte de ceva mai substanţial legat de 
străbunicii lor. Aceasta este deci durata nemuririi seculare în cadrul familiei: 
amintirea păleşte drastic de la o generație la alta, iar cei care se nasc după 
moartea ta, probabil că nici nu îşi vor cunoaşte numele. 

În sfârşit, să ne gândim la cele câteva persoane foarte norocoase care 
sunt ținute minte de mulți oameni (sau nu de foarte mulți) pe o perioadă 
lungă de timp, şi după moartea lor. Viața şi sinele persoanei sunt filtrate 
prin dorințele, nevoile si distorsiunile interpretative ale celor care o tin 
minte. Amintirea supravieţuieşte, probabil fiindcă ideea în sine este utilă sau 
atrăgătoare dintr-un anumit punct de vedere. Se pare că, de această utilitate 
depinde dacă vei rămâne în amintirea posterității sau nu. 

O analogie utilă în acest sens ar fi cazul celor care există deja din timpul 
vieții lor în mintea celorlalți sub formă de idei — vorbim despre persoanele 
care devin celebre încă în timpul vieții (Braudy, 1986). Viața şi activitățile lor 
sunt prezentate în mass-media. De obicei, asemenea persoane se plâng de 
două lucruri. În primul rând, majoritatea acestor relatări nu sunt corecte. În al 
doilea rând, aceste povestiri sunt distorsionate, astfel încât să se potrivească 
cu interesele publicului. Adică aceste persoane au observat că publicul nu 
doreşte să afle adevărul despre ele, ci, mai degrabă, se aşteaptă să poată fi 
categorizate sau stereotipizate. Din acest motiv, aspectele sinelui care nu se 
potrivesc cu imaginea aşteptată sunt neglijate sau ignorate. 

Acuratetea este un aspect interesant. Dacă ştirile nu reuşesc să obțină 
povestea ta exact în momentul în care s-a întâmplat, când ti se poate lua un 


369 


379 


ADAPTARE, STARE DE BINE ŞI AMENINȚARE 


a 


interviu, care sunt şansele tale să fii păstrat viu în amintirea posterității? 
Şansele ca cineva să te tind minte sunt mici, iar cele de a fi ținut minte corect 
sunt şi mai mici. 

Singura veste bună (dacă poate fi ea considerată bună) este că oricum 
nu contează. După ce mori, nimic nu mai are vreo importanță pentru tine ~ 
aşa că pentru tine nu mai contează dacă lumea te ține minte sau nu. Istoria 
îi descrie pe Abe Lincoln şi pe Adolf Hitler în maniere total diferite (iar 
portretele celor doi probabil că se abat de la individualitatea reală a fiecăruia). 
Însă ambii au trecut de faza în care le-ar păsa ce părere are istoria despre ei. 

Din acest motiv, nemurirea seculară este temporară. Însă faptul că 
oamenii doresc să fie păstraţi în amintire, chiar dacă pentru un timp limitat, 
are o importanţă deosebită. Apropierea şi importanța ideii sunt aspectele care 
comportă amenințarea. Orice lucru care poate îndepărta moartea (chiar şi 
amânarea ei) ajută la reducerea amenințării şi a anxietatii. Este adevărat, când 
oamenii se gândesc la inevitabilitatea morţii, probabil că ar prefera să aibă 
o viață veşnică. Dar, de obicei, suntem dispuşi să acceptăm şi mijloace prin 
care putem uita de moarte. Din acest motiv, prioritatea este reprezentată de 
depăşirea iminentei morții. Moartea care va surveni într-un viitor îndepărtat 
este mult mai acceptabilă decât ideea că am putea muri chiar în acest moment. 

Observațiile procesului morții indică acelaşi lucru: răspunsul imediat 
la amenințarea morții este eliminarea ei din câmpul prezentului. Din nou, 
asemenea iluzii sunt concentrate asupra ideii morții iminente. Kiibler-Ross 
(1969) a înaintat ipoteza potrivit căreia vestea unei morți inevitabile induce 
surprindere intensă, deşi toți adulții sunt conştienţi că vor muri — însă acest 
eveniment a fost delegat într-un viitor abstract şi vag. În accepțiunea lui 
Kiibler-Ross reacția individuală la ideea morții proprii iminente este însoțită 
de o serie de manifestări: în primul rând, persoanei îi vine greu să creadă 
că acest lucru se va întâmpla (adică nu pot să cred că mi se va întâmpla aşa 
ceva); în al doilea rând, nu acceptă; în al treilea rând, persoana este dispusă 
să facă compromisuri şi să renegocieze lucrurile. Aceste reacții inițiale 
demonstrează refuzul omului de a accepta că va muri în curând. De fapt, în 
al treilea tip de reacții (adică, în negociere), persoana acceptă inevitabilitatea 
morții, dar încearcă din răsputeri să găsească modalități prin care să o amâne 
pentru o dată imprecisă. O moarte posibilă distantă şi abstractă este mult mai 
acceptabilă şi mai plauzibilă decât moartea percepută ca un fapt iminent. 

Unul dintre motivele vehementei negării imediate, iluzorii a morții este 
reprezentat de implicarea plină de sens a vieții într-un viitor apropiat. Viitorul 
îndepărtat are doar legături slabe de sens cu prezentul, însă săptămânile şi 
anii care urmează sunt strâns legate de evenimentele care au loc în prezent. 
Vrei să termini proiectele în care eşti implicat în momentul de fata. Vrei să-ți 
ajuţi copiii să termine facultatea, să-ți vezi nepoții, să termini la serviciu ceea 
ce ai de făcut şi aşa mai departe. Nu vrei să-ți scape lucrurile la care te-ai 

gândit sau pe care le-ai planificat deja. Ideea că vei pierde ocazia să vezi ceva 
ce va avea loc peste patru secole nu este nici pe departe atât de neliniştitoare. 

Pe scurt, viața este întotdeauna incompletă, provizorie, ea poate fi 
supusă schimbărilor majore (vezi Sartre, 1934). O viata poate fi comparată cu 
o clădire care este permanent reparată şi renovată. Faptul că moartea survine 
nu înseamnă că s-ar fi terminat construcția. Mai degrabă, am putea spune că 
moartea este întotdeauna o întrerupere, care lasă mereu în urma ei clădiri 
neterminate. Retinerea persoanei față de moarte începe cu rezerva de a lăsa 
un proiect neterminat. Reacţia de „negociere”, observată de Kiibler-Ross, 
reflectă dorința ființelor umane de a termina proiectul început. În principiu, 
persoana pare să spună: lasati-ma doar să termin ceea ce am început şi nu mă 
voi mai apuca de nimic altceva. 

Înainte să încheiem discuţia despre rolul iluziilor în învingerea angoasei 
existențiale, ar fi important să investigam mai atent aceste concepte legate 
de viața de după moarte. Am ales imaginea raiului descrisă într-un volum 
semnat recent de Billy Graham, intitulat: „Confruntându-ne cu moartea”. Desi 
mesajul lui vizează segmentele mai puțin educate ale populaţiei, farmecul 
său-persistă şi în prezent; am putea spune că această imagine reprezintă una 
dintre forțele cele mai puternice ale Creştinismului actual. La urma urmei, 
teoriile complexe şi abstracte ale teologilor de elită ai Creştinismului s-ar 
putea să nu corespundă cu ceea ce doresc oamenii să creadă. (Într-adevăr, o 
ştire publicată recent relatează că multi teologi sunt de-a dreptul stanjeniti 
de variantele explicite, concrete ale vieții de apoi descrise de diverse secte 
fundamentaliste; vezi Woodward, 1989). 

În relatarea lui Graham, raiul este definit în primul rând pe baza a 
ceea ce nu este. (Această acceptiune corespunde cu ideea mea potrivit căreia 
noțiunile împlinirii se bazează pe orice este diferit de şi mai potrivit decât 
experiențele actuale). Multe dintre neajunsurile şi problemele vieții prezente 
vor dispărea în rai. Graham caracterizează raiul prin absența durerii, 
îngrijorărilor, suferinței, crimei, drogurilor, războiului, înfometării, anxietatii, 
morții şi inumanitatii omului față de semenii săi (1987, p. 253). El adaugă că, 
în rai, nu există căsătorie, ecologi, secte ori noapte. Graham mai sugerează că 
sinele terestru va fi, de asemenea, absent sau cel putin obişnuita preocupare 
față de sine va dispărea. 

Partea bună este că renaşterea în rai va fi însoțită de un trup glorificat, 
adică un corp fizic perfect, la care se adaugă un intelect la fel de splendid. În 
ceruri, fiecare dintre noi vom şti la fel de multe ca experții şi nu va trebui să ne 
mai bazăm pe aceştia. (Să nu uităm că Graham se adresează persoanelor mai 
puţin educate, pentru care expertiza este o dimensiune străină, care solicită 
încrederea si complianta destul de arbitrar). În cele din urmă, ne vom bucura 
de dragoste necondiționată şi de prezența lui lisus. 


‘in original — Facing Death (n. tr.). 

Rezumând cele spuse de Graham, în rai vom avea un corp superb, nu 
ne vom simţi niciodată rău, nu ni se vor întâmpla niciodată lucruri rele, vom 
avea un loc minunat unde să trăim cu familia noastră, vom şti mai multe decât 
aşa-zişii experți, ne vom bucura de iubire şi de virtute şi vom fi în preajma 
lui Dumnezeu. Raiul este descris ca un loc binecuvântat, o stare de plăcere 
permanentă, de care nu am prea avut parte aici pe pământ. Din câte ştim, 
această abordare este absolut corectă. Însă credința generală într-un astfel 
de loc se bazează mai putin pe adevăr şi dovezi obiective şi mai degrabă pe 
farmecul doctrinei în sine. Farmecul său este dublu: în primul rând, învinge 
amenințarea morții, iar, în al doilea rând, prezintă viața de după moarte în 
aşa fel încât ea ne oferă tot ceea ce ne dorim aici pe pământ. 


Moartea și sensul 


Moartea este sfârşitul vieţii, ea poate fi considerată scena finală a 
dramei vieții personale. Privită din acest punct de vedere, moartea este o 
parte integrantă a sensului vieții persoanei, la fel cum sfârşitul unei povestiri 
este o parte importantă a povestii. A 

Insă această abordare este greşită. În multe cazuri moartea nu face 
parte din poveste. Cu toate acestea, ea este finalul vieții; de multe ori, 
moartea pare să fie o întrerupere şi nu o concluzie a vieții. În loc să semene 
cu punctul culminant sau cu concluzia unui roman, moartea este precum un 
program de televiziune întrerupt de o pană de curent, al cărui rezultat este 
că telespectatorul nu va mai vedea niciodată mai mult din el. Pur şi simplu se 
întrerupe, fără să aibă vreo concluzie. 

Astfel, moartea nu este neapărat continuarea sensului vieții. Uneori 
moartea întrerupe povestea, împiedicând-o să se ajungă la o concluzie 
corectă. În unele cazuri (cum ar fi aluzia la inutilitate), moartea poate chiar 
submina sau contrazice sensul vieții persoanei. Acest caz a fost exemplificat 
de cele întâmplate lui Livsit, bolşevicul descris la începutul acestui capitol, 
care, după ce şi-a devotat viața Revoluţiei ruse şi cauzei comuniste, s-a trezit 
că va fi executat şi acuzat pe baza unor dovezi false ca un contrarevolutionar 
căzut în dizgrație. 


Impunerea sensului asupra morții 


În capitolul anterior, în care am discutat despre suferință şi traumă, 
am văzut că oamenii sunt foarte motivaţi să înțeleagă şi să găsească un sens 
traumei. Acelaşi lucru este valabil şi în cazul morţii. Oamenii au retineri în 
a accepta moartea ca pe un eveniment care nu are sens, un eveniment care 
subminează şi contrazice sensul vieții. Ca urmare, vor fi motivaţi puternic să 

încerce să impună un sens pozitiv asupra morții, care (pe cât se poate) îi va 
conferi un aspect de continuitate în contextul vieții persoanei. 

Foarte des, tocmai lipsa sensului morții este aspectul cel mai tulburător. 
Fiintele umane resimt de cele mai multe ori regret sau compasiune legate 
de moarte, dar acest lucru se intensifică dacă moartea pare lipsită de sens şi 
de utilitate. De exemplu, oamenii în general îl jelesc pe tânărul care moare 
în război, însă durerea este şi mai mare dacă moartea sa survine după 
terminarea războiului (înainte ca vestea armistițiului să poată fi răspândită) 
sau în cazul în care soldatul este ucis într-un accident de maşină în spatele 
frontului. Cazul cel mai cumplit este cel în care soldatul este ucis accidental în 
urma unui „schimb amical de focuri” — adică ucis din greşeală de un camarad 
de-al său. Asemenea morți se întâmplă şi sunt de aşteptat pe timp de război. 
(De fapt, în trecut, armatele au suferit mult mai multe pierderi umane din 
cauza bolilor, accidentelor şi malnutritiei decât de pe urma armelor inamice). 
Asemenea morți însă par să zădărnicească sensul sacrificării vieții soldatului. 

Deci morți absurde există şi sunt tolerate foarte greu. Fiintele umane 
doresc ca moartea să aibă sens şi îşi doresc ca acest sens să fie compatibil cu 
sensul vieţii. 

Atribuirea unui sens morții urmează cele patru nevoi umane de sens. 
Dacă o moarte serveşte un scop, atunci ea este mult mai acceptabilă decât 
una care este inutilă şi nu are sens. Astfel, una dintre abordări este cea de 
a căuta un scop pe care l-ar putea avea moartea. Acest aspect este implicit 
cazului prezentat puțin mai înainte. Să mori în luptă de mâna inamicului 
poate fi conceput ca o moarte survenită cu un scop. O astfel de moarte este 
un sacrificiu care contribuie la scopul de a apăra patria şi de a menține 
onoarea națiunii. O eventuală victorie ar fi imposibilă fără aceste morți, prin 
urmare moartea acestor soldați a servit scopul obținerii unor rezultate dorite, 
valoroase. 

Merită să adăugăm că sensul morții acestor soldați depinde astfel de 
rezultatul final al conflictelor armate. Moartea multor soldați americani, 
britanici şi francezi din cele două războaie mondiale a câştigat sens şi valoare 
pozitivă în urma victoriei decisive; adică, moartea lor i-a ajutat pe camarazii 
lor să obțină un succes răsunător. În schimb, este mult mai dificil să atribuim 
sens morții soldaților germani şi japonezi. Ei au luptat pentru o cauză 
discreditată, care nu a avut succes. În retrospectivă, războiul a atribuit morții 
lor sensul esecului, inutilitatii şi al sacrificiului inutil. 

Moartea poate căpăta sens şi dacă i se conferă o valoare pozitivă; astfel, 
ea poate deveni acceptabilă, chiar dezirabilă. Un exemplu excelent în acest 
sens este cel al ridicării morții de către Creştinism la rangul unei experiențe 
extrem de dezirabile, care implică mântuirea, fericirea şi reunirea cu familia. 
Martirajul şi sacrificiul sunt, probabil, formele extreme de conferire a unor 
valori pozitive morții. Se crede că martirii, printre care se numără şi soldații 

care îşi dau viata într-un război sfânt, vor avea parte de beneficii Cerestj 
speciale, deoarece şi-au sacrificat existența terestră într-o modalitate apreciată 
şi binecuvântată. Sacrificiul lor poate conferi onoare şi privilegii familiei, 
deoarece moartea poate fi concepută ca ofrandă oferită zeilor. 

Eficacitatea, a treia nevoie de sens, este şi ea extrem de importanţă 
pentru moarte. Moartea amenință individul că îl va priva de control. În 
moartea modernă, medicală, rolul pe care îl are persoana în propria moarte 
este de multe ori redus la o funcție pasivă. Fiintele umane percep acest aspect 
ca fiind extrem de amenintator. Un cercetător ilustru a rezumat rezultatele 
studiilor în domeniu, spunând „... neajutorarea este cea care îi sperie cel mai 
mult pe oamenii în vârstă, şi nu moartea“(Kearl, 1989, p. 125). Să fii redus la 
starea de legumă care este ținută în viață împotriva voinței sale, incapabilă să 
facă ceva ce are sens sau este plăcut, care are frecvent dureri, devine de multe 
ori coşmarul cu care trebuie să se confrunte multe persoane spre sfârşitul 
vieţii. Nu este surprinzător că, în unele cazuri, moartea este percepută ca 
fiind preferabilă acestei stări. Kearl spune că George Washington a putut să le 
spună medicilor săi să îl lase singur ca să poată muri; astăzi însă, foarte puţine 
persoane în vârstă au suficientă autoritate ca să poată lua o asemenea decizie. 
În fata posibilității unei existente dureroase, neajutorate, menținute mecanic, 
se accentuează revolta împotriva pierderii eficacitatii deținute în procesul 
morții. Unii se sinucid sau îşi revendică dreptul de a recurge la eutanasie. 
Alţii apelează la mutarea persoanei muribunde din spital într-un cămin de 
bătrâni, ceea ce îi permite să moară într-un mediu mai familiar - acasă sau 
într-o altă locaţie decât un spital. Se oferă îngrijire, dar controlul este deținut 
de persoana care este pe moarte sau de familia sa. În acest fel, oamenii simt 
că mai dețin un minim control asupra ultimelor zile din viață, ceea ce se află 
într-un puternic contrast cu modul în care trec în neființă multe persoane în 
zilele noastre. 

Pe lângă control, mutarea la un cămin de bătrâni îi oferă pacientului 
şansa de a-şi menține demnitatea. Desigur, demnitatea este o formă de 
stimă de sine, care este cea de-a patra nevoie de sens. Demnitatea ar putea 
fi elementul comun, universal diverselor concepte despre o moarte bună. 
Pentru o persoană în vârstă, perspectiva unei deteriorări până la starea unui 
copil neajutorat — care nu este în stare să mănânce, să umble, să se ducă la baie 
fără ajutor, fiind absolut dependent de cei din jur — este extrem de umilitoare 
şi persoana ar putea ajunge în starea în care să îşi dorească ceea ce majoritatea 
oamenilor doresc să evite. Într-un context total diferit, moartea prin execuție 
publică se poate şi ea folosi de demnitate prin criteriul morţii bune. Să mori 
bine înseamnă să iti mentii demnitatea, să arăţi că nu-ți este teamă, sau nu 
regreti nimic, sau că nu te laşi umilit. Spre deosebire de aceştia, cei care au o 
moarte rea prin execuție publică încep să se văicărească, să plângă sau să se 
apere. 

Importanța stimei de sine aduce în discuție problematica vastă legată 
de definirea morții bune şi a morţii rele. In cele ce urmează, vom aborda 


aceste concepte. 


Morți bune si rele 


Potrivit lui Michael Kearl (1989), în toate culturile există conceptul de 
„moarte bună”. Aceasta prezintă nenumărate variații şi se schimbă în timp, 
însă o parte a conceptului rămâne mereu neschimbată. 

In general, mortile bune par să accentueze sensurile pozitive (printre 
care poate fi inclusă şi stima de sine individuală). O a doua trăsătură ar fi cea 
care se referă la minimalizarea suferinței; nu este de mirare că o moarte care 
durează şi este dureroasă este percepută ca fiind o moarte rea. În vremurile în 
care boala însemna suferință îndelungată fără prea mult ajutor medical, fără 

“anestezie sau fără posibilitatea ameliorării simptomatologiei, moartea bună 
era considerată cea survenită în luptă. O astfel de moarte avea şi sens, mai 
ales în termenii valorii pozitive conferite luptei. 

Una dintre imaginile celebre ale unei morți bune este cea a lui Roland, 
aşa cum este ea relatată în Cântecul lui Roland. Roland este rănit mortal 
în luptă, însă reuşeşte să trăiască atât cât să-şi poată lua rămas bun de la 
tovarăşii săi de luptă şi să avertizeze întreaga armată de pozițiile inamicului, 
ajutând astfel oastea lui Carol cel Mare să obțină victoria. Aşadar, moartea 
lui Roland are sensuri multiple: i s-a permis să-şi mențină mare parte din 
demnitatea unui erou, a îndeplinit cerința demnității de a muri în luptă, a 
servit un scop suprem şi, în final, i s-a permis să-şi păstreze eficacitatea atât 
prin influențarea deznodământului luptei cât şi prin alegerea locului în care 
a decis să moară. 

În trecut, mortile subite erau considerate respingătoare, indezirabile. 
În era modernă atitudinile fata de moarte s-au schimbat în aşa măsură, 
încât moartea subită este varianta favorizată, deoarece presupune suferințe 
minime (Aries, 1981). Desigur, aceste modificări de atitudine sunt motivate; 
de obicei, oamenii nu mor brusc la vârsta de 25, 35 sau 45 de ani, fiecare 
dintre acestea fiind considerate decese rele, deoarece survin prematur. Spre 
deosebire de timpurile moderne, în care moartea survine la vârste destul de 
înaintate, în trecut oamenii aveau aproape aceleaşi şanse să moară în oricare 
moment, pe întregul parcurs al vieții. Varstnicul de 75 de ani care moare în 
somn nu moare de fapt subit, în sensul în care omul medieval ar fi perceput 
moartea subită. 

În prezent, vârstnicii se retrag de obicei din multe funcții sociale — 
astfel, ei nu mor într-un mod care ar servi unor scopuri sau valori. Ca urmare, 

concepția modernă despre moartea bună s-a mutat spre menținerea stimei de 
sine şi a eficacitatii, precum şi a reducerii suferinței celui muribund. 

Anul trecut, televiziunea a prezentat liga masculină de softball a 
vârstnicilor din Florida. Aceşti bărbați, toți peste vârsta de 60 de ani, jucau 
softball în fiecare după-masă pe arşiță. Pe măsură ce urmăream emisiunea, 
mă întrebam dacă este într-adevăr bine şi dacă acest joc este recomandabi], 
de vreme ce sportul practicat pe căldură poate fi periculos şi pentru tineri, 
darămite pentru vârstnici. Unul dintre jucători povestea că tocmai cu 9 
săptămână mai înainte, unul dintre membrii echipei, dorind să prindă 
o minge, a suferit un atac de cord şi a murit pe loc în brațele reporterului. 
Reacţia mea a fost o consternare totală, deoarece temerile mele legate de 
siguranța jocului au fost confirmate. Totuşi, ceea ce m-a surprins cel mai mult 
a fost comentariul reporterului la spusele bătrânelului: „Ce moarte faină” ~ 
la lumina zilei, în timpul unei partide de softball, în timp ce te distrai până 
în ultimul moment din viață. Atitudinea reporterului reflectă un aspect 
important: acest exemplu este unul de moarte bună. Nu iti pierzi stima de 
sine, nu devii neajutorat şi nu suferi. 

Deci asta ar fi una dintre variantele moderne ale morţii bune. Este 
însoțită de dureri şi costuri minime, nu iti răpeşte treptat demnitatea şi aşa 
mai departe. Asta nu înseamnă că pentru familie, aceasta ar fi varianta cea 
mai confortabilă, deoarece dovezile arată că moartea subită a celui drag este 
mult mai dureroasă pentru cei apropiați decât posibilitatea de a se obişnui cu 
gândul trecerii lui în neființă (Parkes şi Weiss, 1983). Ne putem imagina şocul 
pe care l-a avut familia jucătorului de softball când a primit vestea că acesta 
a murit subit, fără nicio avertizare. Ne punem însă întrebarea dacă rudelor 
le-ar fi fost mai bine dacă ar fi murit cum se moare de obicei la această vârstă, 
fiind nevoit să parcurgă o serie de operaţii chirurgicale, să petreacă mult timp 
prin spitale, să primească diagnostice din ce în ce mai sumbre, să decadă 
fizic, să i se termine economiile (poate şi ale familiei), să urmărească cum 
defilează toată familia în jurul patului de moarte pentru ultima dată, înainte 
să-şi dea duhul. Aceasta este, într-adevăr, o întrebare la care răspunsul poate 
fi dat foarte greu. În termeni practici, am putea spune că moartea bruscă, 
neaşteptată este cea mai simplă, deşi adaptarea emoțională la realitatea 
morții ar putea fi mai uşoară dacă procesul morții s-ar întinde pe o perioadă 
mai lungă de timp. 

O altă abordare modernă a morții bune este cea vehiculată de Billy 
Graham (1987). Acest tip de moarte se referă la o persoană a cărei credință 
creştină este extrem de puternică, a cărei viață a fost trăită în pioşenie şi 
virtute, iar treburile sale pământeşti sunt bine orânduite. Înconjurată de 
familie, persoana se duce cu bucurie spre Dumnezeu, iar sufletul care zboară 
spre ceruri se va oglindi pe zâmbetul lăsat pe chipul celui căruia i-a aparținut. 
Ca exemplu demn de urmat, Graham dă cazul unei doamne care a murit 

înconjurată de familia ei, împreună cu care cânta cântece creştine înregistrate 
pe o casetă audio. Aceasta pare să fie o moarte bună, fiindcă menține sensurile 
pozitive ale vieții persoanei în contextul religios şi deoarece plăcerea 

apropierii de familie şi prezența muzicii sugerează că persoana nu a suferit 
foarte mult înainte să moară. 

Dar să ne întoarcem privirea spre cealaltă extremă: moartea rea. În 
opinia mea, moartea cea mai cumplită este cea exemplificată de victimele 
regimurilor totalitare. Elizabeth Becker (1986) oferă o descriere foarte vie a 
câtorva victime ale regimului Khmerilor Roşii din Cambogia; procesul în sine 
nu diferă foarte mult de cazurile întâlnite în alte regimuri totalitare (vezi, 
de exemplu, Arendt, 1951; Conquest, 1990). În mod obişnuit, un asemenea 
tânăr este extrem de devotat națiunii sau partidului politic căruia îi subscrie 
şi încearcă să facă tot ce îi stă în putință ca să slujească cât mai bine aceste 
cauze. S-ar putea să i se promită promovări rapide, pe măsură ce măcelul îi 
elimină pe superiorii săi de pe scara ierarhică. Aceste măceluri îl îngrijorează 
şi îl înspăimântă, dar continuă să creadă că, dacă rămâne loial cauzei, nu face 
nimic rău şi, dacă termină cu bine ce are de făcut, va putea continua să-şi 
slujească idealurile şi să se tind departe de necazuri. 

După care este arestat. Ştie că este nevinovat, deci la început va crede 
că a fost arestat din greşeală şi speră să clarifice situația. Din păcate, sistemul 
nu funcţionează în acest fel. În principiu, regimul totalitar are scopuri 
nerealiste şi comite o serie de erori nepermise, astfel că va fi nevoie de tapi 
ispăşitori. Eşecul trebuie atribuit cuiva care va fi acuzat de sabotaj — partidul 
sau sistemul nu pot fi acuzate. 

Tânărul nostru îşi dă seama că există o serie de dovezi împotriva sa. 
Prietenii şi cunoştinţele l-au turnat că ar fi sabotor. Acest lucru îl surprinde, 
cum pot oamenii pe care i-a iubit şi pe care i-a ajutat să îl trădeze atât de 
mişeleşte? Neagă acuzaţiile care i se aduc şi astfel încep torturile. Pe măsură 
ce tortura devine din ce în ce mai insuportabilă, treptat îşi dă seama că nu 
există speranță de scăpare, decât dacă recunoaşte lucrurile de care este 
acuzat. Nu i se spune ce ar trebui să mărturisească. Fiind nevinovat, îşi dă 
seama că va trebui să inventeze o serie de crime pe care nu le-a comis. Pe 
măsură ce cedează sub tortură, i se cer numele complicilor pe care i-a avut în 
comiterea ororilor mărturisite. În acest moment, îi vine deja atât de uşor să-şi 
mărturisească viața dublă fictivă de sabotor şi de om al inamicului, încât nu 
mai are scăpare. Începe să dea numele prietenilor, colegilor şi rudelor pe care 
îi denunţă ca fiind complicii săi. Când se finalizează dosarul, tânărul nostru 
este executat. 

De ce am ales acest caz ca fiind exemplul cel mai potrivit pentru 
moartea cea mai cumplită? Desigur, moartea printr-o tortură care durează 
luni de zile implică suferințe cumplite, iar acesta este deja unul dintre criterii. 
Pe lângă asta, o astfel de moarte pare să distrugă sistematic toate elementele 

pozitive, semnificative ale vieții persoanei. Chiar mai mult, forțează persoana 
să urmărească cu atenție acest proces înainte să moară. Devotamentul şi 
idealismul persoanei sunt transformate în ipocrizie, de vreme ce acceptă 
să joace rolul duşmanului cauzei pentru care luptase înainte din răsputeri. 
Moare simțind că toată lumea îl consideră trădător, ceea ce, de fapt, nu 
corespunde adevărului. Pe lângă asta, nedreptatea crasă a celor întâmplate 
îl îndeamnă treptat să devină suspicios în privința sistemului pe care l-a 
susținut. Probabil că începe să-şi dea seama că partidul şi cauza pentru care a 
luptat se bazează pe minciuni, pe abuzul nemilos asupra celor neajutorati şi 
nevinovați. Chiar dacă ar fi eliberat în ultimul moment, ne-am putea întreba 
ce fel de idealuri ar mai putea avea un astfel de om, după ce a avut asemenea 
experiențe de victimizare. În sfârşit şi probabil faza cea mai cumplită dintre 
toate, în ultimele momente ale vieții, îşi dă seama că falsele mărturisiri pe care 
le-a făcut sub influenţa torturii vor afecta viata unor oameni la care tine — că 
a participat la condamnarea unor ființe nevinovate, la soarta pe care a avut-o 
şi el. Şi-a trădat într-un mod josnic soţia, prietenii sau frații, condamnându-i 
la luni de agonie urmată de moarte; în cele din urmă, moare cu conştiinţa 
încărcată de aceste gânduri. 

Astfel, mortile rele nu numai că nu contin aspecte pozitive, ci 
zădărnicesc în acelaşi timp şi sensul vieții persoanei. Pe de altă parte însă, 
mortile bune continuă sensul vieții persoanei sau cel putin nu îl amenință. 


Rezumat și sinteză 


Noţiunea potrivit căreia moartea ar amenința în mare măsură sensul 
vieţii este un produs al iluziilor noastre. La urma urmei, moartea nu trebuie 
neapărat să aibă sensuri sau implicaţii de vreun fel. Moartea survine şi la 
nivelul speciilor inferioare nouă, care sunt capabile să trăiască fără să se 
folosească de sens. Nu există dovezi că, de exemplu, copacii s-ar folosi de 
limbaj sau de simboluri sau că ar comunica între ei — cu toate acestea şi copacii 
mor. Moartea în sine nu are nicio legătură cu sensul; dacă noi îi permitem să 
rămână aşa. 

Doar abordarea individuală, profund interpretativă a vieții consideră 
moartea un eveniment care amenință tot ceea ce reprezintă viața. Trăim 
tintind spre viitor. Însă moartea şterge posibilitatea viitorului şi pune 
întrebări incomode legate de semnificația eforturilor pe care le-am depus 
pentru realizările noastre. Mai ales în viața modernă accentuăm foarte mult 
importanța sinelui, însă după moartea persoanei şi sinele încetează să mai 
existe, îndepărtând astfel fundamentele valorilor a ceea ce am înfăptuit. La 
urma urmei, după ce ai murit, mai contează dacă ai fost recunoscut, dacă 

lumea te-a tratat aşa cum ai fi meritat sau dacă ţi-ai dovedit superioritatea 
fata de vreun rival sau fata de ceilalți? 

Moartea a fost mereu o amenințare, dar această amenințare a devenit 
şi mai accentuată în era modernă. Criza de valori a dus la accentuarea 
importanței sinelui ca fundament de valoare. Însă acest fundament de valoare 
nu reuşeşte să îi supraviețuiască omului muritor. 

Moartea în sine este un eveniment traumatic, iar gândurile despre 
moarte induc distres. Aceste aspecte ar putea fi rezolvate eficient cu ajutorul 
iluziilor. Dacă oamenii se pot linişti la gândul că posteritatea îi va tine minte, 
că au contribuit la crearea unor lucruri valoroase care dăinuie sau că se pot 
bucura de o viață spirituală de după moarte, problema morții se reduce 
semnificativ. 

Totuşi, mult mai neliniştitoare pentru viață este provocarea pe care o 
comportă moartea. Nu este vorba doar de identificarea unui sens pe care i-l 
putem atribui morții, ci, mai degrabă, ideea morții amenință că va anula toate 
eforturile pe care le-am făcut în viață, că tot ceea ce am realizat îşi va pierde 
sensul şi utilitatea. 

Soluţia cea mai eficientă pentru rezolvarea acestei amenințări constă în 
încadrarea vieții într-un context care îi supravieţuieşte sinelui. Dacă eforturile 
personale sunt consacrate atingerii unor scopuri şi valori care se pot întinde 
pe mai multe generații în viitor, atunci moartea nu le mai poate submina. 
Totuşi, ca să putem realiza acest lucru într-un mod eficient, trebuie să găsim 
nişte baze de valoare care vor dura mai mult decât viața persoanei. Societatea 
modernă i-a învățat pe oameni să se folosească de sine şi de familia imediată 
ca fundamente de valoare esenţiale, iar acestea nu sunt la fel de eficiente ca 
valorile mai vechi, când vine vorba de confruntarea cu amenințarea morții. 
Sinele moare odată cu tine şi nici familia nu va trăi cu mult mai mult decât 
tine. Individul modern care se confruntă cu moartea este limitat şi forțat să 
se gândească la copiii săi ca la surse majore de valoare pozitivă în viață şi 
care vor trăi mai mult decât el. Din nou, acest aspect confirmă importanța 
faptului că, prin copii, viața poate căpăta sens în societatea modernă. Atâta 
timp cât persoana nu este prea atentă la acest aspect, ar putea să reuşească. 
Dar dacă ne gândim mai bine, vom observa că este, de fapt, o soluție cam 
fragilă. În cazul în care copiii nu se ridică la aşteptările părinților, atunci 
acestora nu le mai rămâne nicio sursă eficientă de valoare pozitivă în viață. 
Chiar şi în cazul în care copiii sunt reusiti, ne dăm seama că şi ei sunt la 
fel de muritori şi că, de fapt, vom fi uitaţi rapid de generațiile viitoare. În 
sfârşit, există un element evident, extrem de îngrijorător în această încercare 
de a transfera responsabilitatea asupra copiilor considerând că ei ar trebui să 
dețină sursa majoră de valoare care să supraviețuiască vieții noastre. Valoarea 
vieții personale este dată de copii; valoarea vieții copiilor este şi ea dată de 
copiii pe care îi vor avea, la rândul lor; vieţile lor îşi dobândesc valoarea din 

faptul că au copii şi aşa mai departe. In cele din urmă, acest lucru înfăţişează 
condiția umană ca având aceeaşi valoare ca cea a insectelor şi a viermilor, 
care, asemenea nouă, trăiesc doar ca să mănânce şi să se reproducă. 

Ar fi mult mai eficient dacă ne-am aborda viața prin prisma unui 
context de sens mai larg. Dacă vrem să fim linistiti în fata morții, trebuie 
să obținem valoarea vieții noastre din religie, politică, artă, ştiinţă sau alte 
domenii similare care se întind pe mai multe decenii sau chiar secole. Deşi 
moartea ar putea continua să reprezinte o sursă de îngrijorare şi suferință, 
ea nu poate amenința serios o viață care este impregnată cu asemenea 
sensuri. Dar, din păcate, era modernă a îngreunat semnificativ încercările 
individuale de construire a unor vieți în contexte atât de complexe. Mai 
precis, accentuarea importanței sinelui ca fundament major de valoare, 
utilizat pentru justificarea şi pentru legitimarea încercărilor umane, a devenit 
un factor care agravează amenințarea morții. Cu cât ţi-ai conceput mai mult 
viața în jurul valorii reprezentate de sine, cu atât mai mult moartea va anula 
valoarea vieții tale. Din aceste motive, toate aspectele problemei persoanele 
a morții — îmbătrânirea, moartea, pierderea oportunităţilor — vor reprezenta 
probabil amenințări şi pe viitor. 


PARTEA A IV-A 


SCHIMBĂRI ALE SENSULUI 


CAPITOLUL 2 





Schimbări în viata 
Îmbogăţiri şi sărăciri ale sensului 





Nathaniel, fiul unor sclavi din Virginia de Sud, s-a născut în 1800. 
Stăpânul lor era un bărbat indulgent, mai în vârstă, numit Turner. Acesta, 
impresionat de talentul şi de inteligența neobişnuită a copilului, i-a asigurat 
o îngrijire preferentiala în copilărie, completată şi cu ceva educație. Copilul 
fusese încurajat să creadă că era destinat să înfăptuiască lucruri mărețe. Dar 
după moarea stăpânului şi a soției lui, Nat Turner fost vândut altor stăpâni, 
pentru care nu era cu nimic deosebit față de ceilalți sclavi de aceeaşi vârstă. 
Nu întrezăreau niciun motiv pentru care ar fi trebuit să continue educarea lui 
Nat sau să se comporte altfel decât cu ceilalți. Astfel, la vârsta de 21 de ani, 
deşi fusese un băiat care promitea foarte mult, şi-a dat seama că nu însemna 
cu nimic mai mult decât o mână de lucru, despărțit de soție şi copil, care 
fuseseră vânduți altor stăpâni. 

În acest moment din viață, Nat Turner a început să aibă viziuni. Convins 
că Dumnezeu îi vorbeşte, Turner a început să le țină predici celorlalți sclavi, 
iar în ziua sa liberă călătorea prin împrejurimi vorbindu-le unor grupuri de 
sclavi din ce în ce mai mari. Turner a reuşit să aducă pe calea cea dreaptă un 
proscris alb care l-a auzit predicând, după care l-a şi botezat. Acest simbolism 
rasial în care un negru botează un alb a stârnit senzație în rândul localnicilor. 
Cam în această perioadă, Dumnezeu i-ar fi arătat lui Turner adevărata sa 
misiune în viata: să-l slujească în aşa fel încât în noul mileniu ordinea socială 
să fie inversată, negrii să fie stăpânii albilor. Treptat, Turner şi-a adunat un 
grup de discipoli, pe care i-a călăuzit sub semnul divinității. Până la urmă, 
a reuşit să stârnească o răscoală brutală printre sclavi, care a lăsat urme 
serioase în imaginația societății sclavagiste din sudul Statelor Unite. Grupul 
de sclavi adunaţi în jurul lui Turner nu aveau prea multe şanse în lupta cu 
trupele organizate, astfel încât rebeliunea a fost rapid înăbuşită. Nat Turner, 

fost sclav pe plantație transformat în predicator transformat in general şi 
mesia de culoare, a fost până la urmă transformat în fugar, care trebuia să se 
ascundă prin mlaştini şi câmpuri pentru tot restul vieții. A fost prins, acuzat 
şi spânzurat la vârsta de 31 de ani (Oates, 1975). 

Deşi puţini americani contemporani trec prin evenimente similare 
răscoalei sclavilor condusă de Turner, povestea vieții lui reuşeşte să surprindă 
câteva teme majore specifice schimbărilor în viață: disperarea şi depresia care 
însoțesc pierderea sensului; bucuria care însoţeşte găsirea unor sensuri noi; 
revizuirea narațiunii vieții, de fiecare dată când survine o schimbare majoră; 
incidentele critice care par să stea la baza evenimentelor majore, care puteau 
fi, eventual, evitate; şi continuitatea temelor majore de viață - continuitate 
care pare să-şi bată joc tocmai de ideea schimbărilor fundamentale din viață. 

Acest capitol va examina modul în care ființele umane trec prin şi se 
adaptează la schimbările majore în sensurile vieții. Vom examina pe scurt 
care sunt aspectele implicate în atribuirea noilor sensuri vieții, după care vom 
trece la investigarea mai aprofundată a proceselor prin care scăpăm de unele 
sensuri. Acest capitol se va concentra asupra schimbărilor survenite la nivel 
individual, în timp ce capitolul următor va analiza schimbările survenite în 
grupuri mai mari de oameni, în cadrul schimbărilor sociale. Legătura dintre 
sens şi reglare emoțională este un factor esențial pentru schimbările din 
viață — acest capitol va urmări cu atenție modul în care aspectele emoționale 
participă la re-atribuirea sensului vieții individului. 

Adăugarea unei noi surse de sens nu necesită prea multe analize şi 
discuții, fiindcă acest proces este unul direct şi clar. Însă procesul de eliminare 
a sensului ridică imediat o serie de întrebări. În principiu, sensul este o 
legătură sau o asociere — deci cum poate fi dizolvată o astfel de conexiune? 
Două lucruri care erau legate unul de celălalt pot să nu mai aibă nicio legătură 
semnificativă? Ar putea cinci plus patru să nu mai fie nouă? Ar putea divorțul 
să rupă legătura dintre doi oameni în aşa măsură încât să devină indiferenți 
unul față de celălalt, considerându-se reciproc total lipsiți de importanță, ca 
nişte străini? 

Spre deosebire de datele prezentate în capitolul anterior, rezultate 
privind schimbările în viață sunt foarte dificil de obținut. Cercetătorii din 
cadrul ştiinţelor sociale au acordat destul de multă atenție proceselor in 
care oamenii se alătură unor grupuri şi le părăsesc, însă majoritatea acestor 
investigații s-au concentrat asupra identificării unor predictori statistici 
majori şi mai putin asupra proceselor interne implicate. Totuşi, am reuşit să 
pun cap la cap o serie de rezultate pe care vi le voi prezenta în cele ce urmează. 

Prima sursă se referă la divorț (sau la alte tipuri de rupere a legăturilor 
sentimentale). Există multe studii care au investigat divorțul, însă majoritatea 
acestora s-au rezumat la cercetarea factorilor demografici şi generali care ar 
putea prezice cel mai bine cine va divorța. Totuşi, mai recent, s-a încercat 

examinarea proceselor subiective, interpretative, care pot insoti divortul. 
Cercetările cele mai importante în acest sens au fost cele efectuate de Diane 
Vaughan (1986). 

A doua sursă implică părăsirea grupurilor religioase. În ultima vreme 
a avut loc o creştere considerabilă a numărului studiilor dedicate modului 
şi cauzelor pentru care oamenii părăsesc aceste grupuri. În particular, 
studiile au observat că majoritatea membrilor abandonează aceste grupuri 
în decursul primilor doi ani de la aderare. Prin studierea celor care părăsesc 
sectele religioase s-au aflat foarte multe detalii despre modul în care oamenii 
abandonează sau părăsesc o credinţă religioasă (de exemplu, Bromley, 1988). 

Părăsirea unui grup politic poate avea un impact la fel de puternic ca 
şi părăsirea unui cult religios. Richard Crossman (1987/1949) a publicat o 
compilație de relatări directe ale unor intelectuali occidentali privind atracția 
inițială pe care a avut-o ideea comunismului asupra lor şi abandonarea, în 
cele din urmă, a acesteia. Deşi aceste relatări au fost obținute pe un eşantion 
destul de mic şi nu am putea spune că eşantionarea a fost tocmai riguroasă 
din punct de vedere ştiinţific, relatările detaliate ale proceselor subiective le 
conferă o valoare extraordinară. 

Cercetătorii din cadrul ştiinţelor sociale au acordat o atenţie 
considerabilă studiului rolurilor sociale şi interpersonale, printre care pot 
fi incluse şi modul în care acestea determină comportamentul, conflictul, 
stresul, distanța interpersonală şi aşa mai departe. Noile cercetări au examinat 
modul în care oamenii părăsesc anumite roluri şi cum se adaptează situației 
unui „fost” rol, adică un rol anterior care nu mai este activ (mai ales Ebaugh, 
1988a). Studiile care investighează îmbătrânirea şi pensionarea oferă noi 
informații despre aceste procese (Kaufman, 1986). 

Unele dintre aceste studii au examinat doar schimbările intenționate de 
viață (de exemplu, Ebaugh, 1988a), ceea ce nu este edificator, dacă dorim să 
facem comparații. Câteva perspective privind aceste procese pot fi obținute 
din cercetările lui Katherine Newman (1988) asupra mobilității descendente. 
Studiile ei implică angajaţi (de la directori executivi până la muncitori din 
fabrici) care şi-au pierdut locul de muncă, precum şi soții care, în urma 
divorțului, au fost nevoite să coboare pe scara ierarhică. 

Cât de obişnuit este ca oamenii să renunțe la sensul vieții? Unele 
tranzitii, trecerea de la un rol la altul par inevitabile. Nimeni nu poate să 
rămână licean pentru totdeauna. Totuşi, alte tipuri de schimbări sunt mult 
mai ample. În momentul actual, se pare că aproximativ 40-50% dintre căsătorii 
sfârşesc prin divorţ (Price şi McKenry, 1988). Aproximativ 20% dintre bărbaţii 
americani îşi pierd locul de muncă şi, de-a lungul vieţii, trebuie să coboare 
pe scara ierarhică (Newman, 1988). Marea majoritate a membrilor diverselor 
culte religioase părăsesc cultul în decurs de doi ani de la aderare (de exemplu, 
Barker, 1988). Sunt destul de frecvente cazurile în care membrii unor grupuri 

religioase mai importante părăsesc grupul, întorcându-se ulterior (de 
exemplu, Hoge, 1988). 

În general, pare evident faptul că există un număr semnificativ de 
încălcări ale unor angajamente şi abandonări ale unor relații, deşi acest 
fenomen nu este nici pe departe universal. Preocuparea centrală a acestui 

„capitol nu este investigarea cauzelor sau a predictorilor statistici ai acestor 
schimbări, ci, mai degrabă, ne interesează procesele subiective de interpretare 
ale acestora şi modul în care oamenii îşi restructurează sensurile vieții. Ne 
interesează ce se întâmplă în interiorul persoanei care trece prin asemenea 
schimbări de viata. 


Farmecul unui sens nou 


Oamenii adauga sens vietii lor prin asumarea unor relatii, angajamente 
si obligatii noi. Acest proces este de multe ori insotit de aderarea la grupuri 
sociale sau de formarea lor. În cele mai multe cazuri, noii membri internalizează 
credințele, valorile şi standardele grupului căruia i s-au alăturat. 

Adăugarea unor sensuri noi vieții induce de cele mai multe ori stări 
intense de fericire, euforie, veselie şi beatitudine care pot dura o perioadă 
destul de lungă. Cele mai mute dovezi în acest sens se referă la asimilarea 
voluntară a noilor sensuri. Din acest motiv, va trebui să fim foarte atenți când 
încercăm să extrapolăm aceste efecte asupra schimbărilor involuntare. Totuşi, 
se pare că majoritatea sensurilor noi sunt adăugate voluntar, astfel, aspectul 
emoțional pozitiv ar putea fi un fenomen destul de tipic. 

Căsătoria este un exemplu obişnuit pentru procesele de îmbogăţire a 
sensurilor vieții. Deşi tranziția pe care o presupune căsătoria poate implica 
procese dificile de adaptare, de cele mai multe ori ea generează stări de 
euforie. Aşa cum am arătat şi în capitolele anterioare, perioada imediat 
următoare căsătoriei este cea mai fericită din viața unei femei (de exemplu, 
Campbell, 1981). Iubesti şi eşti iubită, sentimentele de libertate şi de optimism, 
de bucurie că eşti în viață, sunt foarte intense în această etapă (Rubin, 1976). 

Un nou loc de muncă este un alt exemplu de tranziție care implică 
atribuirea unor sensuri noi vieții. Primele săptămâni petrecute la locul de 
muncă au o tentă emoțională pozitivă, plăcută. Seamănă cu starea emoțională 
caracteristică „lunii de miere” (Helmreich, Sawin şi Carsrud, 1986). Multi se 
apucă de noua muncă plini de ambiţie, cu aşteptări favorabile şi idealiste şi 
cu un optimism entuziast (de exemplu, Cherniss, 1980). Chiar dacă traseul 
ocupational pare lung si dificil, începutul este de multe ori caracterizat 
de emoții şi atitudini pozitive — sentimentul de schimbare, de bucurie şi 
aventură. Oamenii sunt fericiți când speră şi visează că viața lor adultă va fi 
fericită (Levinson, 1978}. 

Tranzitia la statutul de părinte are o serie de implicații negative, printre 
care se numără stresul şi tensiunea, cererile şi obligațiile, sentimentul că eşti 
legat pe veci şi pierderi în calitatea şi intimitatea mariajului. În ciuda acestor 
probleme, există o serie de semne care asociază euforia cu statutul de părinte. 
Cel putin emoțiile pozitive puternice pătrund printre necazurile şi dificultățile 
cu care se confruntă părinţii. Unul dintre semnele cele mai evidente este 
reducerea ratei suicidului în rândul celor care devin părinți - spre deosebire 
de multe alte tranzitii care implică aceeaşi cantitate de stres şi tensiune (vezi 
Baumeister, 1990; Hendin, 1982). Trecerea la statutul de părinte diferă de alte 
tranzitii stresante, prin faptul că oferă o serie de sensuri noi vieții, ceea ce ar 
putea compensa diverse aspecte problematice. 

Experiențele convertirilor religioase sunt şi ele recunoscute pentru 
fascinația şi pentru starea de beatitudine care le însoțesc. Timp de mai 
multe decenii s-au studiat experiențele de convertire religioasă petrecute 
în adolescenţă. Rezultatele ne oferă o imagine destul de exactă a ceea ce se 
întâmplă în aceste procese. Asemenea experiențe pot apărea fie după ce o 
persoană îmbrățișează o nouă credinţă, fie după ce dezvoltă o relație mai 
profundă cu credința care, în primă instanță, nu o prea atrăsese. Perioada 
care precedă aceste convertiri este de cele mai multe ori marcată de depresie 
şi de o puternică senzaţie de vinovăție, precum şi de sentimentul că se comite 
un păcat. Experiența convertirii induce „o stare extatică de pace şi virtute” 
(Argyle, 1959, p. 61). Dacă persoana se alătură unui nou grup religios, apare 
deseori o perioadă similară lunii de miere, plină de fericire şi de efervescenţă 
spirituală, perioadă în care noul convertit jubilează la ideea că orice faptă, 
oricât de măruntă, este înțeleasă acum în contextul marelui plan divin 
(Rothmaun, 1988, pp. 208-209; de asemenea, Paloutzian, 1981). 

Experiențele religioase ale sclavilor prezintă aceleaşi tipare care pot fi 
regăsite şi printre adolescenți. O perioadă de singurătate, tristeţe, anxietate, 
sentimentul de vinovăţie vor face loc unei senzații puternice că poți fi iubit 
şi acceptat de Dumnezeu. Cel care s-a convertit este cuprins de iubire şi de 
compasiune. Sclavii retineau data convertirii lor transformând-o într-o ocazie 
de sărbătoare specială (Raboteau, 1978). 

Ca să putem înțelege în profunzime schimbările emoționale intense 
care însoțesc deşteptarea spirituală/ religioasă, ar fi util să investigăm cazuri 
individuale. Un studiu de caz detaliat al unei puternice convertiri religioase 
a fost oferit de James Fowler (1981). O femeie, numită Mary, dusese o viață 
considerată imorală şi iresponsabilă. Se droga, a avut câteva tentative de 
suicid, avea o viață sexuală promiscuă, trăia în concubinaj (ceea ce în anii 
1950 era considerat imoral), fura din magazine şi aşa mai departe. Sub efectul 
unui drog ilegal (LSD), Mary a avut o revelație religioasă. „Mi s-a revelat 
într-un fel atât de real... faptul că singurul nostru scop pe pământ trebuie să 
fie adorarea şi slăvirea lui Dumnezeu - că întregul nostru scop este să fim 

pătrunşi de spiritul său sfânt şi să îl slăvim” (Fowler, 1981, p. 220). Putin 
mai târziu, Mary a început să exploreze doctrinele creştine, dându-şi seama 
că, prin asemenea incursiuni, lucrurile încep să prindă contur şi să aibă sens 
într-un fel nou, mai intens. 

După aceste experiențe, au avut loc alte intervenții divine pentru Mary, 
care aveau rezultate la fel de pozitive. În timpul unei căsnicii dezastruoase, 
lucrurile s-au agravat serios. Mary şi-a adus aminte mai târziu cum soțul 
ei stătea în fața clădirii în care locuiau şi urla în gura mare, înjurând-o, 
vorbindu-i obscen în auzul tuturor vecinilor. În acel moment, l-a auzit pe 
Dumnezeu spunându-i: „A fost de ajuns” (p. 236), ceea ce a umplut-o de pace 
şi linişte. (La putin timp după aceste evenimente, Dumnezeu i-a dat voie să 
şi divorțeze). Astfel, întreaga ei viață şi emoțiile ei au fost schimbate în bine 
când a început să vadă lucrurile din perspectiva lui Dumnezeu şi a început să 
simtă compasiune din partea divinității. 

Sursele cele mai elocvente ale farmecului inerent sensurilor noi sunt 
relatările comuniştilor din compilaţia lui Crossman (1987). Aceste persoane 
povesteau aderarea lor la comunism în termeni de optimism, fericire, 
cunoaştere de sine şi o înțelegere atotcuprinzătoare. Perioada anterioară 
fusese destul de tristă pentru aceste persoane (ceea ce ne aduce aminte de 
stările de depresie resimtite de adolescenții care mai târziu s-au convertit). 
Aceşti oameni au vorbit despre „disperarea lor privind valorile occidentale” 
(p. 4) şi despre teama de fascism. Considerau nou-formata republică a Uniunii 
Sovietice ca fiind „regatul lui Dumnezeu pe pământ” (p. 4), „vestitorul unei 
noi ere” (Fischer, p. 199) sau o utopie care se transforma în realitate (Gide, p. 
180). 

Îmbrăţişarea comunismului a avut două tipuri de efecte principale. 
Primul se referă la faptul că lumea părea să aibă sens. Probabil că rezumatul 
lui Arthur Koestler este cel mai potrivit pentru a descrie acest lucru: „Noua 
lumină pare să strălucească din toate direcțiile tocmai pe teasta omului; 
întregul univers se potriveşte într-un tipar, la fel ca piesele unui joc de puzzle, 
care se asamblează ca prin minune. De acum încolo, fiecare întrebare are 
răspuns, iar îndoielile şi conflictele țin de un trecut zbuciumat, când omul 
trăia într-o ignoranță totală, în lumea insipidă şi incoloră a celor care nu ştiu” 
(p. 23). 

A doua consecință are implicații emoționale şi mai puternice. Fazele 
inițiale de bucurie au fost urmate de sentimente durabile de seninătate şi 
calm, combinate cu entuziasm şi optimism. Koestler povesteşte despre „pacea 
sufletească şi seninătatea convertitului” (p. 23) şi despre absența vinovatiei 
(„o conştiinţă curată şi binecuvântată”, chiar şi după comiterea unor fapte 
ilegale şi imorale; p. 33). Richard Wright, un autor american de culoare se 
gândeşte cu nostalgie la vremurile în care fusese comunist şi este fericit că 
scrierile sale au fost publicate, deoarece nu credea că va mai avea vreodată 

pasiunea, speranța, credința şi devotamentul pe care le-a avut pe vremea 
respectivă şi nici puterea şi claritatea emoțională pe care le-a cunoscut atunci 
(1987, p. 162). 

Deci, în general, perioadele imediat următoare găsirii noului sens sunt 
adesea asociate cu emoții pozitive intense. Lumea şi viața par să aibă sens 
într-un fel nou, iar această descoperire induce stări extatice. Aceste dovezi 
sunt în concordanţă cu ipoteza potrivit căreia gestionarea emoțiilor este una 
dintre funcţiile principale ale sensului. Îmbrățişarea unui set nou de sensuri, 
cum ar fi cele aferente unei credințe sau unui rol nou, se dovedeşte adesea a fi 
o modalitate puternică prin care persoana poate induce stări afective pozitive. 
Se pare că recunoaşterea neaşteptată a faptului că, în sfârşit, lumea are sens 
este o sursă importantă de emoții pozitive. Acest lucru poate fi considerat 
imaginea în oglindă a ceea ce am descris în capitolul anterior despre suferință: 
senzația că lumea nu mai are sens este o sursă importantă de emoții negative. 


Mentinerea devotamentului, evitarea disonantei 


De multe ori, cei care au părăsit recent o mişcare, o relație sau un rol 
vor spune că au fost duşi pe căi greşite. Ei susțin că cineva i-a păcălit sau 
le-a făcut promisiuni false. Scenariul implicit este că au fost atraşi de nişte 
promisiuni tentante, dar nesincere, iar când şi-au dat seama de duplicitate, 
au plecat. 

Ar putea exista un dram de adevăr în toate relatările acestea, însă nu 
pot fi considerate întru totul corecte. Oamenii nu sunt participanți pasivi la 
ceea ce li se întâmplă. Nu sunt în totalitate pasivi nici măcar cu privire la 
iluziile despre implicarea lor în toate poveştile acestea. În capitolul anterior, 
despre fericire, am văzut că oamenii construiesc şi mențin în mod activ iluziile 
pozitive; de fapt, oamenii se pricep foarte bine la aceste activități. Aceleaşi 
abilități sunt folosite şi în cazul rolurilor, al relațiilor şi al implicărilor pe care 
aceştia le au. Un grup sau o mişcare nu trebuie neapărat să îi înşele total sau 
partial pe cei care aderă. Tot ceea ce trebuie să facă este să le satisfacă nevoile 
emoționale şi să-i lase să se autoamăgească. 

Fiintele umane îşi menţin iluziile prin ignorarea informațiilor 
contradictorii şi a implicatiilor acestora. Când se întâmplă ceva care confirmă 
convingerile lor, ei rețin întâmplarea, se gândesc la ea şi o stochează împreună 
cu celelalte amintiri. Când se întâmplă ceva care infirmă ceea ce doresc ei 
să creadă, încep să deconstruiască lucrul respectiv şi nu se mai gândesc la 
implicații. Tin informaţia separată, izolată, fără să încerce să o lege de alte 
informații relevante sau găsesc o modalitate prin care o pot explica astfel 
încât aceasta să nu amenințe convingerea pe care o preferă. Aceste informații 

contradictorii se tin segregate, fără să aibă ocazia să fie asociate cu informaţii 
care au sens. 

Este destul de evident că oamenii pot suporta confruntarea cu 
evenimente izolate care contrazic convingerile lor bazale, atâta timp cât 
acestea nu creează un tipar coerent, puternic şi durabil. Oamenii sunt 
dispuşi să accepte ocazional şi deceptiile. Au expresii faimoase, populare, 
care exprimă această atitudine, cum ar fi clişeul legat de faptul că nu trebuie 
să câştigăm toate luptele sau că nu trebuie să avem aşteptări prea mari. 
Exceptiile pot fi tolerate atâta timp cât rămân excepții. 

Problemele şi piedicile izolate pot provoca in mod firesc emoții 
negative. Dar din nou, o doză ocazională de emoții negative este acceptabilă, 
câtă vreme nu se formează un tipar de nemulțumire. Cheia reglării acestor 
stări afective şi menţinerea iluziilor proprii constă în conceperea emoțiilor 
negative ca episoade izolate care nu sunt legate unul de celălalt. De exemplu, 
dovezile privind condiția de părinte arată că ființele umane sunt dispuse 
să tolereze emoții şi stări afective neplăcute, atâta timp cât tiparul general 
rămâne favorabil, şi continuă să creadă că ceea ce fac are valoare pozitivă. 
Emotiile negative sunt considerate fragmente individuale, izolate şi niciuna 
nu poate fi comparată cu tiparul amplu al emoțiilor pozitive şi al progresului. 

Procesele de menținere a angajării prin hrănirea iluziilor au fost 
elocvent descrise de diverşi foşti comunişti. Koestler povesteşte că, după ce 
Partidul adopta o anumită poziție, orice critică sau dezbatere a acestei poziții 
era percepută ca „sabotaj deviationist”. Din acest motiv, toate discuțiile se 
axau pe acordul cu directivele partidului. „Ne străduiam să găsim fiecare în 
mintea noastră nu numai o justificare pentru ceea ce ni s-a prezentat, ci şi unele 
gânduri prin care ne puteam dovedi nouă înşine că, de fapt, dintotdeauna am 
fi fost de acord cu ceea ce ni se cerea. De cele mai multe ori, încercările noastre 
au fost încununate de succes” (p. 50). Partidul era considerat infailibil, atât 
din punct de vedere moral, cât şi logic, astfel că aderentii la partid reuşeau 
mereu să găsească modalități prin care să accepte şi să creadă ceea ce li se 
spunea. Acţiunile imorale ale partidului, care se întindeau de la minciuni şi 
distorsiuni până la intimidare, opresiune şi omor, erau acceptate ca modalități 
necesare pentru atingerea scopurilor. 

Atenţia selectivă era unul dintre factorii cei mai importanți. Koestler 
menționează cât de indignati erau noii convertiți la comunism în legătură cu 
nedreptatile societății capitaliste — însă nu ar fi scos o vorbă despre deportările 
şi execuțiile din țările comuniste (p. 71). Fischer relata că majoritatea 
comuniştilor fuseseră obsedati de defectele capitalismului, însă continuau să 
nu observe crimele similare comise în regimul comunist. Cu siguranță, erau 
conştienţi de ceea ce seîntâmpla, însă refuzau să admită că aceste lucruri făceau 
parte dintr-un tipar mai larg, mai cuprinzător. În cel mai bun caz, recunoşteau 
că multe dintre sacrificii erau necesare în momentul respectiv, dar credeau că 

toate aceste întâmplări nefericite urmau să se termine în curând. De exemplu, 
un val de execuții putea să le inducă un nivel considerabil de stres, dar îşi 
spuneau unul celuilalt că aceste decese erau simptomele tranziției (adică ale 
revoluției) şi nu ale comunismului. Revoluţia este de multe ori violentă, dar 
după ce revoluția îşi va atinge scopul şi comunismul îşi va ocupa poziția, nu 
va mai fi nevoie de asemenea incidente. 

De fapt, strategia de concentrare asupra viitorului şi ignorarea 
prezentului a fost menționată de mai mulți foşti comunişti. De exemplu, 
Stephen Spender îşi aduce aminte de un prieten comunist care „trăia în viitor, 
pentru el prezentul aparținea cruntului trecut pre-revolutionar” (p.235). 
La un moment dat, şi-a întrebat prietenul cu privire la procesele ruseşti 
„regizate“ care discreditau in mod serios încercările ruşilor de a dovedi 
vestului că justiția este corectă în Rusia. La început, prietenul acesta a stat o 
vreme pe gânduri, după care a spus că a renunțat de mult să se mai gândească 
la aceste procese. Refuzul de a reflecta asupra acestor evenimente conflictuale 
a-devenit o temă comună. Nu se trag concluzii, nu se observă implicațiile, 
deci sensurile sunt evitate. 

Alţii se gândeau la aceste evenimente care puteau fi extrem de 
contradictorii, dar au reuşit să găsească modalități prin care să le împace cu 
convingerile lor comuniste. Fischer a spus că „Deznodămintele care păreau 
dăunătoare Rusiei erau considerate efemere, erau interpretate într-un mod 
fals sau eliminate prin adoptarea altor soluții semnificative, compensatorii” 
(p. 203). Astfel, informaţiile disonante puteau fi ignorate sau cel putin 
aşa credeau adepții partidului, deoarece se refereau la aspecte care erau 
temporare şi irelevante. Spender descrie conflictele pe care le-a avut cu 
propria sa persoană, când încerca să găsească modalități prin care să-şi explice 
fenomenele care contraveneau credințelor sale comuniste. Koestler spune 
că a învățat să nu vadă realitatea aşa cum era ea, ci interpreta evenimentele 
„prin ceața unui miraj dialectic care camufla lumea reală” (34-35). Această 
procedură îi permitea să adapteze informația şi să o modeleze cu exactitate 
după tipare de gândire preconcepute (p. 60). 

Strategia evitării aspectelor paradoxale s-a transferat şi asupra relațiilor 
interpersonale. Aproape toți scriitorii incluşi în grupul lui Crossman au 
făcut referire la diverse tabu-uri majore care le impuneau să nu discute cu 
nimeni despre dezacordul cu directivele Partidului, acest lucru referindu-se 
mai ales la cei care îşi pierduseră credința în comunism. Koestler povesteşte 
că discuţiile purtate cu oponenți sau renegati erau considerate acte de 
„colaborare cu Puterile Răului” (p. 34). Ignatio Silone a fost profund marcat 
de „incapacitatea absolută a comuniştilor de a discuta onest opiniile care le 
contraziceau pe ale lor” sau de a concepe că un adversar poate fi „de bună 
credință” (p. 101). În relatările lui Wright, momentele sale cele mai neplăcute 
au fost cele provocate de foştii tovarăşi care au început să răspândească 

poveşti malitioase despre el, după ce a decis să se retragă din participarea 
activă la mişcarea comunistă. 

Sustinuta de grup sau de sistem, nevoia de coerență mintală şi-a exercitat 
efectul, înăbuşind orice posibil dezacord. Comuniştii îşi aduc aminte că se 
simțeau neloiali chiar şi în momentele în care luau în considerare posibile 
abordări contradictorii. Evitarea discuțiilor cu oponenții era doar o parte 
din acest proces. Spender, de exemplu, îşi aduce aminte că se simțea vinovat 
pentru conflictele sale personale legate de comunism, deoarece credea că 
partea din el care inducea aceste atitudini împotriva comunismului putea 
fi în secret aliată cu opresiunea capitalistă. Koestler oferă cea mai extremă 
ilustrare a teoriei echilibrului, în care comuniştii considerau că toți cei care 
nu îi susțineau activ erau împotriva lor. Prin definiție, îi considerau fascişti pe 
toți cei care nu erau comunişti. Chiar şi cei care au murit în închisori fasciste 
erau considerați susținători ai fascismului, cu excepția celor care s-au alăturat 
explicit comunismului. 

Comunismul nu este singura formă de devotament menținut prin 
evitarea sensului. Tipare similare apar şi în alte forme de dovezi. Potrivit 
relatărilor lui Vaughan (1986) legate de divorț, procesul de separare începe 
în momentul în care unul dintre parteneri începe, în secret, să fie nemulțumit 
de relație. De obicei, această persoană are retineri în a se confrunta direct cu 
nemulțumirea pe care o are, deoarece acest lucru ar putea avea efecte negative 
asupra viitorului: la început nimeni nu vrea să accepte ideea că relația s-ar 
putea termina cu un divorț. Soluția pe termen scurt este deconstruirea 
problemelor şi a conflictului, în aşa fel încât să poată fi percepute doar sub 
aspectul unor probleme specifice, imediate şi nu ca semne ale unor probleme 
mai profunde. 

Strategiile şi tiparele interpersonale îi ajută pe oameni să evite 
recunoaşterea insatisfactiei maritale. Partenerul nemulțumit evită să spună 
„Nu sunt multumit/a cu relaţia noastră”. În schimb, se va plânge de probleme 
minore sau cotidiene — obiceiurile personale enervante ale celuilalt, conflicte 
şi probleme minore. La rândul său, şi celălalt partener tinde să perceapă 
tiparul mai complex al acestor nemulțumiri şi, astfel, va răspunde pur şi 
simplu la nemulțumirile imediate ale celuilalt în aceiaşi termeni — adică la 
probleme minore, izolate şi nu la probleme grave. Astfel, divorțul începe cu 
certuri neînsemnate care ascund de fapt probleme mai mari. 

Este foarte posibil ca asemenea procese de evitare să opereze şi în 
cazurile în care persoanele îşi pierd locul de muncă. Newman a observat 
că multe persoane care au fost concediate „susțin de multe ori că, privind 
înapoi, ar fi trebuit să anticipeze ceea ce urma să se întâmple” (1988, p. 13). 
Poate că încercau doar să construiască o poveste coerentă, inventând amintiri 
legate de semnele de avertizare. Dar este la fel de posibil ca, la început, să fi 

încercat să evite conştientizarea semnelor care îi avertizau că, de fapt, cariera 
lor era în pericol. 

Tiparesimilare pot firegăsite şi în cadrulcultelorreligioase. Multe dintre 
aceste culte se izolează de lume, pe de o parte, pentru a-şi menține membrii 
departe de opinii contradictorii. Mai ales foştii membri (apostatii) trebuie 
condamnați şi evitati (de exemplu, Barker, 1988; Hall, 1988; Rothbaum, 1988). 
Aceste persoane devin creaturi satanice, demoni care amenință misiunea 
divină a cultului. Aproape întotdeauna ele sunt considerate ca fiind mai rele 
decât persoanele care nu s-au convertit. 

Când o persoană începe să fie nemulțumită de grupul religios căruia 
îi aparține, la început tinde să izoleze aceste sentimente şi să evite să se 
gândească la implicațiile evenimentelor deranjante (de exemplu, Jacobs, 
1984). Acest proces este facilitat şi de credință. Oamenii cred că liderul religios 
ştie ce face: „Tot ceea ce face liderul este considerat un proces intenționat de 
învățare: în cazul în care membrii grupului consideră că este dificil să accepte 
ceea ce se întâmplă, vor începe să dea vina pe incapacitatea lor de a înțelege 
semnificația celor întâmplate” (Rothbaum, 1988, p. 209). Un astfel de răspuns 
este o ilustrare dramatică a credinței în mitul sensului suprem. Persoana îşi 
impune să creadă că aceste aspecte au un sens pozitiv, chiar şi în cazul în care 
acest lucru nu este deloc evident. Persoana continuă să îşi spună că trebuie să 
existe un motiv solid pentru ceea ce se întâmplă. 

Astfel, ființele umane cooperează activ pentru menținerea iluziilor 
pozitive despre sursele importante de sens din viața lor. Se consideră că temele 
majore de sens nu pot fi puse sub semnul întrebării. Oamenii îşi permit să se 
întrebe doar dacă anumite gânduri, emoții, evenimente şi acțiuni particulare 
sunt compatibile cu aceste teme ample de sens. De multe ori şi justificările 
sunt concepute astfel încât răspunsurile să fie pozitive (vezi mai ales Gide, 
1987). Disonanta cognitivă este evitată prin refuzul acceptării posibilelor 
inconsecvente. Orice ar putea contrazice sensurile ample este reinterpretat, 
deconstruit, tratat izolat, considerat fie irelevant, fie o aberaţie. 


Cristalizarea nemulțumirii 


Soluția prin care se poate evita disonanta constă în încercarea de a nu 
observa tiparul complex de probleme şi contradicții. Oamenii reuşesc destul 
de bine să tolereze frustrările, dezamăgirile, amânările sau alte aspecte 
negative care s-ar putea acumula de-a lungul căutării succesului şi fericirii. 
Pe de altă parte, tolerează mult mai greu aceste sentimente dacă le percep ca 
făcând parte dintr-un tipar permanent, stabil de nefericire. 

Sensul este o problemă de asociere — proces prin care aspecte izolate 
sunt legate astfel încât să formeze tipare complexe. Dacă singurul tipar 

amplu este cel de fericire şi optimism, atunci evenimentele contradictorii 
izolate pot fi respinse şi considerate nişte probleme şi necazuri minore. Orice 
problemă poate fi considerată minoră sau trivială în comparație cu totalitatea 
aspectelor pozitive. 

Totuşi, pasul crucial apare în momentul în care aceste evenimente 
contradictorii se asociază şi formează un tipar de gânduri negative, disonante. 
Acest proces ar putea fi denumit cristalizarea nemulțumirii. Diferența dintre 
starea subiectivă de dinainte şi de după această cristalizare s-ar putea să nu 
aibă nicio legătură cu vreo modificare a cantității îndoielilor şi a emoțiilor 
negative. Ceea ce se modifică este faptul că aceste îndoieli şi emoții negative 
sunt acum conectate la un tipar mai complex de relații de sens, care, în loc 
să fie o simplă colecție de emoții şi de presimtiri negative (care privite izolat 
par minore şi nu comportă nicio semnificație mai complexă prin asocieri), 
contrazic aceste credințe formate la niveluri superioare. 

Această diferență poate fi foarte uşor ilustrată printr-o analogie 
militară. Evenimentele zilnice bune şi rele pot fi asemuite unui sistem militar. 
În mod normal, status quo-ul este menținut prin colaborarea eficientă a tuturor 
acestor aspecte pozitive, la fel ca în armată, în timp ce aspectele negative sunt 
ținute izolate. Este ca şi cum soldații inamicului ar ieşi pe rând, câte unul, 
pe câmpul de luptă să se lupte cu armata care este în apărare. Ca urmare, 
fiecare soldat inamic este înfrânt. Amenințarea reală apare în momentul în 
care soldaţii inamicului se unesc şi formează o armată care ar putea înfrânge 
armata apărării. 

Aşa cum am arătat deja, membrii oricărui grup religios sau cult pot 
supraviețui dacă ignoră îndoielile şi percepțiile proprii şi dacă reuşesc să 
susțină convingerea că tot ceea ce se întâmplă face parte dintr-un plan divin 
sau aparține eforturilor binevoitoare ale liderului. Pentru aceşti membri, 
schimbarea crucială apare în momentul în care nu îşi mai pot înlătura toate 
îndoielile prin această metodă. De exemplu, femeile din multe grupuri 
religioase netraditionale sunt subordonate radical membrilor masculini ai 
grupului şi primesc sarcinile tipic feminine de a găti, a spăla şi de a avea grijă 
de bărbați. La început, acceptă această poziție, percepând-o ca făcând parte 
dintr-un plan divin, dar, la un moment dat, ar putea să înceapă să considere 
că situația este nedreaptă. Ca urmare, vor începe să-şi considere situația 
ca făcând parte dintr-un tipar general de lipsă de respect şi de exploatare 
(Jacobs, 1984). 

Alți membri ai unor asemenea grupuri se aşteaptă la un progres utopic 
măreț. Prezentul poate fi considerat o simplă etapă regretabilă a unui proces 
care tinde spre realizări mai înalte. Totuşi, la un moment dat, ar putea deveni 
evident că progresul nu poate fi realizat în totalitate sau nu poate avea loc 
destul de repede, astfel că membrii grupului încep să-şi dea seama că gruparea 
lor religioasă nu va putea reforma lumea. Această observaţie va schimba totul. 

Până în acest moment, problemele şi nemulțumirile percepute prin prisma 
unui status quo erau considerate necazuri temporare, dar din acest moment, 
încep să devină permanente. Această percepție eronată a modului în care 
se schimbă lumea, combinată cu percepția acțiunilor liderilor ca fiind total 
contradictorii cu idealurile simbolice religioase pe care le propovăduiesc, 
devin factori esenţiali în decizia de a părăsi cultul (Wright, 1984). 

Comuniştii occidentali care au vizitat Uniunea Sovietică au trecut prin 
schimbări similare. André Gide a rupt-o cu comunismul după una dintre 
vizitele celebre în această țară. Gide a constatat că interzicerea exprimării 
libere, inegalitatile frapante în ceea ce priveşte nivelul de trai şi deținerea 
puterii, precum şi alte aspecte semănau foarte mult cu trăsăturile negative 
ale societății capitaliste. Mai târziu, Gide declara că ar fi tăcut atât timp cât ar 
fi putut crede în progres, în schimb, a ajuns să creadă că în Rusia condiţiile 
de viata se înrăutățeau treptat. Cu alte cuvinte, aceleaşi probleme ar fi fost 
tolerabile în contextul îmbunătățirii condițiilor de viață, dar ele au devenit 
intolerabile imediat după ce au fost percepute ca făcând parte dintr-un tipar 
permanent. 

Louis Fischer a vizitat de două ori Uniunea Sovietică, iar contrastul 
dintre cele două vizite l-a mişcat profund. Prima vizită a avut loc la scurt 
timp după Revoluţia Rusă. Cu ocazia acestei vizite, Fischer a observat 
răspândirea optimismului şi a speranţei, în ciuda condițiilor de trai extrem 
de dificile. Nouăsprezece ani mai târziu s-ar putea ca aceleaşi condiții să nu fi 
devenit obiectiv mai rele, dar semnificaţia lor s-a schimbat. La a doua vizită, 
Fischer nu a mai reuşit să observe acelaşi optimism şi aceeaşi speranță, ci 
mai degrabă teamă, cinism, egoism şi alte tipare la fel de dezagreabile. Este 
dificil de stabilit dacă ceea ce s-a schimbat a fost atitudinea lui Fischer sau a 
poporului rus (sau a ambelor părți), însă implicaţiile sunt aceleaşi în ambele 
cazuri: condiții similare pot produce sensuri profund diferite, în funcție de 
modul în care sunt percepute — ca aberaţii temporare sau ca tipare stabile, 
permanente. Perceperea lor sub forma unor tipare stabile, permanente, 
constituie cristalizarea nemulțumirii, ceea ce reprezintă un pas important în 
schimbările din viata. În cazul lui Fischer, această percepție a fost urmată de 
desprinderea de doctrinele comuniste. 

În cazul divorțului, se pot regăsi tendințe similare: de la perceperea 
unor cazuri izolate de conflicte şi nemulțumiri, fără nicio legătură între ele, 
până la perceperea lor într-un tipar amplu, care comportă toți indicatorii 
unei căsnicii nefericite. Vaughan (1986) şi-a început interviurile rugându-şi 
participanţii să identifice momentul în care au început să simtă că ceva nu 
este deloc în regulă cu relația lor. De cele mai multe ori, răspunsurile erau 
împărțite în două etape majore. La început, au trecut printr-o perioadă în 
care au avut momente de furie, de dezamăgire şi conflicte, după care aceste 
evenimente izolate s-au cristalizat într-un tipar general de nemulțumire în 

legătură cu relația. La început, aceste percepții fuseseră considerate irelevante 
sau simple probleme de adaptare la viața de cuplu cu care partenerii urmau 
să se obişnuiască. 

Dar, într-un moment critic, persoana şi-a dat seama că problemele sunt 
mult mai profunde şi mai stabile decât credea. Avuseseră loc prea multe 
conflicte şi deziluzii ca să poată fi considerate în continuare izolate. În alte 
cazuri, revenirea aceloraşi probleme a pus sub semnul întrebării convingerea 
că totul urma să se îndrepte după ce vor face unele schimbări. În acel moment, 
persoana recunoştea că era profund nemulțumită de relația sa. 

La fel, studiul condus de Helen Ebaugh (1988a) asupra investigării 
proceselor de renunțare la roluri a evidenţiat faptul că, în majoritatea cazurilor, 
la început, participanţii nu reuşeau să-şi formuleze clar nemulțumirile. În 
fazele incipiente, au simţit probabil o nemulțumire şi o insatisfactie vagă, 
referitoare la o serie de probleme aparent minore. Doar mai târziu această 
stare s-a cristalizat într-o expresie a insatisfactiei în legătură cu rolul deținut. 

Cristalizarea nemulțumirii nu înseamnă neapărat că persoana va 
părăsi grupul sau relaţia. Însă, de cele mai multe ori, reprezintă începutul 
reconsiderării profunde a situației. Persoana evaluează opțiunile şi 
alternativele de care dispune, iar mulți vor începe în mod activ să caute 
alternative. De exemplu, comuniştii, în fazele de îndoială, petreceau 
perioade lungi blocaţi în conflicte interpersonale în care uneori reconsiderau 
unele dintre dovezile neliniştitoare pe care nu le luaseră în considerare în 
perioadele de devotament. La fel, unul dintre cercetătorii care investighează 
divorțul susținea că nu a cunoscut niciun bărbat care să părăsească o căsnicie 
înainte să fi cunoscut o altă femeie la care să se poată duce (Lyman, 1971). 
Deşi este o exagerare, această generalizare surprinde o dorință comună de a 
găsi pe cineva de rezervă înainte de a pune capăt unei legături maritale. Cei 
care se gândesc serios la divorț încep să caute activități şi relații alternative cu 
ajutorul cărora tranziția, divorțul, ar putea decurge mai lin (Vaughan, 1986). 

Cristalizarea nemulțumirii determină reevaluarea relației şi a 
devotamentului. Problemele izolate, frustrările şi zilele proaste pot fi ignorate, 
fiind considerate piedici simple care nu afectează serios satisfacția generală 
sau devotamentul. Însă un tipar amplu de probleme şi de frustrări induce 
niveluri mai complexe de sens care declanşează întrebarea dacă aspectele 
pozitive reuşesc să aibă un efect mai puternic decât cele negative. Calculele 
persoanei referitoare la întrebarea dacă merită sau nu să se implice în relație 
nu mai pot face abstracție de complexitatea şi de dimensiunea problemelor. 
Majoritatea căsătoriilor pot face față câtorva zile proaste, dar când zilele 
proaste durează un an, persoanele implicate ar putea începe reevaluarea 
situației şi să-şi pună întrebarea dacă relația merită continuată. 

Nivelurile mai complexe de sens implică adesea compararea 
circumstanțelor cu standarde abstracte sau cu principii generale. Deciziile 

negative la aceste niveluri complexe implică de cele mai multe ori concluzia că 
dorințele şi nevoile persoanei nu sunt satisfăcute. De exemplu, comuniştii au 
decis să părăsească partidul, când şi-au dat seama că practicile şi organizarea 
nu sunt suficient de compatibile cu speranțele şi cu scopurile lor personale 
(Crossman, 1987). Oamenii părăsesc grupurile religioase, după ce ajung la 
concluzia că nu beneficiază din punct de vedere spiritual sau dacă grupul 
religios nu atinge ceea ce şi-a propus şi nu reuşeşte să schimbe lumea (de 
exemplu, Jacobs, 1984; Wright, 1984, 1988). Alții părăsesc grupul căruia îi 
aparțin în momentul în care îşi dau seama că doctrinele instituționale nu mai 
sunt compatibile cu stilul de viață pe care şi l-au ales, chiar dacă continuă să 
creadă în doctrinele religioase şi să mențină legături emoționale cu biserica şi 
cu membrii săi (Albrecht şi colab., 1988; Hadaway şi Roof, 1988). Divorturile 
sunt de multe ori inițiate de decizia unuia dintre parteneri care consideră 
că mariajul nu reuşeşte să îi satisfacă aşteptările, dorințele şi nevoile (de 
exemplu, Vaughan, 1986). De fapt, rezultatele arată că rata divorturilor creşte 
în-momentul în care oamenii încep să aibă aşteptări ridicate de la căsătorie 
(de exemplu, Price şi McKenry, 1988). 

Toate aceste decizii depind de recunoaşterea unui set mare de factori 
sau de emoții negative. Atâta timp cât nemulțumirea este considerată un 
aspect fragmentar sau momentan, nu se vor lua asemenea decizii negative. 


Incidentul declanșator 


Când oamenii încep să descrie procesul prin care au început separarea de 
partener, povestirile lor fac referire foarte deslaun incident central care pare să 
fi declanşat decizia. Trebuie să fim destul de sceptici când analizăm asemenea 
relatări, deoarece ar putea fi rezultatul unor distorsionări retrospective. 
Adesea, evenimentul declansator pare să fie banal sau neînsemnat. Este posibil 
ca aceste evenimente să fie doar amorse ale amintirilor — elemente cărora li se 
atribuie retrospectiv mai multă importanţă decât au avut în realitate. În caz 
contrar, aceste incidente ar fi putut precipita separarea, dar aceasta nu a fost 
indusă de cauze minore. Mai degrabă, am putea spune că este vorba despre 
ceea ce simbolizează sau ce accentuează aceste aspecte minore. Incidentele 
declanşatoare au contribuit la cristalizarea nemulțumirii; adică, probabil au 
condus la o serie de introspectii care au relevat ulterior un tipar mai amplu 
de nemulțumire. Din acest motiv, incidente aparent banale pot determina o 
persoană să ia o decizie majoră. 

Membrii grupurilor religioase îşi aduc adesea aminte de un eveniment 
particular care i-a îndemnat să ia decizia de a părăsi grupul. Uneori, acest 
eveniment critic implică respingere, abuz, exploatare sau constrângere, 
care contribuie la cristalizarea nemulțumirii (Jacobs, 1984). În unele cazuri, 

obligarea aderentelor la cult de a intretine relatii sexuale cu liderii grupului 
era percepută ca fiind nedreaptă, însă dacă femeia se opunea acestor 
impuneri putea fi ostracizată sau i se retrăgeau beneficiile spirituale. Aceste 
lucruri dădeau naştere la un ciclu al nemulțumirilor, care, la un moment dat, 
o puteau determina pe femeie să părăsească grupul (Jacobs, 1984). 

În cazul altor membri ai cultului, incidentul declanşator căpăta o formă 
dramatică: grupul religios era incapabil să îşi atingă scopurile, liderii nu 
erau potriviti sau nu erau suficient de idealişti, nu se potriveau cu imaginea 
pe care o promovaseră despre ei înşişi sau individul nu reuşea să obțină 
beneficiile spirituale pe care le anticipase. Un cercetător a intervievat zeci de 
persoane, foşti membri ai unor culte şi a observat că foarte multe persoane 
care au părăsit grupul au avut o relatare similară povestii pentru copii despre 
noile haine ale împăratului (Rothbaum, 1988, p. 216). Conform relatării lor, 
incidentul declanşator era un eveniment (de cele mai multe ori minor) care 
i-a determinat să îşi dea seama că sensurile supreme promise de doctrinele 
grupului religios erau inexistente. 

Persoanele foarte devotate unei doctrine religioase sunt foarte expuse 
unor cristalizări dramatice ale nemulțumirii, deoarece rolul credinței este un 
aspect extrem de important în religie. Li se impune adesea să creadă că există 
o serie de explicaţii, de motive, scopuri şi sensuri care le sunt necunoscute. 
Este vorba de fapt despre o variantă extremă a mitului sensului suprem. 
De-a lungul timpului, aceste persoane ar putea ajunge în situația în care să 
se îndoiască de existența acestor motive şi scopuri supreme, ascunse. Un 
eveniment declanşator ajunge să prezinte mitul sensului suprem sub forma 
unui simplu mit. Prin acest eveniment se confirmă îndoielile persoanei, 
după care aceasta începe să reinterpreteze totul prin prisma unor explicații 
familiare, evidente şi inteligibile. Motivul pentru care trebuie să speli zilnic 
podeaua nu este unul care ar aduce beneficii spirituale misterioase, ci, mai 
degrabă, este dorința liderului de a avea podele curate şi pe cineva care să 
facă acest lucru gratis. Asemenea observații pot avea un efect devastator 
asupra devotamentului personal. Nu podelele, ci semnificația pe care o dețin 
ele pentru implicarea ta personală în viața grupului te determină să pleci. 

De multe ori, şi relatările foştilor comunişti subliniază incidente 
dramatice care au declanşat nemulțumirea lor față de comunism. În unele 
cazuri, este vorba despre un eveniment politic major, cum ar fi înăbuşirea 
brutală a revoltei din Kronstadt sau semnarea pactului dintre nazişti 
şi sovietici. În alte cazuri, este vorba de experiențe personale, cum ar fi 
deziluziile avute cu ocazia vizitelor în Uniunea Sovietică. Silone a descris 
participarea la o întâlnire comunistă internațională la nivel înalt, cu ocazia 
căreia a fost rugat să recomande — pe nevăzute — o rezoluție prin care se 
dezaproba un document. Presiunea de a fi de acord cu grupul, chiar şi în 

cazul unei incorectitudini intelectuale, l-a dezgustat şi a grăbit decizia lui de 
a o rupe definitiv cu comunismul. 

În cazul divorțului, evenimentele dramatice erau de cele mai multe ori 
factorii care au accelerat separarea. În multe cazuri, în spatele acestor decizii, 
stăteau pregătiri îndelungate, deşi decizia părea spontană. Persoana care 
iniția separarea încerca să-şi manipuleze partenerul, să îl determine să spună 
sau să facă ceva care să grăbească separarea sau chiar să îl determine să plece 
(Vaughan, 1986). 

În urma studiilor de rol efectuate de Ebaugh (1988a), au reieşit 
câteva tipuri de „momente de cotitură”. Pe primul loc se află evenimentul 
declanşator care a determinat cristalizarea nemulțumirii. Astfel, un conflict 
marital sau descoperirea infidelitatii celuilalt forța persoana să simtă o 
nemulțumire mai mare în legătură cu mariajul. La fel, în unele cazuri, 
momentele de cotitură luau forma „ultimei picături”, moment în care se 
ajunge la o acumulare de prea multe nedreptati şi insulte. (Probabil că ultima 
picătură îndeplinea şi funcția de indiciu pentru cristalizarea nemulțumirii). 
Un alt tip de eveniment îi oferea persoanei o scuză potrivită, prin care putea 
să-şi manifeste nemulțumirea acumulată de-a lungul timpului (care fusese 
deja identificată ca atare). Aşa cum am văzut mai înainte, nemulțumirea în 
sine nu este întotdeauna suficientă pentru inițierea schimbării, iar ființele 
umane au de multe ori nevoie de justificare ca să poată ieşi dintr-o relație. În 
mai multe situații, îmbolnăvirile sau problemele de sănătate i-au determinat 
pe oameni să abandoneze cariera care nu le mai făcea plăcere. În multe cazuri, 
problema de sănătate s-ar putea să nu necesite pensionarea, de exemplu, dar 
oferă şansa terminării carierei într-un mod onorabil, care poate fi acceptat de 
toată lumea. 

Tranziţiile involuntare contin şi ele evenimente declansatoare. 
Managerii sau directorii concediati au amintiri foarte vii despre ziua în care 
au fost dati afară de la serviciu (Newman, 1988). Ei şi-au repetat în minte 
scena de mai multe ori în timpul şomajului. În multe situații, aceste reluări 
au fost însoțite de un regret foarte puternic pentru că nu au scos nicio vorbă 
sau nu s-au descărcat pentru ultima dată. Aceste persoane îşi dau seama că 
asemenea gesturi nu ar fi modificat rezultatul, dar privind în urmă, cred că 
le-ar fi oferit totuşi un pic de satisfacție. Simteau că această supunere pasivă, 
fără să se fi apărat sau să fi avut remarci sarcastice, fără să fi protestat îi 
împiedica să considere acest subiect închis odată pentru totdeauna. 

Astfel, multe dintre pierderile de sens sunt asociate cu amintiri 
foarte vii despre evenimentul declanşator. În unele cazuri, cum ar fi scena 
concedierii, incidentul în sine este foarte important chiar şi dintr-un punct de 
vedere obiectiv. În alte cazuri, privit obiectiv, incidentul ar putea fi minor sau 
banal, dar are o mare valoare subiectivă, deoarece simbolizează respingerea 
sensului. 

Rescrierea povestii 


Uneori, persoana evaluează situația, include opțiunile şi alternativele 
de care dispune şi ajunge la concluzia că nu este cazul să schimbe ceva. De 
exemplu, divorțul este mai putin probabil în grupurile care nu au prea multe 
alternative disponibile, cum ar fi cazul casnicelor (de exemplu, Blumstein şi 
Schwartz, 1983). Nemulțumirea lor se cristalizează, însă ele ajung la concluzia 
că se descurcă mai bine în situația actuală decât dacă ar divorța. Deci rămân. 

În aceste cazuri, accentul cade pe cei care decid să se separe. Pentru 
ei, următoarea sarcină este să găsească ceva prin care îşi pot justifica decizia 
de a pleca. Acest proces poate să înceapă după ce a avut loc evenimentul 
declanşator, dar, de multe ori, începe cu mult înaintea acestuia, iar 
evenimentul declanşator convinge persoana că este momentul să reconsidere 
această abordare nouă. 

În perioada în care se păstrează ataşamentul fata de partener, oamenii 
sunt foarte atenți cum îşi selectează informațiile. Aleg acele evenimente care 
se potrivesc cu convingerile lor şi îi încurajează să continue să fie devotați 
relației. Pe de altă parte, ignoră sau deconstruiesc toate aspectele negative al 
relației sau ale rolului pe care îl dețin. 

Însă toate acestea se modifică în momentul în care persoana decide 
să părăsească grupul, credința sau relația. Distorsiunile de care se folosea 
în prealabil s-ar putea schimba total. În loc să caute motive pentru care să 
poată rămâne, începe să caute motive pentru care ar putea pleca. Deoarece de 
multe ori asemenea decizii sunt luate extrem de greu, nevoia de distorsionare 
a perceptiilor ar putea deveni şi mai acută decât în cazul celor care doresc să 
rămână devotați. Sursa sensului care este lăsată în urmă trebuie discreditată 
din toate punctele de vedere. Dacă persoana ar continua să vadă orice aspecte 
pozitive, ar însemna că, de fapt, lasă loc disonantei. 

Nevoia de a justifica părăsirea celuilalt sau a grupului poate duce la 
distorsiuni semnificative în grilele interpretative ale persoanei. Acesta este 
unul dintre motivele pentru care naratiunile celor care au părăsit un grup 
religios sau au divorțat trebuie privite cu scepticism (mai ales cele relatate 
imediat după ruptură, deoarece, adesea, oamenii cred că este cazul să descrie 
situația într-o lumină cât mai sumbră). De exemplu, atitudinea publicului 
american fata de cultele religioase moderne a fost extrem de negativă o vreme, 
probabil şi datorită relatărilor exagerate ale unor foşti membri care descriau 
viața din interiorul grupului religios respectiv în termeni de degradare, 
exploatare, spălare de creier, promiscuitate sexuală şi alte asemenea aspecte 
nefavorabile. Mai târziu, cercetările riguroase au relevat măsura în care aceste 
naratiuni au reuşit să exagereze şi să distorsioneze realitatea (vezi mai ales, 
Bromley, 1988; Hall, 1988; Wright, 1988). Foştii membri trebuiau să-şi justifice 

plecarea. Astfel, povestirile lor ofereau o imagine extrem de greşită şi eronată 
a vieții cultului respectiv. 

Povestirile pe care oamenii le construiesc probabil că nu sunt relatări 
complete şi nici măcar corecte. Cu toate acestea, ele sunt esențiale pentru 
procesul de adaptare al persoanei în perioada de tranziție şi pentru 
reinterpretarea devotamentului. De exemplu, există dovezi statistice solide 
despre factorii care duc la divorţ, cum ar fi venitul familiei, istoria cuplului 
şi aşa mai departe. Însă, în momentul în care oamenii divorţează, rareori fac 
referire la aceşti factori, deşi cazul lor specific se potriveşte exact cu profilul 
statistic al divorțului (Price şi McKenry, 1988, p. 31). În schimb, poveştile lor 
proprii subliniază cauze mult mai individuale, personale şi particulare. 

De multe ori, oamenii cred că ruperea unei relații sentimentale necesită 
construirea unei relatări noi, total diferite, care descrie relația într-o lumină 
negativă. În prima variantă, imediat după separare, persoana care a inițiat 
separarea încearcă să se convingă că relația este atât de proastă, încât nu mai 
poate fi salvată. Acesta este procesul invers celui de formare a unei relații, 
când oamenii accentuează aspectele pozitive şi încearcă să le reducă pe cele 
negative (Vaughan, 1986). 

În narațiunea revizuită a relaţiei, partenerul este văzut într-o lumină 
total negativă. Experiențele comune plăcute sunt neglijate, iar conflictele şi 
dificultățile sunt accentuate şi exagerate (Vaughan, 1986). Atracția originală 
fata de celălalt este minimalizată. Dacă, la început, găsirea jumătății potrivite 
- un eveniment comparabil cu un adevărat miracol - a fost percepută ca 
un destin romantic, atracția inițială începe să fie descrisă ca un accident, o 
problemă legată de avantaje şi de confort şi aşa mai departe (Vaughan, 1986, p. 
31-33). Acum, chiar dacă partenerul face ceva drăguţ sau plăcut, se consideră 
că a făcut-o din motive ascunse, întâmplător sau accidental. Dar în cazul în 
care partenerul face ceva neplăcut sau jignitor, acest lucru este considerat ca 
fiind tipic, intenționat şi voit, reflectând de fapt motivele ascunse ale acestuia. 
Desigur, aceste tipare interpretative sunt opuse celor pe care le regăsim în 
cazul cuplurilor fericite, în care membrii tind să-şi minimalizeze reciproc 
comportamentele negative, considerând în acelaşi timp comportamentele 
pozitive ale partenerului ca fiind cele tipice (Holzworth-Munroe şi Jacobson, 
1985; Finchman, Beach şi Baucom, 1987). 

În general, persoana care plănuieşte să rupă o relație nu mai consideră 
că este necesar să păstreze iluziile pozitive despre relație, iluzii care, 
anterior, aveau funcția de a menține fericirea în cadrul cuplului. Ca urmare, 
această persoană poate adopta o atitudine critică față de partener sau fata 
de întreaga relație (Vaughan, p. 37). Celălalt partener, poate pentru prima 
dată, simte pericolul care ameninţă relația. Astfel, de multe ori răspunde la 
critici într-un fel prin care încearcă să compenseze neajunsurile sau să salveze 
relația, accentuând şi mai tare aspectele pozitive. În momentul în care are loc 

ruptura, cei doi ar putea avea păreri diametral opuse despre relație. Cel care 
inițiază separarea a ajuns să se convingă că relația este atât de proastă, încât 
nu merită să mai încerce să o salveze. În schimb, celălalt partener a dezvoltat 
o percepție atât de pozitivă despre relație, încât inițiativa celuilalt i se pare 
nedreaptă şi incomprehensibilă (Vaughan, 1986). Totuşi, şi acest partener va 
trebui să rescrie povestea relației lor şi să ajungă la concluzia că, într-adevăr, 
nu era potrivită. 

Partea de bază a rescrierii povestirii este reprezentată de necesitatea 
justificării. Din punct de vedere social, nu este acceptabil să îi dai pur şi 
simplu papucii partenerului de viață, doar fiindcă vrei ceva mai bun. Din 
acest motiv, persoana are nevoie de justificări. Una dintre sursele majore 
de justificare este nemulțumirea extremă față de relație. O altă sursă este 
reprezentată de utilizarea sinelui ca bază de valoare. Cercetările lui Vaughan 
(1986) au evidenţiat faptul că cei care plănuiesc să încheie o relație romantică 
au dezvoltat „o ideologie a sinelui” care accentuează nevoia de autoexprimare 
şi de împlinire a sinelui (astfel, este justificat să părăseşti o persoană lângă 
care nu ai reuşit să iti atingi aceste scopuri). Cultura occidentală a ajuns să 
justifice din ce în ce mai des calitatea unei relații pe baza contribuţiei sale la 
dezvoltarea sinelui; din acest motiv, oamenii simt că este absolut justificat să 
rupă o relație pe aceste considerente. 

Sinele ca bază de valoare poate şi fi el invocat în cazul în care o 
persoană doreşte să rupă relaţia cu un grup religios. Multe călugărițe care 
rup jurământul şi părăsesc ordinul justifică aceste acte pe baza „identității, 
împlinirii şi libertăţii personale” (Ebaugh, 1988b, p. 105). În general, cei care 
se dezic de o religie încep să devină din ce în ce mai devotați unei „etici a 
împlinirii personale” (Hadaway şi Roof, 1988, p. 34) şi altor atitudini care 
indică considerarea sinelui ca bază de valoare. 

Justificarea este o problemă şi pentru cel părăsit, mai ales dacă această 
persoană are de suferit în urma unor consecințe negative. În mod obişnuit, 
femeile sunt confruntate în urma divorțului cu o scădere drastică a nivelului 
de trai, aceasta având ca rezultat greutăți financiare cu care se confruntă 
împreună cu copiii lor. Multe dintre aceste femei reacționează la divorț şi la 
consecințele acestuia, prin cultivarea unei atitudini de superioritate morală. 
Acest lucru poate fi perceput în legătură cu viața lor anterioară, pe care o 
consideră prea orientată spre consum şi spre materialism. Noua atitudine 
poate să se datoreze şi comportamentului soțului, ale cărui întârzieri la plata 
pensiei alimentare devin semnul unui caracter cu defecte morale serioase 
(Newman, 1988). 

Concedierea de la locul de muncă determină căutarea sensului într-un 
fel similar celui specific altor tipuri de traumă?. Adică cei care şi-au pierdut 
locul de muncă au tendinţa să se angajeze într-un şir de examinări fără sfârşit 
ale evenimentelor din trecut; îşi schimbă necontenit explicațiile, iar privind 

în urmă, majoritatea acestor persoane reuşesc să construiască o poveste prin 
care se ajunge la concedierea lor (Newman, 1988). Fie o pun pe seama unor 
factori externi (cum ar fi discriminarea sau şefi de-a dreptul malefici) sau pot 
da vina pe ei înşişi. De justificare este nevoie şi în cazurile în care propriile 
acțiuni au dus la concediere. 

Părăsirea unui grup religios sau a unui cult este, de asemenea, un proces 
anevoios, iar de cele mai multe ori, indivizii reconstruiesc sensul grupului 
şi apartenenţa lor la grupul respectiv (de exemplu, Wright, 1988). De multe 
ori, problemele şi nemulțumirile care au fost anterior considerate minore 
ajung să fie percepute drept cauze majore pentru părăsirea grupului (Wright, 
1988). Una dintre reinterpretările tipice este aceea în care cultul este văzut ca 
un grup de idioţi exploataţi de un lider egoist care îi înşală. „Nu reuşesc să 
apropie pe nimeni de Dumnezeu. Au grijă doar de ei înşişi”, îi povestea unui 
cercetător un fost membru al unui cult despre membrii grupului căruia îi 
aparținuse (Jacobs, 1984, p. 169). 

Incidente sau tipare specifice sunt reinterpretate într-o lumină mai 
negativă. În unele cazuri, membrele unor grupuri religioase netraditionale 
intretin relații sexuale cu predicatorii, ceea ce majoritatea femeilor din grup 
consideră că reprezintă beneficii spirituale sau o onoare. Mai târziu, când 
rup legătura cu grupul, încep să recompună povestea şi consideră aceste 
episoade forme de exploatare sexuală (Jacobs, 1984). 

Procesul de reinterpretare a problemelor minore ca probleme majore 
a fost descris de câțiva foşti comunişti. Spender (1971) considera că este un 
adevărat „mister” modul în care comunişti devotați, care odinioară dețineau 
toate răspunsurile, pot deveni brusc foşti comunişti „motivând aceste 
schimbări de poziție exact prin obiecțiile de care dispuneau şi în prealabil, 
dar pe care nu le luaseră în considerare sau cărora le găseau tot soiul de 
explicații” (p. 256). 

Nu toată lumea reuşeşte să construiască asemenea scenarii negative, 
ca persoanele din exemplele oferite mai sus. Unele persoane părăsesc 
grupuri religioase, fără să aibă asemenea povestiri. Una dintre cercetări 
a relevat faptul că multe persoane care părăsesc un cult nu prea doresc să 
discute despre această experiență (în mod interesant, nici cei care părăsesc 
biserica tradițională nu doresc să povestească prea mult — de exemplu, Hoge, 
1988 despre catolicism), iar multi reuşesc să producă doar naratiuni vagi, 
fragmentare sau incoerente despre perioada în care aparțineau grupului 
(Wright, 1988). Există o serie de dovezi care arată că incapacitatea de a construi 
o relatare satisfăcătoare despre episodul părăsirii grupului este asociată cu o 
adaptare precară, însă dovezile de care dispunem deocamdată sunt departe 
de a fi concludente. 

Distorsionările din aceste relatări sunt evidente. Desigur, distorsiunea 
este profundă, iar cei care doresc să-şi păstreze căsătoria sau alte roluri 

intacte tind să distorsioneze percepțiile care susțin iluziile pozitive. Dar 
ruperea legăturii este şi mai problematică decât menţinerea ei — la urma 
urmei, societatea oferă un sprijin puternic şi disponibil oricui pentru a 
menține mariajul, dar mult mai putin în cazul inițierii divorțului. Astfel, 
nevoia de justificare şi rationalizare devine extrem de puternică. Ca urmare, 
interpretările construite în timpul procesului de separare pot fi distorsionate 
cu uşurinţă. 

Una dintre sursele cele mai subtile, dar în acelaşi timp şi mai influente 
de distorsionare este alegerea unui confident. Când cineva se gândeşte la 
posibilitatea de a divorța, ar putea avea nevoie de cineva (nu sotul/sotia) cu 
care să discute despre problemele maritale cu care se confruntă. Alegerea 
acestei persoane poate avea un impact puternic asupra deciziei pe care o va 
lua, deoarece confidentul ar putea descrie divorțul ca fiind absurd sau de 
neconceput sau ca singura soluție firească într-o asemenea situație intolerabilă 
sau undeva între aceste extreme. Mai precis, cei care se îndreaptă spre divorț 
tind să caute persoane care au divorțat la rândul lor sau care subliniază 
importanța autoexprimării şi a împlinirii sinelui, ca bază de valoare. Desigur, 
aceste persoane tind să sprijine înclinația de a pune capăt căsniciei (vezi 
Vaughan, 1986). 

Deci, în general, ființele umane par să aibă nevoie de explicații care au 
sens pentru a putea renunța la o sursă majoră de sens. De multe ori, persoana 
construieşte un scenariu care îi va susține decizia şi planul de acțiune pe 
care îl concepe. Nevoile de sens par să fie stimulate de trauma părăsirii unui 
grup sau a unei relații. Mai precis, justificarea este nevoia cea mai urgentă, 
deoarece încălcarea angajamentelor nu este acceptabilă din punct de vedere 
social. Oamenii construiesc retrospectiv naratiuni prin care pot justifica 
propriile lor acțiuni şi rezultatele acestora. 


Absența sensului 


Schimbările în viață implică de multe ori ruperea unor legături de 
asociere — adică, înlăturarea anumitor surse de sens din viața persoanei. 
Această debarasare de sens probabil că va lăsa în urmă un vid. Acest vid 
poate persista doar pentru o vreme, deoarece ființele umane găsesc sensuri 
noi provenite din alte surse prin care pot înlocui sensul pierdut. Totuşi, 
îndepărtarea surselor majore de sens ale vieții tinde să producă, cel putin 
temporar, sentimentul de gol, de ambiguitate, de confuzie şi alte semne 
specifice pierderii sensului. Această stare poate fi descrisă ca absență a 
sensului. 

Din punct de vedere emoţional, absenţa sensului poate lua una dintre 
cele două forme principale. Se poate instala o stare generală, în care persoana 

nu resimte nimic din punct de vedere emotional (fenomen des întâlnit in 
cazul suferinței şi după confruntări traumatice; vezi Capitolul şase), sau 
se pot instala stări emoționale confuze şi mixte (adică ambivalente). De 
exemplu, stările accentuate de ambivalenta sunt frecvent întâlnite după 
divorț (Spanier şi Casto, 1979; Weiss, 1979). Partenerii abandonați răspund la 
ruperea relației romantice printr-un amestec de emoții pozitive şi negative — 
dragostea şi dorința pentru partenerul care i-a părăsit, uşurarea că au scăpat 
dintr-o relaţie în care conflictele erau la ordinea zilei, precum şi furie, tristețe 
şi dezamăgire în ceea ce priveşte pierderea suferită, combinate toate într-un 
amalgam de confuzie emoțională (Vaughan, 1986). Divorțul poate induce 
chiar şi emoții pozitive, cum ar fi perceperea controlului, a autorității şi a 
respectului de sine (Kohen, Brown şi Feldberg, 1979; Spanier şi Casto, 1979). 
La fel, cei care părăsesc un cult religios se pot simți usurati de faptul că nu îi 
mai aparțin grupului respectiv, dar se pot simți şi vinovați, respinşi sau pot 
simți o dorință puternică de a rămâne legaţi de unii dintre membrii grupului. 
De asemenea, ar putea resimti şi nostalgie pentru scopul şi devotamentul pe 
care li le-au oferit cultul (Rothbaum, 1988; Jacobs, 1984). 

Am putea spune că toate schimbările de rol produc o senzație de 
dezorientare şi un vid emotional. Totuşi, dovezile arată că doar acele tranzitii 
care implică şi pierderea sensului duc la sentimentul de gol interior. Un 
exemplu pentru ilustrarea cazurilor de la extrema cealaltă este cel al trecerii 
la statutul de părinte, care (în afară de unele aspecte stresante) nu pare să fie 
caracterizat de sentimente de vid emotional, de confuzie emoţională sau de 
lipsa sensului. Să ai copii sporeşte sensul vieții — deci, nu putem vorbi despre 
o absență a sensului. 

Dispunem de dovezi substanţiale care arată că înlăturarea surselor 
de sens tinde să inducă o senzație de gol. Deşi absenţa sensului nu este un 
fenomen universal, ea este, totuşi, destul de des întâlnită. În studiul său pe 
tema tranziției dintre roluri, Ebaugh (1988a) a ajuns la concluzia că peste 75% 
dintre cazurile investigate au trecut prin ceea ce cercetătoarea descria ca vid. 
Mai exact, această experiență era „o perioadă de îngrijorări, temeri, în care 
lucrurile nu se legau între ele” (1988a, p. 143). Aceste emoții erau însoțite 
de o senzație puternică de suspendare „între un trecut care nu mai exista şi 
un viitor necunoscut” (1988, p. 144). Aceste comentarii au un rol deosebit în 
clarificarea naturii absenței sensului. Prezentul nu îşi mai poate desprinde 
sensul din asocierile pe care le are cu trecutul şi cu circumstanțele din 
viitor, astfel rămâne nesigur şi suspendat. Sensurile folosite anterior au fost 
îndepărtate sau deconstruite, însă sensurile de suplinire nu au apărut încă. 

Nu este deloc surprinzător că divorțul este adesea însoțit de o perioadă 
de incertitudine, de confuzie, de emoții negative, în care lucrurile par să nu 
se lege. Putem întâlni frecvent la cei care divorțează relatări despre unele 
stări de gol, mai ales în cazul celor care au fost părăsiți (Vaughan, 1986). 

Stările de tristețe, de confuzie şi furie sunt fenomene comune acestor cazuri. 
Aceste persoane se pot simți de parcă şi-ar fi pierdut o parte din identitate 
sau poziția în societate, perspectivele de viitor. Astfel, va urma o perioadă 
lipsită de sens, în care nu reuşesc să aibă scopuri sau motivații. De fapt, cei 
care sunt părăsiți de partener vor renunţa la toate activităţile şi relațiile pe 
care le-au avut în perioada în care erau împreună, deoarece totul li se pare 
inutil şi lipsit de sens (Vaughan, 1986, p. 245). Acest fenomen surprinde în 
mod clar pierderea sensului central al vieții, în jurul căruia şi-au organizat 
existența aceste persoane nefericite. 

Există şi o serie de semne comportamentale ale absenței sensului care 
însoțesc un divorț. Persoanele divortate prezintă o dezorientare generală care 
se poate manifesta printr-o serie de probleme, cum ar fi posibilitatea crescută 
de apariție a unor tulburări de natură psihiatrică, accidente de maşină, suicid, 
alcoolism, în unele cazuri chiar şi omucidere (Bloom, White şi Asher, 1979). 
Cercetătorii care investighează divorțul au observat că incertitudinile şi 
ambiguitatile pe care le presupune construirea unei vieți noi erau de multe 
ori percepute ca fiind mai stresante decât rezolvarea problemelor imediate 
practice, legale şi emoționale ale divorțului în sine (Spanier şi Casto, 1979). 
Aceste rezultate indică posibilitatea ca umplerea vidului să fie o problemă 
mai dificilă decât rezolvarea problemelor imediate. 

Dacă problemele emoționale şi confuzia sunt rezultatele directe ale 
pierderii sensului, cu cât o persoană pierde mai mult sens, cu atât vidul de 
sens va fi mai mare. Există o serie de dovezi care susțin această posibilitate. 
Cercetătorii din domeniul divorțului au observat că timpul petrecut împreună 
este asociat cu procesele de adaptare, prin urmare cu cât cuplul rămâne mai 
mult timp împreună, cu atât va fi mai dificilă adaptarea la divorț (de exemplu, 
Bloom, White şi Asher, 1979; Price şi McKenry, 1988, p. 65; Simpson, 1987). 
Cu cât relația durează mai mult, cu atât se acumulează mai mult sens. Astfel, 
ruperea relației lasă în urmă un gol considerabil în rețeaua de sens de care 
se foloseşte persoana. Merită menționat şi faptul că ființele umane suferă în 
urma separării, indiferent dacă relația era fericită sau nefericită (de exemplu, 
Weiss, 1979; de asemenea, Price şi McKenry, 1988). Nu este vorba doar de 
pierderea plăcerii, ci şi de pierderea unei apartenente care are sens (plăcută 
sau neplăcută) care amplifică suferința pe care o provoacă divorțul. 

Cei care părăsesc grupuri religioase manifestă tipare similare de gol 
şi dezorientare. Cei care părăsesc un cult trebuie să facă față unui gol care 
îndeamnă persoana să pornească în căutarea unor sensuri noi. În multe cazuri, 
vidul de sens este descris ca o „foame“, o nevoie de împlinire spirituală, o 
dorință care probabil a îndemnat persoana să se alăture la început grupului 
şi care reapare după ce ea a părăsit grupul (Rothbaum, 1988). De multe ori, 
cei care părăsesc cultul sunt surprinşi şi dezamagiti de cât de putin din ceea 
ce au făcut sau au învățat în cadrul cultului poate fi transferat în lumea reală. 

Această conştientizare poate duce la senzația deprimantă şi copleşitoare 
a pierderii sensului (Rothbaum, 1988). La fel, cei care părăsesc secte sau 
congregatii mai convenţionale ajung să simtă că ceva le lipseşte in viata, iar 
acest sentiment îi poate determina pe multi să se alăture din nou grupului 
(Albrecht şi colab., 1988). 

Părăsirea unui grup religios deviant poate duce la o dublă alienare, 
aşa cum a observat şi John Hall (1988). Prin alăturarea la cult, persoana a 
repudiat societatea tradițională. Această repudiere a fost accentuată şi întărită 
în perioada apartenenței la grup, deoarece multe dintre aceste grupuri 
le aduc aminte periodic membrilor de faptul că societatea în general este 
diabolică şi sortită pieirii. Dintr-un anumit punct de vedere, prin alăturarea 
la grup, persoana respinge toate sursele alternative de valoare şi de sens. Prin 
părăsirea cultului, nu îirămâne nicio sursă de sens şi de valoare, iar rezultatul 
poate fi senzația că este prinsă în acest vid. 

Femeile care părăsesc grupurile religioase nontraditionale resimt 
în mod tipic confuzie, depresie sau un sentiment de respingere sau de 
exploatare (Jacobs, 1984). Aceste femei trec printr-o perioadă acută de 
pierdere a încrederii şi o perioadă lungă în care trebuie să îşi reinterpreteze 
experiențele avute în cadrul grupului, precum şi acțiunile altor membri ai 
grupului. Potrivit lui Jacobs (1984), aceste femei consideră de obicei că este 
foarte dificil să se rupă total de grup sau de cult şi, de multe ori, adaptarea nu 
este finalizată până când femeia respectivă nu reuşeşte să formeze legături şi 
relaţii noi în afara grupului. 

Foştii comunişti au relatat şi ei stări de dezorientare şi de incertitudine 
similare celor întâlnite în cazul foştilor membri ai cultelor. Koestler descria 
perioada din viața sa care a urmat demisiei din Partidul Comunist ca fiind 
„a naibii de incomodă” şi „suspendată în țara nimănui” (1987, p. 74). Silone 
descria aceeaşi perioadă astfel: „Pe vremea aceea mă simțeam ca un om căruia 
tocmai i s-a dat în cap, dar care încearcă să rămână în picioare, să umble, să 
vorbească, să gesticuleze, fără să-şi dea seama în totalitate de ceea ce i s-a 
întâmplat” (p. 112). 

Pierderea sensului este resimțită acut şi în rândul celor care coboară 
pe scara ierarhică, cum ar fi cazul celor care îşi pierd locul de muncă 
(Newman, 1988). Multora nu le vine să creadă că au fost concediati, astfel 
că reacțiile inițiale sunt de şoc, de neîncredere şi incapacitate de a înțelege 
ce s-a întâmplat. Reacţia inițială de şoc este urmată de dezorientare şi de 
perceperea situației ca fiind ireală (Newman, 1988, p. 11). Conform descrierii 
lui Newman, experiența tipică a pierderii locului de muncă este resimtirea 
unui „vid social şi cultural”, apelând din nou la aceeaşi metaforă a „vidului”. 
Pierderea sensului a fost observată mai ales în cazul pierderii scopului vieții. 
Un loc de muncă poate fi un scop pentru activitățile individului. Din acest 
motiv, pierderea locului de muncă îl privează de aceste surse de sens. Chiar şi 

activitățile de relaxare îşi pierd sensul în momentul in care acesta nu mai este 
angajat. Activitățile de relaxare îşi obțin de obicei scopul şi justificarea din 
munca pe care o efectuăm. Astfel, pierderea locului de muncă îi poate face pe 
şomeri să simtă că nu mai au dreptul la odihnă. Fiindcă nu mai au un loc de 
muncă, în multe cazuri asemenea persoane sunt incapabile să se relaxeze sau 
să se bucure de timpul liber de care dispun (Newman, 1988). 

Vidul de sens pare să fie asociat mai ales cu tranzitiile involuntare. 
Adică asemenea fenomene sunt comune mai ales pentru cei care nu inițiază 
ei înşişi îndepărtarea de o sursă majoră de sens. Cel mai acut suferă cei care 
au fost concediati sau părăsiți de partener, deşi vidul de sens este comun 
şi pentru cei care pleacă voluntar. Probabil că diferenția esențială constă în 
faptul că cei care pleacă voluntar pot de cele mai multe ori să se pregătească 
pentru ruperea relației, găsind surse alternative de sens pentru viata lor (de 
exemplu, Vaughan, 1986). În acest fel, dimensiunile vidului sunt reduse 
semnificativ, fiindcă există deja ceva care poate umple acest vid. 

Dovezile privindu-i pe cei care părăsesc diverseculte confirmă existența 
unei vulnerabilitati mai accentuate în cazul persoanelor care trebuie să plece 
fără voia lor. În anii 1970, s-a dezvoltat practica denumită deprogramare, 
practică care implica răpirea forțată a membrilor unor culte şi supunerea 
lor unor intervenţii psihologice intense, prin care puteau rupe legăturile cu 
cultul respectiv şi puteau începe reorientarea spre societate (vezi Bromley, 
1988b). În prezent, opinia generală susține că cei care au fost deprogramati 
se confruntă cu probleme mai acute de adaptare la viața normală decât cei 
care părăsesc cultul de bună voie. Acest lucru se datorează parțial faptului 
că cei care au fost supuşi deprogramării nu şi-au asumat ei înşişi decizia de 
a pleca, nu au avut ocazia să se pregătească pentru ruperea relației cu cultul 
sau pentru identificarea unor surse alternative de sens (de exemplu, Barker, 
1988; Bromley, 1988; Wright, 1988). Unii experți au ajuns chiar să postuleze 
posibilitatea ca procesul deprogramării să fie o experiență mai nocivă decât 
însăşi apartenenţa la cult. 

Dovezi similare provin şi din investigarea cuplurilor căsătorite care îşi 
dau seama la un moment dat că nu pot avea copii. Adaptarea la ideea de a 
nu avea niciodată copii este mai dificilă pentru aceştia decât pentru cei care 
decid să nu aibă copii (Callan, 1987). Cuplurile sterile nu par să fie mai puțin 
fericite. Însă viata li se pare goală, lipsită de sens, mai ales în perioada imediat 
următoare aflării veştii că nu vor putea avea copii. Din nou, această senzație 
de gol sugerează că pierderea posibilității de a deveni părinte poate crea un 
vid de sens (Callan, 1987). 

Astfel, absența sensului nu este un fenomen universal, dar este un 
fenomen des întâlnit. Pierderea unei surse majore de sens lasă în urmă un gol. 
Până când acest gol este umplut cu sens, persoana poate simţi că îi lipseşte 
ceva în viață sau în unele cazuri viața pare să nu mai aibă sens, să fie inutilă şi 

confuză. Consecințele emoționale pot fi extrem de neplăcute, dar, de cele mai 
multe ori, vidul de sens este caracterizat de un amalgam de emoții pozitive şi 
negative. Cei care inițiază separarea de o sursă de sens pot suferi mai putin 
în urma vidului de sens decât cei care sunt forțați să rupă legăturile cu aceste 
surse majore de înțeles. 


Valoarea propriei persoane 


Problema valorii propriei persoane este esențială mai ales în procesele 
de tranziție de la un rol la altul. Ar putea exista două motive întemeiate care 
să susțină acest lucru, mai ales dacă tranziția implică şi pierderea sensului. 
Pe de o parte, ființele umane îşi dobândesc valoarea personală din rolurile 
şi din relaţiile lor. Din acest motiv, abandonarea unui rol sau a unei relaţii 
sentimentale privează persoana de o sursă importantă de valoare a propriei 
persoane. Desigur, în acest sens, valoarea propriei persoane este similară 
celorlalte nevoi de sens, deoarece pierderea unui aspect semnificativ al vieții 
privează în general persoana de modalități importante prin care îşi poate 
satisface aceste nevoi de sens. 

În al doilea rând, ruperea unei relaţii conține de multe ori un mesaj 
implicit sau explicit legat de aspectele negative ale valorii propriei persoane. 
Procesul de părăsire a rolului, ruperea unei relații sau pierderea apartenenței 
la un grup par să implice eşecul, respingerea sau sentimentul de nepotrivire. 
Aceste implicaţii pot scădea sentimentul persoanei că este valoroasă tocmai 
în momentul în care este cel mai vulnerabilă (din cauza pierderii surselor 
pozitive). În acest sens, valoarea propriei persoane se poate deosebi de alte 
nevoi de sens, deoarece probabilitatea de a implica şi alte schimbări de viață 
sunt foarte mari. 

Cel mai evident este, poate, cazul divorțului în care persoana este 
respinsă. Respingerea sau abandonarea de către persoana iubită poate avea 
un efect extrem de negativ asupra stimei de sine a persoanei. Faptul că 
partenerul de viață te-a abandonat implică posibilitatea că nu eşti suficient 
de atrăgător, nu eşti dorit sau eşti nepotrivit ca partener de viata. În timp ce 
inițiatorul s-ar putea simți vinovat, cel părăsit va resimti o scădere drastică a 
stimei de sine (Blumstein şi Schwartz, 1983). Este foarte interesant faptul că 
mai mult de jumătate dintre persoanele divortate susțin că ele sunt cele care 
au inițiat divorțul (Hill şi colab., 1979). (Doar o treime dintre cei divortati 
susțin că partenerul lor a fost cel care a inițiat divorțul). Uneori, adevăratul 
inițiator va încerca să îşi manipuleze partenerul astfel încât acesta să ajungă 
să creadă că el este responsabil pentru divorţ. În multe cazuri, acesta din 
urmă este dispus să accepte această responsabilitate, doar pentru a salva 
aparențele (Vaughan, 1986). Această strategie seamănă foarte mult cu cea în 

care persoana alege să demisioneze înainte să fie concediată, deoarece, prin 
demisie, îşi poate menține demnitatea, în timp ce concedierea poate fi destul 
de umilitoare. 

Motivele şi cauzele divorțului au uneori un impact semnificativ asupra 
valorii propriei persoane, iar intensitatea acestui impact prezice măsura în 
care persoana va suferi în cadrul procesului de tranziție. În cazul în care 
motivele au un impact negativ asupra sinelui — cum ar fi infidelitatea sau 
comportamentul abuziv al persoanei — distresul resimţit va fi mai intens 
decât în cazul în care motivul divorțului este nemulțumirea cu partenerul 
sau o nemulțumire generală cu relația (Kitson, 1985; de asemenea, Price şi 
McKenry, 1988, p. 45). 

La fel, divorțul este extrem de dificil pentru cei care au deja percepția 
unei valori reduse a propriei persoane, deoarece au puține resurse prin care 
pot face față impactului negativ asupra sinelui. Acest lucru este în concordanță 
cu abordarea conform căreia valoarea propriei persoane reprezintă o formă 
de nevoie de sens, deoarece cei cu surse alternative de valoare a propriei 
persoane sunt mai puțin afectați de divorț (Bloom, White şi Asher, 1979; de 
asemenea, Vaughan, 1986). 

În general, divorțul pare să scadă valoarea propriei persoane în toate 
cazurile, deşi sunt persoane care pot simți ocazional niveluri crescute de 
încredere în sine, mai ales pe măsură ce îşi dau seama că pot supraviețui 
şi singuri (Kohen, Brown şi Feldberg, 1979; Spanier şi Casto, 1979; Weiss, 
1979). Astfel, tiparul general al valorii propriei persoane pare să fie unul 
fluctuant şi instabil, cu pierderi resimtite pe toate planurile, dar care pot fi 
doar temporare (Weiss, 1979). Respectul de sine este afectat mai ales în cazul 
în care adaptarea este dificilă. Probabil că, în majoritatea cazurilor, factorul 
central este totuşi senzaţia de eşec în căsnicie, care este una dintre sarcinile 
majore în viață (de exemplu, Vaughan, 1986). Oamenii pot fi adesea motivaţi 
să dea vina pe partener pentru ruperea legăturii, chiar dacă ei înşişi au inițiat 
divorțul, deoarece invinovatirea partenerului îi eliberează în mare măsură de 
responsabilitatea eşecului (Weiss, 1979). 

La fel, cei care părăsesc grupuri religioase tind să resimtă o anumită 
formă de pierdere de stimă de sine. Aceste persoane au de multe ori senzația 
că au încercat să schimbe lumea prin acțiunile întreprinse în cadrul grupului 
şi nu au atins acest scop (Wright, 1984). Părăsirea grupului este de fapt 
recunoaşterea eşecului, atât la nivel individual, cât şi la nivelul grupului. Aşa 
cum a observat un cercetător: „Cei care părăsesc grupul sunt conştienţi de 
faptul că au eşuat” (Rothbaum, 1988, p. 211). Pierderea stimei de sine este 
adesea reflectată şi în reacția membrilor grupului părăsit, care îl condamnă 
pe cel care i-a părăsit, considerându-l depravat şi corupt din punct de vedere 
spiritual şi care îi prezic un viitor sumbru şi degradant (Rothbaum, 1988; de 
asemenea, Barker, 1988; Hall, 1988). La fel şi foştii comunişti, trebuie să facă 

față faptului că sunt dispretuiti şi respinşi de foştii prieteni şi tovarăşi din 
partid. Cei de care au fost apropiaţi timp de mai mulți ani refuză să le mai 
vorbească sau chiar îi vor vorbi de rău în public (de exemplu, Wright, 1987). 

După ce îşi dau seama că sunt exploatate şi trădate, femeile care 
părăsesc grupuri religioase netraditionale îşi pot pierde stima de sine, 
deoarece simt că au eşuat (Jacobs, 1984). Aceste femei resimt îndoială fata 
de propria persoană, deoarece îşi pun întrebarea dacă nu cumva ar fi putut 
face ceva mai bun (Jacobs, 1984). Astfel, chiar dacă invinovatesc grupul şi îl 
consideră o escrocherie spirituală, aceste femei suferă în urma părăsirii lui, a 
pierderii sentimentului de apropiere față de Dumnezeu şi deoarece îl percep 
ca pe un eşec spiritual (Jacobs, 1984; de asemenea, Fowler, 1981). 

Desigur, pierderea locului de muncă este o lovitură la fel de puternică 
pentru stima de sine ca şi situația în care cineva este părăsit (în unele cazuri, 
acest tip de eşec este chiar mai mare). O componentă centrală a traumei 
asociate cu coborârea pe scara ierarhică este pierderea bruscă a stimei de 
sine (Newman, 1988). Unul dintre studii a relevat faptul că, în multe cazuri, 
directorii executivi concediati dau vina la început pe factori externi, cum ar fi 
factorii economici, dar după câteva luni de şomaj, încep să se invinovateasca 
din ce în ce mai des pe ei înşişi. Participanţii la acest studiu au devenit la un 
moment dat obsedati de ideea că ar putea exista un defect fatal în caracterul 
lor care a dus la acest eşec şi la umilire profesională (Newman, 1988). 

Experiența coborârii pe scara ierarhică reprezintă într-adevăr mai 
mult decât o simplă lovitură devastatoare, iar majoritatea oamenilor îndură 
o serie de umilinte din ce în ce mai accentuate. Directorii prinşi în procesul 
de fuziune dintre corporații sunt de multe ori indignati că trebuie să se ducă 
la interviu ca să-şi poată păstra locul de muncă. Inevitabil, mulți dintre 
aceşti directori vor fi concediati. Astfel, aceste persoane vor trebui să accepte 
evaluarea implicită, conform căreia nu ar fi fost suficient de pregătiți pentru 
poziția pe care o deținuseră. Problemele financiare vor umbri relațiile din 
cadrul familiei, cele cu prietenii şi vecinii, iar multe dintre aceste familii 
trebuie să ia decizii dificile privind modul în care îşi vor gestiona resursele. 
Unii vor încerca să mențină aparențele şi respectul public prin reducerea cât 
mai putin vizibilă a bugetului — de exemplu, mesele din cadrul familiei ar 
putea fi de-a dreptul spartane, însă locuinţa va fi zugrăvită, iar copiii vor 
primi haine noi pentru şcoală. În cadrul familiei, statutul tatălui şomer scade 
treptat, iar mulți bărbaţi în această situație consideră că este foarte dificil să 
dea ochii cu soția sau cu copiii lor. 

La o adică, fostul director va trebui să-şi înghită mândria şi să înceapă 
să caute locuri de muncă mai putin prestigioase. Mai târziu, îşi va da seama 
că potenţialii angajatori sunt reticenți în a angaja o persoană „supracalificată” 
pentru o muncă mai simplă, care nu o va satisface; astfel, această umilire 
este completată de respingere. „Semnificația simbolică a loviturii primite 

prin neangajarea pe locuri de muncă considerate inferioare este imensă” 
(Newman, 1988, p. 66). Imaginati-va un scenariu în care o persoană, în ciuda 
unei diplome de inginer şi a experienţei vaste în domeniul calculatoarelor nu 
este angajată nici ca vânzător la un aprozar. 

Astfel, în multe cazuri, pierderea sursei majore de sens în viață este 
însoțită de scăderi ale stimei de sine. Renuntarea la un rol privează persoana 
de surse pozitive importante de stimă de sine, ceea ce creşte vulnerabilitatea 
persoanei în acest domeniu. În multe cazuri, o stimă de sine redusă este 
completată de procesul tranziției în sine, iar aceasta are implicații puternice 
de nepotrivire, incompetenta şi respingere. În cultura noastră, respingerea — 
indiferent dacă este romantică sau profesională - comportă mesaje puternice 
şi evidente de stimă de sine redusă. Oamenii observă că, de multe ori, sunt 
incapabili să se apere în fața acestor mesaje, chiar dacă încearcă să facă acest 
lucru. 


Umplerea vidului 


Dacă oamenii au într-adevăr nevoie de sens, ei vor considera că este 
necesar să înlocuiască sursele de sens ale vieții. Schimbările în viață privează 
fiinţele umane de surse valoroase de sens, iar în multe cazuri rezultatul 
imediat este într-adevăr trăit sub forma vidului de sens. Ca să se poată adapta 
la această tranziție, persoana va fi nevoită fie să extindă resursele de sens de 
care mai dispune ca să completeze deficitul, fie să găsească surse noi de sens. 
În multe cazuri, procesele de adaptarea implică ambele procese. 

Divorțul înlătură o sursă majoră de relație intimă din viață. Dacă 
persoana reuşeşte să formeze repede o nouă relație intimă ca să o înlocuiască 
pe cea veche, viața poate continua fără să survină modificări majore în sens. 
Viața continuă să-şi păstreze structura, chiar dacă partenerul de viata este 
altcineva. Datele empirice arată că cei care divorțează şi îşi găsesc rapid un 
nou partener romantic se vor adapta mai repede la divorț decât cei care nu îşi 
găsesc un partener nou (Spanier şi Casto, 1979). Rețelele sociale mai extinse 
sunt şi ele extrem de importante. Din nou, cei care au mai multe contacte şi 
relații interpersonale se adaptează mai bine la divorț decât cei care se izolează 
în urma divorțului (Spanier şi Casto, 1979). 

Pentru a minimaliza ruptura produsă de schimbările majore de viață, 
este foarte util ca persoana să dispună de surse noi de sens înainte să înlăture 
sursa veche. Principiul pregătirii rezervei este destul de evident în cazul 
divorțului. Multe peroane se pregătesc din timp să-şi găsească prieteni şi 
parteneri romantici noi, cu mult înainte să divorțeze de partenerul de viață 
(Spanier şi Casto, 1979). De fapt, Vaughan (1986) a ajuns la concluzia că 
această pregătire ar putea reprezenta diferența majoră dintre cel care inițiază 

divorțul şi celălalt partener. În cercetările sale, mulți dintre cei care urmau 
să inițieze divorțul au început pregătirile temeinice cu mult timp înainte, 
pregătiri care includeau găsirea de noi prieteni şi parteneri, identificarea 
unor noi activități pe care le puteau practica singuri, găsirea unui nou set de 
idei care le putea oferi contextul sau sistemul de valori care să justifice viața 
de celibatar. Cel mai important aspect pare să fie identificarea unor surse de 
stimă de sine în exteriorul relației damnate (Vaughan, 1986, p. 19). Astfel, 
aceste persoane puteau să parcurgă tranziția fără prea multe probleme, spre 
deosebire de partenerii lor, care fuseseră privați brusc de relație şi erau forțați 
să facă fata unui vid serios de surse ale sensului vieții. 

Strategiile de apărare şi de adaptare pot fi afectate de factori cum ar fi: 
privarea neaşteptată de sens sau de capacitatea individului de a se pregăti 
anticipat pentru înlocuirea surselor de sens. Există o serie de dovezi conform 
cărora partenerii abandonaţi apelează frecvent la religie ca să găsească sens, 
în timp ce persoanele care inițiază divorțul procedează în această manieră 
doar în puține cazuri (Vaughan, 1986). Astfel, cei care se confruntă cu 
pierderea bruscă, involuntară de sens, sunt oarecum forțați să apeleze la 
cea mai de încredere sursă de sens, şi anume religia. Religia le poate oferi 
o grilă interpretativă prin care pot înțelege tragedia care li s-a întâmplat. De 
asemenea, le poate oferi şi un sentiment de coerență şi structură pentru noua 
viață. Spre deosebire de aceştia, inițiatorul divorțului şi-a pregătit din timp 
un nou set de sensuri care pot fi conferite vieții, printre care se poate include 
importanța crescută atribuită sinelui ca bază majoră de valoare. Astfel, cei 
care inițiază divorțul nu au prea multă nevoie de sprijinul religiei. 

Relaţiile cu copiii pot deveni şi ele o sursă majoră de sens, ceea ce poate 
fi extrem de util în procesul adaptării la divorț. În cele mai multe cazuri, copiii 
rămân cu mama, iar pe măsură ce ea îşi pierde rolul de soție, rolul de mamă 
devine din ce în ce mai important pentru ea (vezi Kohen, Brown şi Feldberg, 
1979; totuşi, dovezile de care dispunem în prezent nu sunt concludente). 

Părăsirea grupurilor religioase sau politice produce şi ea pierderi 
majore de sens, iar oamenii pornesc în căutarea unor surse noi prin care pot 
umple golul produs. În multe cazuri, ființele umane fac fata noii situații prin 
aderarea la noi credințe sau grupuri religioase (de exemplu, Jacobs, 1984; 
Nelson şi Bromley, 1988). Uneori, oamenii încearcă să se întoarcă la viața 
pe care au avut-o înainte de părăsirea unui cult (de exemplu, Baker, 1988). 
Totuşi, unele persoane care părăsesc o religie îşi dau seama ulterior că nu 
reuşesc să umple golul format. În consecință, după o perioadă de absenţă se 
întorc la aceeaşi religie (Albrecht şi colab., 1988; Hoge, 1988). 

Părăsirea unui grup politic este o altă ocazie de a căuta surse alternative 
de sens. Mai multi foşti comunişti incluşi în cercetările lui Crossman s-au 
alăturat altor grupuri de foşti comunişti care se adunau periodic în încercarea 

de aîmplini aceleaşi obiective (deexemplu, Koestler, 1987; Silone, 1987). Astfel, 
noul grup a reuşit să umple vidul de sens creat prin părăsirea partidului. 

Ca şi în cazul divorțului, părăsirea involuntară a unei congregatii 
creează dificultățile cele mai mari. Aceste lucruri pot fi observate foarte 
uşor în cazul celor care sunt supuşi deprogramării forțate. Aceste persoane 
deprogramate sunt private brusc de sensul central al vieții lor, în jurul căruia 
îşi organizaseră existența. Procesul de adaptare este de cele mai multe 
ori extrem de dificil şi de dureros. Deprogramatorii încearcă explicit să-şi 
îndoctrineze clienții cu ideologia unei noi religii, de exemplu Creştinismul 
fundamentalist, prin care doresc să înlocuiască credințele specifice cultului 
respectiv (de exemplu, Bromley, 1988b). Noua credinţă religioasă înlocuieşte 
astfel lipsa sensului creată prin întreruperea legăturilor cu vechea credință. 
De vreme ce această procedură funcționează, putem considera că absența 
sensului îi vulnerabilizează pe cei deprogramati în fata îndoctrinării 
religioase. 

Totuşi, de foarte multe ori, cei deprogramati se alătură mişcărilor 
orientate spre discreditarea cultului; chiar mai mult, îi ajută pe specialişti în 
deprogramarea noilor clienți. Încep să scrie relatări incendiare, senzaţionale 
despre experienţele pe care le-au avut, doar ca să discrediteze cultul. În unele 
cazuri se angajează şi în acțiuni legale sau în alte forme de atac direct asupra 
cultului (Barker, 1988; Bromley, 1988; Hall, 1988; Wright, 1988). Mişcarea 
orientată împotriva cultului le oferă acestor persoane surse noi de sens şi 
valoare din care pot dobândi înțeles şi pot umple astfel vidul de sens (de 
exemplu, Wright, 1988). 

Persoanele care trebuie să facă tranziția la viața de pensionar sunt 
şi ele forțate să găsească surse noi de sens care să înlocuiască sensurile pe 
care trebuie să le lase în urmă. Este foarte important pentru aceste persoane 
să continue să se simtă utile şi necesare altora (Kaufman, 1986). Aspectul 
principal al vieții lor devin activitățile prin care reuşesc să îndeplinească 
ceva, legăturile de familie şi cele de prietenie (Kaufman, 1986). 

La fel, cei care îşi pierd locul de muncă încearcă să se angajeze din 
nou. Între timp, încearcă să obțină sens din implicarea crescândă în viața de 
familie sau in alte aspecte ale vieţii pe care le-au neglijat înainte. De exemplu, 
după pierderea locului de muncă, o persoană orientată spre carieră ar putea 
începe să interacționeze mai mult cu copiii săi, ceea ce va continua şi după 
ce îşi găseşte un nou loc de muncă. Ca urmare, unele persoane vor susține 
că pierderea locului de muncă a fost o binecuvântare deghizată (Newman, 
1988). Deşi asemenea enunturi sună a rationalizare sau a exagerare, ar putea 
exista şi un dram de adevăr în ele. Aceste păreri sunt în concordanță cu 
abordarea potrivit căreia pierderea unei surse de sens determină persoana să 
accentueze importanța surselor de sens de care mai dispune, ceea ce poate fi 
o experiență pozitivă. 

Cu cât o persoană poate să înlocuiască sensul pierdut mai repede, cu 
atât va fi mai dispusă să se debaraseze de el. În cazul divorțului, de exemplu, 
este foarte probabil ca partenerul care dispune de mai multe relații, de 
mai multă putere sau implicare în muncă să fie cel care va iniția divorțul 
(de exemplu, Blumstein şi Schwartz, 1983; Lawson, 1988). Acest fapt atestă 
din nou importanța umplerii vidului. Dacă ştii că poți umple golul, eşti mai 
dispus să initiezi tranziția. 

Astfel, vidul de sens creat prin tranzitii majore este de cele mai multe 
ori umplut în timp. Perioada cea mai dificilă a adaptării se termină după ce 
persoana reuşeşte să îşi restructureze viața în aşa fel încât să poată compensa 
lipsa de sens. Un aspect esențial al diferenței dintre tranziția voluntară şi cea 
involuntară pare să fie şansa unei pregătiri prealabile, iar aspectul central al 
acestei pregătiri implică înlocuirea sursei de sens care urmează să fie pierdută. 
Adaptările cele mai dificile sunt de obicei acelea în care persoana este privată 
brusc şi fără voia ei de surse majore de sens al vieții; după aceste pierderi, ea 
va trebui să caute modalități prin care poate umple vidul creat. În schimb, 
adaptările cel mai putin dificile sunt cele în care persoana poate anticipa că 
urmează să treacă printr-o perioadă de tranziție şi îşi poate restructura din 
timp sensul vieții. Găsirea unor noi activități, schimbarea prioritatilor în viata, 
înlocuirea relaţiilor vechi cu unele noi, similare celor vechi, sunt modalități 
prin care se pot reduce stresul şi distresul aferent tranziției. 

Tranzitiile cele mai line sunt deci acelea care reuşesc să mențină 
continuitatea sensului. Deşi s-ar putea ca schimbarea în ansamblu să fie 
substanțială, dacă perioada în care persistă vidul de sens este minimă, 
persoana suferă mai putin. Pregătirea unor sensuri noi înainte de pierderea 
celor vechi ajută la maximizarea continuității lor şi pare să fie metoda pe care 
şi ființele umane o utilizează pentru facilitarea procesului tranziției. Acest 
aspect ridică problema continuității de-a lungul procesului de tranziție. În 
cele ce urmează, vom examina modul în care oamenii mențin continuitatea 
rolului sau a relației pe care o lasă în urmă. 


Continuitatea 


La începutul acestui capitol, am ridicat problema modului în care 
poate fi ruptă o asociere care are sens. Dacă două persoane (sau două entități) 
au fost legate prin sens, cum pot ele să nu mai fie legate una de cealaltă? 
Acest capitol s-a axat pe investigarea modului în care ființele umane pot 
rupe angajamente, roluri sau alte forme de implicare. Cred că ar fi potrivit să 
examinăm în cele din urmă şi ceea ce le rămâne oamenilor în urma acestor 
rupturi. 

Promovarea continuității este una dintre aplicațiile majore ale sensului, 
aşa cum este ea ilustrată prin tiparul general al falsei permanente. Însă, 
dacă sensul promovează constanta şi continuitate, atunci încheierea unui 
angajament este un fenomen care se opune tendințelor fundamentale ale 
sensului. 

Răspunsul cel mai simplu la problema legăturilor rupte ar fi acela că 
aceste legături semnificative nu sunt de fapt rupte. Ele sunt modificate, pot 
avea efecte noi asupra activităților cotidiene şi a proceselor decizionale ale 
persoanei, dar asocierea nu este de fapt niciodată dizolvată. Cum concluziona 
un cercetător: „Să fii un «fost»” (partener, membru etc.) este diferit de situația 
în care nu ai fost niciodată membrul unui grup sau nu ai avut niciodată un 
set de roluri” (Ebaugh, 1988a, p. 149). Nu putem şterge rolurile anterioare 
în aşa fel încât să pară că nu ar fi existat niciodată. La fel ca în cazul falsei 
permanente, sensul promovează stabilitate. În cazul schimbărilor de viata, 
ea promovează continuitatea, în ciuda eforturilor fundamentale direcționate 
spre schimbare. 

Dovezile privind continuitatea sunt probabil cele mai clare în cazul 
divorțului şi al separării într-o relație sentimentală. În studiul în care investiga 
divorțul, Vaughan (1986) a fost surprinsă să observe că multe persoane 
divortate continuau să păstreze o formă de legătură, uneori chiar şi o relație 
romantică, cu persoana de care au divorțat. Vaughan a ajuns la concluzia că: 
„= în majoritatea cazurilor, relația nu se termină. Relaţiile se schimbă, dar 
nu se încheie” (1986, p. 282). Alți cercetători au ajuns la aceeaşi concluzie. De 
exemplu, un studiu recent sintetizează dovezile de care dispunem privind 
divorțul, susținând că dragostea se stinge, dar ataşamentul persistă (Price 
şi McKenry, 1988, p. 46). Desigur, în multe cazuri, custodia comună asupra 
copiilor îi determină pe foştii soți să păstreze legătura. Însă şi în cazul in care 
cuplul nu are copii, adesea partenerii continuă să păstreze legătura. 

Mentinerea unei legături emoționale între foştii parteneri sentimentali 
a fost confirmată prin mai multe metode de investigare. Un studiu 
experimental recent, nepublicat a examinat reacțiile fiziologice la diverşi 
stimuli (Wegner, 1988). Cea mai puternică reacție de activare a apărut în 
momentul în care participanții au fost rugați să se gândească la un fost 
prieten sau o fostă prietenă (majoritatea participanților la studiu nu erau 
căsătoriți). De fapt, gândul la fostul partener de dragoste inducea reacții mai 
puternice decât gândul la actualul partener! Alte studii au confirmat faptul 
că legăturile emoționale cu foştii parteneri persistă de obicei şi după ce s-a 
început o nouă relație (Weiss, 1979). Aceste legături emoționale se mențin 
puternice, indiferent de nivelul atracției, admiratiei sau al respectului dintre 
parteneri (Price şi McKenry, 1988). Toate aceste aspecte sunt în concordanță 
cu abordarea conform căreia legăturile care comportă sens şi semnificație nu 

pot fi anulate, în ciuda schimbărilor survenite în valența emoțională sau in 
implicațiile comportamentale. 

Relatările oferite de foştii comunişti erau, de cele mai multe ori, foarte 
explicite în legătură cu elementele continuității. La un moment dat, aceste 
persoane trebuiau să o rupă definitiv cu partidul comunist sau cu alte grupări 
politice. Dar, în acelaşi timp, cu toții au simţit că multe dintre idealurile, 
valorile şi devotamentul lor au supraviețuit rupturii şi au continuat să le 
influențeze viața. Scrisoarea de demisie a lui Arthur Koestler din partidul 
comunist se încheie cu o declarație în care acesta îşi susținea loialitatea fata 
de cauză şi convingerea că Uniunea Sovietică era ultima speranță a omenirii. 
Credintele şi loialitatea sa rămâneau ferme în ciuda demisiei, deoarece avea 
obiecții fata de sistem şi nu fata de principii. Silone şi-a încheiat povestea cu 
o afirmație similară în care susținea că îşi va continua munca pentru aceleaşi 
convingeri şi idealuri: „Credința mea în socialism... trăieşte în mine şi este 
mai vie decât oricând” (Silone, 1987, p. 113). Wright susținea că, în perioada 
în care a rupt-o cu partidul, stătea noaptea în pat, simțindu-se în continuare 
loial foştilor tovarăşi care urmau să îl ostracizeze şi să îl urască „Eu îi voi 
susține în continuare, chiar dacă ei mă vor trăda” (1987, p. 158). 

Este foarte important că Koestler a comparat ruptura sa de comunism 
cu imaginea recuperării după o dependență. „Dependenţa de mitul sovietic 
este la fel de rezistentă şi la fel de dificil de tratat ca orice altă formă 
de adictie” (p. 74). Metafora dependenței exprimă foarte bine tendința 
puternică, înrădăcinată emotional a ființelor umane de a menține sensurile 
şi ataşamentul şi după ce procesul tranziției le rupe definitiv. În ciuda ruperii 
formale, persoana continuă să tânjească după ceea ce a lăsat în urmă. 

Ca şi în cazul foştilor comunişti, cei care părăsesc grupuri religioase 
tind de cele mai multe ori să menţină o parte dintre credințele şi valorile 
grupului. În perioadele de apostazie (adică de renegat) față de o religie 
majoră, majoritatea persoanelor menţin câteva contacte sau o anumită 
asociere cu religia (cu excepția celor care trec la o nouă religie) (Albrecht 
şi colab., 1988). Un cercetător a studiat amănunțit aspectul continuității in 
cadrul apostatilor: Majoritatea nu au prezentat niciun semn că şi-ar fi pierdut 
credința. Concluzia era că: ,, Apostatii catolici nu şi-au pierdut credinţa şi, în 
cele mai multe cazuri, nu au renunțat să se considere catolici. Aceste persoane 
se consideră religioase, dar nu sunt constrânse să urmeze regulile bisericii 
institutionalizate” (Hoge, 1988, p. 96). Astfel, aceste persoane menţin aceleaşi 
credințe, respingând doar formele, structurile şi practicile institutionalizate 
ale bisericii organizate. 

Concluzii similare au rezultat şi din alte studii care investigau foste 
călugărițe (Ebaugh, 1988a, b). Aproape toate femeile incluse în aceste studii 
şi-au păstrat credința catolică după ce au părăsit mănăstirea. Ele au încercat 

chiar să mențină legături emoționale cu ordinul lor şi cu celelalte călugărițe, 
însă, în timp, aceste încercări s-au dovedit a fi din ce în ce mai dificile. 

Dacă ne întoarcem la cei care părăsesc diverse culte, vom observa că 
există o serie de dovezi care susțin şi în acest caz continuitatea. Un proiect 
cercetare complex a evidenţiat faptul că mulți dintre foştii membri continuă 
să aibă aceleaşi nevoi spirituale care i-au condus spre aderarea la grup. 
Aceste persoane vor continua să mențină idealurile şi convingerile grupului 
(Rothbaum, 1988). O altă cercetare a revelat că un număr considerabil de 
foşti moonişti? au ajuns treptat să inducă schimbări substanţiale în atitudinea 
Bisericii Unificării fata de apostati, trecând de la ostilitatea şi condamnarea 
lor iniţială la o poziție mult mai tolerantă. În cele din urmă, le-au oferit 
foştilor membri o oarecare recunoaştere şi posibilitatea de a participa la 
slujbă (Barker, 1988). 

Unul dintre motivele acestui nivel ridicat de continuitate este acela că 
poate fi utilă şi benefică. Există într-adevăr dovezi care susțin că, în procesul 
adaptării, continuitatea poate avea un efect pozitiv. Diverse surse au ajuns 
la concluzia că unul dintre elementele esenţiale ale unei adaptări eficiente 
în cursul vieții este menținerea continuității vieții şi a activităților persoanei 
(pentru o trecere în revistă, vezi Kaufman, 1986). În ceea ce îi priveşte pe 
cei care părăsesc diverse culte, cercetările conduse de Rothbaum (1988) au 
evidențiat că sursele de continuitate ale sensului sunt extrem de utile. Această 
cercetătoare a observat că persoanele care părăsesc cultele sunt de multe ori 
surprinse de faptul că majoritatea cunoştinţelor dobândite în cadrul cultului 
sunt inutile pentru adaptarea la viața reală. Însă „pentru aceşti foşti membri 
era o alinare să găsească de lucru, reuşind astfel să aducă în viața lor ceva ce 
avea valoare şi pentru grup...” (p. 217). 

Puterea acestor legături importante este ilustrată şi prin dificultatea pe 
care o întâmpină oamenii în momentul în care doresc să le dizolve. Multe 
roluri anterioare tind să persiste în ciuda eforturilor persoanei de a se rupe 
definitiv de trecut. De exemplu, un studiu care investiga foşti membri ai 
bisericii mooniste a evidențiat că mulți dintre ei doreau să o rupă definitiv 
cu Biserica Unificării şi să îşi continue viata fără să facă vreo referire la 
trecutul petrecut în cadrul acestei biserici. Însă, de multe ori, au observat că 
este extrem de dificil să facă acest lucru (Barker, 1988). Dorinţe similare de a 
şterge din amintire trecutul au fost evidenţiate şi în rândul transsexualilor 
(cu un succes la fel de redus) (Ebaugh, 1988a). Într-unul dintre cazuri, un 
transsexual urma să se căsătorească cu un bărbat. A decis să îi povestească 
despre trecutul său de bărbat doar după nuntă, de frică să nu îl sperie în aşa 
măsură încât să nu mai dorească să se căsătorească (încă un motiv pentru care 
putem să ne stresăm în ziua nunții!) (Ebaugh, 1988a, p. 167). În alte cazuri, 


? Moonism (sau Munism), mişcare religioasă fondată şi condusă de Sun Myung Moon (n. 


tr.). 

instituțiile împiedică persoana să-şi nege trecutul. Un cazier urmăreşte 
persoana de-a lungul vieții. Foştii nazişti şi-au dat seama după război cu nu 
reuşeau să scape de stigmatul şi de responsabilitatea de a fi aparținut unui 
partid, indiferent de măsura în care se implicaseră (de exemplu, Sichrovsky, 
1988). În general, oamenii consideră că este extrem de dificil să îndepărteze 
total sensuri anterioare. 

O altă formă de continuitate se referă la considerarea propriei vieți 
ca proces de învățare continuă. Acest sentiment de învățare s-a infiltrat şi în 
relatările foştilor comunişti. Şi foştii membri ai unor culte împărtăşesc aceeaşi 
opinie. Multe dintre aceste persoane susțin că au asimilat enorm de multe 
lucruri şi au beneficiat foarte mult de pe urma celor învățate în perioada în 
care aparțineau cultului (Barker, 1988). Alții o consideră ca pe o piatră de 
hotar, o etapă esenţială în viață, în timp ce există şi persoane care regretă acea 
perioadă de viață, considerând-o o greşeală stupidă (Rothbaum, 1988). 

Dacă există continuitate în tranzitiile voluntare, ne-am putea aştepta la 
şi mai multă continuitate în cazul tranzitiilor involuntare, deoarece probabil 
că persoana nu a decis ea însăşi că vrea să rupă legătura cu trecutul. Există 
într-adevăr dovezi ale continuității în cadrul tranzitiilor involuntare, deşi, 
uneori, manifestările acesteia sunt îngrijorătoare. Cei care sunt părăsiți de 
sot/sotie sau de iubiți preiau câteodată rolul victimei, agatandu-se emotional 
atât de puternic de iubirea pierdută, încât îşi neglijează alte activități şi 
relații. Identificarea sinelui cu rolul victimei poate duce uneori la tipare de 
comportament autodistructive (Vaughan, 1986). La fel, persoanele supuse 
deprogramării pot fi atrase în activități orientate împotriva cultului, astfel 
viata lor continuă să graviteze în jurul grupului căruia nu îi mai aparțin. Viața 
lor devine tiparul încercărilor de a distruge ceea ce au clădit în trecut, iar 
uneori aceste consecințe distructive depăşesc cu mult ceea ce şi-au imaginat 
(Wright, 1988; de asemenea, Hall, 1988). 

Probabil că dovada cea mai evidentă a continuității sensului în procesul 
tranzitiilor involuntare sunt studiile care investighează directori concediati. 
Aceste persoane s-au opus vehement adaptării la realitatea situației, 
agățându-se disperat de rolul, ocupaţia şi statutul pe care le-au deținut 
înainte. Acest refuz de a accepta adevărul poate avea consecințe negative, 
deoarece cu cât perioada de şomaj este mai lungă, cu atât îi va fi persoanei 
mai dificil să îşi găsească un nou loc de muncă — şi cu atât mai mare va fi 
coborârea pe scara ierarhică profesională (Newman, 1988). Din acest motiv, 
este absolut necesar ca realitatea situației să fie acceptată şi să se acționeze în 
vederea remedierii ei. Însă acestor directori le-a venit foarte greu să facă acest 
lucru. 

De fapt, cercetările privind directorii concediati au evidenţiat că multi 
dintre ei se agaţă de funcţiile din care au fost eliberați şi de semnificațiile 
acestor ocupații timp de mai multi ani după concediere (Newman, 1988). 

Chiar şi în cazul in care o persoană se reangajează, de multe ori într-o funcție 
inferioară atât din punctul de vedere al remuneratiei, cât şi al prestigiului 
asociat, ea va continua să se identifice cu funcția deţinută anterior. In multe 
cazuri, această identificare era atât de puternică, încât persoana refuza să 
accepte că noua ocupaţie sau noul rol sunt reale. Multe dintre aceste persoane 
continuau să-şi caute locuri de muncă aferente vechiului nivel, chiar şi după 
ani de zile de când nu mai ocupaseră asemenea funcție, iar şansele unui astfel 
de loc de muncă erau aproape inexistente. 

Se pare că tranzitiile sunt de cele mai multe ori incomplete. Sensul 
vieții unei persoane se poate schimba, dar in foarte puţine situații se şterge 
total. Aşa cum am putut vedea în cazul divorțului, dragostea se stinge, dar 
ataşamentul rămâne. În religie şi politică, apartenenţa la grup se sfârşeşte, însă 
credințele, valorile şi legăturile emoționale persistă. Uneori ființele umane 
depun eforturi susținute ca să rămână legate de vechile sensuri, alteori depun 
eforturi colosale să scape de ele — însă continuitatea este prezentă în ambele 
cazuri. Prezentul continuă să îşi obțină sensul din trecut, iar trecutul nu 
poate fi şters. Schimbările în viata trebuie înțelese mai degrabă ca modificări 
şi nu ca lichidări de sensuri ale vieții. Legăturile care au sens pot trece prin 
schimbări substanțiale, dar de cele mai multe ori acestea nu pot fi dizolvate 
sau zdruncinate în totalitate. 


Rezumat și concluzii 


O schimbare majoră de viață poate avea un impact emoțional extrem 
de puternic. Adăugarea sensurilor pozitive de viață pare adesea să inducă 
o cantitate substanțială de emoții pozitive, chiar dacă aceste sensuri noi 
pot induce niveluri ridicate de stres, responsabilitate sau probleme (cum ar 
fi cazurile de promovare profesională sau trecerea la statutul de părinte). 
Tranzitiile care implică orice formă de pierdere de sens induc de obicei emoții 
negative. Acest lucru se întâmplă şi în cazurile în care persoana este forțată să 
lase în urmă un rol sau o situație adversă; de exemplu, divorțul îi întristează 
pe oameni, chiar şi în cazul în care căsnicia nu era deloc reuşită. Aceste efecte 
emoționale ne pot ajuta să explicăm de ce oamenii încearcă să găsească sau să 
mențină sensul vieţii lor. 

Devotamentul este adesea susținut printr-un proces de menținere a 
iluziilor. Un astfel de proces implică focalizarea şi accentuarea aspectelor 
pozitive, simultan cu minimalizarea sau cu ignorarea aspectelor negative. 
Ca să putem menține un devotament robust, este absolut esențial să reuşim 
să menţinem aspectele negative într-o stare deconstruită - adică să le 
concepem ca fiind excepții izolate sau probleme temporare care nu au prea 
multă importanță comparativ cu tiparul beneficiilor. Astfel, o ceartă nu este 

suficientă ca să ne întrebăm dacă mariajul nostru este aşa cum ne dorim să fie, 
iar o deceptie sau o problemă nu este suficientă ca să ne facă suspiciosi fata 
de apartenenţa la un grup religios sau politic, ale cărui idealuri sau activități 
le considerăm de obicei foarte atractive. 

Tranzitiile încep prin cristalizarea nemulțumirii. Pe măsură ce aspectele 
negative se asociază între ele, ele încep să formeze tipare ample, indezirabile: 
adică nu mai putem spune că este vorba despre o zi proastă, ci despre un 
an prost. Pe vremea când problemele erau considerate excepții izolate, nu 
aveam niciun motiv să ne aşteptăm să aibă efecte mai vaste. Dar, imediat ce 
considerăm că fac parte din tipare negative mai complexe, ne putem aştepta 
la efecte negative ulterioare. Astfel, aspectele pozitive vor trebui comparate 
cu un set mai mare de aspecte negative şi nu cu aspecte negative izolate, 
specifice unei anumite perioade. 

Uneori, privind în urmă, un singur incident minor pare să ducă la 
cristalizarea nemulțumirii. Acest proces semnifică prezența unui set latent, 
mai amplu, de nemulțumire. Emotiile negative față de implicarea în relație 
sunt considerate parte a unui tipar mai complex, de la nivelurile superioare 
ale sensului; dacă la un moment dat erau doar probleme temporare, minore, 
care durau o zi, acum au ajuns să facă parte dintr-un tipar continuu, care 
reflectă implicarea într-o relație care nu funcționează de mai multe luni sau 
de mai mulți ani. După cristalizarea nemulțumirii, frustrările minore nu mai 
sunt considerate probleme izolate, ci vor fi asociate imediat unui context 
general mai vast de nemulțumire. Fiecare nemulțumire iti va aduce aminte 
de alte nemulțumiri din trecut şi te avertizează că urmează noi nemulțumiri. 

Cristalizarea nemulțumirii are tendința de a declanşa procese majore 
de reevaluare, deoarece acum, când persoana şi-a pierdut iluziile în privința 
legăturii respective, întreaga relație pare să se fi schimbat. Procesul de 
reevaluare poate sau nu să determine persoana să pună capăt relației. Dacă 
o determină să plece, o parte importantă a procesului dezangajării implică 
re-interpretarea propriei implicări (adică rescrierea povestii relației). Acest 
proces poate include reexaminarea amintirilor, începând de la primele etape 
ale relației, doar ca să se poată crea o variantă negativă, nefavorabilă a relației. 
Mai devreme, ai depus efort şi ai sacrificat multe pentru cauza căreia te-ai 
dedicat, dar acum se pare că lumea încearcă să profite de tine sau că te ia de 
fraier. 

În general; societatea condamnă actul de încălcare a promisiunilor 
- deci este nevoie de justificări. Una dintre sursele cele mai comune de 
justificare este sinele, considerat bază de valoare. Astfel, apar justificările care 
susțin că relaţia a împiedicat sinele să se dezvolte, să funcționeze eficient sau 
să se exprime. Desigur, acest lucru reflectă faptul că era modernă consideră că 
sinele este o puternică bază de valoare. Pentru a iniția o schimbare, strămoşii 
noştri probabil că se bazau mai degrabă pe un semn divin. O altă strategie se 

referă la exagerarea aspectelor negative, inacceptabile ale implicării. Cei care 
au părăsit recent un grup religios sau un cult, o căsătorie, un loc de muncă 
sau o mişcare politică, tind să ofere justificări puternic biasate spre aspectele 
negative pentru implicarea lor. 

Părăsirea unor implicări importante privează persoana de surse 
importante de sens. În felul acesta, se formează un vid de sens, iar persoana 
va trebui să caute modalități prin care poate umple acest vid. De obicei, 
procesul de umplere a vidului presupune dezvoltarea surselor de sens 
rămase, precum şi adăugarea unor noi surse de sens care să se potrivească 
cu cele existente. Stima de sine devine de multe ori aspectul central al acestei 
tranzitii, nu numai din pricina faptului că, adesea, persoana pierde o sursă 
importantă de stimă de sine, dar şi pentru că însăşi ruperea legăturii poate 
arunca o lumină nefavorabilă asupra sinelui. O căsnicie eşuată poate implica, 
de exemplu, percepția că persoana nu este suficient de atrăgătoare sau de 
potrivită pentru partener. Cei care părăsesc grupuri religioase sau politice 
pot fi izolați şi condamnați de foştii colegi de grup. Restabilirea stimei de sine 
devine astfel aspectul central al multor schimbări de viață. 

În final, trebuie să subliniem că sensurile nu pot fi anihilate complet, 
la fel cum nici gândurile nu pot fi împiedicate să apară în mintea omului. 
Oamenii continuă să întrețină legături personale, emoționale şi uneori chiar 
şi comportamentale cu foştii soti/fostele soții, foşti tovarăşi, foste ocupații, 
religii şi aşa mai departe. Odată ce sensul leagă o persoană de o anumită 
formă de implicare, această legătură poate fi modificată sau redusă, dar ea nu 
poate fi niciodată dizolvată complet. 


Notă 


1. Există o serie de dovezi care susțin că aceste emoții pozitive nutrite față de noul 
loc de muncă sunt absente sau reduse semnificativ în cazul clasei muncitoare (de 
exemplu, Rubin, 1976); aceste date sunt în concordanță cu abordările anterioare, 
în care orientarea muncii spre statutul de ,,ocupatie” este mai putin importantă ca 
sursă de sens a vieții. 

2. Vezi capitolul anterior despre suferință. 

3. Acest aspect pare să contrazică afirmaţia anterioară potrivit căreia oamenii îşi asumă 
o serie de responsabilități pentru întreruperea unei relații. Există o diferenţă între 
invinovatirea cuiva pentru problemele întâmpinate şi stabilirea responsabilitatii 
pentru decizia de a părăsi relația. În principiu, strategia cea mai frecvent utilizată 
este cea în care persoana spune că tu eşti de vină pentru că trebuie să divorțăm, 
însă eu am luat decizia să divortam. 

4. Price şi McKenry, 1988, citează o serie de dovezi importante care susțin că 
implicările religioase serioase îi ajută pe oameni să reducă stresul şi suferința care 
sunt resimtite în legătură cu divorțul. 


“CAPITOLUL 13. 





De ce, pe vremuri, femeilor nu le 
plăcea sexul 





În capitolul anterior, am examinat schimbările de viață dintr-o 
perspectivă personală. În acest capitol, vom examina modul în care sensurile 
vieţii se pot schimba pentru grupuri mai mari de persoane. În exemplul la 
care ne vom referi în acest capitol, schimbările majore survenite în cultură au 
schimbat sensul vieții femeilor şi au avut o serie de consecințe vaste, printre 
care se numără şi redefinirea sexualității feminine. 

Societatea modernă a ajuns să accepte treptat sexualitatea feminină. De 
fapt, se flatează susținând că, după secole de neglijare şi confuzie, a eliberat 
sexualitatea femeii în aşa măsură, încât femeile moderne au aproape aceleaşi 
dorințe sexuale ca şi bărbaţii. Se mândreşte că a reuşit să învingă pudoarea 
victoriană, ajutând astfel femeile să înceapă să savureze viața sexuală, 
probabil pentru prima oară în istorie. Însă bazele reale ale acestei autoflatări 
sunt cam şubrede. Realitatea este mult mai complexă. 

Mai multe culturi şi majoritatea oamenilor din cultura noastră 
considerau că dorinţele sexuale feminine sunt mai intense decât cele masculine. 
Afirmația că noi, modernii, am fi descoperit sexualitatea feminină, ar fi 
adevărată doar prin comparaţie cu atitudinile specifice perioadei victoriene 
(aproximativ între 1830-1900). Sexualitatea feminină este o redescoperire şi 
nu o descoperire originală. 

În cadrul acestui capitol, accentul va cădea pe eclipsarea temporară a 
sexualității feminine. De ce, după secole în care se credea că femeile sunt 
creaturi avide de sex, societatea a început brusc să le considere lipsite de 
pasiune şi de sexualitate? In ce măsură a contribuit comportamentul sexual 
feminin la această schimbare? Unde au dispărut dorinţele lor sexuale? 

Mulţi psihologi contemporani acceptă argumentele lui Freud care 
susține că dorința sexuală este una dintre cele mai puternice nevoi de bază 

înnăscute. Din acest motiv, învingerea şi suprimarea dorinței sexuale necesită 
o altă motivație foarte puternică. Acest capitol va avansa ipoteza conform 
căreia schimbările în sensul vieții survenite în secolul trecut au afectat multe 
femei din Statele Unite şi din Europa de Vest, iar aceste schimbări ar putea fi 
responsabile pentru reducerea substanțială a dorinței sexuale feminine. 

Am ales acest exemplu de schimbare culturală din mai multe motive, 
În primul rând, viața femeilor este un domeniu de studiu mult mai clar şi 
mai omogen decât cea a bărbaţilor, deoarece cultura a forțat femeile să-şi 
însuşească un număr mai redus şi mai vag definit de roluri decât bărbații. 
În al doilea rând, există o cantitate considerabilă de informaţii istorice 
privind aceste schimbări relevante. În al treilea rând, suprimarea sexualității 
reprezintă un triumf important al culturii asupra naturii. Dacă sensurile vieții 
pot, într-adevăr, schimba sau chiar suprima ceva atât de intens cum este 
comportamentul sexual, atunci sensurile trebuie să fie extrem de puternice. 

Dorința sexuală este probabil prea bazală şi prea puternică ca să poată 
fi învinsă de decizii calculate, raționale. Există două modalități plauzibile prin 
care sexualitatea poate fi înăbuşită. Prima modalitate se referă la împiedicarea 
persoanei de a afla ceva sau de a se gândi la sex. A doua metodă este aceea 
prin care sexul este asociat cu emoții negative şi consecințe neplăcute, mai 
ales cu sentimentul de vinovăţie sau cu anxietatea. Ambele metode au fost 
folosite de victorieni: şi-au apărat fiicele de orice aluzie la sex sau de legături 
interpersonale care aveau o tentă sexuală, învăluind sexualitatea în ceața 
fricii şi a anxietatii. Ca să înțelegem ce s-a întâmplat cu sexualitatea feminină, 
va trebui să ne punem întrebarea: care a fost cauza acestei creşteri masive 
în amenințarea reprezentată de sex şi care a fost aspectul care a declanşat 
conspirația tăcerii din jurul sexului? 


Chiar nu le plăcea? 


Înainte să trecem la factorii care le-au determinat pe femei să nu mai 
savureze sexul, cred că este necesar să evidentiem că într-adevăr le displăcea 
sexul. Unii dintre cititori ar putea spune că această parte este inutilă, fiindcă 
„toată lumea ştie” că femeile din epoca victoriană erau subjugate din punct de 
vedere sexual, în aşa măsură încât şi astăzi epitetul „victorian” este sinonim 
cu cel de „pudic”. 

Însă lucrurile nu sunt neapărat adevărate doar fiindcă „toată lumea” 
le cunoaşte. Mai mult, una dintre modalitățile cele mai eficiente prin care un 
cercetător ambițios poate deveni celebru este să infirme ceva ceea ce toată 
lumea crede că este adevărat. De fapt, mai mulți cercetători s-au remarcat cu 
câteva dovezi, destul de subrede, conform cărora sexul le făcea la fel de multă 
plăcere femeilor victoriene ca şi oricăror alte femei. Astfel, deşi ar putea părea 

că recurgem la nişte locuri comune, cred că este necesar să sustinem că, in 
epoca victoriană, sexualitatea feminină era într-adevăr înăbuşită. 

Prin acest lucru nu vrem să spunem că nicio femeie nu a avut orgasm 
în secolul al XIX-lea; multe au avut. Pe de altă parte, nu toate femeile au 
fost afectate în aceeaşi măsură. Doar sexualitatea femeilor respectabile din 
clasa de mijloc a fost înăbuşită. Din perspectiva clasei de mijloc, toleranța 
sexuală decadentă a femeilor din aristocrația britanică era extrem de bârfită 
şi criticată pe toate drumurile, iar sexualitatea necontrolată a prostituatelor 
din clasele inferioare era privită ca o amenințare pentru o societate decentă. 
Dovezile de care dispunem arată că, în realitate, clasele sociale superioare şi 
inferioare nu au fost afectate din punctul de vedere al dorințelor sexualității 
sau cel putin nu în aceeaşi măsură în care a fost afectată clasa de mijloc (de 
exemplu, Johnson, 1979). 

Pe de altă parte, nu ar fi adevărat nici să spunem că plăcerea sexuală era 
absolut absentă în rândul femeilor din clasa de mijloc. Foarte puţine aspecte 
alecomportamentului uman se pot încadra în tipare absolute sau universale. 
Este posibil să ne imaginăm un continuu, de la o viata totalmente lipsită de 
dorință şi plăcere sexuală, la o viata în care sexualitatea este intensă, frecventă, 
variată şi satisfăcătoare. În Statele Unite, putem întâlni astăzi persoane care 
corespund ambelor extreme ale acestui continuum (ceea ce este valabil de 
altfel pentru majoritatea culturilor), unde poate fi încadrată şi clasa de mijloc 
din epoca victoriană. Însă valorile medii pot fi diferite. Prezumția de bază in 
acest caz este că nivelul mediu al dorinței şi al plăcerii era mult mai scăzut 
în cazul femeilor epocii victoriene decât în cadrul altor grupuri istorice. În 
psihologia socială şi a personalității de astăzi, majoritatea studiilor arată o 
modificare comportamentală de 10-15% (de exemplu, Mischel, 1968; Funder 
şi Ozer, 1983). Pare absolut plauzibil să considerăm că declinul sexualității 
femeilor din clasa de mijloc a epocii victoriene corespundea cel putin acestor 
proporții, dacă nu unora mai însemnate. 

Aceste dovezi relevante pot fi încadrate în două categorii. Prima 
se referă la convingerile generale despre sexualitatea feminină. A doua 
categorie, privind comportamentul real, este mult mai vagă (dar şi mult mai 
importantă). 


Convingeri despre sexualitatea feminină 


Dispunem de foarte multe dovezi care atestă că în epoca victoriană 
se considera că femeile au dorințe sexuale foarte reduse. Binecunoscutul 
cercetător Havelock Ellis este unul dintre primii care a aplicat metode 
moderne de cercetare în studiul sexualității. Unul dintre proiectele sale a fost 
dedicat evaluării documentelor literare şi medicale ale sexualității din Grecia 

antică până in vremea sa. Ellis a fost surprins să observe că aproape toată 
lumea credea că femeile aveau dorinţe sexuale mai intense decât bărbații 
(Cott, 1979). Pentru un victorian de talia lui Ellis era de neconceput ca opinia 
generală să fi dezvăluit că femeile savurau sexul mai mult decât bărbaţii. 

Sursele medicale contemporane erau destul de explicite în ceea ce 
priveşte lipsa dorințelor sexuale în cazul femeilor. Un text victorian tipic, 
adesea citat, spune: 


.... majoritatea femeilor (spre noroculsocietatii) nu sunt prea preocupate 
de dorințe sexuale de niciun fel. De ceea ce au bărbații parte în mod obişnuit, 
femeilor li se întâmplă doar ocazional. ... Fără doar şi poate, în cazul femeilor, 
dorinţele sexuale sunt de cele mai multe ori absente; este nevoie de stimulare 
pozitivă considerabilă pentru ca să poată fi indusă dorința sexuală. Chiar 
dacă este indusă (ceea ce de multe ori este imposibil), ea este mult mai redusă 
decât în cazul bărbaţilor. (William Acton, Funcţiile şi tulburările organelor de 
reproducere, 1871). 


Cu siguranță, unele somități medicale nu au putut fi convinse de 
faptul că femeile nu ar fi avut deloc dorințe sexuale. Mai mulți cercetători 
au ajuns să sugereze că femeile ar fi avut dorințe sexuale similare sau chiar 
mai intense decât bărbaţii. Aceşti cercetători dădeau vina pe ignoranță, teamă 
şi nepăsarea masculină pentru lipsa plăcerii sexuale la femei (vezi Haller şi 
Haller, 1974; Gay, 1984). Totuşi, aceşti cercetători reprezentau o minoritate 
distinctă şi, de fapt, subliniau ideea că femeile ar fi putut învăța să se bucure 
de sex. Aceştia recunoşteau că multe femei nu au învățat niciodată, iar 
cele norocoase urmau să descopere plăcerea şi dorința sexuală doar după 
mai mulți ani de căsnicie. „Plăcerea este de multe ori absentă la începutul 
căsătoriei şi se dezvoltă treptat pe parcursul mariajului”, concluziona, în 
1884, J. M. Duncan, un ginecolog scoțian, unul dintre oamenii de ştiinţă care 
abordau sexualitatea feminină dintr-o perspectivă ceva mai optimistă (vezi 
Gay, 1984, p. 135). 

Medicii nu au fost singurii care au atestat lipsa dorinței sexuale la 
femei. Clerul lăuda neîncetat femeile pentru castitate şi virtute sexuală. La fel, 
politicienii şi figurile publice considerau condiția de femeie respectabilă ca 
fiind asexuală. Pe vremea în care britanicii concepeau legislația penală pentru 
homosexualitate, din 1885, legea se referea doar la bărbaţi, deoarece regina 
şi avocaţii ei care se ocupau de formularea acestor legi considerau că era 
inutil să reglementeze activitățile sexuale feminine (Johnson, 1979). Femeile 
nu ar fi făcut niciodată aşa ceva! În accepțiunea lor, proscrierea activităților 
homosexuale în cazul femeilor ar fi fost la fel de inutilă ca şi interzicerea 
arderii banilor sau a consumării pietrelor. 

Femeile din epoca victoriană erau educate şi pedante, spre deosebire 
de femeile din erele anterioare. Cred că ar fi interesant să vedem ce doreau ele 
să realizeze. Activităţile lor par să se bazeze pe prezumția că femeile nu ar fi 
avut nevoie de dorinţe şi de satisfacție sexuală. 

Astfel, femeile din clasa de mijloc a erei victoriene încercau necontenit 
să schimbe femeile mai libertine din clasele inferioare ale societății, mai ales 
prostituatele. Eşecul lor general şi permanent a devenit o sursă de dezamăgire 
perplexă, deoarece erau convinse că orice formă de viață era preferabilă vieții 
trăite în desfrâu. Doamnele cinstite erau convinse că le puteau învăța pe 
aceste victime tinere despre religie şi castitate, după care să le găsească locuri 
de muncă ca slujnice. Însă prostituatele nu erau deloc receptive. Multe dintre 
ele au devenit prostituate tocmai datorită faptului că le repugna să fie tot 
timpul dirijate de cineva şi tratate ca nişte zdrente pentru un salariu mizer, 
ceea ce era valabil în cazul celor mai multi slujitori (Walkowitz, 1980). 

În cele din urmă, unele dintre aceste mişcări inițiate de doamnele 
victoriene în vederea reformării prostituatelor s-au transformat în cauza 
„Purităţii sociale” — adică în încercarea de a convinge bărbaţii să abandoneze 
plăcerile sexuale şi să devină la fel de caşti ca şi femeile (Walkowitz, 1980). 
Mişcarea Puritatii Sociale este extrem de edificatoare. Femeile clasei de 
mijloc ale epocii victoriene protestau împotriva standardelor duble privind 
moralitatea sexuală, dar nu în sensul modern. Prin abolirea standardelor 
duble, ele nu considerau că ar fi trebuit să le ofere femeilor aceleaşi modalități 
de exprimare şi oportunități pe care le aveau bărbaţii, ci, mai degrabă, să 
aducă bărbaţii la aceleaşi niveluri de constrângere sexuală şi castitate la care 
erau femeile (Rosen, 1982, p. 54). Ele doreau egalitate, dar o egalitate bazată 
pe castitate. Aceste doamne sperau (în zadar, aşa cum s-a putut vedea) să 
poată convinge toți bărbaţii să devină casti. 

Nu este de mirare că mişcarea Puritatii Sociale nu a reuşit să 
convertească majoritatea bărbaților la constrângeri şi virtute sexuală. Ceea 
ce este surprinzător, însă, este că se.aşteptau de la bărbați să încerce. Faptul 
că singurul standard (cel al constrângerii şi castitatii valabile pentru toată 
lumea) era considerat viabil de către cele mai multe femei din clasa de mijloc 
arată că aceste femei nu luau în seamă plăcerea sexuală. 

Pe scurt, în Statele Unite şi în Europa de Vest ale secolului al XIX-lea, 
femeile şi bărbaţii credeau că femeile aveau dorințe sexuale foarte reduse. 
Această convingere era specifică clasei de mijloc, care se concentra asupra 
acestei idei, în timp ce reprezentanţii claselor sociale superioare şi inferioare 
erau considerați de-a dreptul desfrânați. Un număr redus de somitati 
ştiinţifice au inițiat un curent latent in care propagau ideea că exista un 
potenţial de plăcere sexuală feminină, dar această posibilitate era considerată 
abstractă. Nimeni nu le putea considera pe doamnele din clasa de mijloc 
nişte persoane senzuale, cu o viață sexuală activă, satisfăcută sau nişte nimfe 

mereu avide de sex. Ele erau considerate fie fecioare ignorante, inocente şi 
drăgălaşe, fie matroane severe, înțelepte şi cu intenţii bune, dar niciodată ca 
fiind într-adevăr ființe sexuale. 


Comportamentul sexual al femeilor 


Convingerile despre lipsa pasiunii sexuale la femei nu sunt dovezi 
concludente care ar atesta lipsa acestor dorințe. Fără doar şi poate, atitudinile 
şi ideologiile despre sexualitate s-au schimbat mai mult de la o perioadă la 
alta decât însuşi comportamentul sexual (de exemplu, Smith, 1979, p. 234). 
Desigur, este foarte dificil să ne imaginăm că o întreagă cultură ar putea susține 
convingerea că femeilor le lipsea cu desăvârşire pasiunea trupească, dacă 
majoritatea femeilor ar fremăta mai tot timpul de dorințe sexuale. Realitatea 
furniza probabil cel putin un suport minim pentru aceste convingeri. Cred că 
merită să analizăm totuşi câteva dintre datele privind viața sexuală a femeilor. 
Din păcate, este destul de greu să găsim dovezi generale, de încredere. 

Rata sarcinilor premaritale şi nelegitime oferă dovezi despre viața 
sexuală a persoanelor necăsătorite. Shorter (1975) a studiat amănunțit aceste 
statistici. Activitatea sa ştiinţifică a dus la concluzia că, dacă ne întoarcem în 
timp până la sfârşitul Evului Mediu (punctul de pornire al acestui studiu) 
din Europa tradițională, persoanele necăsătorite aveau doar foarte rar relații 
sexuale. Acest lucru s-a schimbat însă în jurul anilor 1750, când numărul 
femeilor nemăritate însărcinate a început să crească vertiginos. Dar această 
explozie de sarcini în afara căsătoriei era specifică claselor sociale inferioare. 
Fiicele reprezentanților claselor de mijloc rămâneau virgine până la căsătorie. 
În a doua jumătate a secolului al XIX-lea, numărul sarcinilor nelegitime a 
scăzut semnificativ. Acest lucru s-a datorat pe de o parte folosirii din ce în 
ce mai frecvente a diverselor tehnici de contraceptie, deşi s-ar putea ca şi 
scăderea frecvenţei sexului premarital să fi avut o contribuţie. Din punctul 
nostru de vedere, aspectul cel mai important este acela că pentru femeile din 
epoca victoriană, activitatea sexuală premaritală se limita exclusiv la relațiile 
întreținute cu viitorul sot şi asta doar după căsătorie. Un număr neobişnuit 
de mare de femei din această epocă erau încă virgine în momentul oficierii 
căsătoriei. 

Două surse foarte diferite au dus la concluzia că sexualitatea era 
prezentă şi funcționa excelent şi în cazul doamnelor din această epocă. Una 
dintre dovezi a fost obținută în urma unui studiu care investiga femei măritate 
din zona Stanford, California, de la începutul secolului 20, studiu condus de 
dr. Clelia Mosher (vezi Mosher, 1980). Cealaltă sursă este cea a „jurnalului 
erotic” al unei doamne americane de la sfârşitul secolului al XIX-lea (Gay, 
1984). Ambele surse merită să le acordăm atenţie. 

Vom începe cu studiul lui Mosher, care reprezintă probabil limita 
superioară a sexualității femeilor victoriene (Gay, 1984, p. 136). Sotiile 
profesorilor de colegiu de pe coasta de vest a Statelor Unite, de la inceputul 
secolului XX, aveau probabil atitudini mult mai progresiste si mai liberale 
privind sexualitatea femeilor decât femeile din epoca victoriană. Mai mult, 
cred că putem să credem linistiti că femeile care erau dispuse să răspundă 
la întrebările acestei evaluări erau mult mai deschise din punct de vedere 
sexual decât cele care au refuzat să răspundă la întrebări (iar rata refuzului 
la asemenea evaluări este destul de ridicată). La fel, jurnalul lui Mabel Todd 
(Gay, 1984), tine evidența unei vieți sexuale atipice din mai multe puncte de 
vedere, mai ales dacă ne gândim numai la faptul că soțul lui Mabel o încuraja 
să aibă relații sexuale cu alti bărbați şi îi mai şi aranja relațiile romantice! 

În ceea ce priveşte femeile căsătorite care au participat la studiul 
doctorului Mosher, se poate detecta o uşoară tentă de acceptare precaută a 
plăcerilor sexuale în doze mici. Întrebate despre frecvența actelor sexuale, 
media era de unul pe săptămână. Întrebate cât de des doresc să aibă contact 
sexual sau cât de des ar fi ideal să aibă, media era de unul sau două pe lună. 
Aceste femei nu aveau parte de prea mult sex, dar doreau să aibă şi mai puține 
contacte sexuale. Din cele 35 de cazuri, în care s-a putut compara frecvența 
efectivă cu frecvența dorită sau ideală a contactelor sexuale, 23 dintre femei 
doreau să aibă parte de sex mai rar, iar pentru 11, dorința lor era aproape de 
ceea ce se întâmpla în realitate.! 

Investigaţii ulterioare confirmă prezumția că acest grup de participanți 
dorea să aibă doar una sau două contacte sexuale pe lună. Marea majoritatea a 
comentariilor negative despre sex provin dela femei care aveau mai frecvent 
contacte sexuale. Un număr de opt femei au relatat că făceau sex de două sau 
de mai multe ori pe săptămână. Acesta era grupul cel mai activ din punct 
de vedere sexual din studiul lui Mosher, însă aceste femei erau de părere că 
sexul de două ori pe săptămână era mult prea mult. Şapte femei din acest 
grup susțineau că ar fi dorit să aibă contact sexual o dată pe lună sau chiar mai 
rar. Cea de a opta doamnă dorea o dată la două săptămâni, excepție făcând 
cele două săptămâni după ciclu, ceea ce oricum duce la aceeaşi cifră de o dată 
pe lună. 

Imaginea care transpare este următoarea: niciuna dintre femei nu se 
considera privată sau frustrată din punct de vedere sexual sau nu simțea că 
şi-ar fi dorit să aibă parte de mai mult sex. Dacă soțul era mulțumit să facă sex 
cu ea o dată sau de două ori pe lună, femeia era un partener dispus şi, într-o 
anumită măsură, chiar îi făcea plăcere actul sexual. Dacă cuplul avea mai 
mult de două contacte sexuale pe lună, acest lucru se întâmpla la insistențele 
soțului, iar, în majoritatea cazurilor, soția se supunea doar (nu de fiecare dată 
cu plăcere) dorințelor sexuale ale soțului ei. 


Este reconfortant şi satisfăcător să descoperim că unele dintre doamnele 
clasei de mijloc a epocii victoriene relatează că au cunoscut plăcerea sexuală. 
Dar nu trebuie să dăm prea multă crezare acestor relatări, aşa cum au 
procedat mai multi istorici, pe care ar trebui să îi acuzăm de nesinceritate: 
Într-adevăr, credeți că matroana victoriană din clasa de mijloc savura viața 
sexuală la fel de mult ca şi dumneavoastră? Să luăm în considerare restul 
dovezilor de care dispunem privind comportamentul sexual al acestor femei, 
care par să fie cele mai active din grupul supus investigaţiei. În primul rand, 
să faci dragoste de trei ori pe lună şi să-ţi doreşti şi mai putin — tiparul tipic 
al respondentilor din studiul lui Mosher — este o dovadă cam șubredă a unei 
vieți sexuale împlinite. 

Majoritatea femeilor incluse în sondajul lui Mosher fuseseră virgine 
când s-au căsătorit. De fapt, nu au prea avut parte nici măcar de jocuri sexuale 
inocente înainte de căsătorie. Înainte să se căsătorească, Mabel Todd (numele 
de fată fiind Loomis), considera că îmbrăţişările şi sărutările dinaintea 
căsătoriei erau de-a dreptul scandaloase. Asemenea comportamente erau 
acceptabile în cazul cuplurilor logodite, dar în alte cazuri erau şocante şi 
indecente. Majoritatea acestor femei nu s-au masturbat niciodată. Ignoranta 
lor este revelatoare: Majoritatea au ajuns să se căsătorească fără să ştie aproape 
nimic despre sex. Unele dintre ele nici măcar nu puteau să-şi imagineze în ce 
constă actul sexual. 

Ignoranta femeilor din epoca victoriană privind sexul este foarte nostim 
ilustrată de o anecdotă povestită de Gay (1984, p. 285). El citează câteva surse 
despre şocul femeilor victoriene cu ocazia primului contact sexual cu soțul 
lor, care era perceput ca un act dureros, penibil şi mai ales umilitor, deoarece 
au fost văzute goale de un bărbat (nu este de mirare că, în unele cazuri, timpul 
scurs între oficierea şi consumarea căsătoriei depăşea şi un an, conform 
datelor lui Mosher!). Într-unul din cazuri, în timpul logodnei, mama şi-a 
abordat fiica, în trecere, făcând mici apropouri, când aceasta scria o scrisoare 
şi s-a împotmolit la un cuvânt în limba latină. „Cred că ţi-ai dat seama că 
va trebui să te culci cu Arthur!”. La care fiica a răspuns „O, desigur!” — cam 
atât ştia ea. După care nu s-a mai abordat subiectul. Această conversație era 
probabil cea mai amplă formă de educaţie sexuală premaritală. 

Ce ne spun toate aceste dovezi? În mod obişnuit, femeile victoriene din 
clasa de mijloc nu aveau experiență sexuală în momentul căsătoriei, în afară 
de câteva îmbrățişări şi sărutări înaintea nunţii. Cele care aveau noroc aveau 
soți tandri şi amabili, care le tratau cu dragoste şi blandete şi nu le impuneau 
să facă sex mai des de o dată sau de două ori pe lună. Cu timpul, în câțiva ani, 
aceste femei începeau să considere sexul ca fiind ceva în regulă, o activitate 
chiar plăcută. Probabil că multe dintre ele au început să aibă orgasme la mai 
multi ani după noaptea nunţii. Pentru alte femei din această epocă, sexul 
rămânea o obligație neplăcută, un lucru pe care erau datoare să-l ofere din 

cand în cand soților lor, deoarece era o datorie creştinească a căsătoriei, dar 
nu a devenit niciodată un lucru pe care l-ar fi dorit sau despre care ar fi fost 
dispuse să discute. 

Pare rezonabil să concluzionăm că stereotipul feminitatii victoriene 
este destul de exact, cel putin în cazul femeilor din clasele sociale de mijloc. 
Aceste femei ştiau că există dorințe sexuale, devreme ce erau conştiente de 
practicile sexuale ale aristocrației decadente sau ale femeilor şi prostituatelor 
din clasele sociale inferioare, precum şi ale bărbaților din clasa lor socială. Ele 
considerau sexul o sursă care amenința serios religia şi societatea (Johnson, 
1979). În multe cazuri, propria lor sexualitate era în mare parte suprimată prin 
ignoranță şi evitare şi ieşea la lumină (dacă acest lucru se întâmpla vreodată) 
după ani buni de căsătorie fericită, chiar şi atunci învăluită de ruşine şi de 
îndoieli. 


Psihologia lipsei pasiunii 


Din punct de vedere psihologic, este oare plauzibil să credem că femeile 
victoriene din clasa de mijloc aveau niveluri scăzute de dorințe şi plăceri 
sexuale? Pe de o parte, dorința sexuală are baze biologice. Prin urmare nu 
ar fi deloc verosimil să susţinem că aceste femei s-ar fi deosebit semnificativ 
de alte femei din punct de vedere biologic. Am putea spune fără echivoc că 
aveau acelaşi potenţial pentru dorințe şi plăceri sexuale ca şi femeile moderne 
de astăzi. Pe de altă parte, dorința sexuală este destul de maleabilă, iar, în 
timp, oamenii îşi pot schimba drastic atitudinile fata de sex. Dorința sexuală 
este unică printre nevoile biologice, în sensul în care persoana poate învăța 
să trăiască perioade lungi, chiar şi o viata întreagă, fără să o accepte sau să-şi 
satisfacă aceste nevoi (Masters şi Johnson, 1970). Avem motive să credem că 
femeile din epoca victoriană au mai multe restricții şi inhibitii în privința 
sexului decât femeile altor vremuri. 

Aşa cum am menționat mai înainte, există două modalități tipice prin 
care sexualitatea poate fi înăbuşită. Prima se referă la asocierea sexului cu 
emoții negative, iar a doua la învățarea unor metode prin care persoana poate 
evita să se gândească la sex (adică învaţă să se ocupe mereu de altceva). Este 
destul de neverosimil să credem că aceste femei au decis în mod conştient, 
rațional să renunţe la propria lor sexualitate. Din acest motiv, orice teorie 
care doreşte să explice lipsa dorințelor sexuale în cazul femeilor victoriene va 
trebui să fie compatibilă cu aceste două mecanisme. 

Primul model implică conditionarea femeii, astfel încât să aibă emoții 
negative intense de fiecare dată când se gândeşte la sex. Probabil că cele mai 
importante emoții de acest gen sunt vinovăția, ruşinea şi anxietatea, trăite 
de fiecare dată când făceau sau când se gândeau la ceva ce avea chiar şi 

legături vagi cu sexul. Gândul în sine le provoca aceleaşi reacţii. In prezent, 
orice încercare de a creşte o fetiță în asemenea condiționări stricte ar fi rapid 
subminată de bariera mesajelor pro-sexuale promovate de mass-media, ca 
să nu mai vorbim de efectul anturajului. Însă aceste încercări erau valide în 
epoca victoriană. Trebuie să mai menționăm şi faptul că fetele din această 
epocă trăiau sub supravegherea părinților perioade mult mai îndelungate 
decât predecesoarele lor. În secolele anterioare, fetele erau trimise la lucru 
şi trăiau ca servitoare în locuințele membrilor claselor superioare, însă acest 
lucru nu se mai practica în epoca victoriană. Astfel, părinții aveau mai mult 
control decât oricând în creşterea copiilor. 

Al doilea model implică atenţia selectivă. Dacă nu te gândeşti aproape 
niciodată la ceva, acest lucru începe să pară din ce în ce mai putin important. 
La fel ca şi politica, drogurile sau baseball-ul, şi sexul poate fi considerat 
neimportant în cercurile în care este doar rareori menționat, spre deosebire 
de cercurile unde se vorbeşte frecvent despre el. Toate semnele duc la ideea 
că societatea victoriană era foarte eficientă în protejarea femeilor de lucruri 
care le-ar fi determinat să se gândească la sex. Normele puternice referitoare 
la interzicerea remarcilor sexuale în compania unor persoane de sex opus 
reprezentau unul dintre aceste aspecte. O altă tehnică era evitarea contactului 
cu persoanele care aveau o activitate sexuală bogată, cum ar fi cei implicați în 
relații sentimentale (Rose, 1983). Pe de altă parte, nici moda vestimentară nu 
era foarte seducătoare. Probabil că dovada cea mai elocventă pentru succesul 
încercărilor de a proteja femeile acelei perioade era ignoranta desăvârşită 
în privința sexului, care caracteriza miresele victoriene descrise puțin mai 
înainte. 

Pentru scopul nostru, este foarte util să luăm în considerare şi exemplul 
persoanelor care şi-au învins cu succes dorințele sexuale. Probabil că cel mai 
potrivit exemplu in acest sens ar fi cel al initiatilor monastici. Budismul, 
creştinismul şi alte credinţe similare consideră celibatul o condiţie esențială 
a dezvoltării spirituale. Ambele credințe asociază emoții negative puternice 
(de exemplu, vinovăția) cu gândurile despre sex, iar stimulentele sexuale 
lipsesc cu desăvârşire din mănăstiri. Astfel, combinarea acestor doi factori 
poate duce la învingerea dorințelor sexuale, deşi cred că ar mai trebui să 
menționăm ceva: mănăstirile oferă un set extrem de puternic de valori pozitive 
şi alte semnificații care pot justifica sacrificarea plăcerilor trupeşti. Călugării 
şi călugărițele au justificări spirituale puternice pentru a putea renunța la 
plăcerile sexuale şi se aşteaptă ca aceste sacrificii să fie recompensate prin 
alte forme de împlinire spirituală. 

Analogia cu viața monastică este potrivită pentru a explica modul 
în care femeile din clasele de mijloc ale perioadei victoriene au reuşit să-şi 
învingă dorințele sexuale. Însă apare întrebarea dacă viata lor reuşea să 
le ofere un set de valori prin care să poată justifica acest sacrificiu. Cu alte 

cuvinte, dacă viata lor avea suficient de mult sens, încât să merite să renunțe 
la sex. Desigur, aveau aceleaşi valori creştine ca şi predecesorii lor, printre 
care se numără şi ostilitatea creştină față de plăcerile carnale. Dar este posibil 
ca ceva să se fi schimbat în aşa măsură, încât să le determine pe aceste femei 
să imbratiseze aceste valori şi să disprețuiască sexul mult mai mult decât 
femeile generațiilor anterioare? Pentru a putea răspunde la această întrebare 
va trebui să investigăm contextul istoric al femeii victoriene şi să luăm in 
considerare sensurile pe care aceasta le putea atribui vieții. 


O scurtă istorie a femeii 


Această parte a capitolului examinează modul în care cultura 
occidentală a tratat şi a considerat femeia de-a lungul secolelor. Astfel, vom 
înțelege sensurile vieților lor, care ne vor oferi o bază prin care vom putea 
explica lipsa pasiunii trupeşti din epoca victoriană. Această trecere în revistă 
a feminitatii occidentale se va concentra asupra a trei teme istorice: statutul 
femeii, în care vom include legătura cu religia şi prestigiul cultural; munca 
femeii, unde vom analiza contribuția economică a femeii la statutul financiar 
al familiei şi sexul. 


Statutul femeii 


Femeile au avut dintotdeauna un statut inferior bărbaţilor, însă acest 
nivel de inferioritate variază în timp. Uneori, relația dintre femei şi bărbați 
se apropia de egalitate, însă, în alte epoci, aceste diferențe erau enorme. 
Tendința istorică generală pare să fie cea a subjugării femeii, cu întreruperi 
scurte, marcate de tendințe contradictorii (cum ar fi cea actuală). Femeia erei 
primitive se bucura de aproape acelaşi statut ca şi bărbatul epocii respective 
(Tannahill, 1980). Vânătorii (în cele mai multe cazuri, bărbaţii) aveau un statut 
doar putin superior adunătorilor (de cele mai multe ori, femeile). 


Civilizaţia timpurie. Un număr foarte mare de teorii au încercat să 
explice de ce statutul social al femeilor a început să decadă odată cu progresul 
civilizației. Unul dintre aspectele cele mai importante pare să fie faptul că 
bărbaţii erau întotdeauna cei care participau la lupte, probabil fiindcă sarcina 
şi puterea fizică mai redusă a femeilor le-a împiedicat să devină luptători 
de temut. În paralel cu progresul civilizației, clasa luptătorilor începea să 
acapareze puterea, probabil fiindcă nimeni nu avea curajul să se lupte cu ei. 
Acest tipar a dus la formarea unui grup de bărbaţi care au ajuns la conducere. 

Pe măsură ce civilizaţia a evoluat, aceste grupuri de bărbați au început 
să dezvolte sisteme de idei prin care să explice anumite fenomene. Aceste 
ideologii au luat naştere din religii primitive, la care au fost adăugate 
concepții politice şi nu numai. De obicei, aceste ideologii începeau prin a 
explica de ce realitatea era exact aşa cum trebuia să fie, ceea ce se referea şi 
la statutul de inferioritate al femeii. Justificările religioase ale statutului de 
inferioritate al femeii au accentuat şi probabil au şi contribuit la oprimarea 
lor în continuare. Astfel, grecii antici aveau povestea Pandorei, care aducea 
nenorocirile şi suferința pe lume. În analogul creştin al mitului Pandorei (vezi 
Phillips, 1984), Eva era cea care a adus păcatul originar în viața umană, în 
urma căruia omul trebuia să trudească şi să sufere în loc să se bucure de 
paradis. 

Astfel, treptat, femeile au început să fie excluse din progresul timpuriu 
al civilizației. Pe măsură ce cultura şi cunoştinţele pătrundeau in viata 
publică, femeile erau de cele mai multe ori închise în casă şi aveau grijă 
de copii (Moore, 1984). Majoritatea stereotipurilor descriau femeile ca pe 
nişte fiinţe iraționale, obsedate sexual, cu o serie de defecte morale, ceea ce 
ar putea avea un dram de adevăr, mai ales dacă ținem seama de faptul că 
femeile aveau un număr foarte redus de posibilități să devină altceva. Cultura 
masculină a dezvoltat justificări religioase şi filozofice pentru a putea explica 
statutul de inferioritate al femeilor, iar aceste justificări au început rapid să 
se autoperpetueze. Niciun bărbat civilizat nu putea concepe că aceste ființe 
mărunte şi ignorante i-ar putea fi egale. 


Creştinismul timpuriu. Crestinismul a acceptat, mai mult sau mai putin, 
imaginea femeii care domina în acele vremuri. Nu ne-am fi putut aştepta ca 
biserica să trateze femeile cu o simpatie ieşită din comun, deoarece religia 
creştină a fost condusă de la începuturi de celibatari (Bullogh, 1982). Chiar 
şi în prezent, religia catolică consideră că pozițiile importante în biserică pot 
fi ocupate doar de celibatari. Cred că va trece destul de mult timp până vom 
vedea un papă căsătorit (să nu mai vorbim de o femeie papă). Persoanele 
din cler care au ales să se căsătorească au fost date afară din biserică doar 
începând cu prima parte a secolului al XI-lea (McNamara, 1982). Însă clerul 
căsătorit era defavorizat mereu, iar figurile marcante ale istoriei şi teologiei 
creştine erau celibatari. 

Creştinismul timpuriu nu a fost niciodată de acord cu căsătoria. Chiar 
şi clerul căsătorit desconsidera căsătoria. Căsătoria era privită ca o stare mai 
acceptabilă decât păcatele trupeşti, însă castitatea era mai presus de oricare 
dintre acestea. Totuşi, în ciuda neajunsurilor spirituale inerente căsătoriei, 
din cauza constrângerilor sociale şi economice, era aproape imposibil ca o 
femeie să nu se căsătorească. Astfel, femeile erau condamnate la o viață care 
avea o conotație spirituală negativă şi un statut precar (Clebsch, 1979). 

Creştinilor timpurii le făcea plăcere să analizeze totul în termeni de 
ierarhie. Ei considerau că, în ordinea sistemului cosmic, totul există în poziții 
fixe: de la Dumnezeu, aşezat în vârf, în ordine descendentă, oficialii bisericii, 
ordinea terminându-se cu insectele şi viermii. În această schemă, destul de 
simplă, însă categorică, bărbaţii erau pozitionati deasupra femeii. Această 
ierarhie implica şi inferioritatea morală a femeii. 

Deşi creştinismul pretindea de mult timp că elevase statutul femeii, 
bazele acestei pretenţii sunt cam fragile (Daly, 1985). Una dintre implicaţiile 
practice era faptul că religia creştină interzicea divorțul de o femeie, dacă 
acesta era întemeiat doar pe motivul că femeia nu putea avea copii. La un 
nivel abstract, existau dispute privind egalitatea „spirituală” între femei şi 
bărbați. Creştinismul accepta femeia ca ființă convertită, susținând că ea 
poate obține mântuirea. Astfel, femeile puteau deveni chiar şi sfinți. Totuşi, 
această egalitate rămânea teoretică. Probabil că exemplul cel mai elocvent în 
acest sens este cel oferit de Clement al Alexandriei, care susținea că femeile 
sunt egale bărbaților din toate punctele de vedere, însă bărbaţii au fost şi vor 
fi mereu mai buni la toate decât femeile (Tannahill, 1980). 

Din cele mai multe puncte de vedere, creştinismul a avut mereu o 
părere proastă despre femei, ceea ce a avut un impact negativ asupra statului 
lor. Din punct de vedere ideologic, povestea Evei era aspectul central care 
concentra atitudinea creştină față de femei şi care portretiza femeia ca 
fiind cauza majoră a tuturor nenorocirilor din viața omului. Această idee 
a fost reiterată la nesfârşit. Piesele religioase din dramaturgia medievală 
au dezvoltat povestea Evei, la care au adăugat scena în care şarpele l-ar fi 
ademenit prima dată pe Adam, însă acesta l-a refuzat (Philips, 1984, p. 58). 
Mesajul era clar, virtutea masculină nu ar fi putut fi coruptă niciodată, dacă nu 
ar fi apărut acțiunea seducătoare şi imorală a femeii. Povestea Evei, împreună 
cu implicațiile ei privind inferioritatea morală a femeii, a început să iasă din 
modă doar cu putin înainte de 1800. Până în acel moment însă, ea reflecta 
atitudinea Bisericii fata de femeie. 

Biserica nu le permitea femeilor să facă parte din cler. Femeile au reuşit 
să obțină un oarecare succes în misticismul creştin, însă acest misticism a 
fost eclipsat de-a lungul istoriei creştinismului. Aşa cum arată Clebsch (1979), 
misticii puteau fi femei sau bărbaţi, dar nu au existat femei teologi până în 
secolul al XVI-lea. Cu alte cuvinte, creştinismul le permitea femeilor să aibă 
viziuni sacre şi întâlniri cu tentă erotică cu divinitatea, dar nu prea agrea 
ideea ca aceste femei să şi gândească. 


Ideea virtuții feminine. Probabil că cel mai important eveniment 
pozitiv în istoria occidentală a feminitatii a avut loc în secolul al XII-lea, desi 
importanța lui a fost evidentă doar câteva secole mai târziu. Prin adorarea 

mamei lui lisus, a Mariei, şi prin ideile şi poveştile cu cavaleri, a început să 
pătrundă în cultură o imagine pozitivă a femeii. 

Maria era mereu privită de Biserica occidentală drept un sfânt ca 
oricare altul, însă partea estică a creştinismului (cea Bizantină) i-a atribuit o 
importanță deosebită, probabil fiindcă ea se înfățişa oamenilor ca o posibilă 
înlocuire a zeităților feminine indigene. Între secolele XI şi XII, cruciații şi 
trubadurii au început să aducă aceste idei din peregrinările lor în est şi să 
le răspândească în restul Europei (de Rougemont, 1956; Tannahill, 1980). 
Adorarea Mariei (Mariolatria) a avut succes mai ales în cadrul claselor 
inferioare ale societăţii. Ideea cavalerismului a pătruns în clasele superioare, 
care au adoptat tema înnobilării spirituale a bărbatului prin dragostea sa 
castă pentru o femeie cinstită. Trubadurii dădeau glas unor variații fără de 
sfârşit ale acestei teme, ceea ce indica popularitatea sa în mijlocul audienței 
de la curtea regală. 

Teoria cavalerească a iubirii din cântecele trubadurilor avea o 
semnificație deosebită. Dragostea pasională pentru o femeie nu s-a bucurat 
niciodată de un astfel de prestigiu în societatea creştină; la urma urmei, 
dorința sexuală era considerată antiteza progresului spiritual. Totuşi, modelul 
cavaleresc a reuşit să ridice iubirea de la nivelul atracției trupeşti la un nivel 
spiritual. Trubadurii idealizau iubirea unui bărbat pentru o femeie care îi era 
de cele mai multe ori superioară din punct de vedere social, ceea ce o făcea 
inaccesibilă lui. În aceste poveşti nu se prea pomenea despre consumarea 
(sexuală) relației. Dar dragostea disperată pentru femeie îl îndemna pe 
erou să întreprindă nişte fapte de virtute şi de valoare deosebite. Activitatea 
sexuală iti face rău, dar frustrarea sexuală ti-ar putea fi de folos. Crestinismul a 
acceptat acest model al dragostei, în care sexul nu mai avea loc, şi îl considera 
o sursă de motivaţie şi de beneficii spirituale. 

Ideea adorării unei femei virtuoase şi obținerea unui beneficiu spiritual 
din această dragoste se potrivea de minune cu adorarea Mariei. Spre deosebire 
de atributele Evei, printre care se numărau o moralitate dubioasă, atracție 
sexuală şi lăcomie, atributele Mariei erau castitatea, dragostea maternă 
(asexuală), supunerea respectuoasă, obedienta umilă, tandretea şi viata de 
familie (Phillips, 1984). Acesta era noul model al virtuții feminine. 

Timp îndelungat, toate aceste evenimente au avut prea putin efect 
asupra vieţii femeii de rând. În accepțiunea creştină, imaginea Evei a rămas 
modelul predominant al feminitatii. Dar ideea potrivit căreia femeia putea 
atinge un nivel de virtute superioară virtuții bărbatului, iar bărbații ar putea 
beneficia de pe urma adorării unei femei, a început să-şi exercite influența 
— şi, încet-încet, a început să schimbe mentalitatea colectivă. În următoarele 
patru sau cinci secole, statutul legal, politic şi economic al femeii a rămas la 
fel de precar, însă imaginea culturală a femeii a început să se îmbunătățească 
treptat (Tannahill, 1980). Începând cu secolul al XVI-lea, a început să fie 

considerată acceptabilă ideea că femeia poate fi admirată şi nu dispretuita 
universal. Din nou, în cele mai multe cazuri bărbaţii desconsiderau femeile, 
însă acesta a fost un pas crucial spre oferirea unei baze potenţiale de stimă de 
sine femeilor. 


Feminizarea religiei. Noile tipare ale vieții au început să se 
răspândească în Europa şi America de-a lungul secolelor, după sfârşitul 
Evului Mediu. Indivizii, familiile restrânse şi țările mai mari au început să 
devină unități importante, în timp ce unitățile mai vechi cum ar fi familiile 
extinse, descendența şi politica locală au intrat în penumbră (Stone, 1977; 
sau vezi Capitolul cinci). În relaţiile dintre oameni au început să predomine 
interesele economice, negotul şi banii. Oamenii au început să se mute la oraş 
şi să lucreze în industrie. Tiparul a revoluționat comunicarea şi schimbul 
de idei şi, curând după aceea, au început să fie răspândite diverse concepte 
ştiinţifice şi filozofice noi. 

Cumva, creştinismul pare să nu fi reuşit să facă tranziția la această 
lume nouă. În timp ce dogmele creştine au reuşit să pătrundă aproape în 
toate aspectele vieții satului agricol, ele au început să devină din ce in ce mai 
irelevante pentru viața politică şi economică. Noile idei ale iluminării nu mai 
aveau nevoie de creştinism şi, de fapt, mulți dintre gânditorii şi convingerile 
acelor vremuri se situau în afara dogmelor creştine. Creştinismul s-a retras la 
periferia vieţii, între sărbătorile săptămânale şi amintirile simbolice, departe 
de activitățile cotidiene ale oamenilor. 

Ca de obicei, femeile erau excluse din mare parte a progresului cultural. 
În timp ce băieții dispuneau de tot mai multe condiții de educație, în cazul 
fetelor numărul lor a rămas acelaşi sau chiar a scăzut. Discriminarea la locul 
de muncă era extrem de puternică. Astfel, chiar dacă o domnişoară ştia să 
scrie şi să citească, ea nu se putea aştepta să obțină vreodată o slujbă decentă. 
Din ce în ce mai. multe femei rămâneau acasă cu treburile gospodăreşti, 
părăsind locuința doar ca să discute sau să lucreze cu alte femei ori să meargă 
la biserică. Treptat, au început să se ducă singure la biserică, deoarece bărbații 
deveneau din ce în ce mai dezinteresati. În bisericile din Noua Anglie, de 
exemplu, deja în 1650, numărul femeilor care frecventau slujbele era mult 
mai mare decât cel al bărbaților (Cott, 1977). 

Progresul civilizației adus de Iluminism a lăsat în urmă doi dintre 
cei mai ciudati aliați posibili. Creştinismul, vechiul sistem dogmatic care 
domina pe vremuri Europa, care privea femeia cu condescendenta (dacă nu 
cu dispreţ), care legitima opresiunea şi maltratarea femeii — acest creştinism 
a rămas la slujbele de duminică cu un public alcătuit aproape exclusiv din 
femei. 

Din punctul de vedere al Bisericii, era destul de evident că numărul 
credincioşilor era în scădere. Pe măsură ce bărbaţii începeau să se îndepărteze, 

singurul lucru pe care instituția Bisericii creştine mai dorea să-l facă era să 
întreprindă ceva ca să nu piardă şi femeile. Astfel, creştinismul a început 
să se adapteze. Predicatorii au început să spună lucruri frumoase despre 
femei (Cott, 1977). Au început să laude loialitatea femeilor față de Biserică, 
făcând uneori aluzii şi la faptul că ar putea avea o credință mai puternică 
decât bărbaţii, ceea ce în vremea respectivă era adevărat. Aceşti predicatori 
susțineau că femeile reuşeau să ridice la standardele cele mai ridicate virtutea 
creştină. Biserica creştină şi-a asumat o sarcină dificilă, deoarece încerca să 
atragă populația feminină, fără să jignească în acelaşi timp bărbaţii, pe care 
sperau să îi poată recuceri. În mod clar, slăvirea superiorității femeii era o 
problemă delicată. Pe măsură ce Biserica creştină căuta caracteristici feminine 
pe care să le poată lăuda, începea să se bazeze pe Fecioara Maria ca model 
al virtuții feminine. Referirile la imaginea Evei s-au imputinat, iar imaginea 
Fecioarei Maria şi-a redobândit forța simbolică. Ideile cavalereşti ale idealului 
feminin au început să reînvie. 

Astfel, sursa majoră de valoare de care dispunea cultura (adică religia 
creştină) a început să dezvolte afinități pozitive cu feminitatea şi să caute 
aspecte feminine pe care să le poată lăuda fără să supere bărbaţii. Cu alte 
cuvinte, femeile au început să aibă mai multe oportunități prin care puteau 
obține valori pozitive din creştinism (poate chiar şi cele necesare dezvoltării 
stimei de sine), posibilități de care nu au avut parte până atunci. 

Prin această incursiune, am acoperit istoria statutului femeii până la 
începuturile perioadei victoriene. Înainte să trecem mai departe, este necesar 
să ne detaşăm şi să trecem în revistă istoria femeii cu privire la muncă şi apoi 
la sex. 


Munca 


Femeile au muncit dintotdeauna, de multe ori mai mult şi mai greu 
decât bărbaţii. Conform unei generalizări simpliste, munca femeilor (în 
comparație cu cea a bărbaţilor) era mai putin importantă, mai putin stresantă, 
mai cronofagă şi avea un prestigiu mai redus. Prestigiul cel mai redus le era 
atribuit femeilor din clasele sociale inferioare, dar, uneori, funcționa şi un 
proces cauzal invers: indiferent ce muncă efectuau, tot ceea ce făceau femeile 
părea să primească automat conotatia unui prestigiu mai redus. În America, 
de exemplu, predarea cunoştinţelor a pierdut din prestigiu în momentul in 
care majoritatea profesorilor au devenit femei. În Rusia modernă, de exemplu, 
majoritatea medicilor sunt femei, iar medicina este considerată o ocupație cu 
statut inferior. Doctoritele primesc un salariu mai mic decât muncitorii din 
uzină (Newsweek, 19 ian. 1987, p. 68). 

Timp de mii de ani, majoritatea oamenilor au fost agricultori. În 
majoritatea comunităților, împărțirea muncii în funcție de gen era în mare 
parte similară şi a durat până în era modernă. Bărbaţii şi femeile aveau 
contribuții vitale, dar diferite, pentru supraviețuirea familiei. Bărbaţii făceau 

: muncile fizice grele, cum ar fi aratul şi construcția clădirilor, ei aveau grijă 
de animale, mergeau la târg să-şi vândă produsele şi să cumpere produse 
noi. Femeile erau cele care confectionau îmbrăcămintea, depozitau şi găteau 
alimentele, aveau grijă de familie (de copii, spălau şi îngrijeau bolnavii) şi 
ajutau la muncile câmpului. Munca femeilor era orientată în mai mare 
măsură decât cea a bărbaţilor spre satisfacerea nevoilor celorlalți (Cott, 1977). 
O gospodărie prosperă avea nevoie atât de un bărbat, cât şi de o femeie, 
deoarece era inacceptabil din punct de vedere social ca un bărbat să facă 
munca unei femei sau invers (Shorter, 1975). 

În viata tradițională de la țară, multe sarcini erau efectuate în grup, dar 
chiar şi acestea păreau să fie orientate în funcţie de gen şi erau foarte puține 
cazurile în care soțul şi soția lucrau împreună (Shorter, 1975). Acest lucru 
însemna că o femeie interactiona mai degrabă cu alte femei şi mai putin cu 
soțul ei. Coloniile americane au deviat un pic de la acest tipar, accentuând 
unitatea familiei în condiţii de izolare. 

Timp de mai multe secole, munca femeilor a avut un loc stabil în mediul 
social. Din punctul de vedere al prestigiului era inferioară muncii bărbatului, 
dar nu era cu nimic mai putin importantă decât munca acestuia. Economia 
familiei, chiar şi supraviețuirea familiei depindeau în mod evident, din mai 
multe puncte de vedere, de contribuția femeii. Munca este o sursă importantă 
de scop (tel) şi eficiență in viață. Astfel, viata femeilor nu ducea lipsă de 
asemenea sensuri din mai multe puncte de vedere - munca lor era esențială 
pentru familie şi toată lumea ştia acest lucru. 

Apoi, s-a întâmplat ceva remarcabil. Revoluţia industrială a preluat 
una după alta sarcinile femeilor (Cott, 1977; Margolis, 1984). În primul rând, 
țesătoriile au reuşit în curând să producă materiale textile mult mai ieftin şi 
mai eficient decât prin metoda tradițională. După care alte sarcini similare, 
de la producerea lumânărilor la procesarea alimentelor, au fost transferate 
din mediul familial în cel industrial. Contribuţia femeii la bunăstarea familiei 
a început să se clatine, trecând de la un rol crucial la unul minor. Pe scurt, 
poziția economică a femeii în cadrul familiei a devenit total desuetă. 

În Statele Unite considerăm astăzi căminul şi locul de muncă spaţii 
diferite pentru activități diferite, însă această abordare este destul de recentă. 
Până acum câteva secole, majoritatea activităților erau desfăşurate acasă 
sau în apropierea căminului. Revoluția Industrială a mutat locaţia în care 
se desfăşura munca în uzine şi în birouri. Acest lucru a rupt total mediul 
familial de cel social. Căminul a devenit un loc în care nu se munceşte. 

Pentru prima dată în istorie, majoritatea bărbaţilor îşi părăseau cămiriul 
pentru a pleca la lucru, întorcându-se seara ca să cineze şi să se odihnească. 
Femeile tinere, necăsătorite, mergeau şi ele să lucreze în uzine, îndeplinind 
munci plictisitoare, sarcini monotone, timp de multe ore, pentru salarii ridicol 
de mici. Însă majoritatea femeilor măritate rămâneau acasă, unde aveau din 
ce în ce mai putin de făcut. 

Importanța acestor modificări economice nu poate fi subestimată dacă 
vrem să înțelegem istoria feminității şi să înțelegem de ce femeile nu mai 
reuşeau să savureze sexul. „Problema femeii” care a apărut în secolul al 
XIX-lea se baza pe incertitudinea utilității femeii. O astfel de întrebare ar fi 
fost de neconceput în erele anterioare, deoarece contribuția femeii la viața 
de zi cu zi era palpabilă şi vitală, chiar atunci când femeile erau dispretuite 
şi exploatate. O feminitate inutilă din punct de vedere economic era un 
fenomen nou şi îngrijorător.2 

Astfel, femeile au pierdut majoritatea surselor de scop şi de eficiență 
în viață. Viaţa lor a fost privată brusc de sensurile disponibile generațiilor 
anterioare. 


Sexul 


Ca să putem înțelege modul în care aceste schimbări drastice au afectat 
plăcerea sexuală a femeilor, trebuie să luăm în considerare câteva aspecte 
centrale legate de istoria sexualității, precum şi problema statutului de 
părinte asociată cu aceasta. 

În cea mai mare parte a istoriei, femeile au fost percepute ca având 
pasiuni sexuale intense. În multe cazuri, erau considerate mai avide de sex 
decât bărbaţii. Este foarte dificil să ne dăm seama cât de corect este un astfel 
de stereotip, deoarece, în Evul Mediu, nu existau rapoartele Kinsey’, însă 
stereotipul în sine pare plauzibil. Sexul era singurul model de împlinire 
disponibil femeilor în cea mai mare parte a istoriei; discriminarea sexuală 
reducea în foarte mare măsură posibilitatea femeilor de a atinge împlinirea 
prin artă creativă, educație sau activitate ştiinţifică, succes comercial sau 
financiar, dezvoltare religioasă şi aşa mai departe. 

Maternitatea nu era considerată o stare deosebit de satisfăcătoare sau 
de dezirabilă. Femeile năşteau copii fiindcă nu aveau încotro. Îi năşteau unul 
după celălalt, în timpul căsniciei; abia dacă aveau câteva zile la dispoziție 
în care să scape de munca de pe câmp, ca să poată aduce pruncul pe lume 
(Shorter, 1982). Femeile se confruntau cu un număr imens de probleme şi cu 


' Rapoartele Kinsey se referă la două cărți care abordează comportamentul sexual uman, 


intitulate: Comportamentul sexual al bărbaţilor (1948) şi Comportamentul sexual al femeilor 
(1953) (n. tr.). 

dureri foarte mari în timpul travaliului, foarte multe mame şi sugari murind 
în timpul naşterii sau imediat după aceea. Mortalitatea infantilă foarte ridicată 
îi împiedica pe părinți să se ataşeze prea mult de copiii foarte mici. Din acest 
motiv, mamele şi taţii îşi tratau copiii cu o atitudine distantă, care şochează şi 
astăzi sensibilitatea modernă (de exemplu, Stone, 1977). 

Foarte devreme, bărbaţii au început să se comporte de parcă ar fi deținut 
controlul asupra sexualității anumitor femei. Primele legi referitoare la viol 
reflectă imaginea proprietății masculine asupra sexualității feminine. În cea 
mai mare parte a istoriei, violul a fost perceput ca o crimă comisă împotriva 
proprietății cuiva, comisă împotriva unui bărbat care poseda o femeie, adică 
tatăl sau soțul ei (de exemplu, Bullogh şi Brundage, 1982; Tannahill, 1980). 
Dacă violai o femeie şi erai prins, trebuia să plăteşti o amendă celui care 
deținea femeia, la fel ca în cazul în care i-ai fi devastat uneltele agricole. Mai 
mult, în rezolvarea cazurilor de viol, nu prea conta dacă femeia se opunea sau 
nu. Nu avea niciun drept să fie de acord, cam la fel cum nu avea dreptul să 
dea-cadou sau spre folosire caii tatălui sau ai soțului ei, fără consimțământul 
acestora. În cazul în care îi făcea plăcere, era pedepsită şi ea, însă actul în 
sine era considerat tot viol. În multe cazuri, se presupunea că femeile ar fi 
cooperat cu bărbaţii care încercau să le seducă, fiindcă femeile aveau pasiuni 
trupeşti foarte intense, pe care nu erau în stare să le țină în frâu. 

Detinerea de către bărbați a sexualității femeii ne oferă o perspectivă 
utilă pentru a putea înțelege lipsa pasiunii sexuale din era victoriană. Prin 
renunțarea la dorințele sexuale, femeile nu făceau, de fapt, sacrificii majore, 
deoarece erau de foarte mult timp private de propria lor sexualitate. Poate 
că li s-a permis să savureze sexualitatea, dar nu le era permis să o şi dețină. 


Creştinismul. Încă de la începuturi, creştinismul a avut o atitudine 
ostilă față de femeie. O viață sexuală activă era considerată incompatibilă cu 
împlinirea spirituală, iar idealul era ca persoana să nu resimtă nicio dorință 
sexuală (Bullogh, 1982; Clebsch, 1979). Aşa cum am menționat anterior, o 
mare parte a clerului era celibatar şi unii dintre ei, de exemplu, Origene, au 
ajuns să se castreze ca să obțină victoria supremă asupra dorințelor sexuale. 
În secolul al IV-lea, popularitatea acestor acte era atât de mare, încât Biserica 
a fost nevoită să voteze o lege împotriva autocastrării (Bullogh, 1982). 

Ostilitatea creştină față de sex nu era nicidecum rezervată celor care 
îşi doreau o carieră teologică sau mistică. Biserica se cam încrunta la toată 
lumea când venea vorba de plăcerile carnale (Dodds, 1965). Căsătoria, în 
lipsa totală a activităților sexuale, era considerată o variantă acceptabilă, cel 
putin atâta timp cât ambii parteneri erau de acord. Virginitatea era virtutea 
supremă pentru ambele sexe. În unele perioade, creştinismul considera că 
doar persoanele care şi-au păstrat virginitatea sunt eligibile pentru Inviere 
şi pentru viata de după moarte. (Nici nu v-ar veni să credeți cât de mult îi 

atrăgea pe creştinii acelor vremuri ideea de a-şi petrece veşnicia împreună cu 
nişte virgini eterni). 

Un mare învăţat a sintetizat diferențele dintre atitudinile creştinismului 
timpuriu şi ale altor religii din lumea antică (Tannahill, 1980, pp. 160-161). 
Majoritatea religiilor antice se opuneau adulterului. Cele mai multe acceptau 
metodele anticonceptionale, în timp ce altele acceptau şi avortul. În ceea ce 
priveşte homosexualitatea, unele o acceptau, altele i se opuneau. Majoritatea 
acceptau infanticidul. Unele religii interziceau întreținerea actului sexual 
cu animale, altele nu. Toate religiile tolerau masturbarea şi actul sexual în 
diferite poziții. Însă, creştinismul s-a opus tuturor acestor practici. Religia 
creştină a fost de la bun început un inamic al sexului. 

Atitudinea negativă a Bisericii față de sex s-a concentrat asupra femeii, 
deoarece ea era considerată cea care avea dorințe sexuale intense. Atenţia 
neîntreruptă asupra Evei în teoria creştină despre femei accentua sexualitatea 
acesteia, considerând-o un factor esențial care a contribuit la căderea în 
dizgrație a lui Adam (Phillips, 1984). 

În această ipostază, putem observa modul în care funcționează 
teoria cognitivă a echilibrului (Heider, 1958). Din acest punct de vedere, 
creştinismului i-a displăcut sexul, în timp ce se presupunea că femeilor le 
plăcea sexul. Sistemul creştinism-femei-sex putea fi ținut în echilibru doar 
dacă creştinismul adopta o atitudine negativă şi fata de femeie. Alte exemple 
pentru acest tip de presiune pentru consistență pot fi regăsite şi în biserica 
antică. Erezia, de exemplu, era de multe ori asociată cu deviația sexuală. 
Biserica a devenit inamicul firesc al ereziei. De vreme ce Biserica dezaproba 
sexul, era absolut firesc să creadă că ereticii practicau cu mare plăcere 
perversiuni sexuale (vezi Bullogh, 1982). 

Deci, din punct de vedere psihologic, atitudinea creştină fata de sex 
şi fata de femei erau într-o simbioză perfectă, convietuind în armonie timp 
de mai multe secole. Mai târziu însă, această armonie a început să dispară. 
Pentru ca Biserica să poată adopta o atitudine mai pozitivă față de femeie, 
trebuia să schimbe altceva, astfel încât echilibrul să se instaleze din nou. 
Fie Biserica ar fi trebuit să adopte o atitudine mai pozitivă fata de sex, fie 
atitudinea femeii față de sex ar fi trebuit să devină mai negativă. 

În Evul Mediu au apărut mai multe modificări majore. Apariţia ideii 
de virtute feminină (cavalerismul şi adorarea Maicii Domnului) a fost deja 
menționată mai înainte. Aceste atitudini susțineau abstinenta sexuală în cazul 
femeii, exact cum prezice teoria cognitivă a echilibrului. (Cu alte cuvinte, 
creştinismul era dispus să adopte o atitudine pozitivă față de femeie, cu 
condiția ca aceasta să devină asexuală). „Castitatea este virtutea supremă în 
cazul femeilor” scria Christine de Pizan în anul 1405, presupunând că cititorii 
vor fi imediat de acord cu părerile ei. Scrierile ei erau o ripostă la atitudinile 
predominante ale acelor vremuri, potrivit cărora numărul femeilor caste şi 

virtuoase era foarte redus. Acest fenomen surprinde foarte bine conflictul 
dintre viziunea pe care o promova cultura, cea a posibilității virtuții feminine 
şi părerea reală a femeilor care aveau o atitudine nefavorabilă față de această 
abordare. 

În ciuda idealului de castitate, majoritatea opiniilor considerau femeia 
o ființă dominată de plăceri sexuale. „Toate vrăjitoriile pornesc de la poftele 
trupeşti, care, în cazul femeilor, nu pot fi potolite”, scrie în Malleus Maleficarum 
(1486), manualul vrăjitoriei (Phillips, 1984). Convingerea că vrăjitoria era 
susținută la un nivel fundamental de apetitul sexual şi de slăbiciunile morale 
feminine, au expus femeia posibilității de a fi considerată vulnerabilă față 
de influenţele diabolice. În Evul Mediu se credea că demonii masculini şi 
feminini se furişau noaptea în patul oamenilor, în scopuri sexuale. Dar era 
mult mai comună presupunerea că femeile erau cele care făceau amor mai 
des cu demonii decât bărbaţii (Bullogh, 1982). Tot soiul de probleme sexuale 
au fost atribuite vrăjitoriei, cum ar fi impotenta şi sterilitatea. O vrăjitoare 
putea să te descânte astfel încât să-ți dispară penisul sau cel putin aşa ai fi 
crezut dacă ai fi trăit în acele vremuri (Bullogh, 1982). Nefericitele soții ale 
bărbaţilor impotenti erau imediat suspectate de vrăjitorie. 

De vreme ce femeile erau considerate mai dispuse decât bărbații 
să cedeze în fata tentatiilor sexuale, ele erau şi cele care erau mai aspru 
pedepsite când călcau strâmb. Relaţiile sexuale din afara căsătoriei pe care 
le-ar fi întreținut soția au fost abordate dur, ca şi păcatul major al adulterului. 
Relaţiile sexuale ale soțului în afara căsătoriei erau abordate mai indulgent, 
ca fiind o formă mai putin gravă a dorințelor trupeşti. Spre sfârşitul Evului 
Mediu, câțiva înţelepţi care au reflectat profund la acest fenomen au observat 
o contradicție în acest tipar. Dacă bărbaţii erau considerați superiori femeii 
din punct de vedere moral, de ce erau femeile pedepsite mai aspru pentru 
păcate asemănătoare? Unii susțineau că, de vreme ce bărbatul era considerat 
mai virtuos decât femeia, el ar fi trebuit pedepsit mai aspru (Brundage, 1982). 
Nu este de mirare că această abordare nu a fost niciodată agreată de bărbați, 
însă a creat un climat mai receptiv în privința idealurilor supreme ale virtuții 
sexuale feminine. 

Femeile au fost, de asemenea, afectate de abordarea căsătoriei de 
către Biserică. Instituţia Bisericii creştine şi-a schimbat atitudinea negativă 
şi a început să favorizeze căsătoria cam pe la începutul secolului al XII-lea 
(de exemplul Gold, 1982). Una dintre justificări era aceea că mariajul era o 
modalitate eficientă, prin care sexualitatea feminină putea fi ținută sub control. 
Biserica a început să facă presiuni asupra bărbaților să asigure satisfacția 
sexuală a soțiilor lor, împiedicându-le astfel să-şi dorească să împartă patul 
cu altcineva (Bullogh, 1982). Dacă bărbatul jura că va rămâne cast, fără să 
aibă acordul prealabil al consoartei lui, potrivit legilor medievale, el îi dădea 
automat dreptul să întrețină relații sexuale cu alți bărbaţi: fărădelegile ei 

sexuale erau de fapt comise din vina lui (Brundage, 1982). În aceste cazuri, 
soțul devenea agentul moral responsabil de activitatea sexuală a soției. 
Această tendință a reprezentat un pas uriaş față de atitudinile anterioare 
conform cărora soțul deținea drepturile depline asupra sexualității soției lui. 

Desigur, responsabilitatea soțului față de actele soției s-a extins şi în 
afara sferei sexualității. De exemplu, în Anglia, la începuturile erei moderne, 
din punct de vedere legal, soții erau responsabili de crimele comise de soțiile 
lor (Fraser, 1984). Sotiile nu erau considerate responsabile de crimele comise 
de soții lor, deşi, în principiu, întemnițarea soțului avea efecte catastrofale 
asupra soției. 

Aceste atitudini au rămas neschimbate şi în perioada următoare Evului 
Mediu. Aşa cum scrie Shorter (1975), satele din Europa modernă timpurie 
utilizau o formă de umilire publică denumită charivari, prin care pedepseau 
comiterea fărădelegilor sexuale. De exemplu, se pedepseau prin această 
metodă atât gravidele necăsătorite, cât şi bărbaţii care le-au lăsat gravide. 
Aspectul cel mai şocant este tiparul pedepsirii infidelitatii maritale. Shorter 
spune că soțul care îşi înşela soția cu o altă femeie căsătorită nu era pedepsit 
prin charivari — însă era pedepsit soțul încornorat. Din nou, soțul este agentul 
moral responsabil pentru comportamentul soției. Dacă soția ta face sex cu 
altcineva, vina iti aparține. „Cauza” principală a adulterului comis de ea era 
considerată a fi nu imoralitatea ei, ci eşecul soțului de a o satisface sau măcar 
de a o tine sub control. Astfel, femeile nu dispuneau de sexualitatea lor şi nu 
erau nici responsabile pentru ea. 

Deşi dispunem de puține dovezi în acest sens, mai multi istorici au 
ajuns la concluzia că sexul practicat în afara căsătoriei era destul de rar 
întâlnit în perioada de început a erei moderne, mai ales în cadrul claselor 
sociale de mijloc şi al celor inferioare. Dragostea pasională nu avea preț prea 
mare şi nu era considerată nici măcar un criteriu potrivit pentru a alege un 
partener de viata (Stone, 1977; de asemenea, Fraser, 1984). Caracterul colectiv, 
public al vieții de la tara taxa sexul extramarital, împiedica multe persoane 
să obțină asemenea plăceri (Shorter, 1975). Apariția clasei de mijloc a avut loc 
într-un context care accentua proprietatea sexuală. Mai devreme, aristocrația 
medievală favoriza poveştile de dragoste care erau în mare parte povestea 
unui adulter, cum ar fi cea al lui Lancelot şi a Guineverei sau a lui Tristan 
şi a Isoldei. Însă noua societate burgheză prefera poveştile unor legături 
virtuoase, sentimentale, între persoane tinere, inocente, care în cele din urmă 
se căsătoreau (Fiedler, 1982). 

Sinteză: Moștenirea femeii victoriene 


Statutul femeii era întotdeauna inferior celui al bărbatului, iar 
creştinismul a perpetuat şi a legitimat această inegalitate. Femeile erau 
considerate inferioare bărbaților din punct de vedere intelectual şi moral. 
Cultura a introdus noțiunea potrivit căreia unele femei puteau atinge 
niveluri ridicate de virtute, însă această idee nu a avut un efect prea puternic. 
Pe măsură ce bărbații deveneau din ce în ce mai putin interesați de biserică, 
iar congregatiile începeau să fie formate mai ales din femei, instituția religiei 
şi-a revizuit perspectiva şi a scos de la naftalină rar folosita noțiune de 
virtute feminină. La începutul secolului al XIX-lea, în Occident, cultura era 
pregătită deja să accepte ideea că femeile erau capabile să dețină o anumită 
superioritate asupra bărbaţilor, cel putin în anumite privinţe care nu aveau 
semnificație practică sau efecte evidente asupra structurilor de putere. 

Din cele mai vechi timpuri, femeile au muncit mult şi din greu, având 
un rol esenţial în supraviețuirea familiei şi a societății. Munca femeii avea un 
prestigiu inferior, comparativ cu cea a bărbaților, însă viata nu putea fi trăită 
fără ea. Revoluţia industrială a subminat rolul economic deținut de femeie, 
înlocuind produsele muncii domestice cu produse fabricate în uzine sau 
oferite prin servicii profesionale. Discriminarea sexuală excludea participarea 
femeilor la majoritatea activităților industriale, însă le-a oferit ceva mai multe 
posibilități în domeniul educațional. Femeile din clasa de mijloc din epoca 
victoriană nu aveau de făcut nimic important, însă aveau suficientă educație 
ca să-şi dea seama că viața lor era goală şi lipsită de posibilități de împlinire. 

În general, se considera că femeile ar avea dorințe carnale intense, 
incontrolabile. Treptat, s-a dezvoltat părerea generală că sexualitatea fiecărei 
femei este deținută de un bărbat, iar presiunea socială l-a determinat pe acesta 
să controleze apetitul sexual al femeii (orientat spre altcineva). Creştinismul 
elogia restricţiile şi abstinenta sexuală, iar pe măsură ce începea să adopte 
o abordare mai favorabilă a femeii, a şi început să se instaleze un conflict 
cognitiv. În mod obişnuit, sistemul creştinism-femeie-sex era ținut în echilibru 
prin menținerea unei relații negative între creştinism şi femeie, ca şi între 
creştinism şi sex, şi a unei relații pozitive între femeie şi sex. Dacă atitudinea 
creştinismului față de femeie urma să devină una pozitivă şi dacă încă una 
dintre celelalte două relaţii nu s-ar fi schimbat, sistemul s-ar fi dezechilibrat. 
Astfel, fie creştinismul trebuia să adopte o atitudine mai favorabilă față de 
sex, fie femeile trebuiau să adopte o atitudine negativă fata de sex. 

Presiunea exercitată de echilibrul cognitiv nu este un proces în 
totalitate voit şi conştient. Nu vreau să sugerez că aceşti predicatori ar fi 
plănuit şi conspirat cum să schimbe atitudinea colectivă în aşa măsură încât 
să maximizeze rezultatele finale. Mai degrabă, am putea spune că oricine s-ar 
fi simţit inconfortabil într-un sistem în care creştinismul ar fi stimat femeile 

iar acestea ar fi savurat cu pasiune sexul, în timp ce creştinismul dezaproba 
plăcerea trupească. Aceste trei elemente nu se potrivesc unul cu celălalt, deci 
unul dintre ele trebuia să se schimbe. 

Pentru scopurile noastre actuale, sinteza cea mai importantă a moştenirii 
femeii din epoca victoriană este cea formulată din punctul de vedere al celor 
patru nevoi de sens. Din această perspectivă, ele au avut şi de câştigat şi de 
pierdut. Mai precis, au avut de pierdut în privința scopului şi a eficacitatii, în 
timp ce au câştigat valoare şi, posibil, o valoare crescută a propriei persoane. 

Femeile ca grup au suferit pierderea scopului şi a eficacitatii ca urmare 
a schimbărilor sociale legate de muncă. Scopurile sociale pe termen scurt 
asociate cu munca feminină tradițională au fost pierdute în momentul în 
care aceste sarcini au fost scoase din mediul căminului. Controlul direct pe 
care l-a deținut femeia asupra mediului a fost redus, de vreme ce acesta a 
devenit mai degrabă un factor ornamental decât unul funcțional. Pe măsură 
ce se imbunatatea educația femeilor, probabil că acestea au început să-şi dea 
seama de lipsa scopului şi a eficacitatii din viata lor, cum denumeau mai multi 
istorici această stare de „autoanestezie” sau „potențial paralizat” (Rosenberg, 
1972; Sklar, 1976). Doar creşterea copiilor le mai rămânea ca sursă din care îşi 
puteau dobândi scopul şi eficiența. 

Importanța credinței şi a moralei creştine, ca o sursă de bază a justificării 
activității femeilor, nu s-a schimbat. Singura schimbare a fost cea a atitudinii 
instituţiei bisericii creştine față de femeie. Această atitudine a devenit mai 
favorabilă, ceea ce reprezenta un progres imens. Femeile au obținut controlul 
parțial asupra fundamentului principal de valori (religia creştină), pe măsură 
ce aceasta începea să piardă teren. 

La fel, bunăstarea celorlalți continua să îi ofere femeii o modalitate prin 
care îşi putea justifica faptele. Putea să-şi justifice existența dacă îi ajuta pe 
ceilalți, mai ales propria familie. 

Stima de sine colectivă a femeii a fost întotdeauna redusă. Cu cât 
atitudinile creştinismului erau mai favorabile, cu atât şansele femeii de a avea 
o stimă de sine mai ridicată erau mai mari. 

Astfel, începutul erei victoriene le-a găsit pe femei în mijlocul unei 
schimbări substanţiale în ceea ce priveşte sursele de sens de care dispuneau. 
Într-o perioadă de timp relativ scurtă, cultura a schimbat radical sensul 
vieții femeilor, iar aceste schimbări includeau atât noi deficiențe, cât şi noi 
oportunități. 

Analiza schimbării 


Astfel, femeile şi-au pierdut scopul şi eficacitatea, şi-au păstrat valorile 
şi justificările creştine şi continuau să aibă o stimă de sine scăzută. Într-o 
- astfel de situație, ceea ce le putea părea interesant era o nouă sursă de sens 
al vieții care să compenseze aceste deficite. O asemenea sursă ar fi trebuit să 
ofere scop(uri) şi un fundament pentru eficacitate. Trebuia să fie compatibilă 
cu ideile creştine, în caz contrar ar fi schimbat un deficit de scop cu un deficit 
de valoare. În mod ideal, ar fi oferit un fundament mai bun pentru o valoare 
pozitivă a propriei persoane; asta au şi găsit. 

Aşa cum am menționat de mai multe ori în capitolele anterioare, 
pierderea unor surse de sens al vieții este urmată de accentuarea surselor 
disponibile. Din acest motiv, direcția cea mai plauzibilă de evoluţie a situației 
era cea în care societatea încerca să facă mai comprehensibilă legătura femeii 
cu creştinismul şi ultima ei sursă disponibilă de scop (îngrijirea familiei, mai 
ales-a copiilor) şi să o transforme într-un scop de împlinire. Exact acest lucru 
s-a şi întâmplat. Primul pas era ridicarea maternității la nivelul unui scop 
important, o sarcină de viață care asigura împlinirea. În secolul al XIX-lea 
a apărut un „cult” al maternității. Au început să apară predici, morale şi 
publicaţii care descriau importanța maternitatii pentru națiune (Margolis, 
1984). Se susținea că mamele sunt cele care determină viitorul naţiunii, 
deoarece ele erau cele care influentau trăsăturile de personalitate şi caracterul 
următoarelor generații. 

În jurul anilor 1820, a început să apară rapid un număr imens de cărți şi 
de pamflete legate de modul în care trebuie crescuți copii (Demos şi Demos, 
1969; Margolis, 1984; Wishy, 1968). Aceste cărți erau adresate mamelor, care 
acum erau considerate (pentru prima dată în istorie) mult mai importante 
decât taţii, în creşterea copilului (Margolis, 1984). Pe la mijlocul secolului, 
glorificarea rolului deținut de mame a atins un punct în care rolul patern 
era aproape uitat şi părea că doar mamele pot transforma un copil inocent 
într-un cetățean productiv şi respectabil al republicii (Margolis, 1984; de 
asemenea Cott, 1977). Îngrijirea copiilor, care fusese considerată anterior 
o activitate minoră, lipsită de prestigiu, începea să capete strălucirea unei 
responsabilități sacre şi dificile, deținute de mame. 

Pe măsură ce importanța maternității a devenit din ce în ce mai mare, 
a crescut şi potențialul prin care li se oferea şi împlinire personală. Scriitorii 
şi oratorii vremii au început să facă referiri la extazul şi încântarea care ar fi 
caracterizat maternitatea (Cott, 1977; Margolis, 1984). Dacă cineva citea aceste 
pasaje, care de cele mai multe ori au fost scrise de bărbaţi, putea crede că, 
de fapt, creşterea copiilor era o sursă de fericire neîntreruptă. Dragostea şi 
tandretea maternă, mândria pentru progresul copilului, plăcerea indusă de 

poznele drăgălaşe ale urmaşului şi aşa mai departeerau citate ca să dovedească 
faptul că maternitatea era una dintre ocupațiile cele mai satisfăcătoare. 

Spre deosebire de emfaza modernă cu care se vorbeşte despre creşterea 
unor copii fericiți şi bine adaptati, secolul al XIX-lea accentua inducerea 
virtuții şi dezvoltarea caracterului copiilor. Americanii erau ferm convinşi 
că succesul noii republici depindea de caracterul moral al cetățenilor (Cott, 
1977). Instituţia Bisericii creştine se simțea datoare să dea sfaturi în această 
problemă, în aşa măsură încât credința creştină a ajuns să specifice criteriile 
virtuții şi ale caracterului. Predicile şi pamfletele repetau neîntrerupt mesajul 
că femeile creştine de bună credință erau mame bune şi invers. 

Influența creştină, importanța caracterului moral şi implinirile 
maternității începeau să se închege frumos. Principala imagine pozitivă 
creştină a femeii era cea a Fecioarei Maria, mama lui lisus. Predicatorii au 
început deja să pună mai mult accent pe Maria decât pe Eva cea păcătoasă 
şi ispititoare, încă de pe vremea când congregatiile erau mai degrabă 
reprezentate de femei, iar Biserica creştină dorea să adopte o poziție pozitivă 
față de femeie. Fecioara Maria oferea un model util al virtuții maternității 
şi al împlinirii maternale. Cu siguranță, nimeni nu putea spune că viața 
Maicii Domnului ar fi fost irosită sau neîmplinită, fie chiar şi în absența 
proprietăților, a puterii sau a plăcerii sexuale. La urma urmei, ea a născut 
şi a crescut un copil care a devenit Mesia. Mesajul implicit este că femeia 
contemporană putea deveni la fel de împlinită ca şi Maria (sau aproape la 
fel), dacă încerca să devină o mamă creştină bună. Uită de sex, de bani şi de 
toate cele şi încearcă să devii Fecioara Maria. 

Totuşi, glorificarea maternității era doar o parte a poveştii. Maternitatea 
era înzestrată cu sens prin presupunerea că soarta culturii şi a societății era în 
mâinile femeii. Femeile erau responsabile pentru caracterul moral şi virtutea 
socială — acesta era mesajul mai amplu din spatele glorificării maternității 
(vezi Margolis, 1984). lar femeile au extins acest mesaj. Adică ele au acceptat o 
responsabilitate pentru caracterul şi virtutea socială care depăşea impunerile 
maternității. Femeile în general vedeau că puteau câştiga respect şi admirație 
ca păzitori ai virtuții şi moralității culturale. Acesta era noul sens al vieții pe 
care l-au construit femeile din clasa de mijloc a epocii victoriene. 

Noile condiții ale vieții economice le-au ajutat pe femei să preia 
moralitatea culturală. Lumea afacerilor şi a industriei, sfera de acţiune a 
bărbaţilor a devenitun loc dur, extrem de competitiv. Locul de muncă a devenit 
amoral şi chiar imoral, pe măsură ce vechile reguli au încetat să funcționeze 
eficient. În curând, societatea urma să fie consumată de o supraexpunere la 
practici degradante, abuzive şi necinstite care au pătruns în lumea banilor 
şi a puterii. Individual, soții trebuiau să facă compromisuri, să îşi modifice 
idealurile ca să poată lucra eficient la locul de muncă. 

Femeile nu erau expuse unor astfel de presiuni. De fapt, in epoca 
victoriană a apărut ideea căminului ca liman, un refugiu unde bărbatul putea 
să se retragă după ore lungi de muncă asiduă şi stresantă, într-o lume amorală 
a afacerilor. Femeia, „îngerul casei” (metaforă victoriană populară), trebuia să 
îi confere căminului virtutea ei transparentă, transformându-l într-un refugiu 
potrivit pentru bărbat (Auerbach, 1982). Ea îşi putea permite să fie cinstită. 

De fapt, ea nu îşi prea putea permite să facă altceva. Presiunea 
economică şi socială care îi împingea pe bărbați la compromisuri morale, 
împingea femeile să îşi mențină şi să-şi desăvârşească virtutea. De exemplu, 
femeile nu puteau în adevăratul sens al cuvântului să adune averi, din cauza 
discriminărilor profesionale şi a restricţiilor legale (de exemplu, bunurile 
femeii aparțineau soțului ei). Egoismul şi lăcomia sunt inutile dacă nu ai voie 
să detii bunuri. Trăsăturile morale, cum ar fi şi altruismul şi generozitatea, 
exercitau deci o atracție puternică pentru femei, deoarece le ajutau să se 
adapteze noilor condiţii sociale şi economice ale vieții (Cott, 1977). 

Astfel, toți factorii au conlucrat ca să le ajute pe femei, ca grup, să-şi 
reclame superioritatea asupra bărbaților. Creştinismul îşi croia mesajele 
pentru această audiență feminină din ce în ce mai numeroasă, lăudând 
credința şi moralitatea femeii. Vechea noțiune de virtute superioară feminină, 
care a apărut în cultură pe vremea Evului Mediu împreună cu adorarea 
Fecioarei Maria, era acum gata pregătită pentru uzul general. Era nevoie de 
femeie, de mamă, pentru inculcarea caracterului moral în copilărie. Ele fiind 
expertele în virtute, erau absolut necesare pentru dezvoltarea adecvată a 
generațiilor viitoare. Desăvârşirea virtuților creştine în cazul bărbaților nu era 
prea practică, însă era foarte practică, ba chiar adaptativă în cazul femeilor. 

Totuşi, ar fi impropriu să spunem că această virtute i s-a impus femeii 
din exterior. Presiunea exista, dar era nevoie şi de cooperarea femeii pentru 
imbratisarea activă a rolului de protector al moralității culturale şi nationale. 
Femeile ar fi putut refuza un astfel de rol. Totuşi, de ce l-au acceptat? Care era 
aspectul atrăgător al acestui rol? 

În termeni de sensuri ale vieții, există două răspunsuri. În primul 
rând, şi probabil acesta este şi aspectul cel mai dramatic, rolul de gardian 
al moralității le-a oferit femeilor o bază comună de stimă de sine, o sursă 
care a depăşit cu mult ceea ce avuseseră vreodată de-a lungul istoriei. Timp 
de aproape două mii de ani, bărbaţii creştini au disprețuit femeile creştine, 
le dispretuiau şi le reduceau importanţa în toate domeniile posibile. Acum, 
bărbații urmau să admire femeile într-un domeniu a cărui importanță nu 
poate fi pusă la îndoială. În loc să privească femeile cu condescendenta si 
dispreţ, bărbații urmau să le respecte ca pe nişte ființe superioare din punct 
de vedere moral. Este vorba despre o victorie a cărei valoare nu poate fi 
estimată. Femeile puteau obține în acest fel stimă de sine şi prestigiu social la 
un nivel care nu poate fi regăsit în alte perioade istorice. 

În al doilea rând, preluarea rolului de gardian al virtuții a pus 
la dispoziția femeilor mai multe tipuri de sens al vieţii, ceea ce a înlocuit 
pierderile suferite anterior, cea a scopului şi eficacitatii. Schimbările sociale 
şi economice privaseră femeia de multe dintre sursele tradiționale de scop şi 
eficacitate, astfel au fost elaborate surse noi. 

Unul dintre scopuri era inculcarea caracterului moral virtuos noilor 
generații. Acest lucru se referea nu numai la maternitate, ci şi la predarea 
în şcoli. Noua națiune care prindea proporții avea nevoie de un număr mai 
mare de profesori decât îşi putea permite, iar femeile erau mai dispuse să 
facă acest lucru decât bărbaţii, chiar şi pentru salarii derizorii (Sklar, 1976). 
Pe la mijlocul secolului al XIX-lea, aproape un sfert dintre femeile din Noua 
Anglie îşi petreceau o parte din viață predând (Cott, 1977, p. 35). Multe dintre 
ele frecventau academii, iar după terminarea studiilor acceptau poziția de 
profesor în statele din vest, fără să aibă la dispoziție materiale didactice, nici 
măcar clădiri unde să poată preda, primind un salariu care nu era prea stabil 
(Sklar, 1976). Mişcarea masivă de promovare a femeii din clasa de mijloc în 
poziția de profesor de şcoală era condusă de Catherine Beecher. Ea le oferea 
femeilor un scop în viață, care se potrivea cu modul în care ele se considerau 
cetățenii educați, virtuoşi, care puteau aduce sacrificii personale şi care erau 
dispuşi să se lupte şi să sufere de dragul viitorului națiunii. 

Un alt scop pe care femeile îl dobândeau din noul sens al rolului de 
gardian al caracterului moral al națiunii implica activitățile publice şi sociale. 
Femeile dinsecolulal XIX-lea seorganizauîn grupuri şi întreprindeau campanii 
pentru luarea unor decizii specifice, prin care se putea îmbunătăți moralitatea 
societății. De exemplu, luptau pentru abolirea sclaviei, a prostituţiei, pentru 
îmbunătățirea bunăstării celor săraci, înlăturarea alcoolului şi a efectelor sale 
nocive asupra societății şi aşa mai departe. Neavând dreptul legal de a vota, 
femeile şi-au luat totuşi responsabilitatile sociale în serios şi au lucrat mult 
şi eficient pentru a îmbunătăți societatea (de exemplu, Gay, 1984). Au avut 
câteva succese majore în schimbarea societății, care, probabil, le-au indus 
senzații intense de eficacitate colectivă. 

Pe scurt, femeile din clasa de mijloc a secolului al XIX-lea au găsit un 
nou sens al vieții care a avut un efect mai puternic decât simpla înlocuire a 
surselor de sens pierdute anterior. Ca îngrijitori şi gardieni ai virtuții națiunii, 
aceste femei au început să accepte roluri noi, active în societate. Acest lucru 
le-a oferit o stimă de sine colectivă, bazată pe calitățile morale pe care le 
dețineau. Acum, femeile puteau fi considerate superioare bărbaților, cel 
putin într-un domeniu important. Acest lucru le furniza scopul de a continua 
această tendință, în care poate fi inclusă îngrijirea şi creşterea adecvată a 
copiilor, educarea morală şi liberală a noii generații şi înfăptuirea unor 
reforme sociale specifice. Eforturile depuse pentru împlinirea acestor scopuri 
le ofereau multe oportunități de a avea sentimentul că dețin controlul şi că 

sunt eficiente, deoarece puteau resimti că au avut într-adevăr efecte palpabile 
atât în creşterea copiilor, cât şi în schimbarea societății. În cele din urmă, noul 
rol le oferea noi surse de împlinire, de la nou-descoperita şi glorificata stare 
de euforie conferită de maternitate până la satisfacția adusă de acțiuni sociale 
colective. Una peste alta, noul loc al femeii în societate era o soluție mai 
mult decât satisfăcătoare pentru rezolvarea dilemei sensului vieții. Astfel, se 
putea înlocui ceea ce se pierduse în termeni de scop şi se puteau dezvolta 
mai departe sursele încă disponibile de justificare, oferindu-le în acelaşi timp 
femeilor posibilități fără precedent pentru dezvoltarea stimei de sine. 

Dar ce legătură au toate acestea cu sexul? Lipsa pasiunii sexuale a 
femeilor din clasa de mijloc a epocii victoriene poate fi cel mai bine înțeleasă 
prin prisma noului sens al vieții şi anume, rolul de gardian şi întruchipare a 
caracterului moral al culturii. O sexualitate robustă era incompatibilă cu o 
poziție morală superioară. 

Mai devreme, dilema noului prestigiu creştin al femeii era prezentată 
în termenii teoriei echilibrului. Se presupunea mereu că femeile aveau 
dorințe sexuale foarte intense. Dacă biserica creştină urma să adopte o 
poziție pozitivă fata de femei, atunci fie ar fi fost nevoită să adopte o atitudine 
pozitivă şi fata de sex (ceea ce era prea putin probabil), fie femeile trebuiau să 
adopte o atitudine negativă față de sex. Pentru un creştin tradițional, virtutea 
sexuală nu însemna să fii priceput în pat. Mai degrabă, idealurile creştine 
ale sexualităţii se refereau de cele mai multe ori la castitate, autocontrol şi la 
absența dorinței sexuale. Astfel, în cazul femeilor, adoptarea virtuții creştine 
însemna renunțarea la dorințele şi plăcerile sexuale. Compromisul nescris 
era următorul: urma ca Biserica să nu le mai vorbească de rău pe femei, cu 
condiția ca ele să îşi reprime dorințele carnale. 

Acest compromis poate fi perceput şi sub forma unui schimb. 
Renuntarea la plăcerile sexuale însemna sacrificarea uneia dintre sursele 
de plăcere (chiar şi împlinire), ceea ce, într-o oarecare măsură, contravenea 
spiritului Romantismului, care considera dragostea un nou model de 
împlinire (Baumeister, 1986). Dar dragostea putea fi separată de sex, iar 
femeile victoriene erau destul de pricepute în idealizarea iubirii în timp ce 
dispretuiau sexul. În schimbul acestui sacrificiu, femeile au avut câştiguri 
substanţiale în termeni de sens al vieții, precum am descris mai devreme: noi 
scopuri, eficacitate, împlinire şi stimă de sine. Noul rol al femeii, de gardian 
al moralității nationale, îi oferea satisfacţii atât de mari, încât părea că merită 
să sacrifice sexualitatea. La o adică, poate că este mult mai important să ai o 
viață care are sens decât să ai parte de plăceri sexuale. 

Este rezonabil să ne punem întrebarea în ce măsură a afectat 
schimbarea sensului vieții experiențele sexuale ale femeii ca individ. Mai 
devreme, am sugerat că respingerea sexului era indusă de obicei prin două 
procedee: distragerea selectivă a atenției de la sex şi asocierea sexului cu 

emoții negative. La prima vedere, pare că accentuarea deosebită a stimei de 
sine morale a sporit probabil şi amenințarea adusă de sexualitate. Dacă fiica 
ta are interese sexuale, acest lucru înseamnă mai mult decât simple probleme 
practice sau economice: aceste interese comportă amenințarea că ea, ca femeie, 
nu va fi potrivită pentru o viață cu sens. Părinții probabil că s-au îngrijorat 
destul de mult din cauza sexualității fiicelor lor şi cred că putem presupune 
că această îngrijorare le-a fost comunicată şi domnişoarelor în cauză. Astfel, 
chiar dacă femeia adultă ar fi realizat care era scopul vieții ei, justificările şi 
stima de sine erau amenințate, dacă pasiunile sexuale deveneau prea intense 
(adică mai sexuale decât ar presupune satisfacerea nevoilor soțului, conform 
obligaţiilor maritale). În timp ce părinţii doreau să-şi protejeze fiicele, 
probabil că le protejau şi de expunerea la orice factor care putea duce cu 
gândul la sexualitate, printre care se numărau anumite persoane, conversații, 
materiale scrise şi aşa mai departe. Lipsa de atenţie selectivă pentru sex era 
probabil un obicei al vremurilor în care au crescut aceste femei, rămânând 
o modalitate facilă prin care femeia adultă reuşea să evite descoperirea 
plăcerilor sexuale şi potențialul pentru dorința şi experiențele sexuale. Faptul 
că, în secolul al XIX-lea, fetele locuiau împreună cu părinții pentru perioade 
mult mai îndelungate decât în secolele anterioare, i-a ajutat pe părinți să le 
inculce virtutea sexuală şi anxietatea fiicelor lor şi să menţină activat scutul 
de protecție care tinea orice aluzie sexuală departe de ele. 

În cele din urmă, noul rol al femeii ca gardian al moralității culturale le-a 
oferit ceva la care să fie atente, care le distrăgea atenţia de la sex. Am sugerat 
mai devreme că poate femeia antică şi-a meritat reputația de femeie cu apetit 
sexual crescut, deoarece ea nu prea avea altceva pentru care să trăiască — avea 
prea putin acces la alte surse de împlinire şi satisfacție. Femeia victoriană 
avea mult mai multe lucruri importante de făcut decât sexul: abolirea sclaviei, 
educarea generaţiilor viitoare, sprijinirea bărbaților şi aşa mai departe. Ea îşi 
concentra atenția asupra unor cauze importante, complexe, distrăgându-şi 
între timp atenția de la sex. 


Alţi factori 


Cerințele noului rol cultural al femeii nu erau singurii factori cauzali 
care au contribuit la lipsa pasiunii în epoca victoriană. Unii dintre aceşti 
factori au contribuit la dezvoltarea sentimentului de repulsie față de sex al 
femeilor. Alți factori au emers probabil sub forma unor beneficii secundare şi 
au întărit atitudinea anti-sexuală, imediat ce aceasta şi-a făcut apariția. Aceste 
aspecte merită menționate, deşi sunt tangentiale temei centrale al sensului 
vieții, cel putin din perspectiva abordării mele. 

Merită subliniat faptul că, în viata de zi cu zi, cauzele imediate 
ale manierelor în privința comportamentului sexual erau presiunile şi 
învățămintele sociale. Totuşi, presiunea socială in sine nu este o explicație 
"cauzală, deoarece ar trebui să explicăm motivele pentru care societatea a 
început să exercite asemenea presiuni asupra femeii sau de ce aceste presiuni 
au avut brusc un succes mai mare decât presiuni comparabile din erele 
anterioare. Noua poziție de caracter moral superior era incompatibilă cu 
imaginea unei sexualități îndeplinite, desăvârşite. Astfel, presiunile sociale 
au pedepsit femeile care savurau prea mult sexul. Presiunile sociale pentru 
dezvoltarea şi menținerea manierelor sexuale proveneau din noua poziție pe 
care femeia o deținea în societate (este mai putin probabilă varianta inversă). 


Sexul era periculos. Activitatea sexuală avea o serie de dezavantaje 
pentru femeie. Sarcina era o experiență periculoasă, deoarece foarte multe 
femei mureau în timpul naşterii. În Europa tradițională de până pe la 1800, 
aproximativ 1,3% din naşteri duceau la moartea mamei. Dacă ținem seama 
ca, în general, o femeie obişnuită năştea cam de 6 ori în viata, însemna că avea 
şanse de aproximativ 8% să moară în timpul uneia dintre naşteri (Shorter, 
1982). Desigur, acesta este deja un risc substanţial. În America colonială, 
pregătirea femeii pentru naştere avea două părți: pregătirea pentru naşterea 
în sine şi pregătirea pentru propria moarte (Ulrich, 1979). 

Astfel, nu putem spune că sexul ar fi fost ceva care nu prezenta niciun 
risc pentru femei. Fiecare contact sexual includea şi posibilitatea unei sarcini, 
iar cu fiecare sarcină femeia îşi risca viața. Desigur, moartea maternă era riscul 
suprem aferent sarcinii. Pe lângă aceasta, exista şi riscul morții copilului. În 
Anglia modernă timpurie, rata mortalității sugarilor şi a copiilor mici varia 
între 30% şi 50% (Stone, 1977), ceea ce însemna că fiecare persoană care avea 
copii trebuia să se aştepte ca unii dintre aceştia să moară. În America colonială, 
cuplurile obişnuite de tineri căsătoriți trebuiau să se aştepte ca doi sau chiar 
trei dintre viitorii lor copii să moară înainte să împlinească vârsta de zece ani 
(Stannard, 1976). Aceste rate de mortalitate au început să scadă în secolul al 
XIX-lea, însă riscul continua să rămână ridicat. Chiar mai mult, noile atitudini 
sporeau nivelul impactului traumatic trăit de mamă la moartea copilului ei. În 
cele din urmă, chiar dacă mama şi copilul supravietuiau, experiența naşterii 
era destul de neplăcută, mai ales datorită lipsei cunoştinţelor medicale şi 
obstetrice, a lipsei analgezicelor şi antisepticelor şi aşa mai departe. 

Pe lângă sarcină, sexul implica şi pericolul contactării bolilor venerice. 
În prezent, asociem bolile venerice cu schimbarea partenerilor, dar în trecut, 
majoritatea femeilor erau infectate de soții lor. În Europa tradițională, bărbaţii 
contactau asemenea boli când erau plecați de acasă, după care îşi contaminau 
cu nepăsare şi soțiile (Shorter, 1975). Chiar şi în secolul al XIX-lea, opinia 
medicală tindea să considere bolile venerice ca reprezentând mai degrabă o 

problemă pentru bărbat şi mai putin pentru femeie. Din acest motiv, medicii 
le spuneau bărbaților infectați să nu se sinchisească şi să continue să întrețină 
relaţii sexuale cu soțiile lor (Walkowitz, 1980). În unele cazuri, medicul chiar 
îl ajuta pe sot să-şi mascheze starea față de soție, considerând că această 
şmecherie medicală avea prea puţine riscuri, dar ajutându-l totodată pe 
sărmanul om să evite stânjeneala! 

Bărbaţii din epoca victoriană, pricopsiti cu soții pasive, apelau deseori la 
serviciile prostituatelor. De fapt, opiniile medicale sprijineau aceste tendințe 
masculine, deoarece masturbarea era considerată o practică „nefirească”, 
reprezentând uneori un pericol mai mare pentru sănătatea bărbatului decât 
o partidă „firească” de amor cu o prostituată (Haller şi Haller, 1974). Când 
femeile victoriene au început campaniile împotriva prostituţiei, ele susțineau 
că aceasta reprezenta o amenințare la adresa femeilor „decente“, ceea ce era 
corect (Walkowitz, 1980; de asemenea, Rosen, 1982). Sotiile inocente, fidele, 
erau într-adevăr victime ale bolilor aduse de soţii lor din bordeluri. 

În cemăsură poatefiexplicatălipsa pasiunii sexuale din epoca victoriană 
pe baza pericolelor comportate de sex? Probabil că teama de pericolele 
reale pe care le implica sexul era doar unul dintre factorii determinanti. 
Pericolele sarcinii şi ale bolilor venerice nu erau nici pe departe o invenţie 
victoriană. Fiind prezente de mai multe secole, aceste pericole nu pot explica 
instalarea bruscă a antipatiei față de sex. Am putea spune că femeile şi-au 
dat seama subit de aceste pericole, dar această afirmație nu se potriveşte cu 
dovezile care atestă ignoranta stupefiantă a femeilor din această epocă fata 
de sex. Pericolele legate de sex erau fenomene vechi, comportând riscuri 
binecunoscute. Probabil că le-au sensibilizat într-o oarecare măsură, ceea ce 
a dus la scăderea frecvenţei activității sexuale, dar nu putem concluziona 
că acesta era motivul principal şi central al lipsei pasiunii sexuale specifice 
secolului a XIX-lea. 


Metode anticonceptionale. În lipsa măsurilor anticonceptionale, viata 
adultă a unei femei măritate era doar un ciclu format din sarcină, naştere, 
alăptare şi conceperea unui alt copil. Timp de mii de ani, femeile au fost la 
dispoziția propriilor organe reproductive (Shorter, 1982). Oamenii au încercat 
un număr impresionant de metode contraceptive, însă doar în trecutul 
apropiat au fost descoperite metode eficiente, demne de încredere, care 
sunt acum disponibile oricui (Tannahill, 1980). Tendinţe similare planificării 
familiei au apărut doar pe la sfârşitul secolului al XIX-lea (Shorter, 1975). 
Înainte, femeile măritate trăiau de la o sarcină la alta, fără să dețină controlul 
asupra lor. 

Contribuţia graviditatii asupra istoriei feminitatii nu poate fi neglijată. 
Este imposibil să ai realizări culturale şi profesionale, precum şi împliniri 
sofisticate, dacă iti petreci majoritatea vieții adulte fie aşteptând un copil, 

fie încercând să iti revii dupa naşterea sa. Astfel, incapacitatea de a controla 
când să rămâi însărcinată este un risc nu numai din punctul de vedere al 
naşterii, descris mai devreme, ci şi al graviditatii neaşteptate care afectează 
viața şi activitățile planificate, împiedicând realizarea multor posibile acțiuni 
şi dobândirea de sensuri. 

Putea oare această problemă străveche să contribuie la dezvoltarea noii 
atitudini fata de sex, de la începutul anilor 1800? Schimbările economice din 
ce în ce mai mari sporeau nevoia dezvoltării unor măsuri anticonceptionale 
eficiente. Agricultorii aveau nevoie de copii care să-i ajute pe câmp şi care să 
aibă grijă de ei la bătrânețe. Muncitorii din mediul urban, din fabrici nu aveau 
nevoie de atâția copii; de fapt, în acest caz, copiii reprezentau o obligaţie 
economică importantă care seca familia de resurse financiare. Deşi aspectul 
economic este un factor important, se pare că bărbații erau mai sensibili la 
acest aspect decât femeile. Astfel, dacă doar factorii economici ar fi contribuit 
la apariția lipsei pasiunii, atunci mai degrabă bărbaților decât femeilor ar fi 
trebuit să le displacă sexul. 

Chiar mai mult, doar un număr mai mare de stimulente economice nu 
ar fi fost suficient să schimbe atitudinile fata de sex. Este posibil ca oamenii să 
se abțină de la sex din motive economice, dar aceasta este o decizie conştientă, 
rațională, deliberată şi nu una luată pe baze emoționale. Aşa cum am sugerat 
ceva mai devreme, cel mai probabil model psihologic pentru lipsa pasiunii 
era neatentia selectivă şi asocierea sexului cu emoții negative. Niciunul dintre 
aceste modele nu se potriveşte foarte bine cu calculele economice. 

În ansamblu, pare prea puţin plauzibilă ideea că femeile din epoca 
victoriană ar fi decis în grup să-şi reprime dorințele sexuale doar pentru 
a putea deține controlul asupra gravidității. Dar probabil că şi-au dat 
seama că măsurile contraceptive erau un produs secundar al suprimării 
dorințelor sexuale. Astfel, imediat după ce au fost descoperite, măsurile 
anticonceptionale ofereau întăriri pozitive pentru lipsa pasiunii. La urma 
urmei, nu există metodă contraceptivă mai bună decât cea a abstinentei 
sexuale. Deşi problema controlului asupra sarcinii nu era inițial una dintre 
cauzele dezgustului femeilor din epoca victoriană pentru de sex, probabil că 
acesta a avut un efect de amplificare a repulsiei. De fapt, şansa de a controla 
şi planifica momentul sarcinii a contribuit probabil la dezvoltarea capacității 
acestor femei de a-şi înfăptui un nou plan de viață, cum ar fi cel al activismului 
social sau al reformei muncii. 


Bărbaţii sunt nişte amanți jalnici. Cand unui grup mare de oameni nu 
le mai place sexul, unii s-ar putea gândi că partenerii sexuali nu sunt capabili 
să inducă plăcerea sau nu se pot ridica la nivelul aşteptărilor. Este plauzibil 
să credem (cel putin să considerăm ca factor suplimentar; este prea putin 
probabil să fie un factor major) că femeilor a început să le displacă sexul, 

fiindcă soții şi amantii lor nu au reuşit să le satisfacă sexual. De exemplu, 
Shorter (1975, 1982) susține că soții tradiționali erau nepăsători față de 
plăcerile sexuale ale soțiilor lor şi, probabil, le împiedicau dinadins să aibă 
orgasm. Deşi aceste puncte de vedere sunt discutabile, cel putin ne îndeamnă 
să luăm în considerare ipoteza potrivit căreia unul dintre motivele pentru 
care a dispărut plăcerea sexuală din viața femeilor epocii victoriene ar fi fost 
nepotrivirea bărbaţilor din punctul de vedere al abilităților şi al tehnicilor 
sexuale. 

Din nou, lipsa calităților sexuale masculine poate explica creşterea 
dezgustului femeii față de sex doar dacă (inabilitatea sexuală masculină) 
acestea s-au dezvoltat în acelaşi timp. Chiar erau bărbații victorieni nişte 
amanți jalnici? Poate că da. Un exemplu specific din literatura victoriană care 
apare adesea şi în diverse discuţii este cel al „monstrului din dormitor” — 
adică imaginea unui bărbat libidinos, inept, insensibil care îşi traumatizează 
mireasa speriată de moarte (Gay, 1984). Diverse comentarii din această epocă 
exprimă atitudinea conform căreia fata inocentă devine în noaptea nunții un 
martir şi o victimă sacrificată poftelor sexuale ale soțului (de exemplu, Gay, 
1984, p. 286). 

Este destul de dificil să ne dăm seama dacă această imagine 
îngrozitoare a sexului marital corespunde experiențelor reale. Totuşi, este 
plauzibil să credem că bărbaţii victorieni erau nişte amanți deosebit de 
amărâți. Probabil că de multe ori bărbaţii victorieni îşi începeau noaptea 
nunții cu cunoştinţe sexuale la fel de puține ca şi soțiile lor. Sau poate că erau 
înarmați cu cunoştinţele medicale şi teologice ale autorităților în domeniu, 
care susțineau că femeilor oricum nu le place sexul. Sau o altă variantă ar fi că 
şi-au dobândit abilitățile cu ajutorul unor prostituate — însă aceste experiențe 
nu sunt neapărat metoda cea mai potrivită de abordare a unei mirese virgine 
şocate şi dezgustate. 

Prin urmare, nepotrivirea tehnicilor sexuale masculine probabil că a 
contribuit la dezgustul femeilor victoriene față de sex. Totuşi, este prea putin 
probabil că aceasta să fie cauza majoră şi fundamentală. (De fapt, ignoranta 
care probabil a contribuit şi ea la inabilitatea masculină, era, la rândul ei, un 
produs al reprimării culturale a sexului. În consecință, pentru a putea explica 
întregul proces, cred că este nevoie de identificarea altor cauze suplimentare). 
În cel mai bun caz, poate fi considerat un factor suplimentar sau mediator. 


Puterea familială şi socială. Al patrulea motiv posibil susține că apariția 
activităților sexuale limitate ale femeii era o modalitate prin care aceasta 
îşi sporea influența individuală în familie, precum şi puterea colectivă în 
societate. Atât din punct de vedere individual, cât şi colectiv, femeile dețineau 
o putere mai redusă decât bărbaţii — putere legală, politică, economică, fizică. 

Prin lipsa pasiunii sexuale, poate că au reuşit să redobândească într-o oarecare 
măsură această putere. 

Beneficiile puterii asupra lipsei pasiunii sunt prezentate excelent de 
speculațiile lui Cott (1979). Aşa cum susține această cercetătoare, dacă sexul 
este principalul bun de care dispui, reducerea ofertei de a întreține relații 
sexuale îi va creşte valoarea şi iti va oferi posibilitatea să ceri un pret mai 
mare. Poziţia ta în negociere devine semnificativ mai puternică. Bărbaţii care 
îşi pot satisface oricând, uşor şi plăcut poftele sexuale simt prea putin nevoia 
să aibă grijă de femeie. Dar dacă apare o criză în recompensa sexuală, bărbații 
probabil că vor depune mai mult efort în curtarea femeii, vor încerca să-i 
intre în gratii şi vor fi mult mai dispuşi decât înainte să cedeze dorințelor ei 
(Guttentag şi Secord, 1983). 

În trecut, femeile măritate aveau un statut destul de precar. Societatea 
considera că bărbatul avea autoritatea supremă în fata lor. Era foarte dificil 
sau imposibil să divorțezi. Averea şi banii îi aparțineau soțului, iar dacă 
se despărțeau, soția avea şanse slabe să câştige partea ei de drept. Este 
probabil ca şi femeia să fi deținut câteva abilități vandabile, însă majoritatea 
erau inutile datorită discriminării profesionale care nu îi permitea să ocupe 
majoritatea locurilor de muncă. Pe scurt, femeia avea prea puțină influență 
asupra bărbatului. 

Restrângerea satisfacției sexuale a soțului îi oferea femeii un 
fundament pentru putere. Dacă adopta această atitudine ca să îi facă în ciudă 
soțului, risca o ceartă zdravănă, dar dacă refuza să facă sex fiindcă i se părea 
dezgustător, nimeni nu putea spune că era vina ei. Astfel, sexul a devenit o 
favoare pe care soția i-o făcea soțului. În asemenea condiții, soțul probabil 
că se gândea de două ori înainte să o înfurie, în caz contrar risca să reducă 
drastic disponibilitatea ei de a se supune unor astfel de chinuri mizerabile 
doar de dragul lui. lar un bărbat care are parte de sex doar o dată sau de două 
ori pe lună suferă la anularea fiecărei ocazii de acest gen. 

Cât de importantă era această dinamică a puterii în inducerea lipsei de 
plăceri sexuale în epoca victoriană? Se pare că aceştia erau factori suplimentari 
care probabil au fost considerați produse secundare atrăgătoare ale limitării 
activităților sexuale. Pare prea putin plauzibil ca femeile să se fi asociat într-o 
conspirație rațională cu scopul de a-şi întări poziția în cadrul familiei şi al 
societăţii prin reducerea frecvenţei contactelor sexuale cu soții lor. Însă soțiile 
rezervate din punct de vedere sexual probabil că şi-au dat seama destul de 
repede că soții lor urmau să le facă pe plac, să fie atenţi la dorințele lor şi 
să evite provocarea oricăror motive de nemulțumire. Beneficiile secundare 
ale lipsei pasiunii sexuale au fost, se pare, destul de importante, încât să 
determine întărirea şi perpetuarea tiparului imediat după formarea acestuia. 

Rezumat și concluzii 


Orice tendinţă socială majoră are probabil mai multe cauze subiacente, 
dintre care unele interacționează. şi gravitează în jurul consecințelor pe 
care le produc. Nici dezgustul femeilor față de sex din secolul al XIX-lea 
nu reprezintă o excepție de la această regulă. În afară de modul în care s-a 
schimbat sensul vieții acestor femei, a fost afectată şi sexualitatea lor, mai 
ales datorită pericolelor asociate cu practicarea sexului, datorită dorinței 
de a controla reproducerea, datorită tehnicii sexuale şi atitudinii bărbaţilor, 
precum şi dinamicii puterii din cadrul familiei şi a societății în ansamblu. 
Totuşi, aceste cauze în sine nu par să fie potrivite pentru explicarea lipsei 
pasiunii specifice erei victoriene, deşi probabil că ele au contribuit în mare 
măsură. 

Dorința sexuală este o nevoie puternică, bazală, universală, adânc 
înrădăcinată în zestrea genetică a omului. Istoria umanității a demonstrat 
că dorința sexuală poate fi înăbuşită în cazul în care condiţiile de viață sunt 
suficient de restrictive. Însă asemenea limitări ale activității sexuale necesită 
şi o justificare puternică, spre exemplu dedicarea monastică, iluminarea 
spirituală sau mântuirea. Pentru ca grupuri întregi de persoane să întoarcă 
spatele plăcerilor şi împlinirii sexuale, este nevoie de furnizarea unor surse 
alternative de satisfacție şi de sens, care să ofere justificări puternice pentru 
abandonarea activităţii sexuale. 

Argumentul central al acestui capitol este că femeile clasei de mijloc 
din epoca victoriană au avut într-adevăr un motiv valid pentru a-şi inhiba 
dorințele sexuale. După secole de oprimare, dispreț şi exploatare, agravate 
de schimbări sociale recente care au transformat poziția femeii într-o 
existență aproape inutilă, chiar superfluă, femeile au găsit o sursă pentru 
sensul vieții, sursă prin care puteau dobândi respect, influență, eficacitate şi 
scopuri. Acceptarea responsabilitatilor pentru grija” şi transmiterea valorilor 
culturale şi morale le-a ajutat să obțină demnitate şi stimă, precum şi un 
rol vital în viața culturală şi socială, să exploreze noi metode prin care 
pot deține puterea asupra instituțiilor masculine şi chiar să colaboreze la 
îmbunătățirea propriului statut socio-politic. Ele au putut înlocui scopurile 
vieții şi eficacitatea de care le-au privat noile schimbări. De asemenea, au 
putut câştiga şi un fundament pentru stima de sine, care, pentru majoritatea 
femeilor (la scară largă), era indisponibilă de mai multe milenii. Ţinând cont 
de mediul cultural, superioritatea morală era incompatibilă cu o sexualitate 
robustă. Din acest motiv, renunțarea aproape totală la apetitul sexual era 
necesară. Însă nu este de mirare că, pentru ele, această renunțare a meritat. 

Nota 


1. Singura participantă a studiului (cazul nr. 31), alecărei răspunsuri ar putea exprima 
dorința unei activități sexuale mai frecvente, raporta că are contacte sexuale „o 
dată sau de două ori pe săptămână” şi considera că ideal ar fi să aibă „două pe 
săptămână” — o dublare a numărului de contacte sexuale pe lună. 

2. Ideea unei soții ca ornament sau jucărie în casă — o persoană care arată bine, care 
cântă la pian pentru soțul ei şi îl înveseleşte prin compania ei, fără să depună 
eforturi evidente — a apărut în această perioadă, fără să aibă însă prea mult succes. 
Totuşi, au existat câteva încercări de acest gen şi înainte. Este discutabil dacă 
femeile au deținut într-adevăr rolul de omament principal în casă chiar şi pentru 
bărbaţii cei mai bogaţi şi influenți. Pe de altă parte, un astfel de rol ar fi fost o sursă 
nepotrivită de sens pentru viața majorității femeilor. 

Rezultatul demersului meu din această lucrare este exprimat în 
mod explicit în concluzia capitolului anterior. Aceste ultime pagini sunt o 
încercare de a reitera într-un context comun unele dintre ideile analizate în 
volum, împreună cu câteva reflecții şi impresii care m-au însoțit pe parcursul 
realizării acestui proiect. Deoarece acest epilog ar putea, în unele locuri, să facă 
inferente mai îndrăznețe, care să depăşească rezultatele obținute in diverse 
studii, ocazional probabil că îi va lipsi rigoarea ştiinţifică pe care am încercat 
să o mențin de-a lungul volumului. Totuşi, cred că acest risc este compensat 
de nevoia unor concluzii mai ample, a unei perspective mai cuprinzătoare. În 
cele ce urmează, mă voi concentra asupra a cinci teme majore care se ocupă 
de aspectele fundamentale ale sensului vieţii. Acestea sunt: nevoia umană 
de sens, modul în care sensul afectează viața, negocierea dintre individ şi 
cultură pentru crearea sensului vieţii, transformarea modernă a sinelui ca 
răspuns la criza de valori şi relația dintre timp şi sensul vieții. 


De ce au oamenii nevoie de sens? 


De ce au oamenii nevoie de sens? Dorinţa de a avea un sens cuprinzător 
al vieții începe cu apetitul pentru sens, care este foarte puternic în cazul 
ființelor umane. Impulsurile de a vorbi, a eticheta, a analiza, a descrie şi aşa 
mai departe, sunt toate înrădăcinate foarte adânc în natura umană, fiind 
evidente şi în cazul copiilor mici, imediat după ce încep să vorbească. 

Primul şi cel mai brut motiv pentru care oamenii au nevoie de sens 
este probabil simpla nevoie de stimulare. Mintea umană este complexă şi se 
află într-o continuă activitate. Aşa cum spunea prietenul meu Friedrich T. 

Rhodewalt, acum psiholog celebru, „Întreaga mea viață este o mare încercare 
de a evita plictiseala”. Limbajul oferă nenumărate posibilități, fiind probabil 
singurul mediu care poate satisface complexitatea minții umane. Organismul 
nu este de acord (şi poate şi incapabil să accepte) să lase mintea să lâncezească 
perioade prea lungi de timp. 

Dincolo de dorința de stimulare, există şi o serie de motive pragmatice 
pentru care oamenii vor să aibă sens în viață. Sensul ne ajută să prezicem şi să 
controlăm mediul înconjurător (inclusiv relaţiile interumane). De asemenea, 
ne ajută să prezicem şi să controlăm propriile comportamente şi emoții. Sensul 
este o unealtă necesară adaptării, pentru controlul mediului, un instrument 
al autoreglării şi al apartenenţei la rețeaua socială. De fapt, sensul este cea 
mai eficientă unealtă de pe planetă, care poate fi utilă oriunde şi oricând. 

Însă dorința de a deține sensul depăşeşte simplele exigente pragmatice. 
Sensul se impune peste tot, chiar şi în cazurile în care nu există avantaje practice. 
Acest volum a prezentat mai multe ipostaze de impunere perseverentă de 
sens. De exemplu, suferința inexplicabilă este cea mai cruntă, iar oamenii par 
să simtă nevoia să atribuie sens problemelor lor, să le înțeleagă, chiar dacă 
nimic nu poate fi schimbat în această privință. Un alt exemplu se referă la 
construirea iluziilor de control; ființele umane încearcă să creadă că dețin 
controlul, chiar dacă acest lucru nu este adevărat — şi, desigur, în aceste 
cazuri, iluzia controlului, prin definiție, nu conferă niciunul dintre avantajele 
practice ale controlului real. Chiar şi simpla curiozitate reflectă acest tipar, 
deoarece curiozitatea umană caută aproape întotdeauna să născocească şi să 
formuleze lucrurile astfel încât să aibă sens. În general, miturile complexității 
şi consistentei oglindesc convingerea umană fundamentală că totul are sens. 

Deci sensul pătrunde experiența umană şi o transformă. Sexul, de 
exemplu, poate fi practicat fără să aibă vreun sens. Între iepuri sau şoareci, 
actul sexual nu necesită analize abstracte, simboluri sau angajamente 
de vreun fel. Însă sexualitatea umană este saturată de sens. Aşteptări, 
vinovăţie, promisiuni, insinuări, comparații, răzbunări, comunicare, asocieri 
şi fetişizări, doctrine legate de castitate, rapoarte şi norme şi alte sensuri au 
schimbat complet sexualitatea. De fapt, trecerea cuprinzătoare în revistă a 
lui Michel Foucault (1980) a istoriei filozofice a sexului ajunge la concluzia că 
tema majoră este de fapt transformarea sexului într-o temă de discuție. Ceea 
ce a făcut specia noastră începând cu coborârea din copac până la societatea 
modernă a fost să scoată sexul din contextul său natural şi să îl încarce cu un 
veritabil bagaj de sensuri. 

Aşa cum am văzut mai devreme, în cazul în care sensul lipseşte într-un 
fel din experiența umană, oamenii încep să se simtă inconfortabil, devin 
necăjiţi şi încearcă, de obicei, să îi dea sens. Pe parcursul acestui volum, am 
discutat despre câteva ipostaze ale vidului de sens, cum ar fi adaptarea la 
traumă sau la etapele din cadrul schimbărilor majore în viață. În general, 

oamenii încearcă să umple vidul de sens cât se poate de repede. Absența 
sensului nu este o stare stabilă.! 

Ființa umană ar putea fi descrisă ca dependentă de sens. Caracteristicile 
particulare ale dependenței sunt sevrajul şi o toleranță crescândă (Weil, 
1972), ambele fiind vizibile în cadrul sensului. Când oamenii pierd sensul, 
reacționează negativ, iar distresul resimțit este similar reacțiilor specifice 
sevrajului. Se simt rău, se îmbolnăvesc, se vaită şi încearcă să găsească sensuri 
noi care pot înlocui sensurile pierdute. În ceea ce priveşte toleranța, devine 
repede evident faptul că oamenii sunt, în general, pregătiți să accepte noi 
sensuri, iar apetitul lor capătă proporții din ce în ce mai mari după ce a fost 
potolit. Aşa cum am văzut în capitolul despre schimbările în viață, adăugarea 
unor sensuri noi vieții personale este însoțită de obicei de o perioadă extatică. 
Mai precis, oamenii se bucură când învaţă şi cu cât învață mai mult, cu atât par 
să aibă şi mai mult chef de învăţat. Utilizarea sensului semănă cu dependența 
şi din acest punct de vedere. 

Adesea, oamenii invocă religia când este vorba despre nevoia de sens 
al vieții. Totuşi, religia este mai degrabă o consecință decât o cauză pentru 
nevoia de sens. Însăşi nevoia de sens necesită explicații în termeni laici. Din 
punctul nostru de vedere, nu contează dacă, obiectiv vorbind, doctrinele 
religioase sunt adevărate sau nu, deşi răspândirea atât de mare a credinței 
arată că majoritatea religiilor depăşesc aceste aspecte. Chiar şi credincioşii cei 
mai habotnici ai oricărei religii vor fi de acord că punctele de vedere ale altor 
religii sunt eronate. În opinia mea, profunzimea şi importanţa religiei nu se 
referă la evenimentele supranaturale pe care şi le revendică, ci, mai degrabă, 
la capacitatea umană de a crede în ele. Cred că este nemaipomenit că oamenii 
pot conceptualiza lucruri care depăşesc lumea palpabilă — chiar mai mult, 
ajung să creadă în aceste idei, in aşa măsură încât devin tulburati, se simt 
pierduţi dacă acestea sunt amenințate. Credintele religioase depăşesc cu mult 
ceea ce poate fi observat în restul naturii. Religia, ca fenomen uman şi nu ca 
manifestare a supranaturalului, este partea cu adevărat cea mai extraordinară 
şi ea se naşte şi creşte din nevoia umană de sens. 

Deci este corect să spunem că oamenii au o dorință puternică de a avea 
sens. Ei încearcă să impună sens oricărui aspect, le place să găsească sens şi le 
displace profund să îl piardă. Aplicarea acestei dorințe de sens asupra vieții 
ridică problema tipurilor de sens pe care şi le doresc oamenii. 

În descrierea modului în care oamenii utilizează sensul, am propus 
patru nevoi fundamentale de sens. Acestea constituie o modalitate eficientă 
prin care se poate înțelege sensul vieții umane. Este clar că sursele majore 
ale sensului vieții umane oferă scop, valoare, eficacitate şi stimă de sine. De 
asemenea, este clar că oamenii devin stresaţi în momentul în care nu reuşesc 
să satisfacă aceste nevoi şi atunci îşi îndreaptă atenția spre muncă, dragoste, 
religie şi alte surse care pot oferi aceste sensuri. Când trecem prin schimbări 

majore de viață, adaptarea implică de multe ori crearea unei structuri noi care 
va satisface aceste nevoi. Deşi satisfacerea nevoilor de sens nu garantează 
fericirea, se pare că cei care reuşesc să satisfacă toate cele patru nevoi sunt, 
în general, mai fericiți decât cei care nu reuşesc să facă acest lucru. Suferinta, 
nenorocirile şi amenințările (printre care se numără şi amenințarea morţii) 
stimulează sau accentuează nevoile de sens. 

Cele patru nevoi sunt rezultatul meditatiei mele în ceea ce priveşte 
sensul vieții in general. Unii ar putea concepe alte structuri specifice, dar cred 
că şi aceştia vor găsi modalități prin care să îşi satisfacă aceste patru nevoi. 
Modul în care individul reuşeşte să-şi satisfacă nevoile de sens este foarte 
important pentru a putea înțelege cum arată viața persoanei pe dinăuntru. 
Adică, pentru a înțelege modul în care oamenii îşi construiesc scopurile în 
viata şi le conferă valoare, modul în care îşi menţin eficacitatea şi stima de 
sine, trebuie să înțelegem ce înseamnă viața lor pentru ei. 


Cum funcționează sensul 


După ce am văzut dimensiunea nevoii de sens a ființelor umane, voi 
trece acum la reexaminarea naturii sensului. Ce aduce sensul în plus în 
viata omului? Cum modelează sensul viata omului? Capitolul doi oferă o 
trecere în revistă a caracteristicilor sensului, dintre care multe s-au dovedit 
a fi influente în diferite momente ale istoriei umanității. Probabil că cele mai 
importante dintre ele sunt asocierea şi stabilitatea. 

Asocierea relevă esența sensului, altfel spus capacitatea acestuia de 
a stabili legături între lucruri - obiecte, evenimente, posibilități şi alte idei. 
Sensul influențează evenimentele ajutându-i pe oameni să vadă legătura dintre 
acestea şi astfel reuşind să răspundă diferit la ele. Cristalizarea nemulțumirii este 
probabil unul dintre exemplele cele mai elocvente pentru acest fenomen. 
Viața unei persoane poate avea exact acelaşi număr de probleme, costuri 
şi evenimente neplăcute după cristalizarea nemulțumirii, ca şi înaintea 
desăvârşirii acesteia. Totuşi, ceea ce se schimbă este că aceste aspecte negative 
sunt percepute ca făcând parte dintr-un tipar mai amplu şi nu sub forma unei 
colecții de aspecte izolate. Asocierea lor prin intermediul sensului este o etapa 
crucială în cazul evenimentelor majore de viață. Atâta timp cât aceste aspecte 
sunt ținute separat (fără să existe vreo legătură între ele), probabilitatea ca 
persoana să inițieze o schimbare majoră de viață este mai redusă. 

Stabilitatea, cea de a doua trăsătură esenţială a sensului, dezvăluie 
unul dintre scopurile sale fundamentale. Viața abundă de schimbări, însă 
tânjeşte după stabilitate, iar sensul este o unealtă importantă prin care se 
poate impune stabilitate, predictibilitate şi ordine controlabilă asupra lumii. 
De la căsătorie la viața de după moarte, acest volum v-a oferit mai multe 

exemple ale falsei permanente, în care concepțiile oamenilor supraestimează 
stabilitatea fenomenelor reale. La o analiză finală, se pare că acest proces 
neîncetat de schimbare este stresant şi neplăcut pentru ființa umană, iar 
sensul este arma cea mai eficientă a umanității prin care se poate combate 
schimbarea. 

Ce legătură au asocierile şi stabilitatea cu sensurile vieții? La fel cum 
oamenilor nu le place să-şi vadă viața lipsită de sens, la fel de puţin le place şi 
să o vadă ca pe un caleidoscop sau ca un colaj alcătuit din mai multe sensuri, 
care se schimbă mereu şi nu sunt legate între ele. În procesul prin care se 
atribuie sens vieții, este important să se stabilească legături între evenimente 
şi părți ale vieții. Aşa cum am subliniat mai devreme, aceste lucru nu se poate 
face aproape niciodată la perfecțiune, însă oamenii ajung să găsească teme 
majore şi poveşti care reuşesc destul de bine să impună un sens unificator 
asupra unor parti mari din viata. 

Totuşi, pentru reuşită, pentru a găsi un sens vieții, este nevoie ca 
persoana să stabilească o legătură între viata sa şi un context mai amplu, mai 
stabil. (Astfel, sunt implicate atât asocierea, cât şi stabilitatea). În prezent, 
viața unui om durează aproximativ şaptezeci de ani, astfel un context potrivit 
trebuie să dureze mai mult de un secol. În cele din urmă, sursele cele mai 
populare de sens al vieții sunt contextele care se întind pe perioade foarte 
lungi. Acestea sunt idealuri şi mişcări politice, evoluții artistice, adevăruri 
religioase şi aşa mai departe. Multe persoane se întorc la aspectele temporale 
ale familiei extinse, unde includ generații anterioare şi mai ales generații 
viitoare, care le pot conferi sens vieții. Permanenta acestor contexte probabil 
că este şi ea falsă, dar, în mod cert, durează mai mult decât viața individuală, 
reuşind astfel să confere sens unei vieți. 


O înșelătorie reciprocă 


Atracția contextelor mai largi care conferă sens vieții individuale 
este un punct important în contactul dintre individ şi societatea mai largă, 
respectiv cultură. De multe ori, cultura este cea care le arată oamenilor care 
este contextul mai larg care oferă sens vieții lor. În unele cazuri, cultura oferă 
câteva opțiuni, iar individul alege ceea ce i se potriveşte mai bine. În orice caz, 
individul depinde de ceea ce îi oferă cultura în materie de sensuri ale vieții. 

Astfel, sensul vieții este rezultatul unei negocieri dintre individ şi 
cultură. În mod inevitabil negocierea reflectă interesele ambelor părți. 

Interesele culturii sunt complexe şi nu sunt neapărat concordante cu 
ale individului. Cultura şi sistemul social ar putea considera individul o 
parte minoră, înlocuibilă, a unei rețele mai vaste, rețea care trebuie manevrată 
conform nevoilor societății. Aşa cum a menționat sociologul George McCall: 

„Identitatea este un lucru pe care îl inventează societatea ca să-i determine 
pe oameni să facă exact ceea ce îşi doreşte ea”. Acelaşi lucru s-ar putea spune 
despre multe dintre celelalte constructe care oferă sens vieții individuale. 

Din acest motiv, multe dintre capitolele acestui volum încep cu expli- 
carea problemei particulare a societății şi doar după aceea trec la examinarea 
modului în care viețile individuale dobândesc sens. Este important de evaluat 
în ce măsură — şi cum — depinde sensul vieţii fiecărei persoane de contextul 
socio-cultural. Acest lucru nu înseamnă nicidecum că sensul vieții unei 
persoane ar fi rezultatul unei întâmplări pur accidentale, deoarece forțele şi 
influențele socio-culturale nu sunt nici pe departe accidentale. Mai degrabă, 
am putea spune că, pentru a putea supraviețui, o anumită societate trebuie să 
rezolve o serie de probleme, iar una dintre modalitățile de a rezolva asemenea 
probleme este să-şi îndemne indivizii să-şi interpreteze experiențele printr-o 
grilă interpretativă specifică. Acest fenomen poate fi observat mai uşor în alte 
culturi decât cea proprie, deoarece, în cultura noastră, avem tendința de a lua 
totul de-a gata. Exemplul comunismului este foarte clar şi ilustrativ în acest 
sens. Îndemnându-i pe oameni să-şi perceapă viata ca exercițiu de producție 
şi de reproducere pentru bunăstarea omenirii, comunismul a încercat să îi 
determine să îndeplinească sarcini prin care societatea putea supraviețui şi 
prospera. 

Deşi sensul vieții ar putea fi rezultatul negocierii dintre persoană 
şi societate, este important să subiiniem că nici persoana, nici societatea 
nu acționează cu bună-credință. Iluziile, distorsiunile şi ambiguitatea 
caracterizează mulți dintre factorii care formează sensul vieții unei persoane. 
Acesta ar putea fi motivul pentru care oamenii au retineri în examinarea 
atentă a sensului vieții lor şi în a-l discuta onest cu alții. Erorile şi iluziile pe 
care se poate baza sensul unei vieți ar putea fi scoase la iveală, dacă omul s-ar 
apuca să le analizeze amănunțit. 

Persoanele au mai multe motive pentru a integra iluzii în sensul vieții 
lor. Aşa cum am văzut înainte, iluziile par să fie o parte esențială a fericirii. 
O mare parte a problemelor inerente procesului de adaptare la traumă sau la 
probleme majore de viata se datorează tocmai nevoii de a restabili prezumtiile 
optimiste ale persoanei despre sine şi despre lume, care sunt invalidate în 
momentul în care persoana se confruntă cu un eveniment teribil. Şi mai 
important, oamenii construiesc sensurile vieții astfel încât să le satisfacă cele 
patru nevoi de sens, iar iluziile şi distorsiunile par să fie relationate cu fiecare 
dintre aceste nevoi. Oamenii obțin sens din scopurile pe care poate că nu 
le-au atins niciodată şi se străduiesc să atingă stări de împlinire pe care şi le 
imaginează într-un mod exagerat, ireal. Aceste persoane încearcă să-şi explice 
acțiunile şi se folosesc de o serie de strategii selective de raționament, ca să-şi 
poată reconcilia propriile acțiuni cu sistemul de valori care le ghidează viața. 
Fiintele umane obişnuiesc să cultive iluzii ale controlului şi eficacitatii şi se 

folosesc de o serie de distorsiuni ca să crească nivelul stimei de sine. Acest 
lucru se poate realiza, de exemplu, prin blamarea altora pentru propriul eşec 
sau prin exagerarea numărului de persoane față de care se simt superioare. 

Totuşi, oamenii se urmăresc reciproc pentru ca aceste încercări să nu 
devină incontrolabile. Se pedepsesc reciproc pentru excese, de exemplu 
prin etichetarea cuiva ca ipocrit încrezut. Dar aceste pedepse sunt rezervate 
celor care creează iluzii care depăşesc limitele normale, acceptabile. Dacă 
am examina aceste iluzii riguros, după criterii foarte stricte, majoritatea 
oamenilor ar putea fi considerați ipocriti increzuti, deoarece cei mai multi îşi 
căptuşesc viața cu iluzii minore, dar care le oferă confort sufletesc. 

O altă percepție eronată importantă, specifică individului, este cea 
a interşanjabilității surselor de sens. Când oamenii pierd o sursă de sens al 
vieţii, trăiesc de cele mai multe ori un anumit distres, după care încearcă să 
înlocuiască această sursă. Dacă este vorba despre o slujbă, despre un partener 
de viață sau despre un devotament religios care nu mai funcționează, de cele 
mai multe ori persoana va găsi altceva în schimb. Cu toate acestea, nu ne 
dăm mereu seama de această interşanjabilitate. Acest fenomen este foarte 
important dacă vrem să înțelegem modul în care oamenii înțeleg sensul vieții 
lor. Problema sensului vieții este cea a găsirii unei modalități eficiente prin 
care se pot satisface cele patru nevoi de sens. Orice sursă ar putea fi potrivită 
pentru satisfacerea acestor nevoi. Dar o persoană care acceptă o sursă va 
considera probabil că nicio altă sursă în afară de aceasta nu este potrivită. 
Oamenii cred că partea atrăgătoare, inevitabilă a sensului vieții se regăseşte 
în răspunsurile pe care le găsesc ei. Însă analizele mele arată că mai degrabă 
întrebările (adică cele patru nevoi de sens) sunt inevitabile. Răspunsurile 
apar şi dispar, dar întrebarea rămâne aceeaşi. 

Între timp, societatea este în mare măsură indiferentă la aceste motive 
individuale. De exemplu, oamenii şi-ar putea dori să le fie superiori altora, 
însă, din punctul de vedere al societății în ansamblu, dorința superiorității 
reprezintă doar o problemă (deoarece nimeni nu doreşte să fie la baza 
piramidei). Societatea are nevoie de oameni care se supun legilor, produc 
bunuri şi servicii şi se reproduc. Pentru ca acest lucru să aibă loc, oamenii 
trebuie să accepte legitimitatea fundamentală şi viabilitatea sistemului în 
întregul său şi trebuie, de asemenea, să şi asume sistemul de recompense şi 
stimulente oferite de societate. Dacă oamenii sunt reticenti, societatea este 
nevoită să le facă să arate mai bine decât în realitate. În acest caz, chiar şi 
societatea în sine trebuie să încurajeze iluziile şi percepțiile eronate în modul 
în care prezintă sensul vieții. 

Din nou, trebuie să subliniem că aceste procese sunt mult mai uşor 
recunoscute în alte culturi decât în cultura proprie. În anii 1930, societatea rusă 
încerca să aducă la putere comunismul în ciuda neajunsurilor, a eşecurilor 
şi a greşelilor din cadrul acestui sistem. Din cauza acestor defecte, dorința 

oamenilor de a avea incredere in sistem era amenintata serios. Actiunile de 
purificare pot fi considerate ca făcând parte din reacția sistemului tocmai la 
aceste amenințări. In primul rând, comuniştii au început să invinovateasca 
persoane specifice pentru problemele specifice ale sistemului, impunând 
astfel ideea că trebuia să existe încredere în sistemul în sine. În al doilea rând, 
aceste acțiuni de purificare creşteau rata recompenselor primite de către cei 
care nu fuseseră (încă) supuşi purificării. În fiecare etapă a purificării, se 
înlătura câte un grup de lideri şi de oficiali, astfel, subalternii lor primeau 
posturile eliberate, iar cei subordonați lor erau promovați pe locurile vacante 
şi aşa mai departe. Este foarte dificil pentru o persoană să pună sub semnul 
întrebării un sistem întreg care tocmai şi-a exprimat încrederea în el, încredere 
manifestată printr-o promovare care i-a depăşit aşteptările (Conquest, 1990; 
de asemenea, Arendt, 1951). Desigur, după arestare, probabil că persoana în 
cauză a început să întrezărească falsitatea acestor promisiuni, dar până să-şi 
dea seama în întregime de ceea se întâmpla, de fapt, era de mult eliminată 
din societate, iar părerile sale nu mai contau. În consecință, nu este absolut 
necesar ca toată lumea să accepte imaginea promovată de societate. Este 
necesar însă ca un număr suficient de oameni să o accepte. Încurajarea 
iluziilor ajută societatea la îndeplinirea acestui obiectiv. 

Promisiunile exagerate ale societății noastre sunt probabil mai putin 
vizibile, dar acest lucru nu înseamnă că ele ar fi inexistente. De exemplu, 
societatea americană are o credință fundamentală puternică în meritul 
individual şi în recunoaşterea adecvată a acestui merit. Oamenii cred că se 
vor bucura de aceste recompense la care au dreptul pe baza talentului, a 
efortului şi a altor merite pe care le dețin. Insă, în realitate, meritocratia nu 
este nici pe departe perfectă. În primul rând, succesul sau eşecul în carieră 
poate depinde de multe ori de factori cum ar fi tendințele pieței şi profitul 
corporațiilor, care depăşesc cu mult sfera controlabilă de către individ (de 
exemplu, Jackall, 1988). De fapt, un studiu care investiga directori concediati 
a revelat că, în ciuda ideologiei americane, majoritatea dintre ei şi-au 
pierdut locul de muncă datorită fuziunii dintre corporații sau datorită altor 
evenimente care nu aveau nicio legătură cu performanțele lor individuale 
(Newman, 1988). În al doilea rând, succesul în societatea americană este mai 
degrabă o problemă gen tonomat, în care persoana poate să câştige sau nu în 
funcție de numărul de fise de care dispune în momentul în care atinge nivelul 
maxim de performanță. Cu alte cuvinte, numărul pozițiilor de succes este 
în mare măsură deja stabilit. Există un număr fix de top hituri, de emisiuni 
TV în prime time, de premii Nobel, campionate specifice, medalii olimpice 
de aur, locuri în Senat, locuri de antrenor la Liga Naţională de Fotbal şi aşa 
mai departe. Desigur, există şi o serie de alte criterii pe lângă abilitatea de a 
selecta persoanele, cum ar fi loialitatea față de un anumit şef, conformitatea 
cu părerile politice, chiar şi aspecte cum ar fi rasa şi genul. Şi meritul are 

ceva de spus în toată treaba aceasta, dar persoana care crede că promisiunile 
societății sunt adevărate, drepte şi bazate pe merit a înghițit o doză destul de 
mare de iluzii. 

Astfel, indivizii şi societatea cooperează în procesul de a-i ajuta pe 
oameni să-şi mențină autodeceptia şi iluzia în sensurile vieții lor. Ca să arăt 
în ce măsură această reciprocitate este vitală pentru om, la un moment dat, 
am trasat în acest volum o paralelă între paradoxul parental şi etica muncii. 
Oamenii nu sunt chiar atât de creduli, încât să accepte orice iluzie pe care 
le-o oferă cultura. Doar în cazurile în care indivizii şi cultura colaborează în 
condiţii favorabile, iluziile pot fi menținute la scară largă. 

Mitul împlinirii este un punct de contact important între constructele 
iluzorii ale individului şi cele ale societăţii. Aşa cum am văzut, oamenii vor 
să creadă că, undeva, trebuie să existe o stare subiectivă care este perfectă. 
Vor să creadă că pot să se simtă bine multă vreme şi că pot trăi fericiți până la 
adânci batraneti. Sunt dispuşi să suporte o serie de neajunsuri, recompense 
amânate, chiar să şi sufere cumplit, doar ca să găsească această stare; însă este 
esențial să creadă că această stare există. 

Între timp, societatea încurajează oamenii să creadă că asemenea 
stări există. Atâta timp cât societatea poate prezenta împlinirea ca pe una 
dintre formele de recompensă pe care le controlează, oamenii vor face 
ceea ce le dictează societatea. Cu alte cuvinte, împlinirea este unul dintre 
stimulentele pe care societatea le foloseşte ca să influențeze şi să controleze 
acțiunile individuale ale omului, la fel cum se foloseşte de bani, de locuință 
şi de statut social. Harababura din anii 1960 a fost deosebit de neliniştitoare 
pentru societatea americană, deoarece oamenii au început să aibă dubii 
privind idealurile de împlinire promise de societate. După o generație în care 
părinții au încercat să netezească drumul copiilor lor spre o viață frumoasă, 
confortabilă din clasa de mijloc, multi şi-au dat seama, socati, că de fapt 
copiii lor nici măcar nu păreau să-şi dorească să urmeze această cale, chiar 
dispretuiau această viziune despre o viață frumoasă (vezi O'Neill, 1971). 
Pe termen lung, desigur, societatea a reuşit să-i recâştige pe oameni şi să-i 
convingă să îi accepte idealurile, dar sperietura acelor vremuri a fost resimțită 
puternic. 

Cu toate acestea, împlinirea este un mit, cel putin aici pe pământ. De 
fapt, trecerea de la emfaza împlinirii în ceruri la cea a împlinirii pe pământ 
nu numai că a eşuat în rezolvarea mitului împlinirii, ci a agravat-o. Miturile 
moderne ale împlinirii aici pe pământ sunt mult mai fragile decât idealurile 
împlinirii în Rai, deoarece pot fi supuse testării şi pot fi expuse. Nu există o 
stare emoțională pozitivă permanentă. Dragostea pasională dispare în câteva 
luni sau în câțiva ani. Extazul religios se domoleşte şi poate fi reînviat sau nu. 
Realizările în carieră nu reuşesc mereu să inducă multumirea sau să rezolve 

altfel de probleme. Faima şi bogățiile aduc probleme noi, rupturi sociale şi 
alte dificultăți similare. 

Dacă împlinirea nu există, atunci nu mai este viabil să ne gândim la 
viață ca la o excursie care are o anumită destinație. Persoana ar putea avea 
scopuri şi s-ar putea chiar aştepta să aibă stări emoționale pozitive fantastice, 
care să acompanieze atingerea acestor scopuri, dar în momentul în care 
le atinge, călătoria nu se sfârşeşte - doar dacă, asemeni lui Galahad, în 
momentul în care a zărit Sfântul Graal, aranjăm şi noi să murim imediat ce 
am atins scopul pe care ni l-am propus. În caz contrar, banalitatea vieții se 
reinstalează imediat. 

Pe vremea când eram student, am petrecut un an în străinătate. Am 
avut nişte experiențe tulburătoare, în timp ce urmăream filme americane 
cu cowboy sincronizate în limba germană. Un film care a avut un succes 
extraordinar era cel intitulat Undeva, cândva în vest, pe care l-am urmărit de 
două ori ca să îmi exersez germana. În această poveste, protagonistul şi-a 
devotat douăzeci de ani din viață găsirii celor care i-au ucis brutal tatăl, 
ca să se poată răzbuna la fel de brutal. Când şi cel din urmă ucigaş moare, 
protagonistul nostru îşi ia pălăria şi îi spune femeii cu care s-a împrietenit: 
„Ich muss gehen” („Trebuie să plec”). Niciodată nu am reuşit să înțeleg chestia 
asta. Întreaga misiune a vieții sale a fost îndeplinită — unde naiba putea să 
mai plece? Dacă încercase încă din copilărie să îndeplinească această misiune 
de unul singur, probabil că nu i-a mai rămas absolut nimic de făcut în viata. 

Însă împlinirile care apar în viața reală probabil că atrag după sine un 
amalgam de obligaţii şi pentru viitor. Întotdeauna există încă ceva ce merită 
făcut, chiar şi după un succes, o experienţă sau o satisfacție imensă. Împlinirea 
nu este niciodată completă. Dacă ne trăim viata focalizându-ne mereu asupra 
evenimentelor care urmează să aibă loc în viitor, anticipând că împlinirea va 
apărea la un moment dat şi va dura pe veci, este probabil la fel de stupid ca şi 
când am trăi fără să ne gândim deloc la viitor. 

Toate acestea nu înseamnă că am nega existența unor stări de împlinire 
parțiale sau temporare. Oamenii pot într-adevăr să atingă scopurile pe care şi 
le-au propus şi să se simtă excelent. Nu ar mai fi nicio problemă dacă oamenii 
s-ar mulțumi cu atât. Ceea ce este iluzoriu este exagerarea şi idealizarea 
expectantei noțiunii împlinirii bazate pe falsa permanență. Cu toate acestea, 
oamenii se ambitioneaza să creadă că există împlinire supremă, iar cultura 
încurajează această tendință. 

Această situație seamănă într-o oarecare măsură cu cea în care oamenii 
discută valoarea financiară a vieții lor cu agentul de asigurări. Atât agentul, 
cât şi persoana doresc să fie de acord cu ideea că valoarea vieții persoanei 
este ridicată, deşi motivele lor sunt foarte diferite. În acelaşi mod, individul şi 
societatea cooperează din motive diferite pentru susținerea mitului împlinirii 
sau a altor iluzii. Indivizii cred că iluziile îmbunătățesc semnificaţia vieții lor, 

iar cultura beneficiază prin faptul că sporeşte atractivitatea stimulentelor pe 
care le foloseşte ca să influențeze oamenii. 

Deci putem atribui un sens vieții noaste care să nu conțină autodeceptie 
şi iluzii? Poate că da. Însă era modernă a îngreunat foarte mult o astfel de 
încercare, deoarece a sporit foarte mult importanța acordată sinelui. Dacă 
viața ta gravitează în jurul cultivării valorii sinelui, ai o nevoie extrem de 
puternică de autoamăgire. Indivizii occidentali moderni, cu toate pretențiile 
de explicații ştiinţifice şi obiective, ar putea fi mai înclinați decât alții să teasa 
iluzii în țesătura vieții lor. Acest lucru ne duce la următoarea temă: glorificarea 
sinelui. 


Criza de valoare și glorificarea sinelui 


Relaţia dintre persoană şi societate aduce în discuție o altă temă 
centrală a acestui volum, şi anume rolul deținut de identitate în sensul vieții 
moderne. Rezumând această controversă, trecerea la societatea modernă a 
slăbit semnificativ mai multe dintre fundamentele puternice de valoare ale 
culturii. Rezultatul a fost o criză de valoare - o lipsă acută de fundamente 
ferme de valoare, prin care omul putea distinge binele de rău, prin care putea 
justifica şi legitima acțiunile sale şi putea lua decizii morale. Criza de valoare 
este problema cea mai serioasă a sensului vieții care caracterizează societatea 
modernă, deoarece viața modernă oferă un număr imens de modalități prin 
care se pot satisface nevoile de sens, în afara nevoii de valoare.? Cultura 
noastră a reacționat la această criză de valoare în mai multe feluri, dar 
poate că cel mai important dintre acestea este transformarea sinelui într-un 
fundament major de valoare. 

Criza de valoare şi noua accentuare a sinelui reverberează prin toate 
sferele sensului vieţii în societatea modernă. În cazul muncii, de exemplu, 
efectele sale au fost foarte profunde. Etica muncii a fost o încercare de a face 
față crizei de valori, prin transformarea muncii într-o valoare fundamentală, 
autonomă. Această încercare însă a eşuat. Pusă în fața unei posibile crize 
a motivării oamenilor pentru muncă, cultura şi-a dat seama că, stabilind o 
legătură între muncă şi sine, ar putea oferi motivația necesară, poate chiar 
mai mult de atât. Cariera birocratică a devenit imaginea dominantă a 
culturii occidentale din secolul XX, indiferent dacă este vorba despre munca 
în guvern, la o corporație sau la altă instituție. Mentalitatea referitoare la 
carieră este total diferită de activităţile în sine de la locul de muncă, atâta 
timp cât nu sunt neplăcute, imorale sau riscante. Motivația principală este 
visul succesului prin urcarea pe scara ierarhică. Atingerea vârfului piramidei 
este idealul modern al împlinirii prin muncă, iar răsplata reprezintă mai 
mult decât plata în bani; ea se referă şi la validarea sinelui ca fiind extrem 

de competent, atractiv şi bun. Pentru a obține această glorificare a sinelui, 
oamenii vor investi foarte mult efort, timp de mai mulți ani, în realizarea 
unor lucruri care nu îi prea interesează sau față de care au chiar atitudini 
negative. Un nefumător de exemplu, care lucrează pentru o fabrică de țigări, 
poate să se străduiască imens la locul de muncă, nu fiindcă simte că misiunea 
sa este creşterea cantității de tutun pe care să o pună la dispoziția oamenilor, 
ci fiindcă astfel îşi poate îmbunătăți reputația, poate câştiga premii şi poate 
promova. 

La fel, dragostea şi familia au fost afectate de criza de valori şi de 
glorificarea sinelui. Victorienii au ridicat viața de familie la un nivel la care 
dobândea o valoare aproape sacră, iar dragostea pasională a început să fie 
considerată una dintre valorile (şi modelele de împlinire) cele mai puternice 
ale culturii. Aceste valori au prosperat până în prezent, spre deosebire de 
etica muncii şi continuă să fie elemente importante în lupta dusă împotriva 
crizei de valori: persoana care are legături puternice cu familia sa şi este în 
stare să resimtă sentimente puternice de iubire are şanse mai mari să nu 
sufere de confuzie, alienare şi incertitudine, care se pot instala în cazul lipsei 
unor valori ferme. 

Cu toate acestea, dragostea şi familia trebuie să facă pace cu noua 
valoare a sinelui. Aşa cum am menționat în capitolul dedicat iubirii şi familiei, 
tendința specifică ultimelor decenii este aceea de a oferi sinelui avantaj în 
conflictele cu valorile specifice iubirii şi familiei. Convingerea că este mai bine 
să fii loial căsniciei chiar dacă ea înăbuşă dezvoltarea şi libertatea individuală, 
s-a redus semnificativ. Multe persoane susțin în prezent că iti eşti dator tie 
însuți să ieşi dintr-o căsnicie dificilă sau apăsătoare. 

Aşa cum am menționat în capitolul respectiv, niciunul dintre aceste 
aspecte nu este o amenințare reală pentru societate, în ciuda problemelor 
şi a necazurilor minore din cadrul divorțului — dar dacă oamenii ar începe 
să aplice aceeaşi logică şi în creşterea copiilor, sistemul social ar putea avea 
probleme serioase. Din acest motiv, ar putea fi extrem de important pentru 
societatea noastră să mențină iluzia conform căreia rolul de părinte ar spori 
fericirea şi ar duce la împlinire. Caracterul sacru al maternității (şi din 
ce în ce mai des al paternității) probabil nu va ajunge să fie criticat, doar 
fiindcă societatea are nevoie de o asemenea iluzie. Decizia celor care decid 
să nu aibă copii poate fi tolerată atâta timp cât nu se instalează o criză în 
numărul populației. Dar dacă părinții ar începe să-şi abandoneze copiii ca 
să-şi poată urmări dezvoltarea şi împlinirea personală, aşa cum în prezent îşi 
abandonează căsniciile, ar fi de-a dreptul catastrofal. 

Pericolul părăsirii propriilor copii este doar unul dintre indicatorii 
laturii negative a deificării sinelui. Ca şi majoritatea marilor progrese, şi 
transformarea sinelui are o serie de aspecte care aduce atât beneficii, cât şi 
costuri. Sporirea importanţei sinelui duce şi la creşterea stresului asociat 

defectelor personale. Dacă sinele nu este fermecător şi nu are succes, atunci 
acest lucru reprezintă mai mult decât un simplu dezavantaj personal — este 
o adevărată criză existențială. Presiunea de a menține stima de sine, de a 
"face mereu o impresie bună, de a fi respectat şi admirat pentru farmecul şi 
sclipirea intelectuală a început să devină stringentă. Cu alte cuvinte, povara 
sinelui a crescut foarte mult în ultima vreme, dar au crescut şi efectele adverse 
îngrijorătoare (vezi Baumeister, 1981) ale acestei poveri. 

Deocamdată, cultura a reuşit să îi supraviețuiască crizei de valori prin 
transformarea sinelui într-un fundament de valoare, dar sinele individual are 
un neajuns serios în acest rol, care devine evident în cadrul problematicii 
morții. Glorificarea sinelui a transformat sensul morţii în ceva mult mai 
înspăimântător decât era în epocile trecute. Deoarece, odată cu moartea, 
moare şi sinele, oamenii vremurilor noastre trăiesc pe baza unor valori care 
sunt limitate în timp. Acţiunile, straduintele şi sacrificiile lor sunt justificate 
prin noua valoare atribuită sinelui, dar această valoare încetează să existe 
brusc, în momentul în care persoana moare. 

Abordarea muncii prin prisma carierei dezvăluie şi mai multe aspecte 
ale -acestei probleme dramatice. Cariera este calea dobândirii statutului, 
recompenselor şi recunoaşterii prin care sinele poate fi glorificat. Însă, 
după ce persoana moare, toți anii in care a trudit îşi pierd sensul. Nu mai 
contează dacă a fost promovată sau nu. Desigur, pentru persoana decedată 
această pierdere a valorii nu mai este deloc stresantă. Însă oamenii meditează 
destul de des asupra morții când sunt încă în viata, iar gândul morții va fi şi 
mai îngrijorător dacă ea va anula valoarea tuturor lucrurilor pe care le-am 
întreprins cât eram în viață. Deci ideea morții amenință tocmai sensul vieții 
omului, subminând o mare parte a valorii faptelor sale. Una dintre implicaţiile 
acestui lucru este că, pe măsură ce oamenii îmbătrânesc, valorile lor probabil 
că se vor modifica, deoarece sinele începe să pară nepotrivit şi nesatisfăcător 
ca fundament de valoare. 

Reacţia socială este camuflarea morţii, astfel încât oamenii să nu fie 
nevoiţi să se confrunte cu aceste implicaţii îngrijorătoare, cel puțin până când 
termină ce au de făcut în societate şi se pensionează. Ca urmare, mă îndoiesc 
că ființele umane înțeleg pe deplin noua natură amenințătoare a morții şi 
implicatia acesteia în viata lor. Moartea este extrem de îngrijorătoare, iar 
oamenii îşi dau seama că pot evita să se gândească la ea în cea mai mare parte 
a vieţii. Dacă evitarea va fi o soluție satisfăcătoare pe termen lung este mai 
degrabă o problemă empirică. Între timp, unele persoane sensibile şi serioase 
îşi vor da seama că însuşi gândul morții induce o serie de anxietati cu care 
strămoşii noştri nu trebuiau să se confrunte. 

Una dintre ultimele implicaţii se referă la direcția în care vor evolua 
lucrurile. În prezent, se alocă o cantitate imensă de atenție pozitivă sinelui, 
iar oamenii se folosesc de acesta ca de o modalitate prin care îşi pot justifica 

acțiunile şi care le ghidează alegerile morale. Impresia mea este că acest lucru 
este adânc înrădăcinat în cultura modernă occidentală şi se pare că lucrurile 
vor rămâne neschimbate în acest sens. Dacă, totuşi, se va schimba ceva, iar 
sinele îşi va pierde statutul de fundament de valoare, atunci probabil că ne 
vom confrunta cu o nouă criză de valori. Accentuarea modernă a sinelui este 
un răspuns la una dintre problemele fundamentale ale sensului vieții — şi 
anume criza de valori. Soluţia în sine nu poate fi înlăturată fără să o expunem 
tocmai cauzelor care au provocat-o. 


Când se va ști care este răspunsul definitiv? 


Întrebarea „Care este sensul vieţii?” poate fi întâlnită în prezent sub 
forma unor glume. Dacă în această eră a mass-mediei ar exista un răspuns 
corect la această întrebare, care ar putea fi rezumat într-o singură propoziţie, 
atunci toată lumea ar şti care este acesta — prin urmare, este clar că nu există 
un asemenea răspuns. Reaparitia periodică a acestei întrebări, chiar şi in 
glumă, reflectă felul în care ne agățăm plini de nostalgie de mitul sensului 
suprem: oamenii simt că trebuie să existe un răspuns, preferabil unul clar, 
definitiv şi demn de încredere. 

Mitul sensului suprem ne determină să căutăm răspunsuri ultime 
în locurile nepotrivite. Progresul ştiinţei din ultimele secole i-a obişnuit pe 
oameni să creadă fie că există deja în prezent răspunsuri la întrebări dificile, 
fie că le vom descoperi pe viitor. În această acceptiune, oamenii ar putea crede 
că sensul vieții poate fi stabilit, la fel cum cred că, la un moment dat, se va 
descoperi tratamentul eficient împotriva cancerului. Posibilitatea ca această 
problemă să nu poată fi rezolvată niciodată este de neconceput. 

Dar poate că asemenea certitudini privind sensul vieții ar putea fi 
găsite mai degrabă în trecut decât în prezent. Dacă vrem să găsim o societate 
în care nimeni nu se îndoiește de existența sensului vieții, trebuie neapărat 
să căutăm în cadrul unor societăți mici, omogene, cu o structură socială fixă, 
cu valori comune şi credințe religioase unanim împărtăşite. Certitudinea 
identificării sensului vieții pare mult mai plauzibilă în asemenea societăți 
decât în variantele posibile din viitor, care par să fie extrem de variate din 
punct de vedere etnic şi ideologic, abundand de informații care vor fi expuse 
unui număr foarte mare de perspective multiple, care s-ar putea contrazice 
reciproc şi care ar putea fi suficient de flexibile, încât să tolereze idiosincrazii 
destul de mari. 

Astfel, dacă cineva ne-ar întreba când vom şti răspunsul final la 
întrebarea despre sensul vieții, răspunsul ar putea fi acela că strămoşii noştri, 
probabil, l-au cunoscut, dar noi nu mai suntem suficient de creduli şi de 
idealişti ca să-i credem. O convingere fermă într-un sens stabil şi definit al 

vieţii este o forma de inocenta pe care poate că am pierdut-o definitiv, cel 
putin la nivelul societății în ansamblu. Subliniem, fiecare persoană îşi începe 
şi astăzi viața ca o ființă inocentă, credulă, idealistă. Astfel, din când în când, 
putem întâlni încă persoane care continuă să creadă că viata are sens. Dar 
cultura, în general, nu crede. 

Nu trebuie să privim această concluzie cu amărăciune sau cu 
pesimism. Nu are niciun rost ca întreaga societate să fie de acord asupra 
sensului vieții. Mai degrabă, vieţile individuale trebuie să aibă sens şi acest 
lucru este încă posibil, chiar şi astăzi. De fapt, chiar dacă cineva ar renunța la 
iluzii, distorsiuni, mituri şi la alte concepții eronate care domină sensul vieții 
noastre, există o serie de sensuri disponibile din care să poată alege. Fiind 
rezultatul influențelor culturale şi a accidentelor istorice, se poate renunța 
la multe dintre iluziile noastre. De exemplu, personal, nu cred că trebuie 
neapărat să considerăm că împlinirea este o stare permanentă. Ocazional, 
chiar şi împliniri tranzitorii pot avea foarte multe de oferit, mai ales sens 
vieţii. 

Cu jumătate de secol în urmă, Lou Gehrig s-a ridicat în picioare pe 
Stadionul Yankee şi a spus că se consideră în acel moment una dintre cele 
mai norocoase persoane din lume. Era pe cale să se retragă din echipa de 
baseball din cauza unei boli incurabile, care încet-încet urma să îl transforme 
într-un invalid neajutorat şi, în cele din urmă, să-i ia viața. O asemenea soartă 
crudă şi ironică pare să semene cu o tortură. Cu toate acestea, Lou Gehrig 
susținea că este un om norocos. 

Poate că s-a referit la plăcerea şi norocul de a fi făcut parte din echipă, în 
anii în care a avut un succes sportiv remarcabil. Cu toate acestea, el insista că 
se simte norocos în acea zi particulară. Era evident că nu susținea că ar fi fost 
norocos în trecut. Cred că se referea la calitatea extraordinară a experiențelor 
de viață pe care le-a avut şi la împlinirea imensă pe care acestea i-au oferit-o. 
A atins apogeul succesului şi se putea bucura de recompensele primite, exact 
aşa cum făcea în acea secundă. Ideea morții i-a arătat, de fapt, cât de multe 
primise de la viață. Adevărul este că probabil ar mai fi avut împliniri şi succese 
dacă nu s-ar fi îmbolnăvit, însă, ținând cont de toate aceste lucruri, viata lui 
era o adevărată binecuvântare. În ciuda posibilității unei morți premature, el 
s-a simţit extrem de norocos că era în viață — dar nu ar trebui să ne simțim cu 
toții la fel? O împlinire trecătoare i-a fost suficientă lui Lou Gehrig. 

Dacă, totuşi, există o notă deprimantă, ea este aceea că atitudinea 
culturii noastre față de sensul vieții ne-a îndemnat să ignoram mesajul lui 
Gehrig. Ideea morții îi determină într-adevăr pe oameni să se gândească 
la aspectele ultime ale sensului vieții. Răspunsul culturii noastre la această 
problemă este să crească durata şi nu calitatea vieții. Prioritatea culturii 
pare să fie identificarea unor aspecte care îi ajută pe oameni să trăiască mai 
mult, dar nu şi să trăiască mai bine (de exemplu, Kearl, 1989). Este adevărat, 

se depun şi eforturi pentru îmbunătăţirea condiţiilor oferite grupurilor 
dezavantajate şi pentru alinarea anumitor forme de suferință. Însă, în general, 
scopul cetățeanului de rând este să trăiască mai mult. 

Dacă ar putea, oamenii ar alege varianta de a trăi mai mult timp. Dar 
să sacrificăm experiențe după care tânjim, experiențe plăcute sau profunde 
specifice etapelor timpurii ale vieții, doar ca să adăugăm câțiva ani, este 
o preferință discutabilă. Discuţiile actuale ale societății despre alimente, 
droguri, sex, exercițiu fizic, tutun şi alte cele par să reflecte ideea că oamenii 
ar fi dispuşi să sacrifice satisfacţii actuale ca să aibă posibilitatea de a adăuga 
câţiva ani vieţii. În timp ce nimeni nu ar lupta pentru scurtarea duratei vieții, 
ar trebui totuşi să ne gândim şi la calitatea experiențelor de viață pe care 
le sacrificăm. Ar trebui să renuntém automat la tutun, înghețată, whisky, 
şuncă sau la alte chestii care ne fac plăcere, doar în speranța de a mai putea 
adăuga încă un an sau doi la cei 85 impliniti? Acest an pe care l-am putea 
adăuga vieții ar putea însemna să fim orbi şi muti, poate internați într-un 
spital, având dureri mai tot timpul. Cu cât renuntém la mai multe experiențe 
plăcute în primele etape ale vieții, doar ca să adăugăm mai multi ani vieții, 
cu atât şansa apariției unui tipar în care recompensele sunt mai reduse este 
mai mare. Problema noastră majoră ar trebui să fie îmbunătățirea calității 
experiențelor de viață pe toată durata existenței noastre şi poate mai putin să 
lipim câţiva ani la sfârşit. 

Când mori sau atunci când moartea se apropie, nu mai contează câte 
minute ai trăit. Dacă mai contează ceva, atunci experiențele pe care le-ai avut 
sunt importante, prin urmare calitatea şi mai putin cantitatea. Care era ideea 
în mitul Sfântului Graal? O viata scurtă, plină de riscuri şi aventuri, care iti 
oferă posibilitatea experienței conştiente supreme, era preferabilă unei vieți 
lungi, sigure şi plictisitoare. 

O idee similară a fost propusă acum vreo două mii de ani de un alt om 
care cunoştea viata, moartea şi schimbarea la fel de bine ca şi Gehrig. El s-a 
născut într-o familie regală, dar şi-a abandonat viața sigură, plăcută, pentru 
a putea porni în căutarea ferventă a înțelepciunii şi a cunoaşterii. El şi-a spus 
părerea povestind următoarele (Reps, 1957): în timp ce traversa un câmp, 
un om s-a întâlnit cu un tigru, care l-a fugărit până la marginea unei stânci. 
Omul a început să coboare pe marginea stâncii agățându-se de o tulpină 
lungă, care însă era mult mai scurtă decât i-ar fi trebuit ca să ajungă la poalele 
muntelui. Uitându-se în jos, a observat că şi în cazul în care ar fi reuşit cumva 
să coboare, jos îl aştepta un alt tigru. Uitându-se în sus, a zărit primul tigru, 
care adulmeca în aer, gata să-l mănânce. Colac peste pupăză, nişte şoareci 
s-au apucat să roadă tulpina. In această clipă, omul nostru observă o fraguta 
pe marginea stâncii. Cu o mână se ținea de tulpină, cu cealaltă s-a întins, a 
cules fraga şi a mâncat-o. Ce gust fantastic avea! 

Căutarea unui singur sens al vieții, chiar si al unei singure vieți, 
probabil că va rămâne neterminată. Cu toate acestea, chiar dacă sensul ne 
dezamăgeşte dintr-un anumit punct de vedere, el totuşi rămâne important 
datorită contribuţiilor pe care le-a avut în viață. Fără darul sensului nu 
am putea aprecia niciodată darul vieții. Din acest motiv, oamenii ar trebui 
încurajați să continue să se gândească la sensul vieții. Adevăratul miracol este 
întrebarea şi nu răspunsul. Căutarea sensului vieții ne ajută să fim într-adevăr 
oameni. 


Notă 


1. Desigur, există o serie de lucruri la care probabil nu s-a gândit nimeni niciodată, 
iar asemenea lipsuri de sens nu sunt problematice. Problemele sunt reprezentate 
de ceea ce considerăm noi că ar putea fi goluri în rețeaua de sens — o absenţă a 
sensului într-un loc în care ne aşteptăm să fie sens. 

2. Desigur, şi împlinirea este o problemă, dar una mai puțin gravă din cauza 
abundenței de scopuri. Ea este mai putin caracteristică societății moderne, însă, in 
trecut, împlinirea a fost mereu o problemă. 


ANEXE 


Etica muncii 





Aşa cum sustineam şi mai devreme, problema socială majoră a 
muncii constă în identificarea unor valori şi justificări prin care oamenii pot 
fi îndemnați să lucreze asiduu. Societatea a încercat să asocieze o serie de 
fundamentele de valoare cu munca. Experimentul cel mai îndrăzneţ de acest 
gena fostetica muncii. Ea propunea ideea că munca în sine ar fi un fundament 
de valoare. Indiferent de succes sau de eşec, de laudă sau de reproş, produs 
sau serviciu, etica muncii insista că procesul în sine era un bun absolut; că 
este bine şi corect să munceşti, iar munca trebuie făcută de dragul de a munci. 

Astfel, etica muncii era o soluție extrem de ingenioasă pentru dilema 
justificării. Dacă oamenii ar fi acceptat etica muncii, acesteia nu i-ar fi lipsit 
niciodată valoarea. Dar în ce măsură şi cât de serios a fost acceptată etica 
muncii? 

Această parte a volumului va examina etica muncii, considerând-o un 
episod fascinant şi instructiv, prin care cultura noastră a încercat să atribuie 
sens muncii. Imaginea care transpare este destul de surprinzătoare. Etica 
muncii a apărut doar în era modernă; deci perioada în care şi-a exercitat 
efectul este destul de scurtă. Fără îndoială, a fost mai degrabă propovăduită 
decât crezută şi acceptată. O vreme, oamenii au luat-o foarte în serios, dar 
numărul lor a început să scadă. Încercarea culturii de a imbratisa etica muncii 
poate fi considerată un eşec de care pare că am scăpat deja. 

Astfel, deşi auzim destul de des că generațiile de astăzi şi-au pierdut 
convingerea fermă a strămoşilor lor în valoarea supremă a muncii, aceste 
nemulțumiri sunt probabil bazate pe abordări greşite din mai multe puncte 
de vedere. De fapt, am putea considera că etica muncii este o fraudă pioasă 
— adică o încercare eşuată de autoamăgire colectivă. În cel mai bun caz, o 
putem considera o iluzie nobilă, care, în cele din urmă, a eşuat. 

Cum şi de ce acceptă o cultură autodeceptia la scară largă? Cum şi de 
ce eşuează o astfel de iluzie? In cele ce urmează, vom examina ascensiunea şi 
declinul eticii muncii. 


Efectul dăunător al dispretului fata de muncă 


În Antichitatea clasică, munca avea o conotație negativă. Oamenii de 
vază ai societății nu lucrau, iar etica muncii li s-ar fi părut ceva de-a dreptul 
absurd (de exemplu, Rodgers, 1978). Din acest motiv, este impropriu să 
descriem etica muncii ca fiind un fenomen vechi de când lumea, deoarece 
anticii nu aveau asemenea iluzii despre muncă. 

Crestinismul timpuriu avea o atitudine ambiguă față de muncă. Însăși 
Biblia avea şi bune şi rele de spus despre ea, iar aceste atitudini aparent 
contradictorii au fost întreținute şi de doctrinele oficiale ale Bisericii. În 
perspectiva negativă, munca era percepută ca o parte din pedeapsa omenirii 
pentru comiterea păcatului originar. De asemenea, munca era asociată cu 
neîmplinirea, deoarece făcea parte din viața pământeană. Împlinirea urma să 
survină în paradis, unde oamenii nu mai trebuiau să lucreze. În perspectiva 
pozitivă, munca era percepută ca o sarcină a vieții, de la care nu aveai voie să 
te eschivezi. Avertismentul des citat al Sfântului Pavel sună aşa: „Dacă cineva 
nu vrea să lucreze, acela nici să nu mănânce.” (Tesaloniceni, 2, 3:10). 

Prin urmare, Creştinismul susținea că munca este necesară, dar 
continua să aibă un prestigiu îndoielnic, fiind simultan considerată irelevantă 
pentru scopul într-adevăr important ale vieții umane: adică mântuirea. 
Prestigiul spiritual scăzut al muncii a fost transferat asupra muncitorilor, 
care erau desconsiderati de Biserică. O dovadă elocventă în acest sens este 
faptul că, până în secolul al XIII-lea, nu a fost sanctificată nicio persoană care 
muncea (inclusiv țăranii) (Le Goff, 1980, de exemplu, p. 92). Câţiva sfinți au 
avut perioade scurte în care au efectuat muncă manuală, dar exclusiv sub 
formă de penitenta, nicidecum ca un aspect important al vieții. De obicei, 
clasa muncitoare nu era eligibilă pentru sfințenie. 

De fapt, unele forme de muncă erau atât de discreditate de către 
Biserică, încât se presupunea că ar fi putut periclita chiar mântuirea celor 
care le practicau. Incercati să vă inchipuiti cum v-aţi simți dacă ati afla că 
munca dumneavoastră nu vă permite mântuirea; pe deasupra, nu ati avea 
nici dreptul să vă schimbaţi locul de muncă. Cei care munceau au demarat 
o campanie în care cereau schimbarea atitudinii teologice față de muncă. 
Încet-încet, Biserica a început să reducă numărul ocupatiilor interzise sau 
ruşinoase din punct de vedere spiritual (Le Goff, 1980, p. 62). 

Atitudinea pozitivă față de muncă se bazează pe faptul că pustnicii şi 
călugării trebuiau să lucreze, ca modalitate de exprimare a autosuficientei, 

iar unele aspecte spirituale ale acestor activități s-au transferat şi asupra 
muncii. Unii călugări şi pustnici considerau munca o formă de disciplină 
spirituală. Ca să prevină orice aluzie la posibile interese personale față de 
muncă, trebuiau să manifeste o desconsiderare completă fata de produsul 
muncii lor. Trebuiau să dovedească că de fapt nu lucrau în adevăratul sens al 
cuvântului. Un pustnic celebru împletea coşuri tot anul, după care le dădea 
foc şi începea totul de la capăt. Alţii ieşeau în deşert şi cărau fără niciun sens 
nisipul de colo-colo (Clebsch, 1979, pp. 80-81). Astfel, a devenit acceptabil să 
lucrezi, deşi nu aveai voie să te bucuri de beneficiile extrinseci ale produsului 
muncii tale. 

Apariţia atitudinilor culturale pozitive față de muncă are mai multe 
cauze. Una dintre ele se referă la creşterea influenței breslelor, care încercau 
din răsputeri să obțină legitimare religioasă. Una dintre tacticile folosite de 
ei era exploatarea eficientă a principiilor asocierii. Deşi sfinții nu munciseră 
niciodată, fiecare breaslă a reuşit să găsească un pretext prin care stabilea o 
relație cu un sfânt „protector”. Aceste legături cu diverşi sfinți îngreunau 
încercarea Bisericii de a desconsidera munca breslei, fără să desconsidere 
simultan şi sfântul asociat. Aceasta era o tactică bună şi a reuşit să 
îmbunătățească treptat prestigiul muncii (Le Goff, 1989, p. 68). 

Un alt factor era acela că justificările teologice începeau să identifice 
valori pozitive în unele forme de muncă, mai ales acelea care imitau 
activitatea divină (de exemplu, zămislirea unor lucruri, exact cum a făcut şi 
Dumnezeu lumea) sau muncile care deserveau bunul comun (de exemplu, 
muncile câmpului, chiar şi negotul, ambele punând bunuri la dispoziția 
oamenilor). Categoria tipurilor de muncă care dobândeau valoare pozitivă 
a devenit treptat din ce în ce mai extinsă. Un alt factor este acela că, în unele 
tari, şi clasele sociale superioare au început să se angajeze în anumite tipuri de 
muncă. Aristocratii care munceau nu mai acceptau percepția dispretuitoare 
asupra muncii. Propriul lor prestigiu şi o percepție negativă a muncii ar fi 
dus la disonanta. Astfel, a început şi sub acest aspect o revizuire ascendentă 
a prestigiului muncii (Le Goff, 1980, p. 68-69). 

Aceste schimbări şi nevoia nou apărută pentru o atitudine pozitivă față 
de muncă au determinat teologii să dezvolte o perspectivă în care munca 
şi efortul erau activități virtuoase în sine (Le Goff, 1980). Treptat, munca a 
început să fie privită ca un bun spiritual. Munca asiduă justifica astfel atât 
practicarea meseriei, cât şi profitul obținut în urma ei. 

Justificarea profitului reprezenta un pas major şi vital din punct de 
vedere economic. De exemplu, profesorii nu aveau dreptul să profite de pe 
urma predării, deoarece asta ar fi însemnat vânzarea cunoaşterii; adevărul 
era apanajul lui Dumnezeu, deci nimeni nu avea dreptul să îl vândă. În noua 
acceptiune, însă, profesorii aveau dreptul să câştige bani, deoarece trebuiau 
să lucreze din greu atâta cât timp învățau şi țineau cursurile (Le Goff, 1980). 

(Probabil că acest principiu a fost inventat de un profesor). Existau şi cazuri 
extreme în care se încerca justificarea muncii şi a profitului prostituatelor; 
însă, în cele din urmă, Biserica a tras linia cam pe aici. 

Totuşi aspectul important este că, în general, munca a fost transformată 
dintr-un handicap spiritual sau dintr-o obligaţie într-un exercițiu şi un 
beneficiu spiritual. Prejudecata străveche față de muncă a fost înlocuită cu o 
atitudine pozitivă. 


Protestantii, Puritanii și virtutea interioară 


Protestantii şi Puritanii au început să considere munca o formă de 
sarcină sacră. Astfel, când cineva muncea însemna că de fapt îndeplineşte 
porunca lui Dumnezeu. Chiar mai mult, treptat, Puritanii au dezvoltat opinia 
potrivit căreia succesul obținut în muncă era un semn că Dumnezeu avea 
o atitudine pozitivă față de individ, probabil pentru că Dumnezeu se va 
asigura că doar cei pioşi şi drepți aveau să beneficieze pe termen lung de pe 
urma muncii lor. În această acceptiune, munca nu ducea de fapt la mântuire, 
deoarece soarta eternă iti era predestinată şi nu puteai face nimic ca să o 
schimbi. În principiu, succesul în muncă era doar un semn, nimic mai mult. 

Însă, în realitate, oamenii niciodată nu ştiau sigur dacă erau printre 
puținii aleşi de Dumnezeu sau nu. Cu siguranță că îşi doreau să creadă că 
se numără mai degrabă printre cei predestinati mântuirii şi nu damnării 
eterne. Succesul în muncă te ajuta să te convingi pe tine (şi pe vecinii tăi) că 
te numărai printre aleşi. 

Acest set de convingeri este foarte important din punct de vedere 
psihologic din mai multe motive. În primul rând, din punct de vedere oficial, 
munca nu condiționează mântuirea. Însă, din punct de vedere psihologic, 
avea o putere foarte mare pentru convingerea personală zilnică că eşti 
pe calea cea bună spre mântuire. Ca urmare, Puritanii şi Protestantii cu 
înclinații similare erau motivaţi să-şi dea silinta ca să aibă succes în muncă 
(de exemplu, Weintraub, 1978). Eşecul ar fi amenințat cele mai importante 
convingeri despre ei înşişi. Principiul de funcționare părea să fie următorul: 
când ai dubii, apucă-te de lucru. Şi aveau mai mereu dubii. 

Un al doilea motiv al importanţei acestor atitudini puritane față de 
muncă este că reușeau să sporească semnificativ falsa permanenţă asociată cu 
munca lor. În accepțiunea puritanilor, rezultatele muncii erau indiciile naturii 
eterne, imuabile ale nemuririi sufletului. Ca urmare, implicațiile fiecărui 
succes sau eşec în muncă depăşeau cu mult consecințele practice imediate 
sau financiare. Puritanii invocau nivelul sensului care definea şi evalua sinele 
lăuntric în termenii eternității. 

Legătura puritană dintre succesul în muncă şi valoarea intrinsecă a 
sinelui s-a dovedit extrem de durabilă. Ea a fost menţinută şi înglobată în 
etica muncii. Ea poate fi regăsită şi astăzi în carierismul modern, după mult 
timp de la dispariția Puritanismului. Succesul în muncă pare să reprezinte 
valoarea intrinsecă a persoanei. Eşecul în muncă (chiar şi în cazul în care 
este cauzat de factori externi) induce sentimente puternice de inadecvare 
personală (de exemplu, Newman, 1988). 

Astfel, munca şi mai ales succesul în muncă erau puternic asociate cu 
virtutea interioară. Autodisciplina, perseverenta şi alte trăsături necesare 
succesului în muncă începeau să dobândească semnificație spirituală. 
Încercarea de a deveni un bun creştin şi de a atinge împlinirea creştină în 
ceruri a fost asociată cu străduința de a avea succes în muncă, deoarece 
ambele implicau învingerea laturii leneşe, slabe, încăpățânate, delăsătoare a 
sinelui prin exercitarea unei voințe virtuoase (citat în Lasch, 1978). Astfel, 
moralitatea a dobândit o legătură importantă cu caracteristicile care asigurau 
succesul în muncă. 


Apariţia eticii muncii 


Din nou, ca să poată beneficia de sprijinul oamenilor, Biserica trebuia 
să înceteze cu condamnarea şi discreditarea muncii. Teologii au fost destul 
de prompti in a găsi aspecte prin care puteau justifica şi legitima munca. 
Încurajarea muncii s-a dovedit dezirabilă din punct de vedere social, în 
consecință Biserica şi-a extins justificările. În cele din urmă, munca a fost 
declarată un bun pozitiv de sine stătător. 

În esență, definirea muncii ca bun pozitiv de sine stătător înseamnă că 
este considerată un fundament de valoare. În această acceptiune, Creştinismul 
a înzestrat munca cu un fundament important de valoare, chiar înainte să 
înceapă să-şi piardă capacitatea de a transfera valori. Dacă Creştinismul ar fi 
întârziat un secol, două, în sporirea atitudinii pozitive fata de muncă, probabil 
că etica muncii nu ar mai fi apărut (desigur, aceasta este doar o speculație). 

Termenul de etica muncii se foloseşte pentru descrierea unui set de 
atitudini care atribuie o valoare morală superioară muncii. Premisa principală 
era că munca este aspectul central al vieții morale şi al virtuții (Rodgers, 1978, 
p. 14). La început, esenţa eticii muncii era să faciliteze acceptarea muncii ca 
aspect esenţial al vieții, precum şi acceptarea ideii de a munci într-un ritm 
constant. Nu trebuia să munceşti non-stop ca un apucat. Cu alte cuvinte, 
trebuia să lucrezi în termenii bunului simţ şi să subscrii valorii morale pe 
care o comporta munca. 

Mai târziu lucrurile s-au accelerat, iar cantității şi calităţii rezultatelor 
muncii li s-a acordat o importanţă din ce în ce mai mare. Această accelerare 


486 


ANEXA A 





ar putea fi, pe de o parte, rezultatul conceperii muncii prin prisma carierei. În 
cazul în care munca este concepută ca o chemare, este important să faci ceea ce 
iti stă în putință, dar, de cele mai multe ori, accentul cade pe proces şi mai putin 
pe rezultatul muncii. Valoarea muncii în accepțiunea de chemare depinde 
masiv de beneficiile intrinsece, spirituale, obținute în procesul învingerii 
propriilor impulsiuni necesare efectuării muncii în sine. Însă munca văzută 
în termeni de carieră pune accentul pe rezultatele palpabile ale succesului 
şi realizărilor şi mai puțin pe efectul muncii de rafinare a caracterului. Din 
acest motiv, abordarea muncii prin prisma carierei favorizează mai degrabă 
rezultatul şi mai putin procesul muncii. Pe de altă parte, importanța sporită 
atribuită rezultatului însemna şi o creştere a volumului muncii necesară 
pentru menținerea competitivităţii. 

Cu siguranță, etica muncii nu s-a răspândit uniform în cultură. La 
început, etica muncii a fost în principiu o ideologie a clasei de mijloc. Clasele 
sociale superioare nu au îmbrăţişat-o o perioadă destul de lungă. Multe 
forme de muncă continuau să fie considerate dezagreabile şi scandaloase 
pentru aristocrați. Clasele inferioare priveau etica muncii cu un amestec de 
ridicol şi de suspiciune. Ca să supraviețuiască, trebuiau să execute munci 
nesatisfăcătoare, pentru salarii de nimic, fără să poată face carieră sau să 
poată promova. Ideea de muncă ca o formă de beneficiu de sine stătător i-a 
luat prin surprindere, fiind considerată o încercare insidioasă, manipulativă 
de a-i determina să lucreze şi mai mult şi să fie plătiți şi mai putin sau pur si 
simplu ca o nouă filozofie absurdă a claselor sociale superioare şi de mijloc 
mincinoase. În cele din urmă, clasele inferioare s-au alăturat claselor de mijloc 
şi au început să adopte atitudini mai prietenoase față de etica muncii, dar 
probabil mai putin profunde şi pasionate decât pozițiile burgheze (Rodgers, 
1978, este sursa cea mai bună pe această temă). 

America era probabil cea mai importantă fortăreață a eticii muncii, fiind 
considerată o societate în care nu existau clase sociale. În principiu, America 
era țara în care toată lumea aparținea clasei de mijloc, deci toată lumea 
muncea. Astfel, etica muncii a fost impregnată în mentalitatea națională mult 
mai puternic decât în Europa, unde mai existau aristocrați plictisiti. 

Adesea, femeilor le erau interzise mai multe forme de lucru, chiar şi 
în America claselor de mijloc. Când economia gospodăriei coloniale (şi celei 
de frontieră) a fost înlocuită de o economie mai modernă, industrializată, 
munca multor femei a fost scoasă din contextul casnic şi preluată de agenți 
externi, cum ar fi, de exemplu, țesătoriile. Locul de muncă al bărbaţilor 
s-a mutat departe de casă, dar societatea a fost destul de reticentă față de 
ideea de a le lăsa pe femei să lucreze pentru bani în afara casei. Idealul unei 
feminitati lipsite de griji a fost expus marelui public fără să aibă însă prea 
mult succes. La urma urmei, lipsa grijilor este apanajul aristocraților, iar 
clasa de mijloc nu era pregătită să accepte o clasă socială extinsă care să nu 

aibă griji. De asemenea, era prea putin probabil să se accepte implicatia că 
soții care munceau aparțineau clasei de mijloc, în timp ce soțiile, lipsite de 
griji, aparțineau clasei superioare. Între timp, mişcarea feministă a început să 
protesteze împotriva tendințelor sociale care fortau femeile să trândăvească, 

: să rămână neangajate şi să devină persoane inutile. Această mişcare considera 
că multe dintre problemele cu care se confruntau femeile (de la inferioritatea 
financiară până la probleme de sănătate) erau cauzate de excluderea lor din 
câmpul muncii. Dar, în general, cultura continua să creadă că femeile ar 
trebui să lucreze doar în incinta casei, mai ales după ce năşteau copiii. 

Una dintre soluții a fost încercarea de a înzestra munca de acasă cu tot 
soiul de semnificaţii legate de demnitate, dificultate şi prestigiu. S-au făcut o 
serie de artificii ideologice ca să transpară o imagine în care căminul poate fi 
perceput ca un loc de muncă, iar munca de acasă o participare la economia 
națională. Activitățile casnice ale unei femei măritate erau descrise în termeni 
ştiinţifici sau de afacere. Au fost inventate sintagme de genul: „economie 
casnică” şi „ştiinţă domestică”, care, ulterior, au devenit modalități populare 
prin care se puteau celebra aşa-zisele activități industriale şi ştiinţifice ale 
muncii casnice. De exemplu, gătitul era descris în termeni de chimie aplicată, 
iar cumpărăturile erau comparate cu achiziționarea materiilor prime sau cu 
investițiile de afaceri (Rodgers, 1978, de asemenea, Margolis, 1984). Putem 
spune că, într-un fel, cultura încerca să inducă o autodeceptie colectivă. Ea 
încerca să rationalizeze excluderea continuă a femeilor din sfera muncii prin 
manipularea sensului, alocând etichete care erau menite să inducă în eroare. 

În general, stima pentru muncă se apropia de cote nemaiîntâlnite până 
atunci. Bărbaţii îşi devotau viața muncii, iar femeilor le displăcea că nu aveau 
dreptul să lucreze. În mod surprinzător, moraliştii din epoca victoriană 
deplângeau aşa-zisa pierdere a respectului față de muncă. Ei susțineau că 
respectul şi aprecierea străveche a muncii asidue începeau să se erodeze 
(Rodgers, 1978, p. 17) - o greşeală ironică, deoarece, pe măsură ce societatea 
lucra din ce în ce mai asiduu, se considera din ce în ce mai leneşă. | 

Ceea ce este important legat de această acceptiune eronată a leneviei 
larg răspândite este că se folosea de trecut ca să emită judecăți de valoare 
despre prezent. Prezentul orientat spre muncă era comparat cu un trecut 
mitic, în care respectul pentru muncă şi legitimarea muncii se pretindeau a 
fi (sau cel putin aşa se susținea) chiar mai mari decât în prezent. În esență, 
etica muncii era o invenţie recentă, dar era tratată de parcă ar fi fost străveche, 
ceea ce implica faptul că ar fi avut în spate forța tradiției şi a unei observații 
îndelungate. 

Această autoperceptie eronată a victorienilor implica două tipare 
importante pe care le-am menționat altundeva. În primul rând, vorbim 
despre prezumția falsei permanente. Deşi etica muncii a fost un fenomen 
istoric tranzitoriu, în acea vreme era considerat ca fiind stabil de-a lungul 

mai multor perioade istorice. Cu alte cuvinte, un fenomen temporar a fost 
confundat cu unul stabil, ceea ce, în principiu, reprezintă falsa permanență. 

În al doilea rând, pretextul că etica muncii ar fi străveche îi conferea 
nimbul unei valori superioare. Aşa cum este prezentat în religie, tradiție şi 
în alte sisteme de valori, în timp, paralel cu continuarea tradiției, valoarea 
creşte, se acumulează. Percepția greşită privind vechimea de secole a eticii 
muncii, este, de fapt, deghizarea unei doctrine concepute recent în straiele 
prestigioase ale unei convingeri străvechi. Acest tipar poate fi denumit şi 
„fraudă prin acumulare”, deoarece este fraudulos să pretinzi că ar avea o 
tradiţie veche. 

Probabil că încercarea culturii de a pretinde că etica muncii ar fi 
arhaică este de înțeles, mai ales dacă ne gândim că etica muncii nu avea o 
fundamentare serioasă. Ea a apărut dintr-un amestec vag şi contradictoriu de 
doctrine creştine, ca răspuns la nevoile ideologice ale unei clase de mijloc din 
ce în ce mai numeroase. Însă, în această perioadă, şi Creştinismul îşi pierdea 
din putere şi din influenţă în societate, privând astfel munca de principala sa 
sursă de justificare. Creştinismul şi-a pierdut influența tocmai în momentul 
în care i-a atribuit muncii o valoare pozitivă solidă. 

Declinul influenței Creştinismului a însemnat că munca şi-a pierdut 
sursa prin care îţi justifica valoarea. Atracția morală a muncii a fost subminată. 
Aceasta nu a fost o noțiune agreată, deoarece societatea tocmai declanşa 
Revoluţia Industrială şi dorea ca toată lumea să muncească mai mult şi mai 
asiduu. Însă noțiunea muncii ca bun de sine stătător, ca activitate prin care se 
înnobila caracterul persoanei şi care ducea la împlinire şi la virtute interioară, 
eluda toate aceste implicaţii nefaste şi oferea o valoare pozitivă, utilă şi 
potrivită nevoilor curente ale societății. Societatea avea nevoie ca munca să 
fie susținută de multe valori, având astfel o atitudine destul de prietenoasă 
față de noțiunea potrivit căreia munca era un fundament de valoare — un bun 
suprem. 

Ridicarea muncii la rangul de fundament de valoare a fost probabil 
mai evidentă în utilizarea sa la nivel politic. Politicienii au adesea nevoie de 
fundamente de valoare care să le legitimeze argumentele şi care le conferă 
acestora mai multă forță şi le fac mai atrăgătoare. În secolul al XIX-lea, 
politicienii s-au folosit de etica muncii ca să-şi justifice opiniile şi argumentele. 
Liberalii, radicalii şi conservatorii s-au folosit cu toții de etica muncii ca să-şi 
promoveze punctele de vedere şi să-şi critice adversarii. Politicienii din 
opoziție se acuzau reciproc de lenevie sau de opoziție față de munca asiduă. 
Un mit popular al acelor vremuri era cel al ticălosului care trăia toată ziua 
pe spezele altora. Pentru liberali, acest ticălos era capitalistul bogat; pentru 
conservatori, era cerşetorul sau persoana care cerea ajutor social sau alte 
forme de „pomană”. Prezumția subiacentă era că persoana care lucra asiduu 

avea forța morală şi virtutea de partea sa, iar cei care nu munceau erau leneşii, 
păcătoşii irecuperabili (Rodgers, 1978). 

In cele din urmă, etica muncii a eşuat din motive care vă vor deveni 
evidente în curând. Totuşi, este important să observăm că partea cea mai 
durabilă a eticii muncii era rolul său de fundament de valoare. Chiar şi după 
ce oamenii au încetat să mai trăiască conform eticii muncii asidue, ei au 
continuat să recurgă la etica muncii, ca să-şi justifice propria existență şi să-i 
critice pe ceilalți. „La urma urmei, din etica muncii nimic nu a supraviețuit 
mai bine decât protestul împotriva leneviei sau obiceiul de a-i numi pe alții 
pierde-vară” (Rodgers, 1978, p. 232). 


Contradictii în etica muncii 


Etica muncii poate fi înțeleasă ca o încercare de a organiza argumentele 
morale în aşa fel încât să-i îndemne pe oameni să lucreze asiduu în perioada 
in care motivațiile religioase erau pe cale de dispariție. De asemenea, poate 
fi privită şi ca o încercare de a oferi răspunsuri noi, seculare, la întrebarea, 
cum să ne trăim viața „ca să atingem virtutea şi împlinirea”. Pe măsură ce 
Creştinismul s-a retras la periferia vieții, oamenii au rămas fără modele viabile 
de împlinire personală. Etica muncii poate fi considerată un experiment 
ideologic — o încercare care, în cele din urmă, a eşuat. Cauza acestui eşec au 
fost câtevacontradicțiiinterne. Aceste contradicții nu trebuieexaminate foarte 
îndeaproape, deoarece ele au generat disonanta cognitivă şi dezechilibru prin 
care etica muncii a devenit incompatibilă cu experiențele cotidiene (pentru 
o analiză completă, vezi Rodgers, 1978; de asemenea, Huber, 1987; Lasch, 
1978). 

Contradictiile interne nu sunt neapărat fatale pentru o ideologie, 
atâta timp cât nu devin prea evidente sau disruptive (vezi capitolul 2). 
Contradictiile cauzează probleme în momentul în care dau instrucțiuni 
conflictuale despre modul în care oamenii ar trebui să acționeze în situații 
obişnuite, importante. Totuşi, până în momentul în care apar aceste situații, 
contradicţiile şi inconsistentele ideologice rămân simple probleme latente, iar 
setul de atitudini poate supraviețui la infinit, fără să le rezolve. Din acest 
motiv, nici contradicţiile din etica muncii nu au fost neapărat fatale. Ele ar 
trebui considerate simple probleme posibile. Dificultăţile adevărate au apărut 
doar în momentul în care aceste contradicții i-au împiedicat pe oameni să 
pună în practică etica muncii. 

Autoimplinirea vs. autonegarea 


Pe de-o parte, etica muncii considera munca o modalitate prin care 
persoana putea atinge împlinirea, cum ar fi, de exemplu, exprimarea creativă, 
mândria de a fi meşter priceput sau cultivarea propriului caracter. Pe de altă 
parte însă, munca necesita autodisciplină şi autonegare. Munca privită ca o 
luptă interioară pentru virtute însemna învingerea propriilor tendințe spre 
lenevie, slăbiciuni şi impulsiuni de a căuta plăcerea, precum şi exercitarea 
autocontrolului, încercarea permanentă de a persevera. Eseul lui William 
Gannett intitulat „Corvoadă, fii binecuvântată”! (1887) a fost extrem de 
popular în America (Rodgers, 1978), probabil fiindcă oamenii doreau să audă 
mesajul transmis de acesta — prezumția că şi munca plictisitoare poate avea o 
valoare edificatoare din punct de vedere moral. 

În principiu, autoîmplinirea poate fi reconciliată cu autonegarea, dar, 
în realitate, ele sunt de obicei în conflict. Americanii au fost dispuşi să accepte 
principiul potrivit căruia trebuia să iti subjugi latura mai slabă, leneşă, ca să 
iti poți cultiva şi împlini potențialul mai nobil, însă această atitudine a fost 
menținută destul de greu de-a lungul zilelor nesfârşite de muncă asiduă. 

Punerea semnului de egalitate între autonegare şi autoîmplinire este 
destul de dubioasă, deşi era cel putin la fel de importantă în viata femeilor 
ca şi în viața bărbaților. Catherine Beecher, marele lider de opinii şi filozof 
domestic al feminismului victorian din America, susținea că, în cazul femeilor, 
sacrificarea propriei persoane era calea cea mai bună pentru atingerea 
împlinirii. O femeie putea să îşi atingă potențialul doar devotându-şi viața în 
beneficiul celorlalți şi sacrificând propriile dorințe pentru atingerea virtuții 
naționale (Sklar, 1976). 


Datorie vs. succes 


Pe de o parte, cei care au propus etica muncii predicau că orice formă 
de muncă implică demnitate şi nobleţe, chiar şi muncile cele mai joase. 
Pe de altă parte, însă, toată lumea fusese sfătuită să încerce să se ridice 
deasupra umilei munci manuale, cât de repede posibil. Succesul însemna 
îndepărtarea de munca manuală. Numeroasele cărți despre succes scrise în 
secolul al XIX-lea prezentau ambele abordări, ignorând contradictia dintre 
ele. Aceste ghiduri insistau că succesul adevărat se referea la beneficiile 
interioare ale muncii în termeni de perfecționare a caracterului. În acelaşi 
timp, cărțile prezentau portretul muncitorului sârguincios care ajungea în 
vârful piramidei dobândind bogății, putere şi alte simboluri prestigioase ale 
succesului exterior (Rodgers, 1978, p. 35; vezi, de asemenea Huber, 1987). 


! În original, Blessed be Drudgery (n. tr.). 

Mai târziu, mişcarea muncitorească s-a luptat cu aceeaşi contradicție 
dintre datorie şi succes (Rodgers, 1978, p. 174). Muncitorilor nu le plăcea 
munca, o considerau plictisitoare şi se luptau asiduu să reducă durata 
săptămânii de lucru la câteva ore. Dar îi respingeau şi pe aşa-zişii lideri ai 
muncitorimii care susțineau că munca este o obligație neplăcută, apăsătoare. 
Ei preferau liderii care insistau că munca are demnitate inerentă. Retorica 
mişcării muncitoreşti prezenta continuu munca şi muncitorul într-o lumină 
pozitivă, dezirabilă. Probabil că motivul acestui fenomen a fost acela că deşi 
munca părea o activitate intolerabilă, totuşi era o sursă principală de stimă 
de sine a multor muncitori. Dacă recunoşteau că munca lor era plictisitoare şi 
apăsătoare, însemna să-şi piardă stima de sine şi nu erau dispuşi să accepte 
o asemenea pierdere. 


Individualism vs. colectivism 


Etica muncii promova munca individuală, însă munca a devenit treptat 
o chestiune de a fi angajat la o întreprindere mare, birocratică. Astfel, etica 
muncii a intrat în contradicţie cu condiţiile reale de muncă. 

Eticii muncii îi plăcea să prezinte individul ca stăpân al propriului 
destin economic. Prototipul era micul industriaş sau negustor care îşi 
conducea propria afacere. Ideea că cineva ar putea deveni angajatul altcuiva 
pe durata întregii vieți era neliniştitoare şi de prost gust. „Este în contradicție 
cu libertatea creştină ca cineva să lucreze pentru altcineva, pe bani”, susținea 
predicatorul Jesse Jones în 1875, iar oamenii au fost de acord cu el (Rodgers, 
1978, p. 32). Desigur, în prezent, un astfel de enunț ar fi considerat absurd, 
deoarece aproape toată lumea lucrează pentru altcineva. 

Era evident, chiar şi pe vremea aceea, că majoritatea bărbaților nu 
aveau de fapt afacere proprie, însă etica muncii sprijinea tendința spre 
individualism. O soluție temporară părea să fie aceea de a considera 
angajarea un statut temporar în drumul spre munca individuală. De 
exemplu, ambițiosul politician Abraham Lincoln nega în discursurile sale 
publice faptul că in America ar fi existat vreun grup de muncitori angajați 
permanent. Mesajul era că fiecare muncitor angajat va deveni la un moment 
dat un antreprenor independent, cu condiția să muncească suficient de mult. 
O formulă standard din cărțile populare - varianta televiziunii în vremea 
respectivă — descria ascendenta spectaculoasă a protagonistului de la un 
simplu angajat la un capitalist prosper, de succes (Rodgers, 1978). 

Motivatia intrinsecă vs. motivația extrinsecă 


O ultimă şi subtilă contradicție în etica muncii era încercarea de a 
estompa diferențele dintre formele interne şi cele externe ale succesului. Aşa 
cum am menționat mai devreme, munca era privită uneori ca o metodă prin 
care se putea cultiva şi împlini sinele, în timp ce, în alte cazuri, era descrisă 
ca o modalitate prin care se poate dobândi avere şi prestigiu. Predicatorii 
şi moraliştii accentuau beneficiile spirituale ale muncii, în timp ce literatura 
populară îi scotea în evidență beneficiile materiale prin poveşti despre 
imbogatiri spectaculoase. 

În principiu, recompensele interne şi externe sunt compatibile. Ideal 
ar fi să lucrăm astfel încât să putem obţine beneficii interne, cum ar fi 
îmbunătățirea caracterului şi a autoexprimării personale, precum şi beneficii 
externe, sub formă de bani sau statut. Dar, în realitate, cele două modalități 
nu se prea potrivesc. Psihologia socială a dovedit în repetate rânduri că 
oamenii nu sunt deosebit de abili în menținerea paralelă atât a motivatiilor 
intrinsece, cât şi a celor extrinsece (aşa cum am descris mai devreme în acest 
capitol); adică oamenii nu vor continua să realizeze o sarcină din plăcere şi 
pentru satisfacție intrinsecă simultan cu obținerea recompenselor externe ce 
tin de bani şi de statut. 

Prin urmare, diversele forme ale eticii muncii erau incompatibile din 
punct de vedere psihologic. Detinerea atât a motivatiei intrinsec, cât şi a celei 
extrinsece în cadrul muncii ar fi, teoretic, o rezolvare ideală; iar etica muncii 
prezenta munca drept o cale prin care se pot atinge atât satisfacția personală, 
cât şi succesul financiar. Oamenii nu funcționează, însă, în acest fel. Ei pot 
munci pentru satisfacție personală sau pentru bani, dar nu pot munci eficient 
pentru ambele deodată. 


Declinul eticii muncii 


Pe termen lung, etica muncii nu a funcționat. A încercat să clădească 
un sistem nou, secular de valoare în jurul activităților necesare societății care 
să menţină avantajele vechilor sisteme de valoare. Însă tendințele sociale, 
schimbările în natura muncii şi contradicţiile din cadrul eticii muncii au 
condamnat-o la o soartă nefastă. 

Cum am discutat şi ceva mai devreme, etica muncii conținea câteva 
contradicții posibile, cum ar fi convingerea că sacrificarea propriei persoane 
duce la împlinire sau că munca manuală ar fi o activitate superbă şi nobilă, 
dar toată lumea ar trebui să înceteze să o mai facă cât de curând posibil. 
De asemenea, conținea câteva elemente care, în principiu, erau compatibile, 
dar nu suficient de compatibile cu cursul psihologic real al vieții cotidiene 

(de exemplu, combinarea recompenselor intrinsece şi extrinsece). Acestea se 
bazau pe prezumția că oricum urmau să nu mai fie potrivite pe măsură ce 
societatea se schimba. 


Munca a devenit plictisitoare 


Natura muncii s-a schimbat în mai multe aspecte fundamentale, a 
devenit mai plictisitoare şi mai puţin satisfăcătoare. Asta nu înseamnă că în 
Evul Mediu, munca de la tara ar fi fost palpitantă sau plină de satisfacţii. Fără 
doar şi poate, munca a avut întotdeauna şi aspecte plictisitoare şi frustrante. 
Însă reorganizarea procesului muncii din ultimii 150 de ani a înrăutățit 
considerabil situaţia. 

Un savant (Braveman, 1974) îl acuză pentru acest lucru pe Charles 
Babbage, care, prin anii 1830, a început să le spună managerilor cum să 
economisească bani. Babbage le-a atras atenția asupra faptului că dacă un 
muncitor construieşte întregul produs — sistemul manufacturier traditional 
- atunci acest muncitor trebuie să dețină o paletă foarte largă de abilități — 
deci va trebui plătit destul de bine. În cel mai rău caz va trebui plătit potrivit 
nivelului de abilitate necesar părții celei mai dificile a muncii. Esenţa este că va 
trebui să primească această sumă considerabilă şi în momentele în care face 
şi părțile cele mai simple ale muncii, cum ar fi să bată cuie sau să măture pe jos. 
Astfel, sistemul tradițional ajunge să plătească muncitori foarte calificați şi 
pentru munci necalificate, cel putin o parte din timp. 

Ca să economisească bani, spunea Babbage, managerii ar trebui sa 
restructureze procesul muncii în aşa fel încât cei care aveau calificări ridicate 
să-şi petreacă întreaga perioadă de lucru efectuând munca ce necesita aceste 
abilități. Muncitorii ieftini, necalificaţi ar trebui angajaţi pentru activități mai 
uşoare. Babbage propunea diviziunea unui proiect în părți mai mici, care, 
ulterior, să le fie desemnate unor persoane diferite. În loc să muncească 
opt persoane diferite, individual, în acelaşi atelier, făcând opt motoare 
diferite, munca s-ar putea împărți în sarcini individuale necesare asamblării 
motorului, fiecare persoană specializându-se pentru una sau două dintre 
aceste sarcini. Astfel, fiecare persoană va avea o oarecare contribuţie la fiecare 
produs. Desigur, acesta a fost primul pas spre modelul benzii rulante, care, 
ulterior, a început să domine producția industrială. 

Babbage avea dreptate. Prin adoptarea acestei abordări, managementul 
a reuşit să economisească (şi a economisit) sume enorme de bani. Munca în 
fabrici a fost reorganizată conform liniilor fundamentale ale acestei teorii. Mai 
târziu, şi munca funcționarilor a fost reorganizată în mod similar. În prezent, 
în majoritatea companiilor, fiecare proiect implică zeci de angajați, fiecare 
dintre ei lucrând la o mică parte a proiectului mare: relația cu clienții, emiterea 

facturilor, livrarea comenzilor, tinerea contabilitatii, trimiterea facturilor 
şi aşa mai departe. Chiar şi o parte simplă a proiectului, cum ar fi listarea 
computerizată a facturii ar putea implica mai mulți angajaţi, unii dintre ei 
scriu factura, alții trimit conţinutul acesteia, alții monitorizează funcționarea 
calculatorului, alții inserează tonerul, scot factura din imprimantă etc. 

Totuşi, costurilepsihologicealenouluisistem suntreprezentate de faptul 
că munca individuală a fiecărei persoane devine plictisitoare şi monotonă şi 
fiecare persoană implicată pierde legătura cu produsul în ansamblu. Dacă tu 
eşti cel care face întregul produs de la cap la coadă, poți resimti satisfacție şi 
mândrie când îl termini. Dar dacă eşti implicat doar într-o mică măsură, este 
destul de dificil să simți satisfacție sau mândrie, mai ales dacă nici nu-ți dai 
seama cum se potriveşte ceea ce ai făcut tu cu întregul. 

Noul sistem de producție, bazat pe diviziunea muncii în sarcini noi a 
fost adoptat în cele mai multe tipuri de muncă. Eficiența şi reducerea masivă 
a costurilor îl făceau extrem de atrăgător. Însă noul sistem a contribuit mult 
la insatisfactia personală şi la alienare. Etica muncii echivala munca cu 
moralitatea şi spiritualitatea, însă uzina modernă a subminat această ecuaţie 
(Braverman, 1974; de asemenea, Rodgers, 1978). 

Imediat după anul 1900, oamenii şi-au dat seama că multe tipuri de 
muncă erau plictisitoare, iar şansele să rămână şi pe viitor aşa erau şi ele mari 
(Rodgers, 1978, p. 65). Din acest motiv, munca era dificil de idealizat. Cultura 
occidentală nu are tradiția meditatiei, prin care simpla repetiție este ridicată 
la nivel de virtute. Pentru occidentali, repetarea continuă a aceloraşi activități 
minore nu pare să fie o modalitate viabilă de autoîmplinire şi autoexprimare. 
Corvoada nu este binecuvântată. 

Într-un fel, nu este deloc surprinzător că oamenii şi-au dat seama 
doar după 1900 că munca, mai ales cea de la uzină, este plictisitoare şi 
monotonă. Unul dintre motivele majore pentru această întârziere este 
faptul că mecanizarea muncii părea să promită exact opusul. Pe măsură ce 
fabricile au devenit mai automatizate, oamenii se aşteptau ca maşinile să 
preia părţile cele mai dificile ale muncii, eliberându-i de munca plictisitoare 
şi permițându-le în acelaşi timp să se concentreze asupra părților interesante, 
sofisticate ale muncii, printre care se număra şi operarea acestor maşini 
complexe. Probabil că aceasta a fost ideea originală din spatele automatizării 
procesului manufacturier, dar rezultatul a fost diferit. Prudenta impusă de 
simțul financiar cerea ca aceste maşini să preia munca complexă, scumpă, 
sofisticată, care prezenta riscul apariției greşelilor, lăsându-le muncitorilor 
doar părțile mai simple şi mai plictisitoare. lar operarea acestor maşini s-a 
dovedit a fi foarte plictisitoare. 

În secolul XX, munca funcţionarilor a avut parte de aceeaşi soartă prin 
instalarea calculatoarelor în birouri. La început, apariția calculatoarelor a 
fost un motiv de bucurie, deoarece cei mai multi funcționari au crezut că, în 

curând, vor deveni programatori de elită, cu o muncă fascinantă, ezoterică. În 
schimb, însă, aceste maşinării au fost cele care făceau din ce în ce mai multe 
activități interesante, iar oamenii s-au transformat în nişte roboți care apăsau 
pe butoane. 

Pe măsură ce munca a devenit vizibil mai plictisitoare, nu a mai reuşit 
să împlinească promisiunile eticii muncii. Nu devii o persoană mai bună 
dacă invarti aceleaşi şuruburi, verifici aceleaşi liste, apeşi aceleaşi butoane în 
fiecare zi. Pe de altă parte, acestea nu sunt nici activități foarte importante, 
satisfăcătoare sau amuzante. Privită prin prisma condițiilor reale de muncă, 
convingerea că munca este o activitate care are sens şi este satisfăcătoare 
începea să devină din ce în ce mai jalnică. Treptat, oamenii au renunțat la 
această convingere idealizată. Soluţia care părea să aibă mai mult sens era 
reducerea săptămânii de lucru, adoptarea unei atitudini distante față de 
muncă sau transformarea ei într-un joc. 


Munca în impas 


O a doua conştientizare tulburătoare a fost realizarea faptului că, 
prin muncă, cei mai mulți muncitori nu se aflau pe drumul care duce la 
avere, putere şi prestigiu. Etica muncii era susținută de promisiunea că prin 
muncă asiduă deveneai bogat şi aveai succes. Romanele despre imbogatiri 
neaşteptate, foarte populare la începutul secolului XX, elogiau mitul conform 
căruia persoana avea o traiectorie profesională în care începea ca mesager, iar 
prin hărnicie şi perseverență ajungea preşedintele unei companii mari. Dar, 
la un moment dat, America şi-a dat seama că aceste poveşti erau într-adevăr 
mituri. Foarte puțini curieri — şi chiar şi mai puțini muncitori în uzină — au 
devenit preşedinţii unor companii mari (Rodgers, 1978; de asemenea, Huber, 
1987). 

Avansarea profesională nu era blocată în totalitate. Exista un tipar 
semnificativ de mobilitate ascendentă, în sensul în care, în aceleaşi momente 
ale vieții, fiii câştigau mai bine decât taţii. De asemenea, fiii obțineau posturi 
mai bune decât taţii lor. Dar ascensiunea de la bază până în vârful piramidei 
era foarte rară. Tiparul obişnuit era urcarea cu una sau două poziții pe scara 
ierarhică. Oamenii urcau, dar nu prea mult (Thernstrom, 1973). 

Deşi părea destul de rezonabilă, mobilitatea ascendentă limitată, nu 
era ceea ce etica muncii dorea să inculce în oameni, în consecință situația 
era dezamăgitoare. Aşa cum am văzut şi în capitolul despre fericire, nivelul 
de satisfacție emoțională a oamenilor depinde nu numai de ceea ce li se 
întâmplă, ci şi de modul în care aceste evenimente se aseamănă cu aşteptările 
lor. Cultura i-a încurajat pe oameni să se aştepte ca munca asiduă şi talentul 
să îi ajute să urce pe scara ierarhică, însă înțelegerea faptului că lucrurile 

nu se întâmplă chiar aşa i-a mâhnit profund. Spre sfârşitul secolului al 
XIX-lea, americanii au început să devină nelinistiti şi deprimati din cauza 
perspectivelor profesionale pe care le întrezăreau. Din ce în ce mai multe 
articole din ziare şi reviste aveau titluri de genul: „Au tinerii şanse mai 
mici?”. Ar fi fost dificil de negat faptul că şansele muncitorului din uzină sau 
ale meseriaşilor de a deveni persoane importante erau într-adevăr destul de 
reduse (Rodgers, 1978). 

Sintagma „muncă fără ieşire” a devenit populară spre sfârşitul secolului, 
surprinzând lipsa perspectivei de dezvoltare care caracteriza munca manuală 
şi activități necalificate similare. Avertizările privind capcanele muncii fără 
perspectivă erau orientate spre încurajarea tinerilor de a termina şcoala 
înainte să intre pe piața muncii. Educaţia era prezentată ca o modalitate prin 
care se puteau evita astfel de locuri de muncă (Kett, 1977). 

De fapt, şi promovarea într-o companie era un fel de compromis. Etica 
muncii promitea că fiecare persoană va deveni un antreprenor independent. 
Ea susținea că, în cele din urmă, vei avea propria ta afacere. Dar şi această 
promisiune s-a dovedit a fi falsă. Deja prin 1870, mai mult de două treimi 
din forța de muncă lucra pentru altcineva, iar tendința pe termen lung 
era creşterea acestui procent (Rodgers, 1978). La începutul secolului XX, 
părea că muncitorul care lucrează pe cont propriu va deveni în curând un 
fenomen desuet. Afacerile începeau să se mute într-o lume a corporațiilor şi a 
instituțiilor mai mari. Marile afaceri începeau să domine prezentul şi păreau 
să deţină viitorul. 

Astfel, la începutul secolului XX, a devenit clar că două dintre 
promisiunile eticii muncii nu se vor împlini. Munca, mai ales cea din uzine 
şi cea manuală, nu avea să devină interesantă, satisfăcătoare şi aducătoare 
de împliniri (prin muncă nu urmai să devii o persoană mai bună). Nu te mai 
puteai baza nici pe faptul că munca asiduă şi devotată iti va asigura avere, 
statut, independenţă şi putere. Cu alte cuvinte, nici recompensele intrinsece 
nici cele extrinsece ale muncii nu dădeau semne că vor apărea vreodată. Etica 
muncii începea să fie considerată o farsă. Aşteptările neîmplinite au dus la 
disonanta cognitivă, ceea ce a redus capacitatea societății de a încuraja etica 
muncii. 


Viaţa birocratică 


Eşecul promisiunii de independență a avut un impact traumatic, 
subminând moralitatea muncii. Când eşti propriul tău angajat, poți simți o 
anumită pasiune, elevare, deoarece scopurile şi justificările sunt evidente: 
trebuie să faci ceea ce este mai bine pentru tine — asta poate însemna să lucrezi 
mai mult şi mai asiduu, pentru ca afacerea ta să aibă succes. Dacă lucrezi 

pentru o companie mare, toate aceste aspecte se pierd - aici devii doar o piesă 
mică, doar o piesă într-o mare maşinărie (o descriere îndrăgită a muncitorului 
secolului XX), cel ce ocupă unul dintre birourile dintr-un şir infinit de birouri. 
Contribuţia ta la succesul companiei este din ce în ce mai redusă. De fapt, 
până în momentul în care a început să se răspândească noțiunea muncii 
considerată drept carieră, nu avea prea mult sens să te implici cu tot sufletul 
în muncă. 

Cercetările recente arată modul în care angajarea la o corporație sau 
o organizație mare subminează motivația şi dăruirea angajaților. Principiul 
difuziei responsabilității susține că nevoia de a face ceva se împarte la numărul 
de persoane implicate — deci, cu cât sunt mai multe persoane implicate, cu 
atât se va simţi fiecare mai putin responsabil de a face ceva (o schimbare). 
Acest principiu a fost aplicat prima dată în explicarea motivelor pentru care 
victimele unor crime sau accidente primesc mai mult ajutor dacă există un 
singur martor decât în cazul în care evenimentul se desfăşoară în fața unui 
grup de oameni: în mulțime, fiecare crede că celălalt ar trebui să facă ceva (de 
exemplu, Darley şi Latané, 1968). 

Principiul difuziei responsabilitatii a fost aplicat şi muncii în grup din 
cercetările efectuate în cadrul fenomenului denumit lene socială (Latané, 
Williams şi Harkins, 1979). Cei care lucrează singuri lucrează mai asiduu 
decât cei care lucrează în grupuri. Acest lucru este şi mai evident în cazul în 
care membrii grupului se simt anonimi sau se percep mai degrabă în termeni 
de grup decât ca indivizi (Williams, Harkins şi Latané, 1981). Astfel, cei care 
lucrează în grupuri mari sau sunt membrii unor companii mari, au tendința 
să nu se prea omoare cu munca şi să se bazeze mai mult pe efortul grupului 
decât cei care se simt direct responsabili de rezultatele muncii lor. 

Astfel, condiţiile muncii birocratice au intrat în conflict cu îndemnul 
eticii muncii. Etica muncii părea să accentueze truda devotată, însă impactul 
psihologic al muncii birocratice submina motivația muncii asidue. 


Relaxarea și epuizarea 


Începând cu perioada victoriană, întreaga orientare a lumii afacerilor 
s-aschimbat fundamental, iar aceste schimbări au contribuit la damnarea eticii 
muncii. Munca, economisirea banilor, amânarea recompenselor erau toate 
însemnele valorilor promovate de etica muncii. Însă noile realități economice 
au început să promoveze ideea: cheltuieşte, bucură-te de timpul liber şi 
savurează viața acum. Această schimbare a fost susținută de modificările 
survenite în economie. 

Înainte de 1850, economia industrială era un fenomen destul de rar. 
Într-o terminologie economică simplă, nevoia de bunuri manufacturiere 

depăşea cu mult oferta. Mestesugarii puteau fi siguri că vor reuşi să vândă tot 
ceea ce produceau. Singurul factor care limita vânzarea era propria capacitate 
de a produce (Potter, 1954). 

Pe măsură ce industria se extindea şi devenea din ce în ce mai 
funcţională, producerea mai multor bunuri a devenit şi ea posibilă. Fabricile 
mari, automatizate parțial reuşeau să producă cantități aproape nelimitate 
de produse. Schimbarea cea mai importantă a survenit în momentul în care 
fabricile au produs mai multe bunuri decât erau oamenii dispuşi să cumpere. 
Surplusul de bunuri a început să depăşească cererea în mai multe domenii 
industriale, pe la sfârşitul secolului al XIX-lea şi începutul secolului XX. Noul 
factor care limita vânzările era acum disponibilitatea oamenilor de a cumpăra 
şi nu cantitatea pe care o produceai (Potter, 1954). Consumul şi nu producția 
era cel mai important factor de care depindea profitul. 

Trecerea de la producție la consum (elementul-cheie al economiei) 
a fost resimțită în întreaga societate. Mai devreme, societatea avea nevoie 
ca oamenii să muncească şi să producă mai mult, dar acum, ei trebuiau să 
cumpere mai mult. Ideologia predominantă s-a adaptat acestei noi nevoi, 
adaptare care a fost probabil lovitura fatală pentru etica muncii. De aici 
încolo, cultura le spunea din ce în ce mai des oamenilor să cheltuiască, să se 
relaxeze şi să se distreze: Consumă fără grijă! 

Industria reclamei este probabil unul dintre cele mai elocvente exemple 
ale adaptării la economia de consum. Noile condiții economice înseamnă că 
ofertele depăşesc cererea, astfel vânzările şi profitul vor depinde de mărimea 
cererii. Afacerile se confruntă cu situaţia în care trebuie să stimuleze cererea 
ca să-şi poată vinde produsele. Reclama s-a transformat într-o adevărată 
industrie, concepută în aşa fel încât să stimuleze publicul să îşi dorească şi să 
procure tot soiul de produse şi de servicii. Mesajul reclamei este că ar trebui 
să iti doreşti cutare şi cutare şi cutare. 

Industria reclamei a apărut destul de recent, deoarece mai devreme, 
când economia se baza pe producție, puteai fi destul de liniştit că iti vei 
vinde bunurile. Un cercetător a observat, de exemplu, că bunurile produse 
în secolul al XIX-lea nu prea aveau trecute pe ele o marcă (un brand) sau 
numele producătorului, care reprezintă forma cea mai simplă şi mai ieftină 
de reclamă (Potter, 1954). Astăzi, însă, ar trebui să căutăm mult şi bine într-un 
hipermarket să găsim un produs pe care nu este trecut numele producătorului. 

Câţiva cercetători au adus în discuție problema dacă reclama nu este 
cumva cel mai important factor în decăderea eticii muncii (de exemplu, 
Larkin, 1979). Totuşi, probabil că au existat şi alți factori. Oricum, etica muncii 
avea deja o traiectorie descendentă. Reclama, cu mesajele sale de consum şi 
distracție, doar a accentuat acest declin. De fapt, reclama nu a fost singura 
sursă care încerca să stimuleze un consum mai mare. Editorialele din ziare 
şi alte tipuri de comentarii prezentau consumul ca pe o virtute, chiar ca pe o 

obligaţie civică (Rodgers, 1978). Desigur, consumul şi distracţia sunt mult mai 
atrăgătoare pentru motivația umană naturală decât mesajele eticii muncii de 
negare şi de sacrificare a propriei persoane. Oamenii sunt dispuşi să accepte 
noul punct de vedere conform căruia ar trebui să se bucure de beneficiile 
materiale ale muncii lor. Deşi aceste atitudini privind consumul sunt recente 
şi moderne, ele corespund din mai multe puncte de vedere atitudinilor 
societăților primitive față de muncă: munca în sine ar trebui să fie secundară, 
să urmeze după savurarea roadelor sale. 

Pe măsură ce societatea modernă a început să-şi dea seama că munca 
multă este plictisitoare (şi va rămâne aşa), a început să promoveze ideea 
că oamenii ar trebui pur şi simplu să lucreze mai putin (Rodgers, 1978). 
Sindicatele şi liderii muncitorilor aveau retineri în a duce campanii legate de 
latura plictisitoare şi deloc interesantă a muncii. În schimb, au început să se 
lupte pentru prelungirea timpului liber. În America anilor 1850, săptămâna 
de lucru obişnuită de la fabrică era de 66 de ore; în 1920 a fost redusă la 
48 de ore (Rodgers, 1978). Unul dintre liderii muncitorilor a promis că, în 
viitor, când mişcarea muncitorească socialistă va ajunge la putere în America, 
oamenii vor lucra doar patru luni pe an, ceea ce este în contrast izbitor cu 
cele 12 ore de lucru pe zi, 7 zile pe săptămână, care caracterizau începuturile 
Revoluţiei Industriale (Rodgers, 1978, p. 177). 

Pe măsură ce ziua de lucru devenea din ce în ce mai scurtă, distractiile 
urbane au început să prolifereze. Sporturile cu spectatori au devenit foarte 
populare, iar echipele profesioniste şi cele ale diverselor universități s-au 
organizat în ligi care începeau să devină sursa de distracție obişnuită a mii 
de persoane. leşirile la iarbă verde au devenit mai populare. Cinematografele 
atrăgeau mase din ce în ce mai mari de oameni. Vacantele au fost inventate în 
mare măsură în epoca victoriană şi au devenit obişnuite la începutul secolului 
XX. Prin 1920, munca celor mai mulți funcționari includea şi un concediu de 
odihnă plătit, o dată sau de două ori pe an (Rodgers, 1978). 

Schimbarea ideologică împotriva muncii putea fi observată şi în 
elogierea jocului. Predicile şi articolele începeau să sublinieze valoarea şi 
necesitatea timpului liber, prevenind simultan oamenii cu privire la pericolele 
epuizării în urma suprasolicitării la serviciu. Raţionalizările dogmatice ale 
eticii muncii care susțineau că durata timpului de lucru era vitală atât din 
punct de vedere moral, cât şi spiritual au început să dispară, fiind înlocuite 
de celebrarea timpului liber şi a întrunirilor de familie. Ca de obicei, medicina 
a intrat şi ea în joc, sprijinind prin expertiza sa aceste convingeri populare. 
Medicii au început să ne avertizeze că prea multă muncă poate dăuna 
sănătății. 

Adică, pe măsură ce cultura se adapta la noile condiții economice şi 
de trai, s-a schimbat şi ideologia. Astfel, a apărut „etica timpului liber”, ca să 
completeze golul creat de dispariția eticii muncii. 





Suprajustificarea 


Un ultim aspect se referă la emfaza crescândă cu care au fost prezentate 
recompensele extrinsece ale muncii, care au subminat treptat etica muncii. 
Convingerea că munca în sine este edificatoare şi prin ea se poate atinge 
împlinirea, a devenit din ce în ce mai putin viabilă. Niciun discurs ideologic 
nu mai reuşea să convingă muncitorul din uzină că munca sa plictisitoare şi 
monotonă îi dezvolta caracterul şi, prin muncă, putea fi fericit. Preocuparea 
cu recompensele extrinsece ale salariului sau ale statutului au început să 
devină mai importante decât motivațiile intrinsece. Chiar şi în cazul unor 
ocupații în care existau satisfacţii intrinsece, cele extrinsece erau dominante. 

Etica muncii accentua importanța recompenselor intrinsece ale muncii. 
Deşi uneori promitea că, la un moment dat, îşi va face apariția şi succesul 
extern, alături de beneficiile interne ale muncii asidue, beneficiile interne 
erau cele care primau. În momentul în care întreaga cultură a început să-şi 
piardă încrederea în recompensele intrinsece ale muncii şi a început să-şi 
îndrepte atenția spre motivațiile extrinsece ale muncii, etica muncii a fost 
sortită pieirii. Să faci ceva pentru bani nu este compatibil din punct de vedere 
psihologic cu situaţia în care munceşti pentru beneficii morale sau spirituale 
(nici măcar cu plăcerea intrinsecă de a efectua munca respectivă). 


Sinteză şi concluzii 


Etica muncii a fost o încercare a culturii de a transforma munca într-un 
fundament de valoare independent, prezentând valoarea pozitivă a muncii. 
Această convingere a luat naştere din doctrinele creştine târzii care susțineau 
că munca este un bun spiritual, o modalitate prin care persoana se poate 
dezvolta spiritual, o modalitate importantă de dezvoltare personală. Aceste 
doctrine ale Creştinismului târziu au propus şi ideea că succesul în muncă ar 
fi fost asociat cu calități interioare pozitive durabile. 

Declinul influenţei Creştinismului a lăsat cultura fără un fundament 
extern prin care s-ar fi putut conferi valoare muncii. Acest lucru s-a întâmplat 
tocmai în momentul în care Revoluţia Industrială avea nevoie de mai multă 
muncă şi îşi schimba forma şi tiparele de funcționare. Pe scurt, societatea 
trebuia să găsească o modalitate prin care să motiveze oamenii să lucreze, 
fiind astfel receptivă la noi abordări, în care îi atribuia muncii o valoare 
morală ridicată. Munca a devenit treptat din ce în ce mai seculară, iar cultura 
a început să detaşeze prestigiul moral al muncii de fundamentele de valoare 
creştine. În acest fel, munca a putut fi considerată în continuare un bun 
pozitiv cu drepturi depline, indiferent de soarta influenței creştine. 

Etica muncii a eşuat, deoarece a devenit din ce în ce mai incompatibilă 
cu experiența umană reală. Atunci când experiențele intră în conflict cu 
convingerile generale, convingerile sunt cele care probabil se vor schimba 
(Festinger, 1957), iar atitudinile față de muncă s-au schimbat şi ele, devenind 
mai consonante cu comportamentele reale. Mai precis, etica muncii a generat 
anumite aşteptări, care au fost în repetate rânduri înşelate, discreditând 
astfel promisiunile făcute. Ea prezenta munca ca pe o activitate cu implicații 
personale şi care ducea la dezvoltare substanțială, dar, în realitate, acest progres 
era limitat, iar unele forme de muncă au devenit din ce în ce mai plictisitoare. 
Etica muncii promova negarea propriei persoane într-o perioadă în care 
forțele culturale promovau exprimarea şi împlinirea personală. În momentul 
în care economia s-a reorientat şi a început să propovăduiască consumul şi 
reclama, n-a mai fost loc pentru o etică a negării propriei persoane. Etica 
muncii era orientată spre antreprenorul individual, însă marile corporații 
şi birocratii au devenit locurile de muncă cele mai frecvente. Etica muncii 
a suprapus recompensele intrinsece şi extrinsece într-o manieră nepotrivită 
din punct de vedere psihologic. În momentul în care recompensele extrinsece 
au devenit prioritare (cum se întâmplă de obicei), interesul pentru motivația 
intrinsecă susținută de etica muncii a început să dispară. 

Într-un fel, etica muncii conținea un nivel de absurditate de proporţii 
aproape groteşti. Ea încerca să transforme munca — activitatea instrumentală 
supremă — într-un fundament de valoare, ceea ce reprezintă un bun suprem, 
de sine stătător. Se dorea ca mijlocul să devină scop. 

Singura speranță reală pentru supraviețuirea eticii muncii în asemenea 
condiţii sociale nefavorabile era plierea ei pe aceste nevoi. Într-o anumită 
măsură, apariția abordării muncii prin prisma carierei încorporează o variantă 
revizuită a eticii muncii. Abordările carierei apar cel mai frecvent în cazurile 
în care munca este suficient de interesantă, încât să poată menține motivația 
intrinsecă (cel puțin recompensele se pot, din când în când, răsfrânge asupra 
sinelui, evitând astfel pierderea motivatiei intrinsece). Sinele a devenit un 
fundament de valoare de o importanţă crucială, oferind astfel muncii şansa 
de a nu mai fi nevoită să-şi creeze propriile justificări. Munca poate să-şi 
dobândească valoarea din sporirea importanței sinelui. 

Carierismul dispune de noțiunea arhaică a eticii muncii, adică de 
obligație, precum şi de negarea şi sacrificarea propriei persoane. Cel mult, 
o anumită autodisciplină este prezentată ca o modalitate temporară de 
automotivare, cu scopul de a glorifica sinele şi de a-i aduce beneficii pe termen 
lung. Dar acesta este un pas pragmatic, cum ar fi renunțarea la timpul liber 
pentru a putea termina munca începută, fiind în mod evident orientat spre 
scopurile practice. Carierismul reuşeşte să îi motiveze pe oameni să lucreze 
mai mult şi mai asiduu fără să fie nevoit să tind predici sau să facă morală. 

În mod cert, perceperea muncii prin prisma carierei nu apare 
întotdeauna şi în perspectiva muncilor „de jos” sau ale „clasei muncitoare” 
(de exemplu, Miller, 1981; Rubin, 1976), iar în aceste cazuri etica muncii nu are 
prea multe de făcut, cu excepția validării stimei de sine a celor care lucrează. 

Prin urmare, ce se poate învăța din ascensiunea şi declinul eticii muncii? 
Etica muncii a dramatizat atât triumful initial al culturii asupra naturii, cât 
şi eşecul suprem al acesteia. Cultura poate încerca să se convingă că ceva 
este bun şi dezirabil, iar această abordare va fi una de succes, cu condiția 
să fie plasată într-un sistem puternic de sprijin (de la ideologia puritană la 
practicile meritocratice din mediul afacerilor). Însă, în cele din urmă, oamenii 
vor respinge şi se vor debarasa de o convingere care este în contradicție cu 
experiențele cotidiene. 

Se pare că munca poate fi concepută în mai multe moduri total diferite. 
De-a lungul istoriei umane, au existat o serie de opinii divergente fata de 
legătura dintre muncă şi stima de sine, respectiv împlinire. Însă acestea 
sunt limitări privind modul în care cultura poate concepe şi transforma 
munca. Doar esența motivatiilor înnăscute pare să fie solidă; munca, însă, 
rămâne o modalitate necesară asigurării supraviețuirii. Cultura poate aduce 
foarte multe în plus, dar efectul ei este limitat de nevoile psihologice şi de 
experiențele cotidiene umane. 

În ultimul rând, merită menționat şi faptul că etica muncii a rămas un 
factor puternic pe o perioadă lungă, chiar şi atunci când nu mai avea nicio 
legătură cu experiența reală a muncii. În cele din urmă, oamenii vor abandona 
idealurile care nu pot fi puse în practică, dar până să facă acest lucru, va trece 
o vreme. Nu este deloc surprinzător că etica muncii continuă să fie utilizată în 
retorica politică şi în alte situaţii, atunci când culturii îi lipsesc fundamentele 
de valoare. 


Paradoxul parental 





Dovezile 


Un număr considerabil de studii a relevat următorul efect de bază: 
adulții căsătoriți care nu au copii sunt mai fericiți decât adulții căsătoriți 
care au copii (de exemplu, Anderson, Russell şi Schumm, 1983; Campbell, 
Converse şi Rodgers, 1976; vezi, de asemenea, Campbell, 1981 şi Bernard, 
1982). Văzând primele rezultate, cercetătorii au refuzat să creadă că aşa ceva 
ar fi posibil şi au încercat să le infirme; dar, în cele din urmă, rezultatele 
obținute au fost similare (vezi Spanier şi Lewis, 1980). Cercetările ulterioare 
au încercat să găsească excepţiile de la regulă, dar nici aceste încercări nu au 
avut mai mult succes. 

Unul dintre studiile cele mai decise să identifice excepţiile a revelat 
următoarele: cetățenii albi care doreau să-şi întemeieze o familie numeroasă, 
la naşterea primului -copil nu au resimțit o creştere în nivelul de fericire, 
ci, în cel mai bun caz, nu au resimţit nicio scădere semnificativă (Glenn şi 
McLanahan, 1982). Evident, aceste rezultate nu reprezintă o excepție prea 
importantă. Dezamagiti de rezultatele obținute, aceşti cercetători au tras 
concluzia că efectul negativ al naşterii copilului asupra fericirii maritale şi 
globale a părinților „nu este, desigur, absolut concludent, dar este, probabil, 
aproape la fel de concludent ca orice rezultat din oricare domeniu al ştiinţelor 
sociale” (Glenn şi McLanahan, 1982, p. 70). În general, cercetătorii au renunțat 
să mai încerce să dovedească faptul că prin naşterea copiilor părinții devin 
mai fericiți. Tendința actuală în acest domeniu de cercetare s-a mutat spre 
identificarea categoriilor de părinţi care sunt mai mult sau mai putin afectați 
în acest sens (Abbott şi Brody, 1985; Belsky, 1985; Pistrang, 1984; Schumm şi 
Bugaighis, 1986; Steinberg şi Steinberg, 1987; Wilkie şi Ames, 1986; de reținut 

că unele dintre aceste cercetări sunt interesate mai ales de calitatea şi fericirea 
vieții de cuplu şi mai putin de fericire în termeni generali). 

Cercetările în sociologie şi anchetele analizează viața adultă în 
segmente bazate pe rolul marilor perioade de tranziție in viata - cercetările 
arată că aceste tranzitii sunt puternic şi semnificativ legate de nivelul de 
fericire (de exemplu, Campbell, 1981; Campbell şi colab., 1976; de asemenea, 
Bernard, 1982). Perioada de „swinging single” (fără relaţii stabile) a vieții 
adulte, descrisă de mass-media ca o etapă extrem de palpitantă, care abundă 
în experiențe, nu este, de fapt, nici pe departe atât de grozavă. În realitate, 
adulții necăsătoriți sub 30 de ani au un nivel moderat de fericire. Odată cu 
căsătoria, creşte şi nivelul de fericire. Imaginea promovată de cultură despre 
tinerii căsătoriți foarte fericiți este în mare parte reală. În cazul femeilor, 
perioada dintre căsătorie şi naşterea primului copil este perioada cea mai 
fericită din viata (din nou şi aceste concluzii sunt bazate pe tendințe statistice 
ample). Această etapă este foarte fericită şi în cazul bărbaților, deşi adaptarea 
la căsătorie ar putea avea aspecte negative în cazul lor (de exemplu, Campbell, 
1981). 

Nivelul de fericire scade însă odată cu naşterea primului copil, în timp 
ce stresul şi tensiunea cresc. Privarea de somn, sentimentul că ţi-ai pierdut 
libertatea, creşterea obligaţiilor, a responsabilitatilor şi a sarcinilor mondene 
sunt toate aspecte parțial responsabile pentru etapele extrem de stresante 
imediat următoare naşterii copiilor (Anderson, Russell şi Schumm, 1983; 
Lopata, 1971). Contrastul dintre aşteptările idealizate şi realizări este izbitor. 
De obicei, oamenii susțin că nu aveau antrenament şi nu erau pregătiți 
să devină părinți, iar banalitatea şi stresul au depăşit cu mult ceea ce îşi 
imaginaseră ei. Cercetătorii au întrebat una dintre mamele implicate în studiu 
dacă viata adultă era aşa cum şi-a imaginat-o ea. Răspunsul a fost următorul: 
„Nu, mă gândeam că voi trăi cu soțul şi copiii mei o relație afectuoasă, cum 
este descrisă ea în reviste. O astfel de viata ar fi fost superbă. Am fost de-a 
dreptul şocată când mi-am dat seama că «asta este», că aşa va trebui să trăiesc 
de acum încolo” (Lopata, 1971, pp. 128-129). 

Câţiva cercetători au stabilit diferențe între părinții cu copii mici, 
părinţii cu copii de vârstă şcolară şi cei ai căror copii sunt deja adolescenți (vezi 
Bernard, 1982). Compararea nivelurilor de fericire între aceste trei categorii 
de părinţi a dus la rezultate contradictorii. De exemplu, unele cercetări arată 
că situația cea mai dificilă se înregistrează în cazul adolescenților, altele - în 
cazul copiilor cu vârstă şcolară, dar toate sunt de acord că nivelul cel mai 
scăzut de fericire îl resimt mamele care au copii mici, sugari. 

Totuşi, toate cercetările au ajuns la concluzia că nivelul de fericire nu 
creşte semnificativ până când nu pleacă şi ultimul copil de acasă. Această 
etapă temută a „cuibului-gol” este de fapt un alt vârf al cotelor atinse de 
fericire. În cazul bărbaților, este etapa cea mai fericită a vieții- şi pentru femei 

este o perioadă fericită, deşi nu la fel de euforică cum este perioada dintre 
nuntă şi naşterea primului copil. În sfârşit, când unul dintre parteneri moare, 
nivelul de fericire mai scade. Probabil nu vă va surprinde că noile dovezi 
arată că persoanele în vârstă care nu au copii nu sunt mai putin fericite, 
mai putin satisfăcute cu viata sau mai singure decât bătrânii care au copii 
(Rempel, 1985). 

Aceste rezultate privind ciclul vieţii se potrivesc într-o formulă simplă: 
căsătoria sporeşte nivelul de fericire, în timp ce naşterea copiilor îl reduce. 
Perioadele cele mai fericite în viață sunt cele în care trăim cu partenerul, în 
lipsa copiilor. Acesta este, desigur, doar un tipar de viață general, tipic, pe 
care nu toată lumea îl urmează. 

Însă cercetările care au investigat persoane care se abat de la acest 
tipar al etapelor de viață au ajuns la concluzii similare (Campbell, 1981). Cei 
care nu se căsătoresc niciodată sunt de cele mai multe ori mai putin fericiți 
decât majoritatea oamenilor. Cei care se căsătoresc, dar nu au copii, vor avea 
niveluri crescute de fericire pe toată durata vieţii adulte. Întâmplător, aceste 
rezultate infirmă ipoteza potrivit căreia fericirea trece în mod inevitabil 
printr-un declin între vârstele de 30 şi 40 de ani, deoarece doar cei care au 
copii trec printr-un asemenea declin. În sfârşit, cei care îşi cresc singuri copiii 
sunt cei care resimt nivelurile cele mai ridicate de stres şi tensiune, fiind de 
cele mai multe ori mai nefericiti decât alții. De fapt, nivelurile de fericire in 
cazul celor care îşi cresc singuri copiii sunt comparabile cu cele ale celor mai 
afectate segmente ale populaţiei, cum ar fi cei care suferă de boli cronice 
sau şomerii. Rezumând cele spuse mai înainte: căsătoria fără copii duce la 
resimtirea celor mai ridicate niveluri de fericire, în timp ce părinţii care îşi 
cresc singuri copiii au nivelurile cele mai scăzute de fericire. 

Există oare posibilitatea ca aceste metode de cercetare să nu surprindă 
beneficiile adevărate ale naşterii şi creşterii copiilor sau să nu reuşească să 
diferentieze emoțiile mai profunde, mai puternice de cele obişnuite şi banale? 
Această critică nu se aplică şi cercetărilor recente demarate de jurnalista Ann 
Landers, care şi-a rugat cititorii să îi trimită o descriere în care să povestească 
ce ar face dacă şi-ar putea trăi viața din nou. Când a pus întrebări referitoare 
la căsnicie, cei mai mulți au răspuns că s-ar căsători din nou cu aceeaşi 
persoană. Când i-a întrebat de copii, marea majoritate au răspuns că, dacă ar 
putea alege, nu ar dori să aibă copii. Nu putem spune că această cercetare ar 
fi o dovadă ştiinţifică, pe deasupra implică şi o serie de posibile distorsiuni 
(probabilitatea că majoritatea cititorilor au avut o atitudine pozitivă fata 
de familie; pe de altă parte, în studiu, au fost incluşi doar cei care au avut 
bunăvoința de a răspunde solicitării), iar concluziile sunt foarte similare cu 
rezultatele evaluării. 

Cercetările din domeniul calității căsătoriei şi al satisfactiei maritale 
au identificat o serie de efecte negative ale naşterii şi creşterii copiilor (de 

exemplu, Anderson, Russell şi Schumm, 1983; Belsky, 1985; Belsky, Lang şi 
Rovine, 1985; Belsky, Spanier şi Rovine, 1983; Glenn şi Weaver, 1978; Ruble, 
Fleming, Hackel şi Stangor, 1988). În general, nivelul fericirii maritale scade 
imediat după naşterea primului copil şi nu revine la nivelul inițial până când 
copiii nu cresc şi pleacă de acasă. Acest rezultat este o parte importantă a 
imaginii de ansamblu - dacă mariajul este una dintre sursele cele mai 
importante de fericire în general, orice factor care scade calitatea căsătoriei 
va reduce şansa fericirii globale (vezi Benin şi Nienstedt, 1985; Campbell, 
Converse şi Rodgers, 1976, p. 323). 

Primele etape ale vieții de cuplu, înaintea naşterii copiilor, sunt de 
obicei considerate cea mai fericită perioadă din viața omului (de exemplu, 
Campbell, 1981). Contrastul cu viața de părinte poate fi foarte neplăcut şi 
este resimțit în mod acut. Cuplurile din clasa muncitoare trec uneori prin 
aceste etape într-o manieră accelerată (vezi Rubin, 1976). În mod obişnuit, 
tinerii care sunt încă în faza de curtare (de multe ori adolescenți), se trezesc 
brusc că aşteaptă un copil, ceea ce va duce în scurt timp la căsătorie şi la 
naşterea copilului. Dintr-odată, noii părinți au senzaţia că „vremurile bune 
când s-au cunoscut şi se simțeau bine au trecut — în locul lor a apărut un 
copil plângăcios, cu nevoi, precum şi o serie de responsabilități parentale 
înfricoşătoare” (Rubin, 1976, p. 80). 

Naşterea şi creşterea copiilor îngreunează din mai multe puncte de 
vedere căsnicia. Comunicarea are de suferit, deoarece copiii intră în competiție 
cu partenerul, acaparând atenția acordată de obicei acestuia (Anderson, 
Russell şi Schumm, 1983). În special mama este cea care percepe că nevoile 
copilului sunt obositoare, care o seacă de energie, nemaiavând timp şi chef să 
se ocupe de ea însăşi şi de sot (Lopata, 1971). Unul dintre studii şi-a propus 
să observe cuplurile căsătorite în centre comerciale şi în alte locuri publice. 
Rezultatele arată că interacțiunea şi comunicarea (zâmbetul, atingerea, 
discuţiile) între părinți erau semnificativ mai reduse, dacă erau împreună cu 
copiii lor (Rosenblatt, 1974). 

Cuplurile care au copii reuşesc să petreacă mai putin timp liber 
împreună decât cuplurile care nu au copii, iar această interacțiune redusă 
este asociată cu o scădere a satisfactiei maritale (White, 1983). De asemenea, 
scade şi calitatea vieții sexuale a cuplului (Blumstein şi Schwarz, 1983; de 
asemenea, Friday, 1977). 

Deci apariția copiilorîn viața cuplului deteriorează calitatea interacțiunii 
şi a comunicării dintre parteneri. Aceste deteriorări nu sunt fatale, dar, de-a 
lungul anilor, părinţii s-ar putea îndepărta unul de celălalt din acest motiv. 
De fapt, cei care au copii au şanse mai mici decât cei care nu au copii să simtă 
că partenerul lor îi înțelege (Bernard, 1982; Campbell, 1981). 

În principiu, naşterea copiilor le oferă partenerilor unui cuplu o temă 
de discuție, dar nici aceste conversații nu sunt neapărat benefice. Dacă apare 


Paradoxul parental 





un conflict între părinți şi copii, va creşte şi conflictul dintre părinți. Acest 
lucru sugerează că problemele parentale pot induce de multe ori tensiune şi 
certuri între părinți (Suitor şi Pilleman, 1987). 

Chiar mai mult, se schimbă şi împărțirea sarcinilor casnice din cadrul 
familiei. S-ar putea ca creşterea copiilor să prezinte o diferențiere mai marcată 
pe sexe decât oricare alt aspect al vieții moderne (Lopata, 1971, p. 200). 
Multe căsnicii moderne par să reuşească să stabilească un aşa-zis echilibru, 
o împărțire echitabilă a sarcinilor casnice în primele etape ale căsătoriei, 
când ambii parteneri lucrează în afara căminului conjugal. Însă, odată cu 
naşterea primului copil, împărțirea sarcinilor devine mult mai tradițională, 
însemnând că soția va avea mai multe sarcini casnice mai dificile (Belsky, 
Lang şi Huston, 1986). De cele mai multe ori, femeile sunt cele care raportează 
schimbări negative în calitatea vieții asociate cu naşterea şi creşterea copiilor, 
deşi, în acelaşi timp, tot ele sunt cele care relatează şi efectul de împlinire care 
acompaniază naşterea copiilor (Veroff şi colab., 1981, p. 217-218). 

Pe măsură ce soția preia din ce în ce mai multe sarcini casnice, soțul 
devine din ce în ce mai interesat de carieră. Există o serie de dovezi care 
arată că, în momentul în care soțul devine tată, va începe să îşi îndrăgească 
mai mult locul de muncă (Osherson şi Dill, 1983). Există o serie de explicații 
posibile pentru acest fenomen, dar cel mai probabil este că bărbatului începe 
să îi placă mai mult mediul de la serviciu decât cel de acasă. Barbatilor care 
nu au copii, mediul profesional li se pare mai puțin atrăgător decât petrecerea 
plăcută a timpului liber. Dar pentru cel care a devenit tată recent, munca pare 
satisfăcătoare, o activitate pe care o poate tine sub control, spre deosebire de 
stresul şi haosul de acasă. 

Aceste efecte nocive nu sunt foarte evidente pentru cei în cauză. De 
fapt, convingerile generale susțin că naşterea copiilor are efecte pozitive 
asupra căsătoriei. Peste două treimi din populaţia generală susține că naşterea 
copiilor îi apropie pe soți, spre deosebire de cei 10% care susțin că s-au 
îndepărtat (Veroff şi colab., 1981, pp. 213-216). Într-o oarecare.măsură, acest 
efect s-ar putea datora dorinţei de a obține simpatia societății; oamenilor nu le 
prea convine să îi spunăunui intervievator că naşterea copiilor le-a deteriorat 
căsnicia. Totuşi, se pare că nu acesta este singurul factor responsabil pentru 
întregul efect. Oamenii trebuie, într-o oarecare măsură, să creadă că naşterea 
copiilor le va îmbunătăți căsnicia, chiar dacă se înşală în acest sens (Veroff şi 
colab., p. 213). 

Există câteva semne pozitive izolate privind rolul de părinte pe care nu 
ar fi bine să le trecem cu vederea. Cei mai multi părinți susțin că sunt fericiți 
că au avut parte de o asemenea experiență. De fapt, la vârste mai înaintate, 
oamenii îşi descriu copiii ca pe realizările cele mai importante ale vieții lor. 
Helena Lopata (1971) a evidenţiat faptul că, deşi casnicele incluse în studiul ei 
descriau maternitatea ca pe o sursă de „multe probleme şi frustrări”, aceasta 

s-a dovedit a fi o sursă majoră de satisfacție, de exemplu in cazurile in care 
copiii s-au ridicat la nivelul aşteptărilor, oferindu-le mamelor şi „trăirea unor 
mici plăceri” (p. 39). 

În al doilea rând, cu trecerea anilor, părinții adoptă o atitudine mai 
favorabilă când descriu experiențele lor de părinți; când şi ultimul copil 
părăseşte casa părintească, ajung să spună că de fapt nu au regretat niciodată 
că au avut copii. „Persoanele în vârstă au tendința să nu observe aspectele 
negative ale rolului de părinte” (Veroff şi colab., 1981, p. 224), printre care 
poate fi inclusă şi senzația că naşterea şi creşterea copiilor i-ar fi împiedicat în 
realizarea altor activități. 

În al treilea rând, cercetări recente au arătat că naşterea copiilor nu 
deteriorează toate aspectele căsătoriei, ci doar pe unele dintre ele (Ruble, 
Fleming, Hackel şi Stangor, 1988). În al patrulea rând, la vârste înaintate, 
multe persoane susțin că relația cu copiii, acum adulți, este un aspect vital şi 
semnificativ al vieții lor (Kaufman, 1986). 

Totuşi, pare destul de evident că rolul de părinte reduce semnificativ 
nivelul de fericire declarat. În ciuda acestui lucru, cele mai multe persoane 
îşi doresc copii şi se bucură când aceştia se nasc. Înainte, în timpul şi după 
ce se termină rolul de părinte, oamenii îl consideră o experiență pozitivă şi 
dezirabilă, care umple viața persoanei cu fericire şi sens şi care îi apropie 
pe soți. Există o serie de dovezi care arată că aceste convingeri sunt false, cu 
toate că oamenii nu îşi dau seama de asta. Paradoxul parental implică o serie 
de iluzii puternice, răspândite. 

În cazul în care o întreagă societate pare să aibă aceeaşi iluzie, am putea 
suspecta că, de fapt, cultura este cea care o promovează. Ca să înțelegem cum 
se întâmplă acest lucru, va trebui să ne punem întrebarea dacă paradoxul 
parental nu este cumva un fenomen unic în cultura occidentală modernă. 
Adică ar trebui să căutăm explicația paradoxului parental în trăsăturile unice 
ale culturii noastre; sau să ne punem întrebarea dacă nu este un fenomen 
comun tuturor culturilor. 

Convingerea că naşterea şi creşterea copiilor comportă o valoare 
pozitivă nu este specifică societăților moderne occidentale. Totuşi, este 
posibil ca această convingere să nu fi fost mereu o iluzie. Aşa cum am 
menționat anterior, de-a lungul istoriei, copiii erau o resursă importantă şi 
vitală în familie. Prin ei, viața părinților a devenit considerabil mai aşezată, 
mai confortabilă şi mai sigură la bătrânețe. Copiii erau o sursă de bunuri. Pe 
această bază, atitudinile pozitive față de ideea de a avea copii par raționale şi 
de bun simț. 

S-ar putea ca stresul şi dificultățile creşterii copiilor să fi fost mai 
reduse în trecut. Familiile extinse pot împărți greutățile creşterii copiilor 
între mai multi adulți (precum servitori şi alti copii). Tiparul în care mama 
este responsabilă aproape în totalitate pentru creşterea copiilor ar putea fi 
un aspect specific erei moderne, fiind probabil cauza efectelor negative ale 
naşterii şi creşterii copiilor despre care am discutat mai înainte. 

De asemenea, căsătoriile în care soții sunt prieteni buni este un fenomen 
modern. Tiparul căsătoriei tradiționale implica contacte şi intimitate mai 
redusă între soți (de exemplu, Macfarlane, 1986; Shorter, 1975). Este plauzibil 
să credem că, în trecut, mariajul nu a fost sursa cea mai importantă de fericire, 
cum se întâmplă în prezent. Dacă aşa stau lucrurile, atunci efectele negative 
ale naşterii şi creşterii copiilor asupra căsătoriei ar fi mai mici. Fiintele 
moderne îşi obțin mare pare a fericii din căsătorie. În consecință, orice factori 
care interferează cu căsătoria pot afecta şi fericirea persoanelor în cauză, ceea 
ce probabil că nu era la fel în trecut. 

- Legătura dintre părinţi şi copii s-a schimbat şi ea de-a lungul istoriei. 
În Anglia şi Franța modernismului timpuriu, copiii părăseau de obicei casa 
părintească, în adolescență (dacă nu chiar mai devreme) (Aries, 1962; Stone, 
1977). Multe surse de stres şi conflicte dintre părinți şi copii dispăreau în acest 
fel. 

De asemenea, oamenii nu aveau întotdeauna şansa de a alege dacă 
vor sau nu să aibă copii. Deşi dispunem de dovezi că au existat încercări 
de a dezvolta metode anticonceptionale de-a lungul istoriei (de exemplu, 
Tannahill, 1980) tehnicile eficiente au apărut relativ recent. Nu era uşor să fii 
căsătorit şi să nu ai copii - doar în cazul în care cuplul se descurca şi fără 
sex. Deci alternativele majore erau: fie te căsătoreai şi aveai copii, fie nu te 
căsătoreai şi nu aveai copii. Cei care îşi permiteau, se căsătoreau. Prin urmare, 
naşterea şi creşterea copiilor era asociată cu o viață mai bună, mai fericită. 

neplăcute de a avea copii, iar cultura probabil că le-a dezvoltat cu mult 
timp înainte. Relaţiile sexuale intramaritale duceau de cele mai multe ori 
la naşterea copiilor, deci oamenii încercau să se folosească de acest lucru. 
Probabil că au învățat să se concentreze asupra aspectelor pozitive, plăcute, 
reducând simultan importanța aspectelor negative, precum şi asupra unor 
strategii prin care reuşeau să reducă stresul şi problemele — de exemplu, 
creşterea copiilor de către familia extinsă (Aries, 1962; Stone, 1977). 

Astfel, nu ar trebui să ne surprindă faptul că majoritatea culturilor 
considerau naşterea copiilor o adevărată binecuvântare. Pare foarte plauzibil 
că, în trecut, nivelul de fericire al adulților era mai ridicat dacă aveau copii. 
Cel putin o parte dintre problemele şi neajunsurile rolului de părinte sunt 
unice (sau deosebit de accentuate) în societatea occidentală modernă. 

Probabil că există o serie de motive întemeiate pentru care cultura 
şi-a păstrat credința în beneficiile aduse de copii, chiar şi în cazul în care 
această convingere nu era fondată. În secolul al XIX-lea, cultura occidentală 
se confrunta cu problema identificării utilității femeii, deoarece încerca astfel 
să justifice discriminarea sexuală din ce în ce mai extinsă care le-a împiedicat 
pe femei să profeseze în majoritatea domeniilor. Una dintre strategii se referă 
la atribuirea unui prestigiu şi unei importante crescute sarcinii de a creşte 
copiii, specifică femeilor (vezi Margolis, 1984). Maternitatea era prezentată ca 
o obligație sacră, satisfăcătoare. Au apărut şi au proliferat fraze de profunzime 
dubioasă, de genul: „mâna care leagănă este cea care conduce lumea”, 
probabil ca să consoleze femeile pentru lipsa de putere politică, financiară 
şi legală reală. Dacă cultura ar fi recunoscut că, de fapt, copiii sunt o povară, 
acest lucru ar fi subminat propriile explicații pentru oprimarea femeilor (vezi 
Margolis, 1984; de asemenea, capitolul 12). 

Un alt factor important este acela că societățile au nevoie de cetățeni. 
Până pe la mijlocul secolului XX, aproape fiecare societate dorea creşterea 
populaţiei. Deci era necesară încurajarea ideii de a avea copii. Societăţile 
încurajau procrearea în mai multe feluri, cum ar fi scutiri de taxe (în Statele 
Unite) sau decernarea medaliilor (în Uniunea Sovietică), dar aspectul 
central comun tuturor acestor strategii era menținerea impresiei că naşterea 
şi creşterea copiilor era o sursă de fericire. Există dovezi ample care atestă 
existența unor norme sociale specifice şi îndemnuri de a avea copii (de 
exemplu, Hoffman şi Manis, 1979; Blake, 1979). Aceste încercări exprimă o 
atitudine negativă față de cuplurile care nu au copii, mai ales față de cei care 
au decis să nu îşi asume această responsabilitate (Callan, 1985). De fapt, doar 
recent a devenit acceptabil să exprimi orice fel de atitudine negativă fata de 
rolul de părinte (Veroff şi colab., 1981). 

Prin urmare, putem spune că s-au schimbat câțiva factori esentiali. 
Opţiunea de a avea copii este o invenţie relativ recentă. Beneficiile economice 
individuale ale naşterii şi creşterii copiilor au dispărut aproape în totalitate. 
Nevoia societății pentru o creştere a populaţiei s-a redus semnificativ. Din 
aceste perspective deci, se pare că atracția ideii de a avea copii va scădea şi 
ea într-o oarecare măsură. Există dovezi care arată că exact acest lucru se şi 
întâmplă. Atitudinile necritice, automate, absolut pozitive exprimate prin anii 
1950 nu mai sunt atât de des întâlnite (Veroff şi colab., 1981). Mass-media a 
redus intensitatea poziției sale agresive pro familie şi procreare (Zube, 1972). 
Numărul cuplurilor care decid să nu aibă copii este în creştere, deşi numărul 
lor continuă să fie destul de redus (Blake, 1979; Veroff şi colab., 1981). Mai 
precis, în prezent, vârsta la care oamenii decid să aibă copii este mai mare, iar 
numărul copiilor este mai mic (Blake, 1979; Glick, 1977). 

Alte cauze și alti factori 


Ar fi imprudent să neglijăm toate celelalte posibile explicaţii ale 
“paradoxului parental şi să credem că doar nevoia de sens este singura 
explicație. Fenomenele mai complexe ale comportamentului uman sunt de 
cele mai multe ori determinate de mai mulți factori. Dar să trecem rapid în 
revistă câteva dintre posibilele cauze. 


Justificarea efortului 


Dispunem de o cantitate considerabilă de dovezi care atestă că oamenii 
doresc să creadă că eforturile lor nu au fost în zadar. Naşterea şi creşterea 
copiilor necesită investire considerabilă de timp, bani, emoții şi straduinta. 
În consecință, oamenii nu ar fi prea dispuşi să recunoască că truda lor a fost 
inutilă. Procesele de justificare a efortului implică fenomenul disonantei 
cognitive (Festinger, 1957). Oamenii devin stresaţi (disonanta), când îşi dau 
seama că au investit muncă şi efort în ceva care este inutil şi nu are sens. 
Un studiu clasic a evidenţiat că oamenii devin mai atraşi de un grup social 
plictisitor, enervant dacă trebuie să sufere ca să se poată alătura grupului, 
spre deosebire de cazul în care alăturarea este facilă (Aronson şi Mills, 1959). 
În acelaşi mod, s-ar putea sugera că părinții ar fi dispuşi să-şi considere copiii 
ca pe nişte realizări importante, rezultate pozitive, tocmai datorită efortului 
şi sacrificiilor implicate în creşterea lor. 

Probabil că justificarea efortului este doar o parte a explicatiei 
paradoxului parental şi nu este o explicație completă. Mai precis, ipoteza 
justificării efortului se bazează pe dimensiunea suferinței şi a sacrificiului. 
Deci am putea presupune că pe cât am suferit şi am sacrificat mai mult pentru 
copiii noştri, pe atât îi vom iubi şi mai mult. Dispunem doar de puţine dovezi 
în acest sens, deci ar putea fi utile nişte investigații suplimentare. 


Autoamăgirea 


În ceea ce priveşte importanţa iluziilor legate de fericire, probabil că 
şi creşterea copiilor implică câteva. Legat de asta, merită să menționăm că 
majoritatea oamenilor cred că, dacă vor avea copii, vor fi mai fericiți, în ciuda 
dovezilor care indică tocmai contrariul (Campbell, 1981). Cu timpul, părinţii 
par să uite aspectele negative ale creşterii copiilor (Veroff şi colab., 1981). Aşa 
cum am descris în capitolul despre fericire, părinții ajung să creadă că nu au 

regretat nicio clipă că au avut copii — deşi părinții cu copii mici exprimă de 
obicei cel putin regrete momentane. 

Este posibil ca oamenii să preia rolul de părinte, fără să-şi dea seama 
exact ce implicaţii are acest lucru. Rezultatele cercetărilor arată că cei care au 
devenit recent părinți, sunt de obicei surprinşi de dificultatea şi de efortul 
pe care le presupune creşterea copiilor, făcând adesea trimiteri la faptul că 
aveau aşteptări nerealiste despre ceea ce înseamnă, de fapt, creşterea unui 
copil (de exemplu, Lopata, 1971). Deci iluziile ar putea adesea fi implicate 
în decizia inițială de a avea copii. Uitarea selectivă a episoadelor negative, 
motivată probabil şi de procesele justificării efortului, ajută în formarea unei 
percepții pozitive despre naşterea şi creşterea copiilor. 


Legăturile sociale 


Oamenii îşi doresc foarte mult să stabilească relaţii sociale. Atât 
fericirea, cât şi sensul sunt strâns legate de nevoia de a aparține unui grup 
social şi de a menţine relații sociale. Cei care aparțin unor astfel de grupuri 
resimt căldură, siguranţă, sprijin, confort şi bucurie. Cei care sunt excluşi 
devin anxiosi, insingurati, deprimati şi aşa mai departe. 

Naşterea copiilor creează legături sociale puternice. În cazul nucleului 
familiei şi a comunităților de vecini în continuă schimbare, legăturile sociale 
principale ale celor care nu au copii se limitează la persoana partenerului. 
Dacă relația nu este tocmai satisfăcătoare, persoana în cauză s-ar putea simți 
destul de singură în viață. Naşterea copiilor comportă promisiunea unor 
persoane noi, cu care se poate stabili o relație pe viață. De fapt, aceste legături 
sociale sunt fără doar şi poate aspectele cele mai atrăgătoare ale rolului de 
părinte (Hoffman şi Manis, 1979). Unul dintre motivele principale pentru 
care oamenii decid să aibă copii este teama de singurătate la bătrânețe (Blake, 
1979). 

Mai precis, de îndată ce se stabileşte legătura socială, ruperea ei duce 
la instalarea unui stres considerabil. Deci, odată ce ai copii, probabil că vei 
dori să îi păstrezi, chiar dacă iti reduc nivelul de fericire. Rezultatele arată că 
doar puțini părinți îşi exprimă sincer dorința (cel putin unui intervievator) 
de a se elibera de corvoada de a fi părinte şi de a scăpa de creşterea copiilor 
(Campbell, Converse şi Rodgers, 1976). 

Acest raționament explică de ce unii decid să aibă copii, când nu 
sunt fericiți în căsnicia lor. Pe de o parte, pare o strategie foarte inadecvată 
şi iraţională, deoarece naşterea copiilor îi adaugă căsniciei o cantitate 
considerabilă de stres şi de tensiune, reducând nivelul de fericire chiar şi 
în căsniciile fericite. Naşterea copiilor pare să fie cea mai nefericită soluție 
pentru cuplurile care nu se înțeleg bine. Dar această soluție pare viabilă dacă 

privim lucrurile prin prisma nevoii de a aparține cuiva. Dacă mariajul nu 
reuşeşte să satisfacă această nevoie, oamenii speră ca, în acest sens, să le fie 
de ajutor copiii (vezi, de exemplu, Vaughan, 1986; p. 17). 

Această nevoie de a aparține cuiva explică şi dorința răspândită de a 
primi custodia copiilor după divorț. Din nou, dispunem de o cantitate mare 
de date care arată că, de fapt, copiii sunt sursa unor greutăți financiare în 
cazul persoanelor divortate, lucru valabil mai ales în cazul femeilor (de 
exemplu, Price şi McKenry, 1988; Weitzman, 1985). Sumele pensiei alimentare 
pentru copii hotărâte de justiție sunt de obicei inadecvate şi de multe ori nici 
acestea nu sunt onorate de partener. În ciuda acestui lucru, când părinții 
care divorțează se luptă pentru obținerea custodiei copilului, lupta se dă în 
cele mai multe cazuri, fiindcă ambii doresc să obțină custodia copiilor. Sunt 
rare cazurile în care niciunul dintre părinți nu doreşte să primească custodia 
copiilor. Această acceptiune confirmă ideea că oamenii îi consideră pe copii 
parteneri importanți. La urma urmei, divorțul rupe o legătură socială. Dacă 
iti pierzi şi copilul, se rupe încă o legătură socială. 


Echilibrul afectelor 


Una dintre definițiile fericirii se bazează pe echilibrul afectelor: adică 
frecvența emoțiilor pozitive minus frecvența emoțiilor negative. Prin definiție, 
copiii pot într-adevăr induce o pierdere netă de fericire, deoarece la nivelul 
fiecărei zile, emoțiile negative resimtite le depăşesc pe cele pozitive. 

Dar probabil că oamenii nu iau decizii în conformitate cu aceste 
principii. Rolul de părinte sporeşte semnificativ atât experiențele emoționale 
pozitive, cât şi pe cele negative. Probabil că oamenii îşi doresc să devină 
părinți ca să aibă parte de aspecte pozitive şi le îndură pe cele negative, 
fără să facă calcule privind raportul relativ şi frecvenţa lor. Este adevărat, 
s-ar putea ca emoțiile negative să le depăşească pe cele pozitive, cel putin 
în comparaţie cu viata celor care nu au copii. Dar, dacă accepti că aspectele 
negative sunt un rău necesar, atunci devine posibilă perceperea rolului de 
părinte în perspectiva unui câştig net de emoții pozitive. Cei care nu au copii 
pierd bucuria şi satisfacția resimţită de cei care îşi cresc copiii. Deci, în acest 
sens, viata lor este mai goală — chiar şi în cazul în care neplăcerile necesare 
resimtirii acestor plăceri şi satisfacţii duc la un rezultat slab, cel putin dacă 
facem calculele mai sus-mentionate. 

Cu alte cuvinte, naşterea şi creşterea copiilor poate într-adevăr aduce 
sporirea fericirii, mândriei şi a altor emoții pozitive. Dacă ignorăm emoțiile 
negative de stres, îngrijorare, furie, frustrare şi aşa mai departe, am putea 
considera că rolul de părinte creşte nivelul de fericire. Acest lucru ar putea 
părea irațional, la fel ca în cazul unui antrenor de baseball care ar susține că 

echipa sa s-a descurcat de minune, dacă nu luăm în considerare punctele 
înscrise de cealaltă echipă. De vreme ce emoţiile pozitive şi negative implică 
sisteme şi tipare diferite, este posibil să ignorăm una dintre laturi şi să ne 
concentrăm asupra celeilalte. 

Această perspectivă a echilibrului afectelor este în concordanță cu 
argumentele despre sens. Sugestia că rolul de părinte ar spori atât emoțiile 
pozitive, cât şi cele negative se potriveşte cu accepțiunea generală că rolul de 
părinte sporeşte sensul in viata omului. lar dacă luăm în considerare doar 
emoțiile pozitive (si le ignorăm pe cele negative), tiparul se va potrivi cu cel 
al autoamăgirii şi al iluziilor. 


Concluzie 


Aceşti factori alternativi ar putea fi relevanti în explicarea paradoxului 
parental. Aceştia sunt destul de compatibili cu ideea că rolul de părinte este o 
sursă foarte atractivă de sens al vieții. Managementul sensului vieții implică 
susținerea iluziilor pozitive, gestionarea emoțiilor în aşa fel încât persoana să 
resimtă emoții pozitive, menținând consistenţa şi legăturile sociale. Rolul de 
părinte ar putea implica toate acestea. 

În această acceptiune, dorința des întâlnită de a deveni părinte începe 
să aibă sens, în ciuda lipsei beneficiilor financiare şi a prezenței costurilor 
subiective. Oamenii vor să fie fericiţi — dar, în acelaşi timp, îşi doresc ca viata 
lor să aibă sens. Prin naşterea şi creşterea copiilor, viața capătă mai mult sens, 
chiar dacă nivelul de fericire scade. 

